
Introducere 


„Iarăşi le-a vorbit Iisus, zicând: Eu sunt Lumina lumii; 
cel ce Îmi urmează Mie nu va umbla în întuneric, 
ci va avea lumina vieții” (oan 8, 12). 


În primul volum al Apologeticii Ortodoxe am propus o abordare 
şi o asumare în acelaşi timp a Apologeticii în duhul Tradiţiei orto- 
doxe, fundamentată patristic şi eclesial. În acest al II-lea volum al 
lucrării urmărim identificarea concretă a unor repere apologetice pen- 
tru contextul actual, marcat de semnificative deschideri și de nume- 
roase provocări în ceea ce priveşte relaţia dintre teologie, filosofie şi 
ştiinţă. Pe de o parte, am încercat să prezentăm, într-o formă succintă, 
principalele date ale științelor şi mutaţiile pe care tehnologiile realizate 
de pe urma lor le-au produs în ultimul secol. Pe de altă parte, străda- 
nia noastră a fost orientată către păstrarea aceleiași asumări, în acelaşi 
Duh cu al Tradiţiei Sfinţilor Părinţi, ca reper pentru conturarea unei 
perspective teologice, spirituale asupra noilor condiţii de viață prezen- 
te în postmodernitate. 

Propunem în acest volum o mărturie cuprinzătoare şi edificatoa- 
re despre Adevărul Vieţii, în contextul tendinţelor contemporane, va- 
lorificând, în acelaşi timp, temele şi perspectivele convergente ce fac 
posibil dialogul dintre gândirea teologică, reflecția filosofică și cer- 
cetarea ştiinţifică, în condiţii de rigoare științifică specifică cercetării 
academice. Acest volum prezintă teme și aspecte ce ţin de contem- 
poraneitate. Întreg textul este structurat pe două coordonate: prima 
vizează investigarea, prezentarea şi analiza unor teorii ştiinţifice şi 
ideologii cu impact semnificativ în perioada actuală, cea de-a doua 
urmărind afirmarea câtorva repere ale Apologeticii Ortodoxe în con- 
textul realităţilor analizate. 


Păstrând abordarea dezvoltată în primul volum, accentul nu se 
pune pe o polemică 'sterilă, ci pe potenţialul consistent și specific al 
Tradiţiei ortodoxe care se cere valorificat în lumea contemporană, ple- 
cându-se de la problemele specifice cu care ne confruntăm. Am încer- 
cat să evităm deopotrivă abordările reducționiste şi simplificatoare care 
conduc la poziții unilaterale și entuziasmul lipsit de discernământ în 
faţa ştiinţei şi tehnologiei contemporane care forțează, adesea, un con- 
cordism păgubitor pentru teologie şi ştiinţă. De asemenea, am ocolit 
deliberat şi atitudinile izolaţioniste, poziţiile prăpăstioase și fixiste care 
taie orice speranţă de întâlnire între oamenii diverselor câmpuri ale 
explorării şi cunoașterii. 

În prima-parte a volumului vor fi abordate aspecte privind re- 
pere pentru o Apologetică Ortodoxă contemporană, nuanțându-se 
competențele specifice ale Apologeticii asumate ca disciplină teologică 
universitară în contextul actual. Tot în această parte vor fi prezentaţi 
mărturisitori contemporani și contribuţiile acestora în edificarea unei 
Apologetici pentru lumea de astăzi. În următoarele două- părţi va fi 
evidențiată poziţia Apologeticii Ortodoxe în raport cu datele recente ale 
ştiinţelor Universului (fizica cuantică, situaţiile limită din diferite dome- 
nii ale cercetării ştiinţifice, cosmologie) şi ale ştiinţelor vieții (implicaţiile 
evoluţionismului, aspecte ale neuroștiințelor contemporane). În ultime- 
le două părți va fi menţionată perspectiva Apologeticii Ortodoxe în ra- 
port cu provocări sociale, culturale, ale sistemului tehnologic actual din 
societatea contemporană. 

Dincolo de radiografia atentă a implicaţiilor teoriilor ştiinţifice sau 
culturale și a realităților cu care se confruntă societatea actuală, de sesi- 
zarea şi prezentarea nuanţată a beneficiilor și riscurilor pe care le anga- 
jează acestea, am căutat articularea unui dialog între teologie și ştiinţă, 
cu respectarea şi valorificarea competențelor şi datelor specifice. Aceas- 
tă întâlnire dintre perspectiva teologică și ştiinţifică este posibilă mai 
ales în contextul în care există din partea științei actuale o asumare şi 
recunoaştere a limitelor în demersul de cercetare/ Astfel, este evidenţiată 
taina lumii și a vieţii, raționalitatea profundă a întregii creaţii care nu 
poate fi epuizată printr-un exercițiu al rațiunii analitice, oricât de subtil 


şi de performant ar fi acesta Faţă de asemenea deschideri, teologia are 

o responsabilitate, iar Apologetica, prin excelență, are menirea de a rea- 
liza punți de legătură între teologie, filosofie şi știință, evitând totodată 
riscurile relativismului și ale sincretismului. 

În încercarea noastră de a structura o Apologetică Ortodoxă pen- 
tru vremurile în care trăim, care să fie deopotrivă ancorată în duhul 
Tradiţiei Bisericii şi actuală, centrată pe dialogul dintre teologie şi 
ştiinţă, am asumat programatic în acest sens linia Părintelui Dumitru 
Stăniloae care mărturisea:jştiința nu înlătură misterul omului și al lu- 
mii, ci îl accentuează. Complexitatea tot mai mare descoperită de ştiinţă 
arată tot mai mult limitele puterii naturii omeneşti. Ea pune mereu noi 
probleme, inexplicabile dacă nu depăşim umanul într-un absolut plin 
de înțelepciune, cuprinzând în el însuşi virtualitatea unei complexităţi 
infinite. Ştiinţa dezvăluie, așadar, din ce în ce mai mult, complexitatea 
realului. Ce complexitate, ce unitate, ce bogăţie de gândire! De unde 
vin acestea, dacă nu există un Dumnezeu Care El Însuși le lucrează? 
De unde vine astăzi această cunoaștere științifică, dacă Dumnezeu n-a 
aşezat dintru început complexitatea rațională a lumii? Nu există ştiinţă 
posibilă fără această raționalitate a universului instituită de Creatorul 
Însuşi. Teologii trebuie să fie în dialog cu știința, dar totdeauna văzân- 
du-L pe Dumnezeu, simțind că Dumnezeu Însuşi conduce umanitatea 
în progresul ştiinţei; Duhul Sfânt lucrează aici. Astăzi trebuie să facem o 
altfel de teologie: pe de o parte, mai spirituală, pe de altă parte, într-un 
dialog adecvat cu ştiința”!.] 

În redactarea prezentului volum de Apologetică am cooperat cu au- 
tori cu care am avut bucuria ca în ultimii ani să ne regăsim în aceeași 
perspectivă de asumare, de înțelegere şi de mărturisire a conştiinţei apo- 
logetice, într-un efort comun de a valorifica Tradiţia patristică şi ecle- 
sială în contextul actual marcat de întâlnirea dintre gândirea teologică, 
cercetarea științifică și reflecția filosofică. Este vorba de Pr. Răzvan lo- 
nescu (coordonatorul direcţiei Teologie ortodoxă și știință din cadrul 
Centrului Ortodox de Studii şi Cercetare Dumitru Stăniloae din Pa- 
ris), Diac. Sorin Mihalache (lector universitar la Facultatea de Teologie 


! Pr. Dumitru STĂNILOAE, M.A. CosTA DE BEAUREGARD, Mică dogmatică vorbită. Dialoguri 
la Cernica, trad. Cornelia Ică jr, Ed. Deisis, Sibiu, 2007, pp. 166-167. 

Ortodoxă Dumitru Stăniloae, Universitatea Alexandru loan Cuza din 
Iaşi), Pr. Cristinel Ioja (profesor universitar la Facultatea de Teologie 
Ortodoxă Ilarion V. Felea, Universitatea Aurel Vlaicu din Arad). 

În calitate de coordonator al manualului de Apologetică şi în nume- 
Je colegilor autori, mulțumim cu recunoştinţă Preafericitului Părinte Pa- 
triarh Daniel pentru binecuvântarea acordată pentru realizarea acestei 
lucrări. Totodată, țin să mulțumesc Pr. Prof. Dr. Viorel Ioniţă, consilier 
patriarhal, pentru referatul de sinteză, Pr. Prof. Dr. Ștefan Buchiu, deca- 
nul Facultăţii de Teologie Ortodoxă Justinian Patriarhul, Universitatea 
din Bucureşti, pentru referatul corelativ conţinutului lucrării, domnu- 
lui Prof. Dr. Constantin Cucoș, profesor universitar la Facultatea de 
Psihologie şi Ştiinţe ale Educaţiei, Universitatea Al.I. Cuza din lași, pen- 
tru referatul cu privire la aspectele pedagogice şi didactice ale lucrării, 
Pr. Prof. Dr. Constantin Pătuleanu şi Pr. Dr. Mihai Hau, consilieri patri- 
arhali, pentru cooperarea excelentă şi consecventă în procesul de edi- 
tare şi publicare a volumului, precum şi domnului Cristian Antonescu, 
pentru munca de corectură şi redactare a textului. 

Nădăjduim ca acest al II-lea volum al manualului Apologetica Orto- 
doxă să evidenţieze repere apologetice utile studenților, masteranzilor și 
doctoranzilor teologi, precum și celor preocupaţi de aspectele actuale ale 
problematicii care derivă din întâlnirea dintre teologie, filosofie și ştiinţă 
în contextul contemporan. Ne exprimăm speranţa că acest volum nu ofe- 
ră doar anumite informaţii în acest domeniu deopotrivă complex şi pro- 
vocator al relaţiei dintre teologie, filosofie şi ştiinţă, ci prezintă și o anu- 
mită perspectivă de abordare a dialogului, înrădăcinată în Tradiţia ecle- 
sială și patristică, cu un rol în planul edificării spirituale şi culturale. Ne 
dorim ca acest demers să fie continuat, aprofundat şi nuanţat, astfel în- 
cât potenţialul cuprinzător şi consistent al teologiei ortodoxe să fie valo- 
rificat şi concretizat printr-o mărturie credibilă şi convingătoare în fața 
provocărilor lumii contemporane. 


Conf. Dr. Adrian Lemeni, 

coordonatorul lucrării Apologetica Ortodoxă, vol. Il 
Facultatea de Teologie Ortodoxă Justinian Patriarhul, 
Universitatea din Bucureşti 


CUPRINS 
INCEOGUCERE: nos aceea cata aut 00 tal 0 dot ua dac a A îi at 5 


(O MIDDE LIIS scai ago Dea ata 00 0 a da Dep da apa ac bal 9 


I. REPERE PENTRU O APOLOGETICĂ ORTODOXĂ 
CONTEMPORANĂ ...cneonenneneaeeeenoeaaaeaeeasesteaaeaeasaseaazeanaaaeaeaaeazraeaazaae 21 


1. Premise pentru o înţelegere corectă a naturii 


Apologetieni Orodoxe: ocina aa da ei a a 3 23 
1.1. Teologie versus știință. Distincţii și convergenţe ................... 23 
1.2. Influenţa modernităţii asupra cercetării teologice ................ 29 

1.2.1. Modernitate și cercetare științifică ........mamua nenea 30 

1,2:2. leologie:şi disciplinaritate ici seaca da 31 
1.3. Despre locul şi rolul cercetării științifice 

în: cotitextul' vieții teologi ce: n icter Peer a lt cad et 31 

1.3.1. Teologie harismatică, ştiinţifică, empirică, 

academică. si. stiintă teologică. ceace aaa ae alt 31 

1.3.2. Cercetarea teologică între harismă şi știință .............-. 35 


2. Apologetica asumată ca propunere de disciplină 


teologică universitară ............meeneneeneeeeneeneneenenneanene neant e 4l 
2.1. Apologetica, în căutarea propriei identități .........m anna 4l 
2.2. Caracterizări ale Apologeticii în contemporaneitate 

=>10a ali Ză OTILIA 20 pi iza ta 20 Data 44 
2.2.1 40definire a ApOlGgELICII? scapare ata ana aa 44 
2.2.2. Despre riscul înțelegerii Apologeticii 
ERElUSII Că! ŞUII a sac St tii cata oa a Bl i 47 
2.3. Disciplina Apologetică: un demers 
de tealogie'si/sau de: stiinta: 2 taiat oana ae ital ati 52 
2.3.1 Exigenţedeordin'teologie scosese iaca va iaca 53 


2:32, Exipențe de atdin SIUI tIlie „ousostazu ae atu tico a ta 54 


10 


3. Mărturisitori contemporani și contribuţia acestora 


la edificarea unei Apologetici pentru lumea de azi ...................... 56 
3.1. Repere apologetice ale teologiei 
Părintelui Dumitriu Staniloae: season coala de 56 
3.1.1. Părintele Dumitru Stăniloae — mărturisitor 
al Ortodoxiei şi al identităţii ortodoxe ilustrate 
în sufletul și în viața neamului românesc ........ueaeaeeee 56 
3.1.2. Reciprocitatea dintre natural şi supranatural, 
dintre:cosiInOs ȘI IStOEIE: acacia sata at 62 
3.1.3. Relaţia dintre rațiune și credință .........maeee nenea 64 
3.2. Mărturisitori și deschideri către Apologetica 
eclesială în cadrul teologiei academice românești ................ 68 
3.2.1. Nichifor Crainic şi asumarea relației 
dintre teologie, spiritualitate şi cultură ........ce nenea 68 
3.2.2. Părintele Ilarion Felea - mărturisitor 
în. Duhul Adevărului: „eee iaca a sant a aa ae ca 71 
3.2.3. Reflecţia teologică a Părintelui Constantin Galeriu: 
Cuvântul Care zideşte şi deschiderile multiple 
către cultura și ştiinţa contemporană ......mcncnneeeeerene nene 74 
3.2.4. Părintele Dumitru Popescu şi asumarea 
rațional-duhovnicească a Apologeticii ........meeeee nea neneneeeee 78 
3.3, Mărturisitori români din diferite domenii 
ale: CUNOAȘEERIL esti noa aaa 08 e 9 ai ad 81 
3.3.1. Petre "Ţuţea — Adevărul revelat și credința 
care împlinesc toate căutările filosofiei ..........m.e nana 81 
3.3.2. Mircea Vulcănescu - mărturisitor 
al etosului creştin şi românesc .....eaneeeenneneeeeeeanaanenneae 84 
3.3.3. Nicolae Steinhardt — intelectual și monah 
mărturisitor al bucuriei credinței .........ceceeeeee ne neeeneneneneee 88 
3.4. Mărturisitori în contextul Ortodoxiei universale .................... 92 
3.4.1. Părintele Pavel Florensky și geniul cuprinzător 
al OFOdORIEI, sasea cutia toata cetei cada au aaa 92 


CUPRINS 1] 
3.4.2. Sfântul Luca al Crimeei — ierarh mărturisitor 
ȘI LAUD ELL e că casta a cata a 30 do aaiă 95 
3.4.3, Sfântul Iustin Popovici şi mărturisirea 
tainei Dumnezeului-Om în contextul 
CUL Er ii CORILETRISOAȚE: vaze ta cei acad aa na 97 
3.4.4. Panayotis Nellas şi structurarea unei antropologii 
hristologice în contextul actual ..........eeenee nenea 102 
II. APOLOGETICA ORTODOXĂ ÎN RAPORT CU DATELE 
RECENIE DIN ARIA ȘTIINȚELOR UNIVERSULUI .......acan an aeereee 109 
1. Cosmologia ştiinţifică actuală - interfaţă în relaţia 
dintre teologie și știință .............eeenneeenenenenenneneneeeeeeneaanananenee INN! 
1.1. Universul în expansiune - descoperire 
assecolului al :X XSlEA acas aaa ai e ic aaa 93! 
1.2. Date ale cosmiolagiei patristice +... nica daca e aaa 112 
1.3. Cosmologia în teologie şi ştiinţă. Distincţii 
şi puncte de convergenţă. Câteva exemple ..........mce nenea 115 
1.3.1. Miraculoasa adecvare dintre om şi lume 
sugerează existența unui Creator ......eeeee eee eeeneneeeenenaee 115 
1.3.2. Lumea are un început. Contingența 
SDatNUNULSI LET PA LUI esec tt ta 3 a a te 118 
1.3.3. Distincţii necesare: momentul Big Bang, 
începutul și originea Creaţiei... neneneneeeeeaeee 120 
1.3.4. Doctrina ex nihilo, vidul cuantic 
şi explorările recente ale cosmologie ...............eaeeaee 121 
1.3.5. Diversitatea şi unitatea lumii. O posibilă 
perspectivă Sti DULEICA. seceait ep lata aaa 9 aaa ati 123 
3:65 UNIVERSUL ȘI VLaf îi orce 5 oi pati a Al ale 125 
1.3.7. Diversitatea şi unitatea lumii — 
A perspectivă teOlOgICă, nea cool lia tai ea ta 126 
1.4 . Datele cosmologiei în lumina învățăturii 
despre raționalitatea creației ........memeneee nenea neaenaneneeeee 130 


12 


2. Mutaţii majore în fizica secolului al XX-lea. 
Descoperiri relevante, implicaţii epistemologice 
și posibile evaluări din perspectivă teologică ................eeeeeeeeee 
2.1. Mutaţii majore în fizica secolului al XX-lea... 
2.1.1. Structura cuantificată a lumii sensibile ..............muaaeeeee 


2.1.2. Materia lumii este constituită 
din pachete: de:enErPIE 7 instaura bena ea îi atata deal 
2.1+3.(-ormplementarițatea cois dep taie dl ada 
2.1:4. Principiul-de incertitudine „s-a căscat 
2.1.5. Comportarea stranie a constituenților 
Pnaterieii E fecriil funie] aseaza teaca acad că 
2.1.6. Un exemplu semnificativ: lumina ......cncne nenea neeeneneneane 
2.2. Posibile evaluări din perspectivă teologică ..........ueaee nenea 
2.2.1. Incertitudinile ştiinţifice — trepte către 
dezmărginirea rațiunii omeneşti .......c neuen eeneeeneeeee 
2.2.2. Taina materiei se întrevede în rezultatele 
INeCani ici CUantICE: stea ai dog dabăa maiicaiea t 
2.2.3. Constituţia energetică a materiei 
Şi lucrarea energiilor: necreate: cu: sasa e nana cada 
2.3. Lumina în abordarea teologiei și științei .........cme muncea 
2.3.1. Luminile universului şi lumina înțelegerii .................. 
2.3.2. Hristos - Lumina Lumii şi luminile ştiinţelor ............. 
2.4. Energiile lumii create - chip al energiilor necreate ............... 


3, Situaţii limită în abordările ştiinţelor și relevanţa lor 


în dialogul cu teologia ortodoxă ..............cuceeeeeennenen nenea 
3.1. Abordările ştiinţifice ale lumii. Câteva limite ...........mananeeeeee 
3.1.1. Praguri senzoriale, experiență cotidiană şi realitate ... 
3.1.2. Câteva limite în explorarea 
MiCro- Şi MacrocosMosului .....mene nenea eeeenaaneneanaae 
3.1.3. Câteva rezultate şi situaţii limită 
îi) dățermaătică si epistemologie: înece caiac oa ao 
3.1.4. Posibile limite în explorarea gândirii şi conştiinţei .... 
3.1.5. Posibile limite în explorarea ştiinţifică 
a interacțiunii minte — creier şi a persoanei ................ 


CUPRINS 13 


3.1.6. Limitele ştiinţelor. Două perspective din aria 


filosofiei: fenomenologia și hermeneutica ................... 161 
3.2. Limitele gândirii axiomatice. Implicaţiile 
teoremelor de incompletitudine ale lui Gâdel ....................-. 164 
3.2.1]. Matematică şi Iogică. seca sc aici co cit se tota lada 164 
3,2.2. Implicaţiile teoremelor de incompletitudine 
ale Il GOCLE accea eco teiul teo apt 166 
3.3. O perspectivă a teologiei ortodoxe privind 
liwitele:cunoasterii stii at1I0E: siana dacia ea oua ăia du 168 
3.3.1. Întrebări legitime şi o mișcare structurală 
A rDIrițIi CATE: BenIS:- senile a taaloptu  9 Biata ti 168 
3.3.2. În teologia ortodoxă, despătimirea 
Preinerge:CUNOAȘIEL II sionist carea aratata et de as 170 
3.3.3. Viaţa este mai cuprinzătoare decât rațiunea ................ 172 


3.3.4. Cunoaşterea se împlineşte prin viaţa în comuniune 
Cu Dumnezeu Și CU SEMENII „n cecene acetat daia Cata 174 


III. APOLOGETICA ORTODOXĂ ÎN RAPORT CU DATELE 


RECENTE DIN ARIA ȘTIINȚELOR VIEȚII ........eecunenennoncaoaoaonanoaeee 177 
ls Miracolele yIEțiI ssiazerczic tai doica citita da old tra da pa ee 179 
11; Viaţa biologica. a: IUTINIă niz caca tot daia scalde 179 
1.1.1. Caracteristicile vieţii în lectura biologiei...................e. 179 
1.1.2. Taina vieții terestre - indicii 
oferite de contextul cosmologic ......ueeeeeeeeeeneeneneeneeeeaaee 181 
1.1.3. Aspecte remarcabile privind unitatea lumii vii ........... 182 
1.2. O perspectivă teologică asupra vieții ......meenenceneneeeanenee arene 184 
1.2.1. Duhul Sfânt, Apele primordiale 
și meţuitoarele Creaţiei n ciinii ae teii tt Aaa 184 
1.2.2. Apele terestre - chipul văzut al apelor primordiale „185 
1:23. Progresivitătea Creaț EL ocean anda aa 186 
1.2.4. Mişcarea şi viața lumii vii — o perspectivă 
ateologiei GItOdORE sn csaaa lia sasa aaa a ala a 189 


1.2.5. Diversitatea şi unitatea lumii vii în Logos .....eeeaeaeeeee 190 


14 


2. Principiile teoriei darwiniste ..............mameene nenea anca 194 
2.1. Contextul apariției darwinismului ......cmeeenee ne neneeanenenenenaeananeaee 194 
2.2. Influențe din diferite domenii în elaborarea 

teo luia DACA soc se eat tea Oua oa sl Ditec adu 196 
2.3. Evaluarea teoriei evoluționiste a lui Darwin ........emenen near 198 
24; Dar WinISIR-ȘI LElIGIE: asaza aaa ai aa tie id 201 
2.5. Evaluare teologică a implicaţiilor darwinismului .................. 202 
3. Implicaţiile evoluţionismului în contextul actual ........................ 207 
3.1. Evoluționismul că ideologie. «sis aceata ana dat aaa 207 
3.1.1, Umanismul evoluționist 3-a geti aci e ta a ea 207 
3;1;2, Ateismul evoluționişt case scot aaa i a ae 209 
3.1.3. Evoluţionism şi creaționisM cecene ace 213 
(a) Evoluţionism materialist... neneneeenenaneneeeaee 214 
(b) BVOLU(IONISInI"[EiSt. mcispeueeieo ape cazac ate dela t 215 
(E) CTE OI ISII 1 caen natatie taci dalta lead 216 

3.2. Mărturisirea Apologeticii Ortodoxe în contextul 
disputei dintre evoluționism şi Creaționism .....eece nene 218 


4. Consideraţii științifice, filosofice și teologice 


privind. Viaţa: PEESOANEL 335 sagcae 00 a d at 222 
4.1. Limitele ştiinţifice și filosofice în abordarea persoanei ......... 222 
4.1.1. Viaţa persoanei şi limitele abordărilor 
El ȘULIIUL EL ICE: cos pi clan ea stat dau data al tal d paid 222 
4.].2.Viaţa persoanei și limitele abordărilor ei 
fe HOME OlOGICE: mission e n cita Citi 00 cata a aia ac 224 
4.1.3. Libertatea persoanei şi determinismul ei genetic. 
(9 perspectivă SETE i LICă, se spe aaa data ia ca 226 
4.2. Viaţa persoanei în abordările medicinei 
COmportămenita E pps ae at calota aia daca 226 
4.2.1. Cercetări medicale privind efectele 
stărilor sufletești asupra sănătății ......ceeee eee ceeenenneaeeee 226 


4.2.2. Sănătatea şi dimensiunea interpersonală 
a vieţii OMENEȘII scz ieste taca ai aaa pnl leii il 228 


CUPRINS 15 


4.3. Consideraţii privind viața persoanei 


în âbordătea eur OȘULIIAțElOE niste ea at adam 229 
4.3.1. Relaţia trup — creier - minte evidenţiată în contextul 

cercetărilor din neuroștiinţele actuale .............mumaeaeeeee 229 
4.3.2. Neuroştiinţele și Filocalia despre 

supravegherea gândurilor .........mene nenea eeeeeneaneneneaeeneneanea 230 
4.3.3. Libertatea persoanei și condiționările genetice .......... 232 
4.3.4. Neuroplasticitatea - indicii neurale 

privind posibilitatea înnoirii vieții ......mcmeeanneeeneneeeneneneeee 235 


4.4. Viaţa persoanei — o perspectivă teologică 
cuprinzătoare pentru datele ştiinţelor şi reflecţia filosofică ....237 


4.4.1. Viaţa persoanei este intim legată de har ...................... 237 
4.4.2. Viaţa persoanei şi constrângerile lumii create ............ 239 
4.5. Dimensiunea cosmică a persoanei .......eeee nene nene neneneneene nene 240 


IV. PROVOCĂRI CULTURALE ȘI SOCIALE CONTEMPORANE. 


O PERSPECTIVĂ A APOLOGETICII ORTODOXE ....mncnnoenoeneoanetee 245 

1. Sistemul ideologic al consumismului .............mmunneeneeeeeneeeeereeneeee 247 
1.]. Alienarea produsă prin sistemul 

ideologiei consumismului. „nea science 247 

1:27; Fericirea: că obligățiesa placerii semaca iesiti pasat seed 252 

1.3. Consumul stimulat prin medii „mmm enneneaneeenen nenea 256 


2. Consumismul - ideologie dizolvantă a reperelor 


TEadIțici ICLIgIOASE suscita na o dati ata aa 263 

2.1. Consumismul - deturnarea percepţiei omului 

ASUPEa SeNSUNUI |UDNIi. iu asa o citea i taca 263 
2.2. Homo economicus — tipologia umană 

a SOcie aţi :GONSULNISTE: stea og co cea 0 tao atit ad 265 
2.3. Metamorfozele societăţii de consum ..........cme eee 267 
2.4. Societatea consumistă — în căutarea 

DărAdiSuluii pLEnCUE; 24i stiai aaa; se adu 00000 lat cad 269 


2.5. Consumul - experienţa paradisului făurit 
e 18) (10) 410 etala) Ta) 4 le 1 AR ERORI OREI RAI PRIN OR ORI IIS 270 


16 


2.6. Mărturisirea Apologeticii în contextul 
societăţii -consumiste actuale .+. necitit 273 


3, Ştiinţa și teologia despre dimensiunea interpersonală 
şi comunitară a vieţii omenești în contextul 
lumii postmoderne insa eat d una aie d da arda 280 
3.1. Medicina comportamentală evidenţiază efectele 


vieţii interpersonale și comunitare asupra sănătății .............. 280 
3.1.1. Viaţa trăită într-un mediu natural 

și efectele €i-terăpeuitică: sait a tatei ada lea 281 
3.1.2. Ambientul familial și tiparele emoţionale 

ale pPErsOANEL; sete ea e Dal Aaaa 08 eta ada iat 282 
3.1.3. Experienţa empatiei în abordarea 

neuto știi ntelOE:s, coastei 20 ata iati et 284 
3.1.4. Abordări ale vieţii spirituale din 

perspectivă medicală «<a 5 ca e danone cae 286 

3.2. O perspectivă teologică privind mutaţiile 

postrnodernității seca, înece oaie dac calcă da ate 288 


3.2.1. Viaţa orientată spre trup şi vocaţia 

divină A OMU scicicoa citi dată coaie 288 
3.2.2. Curiozitate senzorială și contemplare 

EUlifICALOATE 9 sa don al ala tao aaa de 290 
3.2.3. Depăşirea lumii sensibile prin transfigurarea 


VIEȚII ONCE. sooo sepia aaa ia aaa aliate a isa ea 291 

3.2.4. Viaţa ocupată de simţuri şi conduita ascetică ............. 293 

3.3. Ştiinţă, tehnică şi muncă pentru o viață edificatoare ............ 296 
3.3.1. Lucrarea omului ca descoperire a tainelor 

materiei, în cuprinsul lumii create .......mcmu nenea 296 


3.3.2. Munca, exersare etică şi estetică a omului 

în lumea lucrurilor, pentru întâlnirea 

Cii-seiieii Și Cu DUMREZENI n sa e latinei ile ata 297 
3.3.3. Dimensiunea sacramentală a materiei 

şi a lucrărilor omeneşti în lume ......ueuea nenea eeneneene 299 


CUPRINS 


4. Provocări etice ale progresului în epoca bunăstării ............. 


4.1. Poluare, supraconsum, risipă 


şi amenințarea biodiversității .......mcene nene nenreneneeeneneneneee 


4.2. Inechitatea socială în era bunăstării 


și a drepturilor individuale iscat Dă ceia a tatea sabia tea 
4.3. Viaţă iraţională în epoca ştiinţelor .........mceanaee nenea 


4.4. Perspectiva teologiei creştine: un diagnostic 


antropologic pentru toate suferinţele lumii .................... 


V. PROVOCĂRI ALE SISTEMULUI TEHNOLOGIC ACTUAL. 
O PERSPECTIVĂ A APOLOGETICII ORTODOXE .....neenoeeaeeee 


1. Ştiinţa şi tehnica în postmodernitate ..............meeeeeeeeeeee eee 


1.1. Câteva mutații majore în receptarea spaţiului, 


atimpului Şi-a MalerIei. esa căci dadea 
1.1.1. Postmodernitatea - câteva repere .........eeeeenenenenee 


1.1.2. Modificări majore în discursul ştiinţific 
și în dezvoltările tehnologiilor: autonomie, 


pluralism şi utilitarism profitabil ........ceececeee ne eeeeee 


1.1.3. Schimbarea percepţiei asupra spaţialității 


ȘI VEIHIDORALILAȚIL „acecooutte oa ceea ae 


1.1.4. Prefacerea raporturilor omului cu materia lumii 
1.2. Mutaţii majore în înțelegerea muncii, 


în raportarea la semeni şi la lume ....... ceeace 
12,1. Metamorfozele INUneii soseaua octet a 


1.2.2. Distorsiuni ştiinţifice și tehnice 


în receptarea lumii și a vieții... neeeeceneeeneneneeeeeee 


1.2.3. Schimbări majore în maniera 


de raportare a omului la semeni .........eene nenea nenea 


1.2.4. Proximitatea fizică şi distanța morală 


ia a (CL 1 a oja IND NOD DORIN IOD Rea A ERORI SR 


1.2.5. O radiografie a comunității secularizate: 


necunoscuţi, străini și dușmani mean neenenenenene 


1.2.6. Neatenţia politicoasă — nepăsare civilizată 


pentru protejarea intimității .....mceeee nene neeneneeneeeeneee 


18 


2. Sistemul tehnologic actual - factor determinant 
în dizolvarea și deturnarea identităţii și vieţii 


personal-comunitare din societatea contemporană .................... 332 
2.1. Momente şi tendinţe semnificative în istoria 
ȘI Ilosâfla țeDin0lOpI615-a0c size ap 80 i a la oa 332 
2.2. Spiritul tehnic al ideologiei utilitarismului 
șieficiență le BIOCRatICă: sai tza eacctiiai asa dasa d 300 daeda di 336 
2.3. Modele de interpretare a tehnologiei ..........eeeeee nene eeenenaeneeeeaee 337 
2.4. Implicaţiile sistemului tehnologic actual ...........ceeee nenea eeeee 340 
2.5. Turnul Babel - paradigmă biblică a logicii 
de tip: tehHnolOgIE: scai acea dată ne dati ioan Daia di 345 
2.6. Mărturisirea Apologeticii Ortodoxe 
în contextul sistemului tehnologic actual .......... ecrane 349 
3. Implicaţiile mediului televizual și virtual 
în contextul sistemului tehnologic actual .................eeeeeneeeeeeee 355 
3.1, Ecranul global'al lumii actuale... eat aaa 355 
3:29. Ecranul televizată st tai oaie ea tati at 358 
3.3. Impactul televiziunii asupra naturii umane .......cee ceace eaeneneee 360 
3.4. Hiperrealul şi imaginarul mediului virtual ........ee en eneneneeeee 368 
3.5. Viţelul de aur - paradigmă biblică pentru 
logica de tip idolatru specifică televiziunii .......uceeneneee nenea 371 
3,6. Mărturisirea realităţii persoanei şi a comuniunii 
de către Apologetica Ortodoxă în lumea dominată 
de mediul televizual şi virtual .........mmuaeaeeceneneeeeeneeeeeeee nenea 375 
4. Desacralizarea vieţii şi manipularea resurselor ei. 
Bioinginerii și biotehnologii .............ueueceeenenenneneeeneneeeeeneenaneaeeeneneae 379 
4.1. Riscul dezumanizării prin biotehnologii .......mee nenea 379 
4.2. Ingineria genetică şi biotehnologiile .............eeeeenee en eeoenceneeeee 381 
5. Bioinginerii și ştiinţele medicale recente. ...................ee nenea 387 
5.1. Rezultate recente şi tendinţe în cercetarea vieţii 
Siaplică Hi Cl Ol IDOCICA | sto inci sangele uta dia cata ai 387 


CUPRINS 19 
5.11 lerapiieicelule: Șt Ene asista sati dea înc iaaala 388 
5.1.2. Chimioterapie pentru cultivarea virtuților .................. 388 
5.1.3. Mecanismele vieții celulare, la o rezoluţie 
mult mai căfinată:, ceea taiata at al 389 
5.1.4. Reducerea sau stoparea mecanismelor 
IRI DALE ALI UE I-a po a 2 iara ati pă oa ata 389 
5.1.5. Cercetările biotehnologiilor în viitorul apropiat ........ 390 
5.1.6. Viaţă sintetică - autonomia totală 
ă: Miguel OI VĂII. 00 oa aaa adio DU 391 
5.1.7. Transumanism şi viață post-umană. 
Pseudo-mântuire prin tehnologie .........eeeee nenea 392 
5.2. Ştiinţa, Etica şi câteva accente apologetice .........ceaueeaeeereneneee 395 
CONCLUZII șia ceă aaa 209 ea ae ataca 0 dead a 399 


I 


REPERE PENTRU O APOLOGETICĂ ORTODOXĂ 
CONTEMPORANĂ 


1. Premise pentru o înţelegere corectă a naturii 
Apologeticii Ortodoxe 


Cuvinte cheie: modernitate, existenţial, cercetare, teologie harismatică, 
teologie științifică, știință teologică. 


1.1. Teologie versus știință. Distincţii şi convergențe 


Ne pare cu neputinţă a putea rezuma viaţa creștinului la un parcurs 
individual de tip moral ca urmare a unei acumulări de cunoştinţe de ordin 
religios. Viața creștină înseamnă infinit mai mult prin aceea că priveşte de- 
venirea omului la nivel existențial întru împărtășirea din prezența lui Dum- 
nezeu prin Taina Bisericii. Apare necesitatea discernământului duhovnicesc 
nu doar în evaluarea situaţiilor de viaţă, ci şi a ceea ce ține de universul 
ideatic şi cultural în care trăim. Miza efortului este de a nu rata întâlnirea cu 
Hristos prin investirea noastră greșită în lucruri perisabile („păcat din gre- 
cescul &uapria, înseamnă, între altele, şi ratarea țiutei), iar în acest context 
un nobil câștig priveşte valorificarea teologică a bogăţiile culturilor lumii de 
azi pe drumul propriei noastre deveniri. Devenirea teologică nefiind însă 
produsul exclusiv al intelectului uman, ea 4 implică un efort al ființei întregi 
provocat, printre altele, de o ardentă căutare de înțelegere şi de sens, aceasta 
întrucât înaintea unui credincios „se deschid limitele posibilității omeneşti; 
Înaintea lui se ridică, de o urgență excepțională, toate problemele existenței 
umane: problema vieții și a morții, problemele libertăţii și ale creaţiei, 
sensul vieţii şi al suferinței; problemele relaţiei dintre revelaţie şi credință, 
dintre credință și cunoaștere, dintre lege şi har, dintre veșnicie şi timp, [...] 
Dumnezeu şi relaţiile Sale cu lumea şi cu omul [...]”!. 

Aceste probleme cer teologic investirea noastră în „laboratorul” 
vieții lăuntrice, altfel spus în cămara inimii cu vocaţie de biserică în 


' Viaţa și învăţătura stareţului Siluan Athonitul scrise de ucenicul său, arhimandritul 
Sofronie, trad. Pr. Prof. Dr. Ioan Ică, Ed. Deisis, Sibiu, 2008, p. 238. 

care suntem chemaţi de Hristos Însuși (cf. „Împărăţia cerurilor este înă- 
untrul vostru” — Luca 17, 21). Este locul unde sufletul descoperă taina 
creaţiei, a lumii, a omului, a lui Dumnezeu din a Cărui prezență tânjeşte 
să se împărtășească. Creştinul onest este în chip necesar un cercetător, 
cu alte cuvinte un căutător în planul cunoașterii, prin viața duhovni- 
cească ajungând să fie conştient că cercetarea sa nu poate fi circum- 
scrisă cadrului epistemologic propriu ştiințelor.lUna este cercetarea 
ştiinţifică, prin care mintea condusă logic obligă universul să se dezvălu- 
ie înțelegerii conform unui filtru intelectual proiectat asupra lui, alta este 
a face efortul duhovnicesc de a te deschide către ceea ce Însuşi Dumne- 
zeu doreşte să cultive în tine printr-o transfigurare a capacităților na- 
turale de înţelegere,lexperiența marilor asceţi arătând că „toate aceste 
probleme, toate marile teze dogmatice se înfățișau înaintea lor, [...] în 
condiţii deosebite, esenţial diferite de cele în care se exercită activita- 
tea ştiinţifică. Mintea omenească e condusă de Duhul lui Hristos spre 
cunoașterea lui Dumnezeu, spre o cunoaștere existenţială, astfel încât 
însuşi cuvântu Ş nu desemnează aici o asimilare intelectuală 
abstractă, o înţelegere rațională, ci intrarea în sfera existenţei divine” 
În același timp, trebuie să luăm în considerare și locurile unde reflecţia 
patristică, cea dezvoltată de exemplu de Sf. Maxim Mărturisitorul, sub- 
liniază că rațiunile lucrurilor, întreaga raționalitate a lumii, ordinea şi 
frumuseţile ei, pot fi mâncare pentru mintea omului, prin care ea şi el urcă 
spre înțelegerea tot mai cuprinzătoare a lumii create. În această privinţă, Pă- 
rintele Stăniloae afirmă că fiecare trebuie să cunoască lumea după puterea 
ce i s-a dat și, „întrucât cunoașterea nu poate veni decât după dobândirea 
virtuților, fiecare trebuie să dezvolte în prealabil o activitate morală în legă- 
tură cu lumea. O atitudine principial negativă față de lume ne zădărniceşte 
însăși Mântuirea. Lumea este impusă fiecăruia ca o piatră pe care are să-ți 
ascută facultățile sale spirituale“. (Ascetica şi Mistica Creştină sau Teologia 
Vieţii spirituale, Casa Cărţii de Știință, 1993, p. 186) 
, Distincția dintre demersul cunoaşterii ştiinţifice conform compe- 
tențelor naturale (propunerea ştiinţei moderne este cunoașterea „orizon- 
tală, adică o cunoaştere indiferentă față de tot ce înseamnă transcendent) 


2 Viaţa şi învățătura starețului Siluan Athonitul..., p. 238. 

și cel prin competenţe de ordin duhovnicesc (teologia este cunoașterea 
ancorată în „verticala” care unește cerul cu pământul, necreatul cu crea- 
tul, fruct al sinergiei om - Dumnezeu; vorbim aici de o rațiune înduhov- 
nicită şi de o cunoaştere înțelegătoare) este de inspirație patristică. Ne 
este limpede că teologhisirea lăuntrică, înțeleasă ca stare a inimii rugă- 
toare în Dumnezeu, care duce la o cunoaştere întru Duhul Sfânt, invită la 
o lectură a realităţii calitativ diferită de ceea ce ar îngădui competențele 
omenești Teologul proiectează către lume o altfel de privire decât omul 
de ştiinţă: în timp ce primul contemplă doxologic, cel din urmă descrie 
cantitativ şi predictiviCu toate acestea, trebuie spus că în multe situaţii, 
descrierile pe care le face știința cu privire la lumea creeată au fost, sunt 
şi pot fi, de cele mai multe ori, conţinuturi doxologiceț De aceea, atunci 
„când spunem că în faţa ascetului creștin se deschid toate orizonturi- 
le posibilităţilor omenești, când vorbim despre plinătatea experienţei 
creștine, adică despre o experiență umană universală, nu avem în vedere 
experiența diverselor profesiuni, domeniul cunoștințelor științifice sau 
al diverselor condiţii și situaţii familiare, sociale sau al diferitelor vârste, 
şi aşa mai departe. [...] Vorbim despre posibilitatea omului de a face 
experiența adâncului căderii, a căinţei și a învierii în Hristos. Experiența 
profesiunilor, a cunoaşterii ştiinţifice, a condiţiilor sociale ţine de planul 
existenţei temporale, empirice; experiența mântuirii şi a învierii în Hris- 
tos e experienţa veșniciei. În prima experiență suntem în prezenţa unei 
fragmentări extreme și a unei diversități indefinite; în cea de-a doua se 
manifestă asemănarea omului cu Dumnezeu și unitatea ființială a nea- 
mului omenesc'?. 

A vorbi despre teologie ca despre o modalitate de cunoaștere din per- 
spectivă pur epistemologică este cu neputinţă. Creştinul este condus de 
Dumnezeu la o devenire întâi de toate în planul ființei, ceea ce nu este ca- 
zul în domeniul ştiinţei. Rugăciunea unifică întreaga ființă umană și astfel 
mintea se retrage din multiplicitatea indefinită a fenomenelor, din frag- 
mentare, prin puterea lui Dumnezeu, în timp ce calea cunoașterii orienta- 
te spre exterior, prin fragmentarea la infinit şi diversitatea nedeterminată 
de cunoştinţe poate risipi pe om. Prin viaţa Bisericii descoperim distincția 


* Viaţa și învăţătura starețului Siluan Athonitul... p. 238. 

dintre calea de cunoaștere desfășurată în mod autonom și cea cu ajutorul 
lui Dumnezeu, în Duhul Sfânt, specifică creştinismului. 

Prima cale de cunoaştere este specifică demersului rațional con- 
cretizat printr-o metodologie orientată spre diversitatea lumii exte- 
rioare, căutându-se o unitate uneori abstractă, realizată prin logica 
rațiunii discursive. Din perspectiva Apologeticii Ortodoxe sunt respin- 
se pretenţiile intelectualiste ale celor care, în contextul constatării con- 
temporane a fragmentării cunoaşterii, cea născută în modernitate prin 
investirea atât în studiul de tip disciplinar, cât şi în multiplicitatea efec- 
tivă prezentă la nivel fenomenologic în natură, pretind că oferă soluţii 
viabile în a realiza unitatea cunoașterii prin demers intelectual. Este de 
subliniat tocmai limita structurală a unui astfel de demers, aceasta pen- 
tru că „în acest mod de cunoaștere mintea recurge la o sinteză care va fi 
mereu şi inevitabil artificială. Unitatea la care ajunge mintea pe această 
cale nu este ceva real, nici obiectiv, nu este decât o entitate intelectuală 
provenită dintr-un raționament abstract”. 

A doua cale este cea specifică vieții duhovnicești, prin care „cu- 

noaşterea existenței constă în a îndrepta mintea omenească spre interio- 
rul ei înseși și apoi spre Dumnezeu. Aici are loc inversul a ceea ce se pe- 
trece în primul mod de cunoaştere: mintea se retrage din multiplicitatea 
infinită şi din fragmentarea fenomenelor lumii exterioare şi se întoarce 
din toate puterile spre Dumnezeu; rămânând în rugăciune, ea se integrea- 
ză în actul creator al lui Dumnezeu şi atunci se vede pe sine însăși şi întreg 
universul'5. Practica isihastă constituie o astfel de mărturie. 
N. Având în vedere distincţia fundamentală dintre cele două abordări 
din domeniul cunoașterii, ştiinţifică şi teologică, cel puţin relativ la fi- 
zionomia cercetării ştiinţifice din modernitate, şi mai ales în contextul 
nevoii contemporane de a preciza competențele specifice fiecărei căi de 
cunoaștere, a căuta posibile convergenţe între cercetarea de tip ştiinţific 
modernă şi experiența religioasă poate părea lipsit de pragmatism. Și 
totuși, ea ne pare de mare ajutor în nuanțarea specificului fiecărei căi de 
cunoaștere, facilitând înțelegerea posibilitățile lor de conlucrare. 


* Viaţa şi învățătura stareţului Siluan Athonitul..., p. 107. 
* Viața şi învăţătura starețului Siluan Athonitul... p. 107. 

Y Atât experimentul ştiinţific, cât şi experienţa de tip religios sunt re- 
zultatul unui demers personal de reflectare interioară a realității. Ştiinţa 
o face printr-un filtru intelectual de tip gândire-logică, filtru continuu 
perfecționat prin dezvoltare metodologică. Teologia, nefiind doar un 
demers de reflecţie, cât mod de făptuire, de trăire, propune un altfel de 
filtru, al inimii, mai precis al conştiinţei interioare pusă în lucrare cu pu- 
terea rugăciunii. Acest filtru este continuu antrenat și perfecționat prin 
viața în cadrul Bisericii. Ca o consecinţă firească, atât ştiinţa, cât şi teo- 
logia produc rezultate tributare paradigmei de abordare, în funcţie de 
metoda utilizată. Ştiinţa descoperă lumea ca prezenţă încifrată rațional, 
alcătuind reprezentări intelectuale prin punerea în evidenţă cu priorita- 
te a regularităților și a repetabilităților din natură, întrucât se folosește 
de o gândire logică, cu eficiență demonstrabilă prin demers strict inte- 
lectual. Teologia descoperă lumea ca fiind structurată de o raționalitate 
impregnată de iubire, o raționalitate care face mai curând apel la simbol 
decât la categorii analitice de gândire. Este vorba de o raționalitate ce se 
arată inteligibilă prin lucrarea harului care te poartă lăuntric în proximi- 
tatea unei Prezențe copleșitoare, dătătoare de sens şi de viaţă. 

Continuând investigația în mod comparativ, se poate afirma că 


experiența ţine de o validare comunitară: în știință, prin raportarea la 
spiritul critic al comunității științifice, în teologie, prin ceea ce numim 
raportarea la conștiința eclesială. Creştinul trăieşte experiența în mod 
personal și, în acelaşi timp, relațional ca parte integrantă din Trupul lui 
Hristos, care este Biserica, şi la care raportează toată trăirea sa, în timp 
ce omul de știință experimentează încadrat în paradigma acceptată de 
comunitatea științifică căreia îi aparține şi căreia îi încredinţează rezul- 
tatele muncii sale. Atât Biserica în întregul ei, cât şi conştiinţa fiecăruia 
constituie un „laborator” (alţii preferă sintagma „atelier de sfințenie”) 
în care experiem prezenţa lui Dumnezeu. 

Așa cum omul de știință pătrunde cu instrumentele sale în adân- 
cul infinitului mic sau mare, adică în adâncurile materiei sau în 


€ A se vedea: Arhim. Nectarie ANTONOPOULOS, Sfântul Arhiepiscop Luca 1877-1961 - 
Chirurgul fără de arginți, trad. Cristian Spătărelu, Ed. Biserica Ortodoxă / Egumeniţa, Galaţi, 
1998, p. 5. 


28 


macrostrucura universului, trăitorul creştin folosește întinderea aces- 
tei lumi și timpul acestei vieți pentru a pătrunde în intimitatea realității 
profunde, duhovniceşti, deschise harismatic de lucrarea Duhului Sfânt 
în virtutea Întrupării lui Hristos ca firea omenească și cea dumneze- 
iască să fie conlucrătoare în mod sinergic în Persoana Lui, și prin EI, 
în realitatea personală a fiecăruia dintre cei botezați. 

Am putea spune că atât ştiinţa, cât şi teologia exprimă efortul de a 
descoperi comori ascunse. Într-adevăr, dacă oamenii de ştiinţă încear- 
că să descopere ceva esenţial nou, supunând rezultatele discernămân- 
tului exercitat de comunitatea științifică, trăitorii creştini fac descope- 
riri care vor fi încredințate discernământului lucrător prin conştiinţa 
eclesială. Biserica, având capacitatea să respingă ceea ce se va dovedi în 
contradicţie cu duhul iubirii lui Hristos, va adăuga Sfintei sale Tradiţii 
doar experiența de viață care duce la îndumnezeire. 

Paralelismul între cele două căi, ştiinţifică şi teologică, subliniază 
natura lor diferită. În timp ce aparatura tehnică facilitează „prelungirea” 
omului în exterior, puterea de pătrundere a rațiunii oferind coerenţă 
şi sistematizare demersului de observare a naturii, trăirea creştină pre- 
supune creşterea omului lăuntric prin care simţurile duhovnicești re- 
generate, restaurate, determină o transfigurare a participării persoanei 
umane în lume. Fondul experimentului ştiinţific rămâne producerea 
unor informaţii precise privind natura, interogarea sa fiind declarată 
eficientă dacă aceasta a răspuns într-o corectă încadrare în paradigma 
de investigare, în timp ce „obiectul” experienţei teologice este o realitate 
personală transcendentă care scapă fundamental oricărei manipulări de 
către om şi care nu poate fi cunoscută autentic decât în măsura în care 
omul se deschide harului dumnezeiesc. Astfel, Dumnezeu, prin rugă- 
ciune, este chemat să înlesnească şi să călăuzească participarea omului 
la realitatea dumnezeiască şi, prin aceasta, deopotrivă la realitatea pro- 
fundă a acestei lumi. Ortodoxia, „dreapta credință”, nu se doreşte decât 
expresia unei autentice raportări la Dumnezeu, prin har, şi prin aceasta 
expresia unei adecvate raportări la lume și la semeni, cu alte cuvinte răs- 
punsul deplin pentru nevoia fundamentală a omului de a-L cunoaşte pe 
Dumnezeu aşa cum este EI cu adevărat şi de a trăi viața deplină în lume, 
împreună cu semenii. 

1.2. Influența modernității asupra cercetării teologice 


Începând cu modernitatea, impactul ştiinţelor la nivel metodolo- 
gic şi conceptual asupra modului în care se face cercetare în sfera pre- 
ocupărilor de ordin religios devine pregnant. Modernitatea va modifi- 
ca percepţia clasică sau scolastică privind cercetarea prin intermediul 
ştiinţelor. Revoluţia ştiinţifică va deborda dincolo de granițele ştiinţelor 
naturii, ea se va extinde către cercul mai larg al ştiinţelor filosofice şi 
sociale, în cele din urmă atingând și universul preocupărilor de ordin 
religios. Acest tip de cercetare teologică, deschis către o utilizare a unor 
mijloace proprii ştiinţelor, pe care îl putem regăsi într-o formă embri- 
onară de-a lungul veacurilor şi în lucrările unor Părinţi erudiți, se va 
dezvolta începând cu modernitatea în spațiul învățământului teologic 
universitar familiarizat cu exigenţele metodologice de ordin ştiinţific 
(acum însă, ca niciodată în istorie în ceea ce priveşte anvergura şi 
diferenţa de perspectivă față de universul Tradiţiei). 

Având experiența modernităţii, ne întrebăm astăzi: cum (mai) poate 
fi conceput cercetătorul teolog? Cum înțelegem cercetarea teologică în 
calitatea sa dorită de investigaţie utilă pentru viața eclesială? Considerăm 
că afirmarea prealabilă a distincţiei dintre teologie şi ştiinţă în calitate de 
căi cu competențe diferite în planul cunoaşterii este imperios necesară 
prin aceea că permite o asumare a cercetării teologice în dubla dimen- 
siune de investiție sacramental-liturgică (Dumnezeu Se descoperă omu- 
lui în „laboratorul” său lăuntric prin viața de rugăciune şi prin curățirea 
inimii: „fericiţi cei curaţi cu inima, că aceia vor vedea pe Dumnezeu” — 
Matei 5, 8) şi ştiinţifică (reflecţie şi descoperire la nivel istoric, geografic, 
filologic, arheologic, etc. privind conţinutul izvoarelor Bisericii). 

N Astăzi apar întrebări legitime privind raporturile dintre viața ha- 
rismatică şi reflecţia ştiinţifică, respectiv despre posibila sinergie din- 
tre roada inspiraţiei dumnezeieşti prin harul lui Dumnezeu şi utilizarea 
competenţelor naturale în slujba lui Dumnezeu. 

În ceea ce priveşte obiectul preocupărilor noastre, Apologetica, ast- 
fel de întrebări au darul de a sublinia apofatismul apologiei creştine, 
în strânsă relaţie cu posibilitățile nelimitate ale lui Dumnezeu de a Se 
manifesta în oameni, inspirându-i şi întărindu-i în fața provocărilor 


30 


lumii A analiza, deci, în plan academic lucrarea Duhului Sfânt în om 
şi deschiderea acestuia din urmă pentru un dialog nuanţat cu lumea 
prin integrarea diferitelor competenţe naturale întru dialogul tainic cu 
Dumnezeu prin experiența rugăciunii, toate acestea necesită nu doar 
exigenţe de ordin științific, ci şi rigoare de ordin duhovnicesc. Apologe- 
tica, privită ca teologie a apologiilor, este ireductibilă la o cercetare aca- 
demică făcută exclusiv cu instrumentele ştiinţei; ea se poate însă servi 
creativ şi îmbogăţitor de acestea din urmă.'f 


1.2.1. Modernitate și cercetare științifică 


Modernitatea se manifestă, între altele, în câmpul ştiinţelor na- 
turii, printr-o revoluţie la nivel metodologic. Aceasta implică utiliza- 
rea formalismului logicii matematice şi verificarea experimentală, ca 
premise de rigoare în ceea ce priveşte investigarea universului încon- 
jurător. Privirea omului se concentrează acum pe descoperirea natu- 
rii prin observarea fenomenelor în aspectele lor cuantificabile. Relația 
omului cu natura se plasează acum sub semnul exteriorităţii. Au loc 
descrieri în termeni cauzali, cantitativi şi funcționali. Omul este astfel 
tentat să abandoneze abordarea contemplativă a lumii ca taină, şi recep- 
tarea ei ca spaţiu al vieții personale și comunitare, destinat unei vieţi de 
cooperare şi solidaritate cu semenii. De fapt, explorarea lumii, activită- 
ile de cercetare se extind în micro- și macro-cosmos, în organismele 
vii şi în structurile materiei, luând proporţiile unei anchete duse până 
la capăt, cu precizia cerută de rigoarea ştiinţifică. Vorbim mai nou de 
experiment, care nu este doar o cercetare ad-hoc a unor fenomene natu- 
rale, ci o acțiune de investigare cu strategie preliminară şi care cere, prin 
acţiunea experimentală, validarea unei înainte-gândiri. Natura este deci 
constrânsă să se dezvăluie în conformitate cu o anumită grilă de lectură 
stabilită de echipa de cercetare şi corespunzătoare unor anume aşteptări. 

Componentele fundamentale ale ştiinţei moderne sunt datele experi- 
mentale, conceptele generale și teoriile. Relaţia dintre date şi teorie se struc- 
turează prin intermediul imaginației științifice, materializată prin modele şi 
analogii interdisciplinare. Relaţia dintre date şi teorie cere efortul proiectării 
prin imaginaţia ştiinţifică. Lucrarea cercetătorului în ştiinţe este producerea 

de date experimentale în cadrul paradigmatic dat de o anumită așteptare 
în raport cu posibilitățile științei. Datele vor fi interpretate pentru a pro- 
duce noi teorii ştiinţifice. e asumă programatic o acțiune de simplificare a 
realităţii, păstrând doar parametrii consideraţi semnificativi pentru experi- 
ment, acest lucru în scopul de a obiectiviza la maxim rezultatul cercetării. | 


1.2.2. Teologie și disciplinaritate 


Revoluţia modernităţii, prin aceasta înțelegând noua faţă a cercetării 
ştiinţifice, manifestată printr-o succesiune de descoperiri majore în diferite 
domenii ale investigării naturii între secolele XVI-XVIII, va atinge și me- 
diul academic teologic. Cercetarea din şcolile de teologie va începe să se 
intereseze sistematic de patrimoniul şi de izvoarelor vieţii eclesiale. Astfel, 
istoria Bisericii, Sfânta Scriptură şi scrierile Părinților Bisericii, canoanele şi 
deciziile Sinoadelor, precum şi studii comparative cu alte religii devin obiect 
al cercetării ştiinţifice. Asistăm la o proliferare a disciplinelor teologice care 
se precizează pe drumul specializării propriu disciplinelor ştiinţifice. Me- 
tode folosite de ştiinţele istorice și filologice sunt importate în cercetarea 
teologică. Acestea nu au fost, desigur, complet necunoscute în Evul Mediu 
occidental sau în lumea erudiților bizantini, dar utilizarea lor în contextul 
dezvoltării disciplinarităţii devine sistematică. În Occident apar primele 
ediţii critice ale operelor Sfinţilor Părinţi, ceea ce constituie o abordare cu 
pretenții științifice a izvoarelor Bisericii. Organizarea pe baze disciplinare a 
predării și cercetării teologice va fi asumată treptat și în Orientul ortodox. 


1.3. Despre locul și rolul cercetării științifice 
în contextul vieții teologice 


1.3.1. Teologie harismatică, științifică, empirică, 
academică şi știință teologică 


Interesul privind contribuția la nivel de cunoaștere venită prin 
exercițiul ştiinţelor în interiorul preocupărilor de ordin teologic constituie 
o temă importantă de reflecţie în cadrul mai larg al afirmării distincției de 
competenţe între teologie şi ştiinţă. Mai mulți termeni din instrumentarul 

terminologic religios contemporan, precum teologie științifică, teologie 
academică, ştiinţă teologică, teologie empirică sau harismatică, evocă pre- 
ocupările teologilor de astăzi în direcția precizării atât a naturii demer- 
sului lor, cât și al „conturului intelectual” al acestuia în contextul modern 
al exigenţelor de ordin intelectual specifice definirii oricărui demers de 
cunoaştere (cu precizarea că fondul demersului teologic nu poate fi cir- 
cumscris de intelect, ca unul ce este eminamente apofatic). 

Sintagma teologie ştiinţifică dă mărturie privind posibilitatea 
existenței unui demers de ordin ştiinţific în interiorul preocupărilor de 
cunoaștere aferente vieții teologice. Trebuie afirmat limpede că nu poa- 
te fi realizată echivalența între teologie în general și teologia științifică. 
Afirmăm astfel ireductibilitatea teologiei la demersul științific, fie acesta 
din urmă cu preocupări rezultate din sfera religiosului. Sf. Siluan Atho- 
nitul opera o distincție de competenţe între teologia ca rezultat al rugă- 
ciunii și teologia ca speculație a inteligenței omeneşti asupra diferite- 
lor aspecte ale vieții eclesiale, pentru că aceasta din urmă pot fi rezulta- 
tul diferitelor discipline ştiinţifice care împrumută competenţe de ordin 
arheologic, istoric, filologic, etc. în vederea lămuririi unor puncte de interes 
proprii vieţii bisericești. Le numim teologie doar prin convenție, întrucât în 
realitate este vorba de discipline științifice. Sfântul avea mult respect pentru 
ele, numindu-le el însuși științe teologice, dar nu le recunoştea competența 
în planul vieții veșnice întru Duhul Sfânt, ci doar un rol pozitiv în planul 
vieţii istorice a Bisericii. Aceste ştiinţe nu ni-L pot face cunoscut pe Dom- 
nul întrucât Duhul Sfânt este Cel care ni-L descoperă. În teologia ca şi con- 
templare a lui Dumnezeu, așa cum subliniază starețul Siluan, sfinţii nu mai 
vorbesc din propria lor inteligenţă, ci după cele inspirate de Duhul Sfânt. 

Instrumentarul terminologic al Sfântului Siluan nu este însă asumat 
de toată lumea. Teologul grec Nikos-Matsoukas preferă să afirme teologia 
ca știință specială. Autorul pare astfel să ignore deliberat definiția modernă 
a ştiinţei pentru a revaloriza perspectiva mai largă, specifică tradiţiei. Prin 
știință teologică el înțelege teologia care se hrănește din experienţa haris- 
matică şi care se exercită într-o manieră ideală în cadrul vieții şi activităţii 
eclesiale. Operând propriile sale distincții între feologie harismatică, teo- 
logie științifică şi filosofie creștină, descoperă că Părinţii Bisericii au ştiut 
să combine viziuni extatice și înţelegeri duhovniceşti cu studiul izvoarelor 

istorice, al textelor patristice şi al Scripturii, şi consideră că şi noi trebuie să 
procedăm astăzi într-un chip similar. Ştiinţa şi harisma au funcții distinc- 
te şi pentru Matsoukas, doar sinergia lor producând adevărata teologie. 
Teologul grec respinge raționalismul care riscă să altereze teologia și 
să facă din aceasta o disciplină științifică, afirmând cu putere primatul ex- 
perienței teologice. 

Sub forma unei reflecţii intitulate „Ştiinţă teologică şi teologie 
ştiinţifică”, teologul grec Georgios Mantzaridis caută răspuns la întrebarea 
fundamentală: este teologia o ştiinţă? E] distinge între teologia empirică sau 
trăită, pe care o numeşte deopotrivă știință teologică, şi teologia academică. 
Consideră că în timp ce prima se apleacă asupra experienței necreatului 
care se dezvăluie prin intermediul creatului, a doua se ocupă exclusiv cu 
creatul, în virtutea aplicării metodei științifice care nu îi permite să accepte 
necreatul ca obiect de cunoaştere. Cea din urmă privilegiază fenomenolo- 
gia şi ignoră ontologia şi abordarea personală, de unde ideea că poate fi în 
fapt un fel de ştiinţă auxiliară teologiei, având în vedere abordarea sa, care 
este mai mult o proiecție umană decât teologie ca revelaţie a lui Dumnezeu 
şi experiență a necreatului. 

Deşi interpretarea terminologică a teologilor Nikos Matsoukas și 
Georgios Mantzaridis, după cum putem constata, este distinctă de cea a 
Sfântului Siluan, mesajul este în esență acelaşi. Adevărata teologie necesită 
experiență practică, empirică, lucrarea de despătimire a omului în prezența 
harului lui Dumnezeu. Ea poate folosi rezultatele unor discipline ştiinţifice 
pentru a limpezi diferite aspecte legate de subiectul preocupărilor sale, dar 
fără ca aceste discipline să poată fi considerate un demers de teologie în sen- 
sul propriu al termenului | Nu poate fi îngăduită nicio confuzie între teolo- 
gia ca rezultat al vieţii de rugăciune a Bisericii şi diferitele cunoştinţe rezul- 
tate în urma unor speculaţii intelectuale pe teme teologice |Dumnezeiescul 
nu poate fi înțeles prin efortul exclusiv al inteligenţei, ci prin har, într-o 
întâlnire care înalță raţiunea (cugetul) şi mintea peste puterile lor naturale: 

Găsim o perspectivă cuprinzătoare a acestor abordări în gândirea Pă- 
rintelui Dumitru Stăniloae, care evidențiază responsabilitatea eclesială a 
teologiei. Aceasta, inclusiv în forma ei de reflecţie teologică, este văzută în 
strânsă legătură cu viaţa Bisericii şi cu nevoile concrete ale credincioşilor. 
Părintele Stăniloae arată că o teologie vie, relaționată cu spiritualitatea 

ortodoxă, presupune trei condiţii: fidelitatea față de Revelația împlinită 
în lisus Hristos, responsabilitatea pentru credincioșii din timpul în care 
este realizată şi deschiderea față de viitorul eshatologic-lO O teologie care 
redă în mod literal cuvinte din trecut, fără rezonanţă-cu probleme efec- 
tive ale credincioşilor din timpul prezent este insuficientă./Totodată, este 


păgubitoare şi riscantă o teologie care înțelege actualizarea Revelaţiei în 
sensul acomodării ei la spiritul vremurilor. Reflecţia teologică înrădăci- 
nată în conştiinţa eclesială nu se focalizează unilateral nici doar pe trecut 


(simplă repetare a unor formule vechi), nici-doar pe prezent (acomodare a 
Revelaţiei cu duhul veacului), dar nici exclusiv pe viitor eshatologic. 7) 

„- Teologia, ca slujire eclesială, trebuie să fie cuprinzătoare. Părintele Stă- 
niloae menționează: „Ieologia trebuie să fie, ca şi Biserica, apostolică, con- 
temporană cu fiecare epocă și profetic-eshatologică [...]. Prin credinţă e fi- 
delă revelației realizate în trecut, prin nădejde e deschisă viitorului de parti- 
cipare deplină la bunătăţile lui Hristos și conduce înaintarea spre EL, iar prin 
dragoste susține participarea de pe acum la aceste bunătăți, printr-o comu- 
niune sporită cu Hristos şi cu semenii. Prin aceste trei însușiri, teologia este 
tradițională şi, în același timp, contemporană şi profetic-eshatologică”. 

* Teologia nu se epuizează în capacitatea de a explica şi de a argumen- 

ta, ci ţine mai ales de mărturisirea de viață care presupune o comunicare 

ce conduce către comuniune. Taina persoanei şi a vieții de comuniune 
sunt realități fundamentale pentru studiul teologiei. Părintele Stăniloae 
arată că o teologie care intră în competiţie cu ştiinţa și înțelepciunea lu- 

mii îşi pierde noblețea. Teologia trebuie să fie deschisă față de provocările 

ştiinţei contemporane, dar trebuie să rămână fidelă identităţii sale speci- 

fice date de împlinirea Revelaţiei în Persoana lui lisus Hristos şi de actua- 
izarea ei în orice epocă. Doar în acest fel se poate vorbi de un dialog real 
ntre teologie și ştiinţă. 

În acest sens, Părintele Dumitru Stăniloae afirmă: „Oamenii își pun 
întrebări veşnice într-un mod mereu original. Şi teologii trebuie să fie în 
slujba lor; să le vorbească de Dumnezeu a Cărui milostivire este veşnică și 
Care caută să-l întâlnească pe om într-un mod mereu original [...]. Trebuie 


7 Pr. Dumitru STĂNILOAE, Teologia Dogmatică Ortodoxă, vol. I, Ed. Institutului Biblic și 
de Misiune al Bisericii Ortodoxe Române, Bucureşti, 2003, pp. 108-109. 

să punem în evidență valoarea persoanei în fața lui Dumnezeu, prezentân- 
du-L mai întâi pe Dumnezeu ca pe o Persoană Care se interesează cu pasi- 
une de istoria omenească. Este singura Persoană Care poate ajuta persoana 
omenească să se mântuiască. Și astăzi, Persoana divină îi propune persoa- 
nei umane să iasă din iadul ei, să se elibereze din izolarea sa, să realizeze 
comuniunea. Dar această Persoană divină Își propune să răspundă și la 
problemele pe care le provoacă în conștiința omului de astăzi dezvoltarea 
ştiinţei. Acestea sunt cele două sarcini majore ale teologiei de astăzi”*. 

Înţelegem așadar că există limite structurale ale abordării intelectuale 
în teologie JAvansarea în cunoașterea lui Dumnezeu prin rugăciune im- 
plică în mod necesar prezenţa apofatismului/)Părintele Dumitru Stăni- 
loae arată că, începând cu treapta a doua a apofatismului, care este efect 
al rugăciunii exprimat prin ceea ce numim tăcerea minţii, se ajunge la 
abandonarea discursului intelectual şi al conceptelor în faţa trăirii unei 
plenitudini a prezenţei lui Dumnezeu. Aceste limite structurale privesc 
şi disciplina Apologetică în căutarea ei de a investiga filonul apologetic 
al Bisericii. 


- 


1.3.2. Cercetarea teologică între harismă și știință 


Apariţia disciplinelor ştiinţifice în câmpul cercetării teologice nu 
împiedică nicidecum manifestarea teologiei ca funcție harismatică în 
cadrul unei comunități istorice. Nikos Matsoukas consideră că această 
teologie precede istoric şi metodologic teologia ştiinţifică, ce o urmea- 
ză pe cea dintâi ca un comentariu sau ca o căutare de izvoare generate 
de ea. Discursul despre Dumnezeu prinde rădăcini şi se dezvoltă prin 
experiența eclesială, prin urmare a unei comunități de credință! Din 
această experiență a credinţei și din viața comunităţii se naște Sfânta 
Tradiţie Yleologia este expresia și interpretarea continuă a acestei vieții, 
a vederii lui Dumnezeu și a lucrărilor Sale; teologia este expresia vede- 
rii (eopia) slavei lui Dumnezeuj Discursul despre Dumnezeu nu este 
consecința unei căutări intelectuale sau a unor dezvoltări axiomatice, 
subliniază Matsoukas, ci rezultatul unei contemplări care se realizează 


2 Pr. Dumitru STĂNILOAE, M.A. COSTA DE BEAUREGARD, Mică dogmatică vorbită..., p. 167. 

în viața corpului eclesial?| Experiența celor care trăiesc lucrarea haru- 
lui, în calitate de membri ai unei comunități deopotrivă eclesiale şi so- 
ciale, determină în mod obligatoriu expresiile ulterioare. Pe aceasta se 
bazează toată cercetarea teologică ce devine ştiinţă. Ci 

Este evident că cercetarea ştiinţifică teologică a patrimoniului cultu- 
ral ce aparține trecutului comunităților creștine revelează viața harisma- 
tică a acestor comunități. Cercetarea teologică observă această viaţă în 
sânul comunităţii, în continuatorii vieţii harismatice, dar în același timp 
o descoperă în vestigiile istorice. Iată de ce din punct de vedere ştiinţific 
teologul este ajutat în munca sa de îmbinarea cercetării istorice cu studiul 
vieții înseşi, care se manifestă în organismul viu al Bisericii. Am putea 
afirma deci, spune Matsoukas, că ştiinţa teologică este exercitată în mod 
ideal atunci când teologii trăiesc și gustă ei înşişi din teologia harismatică 
în viaţa şi activitatea corpului eclesial căruia îi aparțin', rămânând însă 
deschiși și spre mărturiile de viață ale sfinților, păstrate în istoria Bisericii. 

Prin ceea ce numeşte dubla metodologie teologică a Sfinților Părinți, 
Matsoukas evocă felul prin care aceşti Sfinți Părinți au ştiut să abordeze 
raporturile dintre teologia harismatică şi ştiinţa teologică în sânul aceleiași 
vieți eclesiale. Precizăm că este vorba despre raporturile dintre teologie şi 
ştiinţă manifeste în chiar interiorul vieţii Bisericii. Astfel, nu există nici 
conflict, nici integrare, nici abordare nediferenţiată, în sensul că s-ar pu- 
tea face o confuzie între cele două. Orientarea patristică evită toate aceste 
raportări, construind un mod adecvat de receptare care se conturează tot 
mai mult, de-a lungul secolelor. 

| Cele două direcţii ale teologiei, harismatică şi științifică, sunt vă- 

zute în perspectiva unui alt raport: distincția creat — necreat, Altfel 
spus, țeologia ştiinţifică se raportează la creat (asumat ca fiind în ra- 
port direct cu necreatul, pentru că altfel ar fi vorba de un creat „profan”, 
autonom deci față de Dumnezeu, care nu ar putea în niciun caz să intere- 
seze teologia), iar teologia harismatică, direct la necreat (dar care se ma- 
nifestă prin creatul care se dezvăluie a fi „transparent” pentru Dumnezeu, 
în mod magistral prin Întruparea Fiului lui Dumnezeu). 


” Nikos MATSOUKAS, Introducere în gnoseologia teologică, trad. Maricel Popa, Ed. Bizan- 
tină, Bucureşti, 1997, p. 115. 
10 Nikos MATSOUKAS, Introducere..., pp. 115-116. 

De aceea, ne pare limitativ să afirmăm că teologia de şcoală ar fi exte- 
rioară celei harismatice, dat fiind faptul că răspunde unor exigenţe științifice; 
credem că harisma și știința pot conlucra oriunde o cere viața Bisericii. 

Încă din primii ani ai apariţiei creştinismului, iar mai târziu în 
Bizanţ, ştiinţele se articulează într-o ierarhie piramidală. Dacă în An- 
tichitate filosofia era în partea de sus a piramidei, în Bizanţ acest loc 
îl va ocupa teologia. Este important de subliniat că nu s-a descoperit 
niciodată în Bizanţ o ştiinţă teologică ca cea pe care o cunoaștem astăzi, 
adică prin construirea unei discipline științifice alături de alte ştiinţe 
teoretice; toate ştiinţele erau la dispoziţia ştiinţei teologice din vârful 
piramidei Știința și harisma, legate printr-un raport funcțional, nu pot 
cunoaște modificări ale rolurilor și obiectivelor lor respective, întrucât 
fiecare are specificităţile sale şi nu se pot substitui reciproc. | 

Astfel se explică relația armonioasă între tradiţie erudită şi spiritua- 
litate simplă. (Matsoukas ia drept exemplu pe Sf. Antonie cel Mare care 
nu arată niciun interes pentru teologia erudită, am spune azi ştiinţifică; 
nu ştia să citească nici măcar Biblia. Sf. Atanasie cel Mare îl ia însă drept 
model!?.) Pe lângă teologia harismatică, în strânsă legătură cu ea, iden- 
tificăm teologia ştiinţifică, fără ca funcţiile lor sa se confunde. Ele sunt 
părţi ale aceleiași unități, iar ca părți bine definite au particularităţi care 
nu pot fi înlocuite. În orice caz, teologia ştiinţifică ar fi fost de neconce- 
put dacă, în sânul unei comunităţi, n-ar fi existat teologia harismatică'?. 

Știm că raporturile dintre teologie şi ştiinţă i-au preocupat pe scolas- 
tici. Numele de teologie scolastică provine de la școlile monastice. [| Aceas- 
ta era teologia de şcoală.) (Prin „scolastic?” înțelegem întrucâtva ceea ce 
numim astăzi „academic” sau „universitar”PCaracteristicile principale ale 


credinţei în unități bine definite şi articulate. Pasajul pregătitor prin studi- 
erea altor ştiinţe nu constituie însă aici un simplu exercițiu pentru minte, 
ci o premisă indispensabilă pentru inițierea în ştiinţa teologiei, teologia 
fiind astfel, prin metoda și prin conţinutul său, continuarea altor ştiinţe. 


x 


"1 Nikos MATSOUKAS, Introducere..., p. 120. 
'2 Nikos MATSOUKAS, Introducere..., p. 125. 
13 Nikos MATSOUKAS, Introducere..., p. 125. 

Altfel spus, teologia adoptă aceeaşi metodă ca cea utilizată de către 
ştiinţele profane, iar scolasticii afirmau că obiectul teologiei avea aceleași 
caracteristici ca celelalte ştiinţe. Preocuparea fundamentală a scolastici- 
lor era să aprofundeze conceptele generale (ființa, esența, Dumnezeu, 
lumea, eternitatea, adevărul, mântuirea), în opinia lor aprofundarea 
şi cunoaşterea conceptelor ducând la însăși esenţa realității!?. Lumina 
de pe muntele Tabor este creată; intelectul şi conceptele comune, ca și 
sufletul rațional sunt superioare acestei lumini'5. Cu ajutorul acestor 
concepte teologul se ridică la cunoașterea de Dumnezeu, pe când orice 
mijloc creat, incluzând aici și lumina de pe Tabor, care este considerată 
creată, nu duc la același tip de cunoaștere!$. 

Concluziile scolastice conduc la o confuzie metodologică între 
exercițiul teologiei ca harismă a corpului eclesial și exercițiul științelor. 
Metodologia dublă a bizantinilor este însă răspunsul la metoda unică 
a scolasticilor. Pentru ortodocşii din Bizanţ ordinea era următoarea: 
experiența, faptele, viața comunității şi abia în cele din urmă reflecția 
intelectuală. IEi nu acceptă că dialectica ar putea studia necreatul, ci doar 
lucrurile create.Știinţa teologică, cea care se ocupă de afirmaţii, con- 
cepte, cuvinte, este în mod clar o premisă care provine de la realitatea 
creată. În consecință, valoarea sa, ca şi cea a teologiei catafatice, este 
relativă şi secundară. Şi totuşi, niciodată Părinţii ortodocşi nu au res- 
pins-o ca fiind inutilă. Au acceptat-o în cadrul unităţii funcționale care 
există între metoda dialectică şi demonstrativă, între știința teologică și 
experienţa trăirii, fondată pe contemplarea prezenţei dumnezeiești în 
creaţie şi în istorie!.< 

Ca să trecem de la ceea ce este creat la necreat este necesar să cău- 
tăm cunoașterea imediată a experienţei duhovnicești, posibilă prin har, 
prin lucrarea despătimirii, care deschide pe om către Dumnezeu, în 
stare să sesizeze teofania. Nu se distruge astfel niciodată baza concre- 
tă şi istorică a acestei experiențe, deoarece experiența însăși creează 


"1 Nikos MATSOUKAS, Introducere... p. 127. 
15 Nikos MATSOUKAS, Introducere... p. 131. 
15 Nikos MATSOUKAS, Introducere..., p. 131. 
17 Nikos MATSOUKAS, Introducere..., p. 136. 

cultura și izvoarele Ortodoxiei. În acest spaţiu își găsesc locul filoso- 
fia şi științele Poziţia scolastică se distinge printr-o pnevmatologie 
dacă nu inexistentă, cel puţin diminuată( Sfinții Părinţi consideră însă 
pnevmatologia (a se vedea cu precădere Sf. Grigorie Palama) drept 
premisă a oricărui progres și cunoașteri. Lumina necreată, energiile 
dumnezeieşti, iluminarea şi vederea sunt concepute ca o mișcare di- 
namică ce transformă toate aspectele realităţii create. Mai exact, este 
vorba de energii ale Duhului Sfânt care sfințesc puterile de sesizare şi 
de înțelegere omeneşti, de receptare nepătimaşă a lumii și a lucrurilor 
ei, şi a înţelesurilor duhovnicești, şi pe acestea se bazează funcţia teo- 
logiei harismatice'*. 

Filosofia nu poate în niciun caz să constituie baza şi punctul de 
plecare al teologiei, aşa cum doresc scolasticii. Această transforma- 
re prin Sfântul Duh este fundamentală. Este nevoie de experiența de 
viață, a despătimirii, a rugăciunii, a faptelor. Teologia cuvintelor şi a 
„exemplelor” vine mai pe urmă'* Această funcţie a teologiei cuvintelor, 
a silogismelor și a demonstrațiilor este rezultatul experienţei inițiale 
în relația cu Hristos în Sfântul Duh. În acest caz, știința teologiei şi 
teologia harismatică se îmbină perfect. Teologia ştiinţifică dobândește 
valoare îmbinată cu vederea lui Dumnezeu. [Dubla metodologie a 
Sfinţilor Părinţi nu intră în niciun caz în conflict cu evoluţia științelor 
întrucât cercetarea în domeniul creatului este cu totul altceva decât 
experiența necreatului. Între cele două există un raport funcțional na- 
tural2, Întruparea Fiului lui Dumnezeu Iisus Hristos făcând posibilă 
căutarea necreatului prin „ceea ce ochii noştri au văzut, urechile noas- 
tre au auzit” (1 loan 1, 1-2). 

În cele ce urmează vom vedea în ce măsură Apologetica, în ca- 
litatea sa de teologie a apologiilor, poate beneficia de rigoarea și in- 
strumentele proprii demersului științific, atât ca expunere, cât și ca 
modalitate practică de dialog între viața Bisericii şi provocările lu- 
mii, dar deopotrivă şi de discernământul duhovnicesc propriu celui 


18 Nikos MATSOUKAS, Introducere..., p. 139. 
15 Nikos MATSOUKAS, Introducere..., p. LAL. 
% Nikos MATSOUKAS, Infroducere..., p. 141. 

care caută inspirația Duhului Sfânt în tot demersul său de mărturi- 
sire întru Hristos. De aici decurg firesc potenţiale exigenţe de ordin 
teologic şi ştiinţific în cadrul disciplinei Apologetică, pe care ne pro- 
punem să le cercetăm în continuare. 


Subiecte de rezolvat 

1. Prin ce se distinge demersul ştiinţei de cel al teologiei în planul 
cunoașterii? 

2. Care sunt trăsăturile demersului științific în modernitate? 

3. Poate fi concepută cercetarea teologică la confluenţa dintre știință 
şi harismă? Argumentați. 

2. Apologetica asumată ca propunere de disciplină 
teologică universitară 


Cuvinte cheie: argument, exigență, raționalitate, ştiinţă teologică. 


Având ca punct de plecare distincția enunțată anterior dintre teo- 
logie şi ştiinţă în calitatea lor de demersuri de cunoaștere cu obiecte și 
competenţe diferite, deschise cooperării în plan academic în zona de in- 
teres a cercetării teologice, vom încerca în cele ce urmează, pornind de la 
o scurtă analiză a ceea ce poate şi nu poate fi Apologetica Ortodoxă, să 
descoperim care sunt exigenţele de ordin teologic și științific ale discipli- 
nei cu același nume în spațiul învățământului teologic universitar actual. 


2.1. Apologetica, în căutarea propriei identități 


Identificăm cu ușurință apologia Bisericii primare, şi ne referim cu 
precădere la perioada numită a Apologeţilor de limbă greacă şi latină, 
ca respingere a unor atacuri venite din partea autorităților politice sau 
a reprezentanţilor diferitelor curente de gândire filosofic-religioasă. Por- 
nind însă de la experienţa Sf. Ap. Pavel în Areopagul atenian şi traversând 
întreaga istorie a creştinismului până în zilele noastre în căutarea mani- 
festării filonului apologetic eclesial/nu vom putea limita înțelegerea apo- 
logiei creştine la un demers negativ în sine, de respingere a unor agresiuni 
îndreptate împotriva creştinismuluij și vom vedea mai curând în apologie 
acel demers pozitiv de Aaa a temeiurilor credinței în Areopagul cul- 
turii unui veac anume. (A firmăm deci că apologia ortodoxă constituie în 
mod fundamental o afirmaţie, iar nu o negaţie (însăşi negarea acelor negații 
cu care s-a confruntat trăirea creștină din partea celor înrâuriți de duhul 
acestei lumi şi au prigonit trăirea creştină de-a lungul veacurilor constitu- 
ie în fapt o afirmaţie) tEste vorba de afirmarea mărturisitoare a Daria ez 
ului celui Viu lucrător în istorie adresată celor care nu Îl cunosc încă.Ă 

Apologeţii folosesc cu îndemânare și cu discernământ duhovni- 
cesc în orice epocă „cărămizile” conceptuale ale culturii în mijlocul că- 
reia se află spre a face loc în interiorul acesteia prezenţei înțelesurilor 
dumnezeiești transformatoare de conştiinţe şi de vieți. Sf. Ap. Pavel îşi 
începe cuvântul către greci pornind de la o prezenţă familiară acestora în 
Areopag, „dumnezeul necunoscut” (Faptele Apostolilor 17, 22-31), de care 
se serveşte apologetic în scopul relevării (a se vedea kerygma apostolică) 
Adevăratului Dumnezeu. Am putea spune că referințele sale, ca punct de 
contact cu căutările atenienilor, sunt filosofic-religioase (cu menţiunea că 
în această epocă frontiera dintre filosofie și știință nu este atât de precizată 
ca în modernitate). Apologia, care îşi construieşte afirmaţia ca un act de 
credință, din interiorul trăirii teologice, se poate servi de orice element, 
fie el ştiinţific, filosofic, metafizic, artistic şi, în sens larg, cultural, cu sco- 
pul de a edifica pe cel care din interiorul unui sistem de valori exterior 
valorilor credinței o respinge prin necunoaştere sau rea intenție. Apolo- 
getul este chemat să se facă „tuturor toate” (1 Corinteni 9, 22) pentru ca 
fiecăruia în parte, ostil sau indiferent credinței, să-i ofere temeiuri pentru 
propria-i devenire în Hristos (răstignit și înviat în lume pentru tot omul, 
fără excepție). 

Suntem de acord că filosofia a ajutat către formularea unor răspun- 


suri valabile în contextul paradigmelor-de gândire și înţelegere ale pri- 


melor veacuri creştine, dar aceasta, prin mecanismele proprii de cugeta- 
re propuse, nu s-a dorit a fi o „gramatică” a revelaţiei divine, un criteriu 
viabil de interpretare. Iar dacă această tendință negativă se va simţi cu 
precădere în teologia apuseană aristotelizată prin teologia unor nume de 
referință ca Toma dAquino şi Anselm de Canterbury, un impact al său 
negativ este cel al raționalizării excesive a credinţei prin intermediul unei 
relații deformate ale acesteia din urmă cu exercițiul raţiunii, ceea ce va 
conduce la o formă mai puţin eclesială de abordare a realităților credinţei. 
Credinţa, ca formă deosebită de contemplare a realităţii, superioară raţi- 
unii firii, a căpătat un criteriu exclusiv de „validare” în logica rațională a 
diferitelor doctrine filosofice, și ulterior, în logica formală a ştiinţei, lipsită 
de subiectivitate. În viziunea Ortodoxiei, ne delimităm de această încorse- 
tare a Apologeticii în legături care împiedică manifestarea suflului de viață 
specific Bisericii. 

De ce ar fi obligatoriu ca Apologetica, luată în sens larg, să folosească 
a priori „argumente raționale și ştiinţifice”?2! Vedem în acestea mai curând 
o adaptare în fața modernității, cu pretenţii de argumentaţie științifică au- 
tonom-rațională, de unde şi emergenţa unei Apologetici care să integreze 
acest mod de abordare.ISpre exemplu, argumentele ştiinţifice pot fi irele- 
vante mediului artistic, unde ar fi de căutat o apologie a sensibilităţii ar- 


tistice care să dea mărturia frumuseţii prezenţei lui Hristos, dumnezeiesc 
inspiratoare și mântuitoare în sensul dostoievskian al termenului lin plus, 
înclinăm spre convingerea că o Apologetică Ortodoxă nu trebuie să se 
bazeze atât pe argument, fie el ştiinţific sau de altă natură, cât pe faptul de 
viață, pe manifestarea unei mărturii cu vocaţia de a dilata rațiunea interlo- 
cutorului către întâlnirea cu raţionalităţile specifice credinţei (pornind de 
la premisa că temeiurile acesteia din urmă depășesc posibilitățile ştiinţei). 
Minunile sfinților constituie, spre exemplu, o apologie vie, ce transformă 
vieţi de oameni care credeau, până la întâlnirea cu ele, exclusiv dovezilor 
(părut infailibile şi neperisabile ale) ştiinţei. 

Departe de a fi o realitate de mărturisire proprie doar creştinis- 
mului primelor veacuri, apologia exprimă o dimensiune fundamenta- 
lă, neîntreruptă a Bisericii. Atât Apologeţii dintru început, cât şi cei de 
mai târziu şi până în zilele noastre, au încercat să răspundă viu preocu- 
părilor epocii lor din interiorul reflecţiei teologice, adaptându-se fie- 
cărui context cultural şi social prin deslușirea duhovnicească a ceea ce 
putea însemna trăirea lui Dumnezeu într-un context social, cultural și 
istoric bine determinat. Într-o continuitate de perspectivă Apologetica 
nu poate fi tratată astăzi ca simplă disciplină teologică academică menită 
să înveţe cum să justificăm rațional credința. Apologetica nu este justifi- 
care, ci mărturie) Orice demers de mărturisire a trăirii creştine într-un 
mod accesibil celui care nu a cunoscut încă această experiență transfor- 
matoare ţine de ApologeticăAccesibilitatea ține nu atât de abila utili- 
zare de noţiuni şi concepte, cât, fundamental, de operarea unei deschi- 
deri lăuntrice prin harfRolul fundamental al Apologeticii este nu atât” 
de adaptare a conţinutului trăirii creştine la realitatea intelectuală sau 
culturală a cuiva — întreprindere care poate sfârşi în fabricarea unor idoli- 


2 Jon VLĂDUCĂ, Mic dicționar de apologetică ortodoxă, Ed. Bizantină, Bucureşti, 2002, p. 8. 

—, cât de a ajuta la operarea unei deschideri culturale sau intelectuale utile 
deslușirii, din interiorul ființei umane, a filonului de viață creștin, prin 
participare la realitatea harului. Apologetica nu are nimic de-a face cu o 
îndoctrinare, cu o persuasiune ideologizantă, fie ea şi în numele credinţei, 
întrucât garanţia absolută a demersului apologetic este libertatea dată de 
prezenţa harului. 

În consecinţă, dacă Apologetica, în sens larg, ar constitui pentru noi 
tot ceea ce ține de misiunea eclesială de aprofundare a manifestării de ordin 
apologetic proprie vieţii Bisericii, aprofundare prin care se poate naşte, cu 
darul lui Dumnezeu, apologetul zilelor noastre, Apologetica, în calitatea 
sa de disciplină teologică universitară, este acea formă de aprofundare a 
filonului apologetic eclesial care să răspundă (şi) exigenţelor de studiu şi 
de cercetare de ordin academic. Există riscul ca a doua să fie mai puţin 
cuprinzătoare decât cea dintâi în măsura în care, beneficiind de constrân- 
gerile metodologice proprii ştiinţelor, ar accepta să dea seama de manifes- 
tarea necreatului doar pe cât îi îngăduie paradigma mijloacelor academice 
proprii studiului şi cercetării ştiinţifice. Credem însă că idealul ar fi ca 
cele din urmă să nu producă o limitare, ci o completare a dimensiunii 
duhovnicești în cadrul unei investigări utile vieții Bisericii. 


2.2. Caracterizări ale Apologeticii în contemporaneitate 
- o analiză critică 


Diferite preocupări contemporane în a identifica ce poate fi și ce nu 
poate fi Apologetica Ortodoxă stimulează propria noastră căutare. Vom 
oferi în cele ce urmează câteva repere prezentate printr-o evaluare critică. 


2.2.1. O definire a Apologeticii? 


A defini Apologetica drept „ramură a ştiinţei teologice care se ocu- 
pă cu respingerea atacurilor venite împotriva credinţei ortodoxe de la 
necredincioși”2? ne pare limitativ. Întâi de toate pentru că, după cum am 
putut remarca încă din primul volum al lucrării noastre, o Apologetică 


* Nikos MATSOUKAS, Introducere... p. 8. 

Ortodoxă este un demers de teologie, e drept, în interiorul căruia pot 
fi puse în lucrare şi mijloacele proprii investigării ştiinţifice. În al doilea 
rând, întrucât, în mod fundamental, după cum am afirmat, sensul demer- 
sului teologic, în general, şi al celui apologetic, în particular, nu poate fi 
decât unul afirmativ: a-L trăi pe Dumnezeu ca prezență, şi, în consecință, 
a-L mărturisi lumii în dăruire, din interiorul realităţii pe care El ţi-o desco- 
peră, a-i face şi pe ceilalți părtaşi acestei bogății din iubire. 

/ Prin Apologetică, creştinul nu pune la index pe nimeni, nu pune in- 
chizitorial etichete de tip „necredincios” sau „eretic”, ci se dăruiește pe 
sine, adaptându-se la realitatea trăită interior de celălalt:/Această adaptare 

nu înseamnă O falsificare a reperelor personale de credinţă, ci presupu- 
ne un răspuns adresat în coordonatele căutării celuilalt, precum și acea 
oferire reală a lui Dumnezeu, jar nu un idol fabricat de intelect A apăra 
din interiorul Ortodoxiei înseamnă a o face de o asemenea manieră încât 
oricine să poată să se deschidă trăirii ortodoxe pornind de la realitatea sa 
interioară, personală, și crescând spre adâncirea tainei credinţei, o treptată 
compatibilizare a fiecăruia cu Adevărul deslușibil prin har în taina unicită- 
ţii și irepetabilității fiecărei persoane în parte. 

Nu credem suficiente probele raționale sau argumentele logice pen- 
tru apărarea trăirii creştine, deși este evident că acestea își pot da con- 
cursul într-o mărturie ireductibilă la exercițiul raţional specific actului 
cognitiv din interiorul disciplinelor filosofice sau ştiinţifice. Spre exemplu," 
a descrie din punct de vedere matematic, chimic sau biologic iubirea ca 
manifestare umană nu înseamnă a lămuri natura ei. Psihologia, cu toate 
derivatele ei lucrătoare în direcția investigării comportamentului uman, 
adaugă mai mult, dar, din perspectivă teologică, rezultatul ultim nu este 
suficient. A înţelege iubirea cere a o trăi tu însuţi şi a o aprofunda cu ha- 
rul lui Dumnezeu, care aprinde lăuntric iubirea de Dumnezeu şi de om 
pe măsura exersării întru despătimire. Pot cunoaşte o persoană iubind-o. 
Aceasta înseamnă o participare la interioritatea ei, prin exercițiul întâlni- 
rii între cele două libertăţi, a ei şi a mea. - 

Revenind la Apologetică, trebuie remarcat că orice încercare de 
contemplare a faptului de viață în Hristos prin „ochelarii” probelor și 
argumentelor raționale nu poate oferi decât o imagine intelectuală a 
unei realități în fapt infinit mai bogate. Altfel spus, a aplica realităţii o 

paradigmă de investigare ştiinţifică înseamnă a o forța să se dezvăluie 
conform tiparelor acestei paradigme (sărace și superficiale teologic în 
-pofida, sau poate tocmai din cauza formalismului lor). Apologetica, în 
sensul unei apărări a trăirii creştine ca demers exclusiv rațional, ne pare 
o înstrăinare de duhul Ortodoxiei în măsura în care nu știm să evocăm 
răstignirea rațiunii în vederea învierii ei duhovnicești. A ne limita la 
“dovedirea existenţei lui Dumnezeu prin „demonstrarea” necesităţii exis- 
tenței unui Dumnezeu văzut ca manifestare la limita infinită a calităților 
pe care omul le descoperă în Univers: Inteligență infinită, Cauză rațio- 
nală a tuturor indusă de minunata funcţionare a Universului, Rațiune 
Supremă, ne pare mai curând un eşec, din punct de vedere teologic. Este 
vorba de un apofatism de gradul întâi, intelectualist, care rămâne încă 
departe de ceea ce ar putea constitui adevărata misiune a Apologeticii, 
şi anume, o sinergie lucrătoare între catafatic şi apofatic care să slujească 
întâlnirii omului cu Taina Dumnezeului celui Viu manifest prin oameni, 
Univers și Scriptură. 

Apologetica, aşa cum dorim să o conturăm prin manualul de faţă, 
cere deschiderea către Dumnezeu prin viața liturgică, drept iniţiativă sin- 
ceră, personală, smerită a sufletului. Dialogul apologetic cu cei tributari 
unor paradigme raționaliste este ratat duhovniceşte, aceștia acceptând ca 
singure valabile coordonatele pe care ei le recunosc; în acest sens Apolo- 
getica ar crea idoli, Dumnezeu Cel real neîncăpând în concepte. Apolo- 
getica presupune o lucrare teandrică ă suflgtului uman, mărturisitor prin 
prezenţa vie a lui Hristos în el, care să spargă labirintul complicat al unor 
gândiri, fie ele și complexe, întrucât ele rămân limitative prin sistemul axi- 
omatic reductiv pe care îl presupun, către o înţelegere plenară, simplă şi 
totodată unificatoare a realității Nu argumentele raționale au putere să-l 
facă pe om deschis realităţii divine, întrucât acestea lucrează pe măsură ce 
harul luminează și fortifică cugetarea către un orizont spiritual mai larg, 
Argumentele raționale își au deci rostul lor în contextul demonstrării fal- 
sității unor deducții greşite cu impact acuzator asupra realităților creștine. 
A fi însă avocat în lipsa cunoașterii celui pe care îl aperi, adică a-L măr- 
turisi pe Dumnezeu fără să-L cunoști într-o relație personală adevărată, 
duce la o falsă apologie. Iar când Îl cunoşti, te poartă EI Însuși, te inspiră 
să-L mărturiseşti. 

(22 Despre riscul înțelegerii Apologeticii exclusiv ca știință 

În măsura în care Apologetica se dedică apărării adevărurilor funda- 
mentale ale credinţei creștine, demersul rațional este unul necesar, dar nu 
şi suficient din cauza naturii adânci a acestor adevăruri. Oamenii apără 
aceste adevăruri prin trăirea și continua lor adâncire, am spune prin de- 
venirea întru ele. 

V Aşadar, a defini Apologetica drept „ştiinţă care se ocupă cu justi- 
ficarea şi apărarea sistematică a adevărurilor fundamentale ale religiei 
creştine cu ajutorul rațiunii”? înseamnă a limita mărturia la o inițiativă 
academică încrezătoare în puterile rațiunii analitice.|Apologetica trebuie 
înțeleasă nu în sensul de cu ajutorul exclusiv al rațiunii, cu atât mai mult 
cu cât evocăm exercițiul științific al rațiunii. Vieţile trăitorilor creștini 
mărturisesc manifestarea unei supraraţionalități ca formă îndumnezeită 
de manifestare a raţiunii fireşti”. ? 

Apologetica, fiind în esenţa ei demers de teologie, nu poate fi sepa- 
rată de miezul său - trăirea lui Dumnezeu în taina persoanei, a fiecăruia 
dintre noi. Apărarea nu poate fi solidă decât prin cunoaşterea realită- 
ţii pe care o aperi,-iar această apărare îmbracă forma unei mărturisiri 
personale, existenţiale. Apologeţii apărau ceea ce cunoșteau ca trăire în 
intimitatea ființei lor. Ei nu apărau construind un zid din cărămizi con- 
ceptuale, ci, inspirați de Dumnezeu, scriau apologii în care înşiruirea 
gândurilor, a ideilor era o expresie a prezenţei sinergice a Duhului Sfânt 
în sufletele lor. Inspirația divină, la picioarele căreia aşezau jertfelnic 
întreaga lor competență, făcea ca aceasta să se exprime spre edificarea 
celor din exterior, însă o edificare nu atât formal juridică, filosofică sau 
intelectuală, ci potenţial deschizătoare către realităţile creștine. Apolo- 
getica trecea deci în mod necesar printr-o trăire teologicăVAstfel, după 
cum sensul vieții creştine este dobândirea prezenţei Duhului Sfânt, după 
cum învaţă Sf. Serafim de Sarov, Apologetica SEE UE să exprime această 
prezenţă, fără de care ea devine lipsită de viață. A) 


% Ion VLĂDUCĂ, Elemente de apologetică ortodoxă, Ed. Bizantină, Bucureşti, 1998, p. 9. 
* Pr. Dumitru STĂNILOAE, Ascetica și mistica, Ed. Institutului Biblic şi de Misiune al 
Bisericii Ortodoxe Române, Bucureşti, 1992, p. 73. 

V Este de altfel pericolul a ceea ce s-a întâmplat în spaţiul scolasticii. 
Teologia, devenind speculație intelectuală, de factură filosofico-ştiinţifică, 
întrucât nu se mai hrănea din rădăcinile Liturghiei ca aducere a prezenţei 
Duhului în viața personală și comunitară - adevărată Cincizecime repe- 
tată la infinit în timpul anaforalei liturgice, la sfințirea Darurilor, se cere: 
„Irimite Duhul Tău cel Sfânt peste noi”, adică întâi de toate peste comuni- 
tatea rugătoare, „și peste aceste Daruri” care vor deveni, prin această pre- 
zență a Duhului, Sfântul Trup și Sângele Mântuitorului). Liturghia aduce 
prezenţa nemijlocită a Duhului Sfânt în comunitatea credincioşilor, care 
este Biserica, precum odinioară la Cincizecime în prezența apostolilor, ea 
a căutat o „siguranță” de mărturisire cu totul ruptă de dimensiunea per- 
soanei şi a vieţii în har, neglijând unicitatea de trăire a persoanei. lată deci 
că filosofia, matematica, fizica devin exportatoare de stabilitate şi de veri- 
dicitate în câmpul teologiei, care intră tot mai mult sub incidenţa legilor 
logicii umane. 

| (/reologia transformată în ştiinţă, demers exclusiv intelectual, ne- 
raportat la har, este, poate, denaturarea cea mai gravă pe care a sufe- 
rit-o teologiaj Alterarea fundamentală a chipului său a dus la apariția 
unei Apologetici bazate pe speculație intelectualistă. Anselm de Can- 
terbury, precum și urmaşii săi, promovează argumentul ontologic ca 
fiind proba prin excelenţă a „demonstraţiei” existenţei lui Dumnezeu, 
potenţial permeabile oricărui necredincios. El exprima de fapt căuta- 
rea unei soluţii de acceptare a credinţei prin impunerea unui demers 
de tip intelectual. Nereuşita s-a tradus însă ulterior prin contestarea 
repetată a argumentului în chiar câmpul teologiei scolastice. În ori- 
ce caz, demersul este paradigmaticia impune ca necesitate acceptarea 
existenței lui Dumnezeu este o Apologetică ce contestă libertatea și 
profunzimea persoanei umane,| schemele fixe de gândire propuse 
fiind departe de trăirea experienţei lui Dumnezeu ca descoperire inte- 
rioară, în taina inimii (a se vedea mărturisirea dumnezeirii lui Hristos 
nu „de la trup și de la sânge” făcută de Sf. Ap. Petru), mărturisită de 
altfel de întreaga Tradiţie creştină.! Religia este nu atât demersul de 
demonstrare a existenţei lui Dumnezeu, cu aceasta ocupându-se even- 
tual filosofia sau metafizica, cât afirmarea relaţiei cu EI, în sens creștin, 


prin experienţa rugăciunii. ! 

-- Dealtfel, demonstrarea existenţei lui Dumnezeu prin utilizarea rațiunii 
în demers similar celui pe care îl aplicăm lumii în care trăim, ne avertizează 
Sf. Maxim Mărturisitorul, este sortită eşecului prin aceea că „toate existen- 
țele se numesc inteligibile, întrucât principiile cunoașterii pot fi demonstra- 
te. Dumnezeu însă e numit neînțelesul, pentru că e crezut numai că există, 
pe baza celor ce pot fi înţelese. [...] dăruiește celor evlavioşi o credinţă în 
existența Lui, mai întemeiată decât orice demonstraţie. Căci credinţa este o 
cunoaştere adevărată, întemeiată pe principii ce nu pot fi demonstrate, ca 
una ce este temelia lucrurilor mai presus de minte şi de rațiune'%. 
: |Raţiunile lucrurilor servesc pentru a ne purta către Sursa lor, Dum- 
nezeu, prin credință, iar nu prin demonstraţie.! Celor care aşteaptă ca 
finalitățile raționamentelor de ordin științific să fie totdeauna convergente 
cu rațiunile duhovnicești fundamentate pe Revelaţie, pe temeiul că Dum- 
nezeu nu poate opune un adevăr altui adevăr, Tradiţia Bisericii le arată 
că Dumnezeu Se revelează omului tocmai întrucât omul este incapabil 
să producă prin mijloacele sale naturale o astfel de cunoaştere. A se ve- 
dea în acest context perspectiva palamită despre distincția dintre adevărul 
ştiinţelor şi adevărul teologiei. îi 
În ce sens poate fi reținută perspectiva de folosire a raţiunii în 
susținerea adevărurilor de credinţă în interiorul Ortodoxiei? Credem că 
este vorba de exerciţiul duhovnicesc de identificare a acelor raţiuni care 
converg din câmpul diferitelor ştiinţe şi filosofii către afirmaţiile credinței. 
Însă identificarea unor convergenţe nu este acelaşi lucru cu importul 
de credibilitate din câmpul ştiinţelor. Una este să contempli prin creație 
rațiuni duhovniceşti, mărturisitoare în direcția Celui care le-a sădit în 
opera Sa, Universul, alta este constrângerea de a accepta ideea că Dumne- 
zeu există, în baza judecăților specifice lumii în care trăim. ii 
Fără experienţa harului, teologia nu poate păși spre ceea ce este din- 
colo de inteligență și de categorii analitice. Pentru Ortodoxie, în contex- 
tul distincţiilor de mai sus, desluşirea adevăratului chip al Apologeticii 
sale ține de o exigenţă interioară şi, implicit, necesară. Apologetica poa- 
te ajuta cu rolul de ambasador al teologiei în sufletele celor care nu L-au 


% Se. MAXIM MĂRTURISITORUL, Capete gnostice, I, 8-9, în Filocalia, vol. II, Ed. Humanitas, 
1999, p. 130. 


50 


cunoscut încă pe Dumnezeu. Ea este posibil început de teologie, o teologie 
de dinainte de teologie, adică o trăire de deschidere a sufletelor, printr-o 
luminare înțelegătoare a harului; este potenţială reconfigurare interioară 
pornind de la realitatea reprezentării curente a lumii în care trăim. 

Este limpede că Dumnezeu nu poate fi obiect investigabil în sensul 
epistemologiei (ştiinţifice) actuale, întrucât nu poate constitui un obiect 
de cunoaştere ca unul general (ateul îl respinge), iar la nivel metodologic 
nu există instrumente adecvate pentru „investigarea” necreatului. De cea- 
laltă parte, teologia apologetică romano-catolică afirmă, în ceea priveşte 
valoarea şi limitele rațiunii, că sufletul uman poate ajunge, fie prin intuiție, 
fie prin raționament, la o certitudine obiectivă. Știința nu se mărginește la 
cunoaşterea fenomenelor, ci poate, într-o oarecare măsură, atinge ființa 
în sine. Nu pătrunde esenţa intimă a lucrurilor, dar poate demonstra 
existența lui Dumnezeu, respectiv să ştie ceva despre natura Sa?6. În felul 
acesta, teologia romano-catolică a ajuns la un moment-dat, la concluzii 
de-a dreptul neteologice privind competența Apologeticii. După Conci- 
liul Vatican I este afirmată posibilitatea „cunoașterii naturii lui Dumne- 
zeu” printr-o metodă dublă: a priori, deducând ceea ce este conţinut în 
noțiunile de Cauză primă (perfecțiunea, unicitatea, infinitul); a posteriori, 
pornind de la creaturi, pot fi deduse perfecţiunile Mia 
sul poartă către cele două căi ale teologiei catolice: negativă sau elimi- 
nativă, prin care suprimăm la Dumnezeu toate imperfecţiunile văzute la 
creaturi, respectiv calea eminenţei, ca proiectare la infinit prin analogie, 
cu conștiința că aceste calități dumnezeiești nu sunt doar superioare, ci de 
un alt ordin față de cele ale creaturilor. 

Nu este de reținut nici direcția scolastică a Apologeticii de „a expli- 
ca prin ştiinţă minunile lucrate de Dumnezeu””. Există desigur riscul 
de a circumscrie autonom, în semnificaţie științifică, ceea ce e de necir- 
cumscris ca implicând necreatul. Minunea nu ţine doar de o depăşire de 
excepție a ceea ce numim firescul descrierii comportării naturii la nivel 
fenomenologic. Minunea nu este un accident, ea revelează o semnificație 


% Auguste BOULENGER, Manuel dApologttique: introduction d la doctrine catholique, 
Ed. Emmanuel Vitte, Paris — Lyon, 91937, p. 56. 
Ion VLĂDUCĂ, Mic dicționar..., p. 1. 

duhovnicească profundă”. Minunea este în mod fundamental o teofanie. 
În consecinţă, separarea minunii de contextul ei duhovnicesc este o de- 
formare, o lipsire de adevărata ei coloană vertebrală. O explicare științifică 
a unei minuni duce doar la o reprezentare intelectuală, deci limitativă, a 
ceva infinit mai complex şi al cărui fond scapă înțelegerii pe care numai 
abordarea duhovnicească o poate aduce. - 

Faptul fundamental al evitării explicației ştiinţifice prin Apologetica 
Ortodoxă este tocmai ortodoxia ei: minunea este esențialmente manifes- 
tare a lui Dumnezeu și dezgolirea minunii de această haină care o ampren- 
tează din interior o arată într-o goliciune a desfigurării, a depersonalizării. 
Ştiinţa poate contribui, prin demersul său autonom faţă de orice interpre- 
tare teologică sau filosofică, la autentificarea realității modificărilor care 
ţin de materialitate, şi aici ea are toată competenţa. Poate preciza contextul 
material al minunii, însă nu poate explica minunea. Deseori însă, însăși 
afirmarea imposibilității de a justifica rațional, în cheie de lectură strict 
ştiinţifică, dimensiunea materială a unei minuni joacă un rol apologetic 
ca poartă deschisă către semnificația spirituală. 

Vlăducă afirmă că Apologetica nu poate „explica teologic teorii- 
le ştiinţifice ale vremii. Din această încercare, unii au ajuns să «expli- 
ce» fenomene care nu există (de exemplu, evoluţia speciilor) sau teo- 
rii ştiinţifice greşite pe care le considerau corecte. De aceea e bine să 
lucrăm cu fapte dovedite ştiinţific, nu cu teorii. Când prezentăm o te- 
orie, este necesar să arătăm şi limitele ei”> |fiste respinsă deopotrivă 
„încercarea de a modifica învățătura Bisericii astfel încât să se potri- 
vească cu teoriile ştiinţifice ale vremii” observă acelaşi autor. O afir- 
mare de distincție a competenţelor este necesară. Ştiinţa se ocupă cu 
reprezentări ale realităţii, atât cât putem cunoaște pe orizontală, adică 
autonom în spațiul lumii create (fără să excludem a priori posibilitatea 
unei inspirații dumnezeieşti în inima cercetătorului credincios) în timp 
ce demersul teologic este unul al cooperării dintre vertical şi orizontal, 
dintre har şi competență omenească, de asumare a realității materiale 


i] 


* Răzvan IONESCU, „Miracle (chez les Peres grecs et syriaques)”, în: Dictionnaire des 
miracles et de lextraordinaire chretiens, Ed. Fayard, Paris, 2002, pp. 533-536. 

% Jon VLĂDUCĂ, Mic dicționar... p. |. 

% Ion VLăpucă, Mic dicționar... p. ll. 

în lumina prezenței lui Dumnezeu. Știința rodește deci în registrul 
cunoașterii lumii, în timp ce rodul prin excelenţă al Bisericii şi al teolo- 
giei acesteia este omul îndumnezeit, adică sfântul. Este evident că atitu- 
dinea concordistă, cu alte cuvinte încercarea de „acomodare” a datelor 
ştiinţei unui anume veac cu perspectiva teologică, riscă să transforme 
teologia în ideologie. Este riscul trăit în toate încercările de a justifica 
ceva prin extragerea preferenţială a acelor date științifice care „concor- 
dă” cu convingerea teologică sau anti-teologică propuse ca bază de ple- 
care. Ambele se închid uimirii și descoperirii oneste, afirmând doar o 
ideologie manipulatoare în privința datelor ştiinţei. 


2.3. Disciplina Apologetică: un demers de teologie și/sau de știință? 


Apologetica, după cum am văzut în primul volum al acestei lucrări, 
precum și în primul capitol al volumului de față, este prin natura sa un 
demers de teologie (teologhisire) având ca punct de pornire manifestarea 
filonului apologetic propriu vieții Bisericii. 

Apologetica îşi propune să valorifice filonul apologetic specific spaţiului 
eclesial pe care îl descoperă creștinului de azi spre cunoaştere și aprofundare. 

Vocaţia prioritară a unui astfel de demers nu poate fi decât cea a în- 
tâlnirii cu Hristos în Tradiţia vie a Bisericii, cu mărturisirea sfinților, 
și aceasta cu scopul nobil al stimulării vocației apologetice a crești- 
nului contemporan. 

Este necesară totuși o distincţie între Apologetică, în sens larg, și disci- 
plina universitară cu acelaşi nume. Dacă Apologetica poate constitui pentru 
noi astăzi orice ține de misiunea eclesială de aprofundare a manifestării 
de ordin apologetic proprie vieții Bisericii, aprofundare prin care se poate 
naște, cu darul lui Dumnezeu, apologetul zilelor noastre, Apologetica, în 
calitatea sa de disciplină teologică universitară, poate fi acea formă specifică 
de aprofundare a filonului apologetic eclesial cu specificitatea că răspunde 
exigențelor de studiu și de cercetare proprii mediului academic. 

Disciplina Apologetică poate utiliza în contextul universitar instru- 
mentele metodologiei ştiinţifice Jără ca aceasta să constituie o renuntare la 
vocaţia sa de ordin teologic-duhovnicesc, manifestându-se astfel (şi) în cali- 
tate de știință teologică. 

9 Exigenţele care privesc disciplina Apologetică manifestă în interiorul 
spaţiului teologic academic ne apar ca manifestându-se în două direcţii, 


2.3.1. Exigenţe de ordin teologic 


Am definit Apologetica drept demers de teologie a Apologiilor. 
Exigenţele de ordin teologic ale disciplinei universitare ne apar implicite. 
Ele privesc acea încărcătură duhovnicească necesară investigării apolo- 
giei în calitatea ei de mărturie inspirată de harul lui Dumnezeu. Apolo- 
getica se interesează de apărarea principiilor de viaţă care permit omului 
drumul către îndumnezeire, iar în această apărare trebuie incluse nu nu- 
mai inițiativele apologetice specifice Bisericii primare, cât şi toată lupta 
de mărturisire la nivel conceptual şi ideatic a adevărurilor de credință pe 
înțelesul tuturor pe care le fereşte de pervertirea eretică (lucrările Sinoa- 
delor ecumenice constituie un fericit exemplu în acest sens). A investiga 
toate acestea cere o viață de rugăciune şi teologhisire ca urmare a trăirii 
vieții Bisericii. 

Credem, în consecinţă, că disciplina universitară Apologetică nu se 
poate limita doar la o analiză critică, cu mijloacele investigării de ordin 
ştiinţific, a unor astfel de situaţii în istorie, ci ea trebuie să includă şi pre- 
ocuparea de transmitere vie, în temeiul experienţei deplin integrate ecle- 
sial a apologiilor din trecut, a ceea ce se arată util duhovniceşte pentru 
devenirea întru apologeți a creştinilor din zilele noastre. A studia teologic 
apologia sau a apăra astăzi adevărurile credinţei cere a ne împărtăşi noi 
înşine cu ceva din duhul de mărturisire al Apologeţilor din istoria Biseri- 
cii, împărtăşire care este de natură duhovnicească. 

- Este necesar să evocăm capacitatea apologetului de a şti să se facă 
înțeles celui căruia îi adresează mesajul credinței. Adresarea trebuie să aibă 
loc în coordonatele intelectual-culturale ale interlocutorului. Această ca- 
Jibrare a mesajului apologetic nu îl face însă mai puţin duhovnicesc: dacă 
Apologeţii s-au străduit să ţină cont de mentalitatea, de nivelul intelectual 
și cultural al interlocutorilor lor, este limitativ să credem că s-au îndepăr- 
tat interior de convingerile lor pentru a întinde o punte către ceilalți doar 
prin ştiinţele din afară. Mai curând se poate spune că Apologeţii au știut să 

identifice rațiuni duhovnicești şi în afara produselor vieţii Bisericii tocmai 
în efortul lor de a arăta în ce măsură Dumnezeu, Cel ce toate le-a făcut cu 
rațiune, poate fi desluşit prin întreaga creație. Străduința Apologeţilor de 
a se arăta perfect compatibili cu exigenţele culturale, intelectuale şi morale 
ale vremii lor arată cu atât mai nobil efortul lor în măsura în care au dat 
naştere unor valori noi, unor expresii noi de înțelegere creștină plecând de 
la realități culturale încă neîncreştinate până la ei. Aceasta s-a făcut printr- 
un adevărat „dialog în trei”, între apologet, asistat în calitate de interpret 
de Însuşi Dumnezeu, şi interlocutor, ceea ce ne îndreptățește să vedem 
apologia creştină ca pe o manifestare prin excelență de ordin teologic. 


2.3.2. Exigenţe de ordin ştiinţific 


O primă categorie de exigențe științifice priveşte activitatea specifi- 
că spaţiului universitar. Orice disciplină universitară presupune exigenţe 
ştiinţifice şi rigoare la nivel metodologic privind transmiterea (dorit) sis- 
tematică a cunoștințelor şi cercetarea. Apologetica nu poate face excepție, 
izvoarele apologetice putând fi tratate în conformitate cu normele intelec- 
tuale specifice ştiinţelor exacte. 

O a doua categorie de exigenţe ştiinţifice trebuie văzută în relație cu 
omul contemporan. Acesta din urmă primeşte, prin educaţie, o viziune asu- 
pra lumii alimentată de produsele științelor şi al culturilor adiacente. Dacă 
Apologeţii au mers pe drumul spinos de „a se face tuturor toate” (1 Corin- 
teni 9, 22), după cuvântul Sf. Ap. Pavel, spre a-l asuma iubitor pe aproapele, 
astăzi poate însemna a-l ajuta către propria lui întâlnire cu realitatea harului 
chiar și prin cuvinte, concepte sau rațiuni intelectuale vehiculate prin lim- 
bajele proprii mediilor tehnice și ştiinţifice. Nu credem că Ortodoxia poate 
accepta o filosofie (teologie) naturală ca și apologie, autonomă față de har și 
sensibilă doar la argumentele rațiunii, întrucât afirmarea lui Dumnezeu se 
face participativ, printr-o experienţă a prezenței dumnezeieşti. 

Dacă „în dialogul cu cei necredincioși” unii cer Apologeticii Ortodoxe 
să folosească „argumente raționale și ştiinţifice acceptate de aceştia ”!, 
motivul este că cei numiţi „necredincioși” propun adesea o exclusivitate a 


* Ion VLăDUCĂ, Mic dicționar..., p. 8. 

exerciţiului argumentului rațional, o abordare de tendință scientistă. Nu 
cunoștințele științifice în sine constituie proba ultimă şi de netăgăduit a 
existenței lui Dumnezeu (nu poate constitui o prezenţă obiectivabilă prin 
cercetare ştiinţifică, iar iconomia dumnezeiască ce oferă lumii Revelația 
mărturiseşte asupra necesității acesteia din urmă în cunoaşterea lui Dum- 
nezeul O Apologetică a argumentelor raţionale conform sensului strict 
al raționalităţii de tip științific este posibilă, dar neadecvată şi fără roade 
duhovnicești. Cuvântul rațional are aici o greutate aparte, dat fiind faptul 
că majoritatea respingerilor credinței sub imperiul ideologiilor de tot fe- 
lul, dintre care nu putem să nu remarcăm scientismul, vin pe fondul dez- 
baterilor în numele unei exercitări corecte a rațiunii. Apologetica poate 
folosi instrumentarul raţional propriu științelor, dar nu se poate limita la 
logica formală, ci presupune o realitate care implică o căutare ajutată haric 
de descoperire a rațiunilor adânci care structurează Universul şi se ma- 
nifestă ca vectori către Logosul, Rațiunea divină, Sursă și împlinire a lor. 


Subiecte de rezolvat 
1. Care ar fi o situare corectă a Apologeticii Ortodoxe față de argument? 


2, Care sunt exigenţele de ordin teologic și științific relativ la dis- 
ciplina Apologetică? 

3. Mărturisitori contemporani și contribuţia acestora 
la edificarea unei Apologetici pentru lumea de azi 


3.1. Repere apologetice ale teologiei Părintelui Dumitru Stăniloae 


3.1.1. Părintele Dumitru Stăniloae —- mărturisitor al Ortodoxiei și al 
identităţii ortodoxe ilustrate în sufletul și în viața neamului românesc 


Teolog al luminii și al slavei dumnezeieşti, al iubirii milostive a 
Preasfintei Treimi manifestate către lume, Părintele Dumitru Stăniloae 
(1903-1993) se angajează prin viaţa și prin activitatea sa într-o conti- 
nuitate în duh cu Sfinţii Părinţi ai Bisericii. Neînţelegând actualizarea 
reperelor patristice în teologia contemporană doar ca pe o repetare ex- 
terioristă a textelor Sfinților Părinţi, Părintele Stăniloae a generat şi a 
aprofundat în mod creator o teologie de anvergură deopotrivă ancorată 
cu fidelitate în duhul Tradiţiei ortodoxe şi dinamică prin efortul de a 
răspunde concret nevoilor specifice ale lumii în care a trăit. 

În această perspectivă, Părintele Stăniloae asumă același duh şi mod 
de a teologhisi cu Sfinţii Părinţi, printr-o fidelitate creatoare în raport cu 
Tradiţia Bisericii. Marele teolog român exprimă vocaţia cuprinzătoare 
a Ortodoxiei, subliniază universalitatea Evangheliei manifestată în che- 
marea Bisericii lui Hristos către întreaga lume. Astfel, el continuă linia 
apostolică a misiunii de mărturisire a Evangheliei la toate neamurile, 
până la marginile lumii, arătând că Ortodoxia nu este o simplă confesi- 
une, ci plinătatea vieții trăită în Adevărul de credință. Totodată, această 
universalitate nu este înțeleasă ca o realitate abstractă, gândită exclusiv 
în termeni conceptuali şi aplicabilă prin mecanisme instituționale, ci ea 
se întrupează specific într-un context concret. 

Plecând de la aceste exigenţe, traducând şi comentând mari Părinţi 
ai Bisericii precum Sfinţii Grigorie Teologul, Maxim Mărturisitorul sau 
Grigorie Palama, Părintele Stăniloae continuă şi aprofundează teologia 

acestora şi dezvoltă în același duh o teologie specifică ce tratează proble- 
mele concrete ale lumii în care își desfăşoară existența. Astfel depăşeşte 
înțelegerea scolastică a teologiei, fragmentată în diferite discipline de 
studiu în cadrul academic. Fără să eludeze exigenţele academice, in- 
clusiv în teologia promovată în mediul universitar, Părintele Stăniloae 
corectează creator prin duh şi conținut modul scolastic prin care este 
elaborată o teologie rigidă, formalizată, lipsită de impact existenţial și 
fără legătură cu viața. 

Părintele Stăniloae operează deschideri consistente în domeniul 
Apologeticii, intuind necesitatea dezvoltării unei atitudini apologetice 
ancorate în identitatea specifică a Tradiţiei duhovniceşti și eclesiale a 
Ortodoxiei. În această perspectivă, Apologetica Ortodoxă este chema- 
tă să depășească înţelegerea restrictivă şi uneori unilaterală prin care 
Apologetica era redusă la o prezentare şi contextualizare a argumentelor 
raționale pentru dovedirea existenței lui Dumnezeu. Această pledoarie 
de tip avocăţesc prin care realitatea lui Dumnezeu şi a credinţei sunt 
subsumate efortului de legitimare prin intermediul rațiunii autonome 
rămâne străină de duhul Tradiţiei ortodoxe. 

În continuitate cu Apologetica patristică, Părintele Stăniloae pre- 
zintă apologia ca pe o mărturie, o mărturisire a Ortodoxiei în contextul 
specific al societăţii contemporane. Dimensiunea mărturisitoare, o rea- 
litate prin excelență specifică Apologeticii, reprezintă o coordonată con- 
stantă a teologiei Părintelui Stăniloae. El mărturiseşte puterea de viață a 
Ortodoxiei în noianul de diferite concepții ideologice, tradiții religioase, 
culturale şi ştiinţifice distincte, plecând de la experienţa sfinţitoare a Bi- 
sericii, validată concret prin vieţile Sfinţilor Apostoli, Mucenici, nevoi- 
tori de-a lungul diferitelor generații. 

|/Mărturisirea Părintelui Stăniloae nu reprezintă o opțiune în fa- 
voarea unui izolaționism sau o eventuală complacere autosuficientă la 
adăpostul propriei Tradiţii invocate, ci o afirmare cu îndrăzneală a Ade- 
vărului Evangheliei folosind inteligența credinței şi având capacitatea 
de dialog cu diferiți exponenți ai ştiinţei, filosofiei, culturii profane sau 
ai altor tradiții religioase Se înscrie astfel pe linia demersurilor făcute 
de Sfinţii Părinţi ai Bisericii, fiind el însuşi un părinte şi teolog pentru 
lumea contemporană. Practic, Părintele Stăniloae asumă condiţia de 

apologet ca mărturisitor al Ortodoxiei în general și al celei întrupate 
specific în sufletul și viața neamului românesc. 

Ca teolog excepțional al persoanei și al comuniunii, Părintele Stăni- 
loae reliefează puterea de viață a Ortodoxiei. Ortodoxia nu este redusă la 
o doctrină, la un cod moral sau un ritual liturgic, ci exprimă plinătatea 
vieţii lui Hristos împărtăşită în Biserică, trupul Său tainic. Această viață 
ține împreună atât identitatea specifică a persoanei, unicitatea ei, cât şi 
comuniunea. Identitatea nu înseamnă izolare, după cum comuniunea nu 
presupune o unitate dizolvantă a identităţii. Această direcţie se arată de 
mare actualitate, mai ales astăzi când în condiţiile sistemului tehnologic 
contemporan identitatea şi demnitatea persoanei sunt strivite, omul de- 
venind o simplă rotiţă într-un angrenaj impersonal. 

Într-o societate dominată şi terorizată adesea de logica eficienței 
tehnocratice, prin care performanţa substituie viața, iar omul în unici- 
tatea sa nu mai este asumat ca o persoană, ci ca o piesă reglabilă într-un 
sistem impersonal, mărturia Părintelui Stăniloae este cu atât mai rele- 
vantă. El arată că atunci când se pierde conştiinţa unității complexe a 
realităţii în Dumnezeu, se poate ajunge prin degenerare la o gândire to- 
talitară, prin care omenirea este percepută ca masă unitară care trebuie 
condusă uniform. Astfel, ideologiile dezvoltate au cultivat fie un indivi- 
dualism exacerbat, fie o unitate de tip dizolvant precum în comunism 
sau în realitatea marilor corporaţii de astăzi. 

Mărturisirea Ortodoxiei ca viață a lui Hristos şi întru Hristos este 
de mare actualitate în contextul ideologiilor de astăzi prin care viața 
este parazitată şi deturnată de la sensul ei autentic. Părintele Stăniloae 
mărturiseşte: „În Ortodoxie, Hristos ne dă puterile Sale dumnezeiești 
sau însăși viața Sa dumnezeiască veşnică prin îndumnezeire, pe când El 
o are pe aceasta prin fire [...]. Numai prezenţa reală a aceluiaşi Hristos 
în toți cei ce cred, dar pe care Hristos nu vrea să-i anuleze în ceea ce 
are fiecare persoană ca propriu, poate menţine atât unitatea, cât şi bu- 
curia tuturor în aceeași comuniune cu El. Numai aceasta poate aduce 
atât echilibrul spiritual în fiecare, cât şi în relaţiile dintre toţi, unită cu 
respectul delicat pentru fiecare persoană, nu numai pentru ce are pro- 
priu, ci și pentru faptul că în fiecare persoană, același Hristos lucrează 
în fiecare potrivit cu însușirile ei. Această prezenţă reală a lui Hristos în 

toţi duce la menţinerea lor într-o unitate, dar într-o unitate a iubirii, nu 
a confuziei. Aceasta afirmă Ortodoxia sau creștinismul originar păstrat 
în ea în diferite forme”. 

În contextul actual societatea este dominată de o mentalitate struc- 
turată prin diferite ideologii prin care se cultivă consumismul, exalta- 
rea patimilor (absolutizarea banului, a desfrâului, a poftei de stăpânire), 
relativismul și sincretismul. Astfel există riscul ca inclusiv mărturisirea 
teologiei creştine să fie diluată, în condiţiile în care ideologiile actuale 
promovează un fel de fobie față de creștinism. Modul de viaţă structu- 
rat prin valorile creştine trebuie erodat cu orice preţ. Într-o asemenea 
situaţie sunt aduse atacuri asupra familiei tradiționale și a oricăror va- 
lori consacrate prin Tradiţia creştină. 

În contextul actual există tendințe ideologice prin care se încear- 
că extirparea memoriei creștine din sufletul Europei. Este un demers 
care trădează adevărata vocaţie a spiritului european, întrucât identi- 
tatea profundă a Europei nu poate fi înțeleasă fără Evanghelia lui Hris- 
tos. Într-o asemenea stare de spirit, adesea, prin campanii mediatice, 
sunt propagate lozinci prin care Ortodoxia este asumată ca o realitate 
retrogradă, ostilă progresului și civilizației, ca o frână în fața tendințelor 
liberale de emancipare de sub tutela autorității Tradiţiei. În acest context, 
conştiinţa apologetică a teologiei şi a Bisericii riscă diluarea, sărăcirea, 
și chiar aneantizarea. Există riscul de a promova o atitudine și o gândire 
prin care să se creadă că o Biserică aservită duhului lumii, o Biserică 
adaptată şi acomodată mentalităţii actuale, o Biserică uşor integrabilă în 
mega-sistemul construit prin procedurile standardizate și impersonale 
ale unei birocraţii de tip tehnocratic poate reprezenta o soluţie de actu- 
alizare a Ortodoxiei în vremurile de astăzi. 

Mai ales într-un asemenea context, relevanța apologetică a mărtu- 
risirii Ortodoxiei de către Părintele Stăniloae este semnificativă. Părin- 
tele mărturisește: „Singură Biserica dreptei credinţe, a dreptului adevăr, 
vorbeşte numai de adevărul lui Hristos, numai de adevărul revelat, 
pentru că numai ea îl are, numai ea a rămas pe lângă el, respingând 


% Pr. Dumitru STĂNILOAE, „De ce suntem ortodocşi?”, în vol. Ortodoxie și naționalism, 
București, 2011, pp. 307-308. 

ispitele lumeşti și primind mucenicia veacurilor. Ortodoxia stă singură 
pe lângă scaunul lui Hristos, până la plinirea vremii, când adevărul ei 
va trebui să câştige toată omenirea ce e dornică să facă mai întâi, până 
la capăt, experienţa creaţiilor sale [...]. S-au tot făcut concesii patimilor 
omenești până ce creştinismul a slăbit atât de mult în autoritatea și den- 
sitatea lui de factor supraomenesc, încât le-a fost uşor acestor patimi 
să-l înlăture aproape cu totul. Ortodoxia singură a rămas să înfrunte 
de pe poziţia deplinei intransigenţe aceste patimi, să susțină în sufletul 
omului conştiinţa că Ortodoxia e ceva într-adevăr dincolo de lume și 
chiar dacă el nu poate atinge idealul ce i-l zugrăveşte ea, totuși tinde 
mai sus [...]Nidealul de om al credinţei răsăritene nu e un ins care ştie 
să-și ascundă sub aparențe de civilizație prea exageratele porniri pătimaşe.: 
Acesta e propriu Apusului. Ortodoxia este radicală, ea cere absolutul. 
Cere dezrădăcinarea reală a patimilor. Nu un om civilizat, moderat în 
toate, atent la aparențe cu semenii, ci un om transfigurat până în adân- 
curi, purificat total, un intransigent al sfințeniei reale, transparente, cere 
Ortodoxia prin spiritul ei ascetic şi prin pilda sfinţilor ei. Ea cere mult, 
căci ştie că numai cerând mult, se poate obține de la majoritate măcar 
puţin şi se satisface setea religioasă a omului, care nu se împacă cu dilu- 
ări din partea Bisericii”%?. 

Conștiinţa apologetică a Bisericii impune mărturisirea lui Hristos 
ca Adevăr absolut şi unic al fiecăruia dintre noi și al lumii întregi, indi- 
ferent de circumstanţe Această conștiință mărturisitoare poate culmina 
prin martiriu atunci când puterile întunericului acestui veac îl constrâng 
pe credincios la apostazidț Ortodoxia este cale dreaptă și credință dreap- 
tă prin care se experiază puterea de viață a Adevărului Hristos. Această 
experiență prin har determină o certitudine mai presus de orice garanţie 
din partea lumii, fie că aceasta se materializează printr-o gândire sofisti- 
cată, printr-o forță economică sau printr-o putere politică. 

Ortodoxia nu mistifică adevărul și nu-l acomodează la nivelul 
minții omeneşti, nu face din el obiect al combinațiilor și speculațiilor 
lumești. Ea este o vedere dreaptă a voii dumnezeieşti, o experienţă a 


3 Pr. Dumitru STÂNILOAE, „Ortodoxia, lumina curată a lui Hristos”, în vol. Ortodoxie și 
naționalism, pp. 154-155. 

slavei necreate încă din această existență pământească. Ortodoxia nu 
mărturisește un adevăr detaşat de Persoana lui Hristos, ci-L afirmă pe 
Hristos Însuşi ca Adevăr şi Viaţă a lumii NPrin Ortodoxie nu ne în- 
credem în puțerea autonomă a omului, ci în biruinţa lui Hristos prin 
jertfă şi cruce] In mod special, în condiţiile actuale ale unui secularism 
promovat în mod agresiv, mărturisirea în Duh şi Adevăr a Ortodoxiei 
reprezintă un imperativ apologetic. 

Părintele Stăniloae exprimă și analizează deopotrivă nuanțat şi pro- 
fund specificul identităţii ortodoxiei româneşti. Prin poziţiile exprimate 
în acest sens, Părintele Stăniloae a fost criticat, fiind acuzat că a încura- 
jat o teologie etnică, un naționalism care diverge întrucâtva cu spiritul 
Evangheliei. | s-a reproşat că a scris articole pe această linie pentru a se 
alinia spiritului vremurilor. Dacă însă se cercetează cu onestitate lucră- 
rile teologului român, se poate observa în fapt o raportare şi o atitudine 
creştină a Părintelui exprimate în raport cu anumite doctrine. Părintele 
nu fabrică un discurs persuasiv de tip ideologic, ci caută să privească 
realitățile istoriei românești cu ochii credinței ortodoxe. 

Nu poate fi construită o universalitate abstractă, anulând specifi- 
cul naţional, ci transfigurându-l prin puterea de viață a Evangheliei lui 
Hristos. Astfel, identitatea naţională nu este contestată sau depreciată, 
dar nici absolutizată în spirit politic şi propagandist, ci asumată ca 
un dar care se cere transfigurat prin experiența credinţei. Ortodoxia 
nici nu subestimează, nici nu supralicitează factorul naţional. Vorbind 
despre universalitatea Evangheliei, Părintele Stăniloae arată că exis- 
tă o ecumenicitate a creştinismului înțeleasă ca o unitate uniformă a 
unui sistem de idei și de organizare, dar există şi o ecumenicitate a 
creștinismului asumat ca viaţă, ca relaţie vie între Dumnezeu şi om. 
Într-o înţelegere largă a Tradiţiei ortodoxe ar trebui cultivată univer- 
salitatea ca dar de viaţă care se întrupează concret într-un mod de a fi 
specific unor tradiții naţionale“. 


* Mai multe elemente despre reciprocitatea dintre ortodoxie şi identitatea națională 
pot fi consultate în articole precum: „Scurtă interpretare teologică a naţiunii”, „Ortodoxie și 
românism”, Ortodoxie și națiune”, în vol. Ortodoxie și românism, Sibiu, 1939; „Naționalismul 
în cadrul spiritualității creştine”, în: Telegraful Român, nr. 36, 1936; „Creştinism și naționalism”, 
în: Telegraful Român, nr. 40, 1940; „Biserica şi unitatea poporului”, în Telegraful Român, 

Părintele Stăniloae a nuanţat specificul spiritualității ortodoxe 
românești plecând de la relația dintre latinitate și Ortodoxie. Aceas- 
tă sinteză unică oferă un caracter specific, prin care tradiția spirituală 
românească se poate constitui într-o veritabilă legătură între Răsărit şi 
Apus. Vocaţia dialogică a spiritualității româneşti poate fi valorificată, 
asumând şi cultivând virtualitățile specifice propriei tradiţii.|Speci- 
ficul acestei spiritualități întrupate prin ortodoxia latină se reflectă şi 
într-o conștiință apologetică prin care se evidenţiază reciprocitatea din- 
tre credință și rațiune, dintre taină şi cunoaşterej Se observă astfel o ati- 
tudine deopotrivă cuprinzătoare şi de mare echilibru. 


3.1.2. Reciprocitatea dintre natural şi supranatural, 
dintre cosmos și istorie 


O contribuţie semnificativă a Părintelui Stăniloae în domeniul 
Apologeticii Ortodoxe o constituie perspectiva cuprinzătoare, ancorată 
în Tradiţia patristică, prin care este subliniată reciprocitatea în plan on- 
tologic dintre natural şi supranatural, dintre cosmos și istorie. Reflecția 
teologică a Părintelui Stăniloae dezvăluie astfel o ontologie iconică prin 
care se subliniază că nu există natural pur, că naturalul este structurat 
prin supranatural. Pe această linie este observată legătura profundă din- 
tre cosmos și istorie, respectiv relaţia organică dintre Revelația naturală 
şi cea supranaturală. 

În Apologetica scolastică există o separare între natural și supra- 
natural, mergându-se până la cultivarea unei opoziții. În acest sens, 
minunea este percepută ca o violentare a legilor firii. Dumnezeu este 
perceput ca absenţă, iar nu ca prezenţă învăluitoare în lume şi în istorie. 
Metafizica occidentală, separând naturalul de supranatural, a dezvoltat 
o Apologetică prin care nu mai este evidenţiată reciprocitatea dintre Lo- 
gosul Creator şi Mântuitor și creaţie [Celebrele argumente raționale ale 
existenţei lui Dumnezeu derivă tocmai dintr-o asemenea conștiință a 
separării dintre Logos şi creație. ȘI 


Da 


nr. 19, 1941; „Universalitatea şi etnicitatea Bisericii”, în: Ortodoxia, 2/1977; „Unitatea spirituală 
a neamului nostru şi libertatea”, în: Biserica Ortodoxă Română, 1-2/1990. 

Părintele Stăniloae începe Dogmatica sa cu o afirmaţie de referință 
prin care dintru început este depăşită abordarea scolastică:4/Biserica 
Ortodoxă nu face o separație între Revelația naturală şi cea suprana- 
turală Revelația naturală e cunoscută şi înțeleasă deplin în lumina 
Revelaţiei supranaturale; sau Revelația naturală e dată și menţinută 
de Dumnezeu în continuare printr-o acţiune a Lui mai presus de na- 
tură [...]. Revelația supranaturală se desfăşoară și își produce roadele 
în cadrul celei naturale, ca un fel de ieşire mai accentuată în relief a 
lucrării lui Dumnezeu, de conducere a lumii fizice şi istorice spre ţinta 
care a fost creată, după un plan stabilit din veci. Revelația supranatu- 
rală restabilește numai direcţia şi dă un ajutor mai hotărât mișcării 
întreţinute în lume de Dumnezeu prin Revelația naturală. De altfel, 
la început, în starea deplin normală a lumii, Revelația naturală nu era 
despărțită de o Revelaţie supranaturală”*5. 

Din perspectivă apologetică, reciprocitatea dintre natural şi supra- 
natural, precum și împlinirea Revelaţiei în Persoana lui lisus Hristos, 
Dumnezeu-Omul au relevanță deosebită. În condiţiile actuale în care 
mentalitatea prezentă este dominată de o gândire care a separat atât de 
mult naturalul de supranatural până într-acolo încât supranaturalul nu 
mai poate fi gândit (ca atare el încetează să existe) este semnificativă 
redescoperirea şi valorificarea ontologiei iconice, specifice Tradiției pa- 
tristice şi exprimate convingător de Părintele Stăniloae. 

Totodată, din punct de vedere apologetic este semnificativ faptul 
că Părintele Stăniloae insistă deopotrivă asupra dinamicii Revelaţiei şi 
a împlinirii acesteia în Persoana lui lisus Hristos. Dinamica Revelaţiei 
nu presupune că se poate cugeta ceva mai presus de Hristos Cel răs- 
tignit și înviat. Actele Domnului Hristos (Întruparea, Răstignirea, 
Învierea, Înălțarea) nedespărţite de Persoana Sa sunt fapte constituti- 
ve ale creștinismului și fiecare credincios este chemat să-şi asume la 
nivel personal ceea ce Mântuitorul a trăit în umanitatea sa asumată și 
spiritualizată prin actele Sale.jfn condiţiile de astăzi, când se caută fe- 
lurite limbaje neconvenţionale pentru exprimarea conținutului credinţei 


% Pr. Dumitru STĂNILOAE, Teologia Dogmatică Ortodoxă, Ed. Institutului Biblic şi de 
Misiune al Bisericii Ortodoxe Române, București, 2003, vol. I, p. 9. 

creștine, printr-o logică a gândirii dezîntrupate, specifice spiritului gnos- 
tic, mărturisirea apologetică a legăturii directe dintre actele Mântuitoru- 
lui și Persoana Sa, precum şi împlinirea Revelaţiei în Persoana lui Iisus 
Hristos sunt de maximă actualitate!) 

__ În acest sens, Părintele Stăniloae precizează: „Revelația nu este nu- 
mai o simplă comunicare de învățături, ci o stare continuă, nouă, a omu- 
lui, prin apropierea de Dumnezeu. Revelația lui Hristos e o stare nouă 
a umanităţii asumate de Fiul lui Dumnezeu, iar Revelația vieţii viitoare 
e o stare asemănătoare cu cea a lui Hristos-Omul în toţi cei ce vor cre- 
de. Prin aceasta se arată că Revelația creştină e dată într-o persoană, în 
persoana divino-umană a lui Hristos şi în actele Fiului lui Dumnezeu 
de întrupare în om, de răstignire, înviere şi înălțare ca om, de trimitere a 
Duhului Său în lume. Creştinism fără Revelația astfel înțeleasă nu poate 
fi. O adaptare a creştinismului la lume, prin respingerea acestor acte ale 
lui Hristos, actele esenţiale ale Revelaţiei creștine, echivalează cu o pă- 
răsire a creștinismului. Un limbaj teologic care, în dorința de a adapta 
creștinismul, n-ar mai exprima conţinutul acestor acte ale Revelaţiei, 
n-ar mai fi limbaj teologic creştin”. 


3.1.3. Relaţia dintre rațiune și credință 


- Pornind de la separarea dintre natural şi supranatural în plan onto- 
logic, Apologetica de expresie scolastică a transferat această separare. şi 
în plan epistemologic, inducându-se astfel o percepţie falsă de antago- 
nism între credinţă şi rațiune. Mergându-se pe metoda dublului adevăr 
(supranaturalul este cunoscut prin credinţă, iar naturalul prin rațiune) 
se distorsionează atât natura credinței, cât şi a rațiuniid Credința se re- 
zumă la o anumită încredințare de ordin psihologic, iar raţiunea este 
asimilată capacității discursive de a produce i oda, a a 
devenit una instrumentală, fiind dezrădăcinată din simbolismul ei reli- 
gios. Astfel rațiunea este autonomizată în raport cu credința, devenind 


speculație abstractă. 


% Pr. Dumitru STĂNILOAE, „Revelația prin acte, cuvinte şi imagini”, în vol. O teologie a 
icoanei, Ed. Anastasia, București, 2005, pp. 18-19. 

Părintele Stăniloae depășește această abordare de tip scolastic şi 
afirmă, în continuitate cu gândirea Sfinţilor Părinţi, că există o reci- 
procitate profundă între credință și rațiune. Valorificând legătura in- 
ternă dintre natural şi supranatural evidenţiată de ontologia iconică 
în domeniul cunoașterii, se accentuează convergența dintre credință 
şi rațiune. Astfel, Părintele Stăniloae deschide orizontul unei Apolo- 
getici eclesiale care nu mai rămâne tributară schemelor scolastice prin 
care argumentele rațiunii autonome aveau menirea să facă rezonabile 
realitățile credinţei. 

Părintele Stăniloae, relaționând rațiunea umană cu raționalitatea 
cosmosului şi arătând temeiul lor comun prin Rațiunea supremă, Lo- 
gosul divin, valorifică potenţialul raţiunii. Aceasta nu rămâne o sim- 
plă facultate a minţii de generare a gândirii discursive, ci este în mod 
fundamental deschisă credinței. Teologul român evidenţiază, pe li- 
nia Sfinţilor Părinţi (în mod special gândirea Sf. Maxim Mărturisi- 
torul), că în contemplarea naturală a rațiunilor lucrurilor şi a lumii 
rațiunea nu este anulată, ci transfigurată. Astfel, cunoaşterea ca vede- 
re duhovnicească a raţiunilor dumnezeieşti nu este antirațională, ci 
supraraţională. Rațiunea angajată într-un mod de viață virtuoasă, de 
împlinire a poruncilor dumnezeiești, îşi răstigneşte printr-un exercițiu 
consecvent egoismul propriilor puncte de vedere, deschizându-se ast- 
fel către adevărul credinţei. 

În actul cunoașterii sunt activate puterile sufletești ale omului în- 
treg. În această perspectivă, Tradiţia ortodoxă valorifică efortul rațiunii 
pe calea contemplării, fără să identifice contemplarea naturală cu 
cunoașterea de tip ştiinţific, întrucât raţiunile dumnezeieşti nu pot fi 
cucerite prin cugetare discursivă. „Dumnezeu e dincolo de rațiunea dis- 
cursivă, dar nu e lipsit de rațiune, ci El este Rațiunea supremă, Rațiunea 
din care pornesc raţiunile tuturor lucrurilor și rațiunea din sufletul nos- 
tru, deși e mai mult decât acestea şi decât aceasta, mai mult decât putem 
cuprinde vreodată în concepte raționale. Dacă Dumnezeu e Rațiunea 
supremă, de ce n-ar fi prezentă în contemplația umană și rațiunea, sau 
de ce rațiunea umană n-ar fi contemplaţie desfășurată, iar contemplaţia, 
rațiune a ce s-a adunat din această desfășurare? Raționamentul uman e 
un mod temporal al contemplării lui Dumnezeu, pe când contemplația 

umană e o anticipare a vieții netemporale, o apropiere de Dumnezeu ca 
Persoană mai presus de orice explicitare””. fi 

Valorificând relaţia dintre rațiune şi credinţă, Părintele Stăniloae 
subliniază reciprocitatea dintre catafatism şi apofatism în domeniul 
cunoașterii. Teologul român arată că apofatismul nu poate fi redus la 
dimensiunea negativă prin care se exprimă imposibilitatea cunoașterii 
lui Dumnezeu prin concepte, arătându-se că Dumnezeu este mai presus 
de orice cugetare discursivă. Apofatismul este înțeles în mod special ca 
o cunoaștere rezultată în urma experienţei harului, o vedere a luminii 
necreate. În acest sens, Părintele Stăniloae, în duhul Sfinţilor Părinţi și în 
mod special urmând Părinților filocalici, arată că adevărata cunoaștere 
dobândită prin credinţă este o vedere mai presus de orice înțelegere. 

Credinţa nu se rezumă la un anumit tip de încredere sau de 
încredințare din sfera psihologicului, ci îşi descoperă temeiul ei onto- 
logic de adeverire a celor nevăzute, prin contemplarea luminii Celui 
nevăzut. Această distincție este esențială și deosebit de relevantă pen- 
tru cercetarea apologetică actuală, în mod special în domeniul relației 
dintre teologie, filosofie și știință din contemporaneitate. Pentru arti- 
cularea unui dialog onest între gândirea teologică, reflecția filosofică şi 
cercetarea științifică este nevoie de precizarea competenţelor distincte. 
Credinţa nu poate fi rezultatul unui efort exclusiv naturalist, „Părintele 
Stăniloae precizează repere semnificative în acest sens, dezvoltând o 
conștiință a dialogului şi a unei înțelegeri cuprinzătoare, dar în același 
timp reliefând trăsăturile specifice ale cunoașterii prin credinţă. ) 

În mod special, comentând teologia Sf. Grigorie Palama în contextul 
disputei acestuia cu Varlaam din Calabria, Părintele Stăniloae evidențiază 
cu limpezime distincţia dintre cunoaşterea dobândită prin cultura și 
ştiinţa profană, respectiv cunoașterea rezultată prin experiența duhovni- 
cească, împărtăşită nemijlocit în viața Bisericii. Urmând Sfântului Grigo- 
rie, Părintele Stăniloae nu desconsideră valoarea ştiinţei, a filosofiei sau a 
culturii, dar arată că focalizarea îndelungată pe aspecte cercetate printr-o 
rațiune iscoditoare, lipsită de cuviință, poate împiedica o reală contemplare 


37 Pr. Dumitru STĂNILOAE, Ascetica și mistica, Ed. Institutului Biblic şi de Misiune al 
Bisericii Ortodoxe Române, București, 2002, p. 249. 

a rațiunilor dumnezeieşti. Totodată, cunoaşterea ca vedere prin credință 
şi viață duhovnicească este mai presus decât cugetarea discursivă. 

Aceste distincţii sunt deosebit de relevante pentru cercetarea apolo- 
getică din contextul actual. În acest sens, Părintele Stăniloae menţionează 


foarte clar: „Ocupaţia cu ştiinţele toată viața împie edică intrarea în suflet 
a adevăratei înțelepciuni. Începutul aceleia-e-friea-de-Duranezeu din 


care se naște rugăciunea continuă şi îndurerată și păzirea poruncilor lui 
Dumnezeu. Prin acestea, împăcându-ne cu Dumnezeu, frica se preface 
în iubire, iar durerea rugăciunii în bucurie, răsărind în noi floarea ilumi- 
nării din care răzbate ca un miros cunoașterea tainelor lui Dumnezeu. 
Cel stăpânit de iubirea înțelepciunii deşarte şi frământat de teoriile și de 
întortocherile științelor nu poate să-și însușească nici măcar începutul 
acestei înțelepciuni, căci sufletul lui e ocupat şi cufundat în tot felul de 
cugetări. Numai dacă-şi va spăla sufletul prin rugăciune neîntreruptă de 
toate preocupările, făcându-și-l tăbliță curată, îşi va înscrie pe el Duhul 
Sfânt semnele Sale. Nici chiar cunoştinţa dogmelor fără viaţă creştină 


corespunzătoare nu foloseşte. Numai-inţelepciunea cea d duhovnicească, 


adică cea născută din credinţă și amestecată c mântuitoare”*. 

3.2. Mărturisitori și deschideri către Apologetica eclesială 
în cadrul teologiei academice românești 


3.2.1. Nichifor Crainic şi asumarea relaţiei dintre teologie, 
spiritualitate și cultură 


Nichifor Crainic (1889-1972) este un teolog român reprezentativ 
al secolului al XX-lea şi o figură marcantă pentru teologia și cultura 
perioadei interbelice. În cadrul Facultăţii de Teologie Ortodoxă din 
Bucureşti, unde a funcţionat ca profesor, a fost unul dintre foarte puţinii 
reprezentanți ai teologiei universitare care a încercat să spargă blocada 
tiparului unei anume formări occidentale, valorificând ceea ce este spe- 
cific Tradiţiei răsăritene. S-a străduit să dezvolte o teologie articulată 
la Tradiţia patristică, răspunzând totodată provocărilor specifice epo- 
cii în care a trăit. Nichifor Crainic a fost în perioada sa singurul pro- 
fesor de mistică din întreaga teologie ortodoxă, fiind titularul catedrei 
de Ascetică şi Mistică creştină. În cuvântul inaugural de la începutul 

anului universitar 1932-1933, îşi prezintă programatic direcția, arătând 
ca esenţială relația dintre artă şi religie, respectiv dintre religie și cultură. 

În 1938, catedra de Ascetică și Mistică a fost desființată (în timpul 
dictaturii carliste Nichifor Crainic fiind considerat un adversar inco- 
mod al regimului lui Carol al II-lea). În această situație, ierarhul Irineu 
Mihălcescu (cel care i-a fost profesor lui Crainic) îi cedează acestuia 
cursul de Apologetică, el rămânând cu Dogmatica şi Istoria religiilor. 
Crainic a reuşit să-şi reia cursul de Ascetică și Mistică în 1942. Astfel, 
Nichifor Crainic a predat cele două discipline eliminate ulterior de către 
regimul comunist (Apologetica, respectiv Ascetica şi Mistica), acestea fi- 
ind considerate periculoase pentru ideologia atee. 

V/Pe lângă suflul viu adus în teologia academică prin valorificarea gân- 
dirii patristice și prin relaţionarea teologiei cu spiritualitatea, Nichifor 
Crainic a deschis un orizont generos în perspectiva relației dintre religie și 
cultură) în mod sugestiv şi-a intitulat cursurile de Apologetică sub titlul 
generic Teologie și Cultură. În 1940, cursul va fi tipărit cu denumirea 
Nostalgia paradisului „Părintele Dumitru Stăniloae considera această lu- 
crare o evanghelie îndrumătoare a culturii româneşti, deoarece în ea „se 
bolteşte atotcuprinzător cea mai dreaptă şi mai complexă viziune româ- 
nească despre lume şi om în duhul creştin ortodox”*? 

Preocuparea lui Crainic pentru relația dintre teologie şi cultură s-a 
materializat în realizarea revistei Gândirea, care rămâne una dintre cele 
mai reprezentative din istoria culturii şi spiritualității româneşti. Revista 
Gândirea a constituit un spațiu de exersare a libertăţii spirituale, de măr- 
turisire a valorilor specifice credinței ortodoxe și culturii autohtone. Crai- 
nic a reuşit să concentreze în jurul revistei Gândirea figuri strălucitoare 
ale elitei culturale româneşti din perioada interbelică. Spiritul gândirist 
nu a presupus o aliniere forțată, o înregimentare la crezul ortodox sau o 
schilodire a personalității celui îndemnat să se alăture cercului de la re- 
vista Gândirea, ci o invitaţie la viață, la descoperirea sensului profund al 
adevărului trăit prin dragostea de Dumnezeu și de neam. 

Reprezentanţi din diferite generaţii au fost integrați în rândurile ce- 
lor de la Gândirea, care ajunsese un adevărat fenomen de viață, cultură şi 


* Pr. Dumitru STÂNILOAE, „Nostalgia Paradisului”, în: Telegraful Român, 13, 1940, p. 1. 

spiritualitate. Dintre cei care s-au angajat în acest fenomen menţionăm pe 
Părintele Dumitru Stăniloae, Pan Vizirescu, Mircea Eliade, Emilian Vasiles- 
cu, Lucian Blaga, Ion Petrovici, Vasile Băncilă, Paul Sterian, Aron Cotruş, 
Sandu Tudor, Radu Gyr, lon Pillat şi Horia Vintilă. Gândirismul nu a pro- 
movat o concepție tradiționalistă rigidă sau paseistă, ci a asumat dinamica 
Tradiţiei, articulând-o la nevoile specifice ale societăţii, mărturisind pute- 
rea de viață a Ortodoxiei chemată să transfigureze destinul întregii lumi. 

Nichifor Crainic arată că adevărata cultură și autentica artă repre- 
zintă aspirații spre paradisul ceresc. Poate fi dezvoltată o conștiință apo- 
logetică edificatoare, valorificând relaţia dintre religie, cultură şi artă din 
gândirea lui Crainic. El afirmă: |/Capodoperele artei universale poartă 
un nimb religios. lisus Hristos nu atrage numai pe îngeri şi sfinți; geni- 
ile alcătuiesc de asemenea un cor de laudă în Biserica slavei Sale. Dacă 
violenţa politică ar înăbuși credinţa sub orice formă și dacă toate altarele 
de închinare s-ar dărâma şi, în urma tuturor, ar rămâne neatinsă în lume 
marea artă câtă s-a făurit în gloria Lui, ea ar fi de ajuns să reaprindă în 
suflete numele Domnului și nostalgia paradisului” *.A 

Nichifor Crainic arată că soluţia pentru depășirea dificultăților gene- 
rate de fenomenul secularizării, precum și a dilemelor raţiunii autonome 
este credinţa vie care transfigurează întreaga existență) Puterea de viață a 
credinţei transfigurează teologia şi cultura, deschizându-le spre lumina 
Adevărului veșniciÎÎn contextul diferitelor tendinţe culturale şi spirituale, 
Crainic orientează cultura și spiritualitatea către credința vie în lisus Hris- 
tos, împărtășită în viaţa Bisericii, trupul tainic al lui Hristos. EI face o critică 
redutabilă față de procesul de mimetism cultural, în care mai mulți intelec- 
tuali încercau doar să copieze forme golite de conţinut ale unor tipare spe- 
cifice gândirii apusene. El arată că este nevoie de un efort de redescoperire, 
aprofundare şi actualizare a propriei tradiţii culturale şi spirituale, pledând 
pentru o cultură deopotrivă națională şi universală, transfigurată de geniul 
Ortodoxiei (în acest sens îl dă ca exemplu pe Dostoievski)“. 


“ Nichifor CRAINIC, Nostalgia paradisului, Ed. Moldova, Iaşi, 1994, p. 30. 

11 Crainic constată cu mâhnire că acest mimetism al formelor occidentale a influențat 
semnificativ şi învățământul universitar, menționând că un astfel de învățământ îi pregătește 
pe tineri pentru mediul orașului mondial, aceştia înstrăinându-se tot mai mult de mediul 
specific din care au plecat. Referitor la comoditatea şi superficialitatea modului de gândire 

3.2.2. Părintele Ilarion Felea - mărturisitor în Duhul Adevărului 


Părintele Ilarion V. Felea s-a născut în 1903 la Valea Bradului — Hu- 
nedoara şi a trecut la Domnul în penitenciarul de la Aiud la 18 septem- 
brie 1961, fiind lăsat să moară prin refuzul medicamentelor şi al îngriji- 
rii medicale. A fost arestat şi condamnat de Tribunalul Militar din Cluj 
Napoca la 20 de ani muncă silnică şi 8 ani degradare civică. A absolvit 
Academia de Teologie de la Sibiu (1922-1926) şi a continuat studiile la 
Facultatea de Litere şi Filosofie din Cluj-Napoca (1927-1929), precum și 
la Facultatea de Teologie din București (1930-1932). Între 1938-1948 a 
predat Dogmatică, Apologetică, Ascetică și Mistică la Academia de Teolo- 
gie din Arad. Între 1 iulie 1947 şi 31 decembrie 1948 a fost rectorul Aca- 
demiei de Teologie din Arad, când această instituţie a fost desființată. 


specific intelectualilor care promovau imitarea formelor, Crainic afirmă: „Comoditatea e 
principiul familiar al intelectualiştilor nu numai în raport cu realităţile româneşti cu care 
au isprăvit în două vorbe, dar şi în raport cu Occidentul. Setea cea mai mare este de a şti, zic 
ei, dar a şti înseamnă pentru ei a înmagazina lucrurile deja știute de alții mai înaintați decât 
noi. Din această sete de a ști, adică de a repeta ce se ştie şi se scrie în Occident, s-a născut în 
publicistica noastră un fenomen caracteristic: reportajul intelectual. Mişcarea intelectualistă 
e de fapt un reportaj ideologic pe cât de îngâmfat în aparenţă, pe atât de modest în realitate” 
(Nichifor CRAINIC, Puncte cardinale în haos, Ed. Albatros, București, 1998, pp. 60-61). 


72 


Părintele Ilarion Felea s-a remarcat ca un teolog profund, un pre- 
dicator de excepţie cu un cuvânt care mişca efectiv minţile și inimile 
celor ce-l ascultau şi un preot de o dăruire nemărginită. Rămâne în 
conștiința posteriorităţii ca un preot şi teolog de reală vocaţie, un măr- 
turisitor al lui Hristos, fiind gata de martiraj pentru credinţa creștină. 
Referindu-se la Părintele Felea, Părintele Stăniloae mărturiseşte: 
„Ca preot, Părintele Ilarion Felea m-a depășit. Dacă eu sunt teolog, 
el este și trăitor”?. 

Prin reflecţia şi prin teologia sa, prin caracterul său ferm în cele 
ale credinței, Părintele Felea evidențiază dimensiunea mărturisitoare 
a Apologeticii. El face o radiografie lucidă a consecinţelor diferitelor 
tipuri de ideologii şi de concepții, de utopii care au fost generate şi cul- 
tivate de rațiunea sutonomăț Totodată plecând chiar de la teza sa de 
doctorat referitoare la pocăință, arătând că soluţia în fața tăvălugului 
ideologic, a asaltului forțelor întunericului asupra credinței în Dom- 
nul Hristos este înnoirea prin har, altfel spus devenirea prin pocăință 
a făpturii celei noi de care pomeneşte Sf. Ap. Pavel. 

Omul cel vechi, adamic, este, prin condiția sa, apostat şi, într-o 
măsură mai mică sau mai mare, poate deveni un trădător de credință 
şi de neam. În faţa acestei tipologii, trebuie pus omul cel înnoit întru 
Hristos care depășeşte viața omului celui vechi și se îmbracă cu haina 
credinței, devenind un om care se împărtășește din plin de har şi de 
adevăr. Întreaga viață şi teologie a Părintelui Felea este o mărturisire 
în Duhul Adevărului (predicile sale tematice au fost publicate în vo- 
lumul Duhul Adevărului, care a fost premiat de Academia Română 
în 1942). 

( Chemarea întru înnoirea vieţii prin Adevăr şi sfinţenie este un 
imperativ al prezentului şi al epocii actuale, depăşind înșelarea care 
se face prin amânare.|Părintele Felea afirmă: „Frate dragă, trezeşte- 
te, reculege-te! Astăzi! [...] Astăzi începe viața cea nouă. Astăzi e 
calendarul lui Dumnezeu. Mâine e calendarul Satanei. Cu astăzi 
dobândeşti veşnicia. Acum, deșteaptă-te cela ce dormi și te va lumina 
Hristos (Efeseni 5, 14). Leapădă lucrurile întunericului și te îmbracă 


“2 Pr. Ilarion FELEA, Tâlcuirea Sfintei Liturghii, Suceava, 2012, p. 11. 

în armele luminii (Romani 13, 12-14). Ascultă glasul vremii şi che- 
marea Evangheliei. Dezbrăcaţi-vă de omul cel vechi și vă îmbrăcaţi 
în omul cel nou, făcut după chipul lui Dumnezeu, în dreptatea și 
sfințenia adevărului”. 

Părintele Felea este un martor al Adevărului, care prin viaţă şi prin 
moarte L-a mărturisit pe Hristos din întreaga sa ființă. L-a propovăduit 
pe Hristos şi întocmai ca la mucenicii care erau gata să moară pentru 
credinţă, viaţa lui Hristos s-a arătat în trupul său muritor. A avut mul- 
te încercări, suferințe, torturi fizice şi sufleteşti, dar şi-a păstrat şi şi-a 
întărit îndrăzneala credinței şi nădejdea în Dumnezeu, murind cu o 
conștiință mărturisitoare. Apologia sa a fost probată prin viața şi moar- 
tea lui. Credinţa, nădejdea şi iubirea, temeliile apostolatului creştin au 
fost asumate jertfelnic până la capăt. 

(Realizând un tablou vast al torturilor din primele veacuri 
creștine şi unul foarte actual al noilor torturi aduse de ideologiile 
fără Dumnezeu, prin care au fost prigoniţi creştinii, Părintele Fe- 
lea, referindu-se la martiri şi la vieţile lor, afirmă: „Și totuşi nu s-au 
lăsat. Au răsturnat idolii, au mustrat cu asprime fărădelegile și au 
mărturisit pe Hristos. Au îndrăznit, au răbdat, s-au jertfit, au primit 
cununa muceniciei și au biruit. Au biruit deodată două lumi: lumea 
păgână, care-i prigonea, şi lumea răului dinlăuntrul inimii, care-i 
ispitea să-şi trădeze rostul vieţii și scopul Evangheliei. Ei ştiau că 
vor fi prigoniţi și ucişi; erau convinși că pentru Hristos le este dat 
nu numai a crede, ci şi a suferi, şi totuşi îndrăznesc; nu se tem de cei 
ce ucid trupul. Înfrâng în ei orice gând lumesc, orice poftă vinovată, 
orice deșertăciune pământească. Ei știu că cei ce sunt ai lui Hristos 
şi-au răstignit trupul împreună cu patimile şi cu poftele (Galateni 5, 
24), ca să-şi agonisească slava cea veşnică (2 Corinteni 4, 17). Ei sunt 
încredințaţi că pătimirile vremii de acum nu se pot asemăna cu slava 
viitoare care ni se va descoperi (Romani 8, 18). [...] Sângele martiri- 
lor e sămânţa creştinilor şi semnul celui mai frumos, celui mai sincer 
şi mai devotat apostolat. Scoateţi apostolatul şi martiriul din istorie 
şi din religie, din calendare și din cărțile de şcoală, şi vedeţi ce mai 


“3 Pr. Ilarion FELEA, Duhul Adevărului, Ed. Arhiepiscopiei Ortodoxe a Alba-luliei, pp. 17-18. 

rămâne [...] '*. Rămâne exemplar felul prin care a probat, prin pro- 
pria viață şi moarte, puterea acestor cuvinte! 

3.2.3. Reflecţia teologică a Părintelui Constantin Galeriu: 
Cuvântul Care zidește și deschiderile multiple către cultura 
și știința contemporană 


Părintele Constantin Galeriu (1918-2003) rămâne o figură luminoasă 
şi impresionantă a unui preot care a unit slujirea la Sfântul Altar cu slujirea 
cuvântului, fiind un mărturisitor al credinţei şi al Evangheliei în vremuri de 


* Pr. Ilarion FELEA, Duhul Adevărului, pp. 406-407. Părintele Felea a exersat constant 
o conştiinţă apologetică mărturisitoare. De exemplu, în plin război, în predica de Crăciun, el 
condamnă știința cea mincinoasă, folosită distructiv, împotriva oamenilor: „Dă faliment ateismul, 
egoismul, materialismul. Se dărâmă, se spulberă şi ard, ca în Sodoma, planurile și idealurile 
oamenilor fără suflet și fără Dumnezeu - tot ce s-a clădit pe nisip şi în furtună, în loc să se 
clădească pe pace şi pe temelii de piatră. Se vădeşte din nou valoarea luminătoare, sfințitoare și 
mântuitoare a religiei creştine, şi, în același timp, se dă pe față ştiinţa mincinoasă, pseudoştiința și 
cultura falsă. Peste ştiinţa necredincioșilor, care, socotindu-se înţelepţi, au înnebunit, peste ruinele 
unei civilizaţii care se dărâmă singură și peste mizeria unei omeniri păgânizate, se arată din nou 
Mântuitorul şi se aude din nou cântarea îngerească de chemare la pace şi iubire: Mărire întru cei 
de sus lui Dumnezeu și pe pământ pace, între oameni bunăvoire [...]. Ştiinţa fără credință este 
ca trupul fără suflet, ca un atelier fără lumină, ca un om fără conștiință, un monstru. Credința 
creştină, religia e reazimul şi tăria vieţii. Necredința ştiinţei e crimă şi moarte. Moloh care-și ucide 
copiii” (Pr. Ilarion FELEA, Duhul Adevărului, pp. 398-399). 

încercare pentru Biserică şi pentru neamul românesc. Forța cuvântului său 
a mișcat inimile şi minţile nu doar a credincioşilor angajaţi în viața Biseri- 
cii, ci şi a unora aflaţi în căutarea Adevărului sau chiar a unor sceptici sau 
necredincioşi| Relevanţa apologetică a slujirii Părintelui Galeriu constă atât 
în deschiderea operată în teologia academică prin abordarea unor teme de 
mare actualitate care vizează întâlnirea dintre teologie, filosofie și ştiinţă, cât 
și în mărturisirea cu patos de-a lungul mai multor decenii a Cuvântului lui 
Dumnezeu în mijlocul cetăţii. 

Părintele profesor nu s-a rezumat la dezvoltarea unei cercetări a teme- 
lor de interes apologetic doar în cadrul activității universitare, ci a prelungit 
apologia în viața cetăţii. Rămân de neuitat predicile Părintelui de la Biserica 
„Sfântul Silvestru” di şti_cenferințele sale alături de intervențiile 
în care ştia să folosească informaţii consolidate din diferite domenii, valo- 
rificându-le în mărturisirea credinței. Totodată, coordonata apologetică a 
slujirii Părintelui Constantin Galeriu a fost evidenţiată prin capacitatea sa 
remarcabilă de a dialoga cu intelectuali de marcă, prin uşurinţa cu care a sta- 
bilit punți de legătură între specialiști din diferite domenii ale cunoașterii. În 
același timp, deşi era un maestru al cuvântului, fascinând prin aceasta elita 
intelectuală, a rămas mereu aproape de credincioșii simpli, având o capaci- 
tate cuprinzătoare de a-L mărturisi pe Hristos tuturor. 

Părintele Galeriu a fost un mărturisitor al credinței atât în vremu- 
rile dificile ale regimului comunist, precum şi după decembrie 1989. 
Nicolae Steinhardt afirma în acest sens: „Sub ochii noștri, sfidând aceste 
vremuri de apostazie, la Biserica „Sfântul Silvestru” din Bucureşti se pe- 
trece ceva esenţial: e acolo un preot minunat, de un unic har mărturisi- 
tor, Constantin Galeriu, ale cărui predici nimeni n-ar trebui să le igno- 
re. Nu este numai un teolog şi un propovăduitor de excepţie al Sfintei 
Scripturi, ci — şi-o spun cu toată răspunderea - un neasemuit rugător”$. 

Prin jertfa sa, prin dăruirea exemplară, Părintele Constantin Gale- 
riu rămâne un chip duhovnicesc luminos, care a convins prin puterea 
cuvântului unită cu viaţa sa curată, cu dragostea faţă de semeni (Apolo- 
gia Părintelui Galeriu a fost o combatere a mediocrităţii dezolante oferite 
de ideologia materialist-atee, deopotrivă cu o deschidere curajoasă către 


% Părintele Galeriu astăzi, Ed. Harisma, București, 2004, p. 58. 

rezultatele remarcabile din diferite domenii de vârf ale ştiinţei, încura- 
jând dialogul dintre teologie și știință. Părintele a ştiut să arate împlinirea 
şi luminarea raţiunii prin credinţă, să exprime fericirea credinţei care 
luminează sensul întregii existenţe. 

Prin cuvintele sale, Părintele Galeriu sublinia că lumina credinţei este 
una a harului care împlinește contemplaţia naturală. În această perspectivă, 
asumarea credinţei ca vedere mai presus de fire a luminii dumnezeieşti re- 
prezintă o mărturisire în continuitate în Duh cu Tradiţia patristică. Credinţa 
nu este un rezultat al rațiunii iscoditoare, ci ţine de o vedere împărtășită prin 
experienţa harului. Astfel, omul credincios este luminat și pătrunde rostu- 
rile adânci ale existenţei, contemplând raționalitatea profundă a creaţiei. 
Prin trăirea acestei credinţe se trece de la cele văzute la cele nevăzute, este 
împărtăşită Lumina Celui nevăzut, astfel încât să putem mărturisi împreu- 
nă cu Psalmistul: „întru Lumina Ta vom vedea lumină”. 

Referindu-se la lumina şi bucuria credinței, Părintele Galeriu 
mărturisea: „Pentru lumina cea din făpturi, pentru contemplarea lor 
în raţiunile, în rosturile lor create| Dumnezeu a semănat în om ochiul 
minţii. flar pentru a-L contempla în marea, unica slavă a Învierii, şi a ne 
împărtăşi din ea, Domnul a răsădit în om harul și fericirea credinţei. Cu 
adevărat unică fericire! [...]. Numai lumina harului credinței dăruite de 
Dumnezeu prin Fiul Său în Duhul Sfânt ne deschide ochiul duhovnicesc, 
să vedem, să contemplăm marea taină a existenţei: să ne împărtăşim din 
cele văzute cu cele nevăzute; să ne îmbogățim mereu de la cele pe care 
le ştim la cele pe care nu le ştim; de la binefacerile arătate la cele încă 
nearătate, luând mereu din plinătatea lui Dumnezeu-Cuvântul har peste 
har și urcând din slavă în slavă”. 

Părintele Galeriu a manifestat o deschidere remarcabilă, o vizi- 
une cuprinzătoare în planul cunoașterii şi al vieţii. Fără să renunţe la 
exigenţele mărturisirii lui Hristos ca Adevăr absolut şi unic al lumii, 
a arătat că există deschideri spre acest Adevăr, inclusiv dinspre știința 
contemporană. A arătat un interes deosebit față de rezultatele recen- 
te ale ştiinţelor universului şi ale vieții, ale neuroștiințelor care prezin- 
tă numeroase rezultate ce se pot constitui în interfeţe ale unui dialog 


15 Părintele Galeriu astăzi, p. 42. 

ziditor între teologie şi ştiinţă. Apologia Părintelui Galeriu a fost una 
care a favorizat şi a cultivat conştiinţa dialogului. Demersul Părintelui 
Galeriu a fost unul edificator, în sensul de a depăși tiparele ideologi- 
ce fixate de-a lungul timpului, mai ales, pentru cei familiarizați cu o 
mentalitate dominată de o ideologie care a confiscat rezultatele ştiinţei, 
interpretându-le în cheie materialistă. 

În societatea românească de după 1989, când adesea semnificația 
libertăţii a fost deturnată, fiind disociată de responsabilitate şi generând 
confuzii, cuvintele Părintelui Galeriu rămân actuale: „De multă vreme 
- eu sunt om bătrân şi neputincios — mi-am pus problema nu a unei 
simple filosofii a științei, ci a unei teologii a științei, a unei teologii a că- 
minului, a creaţiei, a procreaţiei. Pentru tineri ar trebui această teologie. 
Adică, ce vrea Dumnezeu în toate domeniile ce alcătuiesc existenţa și 
Universul în toate? Dorul meu este un Catehism duhovnicesc, nu un Ca- 
tehism conceptual [...]. Acum, deodată în explozia aceasta a libertăţii, 
drama umană, stă pe de o parte în confuzie — nu ştim ce dorim, nu știm 
cum să folosim libertatea, mai precis nu avem ființa libertăţii, conținutul 
libertățiil Libertatea nu e ființă, e însușirea ființei —- am spus-o mereu. Ea 
are nevoie de fiinţă, de conţinut. Or, care-i conţinutul libertăţii, ne spune 
Mântuitorul: «Adevărul vă va face liberi». Deci conţinutul libertăţii este 
adevărul, este binele, este frumosul, este, în ultimă instanță şi fundamen- 
tal, DumnezeullOr, dacă societatea noastră nu va ajunge la convingerea şi 
la conştiinţa că, deopotrivă, şi temeiul, şi sensul existenței este Dumnezeu, 
va orbecăi permanent, și ne vom mișca de la o criză la alta”. 

3.2.4. Părintele Dumitru Popescu şi asumarea 
rațional-duhovnicească a Apologeticii 


Părintele Profesor Dumitru Popescu (1929-2010) reprezintă o per- 
sonalitate reprezentativă a teologiei românești contemporane, a cărui 
lucrare a avut un impact semnificativ în contextul activităţii şi cercetării 
teologice în plan naţional şi internaţional. În spațiul cercetării apologe- 
tice de după anul 1990 Părintele Profesor Dumitru Popescu a avut un rol 
determinant în deschiderea orizontului unei problematici complexe și de 
actualitate privind relația dintre teologie și cultură și, respectiv, privind 
dialogul dintre teologie și știință. 

Părintele Profesor Dumitru Popescu s-a angajat în realizarea unui 
cadru de dialog între teologie şi ştiinţă, prin strădania de a valorifica în 
mod constant potenţialul specific al Tradiţiei ortodoxe fundamentată 
eclesial şi patristic (E subliniază în repetate rânduri faptul că relația din- 
tre teologie şi ştiinţă a fost distorsionată de diferite tendințe ideologice) 
Relaţia dintre rațiune şi credință a fost deturnată de-a lungul timpului 
prin Scolastică, Renaștere, Modernitate, Reformă, Iluminism și Poziti- 
vism.JOpţiunea pentru o logică autonomă de tip exclusivist, care a ac- 
centuat separarea dintre supranatural şi natural în plan ontologic, s-a 
transferat în plan epistemologic prin separarea dintre credință și rațiu- 
ne.JRaţiunea înţeleasă exclusiv ca o capacitate discursivă de a realiza și 
dezvolta argumentaţii la nivel conceptual a fost dezîntrupată de puterea 
de viață a gândirii de tip simbolic. 

Într-o lume dezorientată, cu repere valorice bulversate, în care 
tendinţele sincretice se amestecă cu cele care cultivă atitudini izo- 
laţioniste şi radicale, gândirea Părintelui Dumitru Popescu valori- 
fică dimensiunea cuprinzătoare şi asumatoare a teologiei ortodoxe, 

răspunzând prin aceasta unor nevoi concrete şi fundamentale ale socie- 
tății contemporane. În această perspectivă este investigată relaţia dintre 
teologie şi ştiinţă în actualitate, remarcându-se posibilitatea articulării 
unui dialog onest, valorificându-se identitățile și vocaţiile specifice ale 
teologiei şi ştiinţei. 

Părintele Profesor Dumitru Popescu are meritul de a deschide în 
cadrul teologiei academice românești de după 1990 perspectiva de 
abordare a Apologeticii într-un mod cuprinzător, relaționând dimensi- 
unea raţională cu cea duhovnicească. El depăşeşte Apologetica scolas- 
tică existentă în cursurile şi tratatele universitare prin redescoperirea 
şi actualizarea relevanței Apologeticii rațional-duhovnicești a Orto- 
doxiei pentru lumea de azi. Astfel, se deschide un orizont nou cerce- 
tării apologetice prin care se poate valorifica relația dintre teologie, 
filosofie și ştiinţă. 

(se poate afirma că volumul Apologetica rațional-duhovnicească 
a Ortodoxiei este o lucrare programatică, ce îndeamnă la aprofundări 
şi nuanțări ulterioare de cei angajaţi în studiul Apologeticii Ortodoxe. 
Referitor la aceasta, sunt sugestive cuvintele autorului: „Cu ajutorul lui 
Dumnezeu, am dat la iveală o Apologetică Ortodoxă, eliberată de influ- 
enţe străine şi concepută în lumina teologiei şi a spiritualității ortodoxe. 
Am corectat tendințele antropocentrice ale vechilor Apologetice, care 
porneau, în mod sistematic, de la absenţa lui Dumnezeu din lumea vă- 
zută şi ÎI prezentau pe Dumnezeu ca obiect de gândire al minţii ome- 
neşti, ca Fiinţă nemișcată și închisă în transcendenţa Sa divină impe- 
netrabilă. Numai atunci când Îl ai în vedere pe Hristos, ca Dumnezeu 
prezent în cer şi pe pământ, în fiecare credincios şi în toți credincioşii, 
prin Duhul Sfânt, poți să prefaci patimile în virtuţi şi să înfrunți valurile 
nemiloase ale vieţii şi ale istoriei cu speranţa cerului și a pământului nou 
de la finele vremii'*> 

Apologetica Ortodoxă, precum de altfel întreaga teologie, se cere vie 
şi mărturisitoare, contribuind la relaționarea cunoașterii cu experiența 
de viață dezvăluită în trăirea credinţei în lisus Hristos. Menirea 


% Pr. Dumitru Popescu, Teologie și viață. Relevanța teologiei ortodoxe în lumea con- 
temporană, Ed. Cartea Ortodoxă, Alexandria, 2009, p. 196. 

Apologeticii este de a-l ajuta pe om să se angajeze în experiența du- 
hovnicească nemijlocită, rezultând o cunoaştere hrănită de viața 
împărtăşită în Duh şi Adevăr. În condiţiile secularizării accentuate și a 
domniei ideologiilor din societatea contemporană, de disoluţie a vieţii 
lăuntrice, Apologetica este chemată ca prin promovarea spiritualității 
eclesiale să mărturisească despre valoarea vieții spirituale, într-o lume 
din ce în ce mai dispersată către cele materiale. 

În acest sens, Părintele Dumitru Popescu afirmă: „Irebuie avut în ve- 
dere că interesul pentru viața interioară a omului este extrem de neglijat 
de marea parte a creștinismului actual şi de lumea secularizată, care pune 
accent unilateral pe acțiunea exterioară. Omul caută astăzi să cucerească 
cosmosul, dar riscă să își piardă sufletul, fiindcă se lansează în aventuri fie 
ezoterice, fie tehnice, în timp ce rămâne victima patimilor din propria lui 
ființă, care îl incită la senzualitate, violență sau terorism. [...] (Apologetica 
are datoria să-i arate omului calea renașterii lui spirituale în Hristos și Bi- 
serică, cu puterea Duhului, în lumina cerului şi pământului nou”?. | 

Viziunea cuprinzătoare dezvoltată de Părintele Dumitru Popescu se 
înrădăcinează în teologia Logosului. lisus Hristos este Logosul Creator 
şi Mântuitor al lumii, El este Pantocratorul întregii creaţii. Astfel, lucra- 
rea misionară a Bisericii reprezintă o extindere a lucrării mântuitoare și 
sfințitoare a lui Hristos, dar care nu rămâne detașată de prezența Persoa- 
nei Sale. Misiunea Bisericii nu este impersonală, ea nu reprezintă doar 
un bilanț al unor performanțe de tip instituțional, ci indică prezența 
neîncetată a Persoanei lui Hristos în experiența de viaţă a Bisericii. 

În fidelitate cu această perspectivă, întreaga teologie şi viață a Pă- 
rintelui Profesor Dumitru Popescu a fost închinată slujirii lui Hristos 
şi a semenilor. Mesajul cu rol de concluzie al ultimei cărți a Părintelui 
Profesor Dumitru Popescu rămâne cu valoare de testament: „Nu există 
altă cale decât Hristos, nu există alt adevăr decât Hristos şi nu există altă 
viață decât Hristos. În EL, și prin EI sunt toate, toate bucuriile vieţii, toate 
nădejdile vieții, tot sensul vieții”. 


* Pr. Dumitru PorEescu, Apologetica rațional-duhovniceascâ, Ed. Cartea Ortodoxă, 
Alexandria, 2009, pp. 17-18. 

* Pr. Dumitru Poeescu, Hristos, Biserică, Misiune, Ed. Arhiepiscopiei Dunării de 
Jos, Galaţi, 2011, p. 17. 

3.3. Mărturisitori români din diferite domenii ale cunoaşterii 


3.3.1, Petre Ţuţea - Adevărul revelat şi credința 
care împlinesc toate căutările filosofiei 


Este ușor să recunoști în persoana lui Petre Ţuţea pe apologetul 
creştin. Revărsarea sa plină de duh, performanţă dialogală a unui adevă- 
rat geniu al oralităţii, în relaţie cu interlocutorul chemat să facă față unei 
densități de sens deschizătoare de orizont duhovnicesc, te convinge că 
ai în fața ta profunzime, taină, forță de mărturisire. Un „mistic creştin” 
(cum îi plăcea să se autodefinească) nu se mulțumește cu aparenţa lu- 
crurilor, iar dacă adaugi la acest spirit pătrunzător dimensiunea de apo- 
loget, ia naștere acea mărturie creştină contaminantă, care te pune pe 
tine interlocutorul în postura de împreună-mergător cu apologetul pe 

drumul credinţei. Apologia lui Ţuţea îmbracă forma mărturisirii de la 
om la om, vii, neprăfuite, împărtăşire firească din propriile descoperiri, 
convingeri, revelații, prin care ajungi să resimţi centralitatea lui Hristos 
acolo unde poate nu aveai ochi să-l dibui nici măcar prezența. 
Teritoriul favorit al lui "Ţuţea pare a fi cel al întrebărilor fundamentale, 
pe care le tratează cu sete de esenţializare, care poartă necesare deschideri 
teologice: „Ştii unde poți căpăta definiția omului? - te întreb. În templu. 
În biserică. Acolo eşti comparat cu Dumnezeu, fiindcă exprimi chipul şi 
asemănarea Lui lar întrebarea poartă către o mărturisire pe care o putem 
numi cu ușurință apologetică: „Dacă Biserica ar dispărea din istorie, isto- 
ria n-ar mai avea oameni. Ar dispărea şi omul. În biserică afli că exiști. Ce 
pustiu ar fi spaţiul dacă n-ar fi punctat de biserici!”. Revelaţiile personale 
ale lui Ţuţea ne privesc pe toți pentru că revelaţiile sale au ceva universal: 
„Am avut revelaţia că în afară de Dumnezeu nu există adevăr. Mai mul- 
te adevăruri, zic eu, raportate la Dumnezeu, este egal cu niciun adevăr. 
lar dacă adevărul este unul singur, fiind transcendent în esenţă, sediul 
lui nu e nici în ştiinţă, nici în filosofie, nici în artă. Şi când un filosof, un 
om de ştiinţă sau un artist sunt religioşi, atunci ei nu se mai disting de o 
babă murdară pe picioare care se roagă Maicii Domnului.(Acum, mai la 
bătrâneţe, pot să spun că fără Dumnezeu şi fără nemurire nu există ade- 
văr” [Compararea eruditului cu bătrâna murdară, inedită şi şocantă, este 
recurentă la Ţuţea pentru că priveşte un adevăr spus în multiple feluri şi 
ocazii: valoarea pe care o capătă omul prin prezența lui Hristos în el îl urcă 
peste tot aportul competențelor naturale pe scara devenirii întru umanitate. 
De aici vine pledoaria lui Ţuţea, cu valoare eminamente apologetică, pri- 
vind importanţa lui Hristos ca răspuns dumnezeiesc adresat fiecărui om 
în parte, ca Adevăr absolut. 
— În sensul căutării noastre de reașezare pe baze patristice a disciplinei 
Apologetică, reperele oferite de Ţuţea ne par foarte importante întrucât 
servesc convingător în direcţia efortului de eliberare a acestei discipline din 


captivitatea babilonică a demonstrațiilor cu argumente filosofic-raţionale 
a existenţei lui Dumnezeu: fUn filosof care se zbate fie să găsească argu- 


mente pentru existenţa lui Dumnezeu, fie să combată argumentele despre 
inexistența lui Dumnezeu reprezintă o poartă spre ateism//Dumnezeul 
lui Moise este neatributiv. Când Îl întreabă Moise pe Dumnezeu: Ce să le 

“spun ălora de jos despre Tine? - Dumnezeu îi spune: Eu sunt Cel ce sunt. 
În fața lui Dumnezeu, geniul e văr primar cu idiotul” A te raporta la Infi- 
nitul Dumnezeirii în lectură ţuţiană implică o distanță Creator — creatură 
care duce la smerenie: diferențele date de diferitele competenţe intelec- 
tuale nu pot ridica prea tare pe oameni unii față de ceilalți, esenţialul în 
devenirea apropierii de Dumnezeu rămâne de ordin teologic, mistic, prin 
rugăciune. Pentru "Ţuţea, „babele evlavioase merg la absolut rugându-se, 
iar filosoful trăncănind silogisme”.] 

A te apropia însă de Absolut cere întâlnirea cu Taina creştină pe o 
cale apofatică. Este ceva ce depășește posibilitățile intelectuale ale omului: 
„Creștinismul nu e ideologie, că atunci se aseamănă cu marxismul. Reli- 
gia e expresia unui mister trăit, or, ideologia e ceva construit. A fi creștin 
înseamnă a cobori Absolutul la nivel cotidian. Numai sfinții sunt creştini 
absoluți. Altminteri, creştinismul, gândit real, e inaplicabil tocmai pentru 
că e absolut. Suveran față de natură, supus Divinităţii, nemuritor și liber 
prin depășirea extramundană a condiţiei sale — acesta este omul creștin”. 
Apologetica creștină, arată "Ţuţea, nu exclude taina din afirmațiile ei. „Un 
mister care se leagă și se dezleagă devine o problemă și nu mai este mis- 
ter. Misterele sunt supranaturale şi sunt singurele mijloace de ieşire din 
înlănţuirea cosmică, din limitele comunității și din mărginirea persona- 
lă. În orice caz, dacă un mister este comentat şi i se găseşte un răspuns, 
atunci misterul se cheamă problemă şi răspunsul, soluţie”. „Mistica nu e 
altceva decât vehicularea misterului”. 

Ţuţea gândeşte cu voce tare, împărtăşeşte din roadele minții lui, din 
munca sa intelectuală. Nu respinge aportul gândirii, nu este un obscuran- 
tist mistic, ci dimpotrivă, o asumă asociindu-i însă o origine mai profun- 
dă decât simpla dotare operatorie a omului (prezentă, într-o măsură mai 
mică, și în regnul animal): „Dumnezeu a făcut lumea și pe om. Cu omul a 
încoronat creaţia Sa. Și l-a însărcinat să cunoască lucrurile. De acolo vine 
denumirea lor. Originea primordială a capacității de a determina numele 
lucrurilor, care este o operaţie logică: originea mistică a gândirii logice”. 
Dacă în ideologia atee gândirea este cale pentru scuturarea de obscuran- 
tismul religios, la Ţuţea gândirea este vehicul al raportării la Dumnezeu. 
Ţuţea soluţionează probleme ale Apologeticii creștine într-un mod du- 
hovnicesc, liber față de scheme binecunoscute de gândire scolastică. Este 

vorba de o abordare apologetică căreia nu îi este ruşine de credință: „fără 
credință și Biserică omul rămâne un simplu animal rațional şi muritor, 
raționalitatea având doar caracterul unei mai mari puteri de adaptare 
la condiţiile cosmice decât restul dobitoacelor. Când zici că omul e un 
animal raţional, atributul raționalităților îl distinge de restul vietăților, 
nescoțându-l din perspectiva morţii absolute. Moartea devine relativă, ca 
o trecere numai prin religie - ştiinţa, oricât de savantă, nescoţând omul 
decât aparent din regnul animal. Nici o consolare că eu mă deosebesc de 
elefant sau de capră pentru că fac silogisme, dacă apar şi dispar în mod 
absurd din natură”. Omul se foloseşte de gândire pentru a creşte în relația 
sa cu Dumnezeu, dar caută duhovnicie dacă vrea mântuire, pentru că „a 
şti la scară umană poate fi folositor, dar în niciun caz mântuitor”. 

O Apologetică inspirată de gândirea lui Petre Ţuţea rămâne depar- 
te de riscul abstractizării şi al teoretizării. Ţuţea nu poate mărturisi prin 
excluderea prezenţei Tainei, dimpotrivă, o include apologetic pentru a o 
arăta ca Sursă a libertăţii omului: „Unde e omul, în imanenţă, absolut li- 
ber? Într-o bisericuţă din lemn din Maramureș, unde sacerdotul creștin 
vorbește de mistere, de taine, şi se lasă învăluit de ele ca şi credincioşii. 
Omul e liber și eliberat numai în templul creştin, acolo, în ritual, când 
se comunică tainele care îi învăluiesc deopotrivă şi pe sacerdot, şi pe 
credincioşi. Ca să fii cu adevărat liber, trebuie să înlocuieşti infinitul şi au- 
tonomia gândirii cu credinţa în Dumnezeul creştin: «Robeşte-mă Doam- 
ne, ca să fiu liber!» (Imitatio Christi)”, 

Avem convingerea de a fi descoperit în gânditorul creştin Petre 
Ţuţea calitatea de contributor profund şi original la edificarea acelei 
Apologetici Ortodoxe pentru lumea de azi infinit mai aproape de duhul 
Sfinților Părinţi decât mulțimea de încercări de filosofare în spaţiul filo- 
sofiei religiilor cu pretenţii de argumentare a existenţei lui Dumnezeu. 


3.3.2. Mircea Vulcănescu - mărturisitor 
al etosului creștin și românesc 


Mircea Vulcănescu (1904-1952) constituie una dintre figurile 
cele mai reprezentative ale generaţiei din perioada interbelică. A fă- 
cut parte din aşa-zisa generaţie tânără, alături de Mircea Eliade, Emil 

Cioran, Petru Comarnescu, Dan Botta, formată în spiritul filosofiei şi 
gândirii lui Nae Ionescu. Mircea Vulcănescu s-a impus ca reprezen- 
tant al excelenței profesionale, cu o competență remarcabilă în dife- 
rite domenii. S-a remarcat ca sociolog, economist, profesor de etică. 
Relevanţa personalităţii, gândirii şi vieţii lui Mircea Vulcănescu pen- 
tru Apologetica Ortodoxă este dată de faptul că întreaga sa știință și 
pregătire intelectuală le-a pus în slujirea lui Dumnezeu şi a neamului 
românesc, în vremuri de cernere pentru elita românească. 

În acest sens, Mircea Vulcănescu rămâne un mărturisitor autentic 
al etosului creștin şi românesc, cu o deschidere spre universal și totodată 
cu 0 putere impresionantă de mărturisire a Ortodoxiei și a sufletului 
românesc. El, dincolo de cunoştinţele semnificative dobândite prin 
studii strălucite în ţară şi străinătate, rămâne profund ancorat în spi- 
ritul Tradiţiei ortodoxe şi româneşti. Vulcănescu a dovedit prin cuvânt 
și faptă, prin viața şi moartea lui că deţinea forța lăuntrică a gândului 
exprimat. Într-o lume supusă tot mai mult logicii eficienţei, concreti- 
zată prin rezultate şi lucrări palpabile, printr-o predilecție spre faptă 
golită de semnificaţie interioară, într-o societate care a pierdut taina 
forței lăuntrice, este edificator demersul de a redescoperi şi de a va- 
lorifica dimensiunea existențială a filosofiei lui Mircea Vulcănescu și 
deschiderea acesteia către teologie. 

În acest sens sunt sugestive cuvintele filosofului Constantin 
Noica, după ce l-a ascultat pe Mircea Vulcănescu la o conferință a 
Asociaţiei Studenţilor Creștini din România: „Un om, fie şi deose- 
bit, are un contur şi o măsură. Mircea Vulcănescu n-avea măsură. 
Îşi spunea gândul - atunci despre câte un Părinte al Bisericii — şi, în 
clipa când vroia să se oprească, venea ceva dindărătul gândului. Nu 
atât torentul de cunoştinţe şi gânduri era copleşitor, nu atât revărsa- 
rea, cât izvorul. Ceva din neştiutul spiritual nu înceta să se refacă. 
M-a izbit de la început acest adevăr din el, mai adânc decât el, și nu 
am întâlnit pe nimeni în viață cu atât de mult rest ca Mircea Vulcă- 
nescu. [...] El se asemăna cu acei Părinți ai Bisericii sub magia cărora 
îl întâlnisem prima dată, singurii gânditori liberi, să spună orice şi să 
vorbească despre scandalul lumii. Vedea cu ei dezordinea inimii, a gân- 
dului şi poate, în unele ceasuri, a firii înseşi, în numele unei ordini de 

nedescris şi de nerostit. În acest sens a fost teolog, dincolo de tot ce a pu- 
tut face în viață; dar cuvântările teologului s-au îngropat în inima sa'5.. 

Spiritul autentic de mărturisire presupune o jertfelnicie care nu 
caută la ale sale, nu urmăreşte ambiția de afirmare. Mărturisirea nu 
constituie pretext de afirmare, ci o dăruire învăluită de o iubire cura- 
tă. Mircea Vulcănescu nu doar prin viața sa a demonstrat consecvența 
dintre cuvânt şi faptă, ci şi moartea sa rămâne un exemplu zguduitor 
de mărturisire transformată în martiraj. Prin felul cum a murit, în 
condiţiile grele din închisoare, dăruindu-se, ca un semen de-al său să 
rămână în viață, Vulcănescu a ilustrat împlinirea cuvântului Mântui- 
torului Care arată că dragoste mai mare decât a-ţi pune sufletul și a-ţi 
da viața pentru semenul tău nu există. 

Mărturia credinței lui Mircea Vulcănescu este probată de moar- 
tea sa jertfelnică. Ștefan Fay menţiona: „Mircea Vulcănescu a dus în 
moarte o figură ce a devenit legendară încă din timpul vieţii sale. O 
figură de o rară frumusețe în echilibru lăuntric, devenită hieratică în 
închisoare. Despre viaţa lui, viața lui adâncă, de cuget şi de credință 
în creștinismul ortodox românesc, se pot scrie încă multe pagini, şi 
probabil că se vor scrie. Dar şi despre moartea lui va trebui să se scrie 
pagini fără de care viața lui nu va putea să fie pe deplin înțeleasă. Căci 
în destin, adeseori, omul își rezumă viața sa prin moartea sa. Şi este 
cazul lui Mircea Vulcănescu, acela care a scris şi a transcris de nenu- 
mărate ori versul lui Rilke - Dă fiecăruia, Doamne, moartea lui”?. 

Lucrarea principală a lui Mircea Vulcănescu este Dimensiunea 
românească a existenţei, unde el se angajează într-o investigație și 
reflecţie profunde ale sufletului românesc. Nu este interesat de de- 
taliile concrete, de realizările în plan imediat, de performanţele unor 
evenimente cu anumit impact în istorie, ci mai ales stăruie asupra 
identificării şi exprimării valorilor cu relevanţă în toată veşnicia pen- 
tru neamul românesc. Modul de manifestare al sufletului românesc 
este unul pătruns de taină, vibrând într-un spaţiu al întrepătrunderii 


51 Mircea VULCĂNESCU, Pentru o nouă spiritualitate filosofică, Ed. Eminescu, Bucureşti, 
1992,pp. 5,9. 
* Ştefan Fay, Sokrateion, Ed. Humanitas, Bucureşti, 1991, p. 129. 

dintre lumea de aici şi lumea de dincolo care nu sunt separate prin 
hotare de nedepășit. 

Mircea Vulcănescu arată că ceea ce este semnificativ pentru 
existența românească ţine de planul posibilităților, al potenţialităților. 
Nu partea observabilă este cea mai semnificativă în exprimarea realului, 
ci planul care este dincolo de concret, ceea ce poate să fie. Etosul ro- 
mânesc nu se impune constrângător. Îndurarea suferințelor din istorie, 
atât la nivel personal, cât şi la nivelul neamului nu înseamnă fatalism, ci 
asumarea Crucii, cu nădejdea în Înviere, cu încredințarea că dincolo de 
desfășurarea impresionantă a forțelor manifeste în planul istoriei, Dum- 
nezeu este Cel care conduce întreaga istorie. 

Din punct de vedere apologetic, sunt edificatoare mărturiile lui 
Mircea Vulcănescu referitoare la poziţia creștinului în lume. EI sublini- 
ază relația paradoxală a creștinului cu lumea, arătând că deşi el trăieşte 
în lumea acestui veac, este o făptură înnoită întru Hristos, cu rădăcinile 
în cer. Vulcănescu analizează consecințele modernităţii şi implicațiile 
secularizării, insistând că soluţia nu este una de tip istoric, ci de natură 
eclesială și duhovnicească. Doar rămânând în fidelitate față de duhul 
Tradiţiei Bisericii pot fi depășite capcanele și încercările lumii așa cum 
se desfăşoară ea sub auspiciile căderii în păcat a lui Adam. 

Ultima parte din textul Creștinul în lumea modernă ne apare de-a 
dreptul profetică, autorul dând dovadă de vizionarism. Cu o lucidita- 
te tulburătoare, Vulcănescu sesizează semnele vremurilor, identificând 
greutăţile viitoare. Departe de un ton triumfalist, autosuficient, şi evi- 
tând să promoveze o atitudine prăpăstioasă, ci cu realism şi discernă- 
mânt, Vulcănescu indică încercările care vor fi de înfruntat şi totoda- 
tă modul în care ar trebui să ne raportăm la ele. Cuvintele lui sunt de 
stringentă actualitate, în măsura în care vremea de cernere pe care el o 
sesizează şi o anunţă se manifestă deja în contemporaneitate. 

Mircea Vulcănescu afirmă răspicat: „Nu trebuie să ne înşelăm. Vre- 
mea ce vine nu e o vreme de triumf pentru creştinism. Cum n-a fost nici 
cea care pleacă. Ci ca tot veacul, vremea ce vine e o vreme de încercare. 
O vreme-n care se vor număra oile de capre, însă nu se vor despărți 
cum nici grâul de neghină! S-a schimbat numai sensul ispitelor! Puterile 

celor ce intră în acest apocalips sunt numărate. Nimic mai primejdios 
decât să intri-n el naiv și fără să ştii ce te aşteaptă!”%>. 

3.3.3. Nicolae Steinhardt - intelectual și monah 
mărturisitor al bucuriei credinţei 


Nicolae Steinhardt s-a născut pe 29 iulie 1912 la Bucureşti, într-o 
familie de evrei implicată în viața socială a României (tatăl său, Oscar 
Steinhardt, a fost ofiţer în Armata Română, fiind rănit la Mărăşeşti și 
decorat ulterior. De remarcat că studiase la Politehnica din Zurich unde 
fusese coleg cu Albert Einstein). Nicolae Steinhardt realizează studii 
strălucite, fiind totodată implicat activ în viața culturală românească. În- 
tre 1948-1959 refuză să adere la revoluţia culturală impusă de comuniști, 
prin care în numele internaţionalismului proletar erau agresate în mod 
josnic valorile naţionale. 

Este arestat, refuzând să fie martor al acuzării în procesul mistico- 
legionar Constantin Noica - Dinu Pillat şi este condamnat la 12 ani de 
muncă silnică. În închisoarea de la Jilava, la 15 martie 1960, este botezat 
ortodox de către ieromonahul Mina Dobzeu. Trece prin închisorile de 


55 Mircea VULCĂNESCU, „Creştinul în lumea modernă”, în vol. Logos și eros, Ed. Paideia, 
Bucureşti, 1991, p. 59. 

la Jilava, Gherla şi Aiud. În august 1964 este eliberat și își împlineşte 
Botezul prin Taina Mirungerii, săvârşită la Schitul Darvari. La 16 august 
1980 este primit în cinul monahal al obștii de la Mănăstirea Rohia, tre- 
când la cele veşnice la 30 martie 1989. 

Nicolae Steinhardt este un mărturisitor al bucuriei credinței, trans- 
formând suferințele şi umilințele detenţiei într-o fericire trăită lăuntric, 
intens, spiritual şi cultural. Întâlnirea cu Hristos Cel răstignit şi înviat îi 
marchează întreaga existență. Pe urmele lui Pascal, Steinhardt afirmă că 
de fapt căutarea lui se întemeiază pe faptul că deja Hristos este Cel Care 
l-a găsit mai întâi. Iniţiativei lui Dumnezeu, Nicolae Steinhardt îi răs- 
punde cu onestitate şi consecvență, orientându-se spre căutarea rostului 
şi adevărului profund al existenţei. Iubirea Adevărului și mărturisirea 
Lui reprezintă exigențe fundamentale pentru o apologie redutabilă, iar 
monahul de la Rohia a dovedit cu prisosință asumarea acestora. 

Nicolae Steinhardt afirma că regimurile tiranice nu interzic rostirea 
adevărurilor, ci doar a unora, sau mai exact al unuia anume, al celui mai 
incomod pentru regim. El dă ca exemplu Revoluţia franceză care per- 
mitea proclamarea mai multor adevăruri, dar pedepsea cu moartea pe 
cel care susținea că simplul fapt de a fi te născut nobil nu reprezenta un 
argument suficient pentru a fi ghilotinat, fără o altă procedură prealabilă 
decât simpla identificare. Sunt date și alte exemple (Olivier Cromwell, 
Jean Calvin, Thomas Munzer). În faţa unei terori exercitate dinspre ex- 
terior este esenţială exersarea libertăţii lăuntrice care determină o măr- 
turisire în Duh şi Adevăr. 

În confruntarea cu ceea ce presupune mutilarea existenţei, a iden- 
tității şi demnităţii persoanei într-un univers concentraționar, Nicolae 
Steinhardt evocă trei posibile soluţii. Mai întâi este soluţia propusă de 
Alexandru Soljenițin în Arhipeleagul Gulag: aceea de a te considera 
mort. Cel care reuşeşte să moară față de tot ceea ce presupune existența 
este salvat. Practic, devenind străin fâță de realitatea lumii nu mai există 
o monedă de schimb prin care poate fi achitat preţul trădării sufletului. 

A doua soluţie este cea a lui Alexandru Zinoviev, evocată de unul 
dintre personajele cărții sale Înălțimile găunoase: totala inadaptare la sis- 
tem. Este cazul zurbagiului, a vagabondului care nu are domiciliu, care 
trăieşte de azi pe mâine, hoinărind prin lume şi refuzând orice fel de 

integrare în sistem. Un astfel de om, la marginea societăţii, este imun, 
rostind adevăruri, pe care ceilalți nu-şi pot îngădui să le șoptească. 

A treia soluţie este cea întruchipată de Vladimir Bukovski. Acesta 
povesteşte că atunci când a primit prima convocare la sediul KGB n-a 
putut dormi toată noaptea; dar nu de frică sau de grijă, ci de nerăbdarea 
de a ajunge să le strige adevărul în față. Spunea că ardea de nerăbdare de 
a intra în ei ca un tanc. 

Dincolo de aceste posibile soluţii, Nicolae Steinhardt asumă şi pro- 
pune soluția duhovnicească a credinţei: „Pentru a ieși dintr-un univers 
concentraţionar - și nu e neapărat să fie un lagăr, o temniță ori o altă 
formă de încarcerare; teoria se aplică oricărui tip de produs al totalitaris- 
mului — există soluţia mistică a credinţei” **. 

Nicolae Steinhardt reprezintă tipul unui om rafinat de cultură, cu 
o impresionantă şi variată erudiție, precum şi cu o preocupare serioasă 
pentru ştiinţă. El evocă în textele sale deschiderile ştiinţei concretizate 
prin implicaţii ale teoriilor lui Max Planck, Albert Einstein, Niles Bohr, 
Werner Heisenberg, Kurt Godel. Monahul de la Rohia arată că știința, 
în mod similar cu experienţa literară, presupune multiple ipoteze, 
imaginaţie şi multă putere asociativă. Atât cultura sa vastă, cunoaşterile 
din literatură și filosofie, precum şi informaţiile din ştiinţă le orienta 
către teologie, fiind în acest sens un ilustru reprezentant al relaţiei dintre 
teologie, cultură şi ştiinţă”. 

Cu toate că a valorificat magistral relația dintre teologie și cultură, 
dintre credinţă şi rațiune, convertirea şi credinţa lui nu sunt rezultatul 
unor argumente și investigaţii de tip ştiinţific. În acest sens, Nicolae 
Steinhardt mărturiseşte: „Pentru mine, creștinarea se confundă cu 
o poveste de dragoste: o dublă îndrăgostire: de Biserica creștină şi 
de neamul românesc. [...] Nu, n-am mers spre creștinism [...] pe căi 


** Nicolae STEINHARDT, Jurnalul fericirii, Ed. Mănăstirea Rohia, Ed. Polirom, 2008, p. 43. 

* Despre orizontul extins al culturii și ştiinţei monahului de la Rohia, Alexandru 
Paleologu mărturiseşte: „Nicolae Steinhardt mă dă literalmente gata cu nemaipomenita 
lui capacitate de informaţie. Ştie tot, e la curent cu tot: microfizică, cibernetică, biologie, 
psihanaliză, muzică dodecafonică, artă abstractă, artă concretă, noul roman” (loan PINTEA, 
„Elogiul ştiinţei în opera literară și teologică a lui Nicolae Steinhardt”, în Macarie MOTOGNA, 
Florian ROATEŞ (coord.), Centenar N. Steinhardt, Ed. Eikon, Cluj-Napoca, 2013, p. 123). 

istorice, exegetice, arheologice, comparatiste; nu intelectualizând, nu 
raționând, comparând, studiind, reflectând selectiv; ci numai pe calea 
fermecată a dragostei”. 

Nicolae Steinhardt dezvoltă o mărturisire care unește curajul cu 
inteligenţa credinţei. El arată că niciodată Hristos nu ne-a cerut să fim 
proşti, arătând că, prin Evanghelie, Mântuitorul ne cheamă să fim buni, 
blânzi, cinstiți, smeriţi şi curați cu inima, dar nu tâmpiţi. În opinia mo- 
nahului Nicolae de la Rohia, creştinismul nu înseamnă nici lenevia 
minţii, nici puturoşenie și confundarea monahismului cu mizeria sau 
cu prostia. În acest sens, Steinhardt a scris pagini memorabile. 

Nicolae Steinhardt își mărturisește crezul ortodox într-un mod 
convingător, rezultat din experiența sa personală în viața Bisericii: 
„Credința noastră, sunt convins, nu urmăreşte o cunoaștere ocultă, o 
igienă mentală ori constituirea unei prime de asigurare la Judeţul de 
Apoi şi este străină de unele intransigenţe naive. [...] Şi nu se potriveşte 
cu o concepție pur organizatorică a Bisericii — organizare juridică şi rece 
şi, până la urmă, inchizitorială: frunţi încruntate şi grumaji țepeni; după 
cum nici cu hlizeala prostesc serafică ori neorânduiala şi neastâmpărul. 
Nu se lasă înfrântă și convinsă de toate silniciile, durerile, nedreptăţile 
şi cruzimile lumii; crede în Dumnezeu adversativ: împotriva, în ciuda, 
în pofida lor. [...] Aştept, mort de spaimă și plin de nădejde, Judeca- 
ta de Apoi, ştiu că nu ştiu nimic, n-am nicio dovadă, niciun argument 
şi nicio îndreptăţire şi singurul lucru pe care-l ştiu este că Domnul e 
Calea, Adevărul și Viaţa. Aflat pe Golgota în vremea răstignirii, sunt 
sigur că nu I-aş fi cerut Domnului să coboare de pe cruce spre a crede că 
este Împărat. Ci, odată cu Dostoievski, cred că, măcar de-ar fi adevărul 
altceva decât Hristos, eu tot voi rămâne, orice s-ar întâmpla, cu Hristos. 
Mulţumesc puterilor cereşti că m-am învrednicit a crede, că mi s-a făcut 
această neasemuită onoare şi din tot sufletul rostesc, strigând cu lacrimi 
ca la Marcu: Cred, Doamne! Ajută necredinţei mele”. 


5 Nicolae STEINHARDT, Primejdia mărturisirii, Ed. Dacia, Cluj-Napoca, 1998, 
pp. 171, 175. 

57 Nicolae STEINHARDT, Dăruind vei dobândi, Ed. Mănăstirea Rohia, Polirom, 2008, 
pp. 490, 492. 

3.4. Mărturisitori în contextul Ortodoxiei universale 


3.4.1. Părintele Pavel Florensky și geniul 
cuprinzător al Ortodoxiei 


Purtând convingerea luminată a celui care L-a întâlnit pe Hris- 
tos pe calea unei adevărate pasiuni pentru cunoaștere și adevăr, cu 
înțelegerea revelată lăuntric la vârsta de șaptesprezece ani că adevărul 
vieţii îşi trage seva dintr-o realitate superioară celei de care poate da 
seama concepția ştiinţifică despre lumes, Pavel Florensky va mărtu- 
risi prin propria sa persoană despre compatibilitatea profundă, siner- 
gică, dintre a fi creştin și a fi căutător pe plan tehnic, ştiinţific sau 
artistic. Despre mărturia dată prin intermediul a ceea ce va reuși să 
devină el însuși, prietenul său filosof Serghei Bulgakov spunea că Pă- 
rintele Pavel reprezenta pentru el nu numai manifestarea unui geniu, 
dar şi o operă de artă, în sensul că persoana sa reprezenta armonie, 
frumuseţe și spiritualitate. 


58 Paul FLORENSKY, Souvenires d'une enfance au Caucase, Ed. Lâge d'homme, Lausanne, 
2005, pp. 15-18. 

Venit pe lume (1882) într-o familie cu origini nobile, preocupată să-i 
sădească din copilărie mai curând spiritul ştiinţific decât duhul Bisericii, 
va ajunge în a întrupa în ochii contemporanilor săi un fel de Leonardo 
da Vinci al spaţiului rusesc. Cu alte cuvinte, acel tip de geniu universal 
cu preocupări ample în domenii diferite ale cunoașterii, ca matematica, 
fizica, electronica, filosofia, filologia, arta, muzica, folclorul, dar, deopotri- 
vă, preocuparea religioasă, care face din teologie propria sa trăire. Astfel, 
după cum mărturisea Bulgakov, cultura și Biserica, sau altfel zis, Atena și 
Ierusalimul se întâlneau în personalitatea părintelui. Cunoştea greaca și 
latina, vorbea limbile europene de mare circulaţie, precum şi principalele 
limbi din Caucaz. În perioada de studii de matematică la Universitatea 
din Moscova se va preocupa deopotrivă de fizică, studiată în paralel cu 
filosofia, teologia, arta. Se va interesa de toate domeniile creativității uma- 
ne. Cei patru ani (1900-1904) de studii tehnice vor fi urmaţi de o perioadă 
de formare teologică la Academia eclesiastică din Moscova. Va refuza un 
post de profesor la Universitate după încheierea studiilor tehnice, dar va 
preda în cele din urmă istoria filosofiei la Academia eclesiastică. 

În persoana Părintelui Pavel Florensky identificăm martirul pe care 
ideologia totalitară comunistă l-a condamnat la moarte (în 1937, prin 
împușcare). Deopotrivă, descoperim în el eruditul care găseşte naturaleţea 
de a avea preocupări intelectuale cu totul remarcabile, genul interdisci- 
plinar care jonglează cu cunoștințele făcând acele conexiuni care aduc o 
prospeţime a cunoașterii care frizează apofatismul vizavi de posibilitățile 
contemporanilor săi. Ceea ce atrage şi uimeșşte este sensul căutărilor sale: 
la o epocă unde specializarea îngustă a științelor face ca omul de știință să 
prefere „adăpostul” disciplinarităţii, Părintele caută în chip revoluţionar 
o sinteză a cunoașterii în care religia, arta și ştiinţa să se poată întâlni și 
completa reciproc. Este un erudit mărturisitor teolog. 

Nu în ultimul rând, iar aceasta interesează în mare măsură lucra- 
rea de față, identificăm în persoana Părintelui Pavel Florensky apolo- 
getul: angajat în meserii de ordin tehnic, și deci lucrător în domenii de 
competență mai puțin accesibile clerului, poartă uniforma sa eclesia- 
lă, reverenda, prin care mărturisește, prin simpla prezență personală, 
despre convingerile sale de credință unei epoci unde tendinţa era spre 
ascundere sau apostazie sub povara ideologică alimentatoare de ateism. 

Găsim revelator în acest sens un episod din viața lui, la întâlnirea cu Leon 
Troțki, care îi remarcă sutana pe vremea când Părintele conducea Direcţia 
centrală a electricității și se îndrepta către locul de muncă. Troțki se apro- 
pie de el invitându-l la un congres al inginerilor în calitatea sa de profesor, 
cu observaţia că nu va putea veni însă îmbrăcat în reverendă. Părintele îi 
răspunde că nu a renunţat niciodată la angajamentul său eclesial. Troțki îi 
va îngădui în cele din urmă să participe cu acest „costum”, iar momentul 
intervenţiei sale în congres, va fi, bineînțeles, unul al mărturisirii apolo- 
getice, în măsura în care avem de-a face cu faptul cu totul neobișnuit în 
epocă al venirii unui conferențiar din rândul clerului, considerat mediu al 
obscurantismului, care va uimi asistenţa prin pregătire tehnică şi rigoare. 

Scrierile sale, dintre care le remarcăm pe cele grupate sub titlul Stâlpul 
și temelia Adevărului: încercare de teodicee ortodoxă în douăsprezece scrisori, 
sunt o mărturie a originalității unui teolog care utilizează cu prospeţime 
„cărămizile” cunoașterii acestei lumi în a construi înțelesuri și pătrunderi 
care ţintesc dincolo. Chiar și atunci când face știință pură, cum ar fi în lu- 
crarea Numerele imaginare în geometrie, consacrată interpretării geometrice 
a teoriei relativității a lui Einstein, nu ezită să afișeze convingeri religioase: 
geometria numerelor imaginare, cerută de teoria relativității privind corpu- 
rile care se deplasează cu viteze superioare vitezei luminii, este numită de 
Părintele Florensky „geometria Împărăției Cerurilor”. 

Părintele Pavel Florensky a întruchipat pe trăitorul creştin profund 
original prin felul în care şi-a descoperit propria cale şi devenire, nu 
în atitudine de izolaționism față de lume, ci asumând fertil și inovator 
materialele mediului ambiant ca pe o propedeutică vie în direcţia des- 
coperirii Dumnezeului celui Viu. Religia nu poate fi înțeleasă decât prin 
trăire, spunea Părintele, iar mărturia lui era şi apologia vieţii creştine 
la o epocă unde îngustarea trăirii, până la aneantizarea ei, era propusă 
pe criterii ideologice, deseori în numele spiritului științific pe care Pă- 
rintele nu numai că nu l-a refuzat, dar l-a și integrat în propria căutare 
hrănită de prezenţa lui Hristos. 


Bibliografie 
1. Florensky, Paul, Souvenires d'une enfance au Caucase, Fd. Lâge 

2. Florensky, Paul, Stâlpul și temelia Adevărului: încercare de teodicee 
ortodoxă în douăsprezece scrisori, trad. Emil Iordache, pr. Iulian Friptu și 

3.4.2. Sfântul Luca al Crimeei — 
ierarh mărturisitor şi taumaturg 


Apologet al credinței ortodoxe într-o perioadă atât de tulbure și de 
apăsătoare pentru Biserică precum cea a dictaturii proletariatului domi- 
nate de ideologia atee a bolşevicilor, figura Sf. er. Luca (1877-1961) im- 
presionează prin modelul de luminător în Hristos pe care îl constituie în- 
tâi de toate în fața „medicilor care slujesc cu preoțească jertfire de sine pe 
omul suferind-căzut şi preoților care îngrijesc cu devotament doctoricesc 
sufletul şi trupul omului bolnav, dar înviat”, dar și a oricărui căutător 
onest de Dumnezeu. A întrupa performanţa științifică la cel mai înalt ni- 
vel lucrătoare în chip sinergic cu efortul duhovnicesc al celui investit de 
Sus cu treapta arhieriei, angajat deci pe drumul unei deplinătăţi deopotri- 
vă ştiinţifice şi teologice, toate acestea fac din arhiepiscopul Luca o figură 
aparte în istoria Bisericii. 

Este vorba de un mărturisitor într-o epocă în care, după cum însuși 
este conştient, „a te face arhiereu însemna să te transformi într-un ani- 
mal pentru vânat”, cu alte cuvinte într-un martir. Purtarea rasei ca 
mărturie a angajamentului eclesial, deopotrivă acolo unde pașii îl vor 
purta prin meseria de chirurg, este deopotrivă un martiriu. Ne imagi- 
năm deruta ateilor din jurul său în acea vreme în care mersul societății 
era spre apostazie: „evenimentul hirotoniei unui medic a căzut ca un 
fulger peste orașul Tașkent. [...] rațiunea lor nu putea accepta că un 
cercetător de valoare a vrut să devină preot [...] mulți colegi s-au purtat 
cu nesocotinţă și duşmănie [...] mergea pe drum şi auzea fraze jignitoare, 
ironice, cârteli [...] existau şi preoți cărora le-a fost frică, care şi-au lepădat 


% Arhim. Nectarie ANTONOPOULOS, Sfântul Arhiepiscop Luca 1877-1961 - Chirurgul 
fără de arginţi, Ed. Biserica Ortodoxă / Egumeniţa, Galaţi, 1998, p. 1. 
s Arhim. Nectarie ANTONOPOULOS, Sfântul Arhiepiscop Luca..., p. 100. 

rasa şi au renunțat la preoție. A rămas director al Spitalului General din 
Taşkent, opera în fiecare zi, preda cursuri la Școala de Medicină întot- 
deauna îmbrăcat în rasă şi purtând crucea”.. 

Slujirea bolnavului devine în viața sa o continuă mărturie evanghelică 
a prezenţei tămăduitoare a lui Hristos. Uimea pe contemporani prin faptul 
că „omul acesta, medicul-idealist care credea în supranatural şi în Dumne- 
zeu, în ştiinţa lui era exact mai mult ca oricine”?. Va mărturisi pe Hristos cu 
orice risc, fie şi acela al acuzaţiei de crimă politică. Va refuza energic cererea 
oficialităților de a scoate icoana Maicii Domnului din sala de operaţie. În 
faţa tiradei nivelatoare de tipul: „sala de operaţii este un serviciu public. Am 
despărțit statul de Biserică. Dacă chirurgul nostru vrea să se roage, treaba 
lui, dar să păstreze icoana acasă la el”, va prefera să nu mai vină la spital, de 
fiecare dată partidul trebuind să cedeze“. 

Prin dialog onest cu detractorii, dădea mărturia creştină în medii cel 
puţin indiferente credinţei, dacă nu de-a dreptul ostile. Nu vor lipsi dis- 
putele publice, a căror miză se putea cuantifica în vieți de oameni. „Cum 
este posibil ca dumneavoastră să credeți în Dumnezeu, părinte chirurg 
Voino-laseneţki? L-aţi văzut vreodată pe Dumnezeul dumneavoastră?” 
este întrebat într-un proces public unde se juca soarta mai multor oameni 
nevinovaţi, în apărarea cărora intervine cu curaj: „Pe Dumnezeu, într- 
adevăr, nu L-am văzut niciodată, domnule acuzator public. Dar am făcut 
operaţii pe creier şi nu am văzut minte acolo înăuntru. Şi nici conștiință 
nu am văzut acolo !”%. În chip similar, în anul 1947 răspunde în plin con- 
gres despre Cel în Care crede deşi nu L-a văzut niciodată, argumentând că 
credem că există iubirea şi mintea, deși nu se văd“. La un alt congres, de 
această dată la Yalta, mărturiseşte apologetic: „Deseori, iubiți colegi, auziți 
aceste cuvinte: inima mea este plină de dragoste sau de ură. Dar când 
deschideţi inima nu găsiți niciuna din acestea, numai mușchi și sânge. Sau 
deschideţi craniul şi nu vedeți în el nici minte, nici prostie. Aşa şi eu, nu 


L-am văzut pe Dumnezeu, însă cred în Acesta”S6. 


6 Arhim. Nectarie ANTONOPOULOS, Sfântul Arhiepiscop Luca..., pp. 78-79. 

s Arhim. Nectarie ANTONOPOULOS, Sfântul Arhiepiscop Luca..., p. 59. 

% Arhim. Nectarie ANTONOPOULOS, Sfântul Arhiepiscop Luca..., p. 67. 

* Arhim. Nectarie ANTONOPOULOS, Sfântul Arhiepiscop Luca..., p. 86. 

s Arhim. Nectarie ANTONOPOULOS, Sfântul Arhiepiscop Luca..., p. 331. 

s Arhim. Nectarie ANTONOPOULOS, Sfântul Arhiepiscop Luca..., pp. 331-332. 

Viaţa sa de mărturie creştină îl va face pe prietenul său, celebrul savant 
Ivan Pavlov, să-i mărturisească într-o scrisoare: „particip şi eu la martiriul 
dumneavoastră cu toată inima”. Martiriu întărit de harul şi de bunăvoi- 
rea lui Dumnezeu. Domnul Însuși îi va da de înţeles că Eseurile sale „sunt 
plăcute Domnului”, după cum va primi descoperire de Sus, „pentru că în 
felul acesta mărturiseam numele Lui într-o perioadă de avânt al propa- 
gandei antireligioase”. 

O astfel de viață de sfânt va fi încununată cu neputrezirea trupului. 
Pătimirea pentru Hristos va deveni pildă de mântuire şi altora, ceea ce ne 
situează pe teritoriul duhovnicesc al acelei Apologetici trăite ca mod de 
viață, care rodeşte convertire în Hristos celor care îi primesc mărturisirea 
(jurnalistul care îi va studia viața cu dorinţa de a-i scrie biografia se va 
converti el însuși, sub înrâurirea personalității Sfântului Luca, de la ateism 
la creştinism). 


Bibliografie 

1. Antonopoulos, Nectarie Arhim., Sfântul Arhiepiscop Luca 1877- 

3.4.3. Sfântul Iustin Popovici şi mărturisirea tainei 
Dumnezeului-Om în contextul culturii contemporane 


Teologia ortodoxă sârbă se va identifica în a doua jumătate a secolului 
al XX-lea cu figura impresionantă, patristică, am spune chiar evanghelică, 
a Părintelui Iustin Popovici. Va fi influenţat formator de figura teologică 
şi spirituală a episcopului Nikolai Velimirovici (1880-1956) care a marcat 
Ortodoxia sârbă din prima jumătate a secolului al XX-lea. Elaborează o 
monumentală Teologie Dogmatică a Bisericii (vol. I-III, 1932, 1935, 1978). 
În primele două volume, păstrează formal planul „dogmaticilor” de şcoală 


S Arhim. Nectarie ANTONOPOULOS, Sfântul Arhiepiscop Luca..., p. 153. 
s Arhim. Nectarie ANTONOPOULOS, Sfântul Arhiepiscop Luca..., p. 213. 

ruse ale lui Macarie Bulgakov și Silvestru Malevanski, dar aduce în acelaşi 
timp o înnoită abordare şi înțelegere a dogmelor Bisericii: biblică, patristi- 
că, duhovnicească, ascetică, încadrată și concentrată în Revelaţie, cu cen- 
trul în Logosul Hristos. Acest mod de înţelegere al dogmelor va fi magistral 
expus în monumentala eclesiologie apărută în 1978 (același an cu apariția 
Teologiei Dogmatice Ortodoxe vol. I-III a Părintelui Dumitru Stăniloae). 
Dogmele Bisericii au îmbrăcat în exprimarea teologică a Părintelui 
Iustin Popovici şi un caracter apologetic, mărturisitor. Adevărul Hristos 
este prezent în adevărurile dogmatice, care, dincolo de orice conceptua- 
lizare şi abstractizare, sunt experimentate în viețile sfinților ca prezență 
a lui Hristos. În acest sens a mărturisit în contextul secolului al XX-lea 
veac al conflictelor armate, al totalitarismelor, al dezvoltării tehnologiei și 
informaţiei şi al consumismului - că: „Dumnezeul-om este cea dintâi, cea 
mai mare, cea mai de bază şi ultimă valoare în viața omenească [...]. Dum- 
nezeul-om este El însuși sinteza cea mai desăvârşită a dumnezeiescului și 
a omenescului, a ceea ce este aici şi ceea ce este dincolo, a naturalului și 
a supranaturalului, a fizicului şi metafizicului, a realului și a idealului”. 
În Prolog şi Epilog la Vieţile Sfinților, Părintele Iustin evidenţiază cen- 
tralitatea lui Hristos în acest demers soteriologic și accentuează experi- 
enţa vieţii lui Hristos în vieţile sfinților, care fac parte din Biserică. Din- 
colo de ariditatea unei teologii abstracte, el mărturisește realitatea vieții 
și dogmei Bisericii, cuprinsă în Vieţile Sfinților: „Vieţile Sfinților nu sunt 
nimic altceva decât viața Mântuitorului Hristos repetată mai mult sau mai 
puţin, în cutare sau cutare mod, în fiecare sfânt. Sau, mai exact este viața 
lui Hristos prelungită în sfinți [...]. Viaţa sfinţilor este în realitate însăşi 
Viaţa Dumnezeului-om canalizată în toți cei ce-L urmează pe EI și trăită 
de ei în Biserica Lui. [...] Dar Vieţile Sfinților ce sunt? Nimic altceva decât 
un fel de continuare a Faptelor Apostolilor. În aceste Vieţi întâlnim aceeaşi 
Evanghelie, aceeași viaţă, același adevăr, aceeași dreptate, aceeași dragoste, 
aceeași credință, aceeaşi veşnicie, aceeaşi putere de sus, același Dumnezeu 
și Domn. [...] Pentru că Vieţile Sfinţilor nu sunt altceva decât adevărurile 


»a 


“ Arhim. Iustin POPOVICI, „Valoarea supremă și criteriul ultim în Ortodoxie, în: Omul 
și Dumnezeul-Om. Abisurile și culmile filosofiei, trad. Pr. Prof. loan Ică, Diac. loan 1. Ică jr, Ed. 
Deisis, Sibiu, 1997, p. 121. 

evanghelice dumnezeieşti transferate în viața noastră omenească, prin har 
şi prin nevoinţe ascetice. [...] Tocmai de aceea Vieţile Sfinților constituie o 
dovadă şi o mărturie că obârşia noastră este din cer; că nu suntem din lu- 
mea aceasta, ci din alta; că omul este om adevărat numai în Dumnezeu; că 
trăim pe pământ pentru cer. [...] De aceea, Vieţile Sfinților alcătuiesc în re- 
alitate Dogmatica aplicată, pentru că ei au trăit toate adevărurile dogma- 
tice sfinte şi veșnice în toată puterea lor creatoare şi făcătoare de viață. În 
Vieţile Sfinţilor se arată în chipul cel mai izbitor că dogmele nu sunt numai 
adevăruri ontologice, în ele însele şi pentru ele însele, ci orice dogmă este 
izvor de viaţă veşnică şi de sfântă spiritualitate, în acord cu preaadevărata 
Evanghelie a unicului și de neînlocuitului Mântuitor şi Domn”. 

Din această viziune asupra sfințeniei omului fundamentată în Reve- 
laţie va dezvolta propria viziune asupra culturii lumii. El mărturiseşte că 
nu există cultură autentică fără sfințenie şi că separată de sfințenie, opusă 
Evangheliei, cultura - în special cea europeană idolatră şi autonomă - de- 
vine o zadarnică sforțare, care schimbă omul într-o fiară instruită, dar săl- 
batică. Concluzia Părintelui Iustin este următoarea: fără sfințenie nu există 
cultură şi educație, fără sfinţi nu există pedagogi și învăţători”. 

Prin urmare, criteriul fundamental al Ortodoxiei este, în gândi- 
rea părintelui Iustin Popovici, nu un concept sau o axiomă abstractă, ci 
Persoana Dumnezeului-Om, şi acest criteriu rămâne valabil pentru orice 
cultură teonomă. Acest criteriu constituie miezul de foc al Revelaţiei lui 
Dumnezeu în istorie şi culmea manifestării lui Dumnezeu în lume. De 
aceea, pentru Părintele Iustin „există numai două filosofii: cea divino- 
umană şi cea omenească. Una este filosofia unităţii, a monismului divi- 
no-uman, iar cealaltă, filosofia diviziunii, a pluralismului omenesc. [...] 
Filosofia divino-umană este filosofia experienţei divino-umană. În ea 
toate se bazează pe experiență, pe trăire în har şi pe faptă. Aici nu există 
nimic abstract, nimic care să nu fie real'”2. Prin urmare, criteriul suprem 
al Ortodoxiei este asumat nu doar raţional, ci existenţial, deplin, unitar şi 


7 Arhim. Iustin POPOVICI, „Împreună cu toți Sfinţii”, în vol. Omul și Dumnezeul-Om..., 
pp. 98-104. 

7 Arhim. lustin PoPoVvICI, „Doliu pentru Hristos. Cultură şi sfințenie”, în vol. Omul și 
Dumnezeul-Om..., p. 82. 

? Arhim. Iustin PopOVICI, „Între două filozofii”, în: Omul și Dumnezeul-Om..., p. 53. 

integral. Este o asumare prin experienţă, nu prin reflecţie rațională, au- 
tonomă. Filosofia divino-umană este filosofia vieţii, este filosofia după 
Hristos, a omului înnoit, în timp ce filosofia umană este filosofia după om 
care este supusă păcatului și morții. Întreg demersul teologic al Părintelui 
Iustin respiră de această structurare care îl plasează permanent pe om, în 
virtutea libertăţii sale, între cele două filosofii. EI așază divino-umanitatea 
ca şi criteriu ultim şi valoare supremă a Ortodoxiei și manifestării ei, a Bi- 
sericii și manifestării ei în lume. 

Toate umanismele „readuc pe om la idolatrie, la politeism, la o dublă 
moarte: spirituală şi naturală. Despărțit de Dumnezeul-om orice uma- 
nism se transformă treptat în nihilism. [...] Toate umanismele omului 
european nu sunt în esenţă altceva decât o neîntreruptă revoltă împotriva 
Dumnezeului-om, Hristos”. 

Teologul sârb este de părere că arianismul nu a fost înmormântat, ci este 
prezent în trupul Europei contemporane, opera lui Arie se săvârşeşte în mod 
continuu, relativismul european contemporan constituind o moştenire a ari- 
anismului, relativismul metafizic dând naştere relativismului moral. Iustin 
Popovici opune acestei stări de fapt, autonome și autosuficiente, principiul 
axiologic şi gnoseologic universal al neamului omenesc întrupat în Persoana 
lui lisus Hristos Dumnezeu adevărat şi Om adevărat. Textele sale sunt grăi- 
toare pentru afirmarea unei viziuni apologetic-mărturisitoare asupra omului 
în contextul unei culturi autonome: „Ela dezlegat toată problema omului [...] 
devenind astfel, o dată pentru totdeauna, valoarea supremă şi criteriul ul- 
tim al neamului omenesc, EI Singurul Dumnezeu Adevărat şi Singurul Om 
Adevărat, Singurul Dumnezeu Desăvârșit. Ca atare, El este unica valoare 
supremă şi unicul şi ultimul criteriu final al omului însuși în ființa lui psiho- 
somatică, în potențţialitatea lui divino-umană şi tot ceea ce este omenesc și 
al omului. Numai în Dumnezeul-om s-a văzut pentru prima dată omul pe 
sine însuși desăvârşit şi veșnic. Şi s-a cunoscut pe sine în toate dimensiunile 
lui. De aici noul principiu axiologic şi gnoseologic universal al neamului 
omenesc: „Dumnezeul-om măsura tuturor "+. 


* Arhim. lustin Poeovicr, „Gânduri despre «infailibilitatea» omului european”, în: 
Omul şi Dumnezeul-Om..., p. 166. 
”* Arhim. lustin Popovici, „Gânduri despre «infailibilitatea» omului european”, p. 157. 

Părintele Iustin Popovici nu face teologie de dragul unui simplu exer- 
cițiu intelectual, ci leagă reflecțiile sale cu viața omului, cu soteriologia şi 
cu sensul general al creației şi culturii umane. Omul autonom este omul 
păcatului şi al morţii, spre deosebire de omul care asumă viaţa în Hris- 
tos ca model de viețuire în Biserică. Asummarea și mărturisirea principiului 
hristologic ca centru al creației, culturii și mântuirii evidenţiază interesul 
legitim al teologului sârb pentru dezlegarea sensului existenței şi indicarea 
direcţiei pe care aceasta o are structural spre Hristos. Acest demers îşi găsește 
deplin legitimitatea în secolul al XX-lea și nu numai, un secol în care omul, 
sub influenţa tehnicii, a secularizării și a filosofiilor şi ideologiilor moderni- 
tății şi-a pierdut sensul de fiinţă teologică descoperit în Hristos și Biserică. 

De aceea, tonul direct al Părintelui Iustin la adresa Occidentului 
şi culturii europene, este perceput de Panayotis Nellas ca fiind nu cau- 
za vreunui conservatorism sau fanatism orb, ci mai degrabă înscris în 
pedagogia terapeutică a Evangheliei şi Sfinţilor Părinţi”. Exprimarea 
directă a principiilor evanghelice de către părintele Iustin Popovici într- 
un anumit context istoric ține de reacția apologetică a teologului, întru 
nimic deosebită de multe reacţii de acest fel prezente în gândirea şi viața 
Părinților Bisericii. Și Părinţii Bisericii au reacţionat apologetic contex- 
tual, mărturisind Adevărul Evangheliei şi al dogmei Bisericii, împotriva 
relativismului dogmatic, cultural şi moral al vremii lor. Părintele Iustin 
Popovici, proiectează în întregul său demers dogmatic-apologetic dimen- 
siunea eshatologică a credinţei Bisericii, evidențiind ceea ce rămâne din 
întregul efort uman autonom sau teonom. Criteriul hristologic divino- 
uman reprezintă pentru teologul ortodox „busola” afirmării sensului vieții 
și culturii umane dincolo de orice umanism golit de spiritualitate și de orice 


75 Panayotis NELLAS, „O carte pătrunzătoare pe o temă nevralgică”, Postfaţă la vol. 
Iustin Popovici, Omul și Dumnezeul-om..., p. 212. A se vedea și critica lui Nellas la adresa 
câtorva idei enunțate în această lucrare (p. 214). Părintele Profesor loan Ică şi Diac loan Ică jr 
evidenţiază aspecte ale teologiei lui Iustin Popovici care pot constitui la rândul lor argumente 
pentru unele „excese”, cele din urmă datorându-se în opinia lor pe de o parte stilisticii profetic- 
tradiționale de tip romantic şi specificului demersului teologic pe care l-a ilustrat exemplar, 
iar pe de altă parte unui anume context cultural și istoric în care aceasta a fost formulată 
(a se vedea Pr. loan ICĂ, Diac. loan I. ICĂ jr, „Părintele Iustin Popovici: lupta cu Protagoras sau 
criteriologia filosofiei ortodoxe a Adevărului”, Studiu introductiv la lustin PopovicI, Omul și 
Dumnezeul-Om..., p. 28). 

viziune teonomă din care omul și valorile lui să lipsească. Acest criteriu hris- 
tologic este relaționat strâns cu sfințenia umanului prezentă în Vieţile Sfin- 
ților, conștienți de dimensiunea și vocația eshatologică a omului în cadrul 
istoriei și a culturii lumii. 

Prin întreaga sa operă, Părintele Iustin Popovici se înscrie în curentul 
de înnoire a teologiei ortodoxe, de sinteză neopatristică, de recentrare a 
teologiei pe fundamentele teologiei biblice şi patristice recuperând crea- 
tor modelul autentic ortodox al teologiei eclesiale apostolice, patristice şi 
bizantine, care, vreme de câteva secole a fost ignorat sub influența orien- 
tărilor de tip scolastic și pietist ale teologiei apusene. Prin relația interioară 
dintre teologie şi viața Bisericii, teologie şi hagiografia Bisericii, teologie și 
spiritualitate, dintre asceză şi mistică, dintre tradiţie şi contemporaneita- 
te, gândirea Părintelui Iustin Popovici se prezintă ca o adevărată gândire 
patristică pentru vremurile noastre. 

3.4.4. Panayotis Nellas şi structurarea 
unei antropologii hristologice în contextul actual 


Panayotis Nellas (1936-1986), teolog grec, mărturisitor al lui Iisus 
Hristos ca Logos întrupat şi Model absolut al omului, în a doua jumătate a 
secolului al XX-lea, aduce contribuţii semnificative în cadrul Apologeticii 
Ortodoxe prin viziunea biblică și patristică exprimată în Zoov Beovuevov 

(Omul, animal îndumnezeit). În contextul proliferării unor antropolo- 
gii autonome și în același timp reductive, generate în modernitate prin 
exacerbarea egocentrică a omului golit de spiritualitate, Panayotis Nellas 
plasează discursul despre om în perspectiva hristologică a Logosului întru- 
pat relaționând antropologia cu hristologia și eclesiologia ortodoxă. Spre 
deosebire de modelele antropologiei ortodoxe exprimate în Dogmaticile 
de şcoală, perspectiva pe care Nellas o proiectează asupra antropologiei 
ortodoxe rămâne într-o maximă fidelitate față de textele biblice, patristice 
şi duhul dintotdeauna al Bisericii Ortodoxe. 

Antropologia hristologică mărturisită de Panayotis Nellas este con- 
struită în jurul viziunii biblice şi patristice asupra omului potrivit căreia 
acesta este „chip al Chipului”. Teologul grec arată că „punctul de pleca- 
re și centrul teologiei «chipului» este pentru Părinţi învățătura Sf. Ap. 
Pavel. Este însă un dat hermeneutic al științei biblice actuale faptul că 
pentru Pavel «chip al lui Dumnezeu» este Hristos. [...] De fapt, Părinţii 
au prelungit linia de mai sus a lui Pavel şi înainte de Hristos, legând tema 
paulină Hristos - Chip al lui Dumnezeu cu tema Facerii omul - după chi- 
pul lui Dumnezeu. Deja la Irineu, Clement, Origen, Atanasie, Grigorie al 
Nyssei ş.a. — ca să ne limităm numai la cei pentru care avem monografii 
speciale asupra acestei teme - este clară distincția că Hristos reprezintă 
Chipul lui Dumnezeu, iar omul, chipul lui Hristos, că, adică, omul este 
chip al Chipului'”€. 

În opinia lui Nellas, această corelaţie și distincţie are trei consecințe 
fundamentale privind antropologia, şi anume: constituția hristologică a 
omului, destinul hristologic al omului şi obârșia în Hristos a omului”. Con- 
cluzia lui Nellas în urma acestei analize are un pronunțat substrat apo- 
logetic-mărturisitor: „Devine astfel limpede faptul că esența omului nu 
se află în materia din care a fost creat, ci în Arhetipul (modelul) pe baza 
căruia a fost plăsmuit şi spre care tinde. [...] Acest ultim punct înseam- 
nă că adevărul ontologic al omului nu se află în el însuși, înțeles în mod 
autonom: în însușirile lui naturale, cum susțin teoriile materialiste, în su- 
flet sau în partea superioară a sufletului, mintea (intelectul), cum credeau 


7 Panayotis NELLAS, Omul - animal îndumnezeit. Perspective pentru o antropologie 
ortodoxă, trad. loan I. Ică jr, Ed. Deisis, Sibiu, 1999, pp. 67-68. 
” Panayotis NELLAS, Omul - animal îndumnezeit..., pp. 68-73. 

mulți filosofi antici, sau exclusiv în persoana omului, cum admit sistemele 
filosofice personocentrice contemporane, ci în Arhetipul lui. De vreme ce 
omul este o icoană, existenţa lui reală nu e determinată de elementul creat 
din care este făcută icoana, cu tot caracterul iconic pe care-l are însuși 
«materialul» creat, ci de Arhetipul (Modelul) ei necreat. Omul este înțe- 
les de Părinţi în mod ontologic numai ca ființă teologică. Ontologia lui 
este iconică'”. Pentru Părinţii Bisericii, taina omului și a destinului său se 
situează în perspectiva iubirii Sfintei Treimi. Viziunea omului creat „după 
chipul și asemănarea lui Dumnezeu” din cartea Facerii își găsește deplina 
semnificaţie în mărturia Noului Testament. A fi „după chip” înseamnă, îna- 
inte de toate, a tinde către propriul Model. Omul e „icoană creată, chemat 
să se configureze după chipul lui Hristos, Care este EI însuşi „Chipul lui 
Dumnezeu Cel nevăzut” (Coloseni 1, 15). 

Antropologia hristologică a lui Nellas, fundamentată biblic, patris- 
tic şi eclesial, se impune cu atât mai mult cu cât la începutul celui de-al 
III-lea mileniu creştin, omul, redus la nevoile elementare biologice şi cul- 
turale ale supravieţuirii, dispune - în viziunea diac. loan I. Ică jr - de o 
„antropologie precară şi fragilă”, care, dacă nu va fi re-dimensionată în 
lisus Hristos, se pare că va sfârşi sub „zodiile unui tot mai apăsător anti- 
umanism”. Părintele Ioan Ică jr subliniază contribuția decisivă a lui Nellas 
la antropologia ortodoxă şi prezintă, în sinteză, un tablou impresionant 
al încercărilor eşuate ale omului modern de a se defini pe sine, în auto- 
nomia sa, încercări care au consecinţe grave pentru sensul existenţei lui: 
„Această demisie de la umanitate trădează precaritatea definiţiilor omu- 
lui vehiculate în epoca modernă. După refuzul sau reprimarea înțelegerii 
teologice creştine medievale, de la Renaștere încoace omul european e 
un animal în căutarea unei definiții. Reluate de metafizicile raționaliste 
ale iluminismului «clasicist», vechile definiții antice (animal rațional şi 
muritor, animal social etc.) au coexistat concurențial cu reprezentările 
arhaice şi gnostice (omul ca «microcosm» şi «microtheos», scânteie de 
divinitate căzută în materie etc.), relansate în alchimie, magie şi esote- 
risme și dezvoltate speculativ de metafizicile idealiste «romantice» şi de 
ideologiile născute în secolul al XIX-lea în urma răsturnării acestora: 


7 Panayotis NELLAS, Omul - animal îndumnezeit..., pp. 75-76. 

marxismul, existenţialismul, istorismul etc. Emancipată de sub tutela tra- 
diției teologice și metafizice, ieșită din perspectiva lor finalistă («teleologi- 
că» sau «eshatologică» unde omul se explică prin scopuri transcendente), 
antropologia modernă a privilegiat în ultimele două secole, în sens po- 
zitivist, demersul «arheologic», pledând pentru explicarea reducţionistă 
a omului prin originile şi condiţiile existenţei lui naturale abordate din 
perspectiva dominantă sau conjugată a biologiei, psihologiei, sociologiei, 
lingvisticii, sistemelor, comunicării etc. Omul a fost redus astfel la nevo- 
ile elementare biologice și culturale ale supraviețuirii lui (hrana, repro- 
ducerea), la jocul pulsiunilor fundamentale create în jurul acestor nevoi, 
al relaţiilor economice, limbajului etc. Funcţia integratoare a Revelaţiei 
a fost uzurpată de metafizică şi apoi de ideologie, rezultatul funest fiind 
catastrofa umanismelor europene moderne, al căror antropocentrism fra- 
gil n-a putut stăvili sinuciderea în masă a omului ca ființă teologică şi 
religioasă, nici ororile omuciderii «industrializate» şi dezumanizările de 
tot felul care au invadat societăţile actuale (droguri, violență, erotismul 
exacerbat, consumerismul) depersonalizându-le intens"?. 

Istoria recentă a umanităţii demonstrează faptul că omul nu se poate 
defini autentic decât printr-un recurs autentic la Iisus Hristos, Dumne- 
zeul-Om. În funcţie de Hristos, omul se poate defini, își poate identifica 
sensul și scopul existenţei, își poate regăsi echilibrul existenței, şubrezit 
de diferitele alienări antropologice, reducţioniste, ale ultimelor secole. 
Pentru a exprima această stare, precum și implicaţiile ei asupra existen- 
ței umane, exegeții creștini s-au folosit adeseori de conceptul de „haine 
de piele”, concept care se referă exclusiv la starea omului de după cădere 
şi care este exprimat pentru prima dată în Cartea Facerii 3, 21. Panayo- 
tis Nellas arată că ceea ce observaţia empirică numește „naturalitatea” 
omului, pentru învățătura biblică şi patristică este o stare ulterioară, de 
după cădere, nu însăşi natura lui originară și, prin urmare, adevărată: 
„[...] înainte de a fi îmbrăcat «hainele de piele», omul purta un veșmânt 
țesut de Dumnezeu, haina lui psihosomatică era ţesută din harul, lumi- 
na şi slava lui Dumnezeu”. 


79 Diac. Ioan |. ICĂ jr, „«Îndumnezeirea» omului, P. Nellas și conflictul antropologiilor”, 
Studiu introductiv la Panayotis NELLAS, Omul - animal îndumnezeit..., pp. 6-7. 

„Hainele de piele” vizează în primul rând mortalitatea omului, morta- 
litate care îmbrățișează întregul organism psiho-somatic, adică nu numai 
trupul care devine dens şi solid, ci şi funcţiile psihice care devin „corpo- 
rale”. Panayotis Nellas, citând pasaje din textele Părinților Bisericii, aver- 
tizează că în acestea nu este vorba de moarte, ci de mortalitate biologică, 
de o nouă stare în care se găseşte omul, de o viață în moarte. Dar morta- 
litatea este o caracteristică a naturii iraționale, iar îmbrăcarea omului cu 
aceasta coincide cu faptul că de acum el trăiește viața naturii iraționale şi 
se caracterizează prin însuşirile ei. În acest sens, toate științele, artele, pro- 
fesiile şi politica reprezintă conținutul hainelor de piele, reprezentând atât o 
degradare a dimensiunilor „chipului lui Dumnezeu” în om, cât și o adaptare 
a omului prin milostenia lui Dumnezeu la condițiile create de căderea în 
păcat. Altfel spus, capacitățile de a trăi cu care a fost înzestrat omul și care 
erau într-un anume grad spirituale, s-au închis în materialitate, şi în loc să 
se înalțe la treapta de „simţuri spirituale” au decăzut la treapta de simple 
funcții psiho-somatice, biologice“. 

Panayotis Nellas oferă o viziune ortodoxă nu numai asupra omului, ci 
şi a cosmosului şi a rolului omului în lume, teme deosebit de importante 
pentru Apologetica Ortodoxă în contextul proliferării unor concepții şi 
sisteme secularizate şi autonome asupra cosmosului și a rolului omului 
în lume. Dacă păcatul este o cădere de la „paradisul hranei nemuritoare”, 
lisus Hristos este Cel care restabileşte lumea în starea de taină a creaţiei. 
De aceea, ospățul sacru, euharistic redă omului acea bucurie inițială, în 
care fiecare lucru al acestei lumi dobândește o valoare de mijlocire, o va- 
loare de eternitate. Panayotis Nellas subliniază în acest sens: „Ca aduna- 
re a credincioșilor în jurul altarului, Euharistia reprezintă reconstituirea 
vetrei străvechi a Paradisului. Ca şi comuniune deplină a credincioşilor 
cu Dumnezeu și întreolaltă, ea desăvârşeşte această vatră, unifică absolut 
umanitatea, făcând-o Trup al lui Hristos. Ca jertfă şi ofrandă, creează din 
nou relaţia dinainte de cădere, a omului cu creaţia, și o desăvârșește. Crea- 
turile care reprezintă bogăția omului sunt oferite cu iubire lui Dumnezeu. 
Astfel, creația devine mediul prin care omul se uneşte cu Dumnezeu. Ma- 
teria se umple de duhul şi viața spirituală care funcționează în Liturghie 


% Panayotis NELLAS, Omul - animal îndumnezeit..., pp. 85-91. 

neîntrerupt şi deplin. Toate acestea se fac pentru că Euharistia este 
Hristos, Care reprezintă trecutul, prezentul și viitorul real al lunii”. 

Comuniunea omului cu Hristos, în Sfânta Biserică, are menirea să 
transforme şi atitudinea acestuia faţă de creaţie. În locul unei dimensiuni 
opace, autonome, omul poate îmbrățișa o dimensiune personală, comunio- 
nală, devenind astfel preotul creaţiei, iar creația, prin omul sfânt, desăvârşit 
în Hristos și în Biserică, este spiritualizată. Vedem, așadar, că nu numai 
omul, ci şi cosmosul întreg nu se poate înnoi decât în relaţie cu Hristos şi 
Biserica, centrul liturgic al întregii creații, care creşte în lume, în măsura în 
care omul se împărtășește de viaţa liturgică şi sacramentală a ei. Tainele 
Bisericii constituie inima vieţii cosmice deoarece materia supusă morții 
primeşte în şi prin ele puterea vieţii, a unei noi vieți. De aceea, Biserica ne 
îndeamnă, plecând de la textele Sfintei Scripturi și ale Sfintei Tradiţii să ne 
înnoim viaţa prin isus Hristos în Duhul Sfânt. De înnoirea vieții noastre 
depinde înnoirea întregului cosmos, care nu este exclus din planul mân- 
tuirii, al înnoirii și al desăvârşirii. De aceea, Nellas mărturisește în sens 
apologetic că toate dimensiunile vieţuirii, profesională, artistică, intelectu- 
ală, pot şi sunt chemate să se altoiască pe viaţa sacramentală devenind din 
simple facultăți de a trăi, „simţiri și funcţii spirituale”, mijloace prin care 
omul asumă şi încorporează cosmosul în Biserică. 

__ APOLOGETICA ORTODOXĂ 
ÎN RAPORT CU DATELE RECENTE 
DIN ARIA ȘTIINȚELOR UNIVERSULUI 


1. Cosmologia științifică actuală - interfață 
în relaţia dintre teologie și ştiinţă 


Cuvinte cheie: creație, cosmologie, Big Bang, raționalitatea Creaţiei, uni- 
tate, diversitate. 


1.1. Universul în expansiune — descoperire a secolului al XX-lea 


În diverse forme, ideea unui univers etern a supravieţuit unui şir 
lung de secole şi unor contestatari iluştri. O găsim, de exemplu, expri- 
mată, într-un fel indirect, la Newton: „Spaţiul absolut, considerat în na- 
tura sa fără nicio relaţie cu ceva extern, rămâne totdeauna asemenea şi 
imobil” şi „timpul absolut, adevărat şi matematic, în sine şi după natu- 
ra sa, curge în mod egal fără nicio legătură cu ceva extern'*?. Viziunea 
susținută de Newton va avea şi oponenți cu nume sonore în filosofie şi 
ştiinţe. Leibniz, de exemplu, refuza să identifice spaţiul euclidian absolut 
cu spaţiul fizic, iar episcopul anglican George Berkeley va refuza ideea 
spaţiului absolut, pe temeiul că ar însemna că există ceva infinit, şi abso- 
lut, înafara lui Dumnezeu. 

În 1916, Albert Einstein formulează Relativitatea Generală, o genera- 
lizare a Relativității Restrânse şi a legii atracției gravitaționale a lui New- 
ton, o teorie unificată care oferă o descriere mai precisă a gravitaţiei, prin 
intermediul unor ecuații ce traduc interacțiunea propriu-zisă în curbura 
spaţiu-timp. În paralel, alţi doi fizicieni, tânărul Alexander Friedman și 
preotul catolic Georges Lemaitre, găsesc în aceste ecuaţii soluţii care indi- 
că posibilitatea ca Universul în care trăim să fie în expansiune. 

Observațiile efectuate de Edwin Hubble în anii 1920 şi 1930 au 
arătat, independent de toate aceste lucrări, că galaxiile se îndepărtează 


% Isaac NEWTON, Principiile matematice ale filosofiei naturale, trad. Prof. Victor Marian, 

unele de altele şi că, pentru un observator terestru, Universul se ex- 
tinde în toate direcțiile, indiferent unde anume ne-am îndrepta pri- 
virea. Aceste rezultate vor schimba radical reprezentarea despre 
Univers, constituind datele de pornire pentru un nou model de univers, 
în expansiune. 

Potrivit acestui nou model, întregul Univers este rezultatul 
unei explozii care a generat spaţiul şi timpul, întreaga materie a 
stelelor și corpurilor cosmice, dar şi toate formațiunile galactice cu- 
noscute. În deceniile următoare, alte câteva descoperiri cum sunt 
cele referitoare la radiația cosmică de fond sau descrierea originii 
şi ponderii atomilor din Univers (aspecte cuprinse în teoria nucleo- 
sintezei), au consolidat modelul dinamic al universului considerat 
de unii cercetători cea mai mare descoperire științifică a secolului 
al XX-lea. 

Întrucât modelul cosmologic cu Big Bang este cel utilizat astăzi pe 
scară largă, cea mai mare parte din consideraţiile ce urmează vor face 
referire la datele şi ipotezele lui. Încercăm să subliniem elementele de 
convergenţă între aceste date ale cosmologiei și reflecţia teologiei pa- 
tristice, dar şi câteva deosebiri importante între consideraţiile care se 
fac pe marginea acestui model și doctrina creaţiei conturată în spațiul 
creştinismului răsăritean. 


1.2. Date ale cosmologiei patristice 


Ideea unei lumi create ex-nihilo aparţine în mod exclusiv culturii şi 
tradiției iudeo-creştine. Există două menţiuni nou-testamentare ce pot fi 
invocate aici. Este vorba despre textul din debutul Evangheliei Sfântului 
Ioan: „La început era Cuvântul şi Cuvântul era la Dumnezeu şi Dumne- 
zeu era Cuvântul [...]. 1). Toate prin EI s-au făcut; şi fără El nimic nu s-a 
făcut din ce s-a făcut” (1, vers. 1 şi 3) şi de pasajul prezent în Epistola către 
Evrei: „Prin credinţă înțelegem că s-au întemeiat veacurile prin cuvântul 
lui Dumnezeu, de s-au făcut din nimic cele ce se văd” (Evrei 1% 3). Unii 
autori susțin, de asemenea, ideea că această concepţie este prezentă expli- 
cit chiar în Vechiul Testament. Vladimir Lossky, de exemplu, invocă un 
loc din 2 Macabei 7, 28, mărturisirea unei femei din neamul lui Israel către 

fiul său*: „Rogu-te, fiule, ca la cer şi la pământ căutând și văzând toate 
cele ce sunt într-însele, să cunoşti că din ce n-au fost le-a făcut pe ele 
Dumnezeu și pe neamul omenesc așijderea l-a făcut” (2 Macabei 7, 28). 

Înţelegând riscul reducerii întregului act al creaţiei la modelarea unei 
materii preexistente; Părinţii au insistat asupra principiului creaţiei din 
nimic. Teofil al Antiohiei, de exemplu, are multe menţiuni cu privire la 
faptul că Dumnezeu a făcut lumea fără să fi folosit ceva preexistent. Ex- 
primarea lui este fără echivoc. Dumnezeu „a făcut totul din ce nu există, 
dându-i existență [...] încât n-a existat nimic alături de Dumnezeu, ci El 
era singur; nu avea nevoie de nimeni şi de nimic. [...] Că cel care e creat 
are şi trebuinţe, pe când Cel necreat n-are trebuinţe de nimic”*. 

O contribuţie decisivă în această înțelegere a lumii a avut Sf. Ata- 
nasie cel Mare. Între lumea creată şi Dumnezeu, va afirma el, există o 
prăpastie de netrecut. Pe de o parte, Fiinţa Absolută a lui Dumnezeu 
Cel etern şi neschimbat, nemuritor şi incoruptibil, pe de altă parte, cos- 
mosul contingent, expus schimbării și corupției. Totodată, Sfântul Ata- 
nasie va afirma distincţia dintre crearea lumii, subzistentă, contingentă, 
schimbătoare şi coruptibilă, şi nașterea Fiului lui Dumnezeu, din veşni- 
cie, Dumnezeu adevărat. Pentru a exprima faptul că prăpastia cea mai 
mare este între Dumnezeu și Creaţie, nicidecum între Dumnezeu- Tatăl 
şi Dumnezeu-Fiul, Sf. Atanasie cel Mare ajunge să facă o deosebire esen- 
țială între nașterea Fiului şi generarea lumii”. 

Conform acestei înțelegeri, materia lumii, spațiul şi timpul nu au 
existat de la sine, din eternitate, fără voia divină. Expresia la început (ev 
&py1), utilizată în textul referitor la Creaţie prezent în Facerea, indică 
tocmai aceasta: „prima unire a veşniciei lui Dumnezeu cu timpul și în- 
ceputul timpului”, prima clipă a dialogului lui Dumnezeu coborât la 
creatură cu creatura ce începe „drumul ei temporal”. Cuvântul bereșit 


% Vladimir LossKy, Teologia mistică a Bisericii de Răsărit, trad. Pr. Vasile Răducă, Ed. 
Anastasia, Bucureşti, p. 122. 

* Vladimir LossKY, Teologia mistică..., p. 284. 

% Gheorghe E ANGHELESCU, Timp și dincolo de timp. Consideraţii din antropologia 
patristică clasică răsăriteană, Ed. Universităţii din Bucureşti, 1997, p. 41. 

5 Pr. Dumitru STĂNILOAE, Teologia Dogmatică Ortodoxă, vol. 1, Ed. Institutului Biblic 
şi de Misiune al Bisericii Ortodoxe Române, Bucureşti, 1996, p. 228. 

din textul ebraic are, pe lângă înțelesul temporal și înțelesul de principiu 
metafizic, sens pentru care traducătorii latini au utilizat in principi. 

Sf. Vasile cel Mare va scrie că expresia „la început” prezentă în Fa- 
cerea marchează deopotrivă frontiera eternității și a timpului, „un fel 
de moment atemporal în sine, dar a cărui ţâșnire suscită timpul, punct 
de atingere, s-ar putea spune, al voinţei divine cu ceea ce, trecând de la 
nonexistență la existență, începe acum și, neîncetând să înceapă, devine 
şi durează”. 

Dar, în legătură cu teologia creaţiei, în expresia ei ortodoxă, este de- 
osebit de semnificativ faptul că expresia ev apy7 apare în prologul Evan- 
gheliei Sfântului loan şi în Proverbe 8, 22. Acest fapt este comentat de Sf. 
Irineu de Lyon, Origen, Sf. Vasile cel Mare și Sf. Grigorie de Nyssa. În 
locul nou-testamentar indicat, începutul lumii e pus în legătură cu Lo- 
gosul, Cuvântul lui Dumnezeu, pentru că „numai Cuvântul, implicând 
în El voinţa şi gândirea, poate face să înceapă ceva nou cu adevărat'*?. 

Pe de altă parte, înțelesul metafizic de principiu, regăsit în tra- 
ducerea latină, trimite la faptul că lumea a fost făcută toată deoda- 
tă, în sensul că dintru început toate erau ascunse în ceea ce s-a făcut 
(kepalatov). Sf. Grigorie de Nyssa afirmă că Scriptura învaţă despre 
faptul că Dumnezeu a creat lumea în rezumat, din prima mișcare a 
voinței Lui. Toate celelalte elemente constitutive lumii au apărut într- 
o anumită succesiune, conform înţelepciunii lui Dumnezeu, Care-i 
făcea simțită prezenţa în ele, concretizându-se de-a lungul timpului, 
atunci când acelea se cuveneau să apară”. 


» a 


37 Olivier CLEMENT, „Notes sur le temps (II), în: Messager de !Exarchat du Patriarche 
Russe en Europe Occidentale, Paris, 1957, nr. 27, p. 134, apud Pr. Dumitru STĂNILOAE, Teologia 
Dogmatică Ortodoxă, vol. 1, p. 228. 

% SF. IRINEU DE LYON, Demnonstratio Apostolica 43; ORIGEN, Comentarii in evanghelium 
Ioannis, |, 90-124; Se. GRIGORIE DE NyssA, Apologia in Hexaemeron, PG 44, 72 A, apud 
Cristian BĂDILIŢĂ et al. [coord.], Septuaginta, vol. I, Ed. Polirom, laşi, 2004, vol. I, p. 50, nota 
1. În Omilii la Hexaemeron (|, 6) — text indicat la acceaşi notă din Septuaginta. 

% Pr. Dumitru STĂNILOAE, nota Il, în SE. CHIRIL AL ALEXANDRIEI, Comentariu la 
Evanghelia Sfântului Ioan, I, în coll. Părinţi şi Scriitori Bisericești, Ed. Institutului Biblic și de 
Misiune a Bisericii Ortodoxe Române, București, 2000, notă, pp. 25-26. 

% În Hexaemeron, 44, 72 C, 76 B, apud Pr. Vasile RăpucĂ, Antropologia Sf. Grigorie 
de Nyssa, Ed. Institutului Biblic şi de Misiune al Bisericii Ortodoxe Române, Bucureşti, 
1996, p. 45. 

În legătură cu aceasta este important să subliniem și ideea progresi- 
vităţii creației pe care o găsim exprimată şi de Părintele Stăniloae: „toate 
cele posterioare au fost prevăzute în ceea ce s-a creat la început, şi apoi 
în mod special în cele imediat anterioare, sau ceea ce a fost creat de la 
început a fost creat de Dumnezeu capabil să primească şi puterea prin 
care să apară noi ordini. Astfel, totul iese din voia lui Dumnezeu, dar 
voia Lui se foloseşte şi de cele anterioare”). 


1.3. Cosmologia în teologie și știință. Distincţii 
şi puncte de convergenţă. Câteva exemple 


1.3.1. Miraculoasa adecvare dintre om și lume 
sugerează existența unui Creator 


Multe date şi situații din cuprinsul explorărilor științifice ale univer- 
sului sunt relevante pentru reflecţia teologiei ortodoxe. În primul rând, 
chiar posibilitatea cunoaşterii universului, prin intermediul luminii, cu 
ajutorul unor aparate sofisticate construite de om, reprezintă o situaţie 
cu totul semnificativă, pe marginea căreia nici ştiinţa, nici filosofia şti- 
inţelor nu zăbovesc prea mult, cu toate că este vorba de înseși premisele 
cunoașterii științifice. 

Cosmologia ne arată un fapt uimitor, anume că omul se naşte într-un 
univers care poate fi cunoscut. Chiar dacă depărtările cosmosului sunt 
impresionante, chiar dacă structurile lui sunt gigantice, universul poate 
fi explorat. Mişcările şi formarea structurilor cosmice, stelele, planete- 
le sau galaxiile, precum şi procesele interne care se petrec în interiorul 
acestora, care duc la formarea galaxiilor, la arderea şi moartea stelelor, 
toate aceste aspecte pot fi descrise de legi. Folosind construcții matema- 
tice, rațiunea omenească poate alcătui descrieri suficient de bune pentru 
toate aceste fenomene, fără să fie necesară o călătorie până în vecinăta- 
tea acestor realități. 

Pe de altă parte, dacă imaginile din zonele lui îndepărtate nu ar 
veni spre noi, prin lumină, explorarea cosmosului nu ar fi posibilă decât 


” Pr. Dumitru STĂNILOAE, Teologia Dogmatică Ortodoxă, vol. |, p. 229. 

într-o regiune foarte redusă.(Însă universul se dezvăluie prin lumină, 
şi capacitatea omului de a recepta şi înțelege cu mintea - la rândul ei 
descrisă de Părinţii filocalici ca vedere sau lumină interioară! - face po- 
sibilă cunoașterea, această acumulare de lumini spirituale, înțelese din 
aceste lumini vizibile. 

În legătură cu aceasta, teologia ortodoxă afirmă, prin vocea puter- 
nică a Sf. Maxim Mărturisitorul, că rațiunea omenească poate să sesize- 
ze raționalitatea lumii, pentru că şi lumea şi omul sunt creaţii ale unui 
Autor unic, bun şi iubitor, Care a pus în lume înțelesuri despre EI şi în 
om putere să le poată sesiza și înțelege. Dumnezeu l-a făcut pe om fi- 
ință rațională capabilă să lectureze lumea creată, să sesizeze armoniile 
ei, tocmai pentru ca la întâlnirea lui cu ea, și în compatibilitatea aceasta 
extraordinară dintre aspectele ei sensibile și simţurile lui, dar şi în cele 
dintre raționalitatea lumii şi raţiunea lui, capabilă să o descrie, el să înţe- 
leagă lumea şi viața lui în ea, conştientă de sine și de ea, ca daruri ale Lui. 

Mai întâi, toate rezultatele cosmologiei dovedesc o anumită compa- 
tibilitate între raționalitatea lumii şi rațiunea omului. Există o adecvare 
a instrumentarului matematic construit de om la corpurile și dinami- 
ca lumii fizice. Structurile cosmice sunt descrise astăzi cu multă preci- 
zie, prin intermediul unor formule matematice. În felul acesta, ştiinţa 
despre univers scoate la iveală o parte din raționalitatea creației văzute, 
evidențiind totodată cum omul, ființă rațională creată după chipul lui 
Dumnezeu, poate să sesizeze în lumea sensibilă rațiunile lucrurilor. 

Pe de altă parte, există o anumită adecvare a materiei lumii la pro- 
iectele inginerești ale omului. Explorarea cosmosului este posibilă doar 
prin această întâlnire. Constituţia fizico-chimică a materiei îi permite 
omului punerea în operă a proiectelor. Pământul pe care călcăm are re- 
sursele necesare pentru creaţiile tehnice. În aceasta se vede că mediul 
înconjurător nu este adaptat doar la viața omului, prin aceea că asigură 
resursele de hrană şi medicamente, îmbrăcăminte, materiale de con- 
strucţie pentru locuinţe, biserici şi civilizație. Materia pământului stă la 
îndemâna omului, cu potenţialități potrivite, pentru operele lui, încât ne 
putem ajuta de resursele şi puterile create din natura înconjurătoare în 
explorarea lumii. Rațiunea omenească a descoperit deja şi poate folosi 
legile materiei ca să facă din materia pământului dispozitive complexe 

pentru explorarea lumii. Se evidențiază o anumită elasticitate a mate- 
riei care, în mâinile pricepute ale omului, și sub forța pătrunzătoare a 
rațiunii lui, poate să devină lentilă şi tehnic, dovedindu-se folositoare în 
eforturile de explorare a ei. 

În fine, avem de-a face cu o anumită adecvare între lumea fizică şi 
simţurile noastreATrupul omului este înzestrat cu simţuri adecvate pen- 
tru lumea în care se naște. Gândirea Sf. Maxim Mărturisitorul subliniază 
această situație extraordinară: în fiecare clipă de viață, în alcătuirea lui 
minunată, trup și suflet, adună, prin simţuri, aspectele sensibile ale lu- 
mii, fiind capabil să desprindă din ele înțelesuri inteligibile pentru minte. 
În felul acesta, lumea sensibilă intră în om, prin înțelesurile pe care el le 
adună în minte. Reflecţiile filosofice dezvoltate în aria fenomenologiei au 
analizat această adecvare a echipamentului senzorial cu lumea. Într-ade- 
văr, trupul omenesc este înzestrat cu simțuri în stare să sesizeze formele, 
sunetele, texturile şi culorile lumii sensibile. Însă această diversitate de 
stimuli este receptată și organizată în om ca centru ipostatic, ca subiec- 
tul personal, care nu face o simplă lectură a lumii, ci conferă înțelesuri şi 
semnificaţii şi e capabil să întrevadă sensuri în cele receptate. 

Fenomenologia remarcă şi ea modul în care dintr-o diversitate de 
senzaţii şi percepții distincte, sunete, imagini sau texturi ale diferitelor 
lucruri, omul receptează în fiecare clipă de viaţă o singură lume, reali- 
zând o unificare a datelor câmpului perceptiv. Mai mult chiar, din per- 
spectivă teologică, această realitate unitară a lumii este receptată sub 
un anumit sens, Teologia ortodoxă vede în toate acestea că omul este 
chemat nu doar să rețină din lumea creată acele aspecte ordonate care 
se pretează la descrieri matematice. Epopeea întâlnirii omului cu lumea 
nu se reduce doar la lectura ştiinţifică a fenomenelor, la evidenţierea le- 
gilor şi la instrumentalizarea resurselor ei. Omul poate sesiza şi celelalte 
frumuseți din lume, cântul păsărilor, roadele şi florile câmpului, culorile 
şi nuanțele cerului în timpul unui asfinţit, dar şi felul în care vietăţile se 
întrajutorează în coexistența lor. $ 

Omul poate recepta frumusețea lumii în toată diversitatea ei, as- 
cunsă și în ordinea mecanismelor fizice ale lumii şi în viața viețuitoa- 
relor ei, dar poate să lege toate aceste aspecte ale ei cu celelalte frumu- 
seți ale lumii, şi cu puterile ei create, pe care el le pune în operele sale 

inginereşti, putându-le conferi tuturor un sens cuprinzător. În felul aces- 
ta, ca subiect personal, omul are deopotrivă, în lumea bogată în frumu- 
sețe şi diversitate, experiența unei lumi unitare, care se dezvăluie, cum 
afirma Părintele Dumitru Stăniloae, ca dar multiplu, dăruit de Dum- 
nezeu-Creatorul. Lumea se vede deopotrivă ca atelier potrivit pentru 
creațiile inginereşti şi artistice, dar şi loc al edificării spirituale, treaptă 
către Dumnezeu, prin care omul urcă la înțelegerea lucrărilor Lui în ea. 

Așadar, într-o perspectivă duhovnicească, datele cosmologiei, care 
prezintă ordinea şi procesele care se petrec în structurile existente în 
cosmos, pot fi văzute în forma unor aspecte ale raționalității lumii, un 
adevărat material doxologic.|Ne situăm, în felul acesta, în înțelegerea 
cuprinzătoare a psalmistului David, care vede în Creaţie frumusețea și 
înțelepciunea Autorului: „Cerurile spun slava lui Dumnezeu şi facerea 
mâinilor Lui o vesteşte tăria” (Psalmul 18, 1); „Cât s-au mărit lucrurile 
Tale, Doamne, toate cu înțelepciune le-ai făcut! Umplutu-s-a pământul 
de zidirea 'Ta” (Psalmul 103, 25). 


1.3.2. Lumea are un început. Contingența spațiului şi timpului 

De-a lungul timpului, în reflecția filosofică, spaţiul şi timpul au fost 
considerate absolute, idee care se potrivește cu eternitatea materiei, spa- 
țiul şi timpul constituind un fel de dat prealabil, un fond, un decor fix 
în universul static. Modelul cosmologic cu Big Bang modifică radical 
aceste reprezentări. Gândirea științifică şi filosofică din spaţiul euro- 
pean, care a tratat chestiunea spaţiului şi a timpului cu multă atenţie, a 
fost bulversată de noul model cosmologic. Avem de-a face aici cu alte 
repere. Universul nu este static, ci dinamic, spaţiul şi timpul nu sunt ab- 
solute, ele putând fi, spre exemplu, deformate în zone unde densitatea de 
materie-energie este mare. Mai mult, materia, spaţiul şi timpul nu sunt 
eterne, ci par să aibă o „dată a naşterii”. 

A Pentru teologie, e semnificativ că modelul universului în expan- 
siune pune un hotar în istoria lumii: momentul exploziei iniţiale (Big 
BangiNDacă este adevărat că universul este în expansiune, dacă galaxiile 
se îndepărtează de observator, pe toate direcţiile, indiferent unde pri- 
vim, aceasta înseamnă că în trecutul tot mai îndepărtat al universului 

ele au fost tot mai apropiate unele de altele. Pe măsură ce ne deplasăm 
în trecutul universului, galaxiile se apropie tot mai mult una de cealaltă. 

În legătură cu această situaţie, trebuie spus că ştiinţa constată o 
condiție specială, a observatorului. Potrivit unui postulat al relativită- 
ţii restrânse, lumina se deplasează cu o viteză limită (aprox. 300 000 
km/s). Aceasta înseamnă că, având de străbătut distanţe tot mai întinse, 
din locuri tot mai îndepărtate, lumina va ajunge în lentila observato- 
rului terestru tot mai târziu. Aceasta face posibil ca multe dintre consi- 
deraţiile pe care cercetătorii le fac despre trecutul universului să poată 
fi verificate prin observaţie, chiar acum, în prezent. Așadar, în întreg 
universul, procesele desfăşurate în trecut nu s-au consumat definitiv. 
Ele sunt accesibile chiar acum. Avem de-a face, aşadar, cu o condiţie 
privilegiată pentru om: cu cât priveşte mai departe în univers, el are 
şansa să vadă chiar acum, în vremea vieţii lui pământeşti, un trecut tot 
mai îndepărtat al lumii create. 

Prin intermediul radiaţiilor s-au putut face observaţii cu privire la 
structura şi dinamica universului de la distanțe foarte mari, adică, po- 
trivit înțelegerii cosmologilor, tot mai aproape de momentul de început. 
Un record recent, atins prin intermediul observatorului spaţial SWIFT 
al NASA, prin captarea unui semnal provenit de la o sursă de radiaţii 
gamma situată la 13-14 miliarde de ani lumină de Terra. El reprezintă, 
foarte probabil, explozia unei stele de 30 de ori mai mare decât soarele, 
care s-a petrecut foarte devreme, când universul avea doar 3% din vârsta 
estimată a universului actual“. 

Este interesant faptul că menţiunile cu privire la materie, spațiu 
sau timp din textele majore ale literaturii patristice sunt convergente cu 
aceste consideraţii recente. Sfinţii Părinţii, cum s-a menționat mai sus, 
resping eternitatea materiei şi a lumii] În apărarea credinței că Dumne- 
zeu este Creatorul lumii întregi, ei mărturisesc crearea lumii ex-nihilo. 
În acest fel, spaţiul, timpul şi materia au un început. i 

De partea cealaltă, modelul cosmologic cu big-bang susține că 
întreg universul, stelele şi galaxiile, spațiul și timpul au apărut prin 


% A, CUCCHIARA et al., „A Photometric redshift of z-9.4 for GRB 090429B”, în: The 
Astrophysical Journal, nr. 736, vol. 1, 20 iulie, 2011, pp. 1-12. 

explozia unei singularităţi cu dimensiuni de zece milioane de miliarde 
de miliarde de ori mai mică decât un atom de hidrogen”. 

+ Mai mult chiar, unii cosmologi avansează chiar ideea, plauzibilă 
astăzi, din perspectiva mecanicii cuantice, că întreg universul ar fi pu- 
tut apărea din vid, printr-o fluctuaţie a energiei de vacuum" Printr-un 
astfel de rezultat, fizica a ajuns să creioneze un scenariu ipotetic ce pro- 
pune ideea potrivit căreia temeiul întregului univers este o fluctuaţie de 
vid cuantic. Aici sunt semnificative corelaţiile reflecţiilor teologice cu 
modelul cosmologic cu Big Bang, fără a fi veritabile congruenţe, aspecte 
pe care urmează să le arătăm. Ideea că din ceva atât de mic - ar fi putut 
apărea întreg universul, cu cele peste 100 de miliarde de galaxii, câte se 
estimează că există, multe dintre ele cu peste 100 de miliarde de stele, 
este greu de acceptat, în limitele experienţei obișnuite. Tocmai de ace- 
ea, poate fi remarcată întâlnirea teologiei cu știința, ambele subliniind, 
împotriva reperelor furnizate de simțuri şi contrar judecăților obișnuite, 
contingența lumii şi faptul că până și spaţiul şi timpul au un început. 


1.3.3. Distincţii necesare: momentul Big Bang, 
începutul și originea Creaţiei 


O eroare frecventă, între multele care împresoară acest teren de 
lucru, ar putea fi aceea a tratamentului nediferenţiat aplicat textului 
biblic şi teoriilor ştiinţifice. Există unele deosebiri fundamentale în- 
tre valenţele limbajului științific şi cele pe care le are limbajul teologic. 
Din această perspectivă, subliniem că textul Facerii nu este, şi nici nu 
poate fi, un referat științific despre alcătuirea Lumii. Chiar dacă, la un 
moment dat, forțarea unor corespondențe între anumite versete biblice 
din textul Facerii și datele despre originile şi etapele pe care le-a traver- 
sat lumea în scenariul ştiinţific ar putea produce rezultate, abordarea 
nu este proprie unui text inspirat. 


* Atât se estimează că ar fi fost raza Universului (10'* cm) la momentul 10* secunde după 
Big Bang; Trinh Xuan THUAN, Melodia secretă. Și omul a creat Universul, trad. Magda şi Corina 
Stavinschi, Ed. XXI: Eonul Dogmatic, Bucureşti, 2005, p. 147. 

* Lawrence M. KaAvss, Universul din nimic, trad. Constantin Dumitru-Palcus, Ed. Trei, 
Bucureşti, 2013. 


APOLOGETICA ORTODOXĂ 121 


De aceea, din perspectiva teologiei ortodoxe, nu este adecvată nici 
folosirea modelului cosmologic actual împotriva învățăturii biblice des- 
pre creaţie, dar nici în favoarea ei. Big Bang-ul nu este echivalentul ştiin- 
țific al adevărului de credinţă privitor la creaţia lumii în forma ex nihilo. 

Este semnificativă aici și o altă distincţie, cea dintre „origine” și 
„început”*. Începutul este situat în timp, fiind „o dimensiune a naturii”, 
iar originea este necreată. Dacă începutul este creat, și „el însuși părtaş 
apoi la creaţie. [...] Originea e unică, fără început şi sfârşit. Începutul se 
înnoieşte mereu, [...] ca aspirație, ca suiș fără sfârșit către perfecţiune”**. 
Pe de altă parte, momentul creaţiei nu este un eveniment care se desfă- 
şoară în lume, în cuprinsul coordonatelor ei. În fine, în cuprinsul cos- 
mologiei, avem de-a face cu lumea fizică, ulterioară căderii primordiale, 
sesizată în limitele de investigaţie ale științelor. De cealaltă parte, creația 
lumii prezentă în referatul Facerea nu este un proces petrecut în interio- 
rul universului, ci unul mai presus de realitatea aceasta. 

Distincția aceasta ar putea fi întrucâtva sesizată și printr-o alta, 
semnalată de Heidegger, anume cea care deosebește onticul (ființare) 
de ontologic (ființa ființării). Din perspectivă teologică, începutul lu- 
mii ţine de ontologic, iar nu de ontic, încât, chiar dacă apropierea de 
momentul Big Bang ar putea fi o apropiere de stadiile de început ale 
lumii fizice, aceasta nu presupune o apropiere de actul creaţiei ca atare. 
Apariţia universului, ca tunelare cuantică din nimic, nu poate fi acelaşi 
lucru cu evenimentul creaţiei ex nihilo. Cele două începuturi aparţin 
unor planuri distincte, chestiune remarcată într-un fel și de analiza fe- 
nomenologică a existenţei. 


1.3.4. Doctrina ex nihilo, vidul cuantic și explorările 
recente ale cosmologiei 


O altă situaţie se poate sesiza și în deosebirea dintre vidul energetic 
şi nimicul utilizat în doctrina creştină pentru a caracteriza crearea lumii 


* Este vorba de distincții pe care le fac Jaspers sau Lacroix (v. Pr. Constantin GALERIU, 
Jertfă şi Răscumpărare, Ed. Harisma, Bucureşti, 1991, p. 59). 
% Pr. Constantin GALERIU, Jertfă și Răscumpărare, p. 59. 

ex nihilo. În înţelegerea teologiei creştine, evenimentul creaţiei nu este 
transformarea a ceva în altceva, nu înseamnă „a lucra cu ceva sau în cu- 
prinsul existenței materiale”, întrucât Dumnezeu nu foloseşte nimic din 
toate acestea (nici materie și nici energie) pentru a crea lumea. La polul 
celălalt, vidul în forma vacuumului plin de energie despre care vorbesc 
fizicienii, din ale cărui fluctuații pare să se fi născut universul, posedă o 
bogată structură matematică. De aceea, acest ultim concept se situează 
mai degrabă în apropierea logos-ului grecesc, din tradiția heracliteană 
şi neoplatonică, decât în vecinătatea înțelesului pe care îl are neființa 
pomenită în teologia patristică”. În timp ce vidul energetic al fizicii are 
mai multe posesiuni (fluctuații de energie, structuri matematice care să 
îl descrie) decât un vid ontic, nimicul invocat în învățătura ex nihilo este 
mai subtil, mai spectral decât cel indicat de filosofie. 

Pe de altă parte, nici modelele ce par să excludă începutul Universu- 
lui nu constituie contraargumente în raport cu învățătura creştină des- 
pre teologia creaţiei, câtă vreme ele nu sunt propriu-zis modele cosmo- 
logice articulate, care să aibă dovezi solide în sprijinul lor. 

Privind acum posibila apropiere dintre cosmologia recentă şi teolo- 
gia ortodoxă despre Creaţie observăm, dincolo de convergențele remar- 
cabile menționate deja, şi importante deosebiri. Nu găsim un echivalent 
filosofic sau teologic pentru acest vid energetic constatat de fizicieni, 
care să dovedească ideea că universul este creat ex nihilo, care să indi- 
ce o echivalență cu „nimicul” ulitizat în reflecția teologică. Câtă vreme 
suntem în cuprinsul cosmologiei cu Big Bang, fără a ne situa în opoziție 
cu doctrina creaţiei ex nihilo, suntem încă departe de ideea unei coinci- 
denţe între teologie şi ştiinţă, şi oricum în alt plan decât acela al înțelege- 
rii integratoare a lumii drept Creaţie, Operă personală a lui Dumnezeu 
Treime, dăruită omului. 

În același timp, locul în care s-a instalat cercetătorul şi perspectiva 
pe care el doreşte să o realizeze cu referire la lume sunt inedite. Încercând 
să întemeieze întreaga lume pe nimic, discursul ştiinţific pare să se apro- 
pie de o situație paradoxală. Pe de o parte, intrând în plasa întrebărilor 


% William E. CARROLL, „Cosmology and Creation. From Hawking to Aquinas. In 
Memory of Josef Zycinscki', în: Logos, vol. 15, nr. 1, 2012, pp. 134-150 (134). 

referitoare la întemeierea lumii, ştiinţa pare să înregistreze o infirmitate 
epistemologică. Atrasă irezistibil de interogații metafizice seducătoare, 
ca într-un fel de joc al ielelor, cosmologia ajunge într-o situație irezol- 
vabilă ştiinţific. Ea doreşte să fixeze un vid primordial, în sarcina căruia 
să pună începutul lumii. Urmărind să dovedească existența acestui vid 
primordial, ea nu poate evita formularea unor precizări cât mai clare 
privind structura lui matematică, ce folosesc pentru a depăşi toate necu- 
noscutele ce ar putea cere existența unui Creator. Dar abordarea aceasta 
conduce inevitabil la o structură matematică aşezată la începutul lumii, 
care are însă nevoie de o explicaţie, de o cauză în stare să dea seama de 
configurația ei particulară. Dar, în felul acesta, problema particularită- 
ților începutului universului vor trimite iarăşi la existenţa unui Creator. 

De cealaltă parte, dacă se încearcă evitarea însărcinării vidului pri- 
mordial cu proprietăţi clare, cu structuri matematice care să-l descrie, 
ca să se evite condiţiile de existență ce ar putea reclama un Creator, se 
ajunge la excluderea problemei începutului lumii din schema descripti- 
vă a ştiinţei. 

Alegând să atace toate aceste provocări metafizice legate de începu- 
tul Universului cu „nimicul absolut”, capabil să producă lumea în mod 
inevitabil, ştiinţa ajunge în situaţia în care, fără să excludă, în mod în- 
temeiat, pe Dumnezeu din crearea şi istoria lumii, plasează începutul 
universului într-o stare cvasi-apofatică, imposibil de precizat ştiinţific, 
pierzând exact legitimitatea şi articulațiile specifice discursului ei. 


1.3.5. Diversitatea și unitatea lumii. 
O posibilă perspectivă științifică 


Datele ştiinţelor naturii dezvăluie copleşitoarea complexitate şi di- 
versitate a Creaţiei. Există o varietate de particule în lumea cuantică 
care au proprietăţi caracterizate de forme şi tipare ordonate. O anumită 
parte din această diversitate a microcosmsosului asigură cărămizile de 
bază pentru structura a ceva mai mult de 100 atomi. Această familie de 
atomi reprezintă cărămizile de bază, lista elementelor chimice pe care 
se sprijină întreaga diversitate a substanţelor chimice compuse existen- 
te în univers, în lumea vie, în întreaga industrie creată și dezvoltată de 

oameni, în civilizaţie. Toate acestea sunt posibile în condiţiile combina- 
iilor a aproape zece duzini de atomi care dau o chimie suficientă pentru 
diversitatea copleșitoare de materiale, texturi, structuri de diverse feluri. 

La un alt nivel, elementele chimice din sol şi din aer, din apă întreţin 
viaţa, asigurând hrana şi mediul favorabil tuturor vieţuitoarelor. Chimia 
diversificată a lumii constituie nu doar hrana şi mediul ci și corpul vie- 
țuitoarelor şi trupurile omeneşti. Miliarde de exemplare ale milioanelor 
de specii înrudite şi hrănite de pământ, trăiesc într-o horă complexă a 
vieții mişcându-se şi trăind şi pentru viaţa celorlalte, slujind fiecare alte- 
ia, prin viața şi lucrarea ei, şi adesea ajutând, prin moartea ei, ca celelalte 
viețuitoare să trăiască. La rândul lor, milioanele de specii vii, de la cele 
mai mici până la cele mai mari asigură o biosferă de o diversitate care 
depăşeşte puterea de cuprindere a minţii omenești, pentru a prezerva de 
fapt, mediul de viaţă al omului. 

Trebuie spus că toată această diversitate de lucruri și texturi, obiec- 
te, vietăți şi materiale sunt ţesute şi au în substratul lor sensibil patru 
interacțiuni fundamentale ca linii ce trasează un contur ferm, sensibil, 
prin care se poate întrevedea o unitate a lumii. 

Cu adevărat, până în prezent, fizica distinge în univers patru in- 
teracțiuni fundamentale, prin care se pot descrie cele mai multe dintre 
fenomenele lumii. Gravitaţia este interacțiunea ale cărei acţiuni se pot 
vedea cu ușurință la nivelul experienței directe. În sarcina ei stau proce- 
se cosmice precum formarea stelelor, prin comprimarea gravitațională a 
gazului şi prafului protostelar, dar şi mișcarea și configurația planetelor, 
sistemelor stelare şi galaxiilor. Interacțiunea electromagnetică acoperă o 
mare varietate de fenomene ce caracterizează sistemele fizice cu ordine 
de mărime de la scară atomică până la scară planetară, determinând 
fenomene magnetice şi electrice, fenomenele optice şi termice, forțe- 
le care stau la baza formării structurilor substanțelor, în toate cele trei 
stări de agregare; ea contribuie la păstrarea micilor şi marilor structuri 
materiale, organice, anorganice, vii sau nevii, structurând materia vie în 
frunze şi copaci, în sol, în masive muntoase, în întreaga crustă solidă a 
planetei noastre etc. Celelalte două interacțiuni sunt mai puţin cunos- 
cute, interacțiunile nucleare tare şi slabă, ele acționând în lumea micro- 
particulelor. Prima dintre ele este mult mai intensă decât forța electrică 

şi ține nucleul atomilor în stare legată, în timp ce interacțiunea slabă este 
prezentă în procesul de dezintegrare. 

În mod spectaculos, teoreticienii din fizică vorbesc despre unifica- 
rea tuturor acestor interacțiuni într-o singură forță, care ar putea să dea 
seama de modul cum au apărut toate celelalte. Semnificativ aici, într-o 
lectură teologică, este faptul că, prin demersul unificării interacțiuni- 
lor, fizica este pe cale să descopere o urmă fizică a unității lumii fizice, 
care să poată da seama de întreaga ei diversitate constatată în planul 
fizic. Fără a fi întrutotul comprehensibilă prin abordare științifică, uni- 
tatea lumii este o ţintă întrezărită de eforturile teoreticienilor unificării 
interacțiunilor. Pe de altă parte, nici fenomenologia și nici teologia nu 
pot găsi în această unificare a interacțiunilor într-o Teorie a Totului, cu- 
prinderea întregii realități. S-ar putea spune, că unitatea lumii fizice este 
întrezărită în proiectul unificării interacțiunilor fundamentale (Theory 
Of Everything), dar că această teorie nu poate cuprinde explicativ întrea- 
ga existență pentru că nu poate da seama de sensul existenței, de viața 
lumii, de viaţa și de mișcarea liberă a persoanei, și, cu atât mai puţin, de 
nevoia de iubire sau despre setea de a trăi veșnic. 


1.3.6. Universul și viața 


În orice lectură onestă a lumii, un anumit contrast extraordinar se 
poate sesiza între viața lumii terestre și întinsele spaţii aride, moarte, 
întunecate şi reci ale universului extraterestru. De aceea, la o lectură 
superficială, s-ar putea considera că viaţa este un accident în univers, 
că imensitatea cosmosului nu are o contribuţie, un rol, în configurația 
lumii terestre. Însă nu este așa. 

În multe privinţe, caracteristicile fizice ale universului, raporturile 
existente între interacțiunile fundamentale și celelalte aspecte privind 
starea iniţială și evoluţia structurilor cosmice, arată un univers admira- 
bil de bine potrivit pentru a îndeplini condițiile favorabile vieţii. Ţinând 
seama de faptul acesta, un răspuns care să încerce o explicaţie rațională 
şi cuprinzătoare privind apariția şi supraviețuirea vieții este dificil de 
formulat. Unele formulări de acest fel din aria științelor, sunt surprin- 
zătoare: „Ceva extern (s.n.) universului a făcut alegerea (s.n.). Dacă aşa 

stau lucrurile, atunci am ajuns exact în punctul în care [...] va fi rațional 
să folosim știința ca un argument în favoarea religiei”*. Altfel spus, ple- 
când de la datele actuale, ar fi greu să se explice „de ce universul a trebuit 
să înceapă exact aşa, în afară de faptul că a fost un act al lui Dumnezeu 
care intenţiona să creeze fiinţe ca noi”. 

În demersul de a integra toate aceste date şi situații miraculoase, 
care să alcătuiască o descriere în care caracteristicile întregului cosmos, 
particulele elementare, viața și omul, să fie legate cu sens, unii oameni 
de ştiinţă recunosc faptul că sunt nevoiţi să răstoarne întreg tabloul lu- 
mii. Felul strâns legat în care stau toate aceste condiții favorabile lumii 
şi vieţii, impune mai degrabă afirmaţia că universul întreg este adaptat 
vieţii. Atât de bine sunt potrivite între ele toate caracteristicile micro- şi 
macrocosmosului, încât întreg universul este văzut ca un habitat, ca un 
ecosistem!%. Însă nu este vorba despre un habitat cosmic în care viața 
şi omul s-au adaptat. Dimpotrivă, universul pare, mai degrabă, adaptat 
nouă!!! Este ceea ce a afirmat și fizicianul John Wheeler, laureatul pre- 
miului Nobel pentru fizică: „Pe măsură ce privim în univers și identifi- 
căm multele accidente de fizică şi astronomie care au lucrat în beneficiul 
nostru aproape pare că universul trebuie ca, într-un anumit sens, să fi 
ştiut că noi venim'1%! 


1.3.7. Diversitatea și Unitatea lumii - o perspectivă teologică 


În Epistola către Romani, Sf. Ap. Pavel scrie că „Cele nevăzute ale 
Lui se văd (s.n.) de la facerea lumii, înțelegându-se din făpturi, adică 
veşnica Lui putere și dumnezeire” (Romani 1, 20). Sf. Maxim Mărtu- 
risitorul scrie că aici este vorba de rațiunile lucrurilor întocmite di- 
nainte de veacuri de Dumnezeu. Acestea, „fiind nevăzute, se văd prin 


% Lee SMOLIN, Spațiu, Timp, Univers. Trei drumuri către gravitația cuantică, trad. Anca 
Vişinescu, Ed. Humanitas, București, 2002, p. 235. 

* Stephen W. HAWKING, Scurtă istorie a timpului. De la Big Bang la găurile negre, trad. 
Michaela Ciodaru, Ed. Humanitas, Bucureşti, “2001, p. 149. 

1% Martin REES, Our cosmic habitat, Phoenix, Londra, 2003, p. 42. 

19! Tim FOLGER, „A Universe built for us”, în: Discovery, 29 (dec. 2008), nr. 12, pp. 52-58. 

'02 John D. BARROW, Despre Imposibilitate. Limitele științei și știința limitelor, trad. Mihai 
Popescu, Ed. Tehnică, Bucureşti, 1999, p. 121. 

înțelegere din făpturi. Căci toate făpturile lui Dumnezeu contemplate 
de noi prin fire, cu ajutorul cuvenitei științe și cunoştinţe, ne vestesc 
în chip ascuns rațiunile după care s-au făcut şi ne descoperă prin ele 
scopul așezat de Dumnezeu în fiecare făptură. În acest înţeles şi «Ce- 
rurile spun mărirea lui Dumnezeu și facerea mâinilor Lui o vestește 
tăria» (Psalmul 18, 2). 

Există nenumărate locuri în teologia patristică şi neopatristică unde 
sunt dezvoltate reflecții privind armoniile, ordinea și diversitatea lumii 
înconjurătoare şi în care întreaga ei raționalitate este pusă în legătură cu 
Dumnezeu şi este văzută, după formularea utilizată adesea de Părintele 
Dumitru Stăniloae, ca dar multiplu pentru om. Mai mult chiar, și viața 
vieţuitoarelor şi, prin excelență, viața persoanei umane în care este înti- 
părit chipul lui Dumnezeu sunt înţelese ca daruri ale iubirii Lui. Teolo- 
gia ortodoxă cuprinde, în felul acesta, întreaga Creaţie, viața și lucrurile 
lumii, viața persoanei şi însuşirile ei, conştiinţa, libertatea sau puterea 
ei de înțelegere, înțelegându-le pe toate ca daruri ce arată bunătatea lui 
Dumnezeu şi să crească în solidaritatea cu semenii săi, şi într-o folosin- 
ță etică a lumii și a lucrurilor ei, în folosul lor, pentru a le face pe toate 
transparente pentru El. 

Adaptând inspirat o abordare folosită în metafizica greacă, Sf. 
Maxim Mărturisitorul subliniază că fiinţa lumii şi toate rațiunile ei sunt 
revelatoare, descoperind fiecare în parte înțelesuri ce trimit la Dumne- 
zeu-Creatorul, care se dovedesc, prin aceasta, decisive pentru viața spi- 
rituală a omului și în înțelegerea lumii. Întrucât lumea a fost făcută din 
nimic, ex nihilo, toate cele pe care le vedem în ea, lucruri și vietăți, dar și 
însăşi materia lumii reprezintă plasticizări ale raţiunilor divine, lucruri, 
puteri şi ființe vii văzute ce corespund planului lui Dumnezeu. Mai pre- 
cis, prin cinci rațiuni generale, Sf. Maxim Mărturisitorul cuprinde lu- 
mea şi caracteristicile ei: ființa (ovoia), diferența (deosebirea / Sapopa), 
şi poziția (stabilitatea / O£oic) mișcarea (Kivnois) şi unirea (combinarea, 
sinteza, amestecarea / xpaâoic). În primul volum al lucrării am făcut 


109 SF. MAXIM MĂRTURISITORUL, Răspunsuri către Talasie, Întrebarea 13, în Filocalia, 
trad. Pr. Dumitru Stăniloae, vol. III, Ed. Institutului Biblic și de Misiune Ortodoxă, Bucureşti, 
2009, pp. 62-63. 

câteva menţiuni cu referire la raționalitatea creaţiei. Acum putem relua 
această temă, invocând date şi situații cosmologice care deschid o arie 
consistentă de dialog cu teologia ortodoxă, dovedind în același timp ac- 
tualitatea teologiei Sf. Maxim Mărturisitorul. 

Fiinţa lumii, afirmă Sfântul Maxim, este „învăţătoarea teologiei”, 
pentru că, spune el, plecând de la lucruri, omul ajunge să constate exis- 
tența unei cauze. Însă, ce anume este această cauză după fiinţa ei, Sf. 
Maxim Mărturisitorul spune că, în lucruri „nu este dat niciun semn""%. 
Cu alte cuvinte, ființa însăşi are un caracter revelator, pentru că existența 
ei naşte întrebări cu privire la cauza, la ceea ce a făcut posibilă existența 
ei, la Cauzatorul ei. Însă, întrucât între „fiinţa cauzată şi ființa cauză este 
o discontinuitate de putere”, şi lumea nu stă de sine, ci pe puterea lui 
Dumnezeu, noi nu putem cunoaşte ce este în sine această ființă. 

Sf. Maxim Mărturisitorul vede apoi deosebirea, diferența (S.apopa) 
legată de diferenţele existente între naturile şi formele din cadrul sub- 
stanţei creaţiei. Văzută ca rațiune generală, deosebirea face referire la 
diversitatea existențelor din cuprinsul creaţiei. Din explorarea lumii, 
omul are astăzi descrieri precise ale unor procese şi fenomene prezente 
în univers, caracterizate de legi distincte. Știința a constatat cu multă 
acuratețe deosebirile majore existente între legile care guvernează mi- 
cro- şi macrocosmosul, deosebirea radicală dintre aceste două teritorii 
ale realităţii, şi situaţia extraordinară că legile lor şi realitățile lor sunt 
valabile în același timp, în planuri diferite. Pe de altă parte, unele legi şi 
structuri caracterizează regnul mineral, și altele pe cel vegetal și animal. 
Tot aşa, există deosebiri între lucrurile și viețuitoarele lumii pe de o par- 
te şi om, de partea cealaltă, ființă înzestrată cu rațiune, conştiinţă de sine 
şi libertate de mișcare. 

Desigur, urmând perspectivei duhovnicești înţelese de Sfântul 
Maxim, această rațiune generală, ca şi în cazul celorlalte, este pusă 
în legătură cu Dumnezeu: „Diferenţa dintre creaturi [...] ne arată 
pe Dumnezeu ca Cel ce a distribuit în ele o varietate armonioasă și 
neconfundată de raţiuni, după care se conduc și se menţin. Diferenţa 


104 Sr. MAXIM MĂRTURISITORUL, Ambigua, 28, trad. Pr. Dumitru Stăniloae, Ed. Insti- 
tutului Biblic şi de Misiune al Bisericii Ortodoxe Române, Bucureşti, 2006, p. 198. 
1% Pr. Dumitru STĂNILOAE, nota 145, în SF. MAXIM MĂRTURISITORUL, Ambigua, p. 198. 

făpturilor ne arată judecata distinctivă şi unificatoare a lui Dumnezeu 
în cadrul universului. Ea e nedespărțită de actul creaţiei de la început 
şi de acțiunea continuă a proniei. Căci Dumnezeu a creat lucrurile re- 
partizate după rațiuni distincte şi armonioase şi le menţine ca atare în 
mişcarea lor continuă”!%8. 

O altă rațiune generală a lumii create luată în discuţie de Sf. Ma- 
xim Mărturisitorul este poziția (stabilitatea / Bo). Din perspectiva 
teologică, consideraţiile făcute pe marginea acestei rațiuni generale pot 
cuprinde acele date ştiinţifice care vizează părţi ale realității caracteri- 
zate de stabilitate, procesele şi fenomenele care îşi păstrează structura și 
dinamica, fiind guvernate de forțe care își menţin și ele caracteristicile. 
Din câmpul datelor fizicii ar putea fi invocate aici, de exemplu, interac- 
țiunile şi constantele fundamentale (considerate a fi fixe) care realizează 
un adevărat fundal al lumii, în care este cuprinsă și structurată realitatea 
(spaţiu — timp - materie - energie) și dinamica copurilor ei. În parti- 
cular, stabilitatea întregului set de legi cu care operează chimia și fizica 
atomului este cea care asigură condiţiile de posibilitate pentru toate câte 
a produs civilizaţia prin inginerie, construcții, tehnică sau tehnologii. Pe 
de altă parte, stabilitatea diverselor principii şi reguli de lucru din logică 
și matematică garantează validitatea propozițiilor şi consistenţa tuturor 
raționamentelor obținute în ştiinţele matematicii. 

Aici însă trebuie spus că perspectiva teologică privind poziţia, 
stabilitatea ca rațiune generală a lumii, poate include, dincolo de toa- 
te aceste caracteristici ale lumii fizice, multe alte aspecte ale puterilor 
create. Am văzut că interacţiunile fizice, constantele fundamentale și 
legile ce guvernează lumea fizică structurează un fundal adecvat vieții 
vieţuitoarelor și vieții omeneşti. Mai departe însă, în mediul de viaţă şi 
în comportamentul fiecărei specii există multe aspecte în care pot fi cu- 
prinse ceea ce înţelege teologia raționalității creației prin stabilitate. În- 
mugurirea şi înflorirea din cuprinsul vegetației, de la începutul fiecărei 
primăveri, rodirea din fiecare toamnă, cântul păsărilor care se face auzit 
în liniştea fiecărei dimineţi, toate ritmurile naturii vii dovedesc faptul 
că viețuitoarele şi pământul care le hrăneşte, se ţin fiecare „de cuvânt”, 


1% Pr. Dumitru STĂNILOAE, nota 147, în SF. MAXIM MĂRTURISITORUL, Ambigua, p. 200. 


130 


de acel logoi particular. În felul cum fiecare parte a naturii completează 
lucrările celorlalte şi felul în care fiecare specie vie, prin puterile și lu- 
crările ei, pune un hotar în lucrările celorlalte, rațiunilor lor particulare 
(14601), se vede conformitatea alcătuirii şi mișcărilor lor cu legea bună 
pusă de Dumnezeu în ele. 

În fine, mișcarea (ivnois) şi unirea (combinarea, sinteza, ames- 
tecarea / kpăoic) sunt, de asemenea, rațiuni generale ale lumii create. 
Potrivit înţelegerii Sfântului Maxim, mișcarea conferă elementelor sub- 
stanței potenţa asocierii în combinaţii noi, în timp ce unirea face referire 
la orizontul integrator al Logosulului în care sunt chemate să se desă- 
vârşească toate cele create, lucrurile, viețuitoarele omul și mișcările lor. 
În paragrafele următoare, vom readuce în discuţie abordarea Sf. Maxim 
Mărturisitorul cu referire la aceste două raţiuni ale creaţiei (mișcarea şi 
unirea), într-o lectură teologică a lumii vii și a omului, cu eforturile sale 
creatoare şi inginereşti. 


1.4. Datele cosmologiei în lumina învăţăturii 
despre raționalitatea creaţiei 


În înţelegerea teologiei, toate aceste situații ale stabilităţii părților Cre- 
ației sunt dăruite cu un scop spiritual, anume să orienteze pe om către un 
bine comun, împărtășit cu semenii, către propria lui stabilitate spirituală 
în alegerea binelui și către buna lui vieţuire şi lucrare a lui în solidaritate. 
Stabilitatea puterilor și speciilor lumii create este „învăţătoarea moralității 
voluntare, care trebuie să stea fermă pe lângă ceea ce a hotărât bine împo- 
triva a ceea ce se opune persistenței în el, neprimind să fie abătută de la 
baza rațională a celei ce-i vin în cale”. Prin aceasta vedem stabilitatea le- 
gilor fizice ca un îndemn la stabilitatea omului în bine, virtutea devenind, 
potrivit formulării Părintelui Stăniloae, produsul combinării liberului ar- 
bitru cu binele şi al persistării în calitatea aceasta de viaţă, iar persistarea 
în virtuți este persistarea în Dumnezeu, pentru că, făcând lumea pentru a 
ajunge la stabilitate, Dumnezeu a făcut-o pentru a ajunge la EI!%. 


107 Sf. MAXIM MĂRTURISITORUL, Ambigua, 28, p. 200. 
1% Pr. Dumitru STĂNILOAE, în SF. MAXIM MĂRTURISITORUL, Ambigua, p. 232. 


APOLOGETICA ORTODOXĂ 131 


Concluzionând, putem spune că în maniera aceasta de înțelegere, Sf. 
Maxim Mărturisitorul face o lectură integratoare a Creaţiei, a ființei lumii 
și a raţiunilor ei, o lectură deopotrivă simbolică şi sintetică văzând-o ca pe 
o Scriptură scrisă cu lucruri sensibile, din care omul poate desluşi darurile 
Creatorului, bunătatea şi înțelepciunea Lui, precum şi îndemnurile sădite 
de EI în ea pentru creşterea lui duhovnicească. Sf. Maxim Mărturisitorul 
scrie că „pentru aceste trei pricini a semănat Dumnezeu în firea văzută 
rațiuni duhovniceşti şi moduri de purtare cuviincioasă: ca să vestească pe 
Ziditorul făpturilor, ca omul povăţuit de rânduielile şi de modurile firii 
să afle uşor calea dreptăţii care duce spre EI şi ca niciunul dintre necre- 
dincioşi să nu aibă ca scuză neştiința”!*. În lumina aceasta cuprinzătoa- 
re, întreaga strădanie a cosmologiei poate fi receptată ca efort legitim de 
desluşire a raţionalității creaţiei, de evidenţiere a măreției, înțelepciunii şi 
bunătății lui Dumnezeu care a dăruit omului, ființă înțelegătoare, o lume 
plină de armonii şi de forme complexe de ordine, pentru ca la întâlnirea 
minunată a lui cu ea, el să sesizeze toate acestea, ridicându-se prin înțele- 
surile duhovnicești din lucruri către unirea cu El. 


Subiecte 

1. Prezentaţi, pe scurt, câteva aspecte convergente între modelul 
cosmologic cu Big Bang şi doctrina creaţiei ex nihilo. 

2. Ce semnificaţii spirituale întrevede teologia ortodoxă, prin abor- 
darea raționalității creaţiei, în demersul omenesc de cunoaştere a uni- 
versului? 

2. Mutaţii majore în fizica secolului al XX-lea. 
Descoperiri relevante, implicaţii epistemologice 
şi posibile evaluări din perspectivă teologică 


Cuvinte cheie: materie, lumea sensibilă, incertitudine, complementaritate, 
energie, cuantic, lumină, energii necreate. 


Multă vreme, între temele de interes în cercetarea științifică și în explo- 
rarea lumii fizice a fost înțelegerea structurii materiei. În abordarea ştiințe- 
lor, explorarea materiei dă seama de modul în care sunt făcute lucrurile care 
ne înconjoară, dar aruncă o lumină și spre teoriile științifice în stare să ex- 
plice structura şi dinamica universului fizic. Vom aborda în cele ce urmează 
câteva rezultate semnificative din fizică şi cosmologie, tocmai pentru a evi- 
denţia maniera distinctă, însă adesea convergentă, între rezultatele obținute 
prin observaţie și prin modelarea matematică a fenomenelor fizice, pe de o 
parte, și reflecţia teologiei răsăritene, de partea cealaltă. 

Anterior am văzut că descoperirile din ultimul secol au scos la iveală 
o multitudine de forme și structuri ordonate în macrocosmos, aspecte care 
pot constitui posibile puncte de convergenţă între științele naturii şi teologia 
ortodoxă. În cele ce urmează vor fi aduse în discuţie unele rezultate din me- 
canica cuantică ce se dovedesc relevante în dialogul cu învățătura teologiei 
ortodoxe privitoare la crearea lumii și la raționalitatea creaţiei. 

Vor urma, apoi, câteva menţiuni privind unele rezultate ce evidențiază 
limitele rațiunii și instrumentelor ei, constatate în mai multe arii ale ştiințe- 
lor și felul în care acestea sunt relevante în învățătura ortodoxă despre cu- 
noaștere, cu diversele ei accente de ordin apofatic. 


2.1. Mutaţii majore în fizica secolului al XX-lea 
2.1.1. Structura cuantificată a lumii sensibile 


Astăzi se ştie că atomii dintr-un grăunte de nisip nu sunt minus- 
cule fărâme de materie care stau lipite unele de altele. Consistenţa 

atomului, ca și cea a întregii alcătuiri a unei pietre, nu este dată de 
aglomerarea lor compactă. Fizica arată că atomii sunt entități diafane, 
alcătuiți dintr-un nucleu de 100 000 de ori mai mic decât atomul, și 
câțiva electroni, și ei de aproximativ aceeaşi mărime, situaţi la o distan- 
ță de 100 000 de ori mai mare decât dimensiunile lor! Sumar vorbind, 
un atom e constituit din fragmente minuscule de „materie, despărțite 
de imense „goluri”, de vid cuantic! Se știe, de asemenea, că şi nucleul 
e format din alte particule care nu sunt nici ele fragmente impenetra- 
bile de materie. Protonii şi neutronii care intră în alcătuirea nucleului 
sunt la rândul lor constituiți din particule mai mici (quarcuri). În fine, 
nici aceste particule nu sunt fragmente de materie, aşa cum înțelegem 
materia sub călăuza experienței directe. 

Prin aceste rezultate, fizica atomului şi mai apoi fizica cuantică (ra- 
mură dezvoltată în secolul trecut) produc o primă surpriză referitoare 
la modul în care ne reprezentăm structura materiei din corpurile lumii 
înconjurătoare. Ceea ce sesizăm, prin intermediul simţurilor, şi consi- 
derăm a fi constitutiv lucrurilor existente în câmpul nostru perceptiv, 
materia aceasta pe care filosoful John Locke o caracteriza odinioară ca 
având întindere şi consistență, are de fapt o structură discretă. Rezoluţia 
vederii noastre, acuratețea echipamentului senzorial cu care este înzes- 
trat trupul nu sesizează suprafețele și cu atât mai puţin detaliile ulti- 
me din alcătuirea lucrurilor existente în mediul înconjurător. În același 
timp trebuie spus că în lumea înconjurătoare mai există şi un alt fel de 
„materie”. Noi nu avem doar experienţa lucrurilor, obiectelor solide, cu 
suprafeţe de contur şi consistență, pe care privirea şi atingerea le con- 
stată ca fiind ferme. Înafara acestora, simţurile omeneşti sesizează și alte 
realități, diferite de acestea, cum sunt radiaţia luminoasă sau atracția 
gravitațională. În cazul acestora este evident că avem de-a face cu altceva 
decât lucruri obişnuite, cărora să le asociem o anumită formă şi textură. 
Este vorba, desigur, despre câmpuri. Printr-o rază de lumină obișnuită, 
de exemplu, putem trece mâna și întreg corpul, fără nicio dificultate. 
Radiația luminoasă sau câmpul gravitațional nu sunt impenetrabile, așa 
cum sunt pietrele şi, desigur, nu au un contur definit. 

Judecând după proprietățile sugerate de simţuri, cele două situaţii 
de mai sus ne pun în față două forme de materie, să spunem: substanța, 

existentă în lucruri, în lichide şi gaze, şi câmpurile, prezentă în radiația 
luminoasă, în câmpul gravitațional sau în celelalte interacțiuni cunoscute. 

O primă surpriză produsă de datele mecanicii cuantice este aceea că 
şi în radiaţia luminoasă, și în lucrurile sensibile pe care le putem atinge 
şi cântări, avem de-a face cu anumite „cărămizi” fundamentale de na- 
tură cuantică. Rezultatele fizicii cuantice au dovedit că aceste elemente 
fundamentale sunt prezente atât în lucrurile materiale, cum sunt pie- 
trele sau substanţele lichide, cât şi în radiația luminoasă sau în câmpul 
gravitațional. Deosebirile radicale de consistenţă, aspect sau comporta- 
re între cele două, afirmă fizicienii, ţin doar de anumite proprietăţi ale 
acestor entități cuantice (cum ar fi spinul) şi de felul în care particulele 
sunt distribuite. 

Mai concret, mecanica cuantică ne arată că materia din categoria 
substanţei, dar și câmpurile au o structură cuantică. Şi în cazul câmpu- 
rilor pe care le sesizăm ca fiind coerente, şi în cazul lucrurilor sensibile, 
avem de-a face cu anumiţi constituenți care le alcătuiesc. Astăzi se afir- 
mă că fiecăreia din cele patru interacțiuni cunoscute îi corespunde un 
anumit corpuscul care o mediază, o particulă pe care o putem considera 
ca fiind „cel mai mic pachet de forță”, manifestarea ca atare a interac- 
ţiunilor fiind descrisă drept un schimb de particule care sunt înțelese în 
forma acestor „pachete” de energie. 


2.1.2. Materia lumii este constituită din pachete de energie 


Însă surprizele nu s-au oprit aici. Descoperirile fizicii cuantice au 
scos la iveală că, pe măsură ce scad în dimensiuni, aceste entităţi corpus- 
culare ce alcătuiesc substanța și câmpurile de interacțiuni dovedesc o 
comportare stranie, ondulatorie. În situații experimentale bine alese, se 
poate proba că aceste fărâme minuscule de materie au proprietăți ondu- 
latorii, asemănătoare sunetelor, vibraţiilor din aer declanşate de lovirea 
unei corzi de chitară. 


"9 În realitate, descrierea aceasta este conformă cu rezultatele experimentale, însă în 
privinţa gravitaţiei nu există încă dovezi privind existența vreunei particule care să medieze 
această interacţiune, anume gravitonul. 

La nivelul experienţei directe, fizica arată că undele sunt entități fi- 
zice distincte de corpurile solide. Ele se comportă diferit de obiectele 
materiale, de corpurile macroscopice. De exemplu, într-un punct din 
spaţiu nu pot exista mai mulți corpusculi, cum nu pot exista nici mai 
multe corpuri fizice, însă pot exista mai multe unde. Este ceea ce se în- 
tâmplă cu sunetele muzicale strânse într-un acord. Dacă sunetele nu ar 
putea exista în același punct, din audiţia oricărei piese muzicale ar ră- 
mâne receptarea unei succesiuni de sunete, dar niciodată a acordurilor 
ei (sunete muzicale simultane). 

Așadar, deși la nivelul experienţei directe, undele şi corpusculii 
corespund unor descrieri matematice distincte, totuşi, părticelele mici 
care intră în alcătuirea lucrurilor şi câmpurilor de interacțiuni (cum este 
radiaţia luminoasă), particulele fundamentale au caracteristici duale, 
undă-corpuscul. 

Pe lângă aceste rezultate ale mecanicii cuantice, constituţia energe- 
tică a materiei e sugerată, într-o manieră mai cuprinzătoare, de celebra 
teorie formulată de Albert Einstein în secolul trecut, Relativitatea Re- 
strânsă. O consecință a acesteia indică faptul că ceea ce numim înde- 
obşte prin masa, înțelegând prin aceasta cantitatea de materie dintr-un 
corp, este de fapt energie". 

Ţinând seama de aceste consideraţii, putem conchide că datele fi- 
zicii susțin ideea că lumea înconjurătoare este constituită din entități 
energetice, sugerând că toate lucrurile și câmpurile pe care le desluşim în 
lumea înconjurătoare, sau cele pe care le putem sesiza prin intermediul 
instrumentelor de observaţie, sunt ţesute din particule fundamentale 
care au proprietăţi duale, undă-corpuscul. Pentru fizicieni, realitatea, fie 
că vorbim de substanţa sau de câmpurile de interacțiuni, este o „textură” 
energetică şi discretă, de natură cuantică, fabricată din pachețele mici de 
energie care posedă o comportare ondulatorie. 

Din această arie a rezultatelor neobişnuite oferite de fizica secolului 
trecut, punctăm, în cele ce urmează, câteva aspecte relevante în aria di- 
alogului dintre teologia ortodoxă și fizică. 


11 Este vorba de celebra relaţie care este cel mai repede asociată cu marele fizician 
(E = mc). 

2.1.3. Complementaritatea 


Dualitatea materiei este probabil cea mai surprinzătoare descoperi- 
re privitoare la structura materiei, tocmai pentru că intră în contradicție 
flagrantă cu percepţia obișnuită și cu reprezentarea pe care ştiinţa a ofe- 
rit-o asupra lumii, prin intermediul legilor clasice şi a viziunii filosofice 
rezultată din ele. În anumite situaţii foarte bine precizate, particulele 
elementare au o comportare corpusculară, ca și cum ar fi obiecte ma- 
teriale de mici dimensiuni, iar în alte situaţii foarte clare, ele au o com- 
portare ondulatorie. Fizicienii au fost nevoiţi să recunoască faptul că 
ambele trăsături, și cele corpusculare şi cele ondulatorii, caracterizează 
cuantele, cu toate că la nivelul experienţei directe proprietăţile acestea 
s-au dovedit incompatibile. 


2.1.4. Principiul de incertitudine 


Faptul că toți constituenții fundamentali ai materiei au o compor- 
tare duală - în anumite situații ca și cum ar fi şi „unde” iar în altele ca şi 
cum ar fi „corpusculi”, forțează formularea unor consideraţii și interpre- 
tări noi, aducând schimbări profunde în felul cum sunt înţelese ştiinţa și 
rolul metodelor ei în cunoaşterea lumii. 

Potrivit principiului de incertitudine, formulat de fizicianul Werner 
Heisenberg (1901-1976), mecanica cuantică afirmă posibilități limitate 
în cunoașterea unui sistem cuantic. De exemplu, un electron nu se află 
la un moment dat într-un singur punct — cum ar fi cazul dacă el ar avea 
proprietățile unui bob de materie —, ci este „prezent” într-o regiune de 
spaţiu, la fel ca sunetul unei coarde ce „umple” încăperea unde el este 
emis. Imposibilitatea de a stabili cu precizie „locaţia” unui electron, dacă 
este să păstrăm acest exemplu, persistă până când se intervine cu un 
procedeu de măsurare a parametrilor (folosind, de regulă, radiaţie elec- 
tromagnetică). Dar, imediat după intervenţie, electronul intră din nou 
în „regimul” poziției incerte. 

Mecanica cuantică a demonstrat fără echivoc: întreg microcosmo- 
sul este caracterizat de astfel de proprietăţi. Este vorba de o incertitudine 
de principiu ce limitează, inevitabil, cunoașterea precisă a parametrilor 

unui sistem cuantic. Precizarea poziţiei unui electron va limita precizia 
cu care se poate măsura impulsul lui, în vreme ce stabilirea cu precizie a 
impulsului va face imposibilă cunoașterea poziţiei electronului, iar acest 
rezultat este valabil pentru orice particulă. 


2.1.5. Comportarea stranie a constituenților 
materiei. Efectul tunel 


Pentru a vedea cât de mult provoacă mecanica cuantică reprezen- 
tarea şi înțelegerea comună despre realitatea înconjurătoare e impor- 
tant să invocăm un efect specific microcosmosului: tunelarea cuantică. 

O piatră nu poate trece dintr-o parte a unui geam pe partea cea- 
laltă, decât în câteva situaţii clare. Se poate afirma cu certitudine fap- 
tul că, în situația în care geamul este închis, piatra nu poate ajunge 
„dincolo” de geam decât dacă trece prin el. Acest lucru este posibil 
doar dacă viteza cu care este aruncată piatra va fi suficient de mare 
ca să poată trece dincolo, și dacă geamul nu este prea gros, ca ea să 
poată sparge sticla. Desigur, dacă această viteză nu va fi suficient de 
mare, piatra va lovi geamul, însă nu-l va sparge, şi astfel nu va trece 
dincolo. Descrierea acestor evenimente este în conformitate cu expe- 
riența directă. 

La nivel cuantic, comportarea este diferită. Dacă în locul pietrei 
este folosit un electron, iar în locul geamului o „barieră de atomi” sau 
un potenţial electric, experimental se poate observa că electronul nu 
se va comporta tot timpul în același fel în care o face piatra. Există 
situații când, deşi electronul are, în mod riguros, mai multă „energie” 
decât e necesar pentru a „sparge” bariera, el este totuşi respins. Necon- 
cordanţele merg și în sens invers, contrazicând intuiţia. Există situații 
în care electronul, fără a avea suficientă energie ca să spargă „bariera” 
energetică, apare totuși surprinzător pe partea cealaltă, ca şi cum pie- 
tricica a trecut prin geam şi ajunge dincolo, fără ca geamul să fie spart! 
Mai mult, „bariera” traversată de electron, şi electronul itinerant nu 
păstrează dovezi ale acestei efracții. Efectul tunel arată așadar, că în 
regim cuantic, particulele pot străbate bariere de potenţial care, din 
perspectivă „clasică” sunt impenetrabile. 

2.1.6. Un exemplu semnificativ: lumina 


Un exemplu la îndemână, care cuprinde cele menţionate până 
acum, dar care lărgeşte şi mai mult aria de întâlnire dintre științele re- 
cente şi reflecţia teologică, îl reprezintă lumina. 

Progresele cele mai mari realizate în fizică în privința proprietăţi- 
lor duale ale particulelor fundamentale au fost posibile prin observaţiile 
privitoare la comportarea și proprietăţile luminii, în speţă a fotonilor 
- particulele care compun radiația luminoasă. Pe de o parte, fenome- 
ne precum difracția luminii erau explicabile doar prin caracterul on- 
dulatoriu al radiaţiei luminoase. Pe de altă parte, existenţa cuantelor de 
energie, ideea că radiaţia luminoasă, în ciuda faptului că ni se arată a fi 
„câmp continuu”, este făcută din constituenți corpusculari, din fotoni, a 
fost formulată tot în legătură cu lumina. Pe lângă aceasta, merită sub- 
liniat că mecanica cuantică asociază fotonului, particula luminii, masa 
zero, prezentând fotonul ca energie cuantificată, fiind exemplul cel mai 
la îndemână pentru a indica masa în stare de energie pură. 


2.2. Posibile evaluări din perspectivă teologică 


2.2.1. Incertitudinile ştiinţifice - trepte către 
dezmărginirea rațiunii omeneşti 


În regimul microcosmosului, datele mecanicii cuantice ne arată, 
poate cel mai evident, că simţurile nu ne oferă informaţii complete des- 
pre cele ce sunt în lumea sensibilă, despre ceea ce este materia. Lumea 
fizică, sesizabilă în parte şi prin simţuri, materia însăşi, în acest caz, prin 
legităţile ei, ne invită să depăşim, să credem şi altceva decât impresiile 
noastre. Ceea ce numim îndeobşte „bunul simţ”, în strânsă legătură cu 
reperele experienţei zilnice în lumea sensibilă, are o valabilitate limitată. 
Pe de altă parte, mecanica cuantică oferă sugestii clare privind depăşirea 
judecăților bipolare, către o acceptare a paradoxului şi o înțelegere mai 
cuprinzătoare a realităţii. 

Putem evidenția aici o turnură produsă de rezultatele fizicii cuan- 
tice în raport cu idealurile ştiinţei trasate în urmă cu un secol. În 1844, 

după succedarea proiectelor raţionaliste de cunoaștere pomenite, 
Auguste Comte trasa, în Discurs despre spiritul pozitiv, „obligaţiile po- 
zitiviste ale cunoașterii raționale”. Pentru a fi pozitivă, scria el, o cu- 
noaștere trebuie să fie reală, nu himerică, utilă, nu zadarnică, sigură, nu 
incertă, precisă, nu vagă!!?. (S-ar putea întrevedea aici unii germeni ai 
crizei filosofice ce a umbrit gândirea europeană în ultimul secol: can- 
tonarea proiectelor metafizice în lumea reală (sesizabilă prin simţuri), 
utilitarismul ştiinţelor - proliferarea ingineriilor, exploatarea exagerată 
a resurselor prin tehnologii —, supralicitarea judecăților logice pentru o 
cunoaștere sigură, care a antrenat descalificarea științelor spiritului în 
raport cu cele ale naturii, pentru precizia celor din urmă.) 

Un secol mai târziu însă, ştiinţa a părăsit tărâmul lumii sensibi- 
le, intrând în microcosmos, foarte departe de pragul simţurilor, unde, 
cum s-a spus, nici matematica nu poate „vedea” cu precizie. Din da- 
tele acestui spațiu nou, au răsărit afirmaţii care contrazic decisiv ide- 
alul formulat de Comte: legile fundamentale ale fenomenelor natura- 
le sunt, în mod esenţial, probabiliste, și nu deterministe, cauzalitatea 
este, prin natura sa probabilistă, nu deterministă, certitudinea nu este 
accesibilă în cunoaștere!!?. 


2.2.2. Taina materiei se întrevede în rezultatele mecanicii cuantice 


Într-o lectură inspirată de teologie, mecanica cuantica arată că la 
nivelul materiei, conformitatea cu „bunul simţ științific” nu este cel mai 
bun criteriu de a judeca dacă un fapt este posibil sau real. Situaţiile noi, 
evidenţiate în această arie de lucru arată că nici măcar în cuprinsul lumii 
sensibile nu putem realiza descrieri exhaustive ale realităţii. Datele cule- 
se de ştiinţă indică dovezi despre faptul că lucrurile şi fenomenele fizice 
se pot petrece şi într-un fel neobișnuit, contraintuitiv. De aceea, este cu 
atât mai puţin întemeiat să utilizăm „bunul simţ” sau judecăţile de ordin 
rațional drept criterii pentru evaluare a adevărului credinței. 


"2 Bernard BALAN, „Raţionalism”, în Dominique LECOURT (coord.), Dicţionar de istoria 
și filosofia științelor, Ed. Polirom, Iaşi, 2005, p. 1137. Aia | 

"3 Cornel POPA, „Empirismul probabilist, logica și cunoașterea ştiinţifică”, Studiu 
introductiv în Patrick SuppEs, Metafizca probabilistă, Ed. Humanitas, București, 1990, p. 7. 

Pe de altă parte, într-o lectură teologică, în datele mecanicii 
cuantice observăm că materia lumii nu și-a pierdut complet relevan- 
ţa spirituală, după căderea lui Adam. Chiar dacă, potrivit învățătu- 
rii de credinţă și reflecţiei patristice, căderea primordială a întipărit 
în materie şi în lumea sensibilă aspecte îngroșate, afectate de păcat, 
ele încă nu şi-au pierdut o anumită transparenţă pentru Dumnezeu. 
Urmărind proprietăţile materiei, ştiinţa ajunge să forțeze depăşirea 
simțului comun şi a logicii simple în care s-a închis și ea și în care l-a 
închis şi pe om, vreme de veacuri, anunțând acum necesitatea depăşi- 
rii rațiunii şi co-existenţa aspectelor complementare, într-o realitate 
sensibilă care nu e străină de paradox. În felul acesta putem vedea 
cum însăşi materia sensibilă se face școală pentru rațiunea omului, 
dezmărginindu-i înţelegerea, constituindu-se ca o treaptă prin care 
să sesizeze limitele simțurilor şi rațiunii sale, și pregătindu-l pentru 
o cuprindere mai largă, în experienţa nouă a credinței, pentru o ve- 
dere a celor dumnezeieşti situate dincolo de lucrurile lumii sensibile. 
Părintele Dumitru Stăniloae evidenţiază acest fapt, chiar în tratatul 
său de teologie dogmatică: „Rațiunea s-a obişnuit acum să unească 
principiul distincţiei şi al unităţii în înțelegerea realității în aşa mă- 
sură, încât nu-i mai este deloc greu să vadă modul antinomic de a fi 
al întregii realități. Pentru ea este azi un fapt general că pluralitatea 
nu sfâşie unitatea și unitatea nu anulează pluralitatea. [...] Acest mod 
de a fi al realităţii este recunoscut astăzi ca superior noțiunii de odi- 
nioară a raţionalului, iar noțiunea raționalului a devenit, sub forţa 
realităţii, complexă şi antinomică”"!*. 

Din perspectivă teologică deci, abisul universului fizic, teritoriul 
lui cuantic, se poate constitui într-o veritabilă introducere în perspec- 
tiva spirituală asupra materiei, un adevărat preambul către o înțelege- 
re mai cuprinzătoare a lumii, una metarațională, tocmai pentru că îl 
reînvață pe om să creadă că imposibilul este posibil, că inimaginabilul 
se petrece chiar în imediata lui vecinătate, dincolo de simţurile şi de 
posibilitățile raţiunii lui de a le înțelege. Datele mecanicii cuantice 
dezvăluie o anumită elasticitate a materiei, care şi după căderea lui 


"4 Pr. Dumitru STĂNILOAE, Teologia Dogmatică Ortodoxă, vol. L, p. 199. 

Adam, mai păstrează proprietăți înrudite cu subțirimea calităților 
spirituale, o materie capabilă să încapă puteri spirituale. 

Dar, în datele mecanicii cuantice, o vedere simbolică, inspirată de 
teologie, întrevede chipuri ale materiei transfigurate, pe care reflecţia 
teologică o anunţă în eshaton. Fizica descoperă că materia din lucrurile 
ce ne înconjoară are însuşiri înrudite cu cele ale spiritului, care o scot 
încă de pe acum de sub auspiciile determinismului. În abisurile materi- 
ei, componentele ei fundamentale nu se comportă la fel ca lucrurile pe 
care le avem la îndemână, în planul experiențelor sensibile. Aceasta su- 
gerează că materia poate primi, în interioritatea structurilor ei minuscu- 
le şi în legităţile ei subtile, proprietăţi noi, spirituale, care scapă privirilor 
şi aprecierilor noastre acomodate cu planul sensibil și contingent. 

De aceea, cu o îndrăzneală remarcabilă, Părintele Dumitru Stăniloae 
leagă, într-o epocă întunecată de materialism, reflecţia teologică despre 
materia transfigurată de proprietăţile neaşteptate ale materiei sensibile, 
descoperite de fizica cuantică: „Noi vedem că există acum o materie tâ- 
nără şi o materie bătrână, o materie sprintenă și plină de forță şi tânără 
devine bătrâna mai ales în organisme. Materia universului înviat și a tru- 
purilor înviate va fi o energie veşnic tânără, diafană, transparent perfect şi 
de mare fineţe al frumuseţilor stărilor și mișcărilor spirituale, fără a înceta 
să aibă capacitatea unor forme şi o consistenţă. Formele vor fi expresia 
cea mai fină a stărilor spirituale, iar consistenţa va fi plină de elasticitate, 
pentru a folosi tot nişte termeni din lumea de acum. Universul prefăcut 
va avea astfel o frumuseţe negrăită de mare fineţe și adâncime expresivă şi 
trupurile, la fel, dacă frumuseţea sensibilă constă în transparenţa infinitei 
complexităţi a spiritului prin formele materiei, în transfigurarea materiei 
de către bogăţia infinită a dimensiunilor spiritului”"!5. 


2.2.3. Constituţia energetică a materiei 
şi lucrarea energiilor necreate 


Din perspectivă teologică, este deosebit de semnificativ faptul că 
fizica dezvăluie materia ca formă de energie, având o constituție duală, 


":5 Pr, Dumitru STĂNILOAE, Teologia Dogmatică Ortodoxă, vol. II, p. 282. 

însoţită de proprietăți ce depășesc orizontul experienţei noastre. În acest 
fel, crede Părintele Dumitru Stăniloae, fizica ne ajută să înțelegem că 
materia-energie poate fi pătrunsă de lucrarea lui Dumnezeu și că natura 
aceasta poate fi transfigurată prin Duhul Sfânt. Părintele Stăniloae scrie 
că materia poate fi mediu de lucrare a lui Hristos, pentru că „esența 
ei este energetică, aşa cum a descoperit-o fizica modernă”. Ea se poa- 
te umple de energia Duhului Sfânt. Este adevărat, în minuni, puterile 
naturii sunt transfigurate. Altă putere lucrează în ele, energiile necreate 
- lucrarea lui Dumnezeu, însă încă din aceste proprietăți paradoxale se 
întrevede potenţialul de spiritualizare al materiei, despre care ştim că va 
primi alte însuşiri în eshaton. 

În mod particular, dualitatea constituenţilor fundamentaliste rele- 
vantă din perspectivă teologică, poate fi relaționată cu materia transfi- 
gurată. Noi ştim că după Înviere, Trupul lui Hristos Înviat nu este ca cel 
pe care îl avem noi. Învățătura patristică ne arată că Hristos, după Învie- 
re, are un trup înduhovnicit. Hristos cu trupul Său străbătut de energiile 
Dumnezeirii a trecut prin uşile încuiate. Din această perspectivă, teolo- 
gic se poate spune că însăși materia ne deschide un drum spre credința 
în minunea Învierii Lui și a trecerii Sale, cu Trupul Său Înviat prin ușile 
încuiate. Dacă acest lucru se poate întâmpla, la nivelul microcosmosu- 
lui, unde caracterul dual al materiei a evidenţiat tunelarea cuantică, cu 
cât mai mult este posibil aceasta prin puterea Lui? 

Nu dorim să spunem că Hristos avea un trup cu un caracter ondu- 
latoriu mai pregnant, care I-a permis acest lucru! Aceasta ar fi o consi- 
deraţie teologică nepotrivită, dar şi o inexactitate științifică. Trupul lui 
Hristos, teologic vorbind, este materie transfigurată, despre a cărei pro- 
prietăți nu se cunoaște în mod ştiinţific nimic!!$. Materia transfigurată 


"6 „Nimeni nu poate descrie starea materiei înduhovnicite a universului întreg. Ştim 
că în ea nu va fi corupere, bătrâneţe, moarte, că va primi o tinerețe veșnică, o strălucire și o 
frumuseţe neînchipuite, pentru a corespunde stării trupurilor înviate, dată fiind comunicarea 
și solidaritatea între materia din trupul nostru şi cea din univers. Căci [...] nu va fi o completă 
imobilitate a materiei, dar nici o agitație violentă. Energia materială se va dezlega de lanţurile 
de acum și chiar se va potența, sporită de energia spiritului suprem. Puterea acestui spirit o va 
mișca însă într-o ordine și într-o armonie liniștită. Legile de mişcare ale energiei, în primul 
rând a trupurilor, vor fi copleșite de legile Spiritului, ale iubirii, materia fiind ridicată în planul 
unei ordini superioare. Noi nu înțelegem acum o astfel de nouă stare a materiei, decât tot în 

este plină de slava lui Dumnezeu și pătrunsă în mod deplin de energiile 
necreate ale lui Dumnezeu. Desigur, energiile necreate nu au același în- 
țeles cu energiile create, ele fiind diferite de ceea ce există în lumea crea- 
tă, substanță sau câmp. Reducerea unei stări duhovniceşti supra-lumești 
la câteva explicaţii de ordin fizic, fie ele şi cuantice, ar nesocoti cu totul 
situația existenţială complet nouă a Trupului Înviat al lui Hristos. 

Ceea ce dorim să subliniem este doar faptul că, într-o lectură teolo- 
gică, materia dă sugestii, încă din această lume, prin multe dintre propri- 
etăţile ei, despre faptul că este pregătită să fie spiritualizată, şi să intre în 
slava lui Dumnezeu, unde va primi alte însușiri, prin energiile necreate. 
Atât la Întruparea lui Hristos, cât şi la Schimbarea Lui la Faţă, dar mai 
ales după Înviere, se întrevăd capacitățile materiei cuprinsă în Trupului 
Lui real, de a găzdui spiritul şi lucrarea deplină a energiilor dumneze- 
iești, o situație excepțională în care este pusă materia, care anunţă slava 
în care vor intra şi trupurile drepţilor după cea de-a doua venire a Lui. 


2.3. Lumina în abordarea teologiei și științei 
2.3.1. Luminile universului și lumina înțelegerii 


Este semnificativ faptul că în referatul Facerii lumina este prezentă 
dintru început. Dumnezeu a zis: „Să fie Lumină!” (Facerea 1, 3). „Să 
fie” face de fapt cunoscută bunăvoința Lui, care hotărăşte întocmai", 
iar lumina, care este aşezată la temelia Creaţiei, are multe semnifica- 
ţii deosebite. Putem invoca aici o interpretare a Sf. Vasile cel Mare, 
care indică înțelesul propriu-zis al luminii: este vorba despre lumina 
vizibilă. Sf. Vasile Mare afirmă că Dumnezeu a creat lumina pentru a 
risipi de fapt întunericul, punând capăt tristeții. El „a veselit lumea, a 
adus dintr-odată, peste toţi şi peste toate, privelişte veselă și plăcută. 
S-a arătat cerul, care mai înainte era acoperit de întuneric, tot cu atâ- 
ta frumuseţe pe cât o mărturisesc și astăzi ochii noștri. Văzduhul s-a 


chip naturalist. Dar ea va fi efectul unei mari eficienţe a spiritului şi toate noile calități ale 
materiei se vor resimțţi de aceasta” (Teologia Dogmatică Ortodoxă, vol. III, p. 282). | 
117 Mai multe consideraţii despre Creaţie, în Pr. Dumitru STĂNILOAE, Teologia Dogmatică 


Ortodoxă, vol. I, pp. 223-233. 

umplut de lumină; dar, mai bine spus, avea atârnată în el chiar lumina 
în întregime, care trimitea pretutindeni, până la marginile văzduhului, 
iuţile împărțiri ale strălucirii ei'""*. 

Este semnificativ, de asemenea, că nici știința, nici gândirea patris- 
tică nu fac o deosebire între lumina de la începuturile lumii şi lumi- 
na aştrilor. Potrivit modelului cosmologic ce întruneşte astăzi cele mai 
multe adeziuni, aştrii au apărut mai târziu decât lumina, din colapsul 
gravitațional al norilor de gaz şi praf din protogalaxii. Într-un mod ase- 
mănător, Sf. Vasile cel Mare scrie că lumina creată la început nu este de- 
osebită de cea care provine de la luminători. Pentru că la început, spune 
el, „s-a adus la existență natura luminii, iar la facerea aștrilor „corpul 
acesta ceresc (luminătorii — n.n.) a fost făcut ca să fie vehicul al acelei lu- 
mini prim-născute”"!?. La fel interpretează și Sf. Grigorie de Nyssa: „Toţi 
luminătorii aceștia au fost creaţi în ziua a patra, dar nu în înțelesul că 
lumina abia atunci ar fi fost creată, ci că abia atunci ar fi fost specificată 
fiecăruia puterea de luminare [...]”1%. 

Din perspectiva datelor ştiinţifice, este semnificativ de adăugat la 
cele spuse până acum că lumina nu e doar „vehiculul” descoperirilor 
din mecanica cuantică. Cosmologia ne arată, prin datele ei recente, că 
doar prin lumină putem cunoaște universul. Asta nu înseamnă că doar 
prin intermediul luminii fizice lumea în care trăim ne este accesibilă 
vederii. Anterior am văzut că și trecutul universului din epoci îndepăr- 
tate, şi depărtările cosmosului devin vizibile prin intermediul radiației 
electromagnetice. Practic, explorarea proceselor stelare şi a galaxiilor, 
cercetările privitoare la mișcarea obiectelor cereşti, dinamica structuri- 
lor cosmice și toate celelalte procese fizice care au avut loc în trecutul în- 
depărtat al universului ajung pe Pământ prin intermediul luminii. S-ar 
putea spune deci, fără greşeală, că o porțiune considerabilă din imensa 


116 Se. VASILE CEL MARE, Omilii la Hexaemeron, Omilia a II-a, VII, trad. Pr. Dumitru 
Fecioru, în coll. Părinți și Scriitori Bisericești, vol. 17, Ed. Institutului Biblic şi de Misiune al 
Bisericii Ortodoxe Române, Bucurerşti, 1986, p. 93. 

119 SE. VASILE CEL MARE, Omilii la Hexaemeron, Omilia a VI-a, IL, p. 133. 

120 SE, GRIGORIE DE NYssA, Cuvânt apologetic la Hexaemeron, în coll. Părinţi și Scriitori 
Bisericeşti, vol. 30, Ed. Institutului Biblic și de Misiune al Bisericii Ortodoxe Române, 


București, 1998, p. 125. 

istorie a universului precum și structurile lui gigantice sunt imprimate 
în lumina fizică: un ocean nesfârșit de radiaţii electromagnetice care că- 
Jătoresc dintr-un capăt al cosmosului până în celălalt mijlocesc întâlni- 
rea omului cu universul fizic, cu trecutul şi mecanismele lui fizice. 

Însă locul luminii în viaţa și strădaniile de cunoaștere ale omului 
este mult mai generos! În ultimele decenii, știința a scos la iveală nu- 
meroase dovezi care indică faptul că lumina fizică este parte constitu- 
tivă a vieţii biologice. Procesele specifice organismelor vii sunt decisiv 
configurate de proprietățile radiaţiei electromagnetice. În cazul fiecărei 
celule vii, procesele biochimice, excitabilitatea, schimbul de informaţii 
și de substanţe cu mediul înconjurător, toate mecanismele specifice vie- 
ţii sunt întreținute de nenumărate impulsuri electrice. În felul acesta se 
poate constata că o sumedenie de curenţi electrici de mică intensitate 
(potențialul de membrană sau transmembranar) sunt prezenţi în fizio- 
logia oricărei celule vii, fiind decisiv în funcţionarea fiecărui ţesut sau 
organ, dar şi în procesele gândirii. Pe de altă parte, în anumite condiţii, 
la adâncimi mari în oceane, organismele vii chiar produc lumină fizică 
(bioluminiscență), procesul fiind decisiv în supraviețuirea lor. 

În fine, pe un alt plan, lumina este esenţială și în procesul comu- 
nicării dintre oameni. Tehnologia comunicaţiilor foloseşte lumina ca 
suport pentru sunet şi imagine, în semnalele transmise la distanță, că- 
tre diverse tipuri de receptori. În felul acesta, prin intermediul luminii 
putem vedea mai desluşit chipul interlocutorului, dar putem auzi şi mai 
clar vocea lui, chiar dacă el se află la mare distanță. Putem recepta ima- 
gini și sunete din lumea înconjurătoare, dar și de la distanţe foarte mari. 
Privindu-ne unii pe alții, putem spori comunicarea și, prin aceasta, și 
comuniunea dintre noi. Se poate afirma deci, într-o abordare simbolică, 
faptul că lumina fizică întreține atât viața biologică, cât şi comunicarea 
formelor vii, dar și comunicarea dintre oameni, ca pas pe drumul reali- 
zării comuniunii lor. 

Așadar, prin lumina fizică, lumea şi materia ei sunt accesibile cu- 
noaşterii omenești, ochilor şi instrumentelor de observaţie. Pe de altă 
parte, lumina întreține şi viața vietăților lumii, făcând posibilă comuni- 
carea dintre formele vii, hrănirea şi funcționarea mecanismelor specifi- 
ce vieţii. S-ar putea spune că viaţa trupului omenesc, buna funcționare a 

fiecărei celule, a țesuturilor şi organelor prezintă un întins substrat elec- 
tric. Întreaga activitate mentală, emoțiile și mișcarea trupului în lume, şi 
desigur gândurile omenești au fiecare un semnal electric precis, adevă- 
rate amprente luminoase ce corespund unei activități neurale specifice, 
conexiuni între rețele de celule nervoase din anumite arii cerebrale între 
care sunt transmise şi receptate semnale electrice. 

În fine, dincolo de viaţa biologică a lumii vii şi a omului, și în plus 
faţă de posibilităţile oferite de lumină pentru cunoașterea micro- şi ma- 
crocosmosului, regăsim acest „suport” luminos și în comunicarea in- 
terpersonală mediată de dispozitivele tehnice, care folosesc semnalul 
electromagnetic pentru a transmite gândurile și expresiile concrete ale 
persoanei omenești către semeni. 


2.3.2. Hristos - Lumina Lumii și luminile ştiinţelor 


Cu ce ar putea fi relevante toate aceste constatări pentru reflecția te- 
ologică? Într-o lectură inspirată de abordarea simbolică, specifică spiri- 
tualităţii creştine, toate aceste date dezvăluie câteva situații semnificative. 
În primul rând, se poate vedea condiţia excepţională a omului, care, prin 
intermediul luminii poate descoperi structurile materiei, depăşind repe- 
rele clasice oferite de propriile simţuri. Cu alte cuvinte, călăuzit de lumină, 
omul poate înainta în explorarea universului și a istoriei lui. 

Merită de asemenea menţionată şi prezenţa extinsă a luminii în uni- 
vers, în câmpul vieţii şi al cunoașterii omenești, care este deosebit de sem- 
nificativă în înțelegerea pe care o propune teologia. Omul, ființă creată 
după chipul lui Dumnezeu, are întipărit în el o altă lumină, lumina înțe- 
Jegerii, care îl face să sesizeze şi să adune înțelesurile lumii în el, ca lumini 
care sunt legate și trimit la Lumina lumii, la Rațiunea Supremă a ei, Fiul 
lui Dumnezeu. În legătură cu aceasta, Părintele Dumitru Stăniloae scrie 
că lumina face posibil ca raţiunea omului, ca lumină conștientă, „să sesi- 
zeze organizarea rațională a componentelor naturii fizice, a armoniei din- 
tre ele, deci ca o lumină spirituală. Astfel, şi lumina fizică e făcută pentru 
folosul vederii spirituale a omului, ca cea de a doua treaptă a luminii'"”!. 


121 Pr. Dumitru STĂNILOAE, Iisus Hristos — Lumina Lumii și îndumnezeitorul omului, Ed. 
Anastasia, București, 1993, p. 5. 

Dar, în prezenţa extinsă a luminii fizicii în Univers şi în viaţa or- 
ganismelor, în comunicarea dintre ele şi a oamenilor între ei, dar şi în 
înțelegerea tuturor acestor situații ale existenţei şi ale vieţii, de către om, 
ca lumini inteligibile, putem vedea un chip văzut al faptului că întreaga 
lume e făcută prin şi pentru Logos, pentru Cel ce spune despre Sine „Eu 
sunt Lumina lumii” (Ioan 8, 12). În Lumina Hristos, înțelesurile lucru- 
rilor lumii se luminează și mintea omului, ca lumină lăuntrică, sporește, 
hrănită tot mai mult cu înțelesurile lor inteligibile legate tot mai strâns 
de Lumina Hristos, sporind, prin aceasta lumina vieţii omului și lucra- 
rea lui în lume. 

Toate aceste aspecte sunt cuprinse în acest ultim înțeles, şi cel mai 
cuprinzător al luminii, care le valorizează pe cele anterioare: lumina ca 
atribut hristologic. În textul Evangheliei Sfântului Ioan (1, 4-5) Hristos- 
Cuvântul este Lumina lumii. Lumina se regăseşte în fundamentele care 
compun lumea sensibilă şi e strâns legată de viața organismelor, asigu- 
rând mecanismele fiziologiei lor. Lumina fizică mijloceşte şi cunoaşte- 
rea lumii și comunicarea dintre oameni. Din perspectivă teologică, lu- 
minile acestea ale lumii sensibile, prezente în viaţa viului, în gândurile 
omenești şi în cunoaşterea şi comunicarea oamenilor sunt descoperite 
şi înțelese deplin în Hristos - Lumina lumii și Cuvântul prin care au fost 
făcute toate. Părintele Dumitru Stăniloae explică faptul că lumea întrea- 
gă „e dăruită unui văzător şi căutător de lumină în sine și în ea, de lumi- 
nă care nu vine de la el. Lumea și omul sunt lumină și omul e căutător 
de lumină, dar nu sunt lumină de la ele şi nici nu au toată lumina în ele, 
pentru că vin de la un Dăruitor, care are toată lumina în EI, şi de aceea 
omul, căutând lumina până la capătul ei, trebuie să caute pe Dumnezeu 
izvorul infinit al luminii, sau al luminii infinite”!22. 


2.4. Energiile lumii create — chip al energiilor necreate 
Din perspectivă teologică, este relevant faptul că Dumnezeu a creat 


totul prin energiile Sale necreate. Din aceasta se deduce că materia în- 
săşi, din care sunt făcute lucrurile, este parte a creaţiei Lui. În legătură cu 


122 Pr. Dumitru STĂNILOAE, Chipul nemuritor al lui Dumnezeu, p. 257. 

aceasta, Sf. Grigorie de Nyssa scrie că „toate câte există nu s-au transfor- 
mat în vizibil, în ceea ce vedem, dintr-o materie preexistentă, ci voința 
divină s-a făcut materie şi esenţă a celor create". „Elanul voinţei divine, 
când EI o doreşte, scrie acelaşi Sfânt Părinte, devine lucru şi vrerea Lui se 
în-fiinţează pe dată, devenind natura, ca fiind a puterii căreia îi este orice 
în putință, ca să nu se împlinească această vrere, care e dorită cu înţelep- 
ciune şi cu măiestrie, în ceva lipsit de ființă. Iar existenţa vrerii dumneze- 
ieşti este ființă”1*. Aspectul este deosebit de important, întrucât el trimite 
la faptul că materia nu este doar o realitate ce își are cauza în Dumnezeu 
Creatorul. Ea este mult mai mult „în-ființarea voinţei lui Dumnezeu, [...] 
rezultatul Lucrării Personale a lui Dumnezeu”, rămânând „lucrătoare ca 
logos” şi arătând „Lucrarea Dumnezeiască"!%. Prin urmare, şi teologia 
vede în toate cele existente în lumea înconjurătoare un „substrat” energe- 
tic, însă ea înțelege aici lucrarea (energia necreată) a Persoanelor Sfintei 
Treimi. Lumea se descoperă, în acest fel, ca lucrare a Persoanelor Divine, 
o „chemare personală a lui Dumnezeu”!%, plasticizată în lucruri şi vie- 
tăţi, adresată omului. 

Aşadar, faptul acesta, că lucrurile sensibile sunt concentrări imense 
de energie, corelează cu ideea că întreaga materie a lumii sensibile este 
împlinirea poruncii divine „Să fie lumină!"”. În mod asemănător Sf. 
Grigorie Palama, referindu-se la cuvintele „Să fie lumină”, consideră că 
toate cele create erau conţinute virtual în lumina de la început. Părin- 
tele Stăniloae observă că, în acest fel, Sf. Grigorie Palama pare a sugera 
că în lumina sau energia aceea își avea subzistența sau originea toată 
lumea creată'%. Mai mult chiar, faptul că lumea întreagă este creată din 


12 SF. GRIGORIE DE Nyssa, Ormilia I la Corinteni, 12, 58, PG 44, 1312 A, apud 
Christos YANNARAS, Persoană şi eros, trad. de Zenaida Luca, Ed. Anastasia, Bucureşti, 
2000, pp. 102-103. 

124 Despre suflet şi înviere, PG 46, 125 B, apud Christos YANNARAS, Persoană şi eros, 
pp. 102-103. 

15 SF. GRIGORIE DE NYSSA, Despre suflet şi înviere, pp. 102-103. 

125 Se. GRIGORIE DE Nyssa, Despre suflet și înviere, pp. 102-103. 

127 Alexei NESTERUK, Universul în comuniune: către o sinteză neopatristică a teologiei și 
ştiinţei, trad. Mihai-Silviu Chirilă, Ed. Curtea Veche, Bucureşti, 2009, pp. 82-83. 

12 Nota 13, în SF. GRIGORIE PALAMA, Tomul Aghioritic, în Filocalia, vol. VII, trad. 
Pr. Dumitru Stăniloae, Ed. Humanitas, Bucureşti, 1997, p. 431. 

lumină, şi acela că materia este caracterizată de dualitate, având pro- 
prietăţi radical diferite de cele accesibile simțurilor noastre, pot sugera, 
într-o lectură teologică, că materia va primi, în Împărăţia lui Dumne- 
zeu, însuşiri noi, spiritualizate. „În fond, scrie Părintele Stăniloae, însăşi 
materia lucrurilor și trupurilor în forma lor actuală e lumină. Lumina 
lor materială va fi penetrată și copleșită atunci [la învierea de obşte] 
de lumina imaterială, necreată”'%, În acest fel, manifestarea antinomică 
a structurii materiei, undă şi corpuscul, poate dezvălui o fărâmă din 
eshatologie, întrucât sugerează „finalitatea universului creat: transfigu- 
rarea Lui, adică mutaţia şi odihna lumii create în lumina, slava necreată 


a Creatorului, în comuniunea Sfintei Treimi”1%. 


Subiecte 

1. Prezentaţi, pe scurt, câteva dintre datele fizicii referitoare la mi- 
crocosmos, descoperite în secolul al XX-lea, pe care teologia ortodoxă 
le găseşte relevante pentru înțelegerea dimensiunii spirituale a Creaţiei. 

2. Cum receptează teologia ortodoxă schimbarea de paradigmă 
produsă de datele mecanicii cuantice? Prin ce consideraţii? 

3, Care sunt semnificaţiile luminii primordiale menţionată în refe- 
ratul Facerii (1, 3) şi ce relevanță au aceste înțelesuri în contextul datelor 
ştiinţifice actuale? 

3. Situaţii limită în abordările științelor 
și relevanţa lor în dialogul cu teologia ortodoxă 


Cuvinte cheie: incertitudine, începutul universului, conştiinţa, incomple- 
titudine, cunoaştere. 


3.1. Abordările științifice ale lumii. Câteva limite 
3.1.1. Praguri senzoriale, experiență cotidiană și realitate 


În ultimele două secole, explorarea lumii s-a extins prin proiec- 
te tot mai ample pretutindeni în lumea înconjurătoare și în univers. 
Cu precădere în ultima jumătate de veac, tehnologiile tot mai perfor- 
mante au oferit cercetătorului un arsenal de procedee și dispozitive 
de mare rafinament capabile să susțină observaţii în locurile cele mai 
îndepărtate din univers, dar şi în interstițiile cele mai fine din abisul 
materiei, în urmărirea structurilor fundamentale ale realității. În felul 
acesta, ştiinţa a ajuns să ia în discuţie explorarea fundalului ultim al 
lumii, ceea ce se crede că stă dedesubtul planului în care ne mișcăm şi 
trăim, încercând să arunce o privire speculativă către abisul omenesc 
sau către originile şi finalitatea universului. Într-un mod neașteptat 
însă, tocmai în secolul al XX-lea, cel în care realizările și rezultatele 
ştiinţelor şi tehnicii au fost cele mai mari din istorie, au apărut o serie 
de rezultate noi, din câmpul fizicii, cosmologiei, dar și din teritoriul 
mult mai sigur al matematicii, situații care indică anumite limite în 
precizia faptului de știință. Facem în cele ce urmează câteva mențiuni 
despre unele dintre acestea. 

Prima dintre ele este legată de simțuri. Este evident că receptorii 
cu care suntem înzestrați, capabili să sesizeze sunetele, lumina și cele- 
lalte tipuri de stimuli, au praguri de sensibilitate pe care, în experiența 
cotidiană, nu le putem depăşi. Pe de altă parte, chiar obiectele aflate 

la îndemâna simțurilor sunt altceva decât par, căci simțurile, deși le 
receptează, nu pătrund deplin structura și legile lor. Așadar, în timp 
ce o parte a lumii fizice pare să nu existe pentru simţurile omenești, 
cea care e sesizată de ele, ni se înfățișează doar parţial. Şi, aşa cum am 
văzut anterior, bunul-simţ, conturat în bună măsură și pe baza repe- 
relor oferite de simţuri, îşi dovedeşte limitele cu privire la aprecierea 
realității sensibile!!. 


3.1.2. Câteva limite în explorarea micro- şi macrocosmosului 


Aşa cum am văzut, rezultatele mecanicii cuantice indică faptul că 
accesul la realitatea fizică, aşa cum este ea, e imposibil. La nivel cuantic 
devine evident că există o influenţă semnificativă, în chiar actul cunoaş- 
terii, care modifică major ceea ce cunoaştem. Entităţile observate au o 
constituție duală, undă-corpuscul, pentru care o descriere capabilă să 
precizeze caracteristicile unui sistem, cum sunt cele obişnuite la nivelul 
experienţei directe, nu este posibilă. Prin urmare, ţinând seama şi de 
mențiunile anterioare, constatăm că nici în experienţa mijlocită de sim- 
țuri, nici în urma observaţiei atente nu putem dezvălui natura în sine. 
Ne este accesibil mai degrabă modul cum apare ea în relație cu noi. De- 
cuplarea realității cunoscute de cel care întreprinde cunoașterea este im- 
posibilă, idealul unei cunoașteri obiective fiind mai degrabă iluzoriu!*?. 

Aşadar, datele rezultate de pe urma mecanicii cuantice afirmă că 
ceea ce numim cunoaştere ştiinţifică a naturii rămâne principial limi- 
tată, pentru că descrierea completă a realităţii nu este posibilă. Ante- 
rior am menționat principiul de incertitudine al lui Heisenberg care 
afirmă că precizia absolută este imposibilă:*%. La nivel cuantic, realitatea 
nu poate fi identificată pur și simplu cu o stare de fapt, căreia să i se 
asocieze o descriere completă. Predicţiile au caracter probabil. Nu doar 


'31 Roland OMNES, Interpretarea mecanicii cuantice, trad. Walter Radu Fotescu, Ed. 
Tehnică, București, 1999, p. 487. 

2 James T. CUsHING, Concepte filosofice în fizică. Relaţia istorică dintre filosofie şi teoriile 
ştiinţifice, trad. Alexandru Butucelea, Ed. Tehnică, București, 2000, p. 386. 

133 Richard P. FEYNMAN, Fizica modernă, vol. III, Mecanica cuantică, Ed. Tehnică, 
Bucureşti, 1970, p. 32. 

viitorul este imposibil de cunoscut; nici măcar starea prezentă nu poate 
fi cunoscută în toate aspectele ei!**. Mai general, la acest nivel, realitatea 
nu conține obiecte, ci procese; principial ea este alcătuită dintr-o sumă 
de fapte microscopice despre care se poate spune ceva la care se adaugă 
fapte despre care nu se poate spune nimic!%5. 

La scara diametral opusă, explorarea universului întâlneşte limite. În 
primul rând, el este accesibil doar prin intermediul radiaţiei luminoase, 
care are o viteză de propagare finită. Practic, zonele îndepărtate, dinspre 
care nu sosesc radiaţii, nu sunt în niciun fel investigabile, putând fi con- 
siderate ca şi inexistente. Dar, şi în universul observabil am constatat că 
ceea ce se știe este încă foarte puţin în raport cu ceea ce se crede că exis- 
tă. Materia luminoasă, ale cărei structuri și legi sunt cunoscute, ar putea 
să reprezinte mai puţin de 5% din materia-energie a întregului univers. 
Chiar dacă multe din legile ce guvernează universul sunt destul de bine 
cunoscute, materia întunecată și energia întunecată, ce reunesc aproape 
95% din întreaga lui energie, sunt încă foarte puțin cunoscute. 

Pe de altă parte, teoriile ştiinţifice actuale nu se pot întoarce oricât 
de mult în trecutul universului. Sub timpul Planck, actuala descriere a 
gravitaţiei nu mai poate desluşi nimic!*. 

S-ar putea spune că aceste situații limită prezente în cosmolo- 
gia actuală arată că universul nu poate fi cuprins printr-o abordare 
monistă. Principial, așa cum observă și fizicianul Alexei Nesteruk, 
s-ar putea spune că orice explorare cosmologică bazată exclusiv pe 
coerenţa propriilor afirmaţii, nu poate ieşi din hăţișul reprezentărilor 
teoretice, pentru a ajunge să vadă lucrurile „dinafară”. Ea rămâne „în 
mod fundamental închisă în sine”, fără posibilitatea de a fi „evalu- 
ată dintr-un sistem de gândire exterior”. Faptul că există un prag 
pe care explorarea fizică nu-l poate trece, şi care privește condiţiile 
inițiale din momentul Big Bang-ului, înseamnă că drumul oricărei 
cosmologii care se doreşte cuprinzătoare iese, inevitabil, din câmpul 


» A 


134 Pascal NOUvEL, „Determinism”, în Dominique LECOURT (coord.), Dicţionar de istoria 
și filosofia ştiinţelor, Ed. Polirom, 2005, p. 458, col. Il. 

135 Pascal NovvEL, „Determinism”, p. 458. 

1% John D. BARROW, Despre Imposibilitate..., p. 163. 

17 Alexei NESTERUK, Universul în comuniune...» p. 362. 

ştiinţelor, pătrunzând într-un teritoriu nou, unde se operează mai de- 
grabă cu „presupuneri metafizice”. 

De fapt, așa cum observă Alexei Nesteruk, deplinătatea adevărului 
cu privire la fundamentele universului nu poate fi cuprinsă prin teorii 
ştiinţifice selective şi fragmentate, tocmai pentru că teoriile despre uni- 
versul timpuriu sunt îmbunătățite continuu, pe măsură ce sunt colectate 
tot mai multe date observabile. Ajustarea descrierilor științifice nu se 
finalizează niciodată, la fel ca opera de artă care tinde spre o perfecţiune 
pe care nu o va atinge niciodată. În acest fel însă, teoriile științifice par 
să fie adecvate unei perspective filosofice, dinspre care ele pot fi văzute 
în forma unor metafore ce exprimă, deopotrivă „dorința umană de a cu- 
noaşte universul” și „limitele raționalității științifice” care nu reușesc 
să elucideze „taina ca realitate fundamentală a existenţei”. 


3.1.3. Câteva rezultate și situații limită 
în matematică și epistemologie 


Mai general, anumite limite pot fi identificate în interiorul oricărei 
descrieri ştiinţifice, imediat ce avem de-a face cu utilizarea unor expresii 
matematice. Trebuie spus că există numeroase abordări ale faptului de 
ştiinţă, care iau în discuţie metoda specifică ştiinţelor naturii şi maniera 
în care un anumit rezultat e considerat ştiinţific. Formularea unei legi 
care să caracterizeze o anumită familie de fenomene ale realităţii poate fi 
exprimată prin trei componente majore: (a) un anumit set de date culese 
din realitatea înconjurătoare, (b) o anumită structură matematică şi (c) 
un fel de „pod” interpretativ, ce leagă (a) şi (b). Dacă ar fi să ne oprim la 
această structură ce caracterizează legile care descriu o anumită parte a 
realității, putem remarca trei aspecte semnificative. 

În primul rând, multe dezbateri în filosofia ştiinţei, cu precădere 
în filosofia matematicii și a fizicii, vizează acest „pod” interpretativ, mai 


135 Alexei NESTERUK, Universul în comuniune..., p. 357. 

139 Alexei NESTERUK, Universul în comuniune..., p. 362. 

4 Worthing MARK, God, Creation and contemporary Physics, Fortress Press, Mineapolis, 
1996, p. 56, apud Pr. Răzvan Andrei IONESCU, Adrian Nicolae LEMENI, Teologie ortodoxă și știință, 
Ed. Institutului Biblic și de Misiune al Bisericii Ortodoxe Române, Bucureşti, 2006, p. 384. 

precis felul în care se ajunge de la conceptele matematice la datele empi- 
rice!*!. Oricum ar fi înțeles acest pod, este clar că el leagă două teritorii 
complet diferite. În nicio situaţie, realitatea fizică și teoria ştiinţifică ce o 
descrie nu coincid. Există neconcordanţe la ambele capete. Pe de o parte, 
anumite porţiuni din realitatea fizică nu-și găsesc niciun corespondent 
în teorie, iar, pe de altă parte, anumite proprietăți imaginabile, părți și 
rezultate ale teoriilor nu se regăsesc în realitate'?2. Mai mult, acolo unde 
realitatea fizică şi teoria se suprapun, reprezentarea diferă inevitabil de 
faptul descris în ea. Nicio expresie nu poate suplini realitatea, și nici 
măcar nu poate fi o oglindă fidelă a experienţei; în faptul ştiinţei, ca şi în 
experienţa directă a lumii, „nu putem să pronunțăm nici măcar o frază 
care să traducă un fapt pur de experienţă [...] orice traducere a experi- 
enţei în cuvinte ne obligă să mergem dincolo de experienţă”"?. Situaţia 
este inevitabilă, întrucât e vorba de manifestarea deosebirii intrinsece de 
natură dintre realitate (care este semnificată) şi logos (semnificant) '*. 
În al doilea rând, urmărind să desluşim mai bine malul teoretic 
pe care se sprijină acest pod, anume teritoriul matematicilor, se ajunge 
inevitabil la unele întrebări dificile, care nu au primit încă un răspuns 
acceptabil. De exemplu, care e natura conceptelor matematice? De 
asemenea, dacă este să rămânem în cuprinsul acesta al matematicii, 
vom vedea alte câteva limite. Cunoașterea logică este principial limita- 
tă, așa cum sunt și raționamentele care se construiesc prin intermediul 
ei. O logică în stare să crească prin propriul ei conţinut (adică o logică 
a inducției) nu există. În fapt, logica deductivă permite să căutăm şi să 
găsim doar acele afirmaţii care sunt deja cuprinse (implicit) în premi- 
sele lor!*. De asemenea, și teoria numerelor pare să constate o serie de 
granițe importante. La limită, se pare că nici măcar numerele naturale 
sau expresia „număr” nu sunt înțelese deplin, în fundamentele lor!*. 


111 Michael HELLER, „Essential Tension: Mathematics-Physics- Philosophy”, în: Foundation 
of Science, 2 (1997), pp. 44-46. 

142 Roland OMNES, Interpretarea mecanicii cuantice, p. 124. 

'% Hourya SINACEUR, „Model, în: Dominique LECOURT (ed.), Dicţionar de istoria și 
filosofia științelor, p. 942. 

141 Roland OMNES, Interpretarea mecanicii cuantice, p. 499. 

145 Roland OMNES, Interpretarea mecanicii cuantice, p. 50. 

1% Gottlob Fnece, Fundamentele aritmeticii. O cercetare logico-matematică asupra 
conceptului de număr, trad. Sorin Vieru, Ed. Humanitas, București, 2000, p. 258, nota 279. 

Situaţia aceasta anunţă, cumva, că „fundamentul matematicii înseși 
nu se află în ea însăși'!. 

Aşa cum se va vedea pe larg, potrivit teoremelor de incompletitudi- 
ne ale lui Gâdel, și sistemele de axiome suficient de complexe au limite. 
Ele posedă propoziții pentru care nu există nicio posibilitate de evaluare 
care să aibă în atenţie valorile lor de adevăr. Cu alte cuvinte, sisteme- 
le acestea nu conțin și mecanisme capabile să valideze toate afirmaţiile 
care se pot formula între graniţele lor!%, chestiune ce anunţă imediat, 
imposibilitatea realizării unei axiomatizări complete a aritmeticii!'*. Mai 
general, și este ceea ce dorim să subliniem aici, incompletitudinea este 
caracteristică oricărei teorii matematice suficient de bogate ale cărei re- 
surse deductive sunt cele ale logicii clasice!%, Însă, dacă în matematică, 
idealul obținerii unui set de axiome complet şi consistent logic este ex- 
clus, atunci şansa obţinerii unui set de rezultate similare în fizică este, în 
practică, minimă”. 


3.1.4. Posibile limite în explorarea gândirii și conştiinţei 


În fine, în al treilea rând, dacă am explora felul în care se nasc şti- 
ințele naturii, prin construcția acestui pod interpretativ, legând malul 
matematicii de cel al realității înconjurătoare, intră în discuţie şi un alt 
aspect. Este nevoie să abordăm problema minţii, ca posibilă sursă a con- 
ceptelor matematice şi a judecăților logice, și, prin ea, în mod inevitabil, 
creierul omenesc, organ de care se leagă astfel de activități. Însă, odată 
cu acestea, răsar alte câteva întrebări fără răspuns. De exemplu, cum se 
nasc noțiunile şi construcțiile matematice? Ce legătură este între min- 
tea omenească şi matematică? De unde vin predilecția aceasta pentru 
conceptele matematice şi ușurința cu care urmărim mental judecăţile 


147 Alexei NESTERUK, Universul în comuniune..., p. 295. 

'4 John D. BARROW, Despre imposibilitate... p. 200. 

1% Dominique LEcouRT (ed.), Dicţionar de istoria și filosofia ştiinţelor, p. 443. 

15 Patrick SuppES, Metafizica probabilistă, trad. Adrian-Paul Iliescu şi Valentin Mureşan, 
Ed. Humanitas, București, 1990, p. 191. 

'5: Michael HELLER, „From now to infinity”, în vol. Spiritual Information: 100 perspectives 
on science and religion, Ed. Charles L. Harper Junior, Templeton Fundation Press, 2005, p. 229. 

de ordin logic? Fără prea mult efort, se poate vedea că formularea unor 
răspunsuri la aceste întrebări e dificilă. Iar situaţia care complică formu- 
larea răspunsurilor o reprezintă tocmai modul în care mintea omului 
se constituie drept „sursă” a conceptelor şi raționamentelor matemati- 
ce. În general, mintea omenească reprezintă un „loc” unde o explorare 
clarificatoare, care să urmărească modul cum se nasc aceste concepte 
matematice, nu e cu putință. Este binecunoscut faptul că cercetările care 
vizează legătura dintre procesele neuronale şi conceptele matematice, în 
special, angajează un câmp vast, plin de provocări şi întrebări dificile, 
multe dintre ele încă fără răspuns. 

Problema minţii duce către alta, mai generală: sunt semnalate unele 
limite ce ar putea să existe în explorarea psihicului uman, prin metode 
specifice ştiinţelor pozitive. O perspectivă cuprinzătoare cu referire la 
acest ultim subiect, propusă de neuroștiințe, semnalează o altă proble- 
mă limită: definirea ştiinţifică a conştiinţei. Dacă dorim să păstrăm exi- 
genţele „cunoaşterii pozitive”, acest lucru pare a nu fi posibil, chestiune 
determinată nu de constrângeri de ordin tehnic, ci de principii logice. 
După unele consideraţii, o astfel de problemă pare a fi insolvabilă sau 
indecidabilă!%, fiind considerată de unii cercetători drept problemă mai 
presus de posibilitățile inteligenței umane!”. 


3.1.5. Posibile limite în explorarea științifică 
a interacțiunii minte — creier și a persoanei 


În datele ştiinţifice din ultimul secol, care au avut în atenţie creierul, 
s-a constatat că există o interdependenţă a acțiunilor și a relaţiilor, creie- 
rul şi corpul interacționând reciproc unul asupra altuia. Practic, nu pu- 
tem vorbi de un creier disociat de corp, ci de un tot unitar. Neurologul 
Antonio Damasio menţionează că neurobiologia actuală evidenţiază o 
anumită reciprocitate între minte şi imagine. În felul acesta este recu- 
perată, în plan ştiinţific, o viziune tradițională specifică gândirii bazate 


152 Leonard GAVRILIU, Dicţionar de cerebrologie, Ed. Univers Enciclopedic, Bucureşti, 

pe simbolism religios conform căreia gândul este asociat cu imaginea. 
Din această perspectivă, a cunoaște înseamnă a vedea, iar rațiunea este 
înțeleasă ca exersarea capacității minții văzătoare. În acest punct al date- 
lor științifice, Tradiţia ortodoxă are înțelesuri semnificative, ce pot evi- 
denţia convergenţe fertile. 

Este semnificativ că neurobiologia contemporană descoperă şi afur- 
mă această perspectivă. Damasio menționează că o minte implică faptul 
că un organism formează reprezentări neurale care pot deveni imagini. 
EI afirmă: „Din punctul meu de vedere, aici e miezul neurobiologiei: 
procesul prin care reprezentările neurale, constând în modificările bio- 
logice create de învăţare într-un circuit neural, devin imagini în minţile 
noastre; procesul care permite schimbărilor microstructurale invizibile 
din circuitele neuronilor (în corpurile celulare, dendrite, axoni și sinap- 
se) să devină reprezentări neurale, care la rândul lor devin imagini ce 
simțim că ne aparţin” "+. 

Pe de o parte, se poate afirma că există o interacțiune între creier şi 
trup, iar pe de altă parte, o interdependenţă între corp și mediul exterior. 
Organismul primeşte o sumedenie de informaţii senzoriale din mediul 
înconjurător (prin stimularea activităţii neurale din ochi prin retină, 
din ureche, prin terminaţiile nervoase aflate în tegumente, prin papilele 
gustative şi mucoasa nazală). Informaţiile sunt transmise şi procesate 
prin intermediul rețelelor neurale, structuri cu o arhitectură extrem de 
complexă. În felul acesta, s-ar putea spune că ceea ce numim cunoştinţe, 
necesare raționamentului, sunt conţinuturi ce ajung în minte sub forma 
imaginilor. Practic, acțiunea minţii convertită în raționament se reali- 
zează prin imagini. Există în creier imagini perceptive furnizate prin 
informaţii senzoriale ale mediului exterior, imagini din trecut reamin- 
tite şi procesate în creier, precum şi imagini din viitor, convocate prin 
ajutorul imaginaţiei. Imaginile se bazează pe reprezentări neurale depo- 
zitate în suprafețele corticale senzoriale avansate. 

Toate aceste modele explicative oferite de ştiinţele creierului se si- 
tuează convergent în raport cu unele consideraţii pe care le găsim în 


15 Antonio DAMASIO, Eroarea lui Descartes, trad. de Irina Tănăsescu, Ed. Humanitas, 
Bucureşti, 2004, p. 112. 

spiritualitatea creștină. Mai întâi trebuie spus că, în general, perspectiva 
tradițională structurată prin simbolism religios afirma cu tărie că gân- 
durile sunt reprezentate prin imagini. În volumul 1 al lucrării de faţă, 
am afirmat că mentalitatea lumii moderne prin influența semnificativă 
a gândirii de tip protestant care a acordat o atenţie cuvântului scris în 
raport cu imaginea (autoritatea principiului Reformei Sola Scriptura) a 
disociat cuvântul de imagine. Gândul era înţeles ca o succesiune a unor 
cuvinte. Pentru relaţia dintre teologie și ştiinţă, precum şi pentru valori- 
ficarea unei conştiinţe apologetice mărturisitoare în această problema- 
tică, este relevant faptul că neuroștiințele actuale afirmă din punct de 
vedere ştiinţific un fapt împărtăşit şi exprimat de-a lungul timpului în 
interiorul Tradiţiei religioase: faptul că gândurile sunt expresii ale imagi- 
nilor, iar rațiunea este o vedere a minții. 

Evident că gândurile includ totodată cuvinte şi simboluri, dar aces- 
tea sunt reprezentate în creier prin imagini. Neurobiologul Damasio 
menţionează: „[...] atât cuvintele, cât şi simbolurile arbitrare se bazează 
pe reprezentările organizate topografic şi pot deveni imagini. Majorita- 
tea cuvintelor pe care le utilizăm în monologul nostru interior, înainte 
de a vorbi sau de a scrie o propoziţie, există în conștiința noastră sub 
forma unor imagini auditive sau vizuale. Dacă n-ar deveni imagini, ori- 
cât de efemere, nu am putea lua cunoștință de ele. Faptul rămâne valabil 
chiar și în cazul acelor reprezentări organizate topografic care nu ajung 
la lumina limpede a conștiinței, ci sunt activate în taină”15%. 

Este interesant cum această perspectivă este ilustrată şi în alte dome- 
nii ale cercetării științifice. De exemplu în matematică, Benoit Mandel- 
broat arată că prin geometria fractală se gândeşte prin imagini. Fizicianul 
Richard Feynman se concentra asupra găsirii unei soluţii ilustrate prin 
imagini la ecuaţiile care modelau diferite fenomene fizice. Albert Einstein, 
în mod similar, a asumat aceeaşi perspectivă. El spune că în gândirea sa 
cuvintele nu par să joace un rol important, relevante fiind imaginile. 

Mai general, neurologul Antonio Damasio formulează fără echi- 
voc această situație: „De la bun început am spus limpede ce cred des- 
pre limitele științei: sunt sceptic în legătură cu pretențiile ştiinţei de a fi 


'55 Antonio DAMASIO, Eroarea lui Descartes, pp. 130-131. 

obiectivă şi definitivă. Mi-e greu să văd în rezultatele ştiinţifice, mai ales 
din domeniul neurobiologiei, altceva decât aproximaţii provizorii care 
ne satisfac pe moment și pe care le înlăturăm de îndată ce apar descrieri 
mai bune [...]. Complexitatea minţii umane este, poate, de așa natură în- 
cât să nu aflăm niciodată soluţia problemei din cauza limitărilor noastre 
inerente. Poate că nici nu ar trebui să vorbim despre o problemă, ci des- 
pre un mister, făcând distincţie între întrebările pe care știința le poate 
aborda și cele care e probabil să rămână pe veci fără răspuns”!5%. 
Persoana umană transcende, potrivit psihologiei contemporane, 
toate modelele și structurile care o descriu!”. Chiar și în condiţiile pro- 
gresului tehnologic, în imagistica medicală, ce permite explorarea prin 
RMN funcţional, conștiința umană a rămas departe de a fi elucidată!*. 


3.1.6. Limitele științelor. Două perspective 
din aria filosofiei: fenomenologia și hermeneutica 


Reflecția filosofică a scos la iveală situaţii limită în demersul ști- 
inţelor naturii. Iată o întrebare: În ce măsură putem găsi, în cuprinsul 
datelor ştiinţifice, răspunsuri care să aibă relevanţă în chestiuni precum 
sensul şi finalitatea vieţii? Încercăm să expunem aici câteva puncte de 
vedere formulate în aria fenomenologiei şi hermeneuticii. Găsim multe 
consideraţii ce privesc felul în care rezultatele științelor, şi maniera lor 
specifică de abordare a lumii se răsfrâng asupra înţelegerii vieţii şi în 
modul situării noastre în lume. 

Edmund Husserl (1859-1938) a reușit să construiască o analiză pro- 
fundă, lucidă a limitelor cunoașterii ştiinţifice şi a temeiurilor ei. Cu 
puţine decenii înaintea lui, Wilhelm Dilthey (1833-1911) afirma că tot 
ceea ce poate sesiza omul în lume se dezvăluie prin trupul său. Cunoaş- 
terea mediului înconjurător şi a lumii fizice este de fapt posibilă tocmai 
pentru că o parte a lumii exterioare se află într-un raport mai strâns cu 


15 Antonio DAMASIO, Eroarea lui Descartes, p. 15. 
157 G.W. ALLPORT, Structura și dezvoltarea personalităţii, Ed. Didactică şi Pedagogică, 

viaţa noastră spirituală. Corpul, credea Dilthey, este „fragmentul natu- 
rii” care ne asigură această întâlnire cu ea!*. Observaţia aceasta rămâne 
valabilă şi astăzi, întrucât şi în situația dispozitivelor tehnice care inves- 
tighează lumea, a telescopului şi microscopului şi altele asemănătoare 
lor, care lărgesc pragurile noastre senzoriale, condiţia cunoașterii ră- 
mâne neschimbată. În cazul tehnologiilor care ne mijlocesc explorarea 
lumii, avem de-a face cu o acomodare a tehnicii, cu o extensie a explo- 
rării lumii croită pe aparatul nostru senzorial, din care rezultă o hartă a 
datelor despre lume alcătuită antropomorfic prin spaţiu și timp, materie 
şi energie, greutate sau textură, prin procese descrise matematic, adică 
forme particulare de lectură a lumii, date de propriul nostru echipament 
senzorial şi rațional. În fine, ca parte a lumii exterioare, corpul se află 
într-un raport special şi cu viața spirituală a omului, încât percepțiile 
senzoriale, acțiunile volitive şi manifestările afective îşi au şi ele un co- 
respondent în anumite stări corporale!“. 

Husserl merge mai departe, formulând o observaţie importantă, 
anume că în spatele descoperirilor, noțiunilor sau conceptelor menite 
să alcătuiască teoriile ştiinţifice ce descriu realitatea, se ascunde de fie- 
care dată subiectivitatea umană. Pe de o parte, Husserl a înţeles faptul 
că o certitudine cu referire la lume nu este nicăieri mai pură, mai lipsită 
de îndoială, ca în matematică și logică, matematica furnizând un fel de 
chintesenţă a certitudinii'S!. Pe de altă parte, Husserl va face observaţia 
că ştiinţa este considerată, de cele mai multe ori, din perspectiva conți- 
nutului şi conexiunilor ei teoretice'S, între diverse unități, concepte sau 
construcții mentale. Însă, chiar dacă cercetătorul formulează propoziţii 


'5 Poul LuBkE, „Wilhelm Dilthey. Spirit și Natură”, în Anton Hucul, Poul LUBKE 
(coord.), Filosofia în Secolul XX, vol. |, Fenomenologia, hermeneutica, filosofia existenţei, teoria 
critică, trad. Gheorghe Pascu, Andrei Apostol, Cristian Lupu, Ed. All, Bucureşti, 2008, p. 41. 

15% Poul LuBkE, „Wilhelm Dilthey..”, p. 41. 

pe care le susține în mod natural, el omite să spună ceva despre judecă- 
țile sale sau ale altcuiva, vrând să se pronunţe doar despre stările de fapt 
corespunzătoare'%. Însă cercetătorului naturii nu-i este clar că „funda- 
mentul permanent al travaliului său intelectual subiectiv îl constituie 
lumea înconjurătoare a vieţii "6. 

În felul acesta, ies la iveală tocmai problemele ce provin din „naivi- 
tatea în care ştiinţa obiectivistă reţine pentru universul oricărui existent 
ceea ce ea numeşte «lume obiectivă», fără ca prin aceasta să dea atenţie 
faptului că subiectivitatea creatoare nu poate intra în drepturile ei în 
nicio ştiinţă obiectivă”!$. Husserl susține că ştiinţa însăşi se întemeiază 
în subiectivitatea umană. 

Pe alt plan, hermeneutica şi fenomenologia argumentează că viața 
însăşi nu poate fi cuprinsă prin rațiune. Hermeneutica susține, de exem- 
plu, prin voci autorizate ca cea a lui Gadamer, că adevărul nu aparține 
exclusiv ştiinţelor naturii. Pretinsa exclusivitate a ştiinţelor asupra ade- 
vărului este doar o eroare de ordin cultural sau ideologic. Altfel, datele 
și experienţele provenite din artă sau literatură, din religie sau istorie, 
ar rămâne înafara atenţiei. Dar înțelegerea lumii și edificarea de sine 
nu pot ocoli datele de ordin cultural, artistic, religios şi istoric, tocmai 
pentru că acestea cuprind ceea ce scapă tuturor ştiinţelor, viața omului 
în întregul ei! Gândirea, plecând de la ea însăşi, scrie Michel Henry, „nu 
poate să avanseze spre viață, pentru a o descoperi și a o cunoaşte”156. Via- 
ţa omului nu poate fi prinsă și epuizată printr-o mișcare a gândirii. De 
aceea, nici hermeneutica, în sensul unei filosofii a edificării!”, nu con- 
stă într-un act raţional, ci solicită competențe de ordin practic!S. Via- 
ţa însăşi se dovedeşte esenţială pentru înțelegerea vieţii omenești, iar a 


'6% Edmund HussERL, Cercetări logice II..., p. 136. 

'% Edmund HussERL, Criza umanităţii europene și filosofia, trad. Alexandru Boboc, Ed. 

înainte, în vol. Moștenirea Europei, trad. O. Nicolae şi V. Panaitescu, Ed. Polirom, 

16 „Despre idealul filosofiei practice”, în vol. Elogiul teoriei..., p. 59. 

înțelege nu se rezumă la judecăţile raţionale, ci mai amplu și mai pro- 


fund, presupune un anumit fel de a fi, o anumită participare”. 


3.2. Limitele gândirii axiomatice. 
Implicaţiile teoremelor de incompletitudine ale lui GOdel 


3.2.1. Matematică şi logică 


Înainte de a prezenta perspectiva teologică, prezentăm câteva de- 
talii referitoare la gândirea axiomatică și la consecinţele teoremelor de 
incompletitudine. 

Este important, pentru început, să precizăm că logica se ocupă cu 
relația dintre concepte şi propoziții, precum şi cu raționamentele prin 
care se fac deducţii din relaţiile acestora. Primul care a încercat să inte- 
greze logica şi matematica într-o singură matematică universală a fost 
Gottfried Leibniz (1646-1716). Leibniz s-a angajat într-o cercetare prin 
care căuta să identifice un limbaj universal al raționamentului logic. 
Noţiunile şi ideile simple erau reprezentate prin simboluri, iar cele mai 
complexe erau combinaţii ale simbolurilor elementare. Leibniz spera ca 
prin calcul algebric să poată exprima adevărul oricărei afirmaţii din ori- 
ce domeniu al cunoașterii. 

În secolul al XIX-lea există un interes deosebit în tendința de 
relaționare a matematicii cu logica. Augustus de Morgan (1806-1871) a 
insistat asupra algebrizării logicii. E a extins aria silogismelor lui Aris- 
totel, având o contribuție semnificativă în logică, referitoare la cuantifi- 
carea predicatului. George Boole (1815-1864) a transformat realmente 
logica în algebră (care avea să se numească algebră booleană), făcând o 
paralelă între legile logicii şi operaţiile aritmeticii. Boole a publicat Ana- 
liza matematică a logicii în 1847 şi Legile gândirii în 1854. 

Un alt logician semnificativ care a continuat şi aprofundat cerceta- 
rea referitoare la interacțiunea dintre matematică și logică a fost Gottlob 
Frege (1848-1925). El publică în 1879 o lucrare revoluționară în logică: 


169 Hans-Georg GADAMER, Adevăr și metodă, trad. Gabriel Cercel, Larisa Dumitru, 
Gabriel Kohn şi Călin Petcana, Ed. Teora, Bucureşti, 2001, p. 13. 


APOLOGETICA ORTODOXĂ 165 


Scriere conceptuală, un limbaj formal pentru gândirea pură, după mo- 
del aritmetic. Urmează publicarea a două volume intitulate Legile fun- 
damentale ale aritmeticii. Pentru Frege, adevărul este independent de 
judecata umană. A fi adevărat nu este totuna cu ceea ce pare adevărat. 
Frege își construieşte un program de logică, folosind concepte din logică 
inclusiv pentru aritmetică. 

Bertrand Russel continuă linia lui Frege de a deduce aritmetica din 
logică. Împreună cu Alfred Whitehead a publicat în trei volume o lu- 
crare reprezentativă pentru logică: Principia mathematica. În această 
lucrare se susține ipoteza că matematica reprezintă o detaliere a legilor 
logicii. În încercarea de a depăși paradoxurile, cei doi au introdus anu- 
mite legi, de exemplu axioma reductibilității, generându-se controverse 
și neîncredere. Pe linia eliminării paradoxurilor au fost găsite soluții mai 
elegante de către matematicienii Ernst Zermelo și Abraham Fraenkel. 

Principalul partizan al formalismului matematic va fi matematici- 
anul german David Hilbert (1862-1943). Pentru el, matematica repre- 
zintă un amplu sistem de formule fără sens. Semnificaţia este eludată, 
punându-se accent pe fundamentele matematicii. Pentru explicația 
acestora, Hilbert arată că este nevoie de o nouă disciplină, numită 
metamatematică prin care să demonstreze funcționarea matematicii. 
Practic, prin programul său, Hilbert urmărea să demonstreze mate- 
matic faptul că matematica funcţionează, sacrificând sensurile în de- 
trimentul fundamentelor. 

Demonstrarea coerenței matematice prin aritmetică devine un 
obiectiv asumat ca manifest și exprimat public la Congresul internaţional 
de matematică de la Paris din 1900. Hilbert se angajează într-un efort de 
formalizare completă a unui sistem deductiv. Prin distincția dintre ma- 
tematică și metamatematică, Hilbert speră să găsească proba absolută 
a consistenței logice într-un sistem formal. EI afirma: „Cercetările mele 
privind noile fundamente ale matematicii au ca scop pur şi simplu eli- 
minarea, o dată pentru totdeauna, a oricărei îndoieli legate de deducția 
matematică [...]. Tot ce însemna înainte matematică trebuie riguros for- 
malizat, astfel încât matematica propriu-zisă sau matematica în sens strict 
să devină un rezervor de formule. [...] În plus faţă de această matema- 
tică propriu-zisă formalizată, avem o matematică întru câtva nouă: o 

matematică necesară pentru a salva matematica, în care, spre deosebire de 
metodele pur formale de deducție din matematica propriu-zisă, se aplică 
deducţia contextuală, dar numai pentru a demonstra coerenţa axiomelor. 
[...] Astfel, dezvoltarea științei matematicii ca întreg are loc pe două căi ce 
alternează în permanenţă: pe de o parte, deducem formule demonstrabile 
din axiome prin deducție formală, pe de alta, adăugăm noi axiome și le 
demonstrăm caracterul non-contradictoriu prin deducție contextuală”!70. 


3.2.2. Implicaţiile teoremelor de incompletitudine ale lui GOdel 


Kurt Godel (1906-1978) s-a născut la Brno şi a fost naturalizat ca 
austriac în 1929. Din cauza ideologiei naziste a emigrat în Statele Unite 
ale Americii, stabilindu-se la Princeton în 1940. Gdel a revoluţionat 
logica matematică prin teoremele sale de incompletitudine, publicate 
într-un articol în 1931. Prima teoremă evidenţiază că într-un sistem lo- 
gic consistent din punct de vedere formal în care este folosită cel puțin 
o propoziţie aritmetică, există o incompletitudine manifestată prin pro- 
poziţii nedemonstrabile. Cea de-a doua teoremă de incompletitudine se 
referă la faptul că în cadrul unui sistem formal, consistenţa acestuia nu 
poate fi demonstrată din interiorul sistemului. 

Aceste teoreme au fost publicate în cadrul unui articol destul de 
scurt în 1931 într-o revistă germană, cu un titlu referitor la propoziţiile 
nedemonstrabile din interiorul sistemelor structurate prin logica for- 
mală. În momentul apariţiei sale, atât titlul, cât și conţinutul au rămas 
destul de neinteligibile pentru majoritatea matematicienilor. Demon- 
strația lui GOdel, extrem de ingenioasă, presupunea un grad ridicat de 
tehnicitate şi puţini logicieni din acea vreme erau exersați suficient cât 
să înțeleagă mecanismele demersului lui Godel. 

Godel articulează demersul său la fundamentele matematicii. Una 
dintre metodele fundamentale în cercetarea matematică este cea axio- 
matică (plecându-se de la un număr finit de axiome, prin logică deduc- 
tivă sunt deduse anumite teoreme în cadrul unei teorii). Godel arată că 


17 Mario LIvIo, Este Dumnezeu Matematician?, trad. Anca Florescu-Mitchel, Ed. 
Humanitas, București, 2011, p. 215. 

însăşi metoda axiomatică, receptată ca fiind de referință în matemati- 
că, are limite interne care exclud posibilitatea unei axiomatizări totale. 
El demonstrează că nu este posibilă stabilirea unei consistențe logice 
într-un sistem suficient de complex (care utilizează cel puţin o propozi- 
ţie aritmetică) exclusiv prin metoda axiomatică. 

În căutarea demonstrației consistenţei logice a unui sistem formal, 
matematicianul David Hilbert s-a angajat într-un demers programatic 
prin care să identifice demonstraţia absolută a unui sistem formal. Am 
afirmat deja că el a urmărit formalizarea completă a unui sistem de- 
ductiv. Hilbert va construi un sistem al semnelor matematice, lipsite de 
orice semnificaţie, prin care să realizeze anumite teoreme în cadrul sis- 
temului printr-o analiză combinatorică. Sistemul formalizat matematic 
este însă lipsit de semnificaţie, dar el susține că aserțiunile cu privire 
la semnificaţii ţin de domeniul metamatematicii. Prin distincția dintre 
metamatematică şi matematică, Hilbert speră să identifice proba abso- 
lută a demonstraţiei bazată pe metoda axiomatică. 

Prin rezultatele sale, GOdel infirmă ambițiile programului lui Hil- 
bert, arătând limitele structurale ale metodei axiomatice în matematică 
şi, mai mult decât atât, demonstrând că orice sistem logic formal este 
incomplet. Cu alte cuvinte, există propoziții adevărate, dar care nu pot fi 
demonstrate, folosindu-se propoziţiile interne ale sistemului respectiv. 
De exemplu, există în matematică propoziţii adevărate, precum faimoa- 
sa conjectură Goldbach (orice număr par reprezintă suma a două nu- 
mere prime), dar care nu pot fi demonstrate. Nu s-a găsit vreun număr 
par care să nu poată fi exprimat prin suma a două numere prime. Cu 
toate acestea nu s-a putut demonstra valabilitatea universală a conjunc- 
turii Goldbach, plecându-se de la anumite axiome ale aritmeticii. 

În demonstrarea teoremelor sale de incompletitudine, GOdel a ur- 
mat, până la un anumit punct, raționamentul unui matematician fran- 
cez, Jules Richard, raționament care a fost enunțat pentru prima dată 
în 1905. Acesta evidenţiază circularitatea și regresia la infinit care pot 
fi folosite în interiorul unui sistem construit prin logica formală, fiind 
consacrat în logică prin denumirea de paradoxul lui Richard. Cheia 
demonstraţiei lui G6del o reprezintă principiul proiecției prin care se 
realizează relaționarea dintre matematică şi metamatematică (intenţia 

de a genera demonstrații complexe din metamatematică, prin proiecția 
unor structuri abstracte din matematică - de exemplu, din aritmetică). 
Valorificând paradoxul lui Richard şi conceptul proiecției, GOdel va de- 
monstra incompletitudinea unui sistem logic formal. 

Teoremele de incompletitudine exprimă limitele structurale ale 
gândirii axiomatice, reliefând insuficiența logicii formale în domeniul 
cunoaşterii. Este important de spus însă că aceste rezultate nu înseamnă 
discreditarea logicii, ci doar atenţionarea asupra limitelor sale. Impli- 
caţiile teoremelor lui G6del nu pot constitui un pretext pentru poziţii 
prăpăstioase, care anihilează potenţialul gândirii logice, precum nu pot 
legitima un îndemn spre incoerenţă sau absenţă a rigurozităţii de tip ști- 
inţific. Doar că, prin demonstraţie ingenioasă și sofisticată, folosindu-se 
aparatul complex al logicii formale se afirmă că adevărul transcende de- 
monstraţia. Prin demonstraţie nu se poate cunoaşte totul; există o raţi- 
onalitate profundă atât în actul gândirii, cât şi în lumea fizică, imposibil 
de epuizat în granițele logicii formale. 

Perspectiva lui GOdel se află în vecinătatea perspectivei teologice 
conform căreia adevărul nu se epuizează în formularea sa, potențându- 
se practic capacitatea inteligenței creatoare. „Ieoremele lui G6del] arată 
că structura și capacitatea inteligenței umane sunt mult mai complexe 
şi mai subtile decât demonstraţia formală. În acest sens, chiar opera lui 
Godel este un exemplu de ingeniozitate şi de subtilitate a unei inteligen- 
țe extrem de vii. Departe de a ne descuraja, ar trebui să fim stimulaţi în 
cultivarea bogăției raţiunii creatoare”. 


3.3. O perspectivă a teologiei ortodoxe privind 
limitele cunoașterii ştiinţifice 


3.3.1. Întrebări legitime şi o mişcare structurală 
a minţii omeneşti către sens 


Pentru teologia ortodoxă, situaţiile acestea, care indică limitele ştiin- 
țelor, în diverse arii ale explorărilor lumii, sunt deosebit de semnificative. 


171 Ernest NAGEL, Le theoreme de Godel, Ed. du Seuil, Paris, 1989, p. 95. 

În primul rând, imposibilitatea de a elucida natura realităţii ultime, 
suportul pe care se sprijină energiile create ale universului, sugerează, 
într-o lectură teologică, un anumit apofatism al lumii, care a fost făcută 
din nimic. Potrivit viziunii oferite de teologie, dificultățile întâlnite de 
ştiinţe, pe drumul descoperirii unei structurii de bază a realităţii, care să 
dea seama de întreaga alcătuire a lumii sensibile, de structurile ei ener- 
getice şi de mişcările ei, dar și de fundalul ei de spațiu-timp 4-dimensi- 
onal, ţin de faptul că un astfel de suport, care să poată explica prin sine 
temeiul tuturor celor sensibile, nu există. Într-un fel, faptul acesta se şi 
întrevede în felul cum decurg căutările teoreticienilor: de fiecare dată 
când o anumită structură de bază este descoperită, ea are nevoie de o 
explicaţie cu privire la cauzele pentru care posedă anumite caracteris- 
tici şi nu altele, încât structura ultimă devine repede punctul de început 
pentru căutarea unui constituent „mai fundamental”. 

În viziunea teologiei, situaţii ca aceasta se petrec pentru că lumea 
este caracterizată de un anumit apofatism, pentru că ea a fost creată ex 
nihilo şi se sprijină pe ceva de dincolo de lumea aceasta, pe bunăvoin- 
ţa lui Dumnezeu, având ca suport ultim al existenței energiile necreate 
divine, care sunt mai presus de putinţele de investigaţie ale ştiinţelor. 
Desigur, substanţa ei nu se confundă cu energiile necreate, însă neavând 
o altă sursă a existenței decât bunăvoința lui Dumnezeu, ea nu posedă 
o structură energetică sau materială de bază, care să fie sursă autonomă 
pentru toate celelalte existențe. Atât temeiul raționalității lumii, cât şi 
suportului energetic ultim, sunt în Dumnezeu, Cel mai presus de lume, 
de instrumentele de investigaţie ale științelor, de puterea instrumenta- 
rului matematic de cuprindere şi de putinţele minţii omeneşti. 

În al doilea rând, faptul că prin metode specifice ştiinţelor noi nu 
putem pătrunde şi epuiza realitatea, utilizând descrieri matematice, ara- 
tă că lumea şi viața sunt de un alt ordin, depășind cuprinderea şi forța 
simbolizatoare a construcţiilor matematice. Părintele Dumitru Stăniloae 
subliniază o anumită prăpastie existentă între Logos și logică. În aceas- 
ta întrevedem şi noi imposibilitatea logicii de a cuprinde raționalitatea 
lumii create prin Logos şi pentru El. În particular, dificultățile pe care le 
întâmpină demersurile cosmologiei, anume de a descrie precis viitorul 
universului, sugerează, în lectura teologiei, un alt tip de apofatism. În 

dificultatea aprecierilor privind modul cum se va încheia expansiunea 
universului, teologia ortodoxă întrevede că lumea şi viaţa se înfăţişează 
omului deopotrivă ca realități ale existenţei și taine ce nu pot fi înțelese 
decât în interiorul unei experienţe de cunoaştere mai cuprinzătoare, în 
comuniunea cu Cel ce le-a făcut şi le-a dăruit lui. 

În fine, în dificultăţile de explorare și înţelegere deplină a minţii 
omenești, a conştiinţei şi a felului cum gândurile și judecăţile noastre 
nasc instrumentarul matematicii care se pliază atât de bine pe reali- 
tate, teologia întrevede apofatismul persoanei umane, în care iposta- 
sul omenesc şi puterea lui de înțelegere rămân, într-un anumit sens, 
de nepătruns. 

Rezumând, am putea spune, de pe urma acestor mențiuni, că ști- 
ința ultimelor decenii a adus în atenţie numeroase date și rezultate ce 
indică unele situaţii limită: nu putem descrie deplin lumea și viața; 
nu putem anticipa viitorul universului prin descrierile precise ale şti- 
ințelor; nu putem explicita temeiurile instrumentarului matematicii 
care ne asigură tocmai rezultatele tari ale ştiinţelor, nu putem face lu- 
mină, nu putem înţelege deplin însuși miezul înţelegerii şi al conşti- 
inței. Într-o lectură simbolică, spirituală, vedem în acestea o condiție 
tainică a vieții omului - ființă întrebătoare, capabilă să formuleze în 
cuvinte întrebări care au răspunsul mai presus de cuvinte, dar în stare 
să recepteze şi să înțeleagă. Omul sesizează lumea, viaţa, puterea sa 
de înţelegere și adâncimile conștiinței sale ca taine și realităţi, caută 
să le pătrundă, dar le va putea înțelege doar pe măsură ce acelea sunt 
experiate curat, nepătimaş, în stare de comuniune cu Cel ce le-a făcut 
şi le-a dăruit lui pe toate. 


3.3.2. În teologia ortodoxă, despătimirea premerge cunoaşterii 


Din perspectivă teologică, câtă vreme se bizuie doar pe rațiune, 
urcușul minţii omeneşti pe versantul cunoaşterii, de-a lungul întregii 
istorii, prin strădania generaţiilor, către o tot mai deplină înţelegere și 
cuprindere a lumii și vieţii, nu poate izbândi. Sf. Grigorie Palama for- 
mulează un diagnostic simplu şi cuprinzător: „nu cel mult învățat se 
apropie de Dumnezeu, ci acela care s-a curățit prin virtute de patimi 

şi s-a lipit prin rugăciune stăruitoare şi curată de Dumnezeu”"?. „Cu- 
noștința speculativă, la care se ajunge prin filosofie, nu e cunoştinţa cea 
mai proprie a lui Dumnezeu, deoarece producând în noi mândria, lipsa 
smereniei, nu ne lasă să vedem cu adevărat realitatea noastră şi a lui 
Dumnezeu. Cei ce se curăţesc au o vedere a lui Dumnezeu, care e o 
arvună a vederii depline [...]. În vederea aceasta este o certitudine a pre- 
zenţei lui Dumnezeu”15. 

O astfel de vedere, curățită de patimi, sesizează lumea nepătimaş 
şi nu se oprește în ea şi în lucrurile ei, în frumuseţile şi armoniile ei 
particulare, ca într-o staţie finală. Dimpotrivă, ea se ridică sprintenă, 
de fiecare dată, către perspective mai înalte, unde întrevede legătura 
tuturor aspectelor particulare cu Dumnezeu. În felul acesta, mintea 
devine capabilă să vadă realităţile particulare ale lumii deodată cu te- 
meiurile şi finalităţile lor, deprinzând obișnuinţa unei perspective me- 
tafizice, a unei atenţii care scrutează dincolo de suprafaţa lucrurilor, a 
unei înțelegeri cuprinzătoare pentru adâncimile ontologice ale lumii. 
Fără a nesocoti aspectele particulare ale lumii sensibile, pretabile de- 
scrierilor matematice, vederea duhovnicească caută mai ales armonii- 
le, frumuseţea și raționalitatea lumii pentru înțelesurile lor spirituale. 

De exemplu, în privința mecanicii cuantice, teoria, cu aspectele 
ei contraintuitive, nu oferă elemente suficiente care să facă posibilă 
înțelegerea. Din perspectivă teologică, toate acestea se pot înțelege în 
lumina unui plan mai înalt, planul spiritual al vieții. Și lumea, şi oame- 
nii, „călători” prin ea, iubitori de frumos, însetaţi în ultimă instanță de 
adevăr şi dornici, până la urmă, de nemurire sunt Opera lui Dumne- 
zeu. Mai mult decât atât, omul a fost creat după Chipul lui Dumnezeu, 
Hristos, Care este Calea, Adevărul și Viaţa, Care a făcut lumea şi ca 
o podoabă plină de frumuseţe, pe care a dăruit-o omului tocmai ca 
frumuseţea ei şi compatibilitatea ei cu el să-l îndrume spre căutarea 
Lui. De aceea, teoriile ştiinţifice, cu toate strădaniile lor de cuprinde- 
re, ar putea fi văzute în forma unor metafore ce exprimă, deopotrivă 


172 SF. GRIGORIE PALAMA, Cuvânt pentru cei ce se liniștesc..., cap. 68, trad. Pr. Dumitru 
Stăniloae, în Filocalia, vol. VII, cap. 13, Ed. Humanitas, Bucureşti, 1999, p. 281. 
173 SF. GRIGORIE PALAMA, Cuvânt pentru cei ce se liniștesc..., nota 25, pp. 281-282. 

„dorinţa umană de a cunoaște universul”"”$, dar şi „limitele raționali- 
tăţii ştiinţifice”, ca situaţii date ce nu permit elucidarea tainei „ca reali- 
tate fundamentală a existenţei”!”?. 

În tot acest efort de receptare şi înţelegere spirituale a lumii, omul 
nu exersează doar facultăţile sale de înțelegere, pentru că, din perspec- 
tiva teologiei ortodoxe, înțelegerea nepătimașă a lumii e posibilă prin 
împlinirea poruncilor, în stare de jertfă față de aproapele şi față de 
Dumnezeu. În felul acesta cunoaşterea angajează şi celelalte puteri su- 
fleteşti ale omului, şi integrează efortul său de înțelegere în efortul mai 
cuprinzător de sporire a iubirii şi slujirii semenilor, şi de creștere în 
virtute, ca într-un fel de cunoaștere întrupată, o înțelepciune transpu- 
să într-un fel de vieţuire, pusă direct în slujba semenilor. Aceasta este 
cunoașterea care nu îl lasă pe om neexersat, fără roade spirituale, ci îl 
împinge către iubirea de semeni și de Dumnezeu. 

Pe acest drum al credinţei şi al împlinirii poruncilor, prin despăti- 
mire şi prin jertfirea de sine, omul ajunge să câştige şi înțelesurile tai- 
nice ale lumii şi vieţii, dar şi sensurile mai cuprinzătoare ale veşniciei 
şi iubirii, înaintând, în acelaşi timp, în împlinirea vocației sale, învin- 
gând egoismul şi slăbiciunile sale, şi cheltuind agoniseala cunoașterii 
şi a puterilor sale pentru realizarea comuniunii cu Dumnezeu, unde 
se împlinesc toate căutările lui și unde sporește mereu cunoașterea si- 
nelui, a semenilor, a întregii lumi, prin înaintarea în cunoaterea lui 
Dumnezeu. Așadar, drumul despătimirii, nu duce doar către răspun- 
surile potrivite la întrebările ştiinţelor, ci mai ales către acoperirea ne- 
voilor existenţiale ale omului, şi către împlinirea vieţii lui. 


3.3.3. Viaţa este mai cuprinzătoare decât rațiunea 


Am văzut că descoperirile mecanicii cuantice probează imposi- 
bilitatea decuplării realității de subiectul cunoscător. Iată aici un alt 


14 Alexei NESTERUK, Universul în comuniune..., p. 362. 

75 Worthing MARK, God, Creation and contemporary Physics, Fortress Press, 

argument, de data aceasta mai cuprinzător: analiza fenomenologică 
pune rădăcina tuturor construcţiilor teoretice şi strădaniilor de cu- 
noaștere, în subiectul uman. Obiectivitatea teoriilor ştiinţifice este 
„deconstruită”, scoțându-se la iveală „subiectivitatea generatoare”"€ 
situată chiar în miezul lor!”, încât „fundamentele științelor” sunt re- 
conectate la „condiția existenţială imediată a umanităţii”. În acest 
fel, formele particulare ale funcționării conştiinţei umane și facultățile 
superioare ale contemplaţiei însoțesc drumurile cunoașterii, încât, cu 
toată strădania de atingere a obiectivităţii, până şi cele mai abstracte 
dintre descrierile teoriilor ştiinţifice rămân esenţial legate de om, de 
conștiința care reflectă lumea şi care elaborează concepte pentru de- 
scrierea fenomenelor ei. 

Intuiția de bază a fenomenologiei este aflarea intenționalităţii 
transcendentale a conştiinţei'”?, care face de fapt posibilă metoda fe- 
nomenologică însăşi, adică „efectuarea reducţiei fără a pierde ceea ce 
a fost redus"1%. 

Pe de o parte, efortul de a cuprinde lumea prin rațiune pare să 
ducă spre constatarea că „certitudinea cunoaşterii -— fie în sensul de 
nemijlocire psihologică, fie în cel de adevăr logic sau de precizie com- 
pletă a măsurilor — este de neatins”!*!. Unele dintre aceste limite ţin de 
structura logicii înseși sau de situaţia observatorului, altele de condiția 
lui în Univers sau de natura edificiului matematic, altele de caracteris- 
ticile intrinsece ale lumii cuantice. 

unei idei, Ed. Universităţii din Bucureşti, 2005. 

15 Alexandru BOBOC, Etică și axiologie în opera lui Max Scheller, Ed. Ştiinţifică, 
Bucureşti, 1971, p. 20. 

11 Alexandru BoBoc, Etică și axiologie..., p. 186. „A aștepta ca teoriile să posede o 
formă tare de completitudine ar însemna a ne aștepta la prea mult. [...] Din diversele exemple 
apare evident faptul că ne putem aștepta la forme slabe de completitudine în cazul unor teorii 
referitoare la sfere restrânse ale experienţei” (Alexandru BoBoc, Etică și axiologie..., p. 208). 

3.3.4. Cunoaşterea se împlinește prin viața 
în comuniune cu Dumnezeu și cu semenii 


Deplinătatea cunoașterii este viață iubitoare şi iubire vie, experiate 
în comuniune, în cuprinsul unei relaţii interpersonale. „Dumnezeu, scrie 
Sf. Maxim Mărturisitorul, dăruieşte celor evlavioși credinţa în existența 
Lui, mai întemeiată decât orice demonstraţie. Căci credinţa este o cu- 
noaștere adevărată întemeiată pe principii ce nu pot fi demonstrate, de 
vreme ce este temelia lucrurilor mai presus de minte şi de rațiune". 

Chiar cunoașterea umanului de către divin şi cunoașterea divinului 
de către uman sunt viață, trăită de această dată în Hristos, Dumnezeu 
şi Om, în comuniune de iubire. Aceasta pentru că împlinirea cunoaşterii 
umanului de către divin şi a divinului de către uman sunt în Hristos, Care 
ca Om iubeşte desăvârşit pe Dumnezeu şi ca Dumnezeu iubeşte desăvâr- 
şit pe om. „În Hristos, scrie Părintele Dumitru Stăniloae, Dumnezeu cu- 
noaşte natura umană și aceasta cunoaşte pe Dumnezeu, la un nivel la care 
niciodată nu va cunoaşte vreunul din noi pe Dumnezeu, pentru că iubeşte 
pe Dumnezeu la un nivel corespunzător; iar Dumnezeu gustă iubirea na- 
turii umane şi deci o cunoaşte pe aceasta la nivelul maxim de realizare a 
ei. Jar în Hristos, Dumnezeu cunoaște umanitatea tuturor la nivelul ma- 
xim, prin participarea ei totală la viața Lui, şi Dumnezeu o cunoaște pe 
aceasta datorită participării Lui maxime la viața umană” [...] În Hristos, 
Dumnezeu cunoaște umanul ca pe Sine însuși, căci Ele şi Om, iar umanul 
cunoaște pe Dumnezeu ca pe sine însuși, căci același e și Dumnezeu”1*?. 

În fine, urmând reflecţiei Părintelui Dumitru Stăniloae, vedem fap- 
tul că, în această dublă împlinire a cunoașterii divinului de către uman 
şi a umanului de către divin în Hristos, se întrezărește și faptul că în 
EI e dată posibilitatea ca omul să se cunoască și pe sine și pe semeni și 
să înainteze şi în cunoașterea şi în experierea prezenţei lui Dumnezeu, 
pentru că acestea din urmă se împlinesc pe măsură ce omul înaintează 
pe drumul unirii sale cu Hristos. Pe acest drum, scrie Părintele Dumitru 


2 SF. MAxIM MĂRTURISITORUL, Capete gnostice, trad. Pr. Dumitru Stăniloae, în 


Filocalia, vol. III, p. 130, Ed. Humanitas, Bucureşti, 1999. 
13 Pr. Dumitru STĂNILOAE, Teologia Dogmatică Ortodoxă, vol. |, pp. 167-168. 

Stăniloae, fiecare om înaintează spre treapta la care va ajunge să cunoas- 
că pe aproapele său ca pe sine însuşi, întrucât îl va iubi ca pe sine însuși. 
Aceasta pentru că Hristos, Fiul lui Dumnezeu şi om deplin, „nu pune 
nicio barieră iubirii Sale faţă de toată umanitatea pe care o are ca pro- 
pria Sa umanitate; iar în EI, ca ipostas deschis tuturor, toţi se pot iubi şi 
cunoaște ca pe ei înşiși”184. 


Subiecte 

1. Menţionaţi câteva situații limită din câmpul ştiinţelor recente. 

2. Analizaţi relația dintre adevăr şi demonstrație, plecând de la teo- 
remele de incompletitudine ale lui GOdel. 

3. Menţionaţi câteva consideraţii pe care teologia ortodoxă le face 
cu privire la situațiile limită constatate de ştiinţe. 

APOLOGETICA ORTODOXĂ 
ÎN RAPORT CU DATELE RECENTE 
DIN ARIA ȘTIINȚELOR VIEȚII 


1. Miracolele vieții 


Cuvinte cheie: originea vieţii, apele primordiale, progresivitatea creaţiei, 


mişcarea, lumea vie. 
1.1. Viaţa biologică a lumii 
1.1.1. Caracteristicile vieţii în lectura biologiei 


Cum a fost posibilă apariţia vieţii, în acest imens Univers în care 
trăim? Există o legătură între legile și structurile fizice ale Universului 
şi condiţiile de posibilitate pentru apariţia vieții şi pentru configurarea 
unui ambient, precum cel în care ne desfășurăm viața? Am văzut că în- 
trebări de acest fel sunt formulate tot mai des astăzi, după ce constatările 
experimentale sau calculele scot la iveală tot mai multe date care eviden- 
țiază potriviri uimitoare între legile care guvernează universul la scară 
foarte mare şi cele care stăpânesc în cuprinsul microcosmosul, scoțând 
la iveală o anumită compatibilitate între ordinea existentă în imensitatea 
întregului cosmos și cea existentă în abisul cuantic, la scări insignifiant 
de mici. Şi, cum era de așteptat, unele răspunsuri oferite de oamenii de 
ştiinţă pentru întrebările pomenite, care caută să dea seama de toate 
aceste situaţii, sunt surprinzătoare. 

Dacă luăm în calcul caracteristicile fizice ale universului, raporturi- 
le existente între interacțiunile fundamentale şi celelalte aspecte privind 
starea inițială și evoluţia structurilor cosmice, un răspuns care să încerce 
o explicaţie raţională și cuprinzătoare privind apariţia vieţii şi dăinuirea 
proceselor ei până acum e dificil de formulat. Încercând totuși să ofere 
o perspectivă capabilă să integreze toate aceste situaţii, unele formulări 
de acest fel, din aria ştiinţelor afirmă că: „Ceva extern (s.n.) Universului 
a făcut alegerea (s.n.). Dacă aşa stau lucrurile, atunci am ajuns exact în 
punctul în care [...] va fi raţional să folosim știința ca un argument în 

favoarea religiei”!%. Altfel spus, plecând de la datele actuale, ar fi greu să 
se explice „de ce Universul a trebuit să înceapă exact așa, în afară de faptul 
că a fost un act al lui Dumnezeu care intenţiona să creeze ființe ca noi”15%. 

Practic, s-ar putea spune că, în privința condiţiilor care au făcut 
posibilă existența vieții terestre şi a omului, nu există explicaţii ştiinţifice 
cuprinzătoare și întrutotul convingătoare. În interiorul unor descrieri 
de felul acesta, care să includă toate aceste aspecte referitoare la legile 
micro- şi macrocosmosului, există multe aspecte neclare. 

Pe de o parte, sunt binecunoscute cele trei caracteristici de bază ale 
lumii vii.*: mutaţia (care face posibilă creşterea volumului informaţiei), 
metabolismul (fără de care sistemul considerat viu ar regresa la un echi- 
libru unde nicio schimbare nu ar mai fi posibilă) şi autoreproducerea 
(informaţia este transmisă de-a lungul generaţiilor). Ultima dintre ele 
face ca, în câmpul științelor, viața să fie definită adesea ca autoreprodu- 
cere cu corectarea erorilor!%. Totuşi, trebuie spus că teoriile ştiinţifice 
nu reușesc să lămurească modul cum structurile vii au dobândit capaci- 
tatea de reproducere. 

În pofida scenariilor detaliate elaborate de biologia moleculară, nu 
există încă niciun răspuns suficient de bun cât să convingă pe toată lu- 
mea. La capitolul acesta, biologia întâmpină dificultăți mult mai mari în 
asigurarea unanimității teoriilor explicative cu privire la apariţia vieții 
și a diversității speciilor, decât matematica sau fizica. Este binecunoscut 
faptul că ADN-ul este molecula indispensabilă în reproducere (excep- 
tând unele virusuri), dar nu există o teorie care să explice cum a fost 
„cooptat” pentru această funcție!t. Prin urmare, dacă ar fi să credităm 


18% Lee SMOLIN, Spațiu, Timp, Univers. Trei drumuri către gravitația cuantică, trad. Anca 
Vişinescu, Ed. Humanitas, Bucureşti, 2002, p. 235. 

1% Stephen W. HAWKING, Scurtă istorie a timpului. De la Big Bang la Găurile Negre, trad. 
Michaela Ciodaru, Ed. Humanitas, Bucureşti, 2006, p. 149. 

15 Manfred EIGEN, „La ce ne putem aştepta de la biologia secolului al XX-lea?” în Michael 
P. Muneny, Luke A.]. O'NEILL, Ce este Viaţa? Următorii 50 de ani. Speculații privind viitorul 
biologiei, Ed. Tehnică, Bucureşti, 1999, p. 17. 

' John D. BARROW, Frank TIPLER, Principiul Antropic Cosmologic, trad. Walter Radu 
Fotescu, Ed. Tehnică, București, 2001, pp. 573-575. 

8 Ernst MAYR, De la bacterii la om. Evoluţia lumii vii, trad. Marcela Elena Badea, Ileana 
Popovici, Ed. Humanitas, Bucureşti, 2004, p. 67. 

procesele chimice și geologice prin care ştiinţa încearcă să explice apa- 
riția vieţii, ar trebui să fum dispuși să luăm în considerare şi ideea că ea 
nu a fost rezultatul inevitabil al unei anomalii întâmplătoare:”. Viaţa 
nu poate fi surprinsă, nu poate fi „scoasă la iveală” printr-o simplă des- 
compunere a organismelor în elemente lor constitutive, ţesuturi, celule, 
macromolecule sau atomi. Chiar și într-o lectură ştiinţifică, ea pare să fie 
mai mult decât coincidenţa ordinii, complexităţii şi autoorganizării de 
care sunt capabile structurile fundamentale ale materiei. 


1.1.2. Taina vieții terestre - indicii din contextul cosmologic 


Dificultăţile devin tot mai mari, pe măsură ce se ţine seama de în- 
treg fundalul cosmologic al vieţii terestre. Viaţa vieţuitoarelor poate fi 
judecată în cadrul mult mai larg al sistemului solar, dar şi în Calea Lac- 
tee şi, în ultimă instanţă, în întreg universul. Însă o privire de ansamblu 
asupra tuturor acestor aspecte scoate în evidență multe detalii fine din 
structurile lumii, care sunt bine potrivite. De exemplu, caracteristicile 
fizice ale ambientului terestru, intensitățile fiecăreia din cele patru inter- 
acţiuni fundamentale, care reglementează raporturile dintre ele sau rata 
expansiunii universului vădesc o anumită adecvare cu acele condiţii fi- 
zice ce favorizează existența unei planete precum Pământul, a unor stele 
precum Soarele, dar şi a unui mediu în care viețuitoarele să trăiască o 
viață ca cea pe care o vedem în mediul înconjurător. „Potrivirea” micro- 
şi macrocosmosului cu cerinţele vieţii, până la detalii atât de mărunte, 
sunt și mai greu de explicat. Dacă unii biologi se luptă să construiască 
teorii explicative care să așeze evenimentul apariţiei primelor organisme 
vii la capătul unui lanț de procese fizice întâmplătoare, cosmologia şi 
fizica cuantică, lărgind foarte mult aria de analiză a situaţiei, aduc în dis- 
cuţie abisul microcosmosului și imensitatea Universului. În felul acesta, 
devine mai evident că sunt mult mai multe aspecte extraordinare legate 
de existenţa vieții şi a omului, pentru care formularea unei explicaţii 
cuprinzătoare devine mult mai grea. 


'% Harry Y. MCSWEEN jr, Partitură pentru Terra. Originile planetei și ale vieții, trad. 
L.-M. Ene, Ed. All, Bucureşti, 2001, pp. 196-197. 

În demersul de a integra toate aceste date și situații miraculoase, 
care să alcătuiască o descriere în care caracteristicile întregului cosmos, 
particulele elementare, viaţa și omul, să fie legate cu sens, unii oameni 
de ştiinţă se văd nevoiţi să răstoarne întreg tabloul lumii. Felul strâns le- 
gat în care stau toate acestea, impune mai degrabă afirmaţia că universul 
întreg este adaptat vieții. 

Într-un anume fel, s-ar putea spune că pentru aceste întrebări ce 
vizează temeiurile universului, ale vieţii și ale omului, ştiinţa nu are 
răspunsuri. Este adevărat, s-au formulat multe ipoteze şi se încearcă 
o cuprindere a tuturor acestor aspecte, însă neavând tăria unor de- 
monstraţii ştiinţifice autentice, ele lasă loc unor consideraţii care se 
apropie mai degrabă de reflecţia filosofică, metafizică sau religioasă, 
pe care le formulează chiar oameni de știință cu notorietate. Pe de 
altă parte, cu toată puterea lor evidenţiatoare, aceste date privind fina 
potrivire a legilor universului fizic pentru a permite existenţa vieţii 
nu dovedesc - în sens ştiinţific, adică fără echivoc - faptul că există 
un Creator al universului, Care le-a pregătit pe toate pentru noi. Exis- 
tă, desigur, interpretări care utilizează aceste situaţii de cunoaștere 
pentru a sprijini astfel de afirmaţii, însă ele nu au consistenţa unor 
demonstraţii indubitabile. 


1.1.3. Aspecte remarcabile privind unitatea lumii vii 


Dincolo de caracteristicile ei, menţionate mai sus, viaţa, întreaga 
lume vie prezintă câteva aspecte remarcabile. În cele ce urmează facem 
referire la ele, încercând mai apoi să propunem o perspectivă a teologiei 
ortodoxe asupra rezultatelor de acest fel. 

Un aspect semnificativ, de exemplu, îl reprezintă unitatea lumii 
vii, indicată de câteva rezultate din domeniul biochimiei. Faptul unită- 
ţii este remarcabil, ţinând seama de diversitatea extraordinară a lumii 
vii. Dacă urmărim aspectul, dimensiunile, complexitatea sau abilită- 
țile şi comportamentele speciilor vii, putem constata cu ușurință că 
lumea viului are o bogăţie copleșitoare. Unele viețuitoare sunt minus- 
cule, încât nu le putem vedea cu ochiul liber, în timp ce altele sunt 
gigantice, unele trăiesc în întunericul din adâncul oceanelor, la mii de 

metri adâncime, altele zboară la 9 000 de metri înălțime, unele trăiesc 
fără dificultate în temperaturile reci ale zonelor polare, altele reușesc 
să supraviețuiască la temperaturi extrem de ridicate, în pereţii fierbinți 
ai vulcanilor marini (organisme extremofile), unele trăiesc mai mult 
de un secol, altele au o viață foarte scurtă şi plină de roade folositoare 
pentru alte specii şi pentru om. Trăsături diferite, adesea contrastante, 
care deosebesc milioanele de specii vii, de la organismele unicelula- 
re la mamifere, de la speciile regnului vegetal şi insecte, până la cele 
animale, ar putea convinge pe oricine, cu ușurință, că viaţa este ca- 
racterizată de o diversitate extraordinară. În pofida diversităţii însă, 
vietățile au caracteristici care le arată ca fiind strâns înrudite, realizând 
o unitate a lumii vii. 

În primul rând, o simplă analiză a constituţiei lor chimice dovedeş- 
te că formele de viață terestră prezintă asemănări uimitoare. Mai precis, 
toate organismele conţin următoarele elemente esențiale: carbon, azot şi 
fosfor, în aceeaşi proporţie, respectiv 105, 15, 1*9.. 

În al doilea rând, știința ultimului secol a scos la iveală „unitatea bio- 
chimiei”: speciile din întreaga lume vie sunt înrudite între ele la un nivel 
Chiar mai subtil, prin faptul că mecanismele de reproducere ale acidului 
nucleic şi proteinelor sunt aceleași. O serie de studii au dovedit că, indife- 
rent de specie, acidul nucleic şi proteinele urmează procese identice. Me- 
canismul molecular cel mai intim al organismelor este, în mod esenţial, 
același. „De la cea mai simplă bacterie la cel mai complex mamifer, toate 
celulele vii conțin aceiași doi acizi nucleici reproduşi (ADN şi ARN). Şi la 
toate speciile, acidul nucleic se reproduce și proteinele se produc în exact 
acelaşi fel”1%2. Plecând de aici, unul dintre cei mai mari biologi remarcă 


51 Harry Y. MCSwEEN jr, Partitură pentru Terra. Originile planetei și ale vieţii, Ed. All, 
Bucureşti, 2001, pp. 188-189. Aceste elemente, împreună cu hidrogenul şi oxigenul, precizează 
autorul, se combină în proteine alcătuite din aceiași 20 de aminoacizi, ADN şi ARN construite din 
aceleași cinci nucleotide [...] şi polizaharide [...] formate din câteva zaharoze [...] simple. „Bacteriile, 
bizonii şi bananele utilizează același sistem de cod genetic şi folosesc aceleași molecule bogate în 
energie (trifosfat de adenozină, o aglomerare de termeni organici - ATP) pentru transferul de 
energie în celule” (Harry Y. McSwEEN jr, Partitură pentru Terra... pp. 188-189). 

52 A.G. CAIRNS-SMITH în: Scientific American, vol. 252, iunie 1985, p. 74, apud Nathan 
AVIEZER, La începuturi. Creaţia biblică şi ştiinţa, trad. Ana Andreescu, Ed. Doina, Bucureşti, 
2001, p. 89. 

faptul că „viaţa, așa cum există ea astăzi pe Pământ, inclusiv cele mai sim- 
ple bacterii, a avut o singură origine”!*%. Acest fapt, spune el, este eviden- 
țiat de codul genetic, care este același pentru toate organismele, inclusiv 
cele mai simple, și de multe caracteristici ale celulelor!*. 


1.2. O perspectivă teologică asupra vieții 
1.2.1. Duhul Sfânt, Apele primordiale şi viețuitoarele Creaţiei 


Multe înțelesuri cu referire la viață se dezvăluie în primul capitol din 
Facerea. Versetul al doilea al textului menționează: „Întuneric era dea- 
supra adâncului și Duhul lui Dumnezeu Se purta pe deasupra apelor”"s. 
Teofil al Antiohiei scrie că apa asupra căreia lucrează Duhul lui Dumne- 
zeu este cea prin care se vor face toate. „Duhul care Se purta deasupra 
apei [...] L-a dat Dumnezeu spre a da viaţă creaţiei, precum este pentru 
om sufletul; a amestecat ceea ce e fin cu ceea ce e fin — că Duhul este fin 
şi apa este fină — pentru ca Duhul să hrănească apa, iar apa împreună cu 
Duhul, pătrunzând pretutindeni, să hrănească creația”!%. 

Sf. Vasile cel Mare interpretează purtarea Duhului pe deasupra ape- 
lor în sensul că puterile vieții sunt întreținute de ape, care sunt pregătite 
în acest sens de Duhul Sfânt. Pentru Sf. Vasile cel Mare expresia aceasta 
„se purta” înseamnă că Duhul încălzea şi dădea viață apelor, după chipul 
găinii, care cloceşte și dă putere de viață ouălor, adică „pregătea apele 
pentru nașterea vieții”. 

Dar și Sf. loan Gură de Aur subliniază, de asemenea, că apele men- 
ționate aici poartă în ele viața, ca potenţial. „În ape era o energie plină 


1% Ernst MAYR, De la bacterii la om..., p. 67. 

'% Ernst MAYR, De la bacterii la om..., p. 67. 

'55 În alt loc este scris că întunericul de deasupra genunii este înţeles ca fiind substanța 
informă, care odată creată de Dumnezeu din nimic este haos, tohu wa bohu, până la primirea 
formelor (Cristian BĂDILIŢĂ et al. [coord.], Septuaginta, vol. I, versetul 1, nota 2, vol. I, Ed. 
Polirom, Iaşi, 2004, p. 50). 

19 TEOFIL AL ANTIOHIEI, Trei cărți către Autolic, Cartea a doua, XIII, în Apologeți de 
limbă greacă, trad. de Pr. Dumitru Fecioru, col. Părinţi și Scriitori Bisericești, vol. 2, Ed. 
Institutului Biblic și de Misiune al Bisericii Ortodoxe Române, Bucureşti, 1980, p. 404. 

17 SEF. VASILE CEL MARE, Omilii la Hexaemeron, Omilia a II-a, VI, p. 92. 

de viață; nu era simplu o apă stătătoare şi nemișcătoare, ci mișcătoare, 
care avea putere de viață în ea. Că ceea ce-i nemişcător este negreşit ne- 
folositor, pe când ceea ce se mişcă este capabil să facă multe. Deci, ca să 
ne arate că apa aceasta, multă și nespus de-ntinsă, avea o putere plină de 
viaţă, [...] pentru că [...] prin porunca Creatorului universului au fost şi 
animalele aduse la ființă din aceste ape. De aceea ne învaţă chiar de pe 
acum că apa aceasta nu era o simplă apă, ci una care era în mișcare, care 
se frământa și cuprindea totul”"%. 

În baza unor astfel de interpretări, Părintele Dumitru Stăniloae 
scrie că apa menţionată în textul Facerea nu era cu totul pasivă, ci „o 
energie indefinită, neluminată de nicio determinare, dar într-o mișcare 
Universală, [...] având în ea, prin creaţie, raţiunile tuturor formelor de 
existenţă, create şi susținute după chipul raţiunilor Logosului creator şi 
conservator”. 


1.2.2. Apele terestre - chipul văzut al apelor primordiale 


Maniera aceasta de înțelegere teologică a apei primordiale e sem- 
nificativă şi în aria dialogului cu ştiinţele. În fapt, teologia introduce, 
prin înțelesurile ei, o anumită cuprindere simbolică a lumii şi vieţii, 
inclusiv a datelor ştiinţifice la care am făcut referire. Astăzi ştim că 
întreaga viață terestră este strâns legată de apă. Pământul, ca leagăn al 
lumii vii, este singura planetă din sistemul solar care are suprafața aco- 
perită cu apă în proporţie de 70%, având, în același timp, apă în toate 
cele trei stări de agregare, în oceane, în calotele de gheaţă și în zăpada 
existentă la înălțimi, dar şi în stare gazoasă, în plafonul de nori. Viaţa 
terestră depinde de apă, în multe perioade de pe parcursul anului, în 
diverse areale geografice, vegetaţia şi vieţuitoarele depinzând decisiv 
de precipitaţii, de sezonul musonic, de circulaţia curenților oceanici. 
Mai mult, viaţa depinde de apă şi într-un fel mai strâns, pentru că 


15 Sr. IOAN GURĂ DE AUR, Omilii la Facere, Omilia a III-a, L-II, trad. de Pr. Dumitru 
Fecioru, în coll. Părinți și Scriitori Bisericeşti, vol. 21, Ed. Institutului Biblic şi de Misiune al 
Bisericii Ortodoxe Române, Bucureşti, 1987, pp. 47-48. 

1% Pr. Dumitru STĂNILOAE, Teologia Dogmatică Ortodoxă, vol. III, Ed. Institutului Biblic 
şi de Misiune al Bisericii Ortodoxe Române, Bucureşti, 21996, p. 25. 

apa reprezintă o mare pondere în constituţia lor. (Omul, de exemplu, 
este în această privinţă cu totul particulară, un chip recapitulativ al 
Creaţiei sensibile, corpul lui conținând apă într-o proporție asemă- 
nătoare celei pe care o are apa la nivelul suprafeţei terestre, anume 
70%. Dar există şi organisme vii unde apa este prezentă într-un 
procent mai mare de 90%.) 

În toate acestea s-ar putea întrevedea o anumită convergenţă în- 
tre înțelesurile simbolice ale apelor primordiale menţionate în textul 
Facerii şi locul şi funcţiile apei în viața organismelor vii, așa cum le 
evidenţiază datele ştiinţelor! În ceea ce ştiinţa a dezvăluit până acum, 
s-ar putea spune că apa este principiul vieții biologice. Plecând de la 
aceasta, Părintele Dumitru Stăniloae observă că apa primordială poate 
avea un chip în apa terestră. Apa primordială este o energie, care îşi 
avea virtualităţile puse în ea de Dumnezeu, la dispoziția lucrării Lui; 
Dumnezeu a făcut toate cele zidite folosind această energie plină de 
virtualități, tot aşa cum apa terestră, care este chipul aceleia, întreți- 
ne viața tuturor vieţuitoarelor. La fel cum, după crearea acestei ape, 
săvârşită de Dumnezeu la început, nimic altceva „nu se mai naște din 
nimic şi nu rămâne în viață, sau într-o anumită mobilitate, fără apa 
mișcată de Duhul Sfânt”, tot așa şi organismele care nu mai pot folosi 
apa „devin total rigide şi se sfărâmă în moarte”2%. Mergând până la 
capăt, în demersul acesta interpretativ, Părintele Stăniloae scrie că pre- 
cum viaţa biologică fără apă nu există, la fel viața spirituală fără Duh 
Sfânt nu este posibilă. Iată o manieră de interpretare a textului biblic în 
consonanţă cu abordarea patristică simbolizatoare şi cu datele ştiinţifice 
privind locul apei în lumea vie, care păstrează în acelaşi timp o distincție 
între ştiinţă și teologie, deşi le vede pe ambele în convergenţă! 


1.2.3. Progresivitatea Creaţiei 
Există consideraţii semnificative, în viziunea teologiei patristice, 


care fac referire la zilele creaţiei, la forma succesivă de creare a lumii, 
mai întâi prin cerul şi pământul făcut de Dumnezeu, apoi prin vegetaţie, 


2% Pr. Dumitru STĂNILOAE, Teologia Dogmatică Ortodoxă, vol. III, p. 25. 

viețuitoare şi om. Vom dezvolta, în cele ce urmează, o întreagă secțiune 
privind perspectiva teologică privind evoluționismul, însă este semnifi- 
cativ să menționăm aici că hermeneutica teologică a Părinților, surprin- 
de în textul Facerii o anumită secvenţialitate în crearea lumii. 

Sf. Grigorie Palama subliniază ideea unei anumite progresivi- 
tăți a creaţiei. Potrivit rânduielii, întâi a fost creată lumea nevăzută, 
apoi lumea văzută, cu materia ei amorfă. Din această materie pri- 
mordială, Dumnezeu va zidi, prin Cuvânt, succesiv, „întâi un lucru 
dintre făpturi, după cel dintâi, altul, după aceasta iarăși altul, iar după 
toate, omul”20!. 

În versetul 11 al textului Facerii se precizează că „Dumnezeu a zis: 
«Să dea pământul din sine verdeață: iarbă, cu sămânță într-însa, după 
felul şi asemănarea ei»”. Este cunoscut faptul că expresia en arhe din de- 
butul referatului Facerii are şi înţeles de kefalon (în principio). Pământul 
şi cerul poartă în ele potenţe sădite de Creator. Pe de o parte, creaţia nu 
presupune şi o facere a ierbii şi a celorlalte de după ea în aceeași mani- 
eră, adică ex-nihilo. Ele sunt aduse fiecare la existență prin folosirea ce- 
lor deja făcute. În consonanţă cu progresivitatea Creaţiei prezentă la Sf. 
Grigorie Palama, se poate observa că există o anumită gradaţie a lucrării 
lui Dumnezeu asupra materiei. „Nu stă scris: «Dumnezeu a făcut iarba», 
ci «Să scoată pământul iarbă»"2%2. 

Pe de altă parte, așa cum observă Părintele Stăniloae, aceasta nu în- 
seamnă că Pământul scoate singur verdeaţa, căci totul se petrece la cu- 
vintele lui Dumnezeu. „Pământul a scos la iveală ceea ce se afla în el, nu 
pentru că Dumnezeu a spus: «Să scoată», ci pentru că Dumnezeu, Care 
i-a dat porunca, i-a dăruit pământului şi puterea de a scoate din el. Nici 
când pământul a auzit: «Să răsară iarbă verde şi pom roditor» (Facerea 
1, 11), pământul n-a scos iarba verde pe care o avea ascunsă în el, nici 
n-a scos la suprafaţă finicul sau stejarul sau chiparosul, care nu stăteau 
ascunși undeva jos în sânurile pământului. Nu! Ci, Cuvântul 


*! SF. GRIGORIE PALAMA, O sută cincizeci de capete despre cunoștința naturală, despre 
cunoașterea lui Dumnezeu, despre viața morală și despre făptuire, 24, trad. de Pr. Dumitru 
Stăniloae, în Filocalia, vol.VII, Ed. Humanitas, București, 1999, p. 432. 

** Andrei KURAEV, „Ortodoxie şi creaționism', în vol. Sfinții Părinți despre originile și 
destinele cosmosului și omului, Ed. Deisis, Sibiu, 2003, p. 185. 

dumnezeiesc creează cele ce se fac”%2. Lucrarea lui Dumnezeu, cuvân- 
tul Lui, face ca pământul să dobândească ceea ce nu are, adică puterea 
de a lucra, putere dăruită de Dumnezeu prin poruncă. De altfel, în ca- 
pitolul al doilea este precizat: „Şi a făcut Domnul Dumnezeu să răsară 
din pământ tot soiul de pomi, plăcuţi la vedere şi cu roade bune de 
mâncat” (Facerea 2, 9). 

Pe baza acestor consideraţii, Părintele Stăniloae apreciază că vi- 
ziunea Părinților asupra textului biblic este cumva apropiată (fără a 
fi desigur, identică) de ceea ce astăzi ştiinţele numesc capacitatea de 
autoorganizare a sistemelor şi a elementelor care le compun?*, văzând 
desigur, în această organizare a materiei lumii, o anumită raționalitate a 
lumii. Practic, aşa cum macrocosmosul este ordonat, în sisteme stelare 
şi galaxii, de către gravitație, fiind alcătuit din multe structuri frumoa- 
se, adesea simetrice, tot aşa lumea microcosmosul şi materia au în ele 
întipărite legi potrivit cărora teritoriile lor sunt ordonate prin manifes- 
tarea unor interacțiuni și proprietăți. Este adevărat, știința pune toată 
ordinea vieții pe umerii acestor forțe care ar construi lumea orbește. 
Însă, Părintele Dumitru Stăniloae insistă chiar asupra ideii că pămân- 
tul nu a răsărit verdeață de la sine putere, ci din porunca lui Dumnezeu. 
Cuvântul lui Dumnezeu l-a făcut fertil, căci altminteri nu ar fi avut cum 
să zămislească viață, pentru că el nu are viaţă prin sine. Într-un mod 
asemănător trebuie înţeleasă şi manierea în care Părintele Stăniloae 
face lectura Facerii cu privire la progresivitatea creaţiei. Dumnezeu nu 
creează viețuitoarele şi toate celelalte din nimic, adică ex nihilo. El face 
mai întâi, şi din nimic, pământul primordial, şi apoi, pe toate celelalte 
prin cuvântul Său, poruncind pământului. 

Așadar, întreaga ordine a celor făcute prin Cuvânt nu este întâm- 
plătoare. Există un mod gradual de creare a lumii, prin punerea mai 
întâi a cerului şi a pământului „ca niște temelii și fundamente, care au 
fost ulterior «împodobite» cu un scop precis, anume că lumea este «o 
şcoală a sufletelor înzestrate cu rațiune şi un loc unde se poate învăţa 


23 Pr. Dumitru STĂNILOAE, notă, în SF. VASILE CEL MARE, Omilii la Hexaemeron, Omilia 


a VIll-a, |, p. 157. 
204 Sr. VASILE CEL MARE, Omilii la Hexaemeron, Omilia a VIII-a, |, p. 157. 

cunoaşterea lui Dumnezeu, fiind prin cele văzute şi simţite în lume o 
călăuză a minţii pentru contemplarea celor nevăzute», a Creatorului 
Care le-a adus pe toate întru ființă prin voinţa Sa”%5. 


1.2.4. Mișcarea și viața lumii vii - o perspectivă 
a teologiei ortodoxe 


Referatul Facerii menţionează faptul că Dumnezeu a zis: „Să mişune 
apele de vietăţi, fiinţe cu viaţă în ele şi păsări să zboare pe pământ, pe în- 
tinsul tăriei cerului” (v. 20). Din perspectiva teologiei, în aceasta se vede 
faptul că mișcarea este proprie vieţii terestre, pentru că lumii întregi, așa 
cum vom vedea la Sf. Maxim Mărturisitorul, îi este destinată mișcarea. 

Ştiinţa prezintă astăzi multe aspecte privind combinarea elemen- 
telor din lumea fizică. Ea arată că legile simple, ce guvernează legă- 
turile dintre particulele elementare, fac posibilă alcătuirea atomilor, 
diversele combinaţii de atomi sau molecule în reacţii chimice, pe care 
se bazează tehnologiile actuale şi construcţia întregii civilizaţii. Lumea 
vie consistă în milioane de specii, în miliarde de exemplare care se 
mișcă, traversează ample areale geografice, de-a lungul anului, depla- 
sându-se de-a lungul şi de-a latul întregului glob pământesc. Fiecare 
specie antrenează prin deplasarea ei procese ample specifice lumii vii, 
crescând şansele de viață pentru alte specii cu care împarte același eco- 
sistem. Pe de altă parte, viața speciilor este întreținută de un complex 
de factori fizici şi chimici, de calitatea atmosferei, de circulaţia apelor 
oceanului terestru, de mişcarea plăcilor tectonice, de lumina solară 
sau de precipitaţii, dar şi de mișcarea lunii, care determină, prin fazele 
ei, ciclicități ale vieţii multor specii. 

În legătură cu această mișcare a lumii, e semnificativă deosebirea 
dintre abordarea teologiei patristice şi cea existentă în spațiul filosofiei 
greceşti. Pentru reflecția teologică, mişcarea nu este o consecinţă a că- 
derii, ci dimpotrivă, semnul că persoanele și vieţuitoarele Creaţiei sunt 
chemate la mișcarea înspre Dumnezeu. Teologia vede în întreaga mișca- 
re a lumii provenind dintr-o nedeplinătate şi reflectând nedeplinătatea 


2% SF. VASILE CEL MARE, Omilii la Hexaemeron, Omilia 1, VI, p. 77. 

celor ce caută deplinătatea în Dumnezeu, Care nu se mișcă pentru că e 
deplin". Mişcarea lumii e semnul că starea de acum nu este deplină, 
dar că li s-a celor din ea putinţa mișcării pentru a putea parcurge urcu- 
șul către existenţa fericită. 

În acest sens, Sf. Maxim Mărturisitorul scrie că „făpturile se mişcă 
spre existenţa fericită pe care nu o au încă, spre deosebire de Dumne- 
zeu, Care este Însuși Dăruitorul existenţei fericite”2”. Întreaga mișcare 
a lumii este așadar pusă în legătură cu un scop mai înalt, orientând-o 
către Creator. Părintele Dumitru Stăniloae scrie că o lume „făcută 
pentru a se mișca pur și simplu spre oriunde şi fără sfârşit este o lume 
fără sens, fără rațiune”2%8. Mai mult, aceasta înseamnă că „nimic din 
cele făcute nu-și este ținta sa proprie, odată ce nu-și este nici cauza sa, 
pentru că altfel ar fi nefăcut, fără început şi nemișcat, ca unul ce n-ar 
avea să se mişte spre nimic'2%. 

Pe de altă parte, într-o accepţiune mai cuprinzătoare, lumea și miș- 
carea lucrurilor din ea pot mișca și gândurile omului spre ideea că lu- 
crurile şi lumea nu sunt desăvârşite, și că odihna deplină este numai în 
comuniune cu Cel ce a dat putinţa mișcării prin lume ca să ajungem la 
El. Lumea este destinată să se miște de la existența (dăruită de Dumne- 
zeu), la existența cea bună, către existența cea veşnic bună. 


1.2.5. Diversitatea și unitatea lumii vii în Logos 


În tot ceea ce am precizat până acum, putem observa cum teolo- 
gia, ţinând seama de raționalitatea creaţiei, remarcă și oferă semni- 
ficaţii cuprinzătoare pentru toate lucrurile și vietățile Creaţiei. Și, în 
privinţa aceasta, datele culese din explorarea lumii, de către ştiinţele 
vieţii, scot la iveală tot mai multe aspecte care evidenţiază bogăţia de 
forme, lucruri și specii vii din lumea fizică, aducând în discuţie tot 


*% Pr, Dumitru STĂNILOAE, Introducere, în SF. MAXIM MĂRTURISITORUL, Ambigua, p. 57. 

27 SF. MAXIM MĂRTURISITORUL, Ambigua, 7b, pp. 73-74. 

*5 Nota 90, în SF. ATANASIE CEL MARE, Cuvânt împotriva elinilor, XL, trad. Pr. Dumitru 
Stăniloae, în coll. Părinţi și Scriitori Bisericești, vol. 15, Ed. Institutului Biblic şi de Misiune al 
Bisericii Ortodoxe Române, Bucureşti, 1987, p. 76. 

25 SR. ATANASIE CEL MARE, Cuvânt împotriva elinilor, p. 7. 

atâtea dovezi despre frumusețea și raționalitatea lumii. "Toate se arată, 
în înlănțuirea lor, ca un dar multiplu, dăruit de Dumnezeu pentru 
viața omului, un dar care exprimă bunătatea și puterea Lui de a rândui 
fiecărei specii vii, din milioanele existente, şi fiecărui fel de substan- 
ță, un rol în această diversitate copleșitoare, încât ele nu se încalcă 
unele pe altele într-un mod distructiv, nici nu rămân fără un anu- 
mit rost pentru celelalte, fără o relevanță pentru viața lumii şi pentru 
viața omului. 

În acestea se vede cum Dumnezeu nu a adus doar la existență ma- 
teria lumii, ci a pus în diversitatea elementelor ei o existență bogată, în 
care părțile se leagă între ele, putând incorpora, prin particularitățile 
lor, opere omenești complexe, care pot aduce materia lumii la întrebu- 
ințări destinate să ajute viața omului şi a semenilor săi. Într-un mod 
asemănător, Dumnezeu nu a adus speciile vii la o viață săracă, ci la una 
bună și bogată, în care fiecare dintre ele participă, prin viaţa şi lucrarea 
ei, la întreg, putând contribui la un scop mai înalt, printr-o lucrare în 
solidaritate, printr-o existență petrecută în stare de întrajutorare. Dar, 
Dumnezeu nu le-a adus doar la viaţă, şi în diversitate; EI le și păstrează 
în unitate, puterile create şi speciile alcătuind un mediu de viață po- 
trivit cu nevoile omului, un fel de horă a vieţii care întreține mediul 
favorabil vieţii, capabil să incorporeze creaţiile omenești și să sprijine 
toate lucrările și eforturile de viață ale omului. 

În toate acestea mai este relevant și un alt aspect, anume că în- 
treaga diversitate de forțe create, lucruri și specii vii nu slăbeşte aceas- 
tă unitate a lumii. Sf. Maxim Mărturisitorul a dezvoltat tema unității 
creaţiei și a diversității lumii create, dimpreună cu cea a mișcării şi a 
stabilității, cu referire la tot ceea ce există (ființa lumii). Pentru Sfântul 
Maxim, unirea (combinarea, sinteza, amestecare, gr. kpăoic) reprezin- 
tă atributul substanței prin care elementele pot fi „asociate, formând 
altele, distincte și stabile. Pe de o parte, teologia vede în această unitate 
care cuprinde întreaga diversitate a lumii semnul puterii unificatoare 
a Logosului prin Care toate au fost aduse la existență. Rațiunea Supre- 
mă, Logosul este Cel ce adună în El toate lucrurile și vietăţile lumii 
create, şi pe oameni întreolaltă, cuprinzând întreaga diversitate a lu- 
mii, având în Sine toate rațiunile lor particulare. 

Subiecte 
1. Enumeraţi câteva caracteristici ale vieții, în abordarea ştiinţelor. 
2. Ce observații sunt formulate din perspectivă fenomenologică, 
privind viaţa? 
3. Cum este înţeleasă viața din perspectiva teologiei ortodoxe? 

tristică a teologiei și ştiinţei, trad. Mihai-Silviu Chirilă, Ed. Curtea Veche, 
Bucureşti, 2009; 

11. Stăniloae, Dumitru Pr., Teologia Dogmatică Ortodoxă, vol. III, 
Ed. Institutului Biblic şi de Misiune al Bisericii Ortodoxe Române, 
București, 1996; 

12. Teofil al Antiohiei, Sf., Trei cărți către Autolic, trad. Pr. Dumitru 
Fecioru, în Apologeți de limbă greacă, în coll. Părinţi și Scriitori Biseri- 
cești, vol. II, Ed. Institutului Biblic şi de Misiune al Bisericii Ortodoxe 
Române, Bucureşti, 1980. 


2. Principiile teoriei darwiniste 


Cuvinte cheie: darwinism, evoluție, selecție naturală. 
2.1. Contextul apariției darwinismului 


Teoria evoluționistă prin selecția naturală dezvoltată de Charles 
Darwin a avut implicaţii revoluționare nu doar în domeniul cercetărilor 
din biologie, ci a avut un impact în toate domeniile ştiinţei. Această teo- 
rie a structurat o adevărată paradigmă, o viziune asupra lumii şi a vieţii. 
Practic nu există o arie a cercetării ştiinţifice care să nu fie influențată de 
gândirea evoluționistă. Miza ideologică a premiselor teoriei dezvoltate de 
Darwin a fost amplificată de efortul de explicare naturalistă și autonomă 
a universului şi a omului. Dacă în istoria ştiinţei cunoaştem mai multe 
teorii cu implicaţii revoluţionare (heliocentrismul lui Copernic, fizica 
cuantică, teoria relativităţii generalizate a lui Einstein), niciuna din ele 
nu a avut impactul teoriei evoluționiste. În acest sens, cercetătorul ame- 
rican Hermann Joseph Muller, laureat în 1946 al Premiului Nobel pen- 
tru medicină, estimează că teoria evoluționistă a lui Darwin constituie 
cea mai revoluţionară teorie din toate timpurile. 

Premisele teoriei evoluționiste bazate pe selecție naturală, pe mo- 
dificări produse prin acumulări a diferitelor variaţii în perioade în- 
delungate, au schimbat perspectiva de abordare în științele naturii și 
ale vieţii. De-a lungul timpului, având ca punct de plecare observarea 
complexității vieții și a fenomenelor naturale, cercetătorii naturii au pre- 
supus existența unui reper transcendent, a unui Creator Care a struc- 
turat lumea. Ordinea lumii nu putea fi realizată exclusiv prin mijloace 
naturale. Ordinea profundă a creaţiei nu poate fi rezultatul hazardului. 
William Palley arăta prin intermediul lucrării sale Teologia naturală 
(publicată în 1802) că întâmplarea nu poate produce niciodată un ochi. 
Darwin, în Autobiografia sa, aminteşte că în vremea studiilor teologice 

de la Cambridge I-a studiat pe Paley, fiind convins de argumentaţia aces- 
tuia. Tânărul Darwin mărturisea că nu a admirat nicio carte precum 
Teologia naturală a lui Paley. 

Schimbările revoluţionare de perspectivă ale lui Darwin aveau să se 
contureze într-un context ideologic mai larg și în cadrul unor experienţe 
care aveau să-l marcheze în cercetarea sa ulterioară. Una din aceste 
experienţe semnificative a constituit-o expediția din jurul lumii realiza- 
tă cu vasul Beagle. Experiențele şi cercetările geologice, precum și cele 
referitoare la flora şi fauna locurilor vizitate (în mod special studierea 
speciilor plantelor, insectelor, reptilelor și păsărilor din insulele Gala- 
pagos) au clătinat încrederea lui Darwin în creația distinctă a speciilor. 

Deşi era familiarizat cu ideile lui Charles Lyell din Principiile geo- 
logiei, cu cele ale bunicului său Erasmus Darwin, ale lui Lamarck, Dar- 
win a concluzionat la capătul călătoriei sale de aproape cinci ani (1831- 
1836) că nicio teorie existentă până în acel moment nu poate oferi o 
explicaţie satisfăcătoare observaţiilor și reflecţiilor sale acumulate de-a 
lungul călătoriei. Darwin, ca cercetător al naturii, considera că orice 
ipoteză explicativă trebuie să fie confruntată cu evidenţa faptelor şi a 
observaţiilor empirice. El şi-a pus o serie de probleme, plecând de la 
observaţiile constatate. Astfel, el s-a întrebat cum poate fi compatibilă 
perfecțiunea Creatorului ilustrată prin crearea fiecărei specii în parte cu 
unele imperfecțiuni constatate în adaptarea acestora la diferite condiții 
de mediu şi de viață; totodată cum a fost posibilă dispariția a numeroase 
specii, cum pot exista organe lipsite de funcții (acestea ar putea constitui 
vestigii ale unor funcții pierdute). 

Odată întors din călătorie, Darwin nu se va grăbi să publice proble- 
matizările sale. Începe o stăruitoare muncă de clasificare a observaţiilor 
acumulate, de cercetare punctuală a unor aspecte din geologie, botanică 
și zoologie, de sistematizare a ideilor care prindeau tot mai mult contur 
în cadrul teoriei sale. Era convins că aceste idei ar putea contraria și 
scandaliza opinia publică, precum și comunitatea academică a oameni- 
lor de ştiinţă. Teoria lui Darwin bazată pe selecția naturală a fost elabo- 
rată într-un context mai larg. Dincolo de atenția considerabilă acordată 
observării fenomenelor corelative naturii și vieții, gândirea lui Darwin a 
fost influențată de anumiţi autori. 

2.2. Influențe din diferite domenii în elaborarea teoriei lui Darwin 


Darwin a studiat temeinic astronomia lui John Herschel și geolo- 
gia lui Charles Lyell, era familiarizat cu filosofia lui Auguste Comte și 
cu gândirea teoreticianului metodei științifice William Whewell de la 
Cambridge. O influență semnificativă asupra lui Darwin a avut-o teoria 
lui Robert Malthus referitoare la suprapopulaţie şi la competiţia econo- 
mică. Darwin a participat intens la dezbateri focalizate pe ideile malthu- 
siene, fiind influenţat în mod deosebit de scriitoarea Harriet Martineau, 
o promotoare înflăcărată a concepţiilor liberale ale lui Malthus. Darwin 
a asociat ideile de suprapopulaţie, de competitivitate, de luptă pentru 
existență cu observaţiile sale, valorificând analogia dintre competiția 
speciilor în natură şi cea a oamenilor. 

Receptivitatea ideilor lui Malthus şi valorificarea lor dincolo de ori- 
zontul economic, social și politic, precum şi interpretarea acestora în stu- 
diul naturii, l-au favorizat pe Darwin să fundamenteze ipoteza selecției 
naturale, ca un principiu creator în lumea vegetală, animală și umană. 
Totodată, Darwin cunoștea teoriile economice care sprijineau spiri- 
tul de inițiativă, competitivitatea prin care este urmărită maximiza- 
rea profitului în condiţiile existenței unor resurse limitate. Mai mulți 
cercetători ai implicațiilor ideilor lui Darwin (de exemplu Stephen 
Jay Gould) arată reciprocitatea dintre doctrina economică a lui Adam 
Smith și selecţia naturală a lui Darwin. În noul context economic și so- 
cial generat de rezultatele revoluţiei industriale din Anglia, societatea 
s-a schimbat semnificativ. 

În câteva decenii au apărut modificări substanţiale ale modului de 
viață. Lumea idilică reflectată în gândirea lui Paley este substituită de 
o lume care se confruntă cu inegalităţi sociale majore, cu exploatarea 
cinică a celor neajutoraţi, cu prezența tot mai pregnantă a suferinței și a 
morții. „Darwin a ajuns să privească natura drept arena unei competiţii 
nemiloase. Din această perspectivă, suferința și moartea capătă virtuți 
creatoare în calitate de factori hotărâtori ai perfecționării. Aceeași presi- 
une a competiţiei care îi poate scoate pe oameni din inerție va conduce la 
realizări uimitoare în adaptarea structurilor și instinctelor vieţuitoarelor 
la condiţiile de viață [...]. Imaginea idilică asupra naturii, motivele 

religioase și morale pe care le evoca această imagine au constituit unul 
din pragurile cele mai înalte de care s-a izbit Darwin pentru a intra în 
lumea de idei a Originii speciilor. Promovarea celui mai competitiv, prin 
suferință şi moarte, nu putea fi conciliată cu imaginea unui Dumnezeu 
atotputernic şi milostiv”210. 

De asemenea, rezultatele selecţiei artificiale l-au ajutat pe Darwin 
să înțeleagă selecția naturală ca pe un mecanism esenţial în producerea 
speciilor noi. În vremea sa, practicile selecţiei artificiale ale agricultori- 
lor și crescătorilor de animale erau cele mai dezvoltate în Marea Britanie. 
Astfel, Darwin a avut acces la o experiență deosebit de diversificată în 
acest domeniu. El a dezvoltat un studiu sistematic asupra acestor prac- 
tici, considerând că există un număr semnificativ de variaţii individuale 
care pot genera noi caractere utile în adaptarea generaţiilor ulterioare şi 
că aceste variaţii sunt întâmplătoare. Darwin a denumit aceste variaţii 
întâmplătoare ca fiind spontane, putând fi diferite în condiții asemănă- 
toare. Efectele variațiilor acumulate în timp în cadrul generaţiilor succe- 
sive pot produce modificări. Astfel analogia dintre selecţia artificială din 
viața domestică şi selecția naturală a reprezentat o cheie de înțelegere în 
concepția naturalistă a lui Darwin. 

Darwin şi-a dezvoltat o gândire gradualistă cu precădere sub 
influența concepţiei geologice a lui Lyell. Schimbările lente, dar si- 
gure în perioade îndelungate de timp vor avea un rol semnificativ în 
apariția noilor specii prin selecția naturală. Selecţia naturală asociată 
cu gradualismul excludeau ideea de providenţă, de finalitate şi de ar- 
monie în natură. Mai mulți istorici ai științei au arătat că originalita- 
tea evoluţionismului lui Darwin a constat tocmai în înțelegerea și pro- 
movarea unui proces evolutiv neorientat, lipsit de orice finalitate, spre 
deosebire de mitul progresului promovat de gândirea modernă sau de 
evoluționismul lui Lamarck sau Spencer. 

Fundamentarea descendenţei comune a tuturor speciilor dintr-o 
formă originară de viaţă, prin mecanismul selecţiei naturale, constitu- 
ie o revoluție, un punct de cotitură în istoria gândirii: „Această coti- 
tură pe care a înfăptuit-o Darwin a devenit posibilă prin convergența 


+ Mircea FLONTA, Darwin și după Darwin, Ed. Humanitas, Bucureşti, 2010, p. 25. 

unor influenţe venite din orizonturi diferite, care au fost receptate re- 
lativ simultan de mintea unui cercetător aflat în căutarea unui răspuns 
la întrebări bine precizate. Pare plauzibil că, dacă Darwin nu ar fi fost 
supus acestor influențe concentrice şi dacă mintea lui n-ar fi fost atât 
de liberă de prejudecăţi încât să le poată asimila, atunci istoria nu ar fi 
reținut acest nume pentru cel care a consacrat un model cu totul nou al 
evoluţiei vieții, un model care a însemnat o revoluţie în ştiinţa biologiei 
fiindcă a reprezentat o revoluţie în gândire”?!!. 


2.3. Evaluarea teoriei evoluționiste a lui Darwin 


Lucrarea Originea speciilor prin selecție naturală sau păstrarea ra- 
selor favorizate în lupta pentru existență, considerată de Darwin însuși 
cea mai importantă din tot ceea ce a scris, a fost publicată la Londra 
în 24 noiembrie 1859 (în aceeași zi au fost vândute toate cele 1250 de 
exemplare ale primei ediții). În mod evident, ideile profesate de Dar- 
win, inclusiv cele din lucrarea menţionată, au fost promovate și valori- 
ficate adesea în mod ideologic, susținându-se teze cu conţinut specific 
unei gândiri autonome cu marea miză de a explica lumea şi viața fără 
Dumnezeu. Deși Darwin nu a afișat ambiţii filosofice, ideile sale au fost 
preluate pentru a structura o adevărată paradigmă, cu pretenţii de reli- 
giozitate. Darwin a încercat prin lucrarea sa să ofere ipoteze explicative 
la observaţiile acumulate și la problematica abordată din studiul naturii 
şi a fenomenului vieţii, cu convingerea că va contribui la o dezvoltare a 
gândirii științifice în domeniul ştiinţelor naturii și ale vieții. 

Darwin a manifestat o rezervă față de generalizările de tip filoso- 
fic, fiind preocupat de ceea ce considera el a fi reflecția ştiinţifică. El a 
urmărit o consacrare de tip ştiinţific, inclusiv în receptarea lucrării sale 
de referinţă, fiind preocupat de opiniile unor oameni de știință precum 
geologul Charles Lyell şi botanistul Dalton Hooker. Era conștient că te- 
oria sa avea un impact mult mai larg decât domeniul strict ştiinţific, însă 
nu era interesat în dezvoltarea unei perspective evoluționiste generali- 
zate. Inclusiv în criticile referitoare la teoria sa, era mai atent la acelea 


21 Mircea FLONTA, Darwin și după Darwin, p. 37. 

care veneau din partea unor persoane cu pregătire adecvată în domeniul 
ştiinţelor. Darwin a rămas atașat de spiritul științific, manifestând re- 
zervă față de teoriile evoluționiste ale bunicului său, ale lui Lamarck sau 
Spencer, considerate prea speculative. 

Darwin a început să schițeze ideile teoriei sale evoluționiste bazate 
pe selecție naturală încă din 1838, dar şi-a amânat mai bine de două 
decenii publicarea teoriei sale nu doar din cauza tulburărilor provocate 
în raport cu convingerile religioase, ci şi pentru că urmărea să prezin- 
te cât mai multe fapte dublate de o argumentaţie științifică pe măsură. 
Inclusiv, pentru prima ediție a Originii speciilor, avea un material şi un 
plan mult mai elaborate decât forma publicată. El a publicat într-o vari- 
antă prescurtată în 1859 lucrarea sa, fiind influențat de faptul că în vara 
anului 1858 primise de la naturalistul Alfred Russel Wallace o lucrare de 
mici proporţii care cuprindea în esență tocmai teoria lui Darwin. 

Ipoteza teoriei descendenţei cu modificări dintr-un strămoş comun 
prin variaţii individuale a fost dezvoltată prin faptul că în plan filosofic 
Darwin a substituit gândirea esenţialistă, concentrată pe general cu cea 
populaţională axată pe individ. Această orientare a favorizat formula- 
rea principiului selecției naturale. Totodată, descoperirea şi formularea 
acestui principiu au fost posibile prin gândirea gradualistă asumată de 
Darwin. În acest sens, concepţia lui Lyell a avut o influenţă considerabi- 
Jă asupra gândirii lui Darwin. Concluziile teoriei lui Darwin bazate pe o 
abordare populaţională, probabilistică și gradualistă exprimă că speciile 
nu au fost create în mod distinct, că nu sunt imuabile, că ele descind 
unele din altele, având o descendență comună, prin variații individuale 
acumulate în lungi perioade de timp. Mecanismul dominant al acestor 
diferențieri îl constituie selecția naturală. 

În secolul al XX-lea, darwinismul clasic a fost convertit în așa-numita 
teorie sintetică a evoluţiei, prin folosirea rezultatelor geneticii. Astfel, 
macroevoluția analizată de Darwin este relaționată cu microevoluţia 
observată de geneticieni. Ernst Mayr, Theodosius Dobzhansky și 
George Simpson au fost reprezentanți semnificativi ai acestei teorii. 
Asocierea dintre gradualism şi selecția naturală determina o perspecti- 
vă conform căreia există o continuitate între specii, iar transformările au 
loc în perioade lungi de timp. 

Absența unor dovezi din arhiva fosiliferă în ceea ce priveşte existenţa 
speciilor intermediare i-au determinat în anii 1970 pe Niles Eldrege şi 
Stephen Jay Gould să propună o nouă teorie a evoluţiei, numită a echi- 
librelor punctuale. Există un salt calitativ şi rapid al speciilor. În felul 
acesta, este depăşită perspectiva gradualismului, a continuității specii- 
lor, optându-se pentru principiul discontinuităţii, asemănător celui din 
fizica cuantică. În timp, Gould a propus o teorie revizuită a evoluţiei, 
păstrând anumite elemente darwiniene, dar distanțându-se de viziunea 
filosofică a lui Darwin. Astfel, în lucrarea sa Structura teoriei evoluției 
din 2002, arată că noua teorie depăşeşte gradualismul darwinian, pro- 
punând o selecție pe mai multe niveluri. 

Spre deosebire de anumiţi autori consideraţi de Eldrege şi Gould ca 
ultra-darwinişti (de exemplu Richard Dawkins), reprezentanţii teoriei 
echilibrelor punctuale susțin că selecția naturală este necesară, dar nu 
suficientă în explicarea evoluţiei. Trebuie luaţi în calcul şi alți factori 
care au contribuit la schimbarea ambianţei mediului înconjurător. Ast- 
fel, autori precum Gould sau Richard Lewontin s-au angajat în promo- 
varea unei teorii mai cuprinzătoare a evoluţiei. 

Pentru evaluarea teoriei darwiniene trebuie precizat că dincolo de 
contestările fundamentate din punct de vedere teologic şi filosofic, in- 
clusiv din interiorul reprezentanţilor ştiinţelor naturii, au existat rezerve 
serioase încă dintru început față de premisele teoriei propuse de Darwin. 
Susținătorul său înfocat, Thomas Huxley, considera că gradualismul dar- 
winian prezintă anumite dificultăți în explicarea evoluţiei speciilor şi că 
teoria lui Darwin prezintă anumite inconsecvenţe din punct de vedere 
logic. Un alt susținător al lui Darwin, botanistul Asa Gray s-a exprimat 
precaut față de teoria lui Darwin. Au fost necesare în jur de opt decenii 
pentru ca teoria să devină în general acceptată în rândul biologilor. 

În perioada imediat următoare publicării Originii speciilor mai 
mulți cercetători au arătat că teoria lui Darwin nu răspunde exigenţelor 
de tip ştiinţific. Matematicianul Wiliam Hopkins arată că Darwin nu 
a demonstrat existența unei relaţii efective între faptele pe care dorea 
să le explice și factorii invocaţi corelativi selecţiei naturale. Astronomul 
John Herschel și geologul Elie de Beaumont punctează deficiențele în 
registrul metodologiei ştiinţifice în teoria lui Darwin. Profesorul de 

geologie Adam Sedwick şi profesorul de mineralogie John Henslow au 
evidenţiat şi ei inadecvări în teoria darwinistă. 

Filosoful ştiinţei, Karl Popper arată că spre deosebire de teoria 
gravitaţiei a lui Newton în care sunt prezentate legi ale fizicii, în teoria 
lui Darwin nu există legi testabile din punct de vedere experimental sau 
care să ofere anumite predicții. Din acest punct de vedere, Popper arată 
că teoria lui Darwin nu este una ştiinţifică, ci este un program metafizic 
prin care se încearcă oferirea unor explicaţii principiale ale realităților din 
istoria naturii. 


2.4. Darwinism şi religie 


Charles Darwin s-a născut într-o familie unitariană, fiind crescut 
de surorile sale mai mari care i-au dat o educaţie religioasă tradițională. 
La Edinburgh unde și-a început studiile medicale, Darwin a frecven- 
tat medii intelectuale liberale şi anticlericale. Cu toate acestea, a rămas 
apropiat de preocupări religioase, studiind teologia la Cambridge. În 
timpul acestor studii a fost atașat de viziunea lui Paley. După călătoria 
cu Beagle, Darwin s-a distanțat de această viziune şi implicit de credința 
în crearea distinctă a speciilor. 

Darwin nu a căutat ca prin ideile sale să exprime explicit o poziție 
atee, de excludere totală a existenţei Creatorului. La finalul lucrării sale 
Originea speciilor el exprimă pe undeva o poziţie deistă, afirmând că legile 
naturii sunt stabilite de Creator, însă se distanțează de convingerea unei 
prezenţe proniatoare a lui Dumnezeu în lume. Disputele din jurul ideilor 
sale îi amplifică o frământare în ceea ce priveşte relația dintre credință și 
convingerea sa bazată pe valabilitatea principiului selecţiei naturale. 

În mai 1860, îi scrie apropiatului său american Asa Gray: „Nu am 
intenţia de a scrie în mod ateist. Nu pot vedea niciun motiv pentru care 
un om sau un animal nu ar fi putut fi produs, de la început, prin alte 
legi; şi că toate aceste legi au fost în mod expres proiectate de către un 
Creator omniscient [...]. Dar cu cât gândesc mai mult, cu atât mă simt 
mai încurcat'2!?, 


2 Mircea FLONTA, Darwin și după Darwin, p. 207. 

Într-o carte de amintiri scrisă la bătrâneţe de Darwin pentru mem- 
brii familiei sale, el arată cum și-a pierdut treptat credinţa bazată pe con- 
vingeri tradiționale. O componentă semnificativă în diluarea credinţei 
asumată în mod tradițional a constituit-o dimensiunea morală. Darwin 
nu putea crede într-un Dumnezeu care îi pedepseşte pe necredincioși 
cu pedeapsa veşnică a chinurilor iadului, precum şi conștiința existenței 
suferinţei și a morţii din lume nu putea fi împăcată cu ideea unui Dum- 
nezeu atotştiutor şi prezent în creaţie. Mai ales, moartea fiicei sale pre- 
ferate, Annie, la vârsta de zece ani, în 1851, i-a zdruncinat credința 
într-un Dumnezeu drept şi milostiv. 

Pe măsură ce înaintează în cercetările sale, Darwin va dobândi 
tot mai mult convingeri agnostice. Totuşi, el mărturisea că omul de 
ştiinţă nu poate nici infirma, nici afirma absolutul, că aspecte ale aces- 
tei realități depăşesc posibilitatea rațiunii umane, ceea ce este până la 
urmă rezonabil, dacă judecăm afirmaţia în cuprinsul strict al meto- 
delor ştiinţifice, care verifică experimental şi demonstrează logic. Pe 
de altă parte însă, în Autobiografia sa, Darwin capitulează, în tensiu- 
nea acumulată între ceea poate fi dovedit ştiinţific şi ceea ce suntem 
chemaţi să credem, mărturisind: „Cred în general (tot mai mult pe 
măsură ce îmbătrânesc), dar nu întotdeauna, că agnostic ar fi cea mai 


corectă descriere a stării minţii mele'?!?. 


2.5. Evaluare teologică a implicaţiilor darwinismului 


Știința oferă reprezentări ale lumii în termeni de orizontalitate 
(fără referire la transcendent, pe care este constrânsă să îl ignore câtă 
vreme aplicând metodologia ei clasică, transcendentul îi rămâne inac- 
cesibil. Spre deosebire de ştiinţă, teologia interpretează reprezentările 
lumii în termeni de verticalitate (cu referire la transcendent ca sursă 
de înțelegere a imanentului). Teoriile evoluționiste sunt interpretări ale 
unor fapte ştiinţifice dintr-o perspectivă naturalistă, autonomă față de 
orice referire la transcendent, în timp ce referatul creaţiei de la Facere 
solicită din partea teologiei o interpretare de ordin doxologic. Aceste 


"15 Mircea FLONTA, Darwin și după Darwin, p. 210. 

interpretări pot dialoga între ele atâta vreme cât există onestitatea in- 
telectuală și duhovnicească a stabilirii de raporturi prin respectarea 
riguroasă a competenţelor fiecăreia în parte. Amestecul poate însă ge- 
nera confuzie. În cele ce urmează, vom arăta că o integrare a evoluţiei 
de tip naturalist în discursul teologic al devenirii creaţiei comportă 
riscuri la nivel logic cu impact în registrul teologic. 

Faptul că oameni de ştiinţă precum Darwin caută o viziune explica- 
tivă asupra lumii nu poate fi contestat. Însă, utilizarea unei astfel de vi- 
ziuni într-un mod ideologic, pentru a justifica ateismul, prin calificarea 
religiei ca fiind „obscurantistă”, este înafara obiectivității şi neutralității 
pe care o urmăreşte ştiinţa, iar prin maniera lipsită de onestitate, ea nu 
aparține nici filosofiei. Care sunt în linii mari acele puncte care nu în- 
găduie o articulare a cosmoantropologiei ortodoxe cu viziunea specifică 
transformismului? Referatul creației din cartea Facerii vorbeşte despre 
o devenire graduală a lumii, pe etape, de la nimicul inițial la complexi- 
tatea din zilele noastre. De remarcat însă diferența calitativă dintre cele 
două discursuri: 

- în timp ce discursul teologic poartă sensul unei mărturii cu încăr- 
cătură doxologică, discursul ştiinţific îşi propune să ofere reprezentări 
de ordin la nivel fenomenologic privind devenirea cosmosului; 

- discursul evoluționist vorbeşte de un proces natural, făcând refe- 
rire la coordonatele ontice, la aspecte observabile, la procese biofizice 
şi chimice (ignorăm deliberat existența transcendentului) în timp ce 
cel teologic afirmă lucrarea transcendentului în imanent (Dumnezeu 
creează lumea din nimic şi o poartă spre devenirea sa), făcând consi- 
deraţii ontologice. 

- discursul evoluționist vorbește de o generare spontană a vieții, 
de complexificarea treptată prin transformarea speciilor unele în al- 
tele, făcând prin aceasta referire la viața biologică, la dimensiunile ei 
populaţionale, aşa cum este ea prezentă în fiecare biotop, în fiecare 
ecosistem și în întreaga biosferă, făcând referire la viaţă. În acest timp, 
teologia face referire la viața ca dar, cuprinzând aici și dimensiunea 
existenţială a vieţii, la ceea ce este ea în sine, nu în procesele ei, având 
ca principală menire, afirmarea vieţii ca dar, văzând pe Dumnezeu 
ca Autor, ca Dăruitor al vieţii, care poartă etapă cu etapă creaţia spre 

actualizarea rațiunilor dumnezeieşti cu care a fost încifrată din prime- 
le sale momente de venire la existenţă. 

- discursul evoluționist vorbeşte de o trecere de la animalitate la om 
ca urcare pe scara complexităţii în timp ce discursul teologic vede în 
om, dintru începuturi, o culme a creaţiei și o superioritate faţă de toate 
celelalte vieţuitoare. 

- discursul evoluționist îl vede pe om înrudit cu maimuţele homini- 
de, în timp ce viziunea teologică îl vede pe om înrudit cu toate vieţuitoa- 
rele terestre, prin pământul din care au răsărit toate și din țărâna căruia 
Dumnezeu i-a făcut omului trup. 

Transformismul vehiculat de teoriile evoluționiste statuează trans- 
formarea speciilor de la simplu la complex pe o scară care culminează 
cu omul. Vom arăta în continuare inconsecvenţele de ordin logic in- 
evitabile încercării de integrare a acestei viziuni în lectura teologică a 
referatului creaţiei, care duc obligatoriu la o modificare substanţială a 
antropologiei creştine aşa cum o cunoaștem noi din Tradiţia Bisericii: 

- la modul concret, se afirmă existența unui strămoș comun omului 
şi maimuţei. Este însă dificil să identifici un prim om într-o lungă succe- 
siune de umanoizi care face trecerea de la o specie inferioară la numitul 
homo sapiens, cu atât mai puțin să-i vezi ca persoane umane și deci să-i 
numeşti. A încerca să identifici într-un lanț de umanoizi care fac trecerea 
de la animal la om pe un Adam concret pare o inițiativă sortită eşecului. 
În acest timp, Facerea vorbeşte de Adam, de Eva, de Cain, de Abel etc., 
de nume şi de prezenţe personale pe care transformismul evoluționist 
nu le poate lua în calcul. Cum poţi concepe un prim exemplar uman, 
Adam, venit pe filiera descendenţei din alți umanoizi care nu sunt încă 
oameni, fără să afirmi existența unor părinți biologici ai acestuia (des- 
pre care referatul biblic păstrează tăcerea cu desăvârşire, întrucât Adam 
este făcut din pământ, iar Eva din coasta sa). Ce face real diferenţa între 
Adam ca prim om şi părinţii lui, în măsura în care anatomic sunt într-o 
continuitate greu de ignorat? De aceea, cei care acceptă în interiorul dis- 
cursului teologic transformismul sunt nevoiţi la nivel logic să vorbească 
fie de un Adam colectiv, pentru ei Adam reprezentând orice exemplar al 
speciei umane, fie să nege efectiv istoricitatea lui Adam, plasând refera- 
tul biblic în zona proiecției mitice. 

- să presupunem însă că un lanț întreg de umanoizi inițiali poate 
fi numit Adam, şi chiar toate exemplarele umane de atunci şi până la 
capătul veacurilor. Cum mai putem distinge atunci teologic între păca- 
tul adamic, poarta cea dintâi a intrării morţii în lume, prin care natura 
noastră omenească s-a alterat supunându-se stricăciunii, și păcatul fie- 
căruia în parte dintre noi în virtutea faptului că noi toți moștenim de la 
Adam (singurul, alături de Eva, care nu vine în lume cu o asemenea grea 
moștenire) o natură căzută. Apare deci confuzia între păcatul personal 
al fiecăruia și cel adamic, iniţial, de neacceptat pentru teologia ortodoxă. 

- noțiunea însăși de cădere este un nonsens pentru o viziune natu- 
ralistă în care omul vine de la primitiv la modern, în timp ce teologia ne 
vorbeşte de raiul pierdut în care omul era un adevărat rege al creaţiei, 
cu puteri duhovniceşti pe care le avem ca posibilitate în Hristos. Cum 
să mai vorbeşti de Hristos, noul Adam, dacă cel vechi nu a existat decât 
metaforic? Iar dacă îl vedem existând pe acest Adam ca un fel de strămoș 
comun al omului și maimuței de azi, un umanoid, cât de dificil este de 
conceput mântuirea în măsura în care Hristos trebuia să asume exact acea 
umanitate purtată de primul Adam, pentru că numai ce este asumat în 
firea omenească a lui Hristos este și mântuit. A face din maimuțe urmașe 
ale exemplarului Adam dintru început ar însemna să aibă nevoie și ele de 
botezul întru Hristos. De aceea, la nivel logic, într-o viziune naturalistă cu 
minimă sensibilitate teologică, nu poţi concepe un strămoș al omului care 
să fie purtătorul unei umanităţi diferite de cea purtată de noi astăzi și de 
Hristos prin întrupare. Eşti obligat să accepţi ca Adam acel homo sapiens 
care nu se diferenţiază de omul de azi, și nicidecum un „strămoș” mai 
îndepărtat. Chestiunea existenței părinților biologici ai lui Adam persistă, 
să fie oare suflarea de viaţă a lui Dumnezeu acel prag care face că Adam e 
chemat la veşnicie în timp ce părinţii lui biologici rămân animale, destina- 
te anenatizării? De ce Scriptura nu vorbeşte de acești părinți? 

Referatul Facerii ni-L arată pe Dumnezeu lucrător și proniator în 
istorie. Succesiunea evenimentelor devenirii Universului sunt pentru 
credincios o mărturie a prezenţei Sale. Se cere însă un registru de lectură 
a realităţii teonom, iar nu autonom, cel din urmă ţinând mai curând de 
propunerile de reprezentare proprii competenţelor științei prin instru- 
mentele sale specifice. 

Subiecte 

1. Evidenţiaţi legătura dintre concepția lui Darwin şi contextul eco- 
nomic, social şi cultural în care se dezvoltă darwinismul. 

2. Evidenţiaţi atitudinea lui Darwin față de religie. 

3. Daţi exemple de inconsecvenţe logice generate de o integrare a 
discursului ortodox privind referatul biblic al creaţiei și a discursului 
evoluționist. 


Bibliografie 

1. Darwin, Charles, Originea speciilor, Ed. Academiei, București, 
1957; 

2. Darwin, Charles, Autobiografia, Ed. Academiei, Bucureşti, 1962; 

3. Darwin, Charles, Călătoria unui naturalist în jurul lumii pe bor- 
dul vasului Beagle, Ed. Tineretului, Bucureşti, 1958; 

4. Flonta, Mircea, Darwin și după Darwin, Ed. Humanitas, 
Bucureşti, 2010. 


3. Implicaţiile evoluţionismului în contextul actual 


Cuvinte cheie: ideologie evoluționistă, umanism evoluționist, evoluționism 
ateu, evoluționism teist, creaționism. 


3.1. Evoluționismul ca ideologie 
3.1.1. Umanismul evoluționist 


Teoriile evoluționiste au făcut dovada unui impact semnificativ 
în toate domeniile cu preocupare de înţelegere precum ştiinţa, filoso- 
fia, arta sau teologia. Nu există practic o direcţie de cercetare care să 
nu fie interpelată de viziunea evoluționistă: în biologie, paleontologie, 
geografie, geologie, astronomie, matematică, informatică, sociologie, 
economie, psihologie, filosofie, artă, teologie, diferite aspecte ale teo- 
riei evoluționiste interferă cu concepţiile vehiculate intradisciplinar. 
Nicio altă teorie nu pare să fi avut o influență echivalentă cu cea a 
evoluționismului. Se poate menționa că există o adevărată paradigmă 
evoluționistă a lumii, o reprezentare de tip evoluționist a lumii și a vieții. 

În această perspectivă se poate surprinde cu uşurinţă structura 
ideologică a evoluționismului. Deși este prezentată ca o teorie științifică, 
este evident că evoluționismul depășește cu mult caracteristicile unei sim- 
ple teorii științifice. Nicio teorie ştiinţifică nu are pretenția de a prezenta 
și de a explica originea lumii şi a vieții, întrucât acest tip de problematică 
depășește competențele științei] Miza ideologică a evoluţionismului este de 
a explica lumea și viața în cheia naturalismului autonom, fără Dumne- 
zeu, eliminând referința la un reper transcendent Fie implicit, fie explicit 
această teză reprezintă esența ideologiei evoluționiste. Restul sunt detalii 
prin care se încearcă mai mult sau mai puțin rezonabil să fie o oferită o 
armătură de tip ştiinţific prin care discursul persuasiv de tip ideologic să 
devină plauzibil ca discurs explicativ de tip ştiinţific. 

Presiunea ideologică de impunere a perspectivei evoluționiste este 
atât de mare încât indiferent de domeniul de cercetare se resimte nevoia 
de adaptare, de contextualizare şi de coroborare a gândirii specifice dome- 
niului respectiv cu tiparele ideologice ale evoluționismului. O inadecvare 
sau o exprimare potrivnică în raport cu evoluționismul presupune un 
curaj al onestității intelectuale și al mărturisirii propriilor convingeri, 
asumându-se exigenţele cercetării în Adevăr. O asemenea atitudine 
riscă să fie considerată marginală sau deturnată prin catalogări care să 
indice neseriozitatea academică a unor poziţii explicite referitoare la in- 
compatibilitatea dintre evoluționism şi domeniul respectiv. 

În aceste condiţii nu este excesivă afirmaţia conform căreia 
evoluționismul are conotaţii de tip religios. Se poate afirma un nou tip 
de religiozitate exprimat prin aderenţa la evoluţionism şi prin fervoa- 
rea mărturisirii convingerilor evoluționiste. Julian Huxley, în lucrarea 
sa programatică Umanismul evoluționist, prezintă manifestul prin care 
evoluționismul este noua religie a lumii contemporane. Inclusiv rezulta- 
te ştiinţifice din diferite domenii de cercetare sunt preluate şi valorificate 
în cheie ideologică. Huxley evidenţiază necesitatea extinderii viziunii 
evoluționiste în toate ariile gândirii și activității umane, omul fiind iden- 
tificat cu un agent autonom al procesului de evoluţie. Evoluţionismul se 
cere aplicat în ştiinţă, artă, religie, economie, politică, educaţie. 

Jalian Huxley (nepotul lui Thomas Huxley, supranumit „buldogul 
lui Darwin”) menţionează că evoluționismul, ca nouă religie, anunţă o 
nouă eră. În această societate structurată şi setată conform principii- 
lor ideologice ale evoluționismului trebuie extirpată orice referință 
la transcendenţă. Naturalismul este absolutizat într-un mod religios. 
Huxley arată că prin umanismul evoluționist supranaturalul este înlocuit 
prin trans-natural. Există o singură lume, cea naturală, care poate fi asu- 
mată şi explicată prin progresul ştiinţei naturaliste. 

Religiile tradiționale sunt percepute din perspectiva umanismu- 
lui evoluționist ca fiind retrograde, un fel de relicve ale istoriei. Pentru 
Huxley, teologia, pentru a deveni credibilă, trebuie să se constituie într-un 
sistem conceptual, riguros determinat din punct de vedere ştiinţific. 
Metoda ştiinţifică prin care este eliminată credința în realități suprana- 
turale este singura acceptată, inclusiv în demersul teologic. Din acest 

punct de vedere, Huxley consideră că o credinţă într-un Dumnezeu per 
sonal și întrupat, în Maica Domnului, îngeri şi sfinți reprezintă ceva d 
neacceptat în noua lume ghidată ideologic de evoluționism. Căderea îi 
păcat şi ideea unei judecăţi viitoare, veșnicia unei lumi ulterioare morți 
biologice sunt receptate ca fiind realităţi monstruoase. Huxley arată ci: 
religia se consideră universală, însă umanismul evoluționist se revendi 
că a fi o nouă religie, autorizată în pretenţia de universalitate și că ea si 
va impune într-o perioadă mai scurtă decât creştinismul, ţinând cont de 
mijloacele actuale de comunicare. 

Huxley proclamă existenţa unei religii fără revelaţie. Noua viziune 
religioasă bazată pe evoluționism ar trebui să se materializeze într-ur 
sistem de convingeri autoreferențial și autosuficient sieşi. Julian Huxley 
consideră umanismul evoluționist o religie structurată printr-o „[...] vi- 
ziune profetică care ar trebui să propună o agendă întregii lumi pentru 
dezbateri şi sugestii de metode practice în implementarea ei Este nevo- 
ie urgentă de dezvoltarea cercetării implicaţiilor ei în toate domeniile. 
Aceasta include promovarea a ceea ce numesc eu o tehnologie psiho- 
socială prin producerea unor mașini ideologice-instrumente precum 
conceptele și credințele pentru o mai bună procesare a experiențelor 
[...]. Creşterea cunoașterii și progresul ştiinţei ne vor conduce către 
umanismul evoluționist ca un nou tip de supra-sistem al evoluției psiho- 
sociale. Este nevoie urgent de un efort intelectual și de imaginaţie pen- 
tru a înțelege această nouă religie. Umanismul este seminal. Trebuie 
să învăţăm ceea ce înseamnă și să-l diseminăm. Ideile umanismului 
evoluționist trebuie răspândite şi implementate practic în gândurile și 


acțiunile oamenilor”?!4. 


3.1.2. Ateismul evoluționist 
Dacă Julian Huxley este paradigmatic pentru prezentarea umanis- 


mului evoluționist ca noua religie a lumii, Richard Dawkins este repre- 
zentantul emblematic al propagandei atee susținute prin evoluţionism 


"4 Julian HUxLEYy, Evolutionary Humanism, Prometheus Books, New York, 1992, pp. 
213, 115. 

în contextul actual. Pentru Dawkins, umanismul secularist în mod ne- 
cesar presupune ateismul care este susținut ştiinţific prin paradigma 
evoluționistă. El arată că de-a lungul timpului religia a reprezentat o 
sursă a relelor și a violenţelor, generând fanatism în gândire şi în acţiune. 
Dawkins propune să ne imaginăm o lume fără religie care ar fi una fără 
atentatori sinucigași cu bombe, 11 septembrie, cruciade, războaie religi- 
oase, profituri ale imposturii religioase rezultate în urma credulității şi 
naivităţii oamenilor. 

Richard Dawkins s-a născut în 1941 la Nayrobi (Kenya) într-o fa- 
milie de coloniști englezi. A studiat zoologia la Oxford unde și-a pregătit 
teza de doctorat sub coordonarea științifică a lui Niko Tinbergen, laureat 
al premiului Nobel. A predat în SUA (la Berkeley), apoi la Oxford. A pri- 
mit mai multe distincții, inclusiv premiul Michael Faraday al Societăţii 
Regale a Marii Britanii în 1990 pentru popularizarea ştiinţei. Este cu- 
noscut și foarte mediatizat în promovarea umanismului ateu susținut 
de teoria evoluționistă prezentată ca argumentaţie ştiinţifică împotriva 
fanatismului și obscurantismului religios. 

Richard Dawkins este cel mai cunoscut propagandist al ateismu- 
lui profesat în mod agresiv, utilizând teoria evoluționistă ca instrument 
imbatabil în demersul său. Radicalismul lui Dawkins conduce la ipote- 
za că ştiinţa este ireconciliabilă cu orice viziune religioasă şi că în mod 
necesar un savant redutabil este ateu. EI foloseşte cu o fervoare de tip 
religios evoluționismul ca o argumentaţie implacabilă pentru a destruc- 
tura credinţa religioasă. În lucrările sale, foarte mediatizate, el exprimă 
cu o reală forță de sugestie pentru publicul larg idei subsumate demer- 
sului său propagandistic de promovare a ateismului prin prisma teoriei 
evoluționiste. 

Viziunea sa reducționistă se reflectă în relația pe care o exprimă 
între gene și informaţiile digitale. Dawkins apreciază contribuţiile gene- 
ticienilor Francis Crick şi James Watson referitoare la descifrarea struc- 
turii moleculare a genei, arătând că ceea ce este cu adevărat revoluționar 
în cercetarea din biologia moleculară actuală reprezintă reciprocitatea 
dintre codul genetic şi informaţia digitală. Aparatul de codificare a genei 
este asemuit cu cel al calculatorului şi prin acest proces diferența dintre 
materia vie şi cea nevie este eliminată. 

Dawkins arată că sistemul genetic este unul digital și mărturisește 
cu patos ideologic: „Nu există niciun spirit, forță conducătoare a vieții, 
nicio vibraţie, apariție, influență, protoplasmă sau gelatină mistică. Viaţa 
este doar biți şi biţi şi biți de informaţie digitală. Genele sunt informaţie 
pură-informaţie care poate fi codificată, recodificată și decodificată, fără 
nicio alterare sau modificare a înțelesului [...] Noi - şi asta înseamnă 
toate ființele vii — suntem mecanisme de supraviețuire programate să 
transmită baza de date digitală cu care am fost programaţi. Darwinis- 
mul este considerat acum ca fiind supraviețuirea supraviețuitorilor la 
nivelul codului pur digital'2!?. 

Dawkins anihilează orice aspect care poate conduce la ideea unui 
sens sau a unei finalități în lume. Taina este eliminată, considerându-se 
că întreaga lume și viață sunt supuse hazardului nemilos, indiferenței 
neutre a ADN-ului, replicării genetice care nu admit existența unui 
proiect. Vieţuitoarele, inclusiv oamenii, sunt mașini de supraviețuire. 
Secvenţele ADN-ului care supraviețuiesc sunt genele, iar produsele cultu- 
rale şi religioase care supraviețuiesc filtrului selecției naturale sunt numite 
de Dawkins meme. Inclusiv acestea sunt supuse procesului evoluţiei. Pen- 
tru Dawkins doar memele științei sunt cele care supraviețuiesc cu ade- 
vărat, restul fiind meme parazit sau meme virusuri. Mai ales credinţele 
religioase sunt considerate virusuri care afectează viața. Practic, pentru 
Dawkins (în continuitate cu linia deschisă de Freud) religia ţine de do- 
meniul patologiei. 

În viziunea lui Dawkins un om religios este un om bolnav care trebuie 
tratat. El propune diferite remedii, arătând că ateul este o persoană fericită 
și echilibrată, eliberată de prejudecăţi în gândire şi de constrângeri mo- 
rale în viaţă. Cu o reală forță în comparații și asocieri plastice, printr-un 
stil direct, Dawkins are un impact semnificativ pentru publicul larg, în 
mod special asupra adolescenților şi tinerilor. Multe clișee sunt poleite cu 
afirmaţii invocate în numele ştiinţei evoluționiste, favorizând o atitudi- 
ne militantă și absolutistă în promovarea ateismului. Deşi admite că ateii 
'ca indivizi pot comite violenţe şi crime (este prezentat cazul lui Stalin), 
Dawkins spune că acestea nu au fost realizate în numele ateismului. 


215 Richard DAwKINS, Un râu pornit din Eden, Ed. Humanitas, Bucureşti, 1995, pp. 32-33. 

Ateismul este considerat ca atitudinea tolerantă față de cei cu con- 
vingeri diferite. Această perspectivă a lui Dawkins este în mod evident 
falsă, fiind infirmată de numeroase exemple concrete de-a lungul isto- 
riei trecute şi prezente (au fost realizate unele statistici sugestive ale nu- 
mărului de victime realizate de-a lungul timpului în numele ateismului 
sau în numele unor convingeri religioase. Doar dacă ar fi să menționăm 
crimele și tragediile petrecute în universurile concentraţionare ale co- 
munismului ar fi suficient pentru asumarea unei poziții oneste în aceas- 
tă problemă). Cu toate acestea, poziția lui Dawkins conform căreia reli- 
gia este sursa cea mai prolifică în generarea violențelor și a războaielor 
rămâne una influentă. 

În acest sens, Dawkins afirmă: „Războaiele religioase sunt purta- 
te în numele credinţei. Şi au fost îngrozitor de frecvente în decursul 
istoriei. Nu îmi amintesc de niciun război purtat în numele ateismu- 
lui. De ce? Un război trebuie să fie motivat de lăcomie economică, 
de ambiţie politică, de prejudecăţi etnice sau rasiale, de un profund 
resentiment sau răzbunare, sau de credința patriotică în destinul unei 
națiuni. Şi mai credibilă ca motivaţie de război este credinţa de ne- 
zdruncinat că religia proprie este singura adevărată, întărită de o carte 
sfântă care condamnă în mod explicit pe toți ereticii și susținătorii 
unei alte credinţe, şi promite în mod clar soldaţilor lui Dumnezeu că 
vor intra direct în raiul martirilor'2!S. 

Dawkins atacă agresiv şi constant realitatea religiei, rămânând fixat 
obsesiv pe o propagandă atee, întrucât consideră că perspectiva 
creaționistă este doar o consecință a asumării gândirii religioase. Toc- 
mai de aceea trebuie eliminată cauza: religia. Religia poate exista fără 
creaționism, însă creaționismul nu poate subzista în absenţa religiei. Ca 
atare, Dawkins consideră că trebuie să se meargă mai departe, să nu 
se rămână doar la condamnarea creaționismului, ci să se vizeze extir- 
parea religiei. Dawkins camuflează atitudinea sa viscerală față de reli- 
gie prin opţiunea dată de încrederea în ştiinţă. El afirmă că onestitatea 
ştiinţifică îl obligă la asumarea evoluţionismului și ateismului. În această 


216 Richard DAwkINS, Himera credinței în Dumnezeu, Ed. Curtea Veche, București, 
2007, p. 283. 


APOLOGETICA ORTODOXĂ 213 


atitudine, rămâne însă o doză de ipocrizie, întrucât consecvența cu ones- 
titatea ştiinţifică impune asumarea unor limite structurale ale ştiinţei. 
Miza ideologică veritabilă a evoluţionismului este devoalată de 
alți autori, chiar dacă se poate constata un anumit cinism din partea 
lor. Se recunoaşte că ştiinţa este invocată doar formal pentru legitima- 
rea unei poziţii, însă chiar dacă sunt constatate inadvertenţe din punct 
de vedere ştiinţific, acestea nu mai contează. Pare, pentru autor, că 
ceea ce contează cu adevărat ține de miza ideologică: impunerea ma- 
terialismului absolut şi eliminarea oricărei referinţe la un reper trans- 
cendent. În acest sens, rămâne grăitoare afirmaţia geneticianului Ri- 
chard Lewontin, un înfocat susținător al evoluționismului: „Noi ținem 
partea ştiinţei în ciuda absurdităţii evidente a unora dintre explicaţiile 
ei, în ciuda eșecului său de a împlini multe din extravagantele sale 
făgăduinţe de viață şi de sănătate, în ciuda tolerării de către comunita- 
tea ştiinţifică a unor poveşti inconsistente luate ca atare, fiindcă ne-am 
luat un angajament prioritar, un angajament față de materialism. Nu 
metodele şi instituţiile ştiinţifice ne constrâng să acceptăm explicația 
materialistă a lumii fenomenale, ci, dimpotrivă, aderenţa noastră apri- 
orică la cauzalitatea materialistă ne obligă să creăm un aparat de inves- 
tigare şi un set de concepte ce produc explicații materialiste, indiferent 
cât de potrivnice intuiţiei, indiferent cât de mistificatoare pentru cei 
inițiați. Mai mult, materialismul este absolut, căci nu putem să accep- 
tăm ca un Picior Divin să ni se pună în prag”2" 4 


A 


3.1.3. Evoluționism şi creaționism 


Polemica evoluționism - creaționism s-a dezvoltat într-un spațiu 
al credinței creştine specific mediului occidental (ne referim în mod 
special la spațiul american, dominant de mentalitatea protestantă și 
neoprotestantă), fiind importată ulterior în spaţiul de manifestare al 
Tradiţiei răsăritene. Pentru evitarea confuziilor este importantă preci- 
zarea semnificației terminologiei. Evoluţionismul nu este echivalent cu 


2 Richard LEwoNTIN, Billion and Billions of Demons, apud lerom. Serafim RosE, Cartea 
Facerii, crearea lumii și omul începuturilor, Ed. Sophia, Bucureşti, 2001, p. 42. 

evoluția, precum teologia creației nu poate fi asimilată cu creaționismul. 
Atât evoluționismul, cât şi creaționismul riscă să prezinte concepții unila- 
terale şi reducționiste, fiind expresii radicale aflate la polul opus, dar care 
se regăsesc într-o aceeași logică. Acest tip de logică presupune un demers 
axat pe atenţia stăruitoare de analiză a unor detalii prin care să fie expli- 
cate realitățile care ţin de apariţia şi dinamica lumii și a vieţii. 

Este nevoie de precizarea distincţiei între faptele științifice (de exem- 
plu, nu există ca fapt ştiinţific generația spontanee, existența unei verigi 
intermediare între specii sau observarea directă a transformismului) şi 
principiile teoriei evoluționiste (lumea este inteligibilă şi poate fi expli- 
cată din punct de vedere ştiinţific, legile naturale au un caracter univer- 
sal şi explică fenomenele naturale, omogenitatea fenomenelor în timp, 
originea comună a ființelor vii). Jean-Michel Maldame menționează 
distincţia între început şi origine, care permite o diferenţiere între per- 
spectiva ştiinţifică şi filosofică. La nivel conceptual, ştiinţa poate cel 
mult să aibă ca obiect de studiu problematica începutului, însă realita- 
tea originii excede competenţa ştiinţei, aparținând domeniului filosofiei 
(metafizica) şi al teologiei. 

Evoluţionismul se bazează pe câteva principii şi concepte de 
referință. Evoluţionismul prezintă povestea unei evoluţii astronomice, 
geologice şi biologice. Modelele cosmologice din cadrul evoluției as- 
tronomice prezintă existenţa unei singularități iniţiale și debutul uni- 
versului în urmă cu aproximativ 15 miliarde de ani. Primele galaxii au 
început să se formeze acum 13 miliarde de ani. Evoluţia geologică se re- 
feră la planeta Pământ. Mecanismele evoluţiei astronomice şi geologice 
implică principii din fizică, chimie, geologie (erele geologice). Evoluţia 
biologică se referă la evoluţia formelor de viață, prin variaţii individuale 
acumulate în timp, dintr-o descendență a unui strămoş comun. Meca- 
nismele evoluţiei biologice sunt selecția naturală și adaptarea. 


(a) Evoluţionism materialist 

Există un evoluţionism materialist care explică fenomenele naturale 
prin cauze naturale. Metodologia viziunii materialiste legitimată prin 
demersul științific nu doar că susţine suficiența cauzelor naturale în ex- 
plicarea realităților naturale, dar şi faptul că supranaturalul nu există. 

Astfel, filosofia naturalistă este distinctă de metodologia științifică, în- 
trucât presupune asumarea unei opțiuni ca o convingere metafizică prin 
care referinţa la supranatural este eliminată. Mai există un evoluţionism 
agnostic prin care se precizează că nu se poate face o referire precisă la 
existența sau inexistența lui Dumnezeu. Se constată procesul evolutiv al 
realităților din lume, dar fără să existe posibilitate de explicare a cauze- 
lor ultime a acestora. 


(b) Evoluționism teist 

Pentru atitudinea ortodoxă articulată în duhul Tradiţiei ortodoxe 
cea mai provocatoare şi mai dificilă poziție o reprezintă evoluționismul 
teist. Această concepţie asumă mai multe coordonate ale evoluţiei astro- 
nomice, geologice și biologice, însă explicaţia nu este exclusiv naturalis- 
tă, întrucât Dumnezeu a creat legile naturii prin care întreaga existență 
evoluează. Există nuanţe ale evoluționismului teist, cu reprezentanți atât 
în lumea protestantă și catolică (Teilhard de Chardin, loan Paul al II-lea, 
Benedict al XVI-lea, Francisco Ayala), precum și în gândirea ortodoxă 
(Alexandros Kalomiros, Andrei Kuraev). 

Evoluţionismul teist, cel mai riscant din punct de vedere al generă- 
rii de confuzii, este asumat şi profesat de mai mulţi teologi. Inclusiv în 
poziţii oficiale (enciclica Humani generis din 1950 a papei Pius al XII-lea, 
în mesajul din 22 octombrie 1996 adresat de papa Ioan Paul al II-lea 
în fața Academiei Pontificale de Ştiinţe) este prezentată compatibilita- 
tea credinţei creştine cu evoluționismul. În 1982, Adunarea Generală a 
Bisericii Prezbiteriene a Unităţii a adoptat o rezoluţie care consideră că 
teoria evoluționistă nu este în contradicţie cu Sfânta Scriptură. Federaţia 
Luterană Mondială are o poziţie similară încă din 1965. 

În contextul actual, pentru evoluționismul teist este reprezentati- 
vă poziția teologului catolic Francisco Ayala care apreciază revoluţia 
darwiniană ca fiind o concepție despre proiect, dar fără proiectant. El 
afirmă: „Ieoria evoluţiei transmite o şansă și un imperativ, intricate în 
urzeala vieţii; hazardul şi determinismul s-au îmbinat într-un proces 
natural care a dat naștere celor mai complexe, mai diverse şi minuna- 
te entități din univers: organismele care populează Pământul, inclusiv 
oamenii care gândesc şi iubesc, dotați cu liber arbitru şi puteri creative 

şi capabili să analizeze procesul însuși al evoluţiei care le-a dat viaţă. 
Aceasta este descoperirea fundamentală a lui Darwin, aceea că există un 
proces care este creativ, fără a fi conștient. Şi aceasta este revoluția con- 
ceptuală pe care a împlinit-o Darwin: ideea că proiectul organismelor 
vii poate fi explicat, ca un proces al rezultatelor naturale guvernate de 
aceste legi. Aceasta nu este altceva decât o viziune fundamentală care a 
schimbat pentru totdeauna modul în care omenirea se percepe pe sine 
şi locul ei în univers"218, 


(c) Creaţionism 

La polul opus evoluționismului, dar rămânând în aceeași lo- 
gică structurată prin încercarea de a explica în detaliu realizarea şi 
funcționarea lumii, se situează concepţia creaționistă. Creaționismul re- 
prezintă o viziune înrădăcinată în realismul teologiei scoțiene, ilustrată 
prin Thomas Reid şi importată în SUA în secolul al XIX-lea, precum și 
în fundamentalismul protestantismului de tip conservator. În această 
perspectivă prevalează atitudinea literală de asumare a textelor biblice 
și a adevărurilor de credință. Viziunea creaționismului a fost prezentată 
într-o colecție intitulată Fundamentalismul care a cuprins mai multe lu- 
crări publicate între 1910-1915. A fost înființat Institutul Biblic din Los 
Angeles, un colegiu evanghelic reprezentativ pentru mișcările protes- 
tante fundamentaliste. 

În jurul anilor 1920 în unele state americane este adoptată o legislaţie 
care nu permite predarea evoluționismului în școli. Pentru a testa reali- 
tatea aplicării acestei legislații, Uniunea Americană a Libertăţilor Civi- 
ce (o organizaţie secularistă, cu sediul în New York) îl convinge pe un 
tânăr profesor, John Scopes să predea evoluționismul într-o școală din 
Dayton, statul Tennessee. Are loc un proces extrem de mediatizat, numit 
procesul maimuţelor, în 1925. După acest proces, anti-evoluționismul a 
fost asociat cu fundamentalismul și cu ignoranța. 

Disputa dintre evoluționism și creaționism a continuat în SUA de-a 
lungul deceniilor, manifestându-se inclusiv în cadru juridic. Astfel, în 


218 Francisco AYALA, Darul lui Darwin către știință și religie, Ed. Curtea Veche, Bucureşti, 
2008, p. 248. 

1986, Curtea Supremă a SUA declară neconstituțională orice lege care 
interzice predarea evoluționismului în şcolile publice. În 1981 în Arkan- 
sas, respectiv în 1982 în Louisiana au fost adoptate legi care prevăd tra- 
tarea egală a ştiinţelor evoluţiei și creaţiei în şcoli. Aceste legi au fost 
declarate neconstituţionale în 1982, respectiv 1987. În octombrie 2004, 
Consiliul Directorilor Şcolilor din Dover (Pennsylvania) a adoptat o 
rezoluţie care permitea predarea concepţiei referitoare la proiectul in- 
teligent, alături de evoluţionism. În decembrie 2005, judecătorul federal 
John E. Jones emite o hotărâre prin care se prevede că teoria proiectu- 
lui inteligent violează Clauza Orânduirii Existente a Primului Amenda- 
ment al Constituţiei SUA și se interzice predarea concepţiei respective 
care este considerată inadmisibil de mult ca fiind susținătoare a religiei. 

Reprezentantul creaționismului ştiinţific este considerat Henry 
M. Morris. El promovează o interpretare literală a Sfintei Scripturi și 
foloseşte mai multe argumente ştiinţifice din diferite domenii pen- 
tru a demonstra crearea lumii și prezența unei ordini divine în com- 
plexitatea lumii. Morris împreună cu unii colaboratori înființează în 
1972 Institutul de Cercetări Creaţioniste la San Diego. De-a lungul 
anilor au existat mai multe publicaţii şi acţiuni promovate în cadrul 
creaţionismului ştiinţific. 

În ultimele decenii se configurează ca o alternativă ştiinţifică la 
evoluționism: mișcarea proiectului inteligent (ID - inteligent design). 
ID debutează cu publicarea lucrării Taina originii vieții din 1984, re- 
alizată de Thaxton, Bradley şi Olsen. O altă lucrare cu impact a fost 
Biologie și origini scrisă de biologii Percival Davis şi Dean Kenyon și 
publicată în 1989. O lucrare care a încurajat dezvoltarea ID a fost cartea 
Darwin sub acuzare (1991) scrisă de profesorul în drept Philip Johnson 
de la Universitatea Berkeley, specialist în logica argumentelor. El a de- 
monstrat inconsistența logică a argumentaţiilor evoluționiste. Johnson 
evidenţiază distincția dintre metodologia naturalistă a ştiinţei şi materi- 
alismul invocat ca fiind ştiinţific. 

ID promovează două idei de referință. Prima se referă la comple- 
xitatea ireductibilă, promovată de biochimistul Michael Behe. În lucra- 
rea Cutia neagră a lui Darwin (1996), biochimistul Behe arată limitele 
selecției naturale în condiţiile existenţei unei complexități ireductibile a 

realităţii. Cea de-a doua idee este a matematicianului William Dembski 
şi se referă la informația complexă specificată care nu poate fi consecința 
întâmplării. ID propune o distincţie între cauzele naturale (asupra căro- 
ra poate fi aplicat mecanismul explicativ al selecției naturale) şi cauzele 
inteligente care presupun existența unui reper transcendent (nu neapă- 
rat existența unui Dumnezeu personal). 


3.2. Mărturisirea Apologeticii Ortodoxe în contextul 
disputei dintre evoluționism şi creaționism 


Perspectiva 'Iradiţiei ortodoxe depăşeşte pozițiile unilaterale ale 
unei gândiri autonome care separă naturalul de supranatural. Apolo- 
getica fundamentată patristic şi eclesial dă mărturie de reciprocitatea 
dintre natural şi supranatural, de faptul că nu există un natural pur. 
Astfel, Apologetica Ortodoxă nu rămâne prizoniera unei logici prin care 
se cultivă încrederea în puterea de explicare a tainei lumii și vieții prin 
rațiunea autonomă. Evoluţionismul naturalist precizează că există o 
dezvoltare a speciilor una din alta, provenind dintr-un strămoş comun. 
Prin evoluționismul transformist este exclusă lucrarea proniatoare a 
Dumnezeului celui Viu. 

Apologetica Ortodoxă mărturisește dinamica creației şi nu rămâne 
tributară unor tipare fixiste de gândire, însă demersul de conciliere a teo- 
logiei creaţiei cu teoria evoluționistă reprezintă deopotrivă o gravă de- 
turnare de la duhul și gândirea Tradiţiei Bisericii, precum și o înțelegere 
greşită a relaţiei dintre teologie și știință. Inclusiv, folosirea sintagmelor 
de evoluționism şi creaționism riscă să genereze confuzii atunci când 
sunt asociate cu teologia ortodoxă. O asemenea terminologie poate con- 
duce la erori regretabile. 

Din perspectiva 'Tradiţiei ortodoxe, dinamica creaţiei nu înseamnă 
evoluționism transformist. Fiecare ființă își păstrează propria rațiune di- 
vină. Există o distincţie între rațiunea dumnezeiască şi modul de existență 
prin care este actualizată rațiunea divină ce structurează orice existență. 
Rațiunea divină pentru firea fiecărei specii nu se transformă, ci poate fi 
înnoit modul de existență al vieţuitoarei, dar rămânându-se în cadrul 
aceleiași rațiuni dumnezeiești structurate încă dintru început. 


APOLOGETICA ORTODOXĂ 219 


Sf. Maxim Mărturisitorul este clar în această privință: „Căci n-a fost 
vreo fire din cele ce sunt, nici nu este, nici nu va fi, care să fie după 
rațiunea ei ceea ce nu este încă acum, sau care este acum sau va mai fi pe 
urmă ceea ce nu era înainte. Căci cele ale căror raţiuni au avut la Dum- 
nezeu deplinătatea, odată cu existența nu primesc prin aducerea lor la 
existenţă și în ființă, conform cu rațiunile lor, niciun adaos sau ştirbire 
din cele ce le sunt necesare spre a fi ceea ce sunt”?!%. 

Apologetica Ortodoxă ar trebui să cultive în problematica pole- 
micii creaționism-evoluționism o atitudine fundamentată în gândi- 
rea şi experienţa Tradiţiei eclesiale, depăşind logica unor provocări 
care conduc la poziții reducționiste. Atât creaționismul științific, cât 
şi evoluționismul teist se înscriu într-o aceeaşi logică de a credibiliza 
Revelația prin investigaţie ştiinţifică, de a elabora demonstrații științifice 
pentru probarea Adevărului religios. Apologetica eclesială în mod 
fundamental afirmă că această perspectivă de a dezvolta argumen- 
te ştiinţifice pentru probarea şi legitimarea Revelaţiei este străină de 
cugetul și etosul ortodox. 

În acest sens, un demers de conciliere între Ortodoxie și creaţionismul 
științific, respectiv evoluționismul teist reprezintă o eroare semnificativă 
și o deturnare grosolană de la duhul Tradiţiei Bisericii. Reprezentanţii 
creaționismului științific intră în logica provocării specifice pozitivis- 
mului şi umanismului ateu care consideră religia ceva obscurantist, 
invocându-se autoritatea de tip ştiinţific. Astfel, se caută din partea 
creaționismului ştiinţific argumente din partea științei pentru a proba 
Adevărul Revelaţiei în domeniul creaţiei. Prin această atitudine sunt 


215 Sr. MAXIM MĂRTURISITORUL, Ambigua, p. 294. Sfinții Părinți menţionează păstrarea 
distinctă a speciilor pentru totdeauna, aşa cum au fost create. Sf. Vasile cel Mare arată 
continuitatea speciilor care se datorează puterii dumnezeieşti, nu unui mecanism natural și 
faptul că nu este posibil un transformism al speciilor: „Gândeşte-te la cuvintele lui Dumnezeu, 
care străbat creaţia! Au început de atunci, de la facerea lumii, şi lucrează și acum și merg mai 
departe până la sfârşitul lumii [...] existențele, mişcate de o singură poruncă, străbat în chip 
egal creația, supusă nașterii şi pieirii, şi păstrează până la sfârșit continuarea speţelor, prin 
asemănarea celor ce alcătuiesc speța. Din cal se naşte cal, din leu un leu, din vultur un vultur 
şi fiecare din vieţuitoare își păstrează speța prin continui nașteri până la sfârşitul lumii; timpul 
nu strică, nici nu pierde însușirile vieţuitoarelor, ci, ca şi cum acum ar fi fost făcute, merg 
veșnic proaspete împreună cu timpul”, Sr. VASILE CEL MARE, Ornilii la Hexaimeron, p. 171. 

făcute deservicii teologiei creaţiei, întrucât uneori sunt folosite argu- 
mente inadecvate, construite în mod naiv, legitimându-se astfel ridicu- 
lizările evoluţioniștilor pentru cei ce susțin ideea creaţiei. Confuzia din- 
tre concepţia care asumă lumea, omul şi viața ca realități ale creației lui 
Dumnezeu și creaționismul ştiinţific generează numeroase neînţelegeri. 

Evoluţionismul teist, în mod special prin interpretarea denaturată 
a concepţiilor referitoare la dinamica și sinergia creaţiei în raport cu 
Dumnezeu Creatorul, realizează confuzii majore. Evoluţionismul te- 
ist este mai riscant, întrucât este amăgitor și perfid, adesea cu nuanţe 
specifice esoterismului și gnosticismului, unele dintre ele greu de se- 
sizat. Atât creaționismul ştiinţific, cât şi evoluționismul teist pleacă 
mai întâi de la opțiuni metafizice, încercându-se ulterior legitimarea 
şi credibilizarea acestora prin argumente ştiinţifice. Perspectiva orto- 
doxă depăşeşte aceste poziţii, cultivând în domeniul creației şi a vieţii 
taina mai presus de cercetarea iscoditoare, apreciindu-se totodată ati- 
tudinile oneste ale savanților care recunosc în acest domeniu limitele 
investigațiilor științifice. 


Subiecte 
1. Analizaţi miza evoluţionismului ateu. 
2. Precizaţi premisele şi scopul umanismului evoluționist. 
3. Identificaţi și evaluaţi riscurile şi erorile evoluţionismului teist. 

4. Consideraţii ştiinţifice, filosofice și teologice 
privind viața persoanei 


Cuvinte cheie: libertate, persoană, neuroștiințe, minte, creier, supraveghe- 
rea gândurilor, genetică. 


4.1. Limitele ştiinţifice şi filosofice în abordarea persoanei 
4.1.1. Viaţa persoanei și limitele abordărilor ei științifice 


După succesul teoriilor lui Galilei și Newton, cultura științifică a 
secolelor XVI-XVII intră sub auspiciile unei noi paradigme. Un nou fel 
de a gândi și de a ne situa în raport cu lumea înconjurătoare s-a contu- 
rat încă de atunci, și a strâns tot mai multe adeziuni în lumea științifică, 
anume că întreaga lume, poate fi explicată, până la detaliu, de raporturi 
numerice şi formule matematice. Aşa cum observa un autor contem- 
poran, lumea înțeleasă ca organism, receptată de grecii din Antichitate, 
ajunge să fie înțeleasă în epocă la care ne-am referit, ca mecanism?%. 
Treptat, tot mai multe fenomene fizice, biologice sau psihice sunt le- 
gate de ipotetice forțe și mecanisme care, afirmă cercetătorii acestor 
timpuri, ar trebui să explice întreaga mișcare a lumii. Şi, ceea ce ne 
interesează aici, chiar şi în miezul fenomenelor specifice conștiinței, în 
adâncul persoanei omeneşti, în substratul fiecărei alegeri, dar și în ges- 
turile, emoțiile şi gândurile omului, ei se așteptau să găsească structuri 
şi procese mecanice. 

Putem exemplifica situația aceasta. Filosoful Edmund Husserl con- 
trazicea, la vremea lui, scrieri care încercau să explice fenomenele con- 
ştiinţei omeneşti prin concepțiile (vulgar) materialiste, fiziologiste sau 


*% Robin George COLLINGWOOD, Ideea de natură, O istorie a gândirii cosmologice 
europene, Ed. Herald, Bucureşti, 2012, pp. 16-23 şi pp. 165-188. 


APOLOGETICA ORTODOXĂ 223 


psihologiste. Mai precis, în a doua jumătate a secolului al XIX-lea, me- 
dicul Karl Vogt (1817-1895) afirma, într-un mod reducționist, că ideile 
se află în acelaşi raport față de creier ca fierea față de ficat sau urina față 
de rinichi”?!. Cel mai adesea, în această perioadă, dinspre chimie, fizică 
sau matematică erau aşteptate explicaţii care să elucideze complet pro- 
blemele profunde privind cunoașterea lumii sau natura conștiinței. 

Secolul al XX-lea a adus, în câmpul științelor, cea mai profundă și 
amplă revoluţie a gândirii. Pe de o parte, cum s-a afirmat în paragrafele 
anterioare, fizica cuantică a dezvăluit că în microcosmos nu sunt va- 
labile legile precise ale fizicii cu care ne-am obișnuit la scară naturală. 
În mod spectaculos, chiar proprietățile materiei au convins oamenii de 
ştiinţă să renunţe la abordarea mecanicistă a lumii. Ne amintim aici că 
toți constituenţii fundamentali respectă principiul de incertitudine (for- 
mulat de Werner Heisenberg), care limitează precizia descrierii caracte- 
risticilor lor, dar și de rezultatele lui GGdel, care introduceau o anumită 
limită în chiar construcțiile matematicii. Deși rezultate de acest fel au 
slăbit, din interior, pretenţiile ştiinţelor de formulare precisă a unei de- 
scrieri deterministe a realităţii, în anii '80 mulți dintre cercetătorii vieții 
continuau să creadă, într-o notă mecanicistă, că expresiile genetice ar 
putea decide unilateral și exhaustiv bogăţia și adâncimile spirituale ale 
persoanei umane. 

Însă, din multe arii ale reflecției filosofice, şi în multe forme, s-a 
afirmat că, în mod excepțional, viața unei persoane cuprinde fenomene 
radical diferite de cele spre care ţintesc întreprinderile ştiinţifice, tocmai 
pentru că viaţa e, în primă și în ultimă instanţă, trăită de un subiect con- 
ştient. Viaţa omului este fondul pe care se constituie toate celelalte acte 
ale sale, e planul în care toate întreprinderile omeneşti, inclusiv cel al 
cunoaşterii, devin posibile. Încât, chiar oprind distincţiile dintre viață și 
lucruri la aceste două aspecte, se întrevede deja o dificultate insurmon- 
tabilă: viața nu poate fi cuprinsă şi epuizată într-un efort de cunoaștere, 
câtă vreme ea este tocmai cea care face posibilă acest efort. 


=» 


1 Poul LuBkKE, „Wilhelm Dilthey. Spirit şi Natură, în Anton Hucur, Poul LUuBKE 
(coord.), Filosofia în Secolul XX, vol. |, Fenomenologia, hermeneutica, filosofia existenţei, teoria 
critică, Ed. All, Bucureşti, 2008, p. 54. 

Chestiuni de acest fel au fost afirmate cu multe argumente şi în cu- 
prinsul fenomenologiei, prin sublinierea unei îngustimi a abordărilor 
ştiinţifice care încearcă să cuprindă lumea și viaţa, dar şi a unei imposi- 
bilităţi de fond în sesizarea esenței ei. Fenomenologul Maurice Merleau- 
Ponty, de exemplu, scrie în acest sens: „Eu nu sunt rezultatul sau punctul 
de intersecție al unor cauzalități multiple care îmi determină trupul sau 
«psihismul», eu nu mă pot autogândi ca o parte a lumii, ca un simplu 
obiect al biologiei, al psihologiei sau al sociologiei, şi nici nu pot să în- 
chid asupra mea însumi universul ştiinței”22. 

În alt loc, același autor scrie: „Nu se va putea explica niciodată cum ar 
putea semnificația și intenţionalitatea să locuiască în edificii de molecule 
sau în grămezi de celule [...] nici vorbă de o încercare atât de absurdă. 
Este vorba doar să recunoaștem că, în calitate de edificiu chimic sau de 
asamblare de țesuturi, corpul este format prin reducere, plecând de la un 
fenomen primordial [...] al corpului perceput, pe care gândirea obiectivă îl 
investeşte, dar căruia nu trebuie să îi postuleze analiza terminată”. 

Într-un fel, şi cel puţin într-o anumită privinţă, chiar ştiinţa a con- 
statat unele dificultățile majore în explorarea adâncului omenesc. În pa- 
ragraful alocat limitelor ştiinţelor am amintit de dificultăţile înregistrate 
în câmpul abordărilor științifice privind fenomenul conştiinţei. „Supa 
nediferenţiată” de energii, scrie şi cosmologul rus Alexei Nesteruk, nu 
poate avea prea mare „relevanță pentru adevărul existenţei” și nu poate 
„umple vieţile de conţinut și semnificaţie”2?4. 


4.1.2. Viața persoanei și limitele abordărilor ei fenomenologice 


Constatări de acest fel se întâlnesc şi în fenomenologia lui Michel 
Henry, ca dovezi ce sprijină ideea că ştiinţa şi fenomenologia nu au reu- 
şit să abordeze adecvat viaţa. Având în atenţie cuvintele lui Hristos („Eu 
sunt Calea, Adevărul şi Viaţa”), Henry înţelege viaţa ca autodezvăluire. 
El va pune în rândul autodezvăluirilor tot ceea ce aparţine vieţii, care se 


22 Maurice MERLEAU-PONTY, Fenomenologia percepției, Ed. Aion, Oradea, 1999, p. 6. 

23 Michel HENRY, Eu sunt Adevărul: pentru o filosofie a creştinismului, trad. loan I. Ică jr, 
Ed. Deisis, Sibiu, 2003, p. 415. 

2 Alexei NESTERUK, Universul în comuniune..., p. 379. 

revelează și deopotrivă ceea ce ea revelează?%. Acest mod de a înțelege 
viaţa face, pe de o parte, evident faptul că în atenţie se află ceva foarte 
îndepărtat de sfera ştiinţelor, de preocupările biologiei, biochimiei şi a 
celorlalte domenii de cercetare a viului. 

Încercând o cuprindere mai largă, Michel Henry vede în întreaga 
istorie a gândirii europene diferite forme de a concedia viaţa, de a o des- 
titui, prin reducerea ei la nivelul unor structuri, printr-o descompunere 
cauzală, în lanţuri de procese biochimice care trimit la funcţionalitatea 
ei aşa cum o putem observa în câmpul de cercetare al fizicii. Prin aceas- 
ta, demersul de „cuprindere” a vieţii sfârşeşte în confuzie. 

În contextul propus de fenomenologie, marcat de absenţa vieții sau 
de o inadecvată abordare a ei, creștinismul, afirmă Henry, scoate la ivea- 
lă două teze fundamentale, de o noutate absolută. În deosebire faţă de 
concepţia greacă, spune Henry, în care omul era mai mult decât viața, 
fiind definit prin formula animal rațional, creştinismul plasează viața 
deasupra omului. Henry va spune apoi că viața trebuie înțeleasă ca fiind 
mai mult chiar şi decât omul înţeles în mod adecvat ca viu?%. 

Pe de altă parte însă, Michel Henry constată că nici proiectul feno- 
menologic — aşa cum a fost abordat de Husserl sau de Heidegger —, ca 
drum al reflecției de a adânci misterul vieţii, nu poate surprinde viața. 
Fiinţarea în lume, avută în atenţie de fenomenologie, scrie Henry nu 
priveşte viața în acest înțeles şi nu reține în niciun fel esenţa ei. Şi în fe- 
nomenologie, scrie el, rămâne nelămurită „pulsiunea existentă şi în om 
[...] de a fi în posesie de sine”, și deci de a putea acționa (avrovouoc)”. 
Michel Henry reproşează, de asemenea, și fenomenologiei lui Hei- 
degger că, în faptul de a fi (de a apărea) există o „neutralitate înfrico- 
şătoare” care ajunge să aşeze, sub aceeaşi umbrelă a „existenţei”, într-un 
mod indistinct şi oamenii, şi trupurile lor, şi lucrurile lumii. El merge 
până acolo încât afirmă că înțeles astfel, faptul de a apărea al lumii nu 
este doar indiferent față de ceea ce-i dezvăluie, ci chiar incapabil de a-i 


oferi existența'2%. 


%5 Michel HENRY, Eu sunt Adevărul... p. 71. 
* Michel HENRY, Eu sunt Adevărul... p. 96. 
7 Michel HENRY, Eu sunt Adevărul..., p. 93. 
28 Michel HENRY, Eu sunt Adevărul... p. 75. 

4.1.3. Libertatea persoanei şi determinismul genetic. 
O perspectivă ştiinţifică 


Ecourile abordărilor reducționiste sunt prezente și astăzi, în întreg 
spaţiul european şi nu numai, în maniera de înțelegere a vieţii, a lumii și 
a raporturilor noastre cu ea. În anii '80 ai secolului trecut, de exemplu, 
multe dintre explorările ştiinţelor vieţii gravitau în jurul datelor și rezulta- 
telor geneticii. În multe feluri, cercetătorii insistau asupra ideii că genetica 
oferă cea mai importantă, dacă nu singura rădăcină explicativă pentru 
toate particularitățile vieții unei persoane sau a unei specii, oricare ar fi ea. 
Adepții determinismului genetic sperau să găsească, de fiecare dată, ex- 
plicaţii de ordin genetic, pentru toate particularitățile unui individ dintr-o 
specie oarecare, dar şi pentru viaţa a unei persoane. 

Într-adevăr, s-au strâns suficiente dovezi care arată că o anumită 
trăsătură sau afecţiune se transmite cu o rată foarte mare de probabi- 
litate de la părinţi la urmași. Totuși, întemeierea tuturor mișcărilor şi 
caracteristicilor unei persoane, într-un mod exclusiv, în mecanismele 
geneticii nu poate fi acceptată de teologia ortodoxă, pentru că anulează 
orice formă de libertate a persoanei, introducând un destin fatalist. Vom 
vedea, în cele ce urmează, că noi date din câmpul medicinei aduc modi- 
ficări importante în abordarea aceasta. 


4.2. Viața persoanei în abordările medicinei comportamentale 


4.2.1. Cercetări medicale privind efectele stărilor 
sufletești asupra sănătăţii 


În ultimele decenii, tot mai multe arii de cercetare ştiinţifică și din 
reflecția filosofică au avut și au în atenţie felul în care tehnica, entertai- 
nementul, tehnologiile digitale, cultura de consum, mediatizarea globală 
a informaţiei, consumismul și toate celelalte afectează viaţa interioară. 

Pe de o parte, medicina integrativă sau comportamentală, neuroş- 
tiințele, psihoterapia cognitiv-comportamentală evidenţiază că felul 
în care ne petrecem viața, atașamentul de care ne bucurăm în copilă- 
rie, dar şi cel pe care îl oferim semenilor noştri, calitatea experiențelor 

acumulate în mijlocul naturii înconjurătoare, felul cum înțelegem să ne 
angajăm în raporturile cu semenii, influențează fiecare, dar şi toate la un 
loc, în mod direct, dispoziţiile noastre și posibilităţile de a folosi resurse- 
Je interioare. Mai mult chiar, pe termen lung, aceste aspecte influențează 
semnificativ starea sănătății. 

Pe de altă parte, și într-un mod chiar mai amplu, credinţa şi viaţa 
spirituală pot deschide pe om către un nivel chiar mai adânc al interi- 
orităţii sale, luminate de har, care pune în discuţie și organizează toate 
aceste aspecte concrete ale vieţii într-o legătură strânsă cu Dumnezeu. 
În felul acesta, este uşor de constatat o întâlnire surprinzătoare între arii 
de cercetare psihologică și medicală care au în centrul preocupărilor lor 
condiţiile care asigurară o viață sănătoasă, pe de o parte şi viața creștină 
de partea cealaltă. 

Ample studii longitudinale au scos la iveală, în ultimele decenii, fap- 
tul că atașamentul și căldura exprimate în relaţiile de familie ne influ- 
enţează pe termen lung sănătatea, dispoziţiile şi maniera de receptare a 
experienţelor de viață. Studiul Harvard, de exemplu, este edificator. Este 
vorba de o cercetare care ține seama de date acumulate într-o perioadă 
de 35 de ani şi care a avut în atenţie 126 de bărbaţi sănătoși din clasele de 
studenți existenţi între anii 1952 şi 1954. Acestor tineri li s-au distribuit la 
vremea aceea chestionare de evaluare a sentimentelor care animă relaţiile 
lor cu părinţii. După 35 de ani, aceloraşi persoane li s-a întocmit un isto- 
ric medical şi psihologic detaliat, pe baza fișelor medicale realizate de-a 
lungul anilor. Datele au arătat că 91% dintre participanţii care au caracte- 
rizat relaţia lor cu părinții ca fiind rece la data chestionarului, fuseseră dia- 
gnosticaţi la vârstă mijlocie cu boli grave (boli coronariene, hipertensiune 
arterială, ulcer duodenal și alcoolism). Comparativ cu aceştia, doar 45% 
dintre cei care evaluaseră relația cu părinţii ca fiind caldă, cu mama în 
special, aveau acest gen de afecțiuni. Mai convingător chiar, 100% din par- 
ticipanţi, adică toți cei care au evaluat relațiile cu ambii părinți, mama şi 
tata, ca fiind reci, au înregistrat la vârsta mijlocie boli semnificative, com- 
parativ cu doar 47% dintre cei care au avut o relație apropiată cu tatăl şi cu 
mama?%. „Percepția dragostei în sine, scriau cercetătorii, reduce impactul 


»3 LG. RussEK, G.E. SCHWARTZ, „Perceptions of parental caring predict health status 
in midlife: a 35year follow-up of the Hravard Mastery of Stress Study”, în: Psychosomatic 

negativ pe care îl au factorii de stres şi agenţii patogeni şi susține funcția 
imună şi vindecarea 2%, 

Autorii studiului Harvard afirmă că relațiile pe care le dezvoltăm 
în copilărie sunt predictori pentru sănătate pe termen lung, tocmai 
pentru că ele determină în mare parte o anumită organizare a vie- 
ţii: nutriția, comportamentele sănătoase sau nesănătoase deprinse în 
copilărie, modalităţile alese pentru a face față situaţiilor grele, de 
exemplu anxietate, furie, ostilitate, depresie, optimism sau valori și 


practici spirituale?”. 


4.2.2. Sănătatea şi dimensiunea interpersonală a vieții omeneşti 


Însă nu doar ambientul și experiența din primii ani de viață decid, 
pe termen lung, starea sănătății. În general, modul în care înțelegem 
să relaționăm cu ceilalți şi cu noi înşine reprezintă un predictor foarte 
important pentru sănătate sau boală. Pe de altă parte, trebuie spus că 
obișnuințele de viață nu au doar un impact fiziologic pe termen lung. 
Există, desigur, şi amprente imediate, care sunt cel puţin la fel de im- 
portante. Gesturile pe care le facem, stările sufleteşti pe care le resim- 
țim mai des îşi pun o amprentă tot mai puternică asupra stării de spirit, 
asupra dispoziției generale. Faptul acesta este relevant, din perspectivă 
ortodoxă, întrucât învățătura Tradiţiei ortodoxe afirmă că rădăcina vie- 
ţii trupului este în suflet?*, motiv pentru care tot ceea ce se întâmplă în 
suflet se răsfrânge în trup. În felul acesta putem înțelege ceea ce indică 
astăzi şi neuroștiinţele, cum că fiecărei emoții îi corespunde o anumită 
configurație biochimică care se imprimă în trup, un regim distinct de 
funcționare a corpului, care se defineşte şi se instalează tot mai bine în 
straturile lui fiziologice, în mecanismele lui, pe măsură ce o anumită 


Medicine, 1997, 59 (2): 144-149 şi D. FUNKENSTEIN, S. KING și M. DROLLETE, Mastery of 
Stress, Cambridge MA: Harvard University Press, 1957. Mai multe despre alte rezultate de 
acest fel, în Dean ORnNIsH, Dragoste și supraviețuire, Ed. Curtea Veche, Bucureşti, 2008. 

2% Dean ORNISH, Dragoste și supraviețuire, p. 59. 

*1 Dean ORNISH, Dragoste și supraviețuire, p. 64. 

*3 Dean ORNISH, Dragoste și supraviețuire, p. 85. 

%%3 Pr. Dumitru STĂNILOAE, Teologia Dogmatică Ortodoxă vol. |, Ed. Institutului Biblic 
şi de Misiune al Bisericii Ortodoxe Române, Bucureşti, 1996, p. 261. 

stare emoțională, o anumită conduită interioară, o anumită reacţie de 
moment sau comportament sunt tot mai des sau intens trăite. 

Cu timpul, şi ca urmare a fiecărei stări emoţionale mai pregnante 
sau mai îndelungate, în om se imprimă dispoziţii, stări de spirit, obişnu- 
inţe care îi călăuzesc tot mai strâns reacțiile emoționale şi tiparele cogni- 
tive, obişnuinţe prin intermediul cărora va recepta și judeca lumea. Un 
anumit stil emoţional, un anumit profil, marcat mai mult sau mai puţin 
de bucurie sau irascibilitate, de blândeţe sau tristețe, de bunătate sau 
violență, lasă urme tot mai pronunţate în starea de fond. 

Reflecția teologică a surprins acest aspect în situaţiile lucrărilor 
omeneşti ce se desfășoară în lume. Omul, spunea Părintele Dumitru 
Stăniloae, lucrând în lume şi făcând lucruri şi opere cu puterile lui şi cu 
materia lumii, se face pe sine întrun anumit fel. Lucrarea lui în lume, ca 
exersare ascetică şi etică a puterilor sale în slujba semenilor sau împo- 
triva lor, se repercutează şi asupra sufletului său, în felul de a vedea și 
resimţi realitatea, lucrurile, pe semeni şi pe Dumnezeu?*. 


4.3. Consideraţii privind viața persoanei în abordarea neuroștiințelor 


În cadrul cercetărilor actuale din domeniul neuroștiințelor se poate 
vorbi de o depăşire a unor poziţii reducționiste, strict deterministe. Vom 
arăta acest lucru prin câteva rezultate semnificative. 


4.3.1. Relaţia trup - creier - minte evidențiată 
în contextul cercetărilor din neuroștiinţele actuale 


În primul rând, trebuie spus că, spre deosebire de perspectiva 
materialistă care explica mintea ca o funcţie cerebrală, ca un rezul- 
tat exclusiv al activităţii creierului, în cercetările contemporane din 
neuroştiințe este afirmată o reciprocitate profundă și structurală între 
minte, creier şi trup. Mai mult decât atât, raţiunea nu este disociată de 
emoții şi sentimente. Se considera până nu demult că inteligența ţine 


24 „Ce faci, te face”, exprima, întro vorbă concentrată, vrednicul de pomenire părintele 
Teofil Părăian. 

de rațiune şi că o gândire limpede este atuul unei atitudini cerebrale, 
detaşate de emoții şi sentimente. Cunoscutul neurolog contemporan 
Antonio Damasio arată că plecând de la activitatea sa clinică de pes- 
te două decenii a constatat că o lezare neurologică prin care emoțiile 
și sentimentele au fost afectate determină și o alterare a judecăților 
raţionale, inclusiv sub aspect cerebral. 

Practic, există o interdependenţă între creier, rațiune, emoții şi 
sentimente. De aceea astăzi se vorbeşte tot mai mult de inteligență 
emoțională, o inteligență care activează și valorifică unitar rațiunea, sen- 
timentele şi emoţiile. Neroştiințele arată că fenomenele mentale nu sunt 
rezultate nici doar ale creierului, nici doar ale trupului, ci sunt expresii 
ale unui ansamblu funcţional şi structural care exprimă reciprocitatea 
dintre creier şi trup. Mintea nu poate fi înțeleasă decât în relaţia dintre 
suflet și trup, precum și în relația omului integral prin trup cu lumea în- 
conjurătoare. Totodată, este semnificativ că neuroştiințele actuale arată 
că trupul nu reprezintă doar un suport material pentru creier, ci este un 
subiect de referință pentru reprezentările creierului. 


4.3.2. Neuroştiinţele și Filocalia despre supravegherea gândurilor 


În subcapitolul anterior afirmam că în teologia creştină este întâlni- 
tă observaţia că, prin lucrarea sa în lume, omul se face pe sine. Reluăm 
această idee spunând că formularea unui părinte duhovnicesc recent 
sintetizează această realitate, anume că în momentele când lucrează 
asupra lumii, cu puterile şi lucrurile ei, omul lucrează asupra propriei 
persoane, imprimând în facultăţile lui sufletești şi în simțuri o anumită 
manieră de întrebuințare care poate fi duhovnicească sau împătimită: 
„Ce faci, te face!” 

Datele din cercetarea neuroștiințelor actuale arată veridicitatea 
acestei apoftegme, întărind în acelaşi timp observaţiile desprinse din ex- 
periența sfinților care sunt fixate în Filocalie. Neuroștiinţele indică faptul 
că nu doar ceea ce facem cu mâinile şi cu trupul nostru ne face, ne de- 
termină felul nostru de a fi, ci şi ceea ce facem cu gândul! 

Pe de o parte, gândurile influențează semnificativ şi pot schimba în 
cele din urmă stările noastre emoţionale, dar și dispoziţiile minţii, felul 

ei de a primi și judeca lumea în fiecare situaţie în parte. Datele actuale 
ale neuroștiințelor au găsit multe corespondențe între modalitățile gân- 
dirii şi simţirile noastre, stările emoţionale şi sentimentele cu care ne-am 
obişnuit. Pe de altă parte, activitatea mentală din fiecare moment, felul 
concret în care alegem să ne întrebuințăm mintea în situaţiile de viață 
de fiecare zi, fixează tipare de gândire până adânc în trup, sub forma 
unor tipare de funcţionalitate a creierului, care au un corelativ neuronal, 
reţele specifice tot mai consolidate, care decid, mai apoi, tot mai strâns, 
forma şi mișcarea gândurilor noastre. Maniera de întrebuințare a minții 
(a gândirii) produce modificări în creier?*. 

Practic, fiecare mod de a simți, fiecare stare sufletească pe care o 
resimțim în mod obişnuit, fiecare fel de a privi şi de a gândi realitatea, 
prin care ajungem să judecăm realitatea în viața de zi cu zi, corespunde 
unor rețele neuronale tot mai consistente, consolidează anumite rețele 
neuronale şi determină tipare de funcţionalitate cerebrală care se vor 
activa tot mai ușor, pe măsură ce le repetăm. 

Însă, observaţii de acest fel, găsim în multe locuri din textele filoca- 
lice: Sf. Petru Damaschinul observă lucrul acesta, că „mintea se preface 
după forma fiecărui lucru pe care îl primește şi se colorează după chipul 
lucrului cunoscut de ea *%. Cu alte cuvinte, într-o lectură teologică, su- 
fletul, folosința minţii și a simțţirii, stările de spirit care ne locuiesc, își 
fac loc în trup! 

Faptul că asceza se imprimă în trupul şi în chipul unui cuvios este 
o realitate antropologică de netăgăduit. Tot așa, mâinile unui pictor de- 
prind, deodată cu manualitatea fină, solicitată de efortul lui creativ, o 
fragilitate şi o agerime specifice, o suplețe şi finețe speciale, o anumită 
măiestrie a mișcărilor care devin, odată cu trecerea timpului şi cu exer- 
sarea lor repetată, tot mai capabile să transporte, să plasticizeze ideea 
în linii și culoare. Cercetările neuroștiințelor descoperă astăzi, într-un 
mod convergent, că experienţele repetate, pe care le alegem, pe care le 
urmăm, se imprimă în funcţiile noastre cerebrale, afectând maniera în 
care gândim și simţim, felul în care ne reprezentăm binele și frumosul, 


%5 Richard ]. DAvIDsoN, Creierul și Inteligența Emotională, Ed. Curtea Veche, 2013. 
*% Învăţături duhovnicești, în Filocalia, vol. V, Ed. Harisma, București, 1995, p. 106. 

cuprinderea şi rezoluţia sensibilităților şi judecăților noastre. Mai mult, 
şi felul în care obișnuim să ne folosim mintea, şi realitățile spre care 
îndreptăm judecăţile ei, şi modul cum aceste judecăţi se dezvoltă în ju- 
rul a ceea ce gândim se imprimă în forma unui tipar cerebral, în creier, 
contribuind la activitatea cerebrală ulterioară. 

De aceea, într-un mod ce acum ne apare firesc, rezultate experimen- 
tale arată că și modul în care credem sau în care respingem existența lui 
Dumnezeu sculptează urme adânci în viața interioară, lăsând amprente 
distincte chiar şi în funcţionalitatea creierului. Mai precis, ateismul sau 
credința, felul în care ne raportăm la şi credem în Dumnezeu, fixează in- 
evitabil, la fel ca orice altă convingere tare, la fel ca orice desfăşurare de 
gând repetată suficient, o sumedenie de alte particularități ale gândirii, 
emoţionalităţii şi comportamentului, imprimând urme în felul cum ne 
făurim viaţa. În final, pe calea vieţii în credinţă ajungem să constatăm 
că „[...] felul cum ne reprezentăm mental Întâia Fiinţă, pe Dumnezeu 
cel Fără de Început, se răsfrânge în toate manifestările vieţii noastre“2”. 

Fiecare mod de înțelegere şi mărturisire a lui Dumnezeu, la fel cum 
şi negarea sau ignoranța în raport cu adevărul de credinţă şi existența 
Lui, se imprimă adânc în celelalte aspecte ale vieţii: în expresiile cultu- 
rale, în maniera în care ne raportăm la lumea înconjurătoare, în felul în 
care înțelegem să folosim timpul liber, în tăria şi expresiile concrete pe 
care le primește ataşamentul față de valorile morale, în angajamentul 
relațiilor interpersonale și, desigur, în lucrarea cultivării virtuţilor. 

Aşadar, o bună parte din edificarea de sine, şi până la urmă întreg 
conținutul vieții interioare, deodată cu locul pe care îl acordăm lumii şi 
ofertelor ei ajung toate să depindă de felul cum ÎL înțelegem pe Dumnezeu. 


4.3.3. Libertatea persoanei și condiționările genetice 
În ultimul deceniu, alte rezultate, chiar mai spectaculoase, au ajuns 


să contrazică şi constrângerile geneticii, infirmând viziunea determinis- 
tă despre viaţa persoanei. Sunt semnificative aici rezultatele venite din 


2% Arhim. SOFRONIE, Nașterea întru Împărăţia cea neclătită, Ed. Reîntregirea, Alba Iulia, 
2003, p. 19. 

aria epigeneticii care arată că, în multe situaţii, simpla prezenţă a unei 
gene nu este suficientă pentru ca trăsătura genetică pe care aceasta o 
codează să fie exprimată”. Mai mult, chiar și „trăsăturile determinate 
genetic pot fi modificate în mod substanţial, atât prin felul în care părin- 
ţii, profesorii şi cei care îngrijesc tratează copiii, cât şi prin experienţele 
pe care copiii [dar și adulții, n.n.] le au'2*. 

Mai precis, neuroştiințele scot la iveală trei factori decisivi care in- 
fluențează devenirea omului, dincolo de condiţionările genetice: mediul 
de viață, experiențele acumulate și felul în care persoana interpretea- 
ză aceste experienţe. Fiecare în parte şi toate la un loc pot amplifica sau 
inhiba expresiile unor gene. 

(a) Mediul de viață poate stimula sau inhiba expresia unor gene, 
schimbând semnificativ trăsăturile și comportamentul unei persoane. 
Studiile au arătat că gemenii care au trăit în medii diferite şi care au avut 
parte de stimuli și condiții de viață diferite au dezvoltat aptitudini și 
comportamente diferite. 

(b) Pe de altă parte, experiențele persoanei în mediul de viaţă sunt, 
de asemenea, importante în expresia genelor. Particularitățile mediu- 
lui de viaţă, atât cele spirituale și culturale, dar și cele profesionale 
lasă urme tot mai adânci în om, în tiparele gândirii şi emoționalității 
sale, şi, desigur, în disponibilităţile lui spirituale, cu fiecare experiență 
şi pe măsura trecerii timpului. În experienţa vieţii spirituale, sfinţii 
constată şi formulează, în numeroase rânduri, mai ale în texte asceti- 
co-mistice ca cele cuprinse în Filocalie, că lucrarea mâinilor și a minţii, 
fiecare stare sufletească sau cuvânt lasă în om urme lăuntrice, putând 
să schimbe dispoziţiile sufleteşti şi mişcările minţii. Ştiinţele creieru- 
lui, de exemplu, indică unele rezultate vizibile, la nivelul creierului, 
confirmând că fiecare experienţă şi lucrare a omului are efecte adânci 
în tiparele de gândire şi în emoționalitatea persoanei. Mai mult însă, 
epigenetica arată că, în multe situaţii, aceste modificări pot amplifica 
sau inhiba expresia anumitor gene. 


:% Richard ]. Davrpson, Sharon BEGLEY, Creierul și Inteligența Emoţională, Ed. Litera, 
Bucureşti, 2013, p. 135. 
2% Richard ]. DAvIDsoN, Sharon BEGLEY, Creierul..., p. 135. 

(c) Totuși, trebuie spus că aceste constatări încă nu recuperează di- 
mensiunea spirituală a persoanei umane. Chiar dacă particularitățile 
unice de gândire şi simţire ale persoanei umane nu sunt decise exclusiv 
de gene, în aceste date încă nu se întrevede libertatea și autonomia ei, 
câtă vreme omul nu poate alege liber, de fiecare dată, nici mediul de 
viață în care trăieşte, nici experiențele de învăţare. Însă, descoperirile 
recente arată, într-un mod extraordinar, că nici mediul, nici experien- 
ţa nu au ultimul cuvânt în devenirea omului. Ele nu închid, alături de 
moștenirea genetică, spațiul de mișcare al persoanei. El rămâne liber, în 
raport cu mediul în care trăieşte şi cu experiențele pe care le-a avut, în- 
trucât decisivă este alegerea modului în care le asumă, maniera în care le 
interpretează. Hotărâtoare sunt aici semnificația și sensul pe care el alege 
să le pună peste cele câte i s-au întâmplat, bune şi rele, adică modul cum 
evaluează mediul și viața pe care le trăiește. 

Mai concret neuroștiințele, prin rezultatele acestea, afirmă că nu 
doar faptele ne schimbă expresia genelor, ci și gândurile pe care le avem. 
Am afirmat că obișnuinţele gândirii ne schimbă maniera în care recep- 
tăm realitatea, tot așa cum gândurile repetate ne modifică dispoziţiile 
emoționale, felul în care acționăm, atitudinile și comportamentele. Însă, 
chiar mai mult decât aceste ultime rezultate, epigenetica arată că dinco- 
lo de experienţele de viață şi mediul care pot afecta miezul biologic al 
vieții omenești, gândirea are repercusiuni asupra modului în care sunt 
activate sau inhibate genele ADN-ului! Vedem în aceasta ceea ce viața 
spirituală a afirmat de fiecare dată: înseși gândurile noastre se imprimă 
în ADN, întrucât în multe situaţii ele amplifică sau inhibă, în bună mă- 
sură, structura de bază a vieţii biologice. Avem așadar de-a face cu o si- 
tuație cu nenumărate implicații în materie de responsabilitate parentală, 
cu referire la educaţia și formarea copiilor, întrucât obiceiurile bune sau 
rele ale părinților pătrund mai întâi sufletele şi trupurile copiilor, și apoi 
intră, prin trupul însuflețit care se naşte din ei, în felul unor dispoziţii, 
pe care le are micuțul născut?*. 


249 Cât de important este să oferim, ca părinți, educatori, învățători sau profesori, mediul 
şi experiențele adecvate copiilor, ca să stimulăm în ei puterile într-o lucrare bună, ziditoare, şi 
să diminuăm toate celelalte neajunsuri! Important este, de asemenea, ca adulți, să înțelegem 
că e decisiv căror experiențe ne încredințăm pe parcursul vieţii. Este adevărat, ambientul 

4.3.4. Neuroplasticitatea - indicii neurale privind înnoirea vieții 

Este semnificativ aici un scurt dialog prezent în Noul Testament, 
între Hristos şi Nicodim. Acesta din urmă exprimă dorinţa de schim- 
bare, de înnoire a vieţii, într-un mod interogativ, ce vădește deopotrivă 
uimire şi scepticism: „Cum poate omul să se nască, fiind bătrân? Oare, 
poate să intre a doua oară în pântecele mamei sale şi să se nască?” (Ioan 
3, 4). Sf. Ap. Pavel formulează și el, îndemnuri ferme: „să umblăm și 
noi întru înnoirea vieţii” (Romani 6, 4), „să vă schimbaţi prin înnoirea 
minţii” (Romani 6, 12). 

Persoane care şi-au schimbat viața, într-un mod radical, sunt desi- 
gur, foarte multe. Nu urmărim aici anatomia situaţiilor decisive de viaţă, 
și nici studiul experienţelor, uneori fireşti, alteori cutremurătoare, care 
schimbă din temelii convingerile sau obişnuinţele adunate într-o viață. 
Spunem însă altceva: mulți dintre sfinții creștini au avut parte de astfel 
de transformări considerabile în viața lor. Proloagele sunt o excelentă 
colecţie de biografii schimbate, mostre prețioase de vieți convertite la 
credinţă, prin situaţii şi experienţe limită, în cuptorul încins al persecu- 
țiilor istoriei. 

Într-un sumar rapid, din relatări de acest fel conţinute în Vieţile 
sfinţilor, se desprind două energii fundamentale (lucrări, în accepțiunea 
greacă a termenului energie) ce susțin transfigurarea vieții: lucrarea po- 
căinţei și ajutorul lui Dumnezeu. Din situaţiile de convertire, de schim- 
bare a vieții multora dintre sfinți, s-ar putea înțelege, printre altele, că 
prin pocăință, cu efort şi mai ales cu ajutorul lui Dumnezeu, obiceiurile 
şi convingerile se pot schimba, viaţa se poate înnoi. Ajutorul lui Dum- 
nezeu, invocat adesea şi pomenit în mod obișnuit, înseamnă totuși ceva 
extraordinar: El însuşi este prezent, în intimitatea puterilor omenești, 
dar şi în împrejurările vieții. Harul este energia (lucrarea) prin excelen- 
ță, energia necreată, pentru că este însăşi lucrarea Lui. 

O altă situaţie relatată în Noul Testament ne poate apropia de acest 
înțeles. În Capernaum, câțiva oameni de bine au adus la Hristos un 


cultural al unei societăți nu poate fi schimbat. Dar, cum se afirmă, mai importante decât 
mediul în care trăim sunt experiențele pe care le avem. 

bolnav. Pentru că acolo erau multă lume, și ei nu puteau ajunge la Învă- 
țător, l-au introdus pe acela, cu tot cu patul în care zăcea, prin acoperișul 
desfăcut al casei. Văzând credința acestor oameni de bine, Hristos i-a 
spus bolnavului: „Fiule, iertate îți sunt păcatele tale!”. Cărturarii de față 
la acest episod, fără să spună nimic, se îndoiau de cuvintele Lui, nepu- 
tând să creadă că iertarea păcatelor s-a şi produs, cu adevărat. Hristos 
însă, cunoscând gândurile lor, îi ajută să creadă, oferindu-le o dovadă 
sensibilă, o urmă vizibilă a iertării păcatelor şi a vindecării sufleteşti: 
vindecarea fizică! Le-a zis lor Hristos: „Ce este mai uşor a zice slăbăno- 
gului: lertate îți sunt păcatele, sau a zice: Scoală-te, ia-ți patul tău și um- 
blă? Dar, ca să știți că putere are Fiul Omului a ierta păcatele pe pământ, 
a zis slăbănogului: Zic ţie: Scoală-te, ia-ți patul tău şi mergi la casa ta. 
Şi s-a sculat îndată şi, luându-și patul, a ieşit înaintea tuturor, încât erau 
toți uimiți şi slăveau pe Dumnezeu, zicând: Asemenea lucruri n-am vă- 
zut niciodată”, În acest caz deci, vindecarea fizică a fost o dovadă văzută 
a unei vindecării mai profunde, cea a sufletului. 

Dintr-o perspectivă creştină, medicina oferă, prin descoperiri ca 
cele menţionate mai sus, sugestia consistentă şi, deopotrivă, discretă, 
că arhitectura și fiziologia creierului pot să participe la înnoirea minţii 
şi a vieții! Desigur, experimentele nu trimit în mod explicit la efectele 
fiziologice ale unei convertiri spirituale şi nu pun în valoare prezenţa și 
lucrarea efectivă a lui Dumnezeu. Nici nu ar putea așa ceva, câtă vreme 
acestea din urmă sunt legate de planul energiilor necreate, un nivel dife- 
rit ontologic de cel al lumii sensibile. Cu toate acestea, rezultatele rămân 
semnificative tocmai pentru că vin din sfera de competență a medici- 
nei (planul sensibil al vieţii) şi scot la iveală că trupul omenesc poate fi 
primenit, că poate să primească, în locul vechilor obiceiuri, noi date şi 
expresii comportamentale. 

De asemenea, e semnificativ că neuroplasticitatea indică faptul că 
reorganizarea cerebrală nu este posibilă decât în condiţiile unui efort 
susținut, prin repetiții sistematice care ocupă mult timp din viața noas- 
tră. Într-o lectură teologică, se deschid aici alte sugestii importante 
despre eforturile pe care ar trebui să le întreprindem în planul vieţii 
spirituale, pentru ca urcușul sufletesc să se imprime și în trup. În fine, 
în faptul că urmele obişnuințelor noastre „depozitate” în trup nu sunt 

determinaţii definitive, se poate înțelege și faptul că nu trăim o viață 
iremediabilă, într-un univers fatalist, cu un trup condamnat definitiv la 
temnița faptelor trecute pe care le-am săvârșit. 


4.4. Viaţa persoanei - o perspectivă teologică cuprinzătoare pentru 
datele ştiinţelor şi reflecția filosofică 


4.4.1. Viața persoanei este intim legată de har 


În privința vieţii persoanei, am văzut că, potrivit aprecierilor pe care 
le fac unii cercetători, ştiinţele nu reușesc să ofere o descriere precisă a 
mecanismelor care stau în spatele conștiinței. Dar și fenomenologia a 
subliniat o anumită inadecvare a reflecției filosofice cu privire la viaţă, şi 
mai ales la viața omului, subliniind o incongruenţă între viața resimţită 
în mod personal și mecanismele ei biologice - în sarcina cărora sunt 
puse încercările de explicitare exhaustivă a ei. Aceste observaţii vin în 
întâmpinarea consideraţiilor teologiei, dacă ținem seama de accepțiu- 
nea spirituală a vieţii, având în atenţie legătura strânsă dintre viața tru- 
pului omenesc și suflet. Omul a devenit ființă vie după ce Dumnezeu a 
suflat asupra lui suflare de viață (Facerea 2, 7). De aceea, „sufletul fiecă- 
ruia dintre oameni este şi viaţa trupului însuflețit prin el [...]'2, încât se 
poate spune că viața trupului este înțeleasă de fapt ca „lucrare ce iradia- 
ză din suflet”. Prin urmare, pe de o parte, viața omului, incluzând aici 
şi viaţa trupului, este intim legată de suflet. 

Pe de altă parte, în acest loc este esenţială o altă indicație a teologiei: 
o legătură intimă între suflet şi harul divin. Aceasta pentru că „sufla- 
rea divină”, prezentă în referatul Facerii, indică „un mod de creaţie, în 
virtutea căruia spiritul uman e intim legat de har”, în sensul că „harul 
Duhului Sfânt este principiul adevărat al existenţei noastre'2%. Astfel, 


241 SF, GRIGORIE PALAMA, O sută cincizeci de capete despre cunoștința naturală, despre 
cunoaşterea lui Dumnezeu, despre viaţa morală şi despre făptuire, în Filocalia, vol. VII, 
Ed. Humanitas, Bucureşti, 1997, cap. 32, p. 437. 

22 Pr. Dumitru STĂNILOAE, nota 23, în Filocalia, vol. VII, pp. 437-438. 

* Vladimir Lossxy, „Iheologie Dogmatique”, în: Messager, 1964, pp. 225-226, apud 
Pr. Dumitru STĂNILOAE, Teologia Dogmatică Ortodoxă, vol. 1, p. 268. 

dacă prin suflarea divină omul este ființă vie, în această ultimă accepțiu- 
ne, viaţa este altceva decât poate viza cercetarea științifică. Din acest loc 
se poate vedea cum teologia distinge între viață teologică, viața deplină 
şi viața biologică, aceasta din urmă nefiind altceva decât supravieţuire. 
Găsim consideraţii de acest fel în cele ce fac referire la deosebirea din- 
tre chip și asemănare, dintre omul trupesc și omul duhovnicesc. „Omul 
firesc nu primește cele ale Duhului lui Dumnezeu, căci pentru el sunt 
nebunie și nu poate să le înțeleagă, fiindcă ele se judeca duhovnicește. 
Dar omul duhovnicesc toate le judecă, pe el însă nu-l judecă nimeni 
(1 Corinteni 2, 14-15). „Se seamănă (trupul) întru stricăciune, înviază 
întru nestricăciune; Se seamănă întru necinste, înviază întru slavă, se 
seamănă întru slăbiciune, înviază întru putere; Se seamănă trup firesc, 
înviază trup duhovnicesc” (1 Corinteni 15, 42-44). 

Viaţa biologică, pe care ştiinţa o caracterizează, este, teologic 
vorbind, viaţa firească a omului, trupească, după căderea lui Adam, 
asupra căreia Dumnezeu a intervenit făcând omului „haine de piele”. 
Însă viaţa deplină a omului este viaţa teologică, viața duhovniceas- 
că şi vizează omul restaurat. Despre aceste aspecte găsim numeroase 
referințe noutestamentare şi filocalice. În acest sens este semnificativ 
exemplul sfinților. Vieţuirea lor, cu ajutorul harului, nu se supune în- 
tru totul legilor fizice, tocmai pentru că ei instaurează prin spirit, prin 
sufletul lor sfinţit de har, o „ordine” deosebită în lumea materiei. Într-o 
perspectivă teologică, în acest fel pot fi înţelese minunile săvârşite de 
sfinți, cum sunt de exemplu, relatările consemnate în textele patericale 
care arată că sfinţii au puteri deosebite asupra animalelor sau, mai ge- 
neral, asupra lumii înconjurătoare. 

Urmărind comuniunea cu Dumnezeu, sfinții spiritualizează viața 
trupului, lumea sensibilă şi întreg cosmosul, indicând că și ele sunt des- 
tinate îndumnezeirii. În acest fel, termodinamica rece a universului fizic, 
pusă în valoare de ştiinţă, şi viața biologică, așa cum e surprinsă de abor- 
dările obiectivante, sunt transfigurate prin spirit. Chestiunea aceasta se 
vede chiar în planul vieţii concrete trăite de sfinţi. Printr-o conduită spi- 
rituală, ei reuşesc să „capitalizeze” boala și suferințele trupești într-un 
alt plan, anume acela al roadelor spirituale, fructificând suferinţele tru- 
peşti în rodiri duhovnicești. Bătrâneţea înseamnă, în cazul sfinţilor, 

nepătimire şi multă înțelepciune, iar neputințele sunt resimţite ca etape 
pregătitoare pentru despărţirea de lumea aceasta. În fine, moartea, care 
încheie trecătoarea viață pământească, este înțeleasă ca trecere către ne- 
trecătoarea viaţă deplină, către viața veşnică. 

În viaţa sfinţilor se observă modul în care „umanul este capabil, 
prin purificare de patimi, să devină mediul de manifestare a divinului”, 
că „umanul a fost înălțat în Hristos la un nivel de maximă îndumneze- 
ire, sau de penetrare de divin, fără a înceta să fie uman, şi că „divinul e 
în aşa fel, că se poate manifesta prin umanul purificat”2**, încât, planul 
divin ajunge să imprime, prin umanul purificat, alte legi în materia lu- 
mii sensibile şi în dinamica întregului cosmos! 


4.4.2. Viața persoanei și constrângerile lumii create 


Cum spuneam, din perspectivă teologică nu ar putea fi acceptată 
ideea că întreg comportamentul omenesc, mișcarea și strădaniile sale 
creatoare, faptele eroice, atașamentul față de credință sau osteneala 
duhovnicească sunt exclusiv determinate de gene! Dacă ar fi așa, am fi 
nevoiţi să constatăm că toate faptele sfinților, eroismul înaintaşilor, ex- 
presiile artelor ar fi rezultatul unor mecanisme oarbe, decise de legile 
fizice ale atomilor şi moleculelor. Chiar sentimentele cele mai nobile 
şi gândurile cele mai înalte s-ar reduce la câteva legături moleculare, 
încât orice altă mișcare a spiritului ar fi imposibil de acceptat. Ce ar 
mai rămâne, în acest caz, din adâncimea omului, din puterea spiritului 
său? Capitole de biochimie [...]. O viață imposibilă, trăită de un suflet 
care nu se poate ridica niciodată, prin nimic, deasupra condiţionărilor 
strâmte ale trupului. 

De aceea, teologia ortodoxă vede în aceste ultime rezultate ale 
neuroștiințelor cu privire la creierul omenesc chiar înţelesuri conver- 
gente cu unele locuri din miezul Filocaliei care subliniază importanța 
supravegherii gândurilor şi faptelor, cuvintelor şi stărilor sufletești, dar 
și felului cum sunt folosite simțurile și toate celelalte puteri omeneşti, 
întrucât, se subliniază în mod repetat, de modul cum sunt întrebuințate 


24 Pr. Dumitru STĂNILOAE, Teologia Dogmatică Ortodoxă, vol. |, p. 146. 

fiecare dintre acestea depinde maniera în care persoana umană pășeş- 
te pe drumul devenirii sale, îngroşând sau, dimpotrivă, spiritualizând 
toate aceste puteri, sfințindu-le. 


4.5. Dimensiunea cosmică a persoanei 


Pe de o parte, se poate concluziona că dificultăţile de caracterizare, 
de explicitare ştiinţifică a misterului prezenţei organismelor vii în lu- 
mea terestră indică un anumit apofatism al vieţii, care se adaugă celui 
cosmic pomenit anterior. Există așadar dificultăți ce par insurmontabile 
în explorarea științifică a originii universului ca și în înțelegerea naturii 
ultime a realităţii. La acestea se adaugă imposibilitatea de a preciza cum 
anume a apărut viața și prin ce mecanisme lumea nevie a ajuns să fie 
parte a organismelor vii, îndeplinind funcţii de o complexitate remar- 
cabilă. În toate aceste situaţii, în misterul originii universului, în taina 
materiei şi a vieţii, teologia întrevede înțelesul că ele sunt daruri ale lui 
Dumnezeu, având cauza ultimă în EI, în iubirea Lui adresată nouă. 

Pe de altă parte, cu referire la viaţa vieţuitoarelor Creaţiei şi întreaga 
ei raționalitate, s-ar putea concluziona că în toate se poate vedea adân- 
cul înțelepciunii şi nesfârşita bogăție a lui Dumnezeu Dăruitorul. Ante- 
rior am subliniat diversitatea şi mișcarea prezente în Creaţie, şi strânsa 
lor legătură, unitară, în Rațiunea Supremă. Am arătat atunci că lucrurile 
şi vietățile sunt înlănţuite într-o existență trăită în solidaritate. Dum- 
nezeu le pune pe toate în slujba omului ca să îl orienteze pe om, prin 
toate acestea, către El. „Propriu-zis este una și aceeași Raţiune, care prin 
infinitatea şi transcendenţa ei este în sine şi pentru sine negrăită și ne- 
cuprinsă, fiind dincolo de toată creațiunea și de deosebirea şi varietatea 
ce există și se cugetă în ea, arătându-se și multiplicându-se din bunătate 
în toate câte sunt din ea, pe măsura fiecăreia și recapitulând (readucând) 
toate în sine'%5. 

Tocmai de aceea, din perspectivă ştiinţifică, felul în care sunt po- 
trivite toate caracteristicile fizice ale lumii, sunt relevante, pentru că 
arată lumea ca leagăn al vieții omenești, și cosmosul ca fiind biofil, ca 


25 Sp. MAXIM MĂRTURISITORUL, Ambigua, 7d, p. 117. 

un habitat?** adaptat existenței omenești, pregătit pentru viaţă şi pen- 
tru om. Toate lucrurile şi vietăţile, dar și interacţiunile fundamentale 
ale cosmosului, și caracteristicile ce privesc adâncimile microcosmo- 
sului precum și structurile și dinamica universului sunt create într-un 
fel de îmbrăţişare, de solidaritate capabilă să prezerve viața omului și 
cunoaşterea lumii, eforturile lui de muncă şi creaţie, înaintarea lui în 
cunoaștere, creşterea lui în cuprinsul existenţei sale pământeşti, ca om, 
de la copilărie la adult, şi ca umanitate, prin veacuri, către o tot mai 
cuprinzătoare cunoaștere a frumuseţilor lumii şi a darurilor existenţei, 
ca să sesizeze tot mai deplin, în toate acestea, chipul comuniunii Trei- 
mice, întipărit în Creaţie. 

Dar, faptul că toate acestea se adună în om, şi faptul că fiecare din 
aceste existenţe lucrează ca parte a lumii, în legătură cu alte părți ale lu- 
mii, indică faptul că și omul ar trebui să vieţuiască orientat spre un scop 
mai înalt, spre întregirea diversităţii lumii cu planul spiritual al vieţii, 
pornind, potrivit învăţăturii Sf. Maxim Mărturisitorul, de la existență, 
prin existența bună, către existenţa fericită. Căderea lui Adam a afectat 
unitatea lumii şi capacitatea omului de a împlini întreita sa vocaţie, îm- 
părătească, profetică și sacerdotală. Teologia dă mărturie despre faptul 
că întreaga condiţie a existenței omenești şi raporturile sale cu lumea 
vor fi restaurate prin Întruparea lui Hristos, Care va unifica puterile fi- 
inței omeneşti dezbinate de păcat, restaurând unitatea lumii. 

Acum, după aceste consideraţii care privesc viața şi omul, şi după 
cele făcute anterior, care priveau universul și lumea materiei înconjură- 
toare, putem spune că, în ansamblu, ființa, mișcarea şi celelalte „povă- 
ţuiesc spre cunoaşterea lui Dumnezeu drept Creator, Proniator şi Jude- 
cător, adică spre cunoaşterea a ceea ce a făcut și face EI” orientând pe 
om înspre lucrarea de dobândire a virtuţii, pentru apropierea de EI”, 
încât s-ar putea spune că Universul întreg este o imensă carte de teolo- 
gie, scrisă cu lucruri sensibile, caracterizate de raționalitate, care dă sea- 
ma, dezvăluie pe Dumnezeu, așa cum Se poate face EI cunoscut, într-un 
mod inteligibil pentru rațiunea omenească. 


46 Martin REES, Our cosmic habitat, Orion Publishing Co, 2003. 
27 Pr. Dumitru STĂNILOAE, nota 144 în Se. MAXIM MĂRTURISITORUL, Ambigua, p. 198. 

În fine, am văzut că, dincolo de abordările reducționiste, deterministe 
ale persoanei, care riscau să scape din vedere dimensiunea libertăţii, ştiinţele 
şi reflecţia filosofică întâlnesc tot mai multe dovezi ce dezvăluie adâncimile 
persoanei, care se dovedesc a fi insondabile ştiinţific. În această realitate, 
teologia întrevede apofatismul persoanei umane, ce decurge din faptul că 
omul este ființă creată după chipul lui Dumnezeu, Cel apofatic. Referitor la 
om, este semnificativ că datele epigeneticii şi ale neuroștiințelor scot la ivea- 
Jă dovezi că dincolo de condiționările genetice, culturale sau educaționale, 
omul păstrează posibilitatea unei libertăţi lăuntrice de a se situa interior, 
prin maniera lui de înţelegere şi de gândire, în raport cu realitatea pe care 
o trăiește. În acelaşi timp, am văzut că numeroase rezultate produse în aria 
neuroștiințelor converg către constatarea empirică a Părinților privind im- 
portanţa supravegherii lucrărilor sufleteşti, a gândurilor şi simțţirilor, pentru 
că tot ceea ce trăim și gândim, tot ceea ce spunem şi facem se imprimă 
adânc în felul nostru de a fi. Aceasta evidenţiază până la urmă adevărul an- 
tropologiei şi spiritualităţii creştine, că sufletul este rădăcina vieții trupeşti şi 
că tot ceea ce se întâmplă în suflet se răsfrânge în trup. 


Subiecte 

1. Evidenţiaţi modul cum datele ştiinţelor pot contribui la eviden- 
țierea dimensiunii interpersonală a vieții omenești. 

2. În ce fel rezultatele privind neuroplasticitatea provenind din aria 
neuroștiințelor ar putea constitui aspecte relevante în dialogul cu spiri- 
tualitatea creștin-ortodoxă? 

3. Care sunt particularităţile de înțelegere a persoanei omenești 
în teologie, şi cum pot contribui acestea la dialogul dintre teologie şi 
ştiinţele medicale? 

4. În ce constă dimensiunea cosmică a persoanei? 

IV 


PROVOCĂRI CULTURALE ȘI SOCIALE 
CONTEMPORANE. 
O PERSPECTIVĂ A APOLOGETICII ORTODOXE 


1. Sistemul ideologic al consumismului 


Cuvinte cheie: alienare, ideologie, sistemul consumismului, fericire, plăcere. 
1.1. Alienarea produsă prin sistemul ideologiei consumismului 


Inoculată cu ajutorul politicilor de persuasiune exprimate prin 
reclamă şi advertising, ideologia consumismului circumscrie aspira- 
țiile oamenilor în sfera materialităţii, inducând acestora o trăire a 
existenței dominată de pământesc. Omul redus la planul vieţii bio- 
logice își atrofiază până la dispariție simţul transcendenței, ajungând 
încetul cu încetul incapabil să mai privească spre cer şi să-şi orienteze 
viaţa către ceea ce este duhovnicesc. Devine astfel prizonierul unui 
sistem de obiecte, trăind cu convingerea că poate să se împlinească 
prin consumul lor. Comuniunea din familie, atmosfera de sărbătoare 
specifică marilor praznice, inclusiv relația cu Dumnezeu, toate sunt 
deturnate printr-o înțelegere marcată de consum, în directă relație 
cu cantitatea acestuia din urmă. Cu cât omul devine un consumator 
mai fervent, cu atât mai mult se însingurează, ajungând astfel trăitor 
al unei singurătăţi lăuntrice pe care este tentat să o compenseze prin 
abundența consumului. 

Publicitatea, ca strategie de marketing, remorcată de către ideolo- 
gia consumerismului, are un rol semnificativ în alienarea omului din 
societatea de azi. Trăim într-o lume a reclamelor care suprastimulea- 
ză simţurile, exacerbând poftele şi dorinţa de a consuma. Publicitatea 
operează ca un instrument eficient de reducere şi de alienare. Totul, in- 
clusiv relaţiile interumane, riscă să se reducă la consum, tinzându-se 
către o depersonalizare şi o dependenţă de acesta. Astfel, identitatea și 
conştiinţa persoanei ajung la alienare. 

Copiilor de astăzi le este furată copilăria prin supunerea la un bom- 
bardament publicitar. Ei ajung să dorească să devină adulți în ideea 

că a deveni adult înseamnă a putea consuma mai mult. Astfel, copiii de 
astăzi devin răsfățaţi, deopotrivă nerăbdători să consume mult și vari- 
at, și tiranici, prin reacţiile lor, atunci când nu le sunt îndeplinite ime- 
diat dorinţele. În general, omul de toate vârstele, viețuitor al societății 
de consum, este supus unui proces de infantilizare, el devenind aseme- 
nea copilului răsfățat. Omul societăţii de consum riscă pierderea liber- 
tăţii autentice, prin dependenţa de consum, fiind permeabil la instau- 
rarea unui sistem tiranic, întrucât resimte nevoia să fie integrat într-un 
sistem care asigură consumul și confortul. O idee de acest fel o găsim 
exprimată într-o lucrare semnificativă pentru tema abordată: „Tocmai 
acest model de adult este acela pe care publicitarii îl pregătesc, ascuns 
sub modelul de copil: un consumator infantilizat, în același timp un 
adult nostalgic şi copil înapoiat, etern spectator al unei lumi pe care 
nu şi-o asumă, cetățean care își petrece viața maimuțărind un mod de 
viață care nu este niciodată a lui şi consumându-se pe sine în loc să 
evolueze. Consumatorul, pasiv şi dependent, se va dovedi nerăbdător 
și agresiv de îndată ce se simte deranjat în obişnuinţele de consum. Va 
chema în ajutor ordinea represivă care îl protejează în satisfacţiile-i 
egoiste. Totala dependenţă şi caracterul tiranic se întâlnesc la copiii 
răsfăţaţi. Cetăţeanul infantil are nevoie de o societate totalitară: este 
exemplul din Aldous Huxley, Brave new world'28. 

Prin eludarea relaţiei în plan simbolic, taina persoanei și a vieții 
sunt distorsionate în sistemul obiectelor impus de ideologia consumis- 
mului. Civilizaţia tehnică a societății consumiste încearcă să compense- 
ze dispariția relației bazate pe gesturi şi abilități personale prin eficiența 
unui sistem impersonal. Puterea tehnicii de a abstractiza şi de a formaliza 
existența a condus la un deficit în planul gesturilor, al trăirilor personale 
și la o complexitate sporită a obiectelor. Sociologul și filosoful Jean Ba- 
udrillard (1929-2007) arată că prin tehnologia existentă în societatea de 
consum mai multe gesturi obișnuite ale trupului au fost substituite prin 
tehnici automate cu consecinţe psihofiziologice profunde. EI arată că 
s-a produs o adevărată revoluţie la nivel cotidian: în societatea actuală, 
obiectele au devenit mai complexe decât comportamentul uman corelativ 


2% Francois BRUNE, Fericirea ca obligație, Ed. Trei, Bucureşti, 1996, p. 70. 


APOLOGETICA ORTODOXĂ 249 


acestora. Obiectele s-au diferențiat printr-o complexitate sporită, pe când 
relaţiile interpersonale și intrapersonale au sărăcit. 

Același autor arată, printr-o analiză profundă, că identitatea con- 
sumului nu este dată nici de o anumită practică materială, nici de o fe- 
nomenologie a abundenței, nici de o stare de spirit orientată pe dorința 
de a consuma obiectul posedat, ci de o manipulare a semnelor. În acest 
proces, atât identitatea subiectului și a obiectului, cât și relaţia dintre 
ele sunt deformate. Prin interpretarea consumului în acest fel, se poate 
explica deficitul de viață, de relaţie vie care este substituită cu relaţie 
de consum în societatea contemporană. Dorinţele, pasiunile, proiectele, 
totul se supune logicii de consum prin care se construiește un sistem 
unde sunt integrate eficient toate proiecţiile omului, dizolvându-se taina 
identității și demnității umane. 

În acest sens, Baudrillard menţionează: „Consumul e o activitate de 
manipulare sistematică a semnelor [...]. Convertirea obiectului la statutul 
sistematic de semn implică o modificare simultană a relaţiei umane, care 
devine relație de consum, cu alte cuvinte care tinde să se consume în şi 
prin obiecte. Vedem foarte bine că nu obiectele sunt consumate, ci relația 
însăşi; în seria de obiecte se consumă ideea de relaţie pe care acestea o 
fac vizibilă [...]. Comportamentul pe care-l impun obiectele tehnice e 
discontinuu: o succesiune de gesturi sărace, de gesturi-semne al căror 
ritm s-a șters. În fața obiectului funcţional, omul devine disfuncțional, 
irațional şi subiectiv: o formă goală, deschisă miturilor funcționale şi 
proiectărilor fantasmatice legate de eficacitatea stupefiantă a lumii'2*. 

În felul acesta, prin deturnarea relației dintre subiect şi obiect, în 
societatea de consum se dezvoltă tiparul lui homo economicus pentru 
care există o reciprocitate între obiecte şi nevoi. Întâlnirea dintre homo 
economicus şi societatea abundenței generează o serie de nevoi. Un ast- 
fel de om, dominat de o gândire structurată prin raționalitatea formală 
şi eficiența de tip tehnocratic va căuta să-şi rafineze nevoile și să şi le 
împlinească într-un mod narcisist, folosind la maximum obiectele. Însă 
nevoia infinită a omului convertită prin satisfacerea tot mai variată şi mai 
intensă a nevoilor prin posedarea obiectelor nu poate fi împlinită în plan 


* Jean BAUDRILLARD, Sistemul obiectelor, Ed. Echinox, Cluj-Napoca, 1996, pp. 130-131, 38. 

material. Omul de consum produce pentru a consuma și mai mult, iar 
în această dinamică, el este integrat într-un sistem. 

Deşi se promovează plăcerea ca realitate supremă a omului de con- 
sum, finalitatea sistemului construit pe logica ideologiei consumiste este 
alta: „Consumul este un sistem care asigură ordinea semnelor şi integra- 
rea grupului: este în acelaşi timp o morală (un sistem de valori ideolo- 
gice) şi un sistem de comunicare, o structură de schimb [...]. Ca logică 
socială sistemul de consum nu are ca finalitate plăcerea, aceasta fiind o 
raționalitate individuală a unui proces ale cărui scopuri se găsesc în altă 
parte [...]. Plăcerea este plăcere pentru sine, dar consumul implică mai 
mult decât sinele (aceasta e iluzia consumatorului, grijuliu întreținută 
de întreg discursul ideologic asupra consumului). Se intră într-un sis- 
tem generalizat de schimb şi de producție de valori codificate care-i im- 
plică reciproc, chiar şi fără voia lor, pe toți consumatorii. În acest sens, 
consumul este un cadru de semnificaţii, ca şi limbajul sau ca sistemul de 
înrudire în societatea primitivă 2%. 

Baudrillard subliniază, prin aceasta, reciprocitatea dintre consum și 
producţie. Omul societăţii consumiste, inventând noi şi variate forme de 
satisfacere a unor nevoi, induse artificial, este integrat tot mai mult într-un 
sistem de producţie, ghidat de logica eficienței tehnocratice. Acest autor 
arată, în termeni critici tranşanți, că ceea ce ţine de consumul sistematic 
din societatea secolului al XX-lea și al lumii actuale reprezintă prelungi- 
rea şi echivalentul dresajului exercitat asupra populaţiei din mediul rural 
în secolul al XIX-lea care a migrat spre orașe în contextul revoluției in- 
dustriale. O inginerie socială asemănătoare cu cea din trecut generează 
şi astăzi amăgirea de a crede că omul societăţii de consum s-a eliberat de 
chingile unui sistem, când de fapt el riscă să devină mai înrobit decât în 
multe alte etape ale istoriei, în interiorul unui sistem căruia îi dăruiește 
întreaga sa ființă, un tribut plătit în suflet şi viață. 

lată cum exprimă sociologul Baudrillard mutaţiile pe care le anunță 
consumismul: „Întreaga ideologie a consumului vrea să ne facă să cre- 
dem că am intrat într-o nouă eră şi că o revoluție umană definitivă separă 
vârsta dureroasă şi eroică a Producţiei de vârsta euforică a Consumului, 


*50 Jean BAUDRILLARD, Societatea de consum, Ed. Comunicare.ro, București, 2005, p. 99. 

în care Omul și dorințele sale au prioritate. Nici vorbă. Producţia și Con- 
sumul reprezintă un singur și mare proces logic de reproducere lărgită a 
forțelor productive şi de control al acestora. Acest imperativ, care este cel 
al sistemului, se strecoară în mentalități, în etica și ideologia cotidiană - în 
aceasta rezidă ingeniozitatea lui — sub forma sa inversă: sub forma satisfa- 
cerii nevoilor, a înfloririi individului, a plăcerii, a abundenței [...]. Nevoile 
şi satisfacțiile consumatorilor sunt forțe productive, astăzi constrânse și 
raționalizate ca toate celelalte forțe în cadrul unui sistem”. 

Dar consumismul societăţii actuale nu se reduce la domeniul eco- 
nomic, social sau politic. După cum menţiona un alt sociolog și filosof 
francez, Gilles Lipovetsky (n. 1944), suntem în fața consumismului fără 
frontiere, a consumului-lume care generalizează hiperconsumul în toa- 
te domeniile societăţii globalizate. Este vorba de o stare de spirit care 
exacerbează consumul, îl propune ca experiență de viață, emoţională 
şi chiar spirituală. În acest sens, consumismul societății de hiperconsum 
devine un fel de nouă religie care-i promite omului satisfacerea magică a 
tuturor dorințelor. Viaţa atât la nivel personal, cât şi comunitar este or- 
ganizată după principiile consumismului. 

Există riscul ca spiritul consumismului să invadeze și viața religi- 
oasă, propunându-se în consonanţă cu comoditatea şi confortul de or- 
din trupesc, specifice ideologiei consumiste, o spiritualitate consumis- 
tă: „Preocuparea pentru realizarea psihologică a subiectului este atât în 
centrul experienţelor credincioşilor propriu-ziși, cât și a noilor religii 
fără Dumnezeu. Ceea ce dă valoare religiei nu mai este poziţia ei de 
adevăr absolut, ci puterea care i se atribuie de a favoriza accesul la o 
stare superioară de a fi, la o viață subiectivă mai bună și mai autenti- 
că [...]. Reafirmarea contemporană a religiosului este marcată chiar de 
trăsăturile definitorii ale turbo-consumatorului experienţial: participare 
temporară, încorporare comunitară liberă, comportamente a la carte, 
primatul ameliorării bunăstării subiective şi al experienței emoţionale. 
Pe acest plan, homo religiosus apare mai degrabă ca fiind continuarea lui 
homo consumericus prin alte mijloace decât negația sa'2?. 


%1 Jean BAUDRILLARD, Societatea de consum, p. 103. 
%2 Gilles LIPpOvETSKY, Fericirea paradoxală, Ed. Polirom, lași, 2007, p. 11. 

1.2. Fericirea ca obligație a plăcerii 


În legătură cu cele afirmate până acum, trebuie spus că această 
centralitate a fericirii în viaţa culturală şi intelectuală, precum şi trans- 
formarea fericirii într-un surogat ideologic se conturează mai ales cu 
iluminismul. Ideologia iluminismului subliniază că omul s-a născut 
pentru a trăi liber şi fericit. Voltaire menționa că marea şi singura pro- 
blemă care trebuie pusă este cea a fericirii. Utopiile secularizării sunt 
în reciprocitate cu promovarea ideologiilor focalizate pe fericirea te- 
restră. Ştiinţa, mai ales începând cu Bacon și Descartes, a avut un rol 
important, puterea ei fiind considerată un instrument determinant în 
construirea fericirii pământești. 

Este elaborată o filosofie întemeiată pe optimismul şi încrederea 
în progresul societății viitoare. Condorcet, Hegel şi alți filosofi din se- 
colele XVIII-XIX vor dezvolta aspecte ce pot fi puse în legătură cu 
această viziune asupra istoriei, o istorie înțeleasă ca progres continuu. 
S-ar putea spune că o evanghelie a fericirii pământești este vestită de 
ştiinţa pozitivistă, de ideologia capitalismului, care promite bunăsta- 
re, de ideologia marxistă, care promite mesianic fericire pentru toată 
lumea în vârsta de aur a societății comuniste. Ideologii antagonice au 
un numitor comun: fericirea lumească dobândită în raiul terestru din 
această lume. Homo felix devine noul model al umanității. 

Ideologia consumismului nu mai foloseşte un discurs profetic des- 
pre o fericire viitoare, ci se concentrează pe fericirea imediată. Ceea 
ce contează este trăirea clipei într-un mod imediat ca plăcere. Con- 
sacrarea hedonistă, de tip euforic a fericirii trăite ca plăcere înlocuiește 
discursul utopiei care promite o lume viitoare mai bună. Nu mai există 
răbdare pentru o fericire viitoare, ci fericirea este revendicată ca o reali- 
tate care trebuie trăită imediat şi permanent. Civilizaţia tehno-materia- 
listă a societății actuale se structurează pe fericirea trăită exclusiv într-o 
cultură a exteriorităţii şi un orizont al imanentului. 

Dreptul la fericire, propovăduit de iluminism, s-a transformat 
acum în fericirea ca obligație, ca imperativ în societatea de consum. 
Cineva care nu se simte fericit în cheia ideologiei consumiste trebuie 
culpabilizat. Omul de consum trebuie să-și manifeste cu exuberanţă 

fericirea, legitimându-şi prin această atitudine gradul de integrare în sis- 
tem. Un potenţial nefericit riscă să devină o eroare în sistem. Reţetele 
fericirii trebuie aplicate în toate domeniile existenței, astfel încât oame- 
nii să devină ființe docile, domesticite și robite printr-o sclavie plăcută 
care are în centru propaganda fericirii. În acest sens, se poate vorbi de 
oamenii societăţii tehno-consumeriste ca fiind sclavi fericiţi, incapa- 
bili de cele mai multe ori să-şi conștientizeze propria condiţie. 

Ideologia consumismului promovează fericirea ca obligaţie. Pu- 
blicitatea ne agresează cu imperativul fericirii, suntem condamnați la o 
fericire înţeleasă doar ca trăire permanentă a plăcerii. Omul societății 
de consum nu își mai asumă crucea, este învăţat să-și trăiască fiecare 
clipă ca plăcere. De fapt, plăcerea înţeleasă în cheie hedonistă substi- 
tuie bucuria și taina vieţii. Plăcerii trebuie să i se supună toate celelalte 
realități (de exemplu, bucuria comuniunii, compasiunea). Plăcerea nu 
este facultativă, ci obligatorie. Promisiunea eliberării prin satisface- 
rea poftelor alienează adevărata libertate. Publicitatea reduce distanţa 
dintre dorinţă şi satisfacerea prin plăcere, omul fiind depersonalizat, 
redus la câteva secvenţe succesive de plăceri. 

Plăcerea nu trebuie doar consumată, ci și afișată. Într-o societate 
condamnată la o fericire înțeleasă exclusiv în cheia consumului, omul 
are datoria să-și arate explicit fericirea. El nu are voie să fie îngândurat 
sau să schiţeze altceva decât un zâmbet profesionalizat și infantilizat. 
Şi, în ambientul acesta ideologic, se poate întrevedea faptul, afirmat 
deja, că un om care gândește ar putea însemna un pericol pentru ideo- 
logia consumismului, întrucât este de dorit ca el să fie un simplu con- 
sumator. În societatea structurată pe o asemenea ideologie, destinul 
omului se împlineşte prin consum și plăceri. Arta de a trăi înseamnă 
arta de a resimți cu intensitate plăcerea. 

Însă, pentru consumism, unii autori au apelat la expresii chiar mai 
caustice. Scriitorul şi preotul catolic Francois Brune (n. 1931) afirmă 
că într-o societate dominată de consumism, hedonismul publicitar in- 
staurează o filosofie de drogaţi, iar domnia plăcerii înlocuieşte relația 
de la suflet la suflet, de la om către om cu cea de la epidermă la epider- 
mă. Epiderma satisfăcută prin plăcere devine modul de existență propus 
de ideologia consumismului. Este o alienare fără precedent a persoanei. 

Cineva care se declară nefericit în raport cu această înțelegere a vieţii 
şi a lumii riscă să fie trecut în sfera patologicului. Nonconformismul 
faţă de lozincile propagandei publicitare a consumismului înseamnă 
pericolul de a fi considerat un inadaptat care trebuie adus pe calea cea 
bună a vieţii înţelese ca succesiune de plăceri. 

Așa se face că, pentru acest ultim autor, mărturisirea non-fericirii 
în raport cu înțelegerea fericirii ca plăcere este receptată ca poziție in- 
comodă pentru societatea de consum: „Nu-ţi mărturiseşti nefericirea, 
în măsura în care ești dresat tocmai să te simţi vinovat dacă nu ești 
fericit: frustrat e mereu celălalt; cât despre tine, ai părerea că manifești 
un soi de tară individuală, dacă ţi-ai mărturisi incapacitatea de a fi 
fericit în această societate. Non-fericirea e ceea ce nu se poate spu- 
ne, cu riscul de a-i deranja pe aceia care nu vor să-și mărturisească 
insatisfacţia colectivă; publicitatea e discursul euforic și zaomotos care 
împiedică să se facă auzită tocmai non-fericirea, sau care îi descalifică 
dinainte zgomotul, exaltând epiderma fericită ca model dominant sine 
qua non. Epiderma fericită, noua cămașă de forță, care-i împiedică pe 
cetățeni să-și mărturisească și să-și comunice profundul rău de a fi al 
vieții contemporane (s.n.) *>. 

Omul făuritor de istorie se iluzionează că poate dobândi și in- 
strumentaliza fericirea în mod autonom. Inclusiv spiritualitatea de 
astăzi, de inspiraţie new-age sau tehnicile misticilor orientale încu- 
rajează iluzia unei stări de fericire prin controlul propriei conștiințe, 


%53 Francois BRUNE, Fericirea ca obligaţie, p. 82. Fericirea ca plăcere promite o putere 
iluzorie, când în realitate omul degradat la consumator este redus printr-o liturghie a 
eficacităţii la o simplă rotiţă într-un sistem impersonal şi performant: „Ideologia publicitară 
produce individul anonim al orașelor, incapabil să fie prin el însuși, bobul în grămadă. 
Nu mai are existență personală: e conformat la inform. Este un animal supus sondajelor, 
concentrat asupra nevoilor care i se inventează, dotat cu o mentalitate reflexă numită opinie 
publică, inconştient de egoismul furibund în care îl închide societatea zisă a abundenței 
[...]. E veritabilul antropofag al umanității - el însuşi devorat de poftele-i de nepotolit 
[...]. Din putere, publicitatea nu-i promite decât plăcerea, nu realitatea. Nu lucrurile, ci 
spuma lucrurilor, nu domnia, ci plăcerea de a domni [...]. În fapt, singura putere a acestui 
rege figurant care devine publicul consumator este aceea de a se face cât mai performant 
posibil față de sine, împotriva sa, prin identificarea cu modelul de om funcțional de care 
tehnocraţia economică are nevoie ca să învârtă rotițele maşinăriei ei”, Francois BRUNE, 
Fericirea ca obligaţie, pp. 72, 95. 

prin autocontrol și autostăpânire. Sunt preluate tehnici de fericire din 
diverse filosofii, fără să fie asumată și greutatea exerciţiilor spirituale 
pe care le propun respectivele concepţii. În cheia aceasta, s-ar putea 
spune că religiozitatea revigorată şi promovată în societatea de con- 
sum reprezintă de fapt o prelungire a spiritului consumismului. În 
acest loc, perspectiva teologiei creştine sesizează o situaţie flagran- 
tă: fericirea nu ţine doar de propria persoană, ea se împlinește prin 
relația cu un Dumnezeu personal al comuniunii și cu celelalte per- 
soane umane. 

Din această perspectivă, fericirea nu poate fi asimilată cu un pro- 
dus rezultat în urma unui algoritm. Fericirea ţine de taina întâlnirii 
personale, de capacitatea de dăruire, de iubire învăluitoare a celuilalt. 
Fericirea este mai mult un dar primit, decât o reuşită a unui efort 
propriu. Psihologia contemporană, structurată adesea prin gândi- 
rea magică, propune soluţii de fericire în cheie autonomă: putem fi 
fericiţi atât cât hotărâm să fim, propria fericire ne-o construim noi 
înşine, suntem stăpânii propriei conştiinţe. Sunt însă și voci autorizate 
din diferite domenii de cercetare care afirmă că nu suntem stăpâni- 
torii fericirii, că nu putem fi fericiți singuri, decât în comuniune, că 
inflaţia de fericire propusă de consumism reprezintă o deturnare a 
autenticei fericiri. 

În perspectiva afirmată de teologie, fericirea nu ţine de sistem, 
ci de taina persoanei deschise către comuniune. Enigma fericirii nu 
poate fi descifrată printr-o metodă sau printr-o tehnică. „Simultan 
cu dominația tehnico-științifică a lumii, se perpetuează şi neputința de 
a genera fericirea. Puterea noastră asupra lucrurilor urmează o cur- 
bă exponențială, cea pe care o exercităm asupra bucuriei de a trăi 
rămâne fără efect. Proiectul puterii nelimitate a modernilor își atin- 
ge aici, în mod manifest, limitele: fericirea nu progresează, ea scapă 
cu încăpățânare autorității oamenilor [...]. Omul prometeic seamă- 
nă cu un pitic cocoțat pe umerii unui uriaş: ne rămâne să trăim cu 
conştiinţa că fericirea este ceva de nestăpânit, fugitiv, imprevizibil, o 
enigmă de nedescifrat astăzi şi, fără îndoială, şi mâine 2*. 


*54 Gilles LipovETsKY, Fericirea paradoxală, Ed. Polirom, lași, 2007, p. 310. 

1.3. Consumul stimulat prin medii 


Pentru societatea globalizată şi consumistă mediile au o importan- 
ță crucială. Ele sporesc dorinţele indivizilor prin publicitate. Societatea 
consumistă trăiește nu numai prin producția de bunuri și consumul lor, 
ci şi prin publicitate, care se supune aceleiași exigențe a producţiei pu- 
blicitare și a consumului publicitar care are drept scop consumul bu- 
nurilor produse de homo economicus Forţa televiziunii, şi mai apoi a 
internet-ului, va impune forța informaţiilor, realitatea devenind „vanda- 
bilă”, ambalarea ei făcându-se prin medii. 

Publicitatea este legată de consumul de masă, devenind un adevărat 
motor de sporire a consumului. Ea promite omului o satisfacţie care nu 
întotdeauna se realizează, dimpotrivă naște altă dorință de satisfăcut, 
într-un fel de spirală a bunurilor care nu încetează a fi dorite şi care, în 
același timp, nu reușesc să fie satisfăcute şi să satisfacă pe om. Pentru a-și 
atinge scopurile productivității şi consumului, homo economicus trans- 
formă idealurile societății umane în idealuri preponderent imanente, 
reducând condiția umană la cerinţele individualiste ale realizării prin 
prisma biologicului despuiat de forța şi echilibrul spiritual al omului, în 
comuniune cu Dumnezeu. 

Această răsturnare a aspirațiilor omului înspre asumarea unei condi- 
ţii pur biologice, imanente, se realizează, în mare parte, prin publicitate, 
înţeleasă ca un „motor” al societății consumiste care îl are drept artizan 
pe homo economicus. Publicitatea îşi dobândeşte un rol central în socie- 
tatea consumistă, întrucât această societate există în măsura în care i se 
face publicitate, bunurile ei sunt cumpărate şi consumate în măsura în 
care acestea trec prin futrul „exorcizant” al publicităţii. Astfel, publicitatea 
inițiază și întreține un cult al vizibilității care se transferă din lumea produ- 
selor, a obiectelor, în lumea oamenilor promiţându-le perfecțiunea. Numai 
cine „apare” este vizibil în diversitatea lumii contemporane și, mai mult, 
se presupune că există cu adevărat, că este demn de luat în seamă. Cine nu 
„apare” — obiect sau om - nu este „real, nu există cu adevărat, în sensul că 
nu participă la spectacolul vieții, a cărei esenţă este consumismul. 

Publicitatea, care are în spatele ei o seamă de oameni specializaţi, de 
psihologi, tehnicieni, operatori şi, bineînţeles, o tehnologie pe măsură, 

nu vizează împlinirea spirituală a persoanei, ci o împlinire materială a 
consumatorului, din care poate deriva, apoi, o anumită împlinire spi- 
rituală în ordinea creată, o împlinire a visului paradisului pământesc. 
Ţinta publicităţii este consumatorul, banii investiţi în publicitate aduc 
profit, consumatorul fiind cel care este invitat într-un labirint al „cre- 
dinţei”: să creadă în adevărul reclamelor, să creadă în calitatea produ- 
sului căruia i se face cu ostentaţie tot mai multă publicitate, credințe 
care vor fi confirmate sau infirmate în momentul în care produsul este 
„cumpărat, „încercat”, „gustat”. Publicitatea vizează individul, pofta 
lui, „îmbuibarea” lui, aspiraţiile lui într-o lume a obiectelor, orgoliul 
lui, narcisismul lui, fiind o prezentare dirijată a creaţiei, în diversitatea 
şi complexitatea bunurilor ei modelate de om pentru satisfacerea plă- 
cerilor lui. De aceea, publicitatea, în esenţa ei, nu ține seama de nevoile 
reale ale omului, de nevoile spirituale ale lui, nici de posibilităţile finan- 
ciare, nici de cele materiale, ci doar de înclinația nesăţioasă a omului 
spre acapararea materială a lumii, de „a dori” şi „a avea” lumea. Această 
dorinţă trebuie împlinită, în orice condiţii şi cu orice mijloace, chiar 
dacă aceste condiţii şi mijloace ar duce la dezumanizare, la deperso- 
nalizare sau la „pierderea sufletului”. Această dorință de „a avea” naşte 
dispoziţia spre sacrificiu a omului, renunţarea la orice principiu pentru 
„a avea”. Din păcate, „a avea” nu naște dorinţa de „a fi, această condiţie 
fiind escamotată sau caricaturizată. 

Deși se pare că dobândim o libertate de mişcare fantastică şi o lăr- 
gire a câmpului de cunoaștere, prin diversitatea şi frecvența progra- 
melor televizate şi a cyber-spaţiului, libertatea noastră este redusă, atât 
la ceea ce ne oferă grila de programe și la ceea ce ne prezintă şi accen- 
tuează un program sau altul, cât şi la ceea ce ne oferă cyber-spaţiul în 
materie de informaţii, un volum de informaţii imens, variat, dar care, 
atunci când nu este folosit cu discernământ, ajută prea puţin la zidirea 
spirituală a persoanei umane. Libertatea noastră este dirijată înspre o 
anumită perspectivă pe care o prezintă setul de programe, perspectiva 
omului căzut în păcat, patimi şi idolatrie. „Realitatea” ni se prezintă 
prin intermediul unei viziuni de viață specifică trend-ului lumii pe care 
televiziunea îl consacră și îl argumentează constant. La televizor omul 
priveşte realitatea — deşi identifică formele ei exterioare - prin ochii, 

mintea şi mentalitatea celor care o prezintă şi acest fapt naşte o conști- 
ință a realității şi vieții indisolubil legată de televizor. 

Influențele mediilor centrate pe promovarea unei filosofii existenți- 
ale a utilului, a consumului, a plăcerii și auto-suficienţei sunt evidente. 
Lumea a devenit un „sat global”, creştinul din orașele și satele noastre 
fiind confruntat prin televizor și internet cu noi seturi de valori, altele 
decât cele tradiționale şi ortodoxe. Mai mult, influenţele mediilor duc, 
de multe ori, la indiferență față de propriile valori, în speţă a celor orto- 
doxe sau la o receptare defectuoasă a acestora. 

Mediile intensifică atât de mult relaţia dintre vedere şi dorinţă în- 
cât satisfacerea dorinţei incitată prin vedere nu mai poate fi controlată 
și nici stăpânită de om. Această triadă, vedere - dorință - satisfacție, 
stăpânește în bună măsură societatea consumistă de astăzi, derulân- 
du-se în toate registrele ei, de la erotism, la îmbuibare, de la acapa- 
rarea de bunuri la divertisment. Această triadă subjugă și aproape 
desființează triada contemplaţie/rugăciune - iubire/dăruire - comu- 
niune/asceză, exteriorizând într-un mod primejdios, reflecția omului 
redus la instinctivitate fără rațiune și consum fără discernământ. Dar, 
satisfacția ca și stare instinctivă pură se transformă, în foarte multe 
cazuri, în insatisfacție şi chiar frustrare, atunci când dorinţa incitată 
prin vedere-vizionare nu are posibilități concrete de a se materializa, 
de a deveni realitate obiectuală de care omul să se folosească, să o 
consume, să se bucure. Când omul nu-și poate satisface „fantasmele” 
pe care mediile i le inoculează în mintea şi simţirea lui, ori rămâ- 
ne deprimat, deprimare care poate ajunge la sinucidere, ori devine 
violent şi răzvrătit, răzvrătire şi violență care pot ajunge la crimă. 
Dorinţa aţâţată prin vizionare intensifică pofta care dacă nu este sa- 
tisfăcută naşte „monștrii” care aduc în scena vieţii personale şi co- 
tidiene, „monştrii instinctivității fără rațiune”. Societatea de consum 
creează, prin publicitate, dispoziția mentală, simțuală şi sentimentală 
prin care omul să reacționeze pozitiv în momentul în care întâlneşte în 
magazin produsul prezentat. 

Ceea ce prin publicitate se inoculează sistematic - prin repeti- 
ţie - în subconștientul nostru, va fi astfel exteriorizat în momentul 
în care noi venim în contact sau vizualizăm acel produs în magazin. 

Această reacţie nu este altceva decât o exteriorizare a dorințelor culti- 
vate prin publicitate în subconştientul nostru, cu scopul de a cumpăra 
produsul sau setul de produse. În magazin se împlineşte astfel ferici- 
rea la care noi am visat, sau altfel spus visul inițiat prin publicitate se 
împlinește în magazin. Societatea de consum, cu întreaga ei cultură şi 
cu stilul de viață pe care îl propune, ne este livrată prin repetiție pu- 
blicitară bine organizată şi premeditată treptat, treptat, în conștiința 
noastră, de la copilărie şi tinerețe până la maturitate și bătrânețe. 

Însă Biserica evidențiază rolul virtuţii în viaţa omului ca viață 
reală zidită pe realitatea prezenţei lui Dumnezeu în om și lume și 
avertizează asupra lipsei de consistenţă a plăcerii, a lipsei de finalitate 
şi a lipsei de împlinire. Pentru spiritualitatea ortodoxă, tripticul vede- 
re — dorință - satisfacţie este inversat şi se realizează în dorință — ve- 
dere — împlinire, adică dorirea lui Dumnezeu angajează pe om într-o 
dorire-experienţă prin care acesta poate ajunge la împlinirea vieţii lui 
în Dumnezeu. Această dorință-vedere în sens duhovnicesc angajează 
un urcuş nesfârşit al omului spre desăvârşire, din slavă în slavă, în 
comuniune cu Dumnezeu. 

Desigur ar putea obiecta cineva, că poate fi de acord cu aceste 
precizări, fără să le substituie tripticului inoculat de medii, vedere - 
dorinţă - satisfacţie. Dar, pe de o parte, mediile vorbesc despre un 
proces pur imanent şi pur biologic, în timp ce spiritualitatea ortodoxă 
vorbeşte despre un proces imanent-transcendent, în care sensul 
omului nu se împlineşte în comuniunea cu obiectul material prezen- 
tat publicitar, ci cu Creatorul său și al lumii. Aceasta este o satisfa- 
cere, o împlinire într-un sens radical diferit: dacă publicitatea pro- 
mite o satisfacţie în sens material, pătimaș, spiritualitatea Bisericii 
făgăduieşte o împlinire în sens spiritual şi implicit şi material, dar 
nu pătimaș. Or, Biserica mărturiseşte că de materie ne putem folosi 
nu pătimaş, ci ne putem folosi ca să ajungem nepătimitori, printr-o 
despătimire a noastră în cadrul materiei, prin comuniunea de viață 
a Celui ce este dincolo de materie deşi prezent în materie, fără să ră- 
mână robul acesteia și fără să fie înțeles ca materie. Dezlipirea omu- 
lui de suprafaţa materiei implică un adevărat proces ascetic-mistic 
şi eclesial-sacramental, în cadrul căruia se experimentează, nu atât 

sensul autentic al materiei, cât sensul omului în cadrul materiei şi 
iubirea lui Dumnezeu pentru întreaga creaţie. 

În cadrul acestui proces, ochii omului învaţă să privească forme- 
le variate ale materiei nepătimaș, urechile omului învață să audă ar- 
monia materiei şi mai ales cuvântul lui Dumnezeu în cosmos, inima 
omului învaţă să liturghisească taina lui Dumnezeu în lume, buzele 
omului învață să aducă doxologie acestei taine, picioarele omului în- 
vaţă să urmeze această taină, mâinile omului învaţă să lucreze pentru 
această taină, mintea omului învață să contemple această taină a lu- 
crării lui Dumnezeu în univers. 

Omul însuși învaţă să cânte imn de laudă lui Dumnezeu în mij- 
locul creaţiei, imnul vieții omului în Dumnezeu, în opoziţie cu tot ce 
înseamnă patimi, stricăciune şi moarte. Sufletul este amestecat prin 
simţurile trupești cu cele dulci şi pătimașe ale vieții, desfătându-se 
prin ochi de culoarea și forma frumoasă a materiei, prin auz de cele 
plăcute care mângâie auzul, prin miros de cele plăcute şi ispititor mi- 
rositoare, prin pipăit şi gust de cele dulci ale vieţii, fiind îmbrăcat în 
acestea ca într-un „înveliş de lut”, devenind greoi şi abia târându-se 
sub povara vieţii care este robită materiei prin simțuri”. 

Biserica nu poate opri comunicarea prin medii sau cea din cadrul 
rețelelor de socializare virtuale și nici nu își propune acest fapt. Dar, 
Biserica Ortodoxă are resursele necesare pentru a propune omului ac- 
tual exigenţele minimale ale comuniunii şi parametrii autentici ai co- 
municării interumane. Totodată, Biserica are capacitatea şi inspirația 
de a oferi o alternativă mediatică mai conformă cu necesitățile spiri- 
tuale şi chiar materiale ale omului actual, o alternativă centrată într-o 
ierarhie a valorilor care înnobilează pe om și nu îl degradează. În acest 
sens, perspectiva mediilor Bisericii trebuie cultivată şi intensificată ca 
o variantă apologetică și misionară pe care vremurile actuale o cer. O 
asemenea perspectivă va lumina sensul hranei și al consumului, sensul 
ascezei şi al milosteniei, sensul persoanei și al comuniunii. 


%5 Cristinel IoJA, Homo economicus. lisus Hristos, sensul creației și insuficiențele purului 
biologism, Ed. Marineasa, Timişoara, 2010, pp. 158-168. 

Valoarea persoanei umane și realizarea ei în comuniune repre- 
zintă o învățătură centrală a Bisericii, fiind riguros articulată de gân- 
direa biblică, patristică şi contemporană. Teologia persoanei în Orto- 
doxie s-a exprimat întotdeauna în conformitate cu sensul persoanei şi 
structura tainică a acesteia în relaționare strânsă cu Modelul acesteia 
care este transcendent. Prin urmare, la baza comunicării stă comuni- 
unea, iar comuniunea în Ortodoxie are rădăcini transcendente, echi- 
librând existenţial pe om în cadrul lumii. Comunicarea dintre oameni 
fără verticalizarea acestei comuniuni îi lasă pe aceştia într-o sărăcie 
de sensuri între ei, într-o stare de confuzie şi conflict permanent în 
acapararea fără discernământ a lucrurilor lumii, într-o babilonie a 
sensurilor şi direcțiilor pe care fiecare şi le asumă după propriul set 
de criterii exprimate de pe poziţii autonome şi absolute. 


Subiecte 

1. Analizaţi alienarea produsă prin consumerism. 

2. Comentaţi semnificaţia şi deturnarea fericirii în societatea de 
consum. 

3, Ce rol joacă mediile în stimularea consumului şi care este atitudi- 
nea apologetică a teologiei ortodoxe în acest context? 

2. Consumismul - ideologie dizolvantă 
a reperelor Tradiţiei religioase 


Cuvinte cheie: consumism, societate de consum, materie, lume, dar, Hris- 
tos, om, transfigurare, Biserică. 


2.1. Consumismul — deturnarea percepției omului 
asupra sensului lumii 


Explozia consumismului este strâns legată de fenomenul globali- 
zării şi a dezvoltării tehnologiei şi mediilor. Globalizarea economiei are 
efecte care depăşesc granițele statelor, piața devenind un fel de „arenă” 
transnaţională care are în centrul ei ambiția şi plăcerea omului de a 
face bani care înseamnă putere. Stefano Zamagni analizează elemen- 
tele constitutive ale globalizării şi consumismului, pe care le împarte 
în: 1) finanțarea economiei; 2) transnaționalizarea tehnologiei; 3) hi- 
perconcurenţa; 4) cultura contractului; 5) societatea civilă globală?*. 
Riccardo Petrella se lansează într-o fulminantă critică la adresa ideolo- 
giei competitivităţii specifică economiei globalizate. El vorbeşte despre 
un „cult al competitivităţii”, despre „teologii competitivităţii”, compe- 
titivitatea avându-și evangheliştii, teologii, preoții și credincioșii ei. În 
opinia lui Petrella, „retorica evangheliei competitivităţii” se îmbogă- 
ţeşte cu cuvinte sacre ca: „Sfânta Competitivitate”, „Sfânta Privatizare”, 
„Sfânta Deregularizare”, „Sfânta Liberalizare”, „Sfânta Productivitate”, 
„Sfânta Flexibilitate”, „Sfânta Perfecţiune”, „Sfânta Mobilitate”. Aceste 
„cuvinte sacre” sunt principalele „ambasadoare ale mântuirii”, ridica- 
te la cele mai înalte cercuri ale economiei de piaţă, libere sau sociale. 
Competitivitatea nu poate răspunde marilor provocări ale omului și 


255 Stefano ZAMAGNI, „Globalizarea ca specific al economiei postindustriale: implicații 
economice şi opțiuni etice, în vol. Gândirea socială a Bisericii. Fundamente - documente — 
analize — perspective, loan I. ICĂ jr, Germano MARANI (eds), Ed. Deisis, Sibiu, 2002, pp. 455-467. 

ale planetei: 1) inegalităţilor socio-economice între şi în sânul ţărilor 
şi fenomenul marginalizării observat în numeroase regiuni ale globu- 
lui; 2) exploatării sistemelor esenţiale vieţii peste tot în lume şi daunele 
care le-au fost aduse - deșertificarea progresivă a pământului, erozi- 
unea solului, dispariția unor specii, poluarea; 3) concentrării puterii 
în mâinile entităților economice - societăţile multiteritoriale, multi- 
naționale, rețele internaționale de informaţii şi comunicare — aproape 
deloc responsabile în faţa societăţii?”. 

Dacă în epoca modernă, printr-un proces masiv de raționalizare a 
activităților sociale, raționalizarea economiei, a dreptului și a statului, 
a ştiinţei și a artei, are loc trecerea de la o economie şi dreptul tradiţi- 
onal, la o economie și dreptul modern care însă are drept consecințe 
depersonalizarea raporturilor sociale, trecerea religiei din sfera publi- 
că în sfera privată şi înlocuirea Bisericii cu ştiinţa şi statul, în epoca 
post-modernă asistăm la o exacerbare a producției şi consumului, a 
unei economii desprinse de orice etică, ce tinde să capaciteze în mod 
unilateral atenția oamenilor, aşa încât nu numai știința şi statul iau 
locul Bisericii, ci şi economia. În acest proces nu se de-spiritualizea- 
ză doar materia în rostul ei, ci se depersonalizează şi omul, întrucât 
înlocuiește exigenţele verbului „a fi” cu exigenţele verbului „a avea”, 
fără ca să conștientizeze faptul că „a fi” înseamnă „a avea”, desigur nu 
a poseda în mod efemer ceva, ci a avea, în sensul de a câștiga lumea și 
pe tine însuți, în planul lui Dumnezeu cu lumea şi cu tine însuți. 

Economia, tributară unei culturi autonome, care dă prioritate exclu- 
sivă acumulării de bunuri pământeşti faţă de cele cerești, are anumite con- 
secințe: pe de-o parte, separarea între bogaţi și săraci, iar pe de altă parte, 
criza ecologică prin abuzul de tehnologie în vederea acumulării tot mai va- 
riate de bunuri materiale. Consumismul devine, pentru omul contempo- 
ran, scopul principal al vieţii sale, fenomenul care îi organizează întreaga 
viață, fenomenul care îi transformă întreaga viaţă într-o alergare continuă 
după variate bunuri care sporesc neîncetat, acesta neajungând niciodată 
să le asimileze, neajungând niciodată să le „guste” sau să le „încerce” pe 


%7 Riccardo PETRELLA, „Critica competitivităţii”, în vol. Gândirea socială a Bisericii..., 
pp. 472-478. 

toate — deşi doreşte cu ardoare acest lucru - întrucât acestea se înmulţesc 
cu o rapiditate ameţitoare şi amenințătoare pentru viaţa lui, orientându-l 


într-o percepție greşită asupra sensului materiei?**. 


2.2. Homo economicus - tipologia umană a societăţii consumiste 


Tipul prin excelenţă al societăţii consumiste este homo economicus 
care mizează pe reușita economică individuală și pe consumul excesiv al 
bunurilor dobândite, fără vreo referire la dimensiunea spirituală a ma- 
teriei şi menirea spirituală a lui în lume. Acest om se dorește a fi un om 
fericit, constructor al unui pământ al făgăduinței unde curge miere şi 
lapte, ceea ce şi poate secvențial să reușească, însă doar secvențial, întru- 
cât orice „pământ al făgăduinței”, aici pe pământ, este supus efemerului 
(loan 6). Or, homo economicus are această tendință să confunde mijloa- 
cele vieţii cu scopurile vieții, sau, mai precis, să ia mijloacele vieţii drept 
scopuri absolute ale vieții. Părinţii Bisericii au arătat lipsa de consistență 
a bogățiilor, incapacitatea lor de a zidi persoana umană, de a-i da sănă- 
tate, inteligență, echilibru, și cu atât mai puţin viața, să-i prelungească 
viața, să-i dea omului ne-îmbătrânirea, neîmbolnăvirea, nesuferința — 
de fapt tot ceea ce-şi doresc oamenii pentru viaţa lor. 

Homo economicus, prin manifestările sale, care sunt centrate pe iti- 
nerarul dintre producţie şi consum, acest itinerar ocupându-i de cele 
mai multe ori întreg spaţiul vieţii, care nu mai este populat decât de 
gândurile producţiei şi ale profitului și de maldărele bunurilor pe care, 
atunci când le are, le consumă fără abstinenţă, fără echilibru și fără rați- 
une, devine o tipologie umană tot mai răspândită. 

O consecinţă directă a unei astfel de orientări o constituie închide- 
rea persoanei umane în egocentrism, aşa încât putem observa influența 
pe care societatea de consum cu economia ei, o desfăşoară asupra omu- 
lui și a relaţiilor interumane. O lume fără Dumnezeu însă, este o lume 
care şi-a pierdut sensul, încât orice sens și-ar argumenta, el rămâne li- 
mitat în fenomenalitate, „în pământ”, de aceea creștinii au rolul istoric de 
a deschide lumea spre veșnicie, de a o transfigura. 


5 Cristinel IOJA, Homo economicus..., pp. 125-126. 

În afara sensului spiritual al materiei lumii, homo economicus va 
exercita o exacerbare a bogăției lui şi a modului de a se îmbogăţi, în 
defavoarea comuniunii cu ceilalți oameni, fapt ce nu numai tensionea- 
ză relațiile interumane, ci le şi statuează într-o relaţie exterioară de tip 
juridic şi contractual, nu comunional şi solidar dezinteresat. Mai mult, 
există forme de robie a omului în lumea actuală chiar dacă se vorbeşte 
despre libertatea şi drepturile omului şi aceste forme ale robiei se nasc în 
jurul dorinţei de îmbogățire a unora prin subjugarea vieții altora. Desi- 
gur că Biserica în epoca post-modernă va trebui să ia atitudine fermă față 
de variatele forme de robie economică, politică, socială ale lumii actuale, 
așa cum au făcut-o şi Părinţii Bisericii la timpul lor. Omul nu trebuie să 
uite că Dumnezeu este singurul Stăpân al omului şi această ierarhie nu 
trebuie inversată sau abuzat de ea. 

Totuşi, homo economicus trebuie să conştientizeze faptul că nu poa- 
te profita de bunuri într-un mod anarhic, fără să devină el însuși robul 
bunurilor. EI trebuie să conștientizeze faptul că bunurile sunt „daruri” 
ale lui Dumnezeu şi astfel el trebuie să se înscrie, nu în perspectiva acţi- 
unilor egoiste ale omului, ci în perspectiva iubirii lui Dumnezeu pentru 
om şi a omului pentru om. De modul în care bogatul va uza de bunurile 
sale, va atârna bogăţia sau sărăcia vieții sale veşnice. 

Totodată, în post-modernitate, homo economicus redescoperă pasi- 
unea pentru spiritual contrapunând unei vieți „scufundate” în materia- 
litate, aspirațiile distorsionate ale umanului după spiritual, printr-o viață 
care se adânceşte în iraționalitate. Combinația aceasta dintre material și 
irațional va duce pe om spre un viitor al incertitudinii, al ruperii echili- 
brului vieţii sale psihice şi fizice pe pământ. 

Atât în modernitate, cât şi în post-modernitate, asistăm la o dis- 
torsionare a sensului creației: modernitatea anulează sensul spiritual 
al materiei şi prezenţa lui Dumnezeu în lume, iar post-modernitatea, 
pe de o parte, menţine această viziune, iar pe de altă parte, mistifică 
sensul materiei, dând creaţiei o coloratură spirituală confuză de inspi- 
rație panteistă. 

Astfel, pentru homo economicus cel mai important lucru este, nu ex- 
perierea încă de aici a Împărăției, ci construirea unei Împărăţii pămân- 
tești — ispita dintotdeauna a omului, deși vocaţia sa este viața veșnică - pe 

care caută să o obțină prin ştiinţă, tehnologie și economie, creând totodată 
societatea de consum pe care o vede ca și împlinire a viselor sale. Acest 
mod de viață care stă la baza societăţii consumiste se arată a fi fără ieşire, 
fără orizontul infinității, deoarece omul nu se poate caracteriza doar ca 
homo economicus, sau homo politicus, fără a fi în primul rând o fiinţă 
teologică, sau, mai mult, o fiinţă liturgică, ce își axează şi structurează 
întreaga existență pe un neîncetat „ale Tale dintru ale Tale, Ţie îți aducem 
de toate și pentru toate”. De aceea, omul este chemat să respecte lumea și 
bunurile ei nu numai în dimensiunea lor individuală şi în necesitatea şi 
folosirea lor biologică, ci şi în dimensiunea lor revelaţională, ca „sacra- 
ment” între el şi Dumnezeu. 


2.3. Metamorfozele societății de consum 


Societatea de consum a înregistrat mai multe mutații profunde 
în ceea ce priveşte raportarea omului la complexitatea lumii în care 
el trăieşte şi la varietatea bunurilor pe care el le produce şi consumă, 
integrând, pe lângă simplul fapt de a mânca şi a bea, şi divertismen- 
tul, ludicul, amuzamentul, experiența, spectacolul, exuberanţa, erosul, 
trecând - mai nou - de la excese, la o atitudine grijulie şi de la canti- 
tate, la calitate. 

În a doua jumătate a secolului al XIX-lea - prima perioadă a capi- 
talismului de consum - are loc o înlocuire a obiceiurilor tradiționale de 
a vinde şi a cumpăra și, în definitiv, de a produce și mai ales a consuma. 
Gilles Lipovetsky arată modul în care consumul specific Evului Mediu 
este înlocuit cu consumul specific societății moderne în cadrul căreia 
are loc o înlocuire a pieţelor locale, târguri, cu marile pieţe naționale 
- care beneficiau de transport şi comunicaţii — acest transfer facilitând 
apariţia pieţelor care puneau produsele la dispoziția maselor. Totodată, 
apariția marilor magazine revoluționează raportul consumatorului cu 
produsul sau cu produsele de consum. Economisirea şi conduita echi-. 
librată a omului în raportarea la bunuri sunt abordări surpate de pofta 
de a cheltui şi de a achiziționa și acumula bunuri. A cumpăra devine 
tot mai mult şi pentru tot mai mulți oameni plăcere, divertisment, dis- 
tracţie, vis devenit realitate prin sistemul de creditare al băncilor care 

facilitează omului împlinirea visului acum, și nu într-un alt timp în care 
el ar fi putut aduna banii. Marile magazine devin tot mai primitoare şi 
încăpătoare, tot mai seducătoare și promotoare a consumului de masă, 
promotoare a consumului ca „artă” de a trăi, de a petrece timpul liber, 
de a petrece viața și a înțelege sensul ei. 

A doua jumătate a secolului al XX-lea - a doua perioadă a capi- 
talismului de consum - întâlnim o intensificare a abundenței socie- 
tății reconstruite după cel de-Al Doilea Război Mondial, însă mereu 
amenințată de înarmarea continuă şi rigiditatea „războiului rece”, a 
diferenței de viziune economică, socială, culturală, dintre capitalism 
şi comunism. Societatea de consum de masă - observă Lipovetsky — 
pătrunde și seduce pe om în toate mediile și manifestările vieţii sale, 
printr-o invitaţie continuă la însuşirea abundenței în capitalism şi mi- 
marea şi visarea ei în comunism, fapt ce revoluționează în capitalismul 
occidental modul comercializării produselor şi raportarea omului la 
ele. Logica cantității în locul calității se instaurează tot mai simţitor în 
maniera omului de a produce și implicit a consuma, corelată cu efortul 
mobilizator al societăţii de a îmbunătăţii condiţiile de trai ale indivi- 
zilor, îmbogățirea identificată cu fericirea ultimă şi unică devenind un 
deziderat absolut al omului?”. 

În împlinirea acestui deziderat, moştenit de la corifeii modernis- 
mului, omul se angajează printr-un efort ştiinţific, tehnologic şi eco- 
nomic, într-un joc al producției și consumului, care prin „modă” îm- 
pinge limitele dorințelor tot mai departe. Satisfacerea dorințelor care, 
atunci când sunt împlinite, nasc alte dorințe mai mari şi mai sofistica- 
te, devine centrală. Lipovetsky observă că se produce nu numai o mu- 
taţie în economia lumii, ci și o mutație în stilul de viață al oamenilor, o 
mutație civilizațională care devine „obsedată” de jocul şi plăcerea de a 
cumpăra pentru a avea şi a consuma pentru a cumpăra. Se privatizează 
modul de viaţă al indivizilor, modul de a cumpăra şi de a consuma bu- 
nuri, modul de a avea şi de a deţine, care se intersectează şi se combină 
tot mai vizibil cu divertismentul, hedonismul şi erotismul. Acest stil 


% Gilles LrpovETsKYy, Fericirea paradoxală. Eseu asupra societăţii de hiperconsum, trad. 

de viață nu mai doreşte să se intersecteze cu exigenţele Evangheliei, 
cu ascetismul şi rânduiala lui, ci doar cu plăcerea consumistă devenită 
esenţa noii Evanghelii. 

Acest mod de a fi va deschide porțile consumului individualist 
specific zilelor noastre, care nu mai ţine cont de afişarea socială, cât de 
satisfacerea dorințelor hedoniste, de satisfacerea propriului „eu” hedo- 
nist. Se înregistrează trecerea „de la epoca alegerii la epoca hiperalege- 
rii, de la monodotare la multidotare, de la consumerismul discontinuu 
la consumerismul continuu, de la consumul individualist la consumul 
hiperindividualist”2%. 


2.4. Societatea consumistă - în căutarea paradisului pierdut 


Societatea consumistă se doreşte a fi un paradis, un nou paradis 
al desfătărilor, însă doar a desfătărilor trupului, pentru că sufletul şi-a 
pierdut valoarea sa neprețuită, după cum şi omul şi-a pierdut credinţa în 
valoarea sa veşnică, într-o altă lume decât cea actuală. Într-o asemenea 
stare, fără conştiinţa prezenţei lui Dumnezeu în lume, bunăstarea lumii 
este însoțită de sărăcie, bogăţia de mizerie, fericirea de tristeţe, sănătatea 
de boală, iubirea de ură, bunătatea de egoism, liniştea de teamă, siguran- 
ţa de nesiguranță. 

Pentru că omul se complace într-o asemenea perspectivă imanentă, 
societatea pe care el o construieşte ca o „oglindă” a paradisului pierdut 
incumbă, de cele mai multe ori, faptele întunericului, decât faptele lumi- 
nii, omul se aseamănă mai mult cu Adam cel vechi, decât cu Adam cel 
nou. Or, aceste fapte ale întunericului sunt şi consecința directă a con- 
fuziei pe care omul o face între Dumnezeu - om - lume, pe de o parte şi 
bunăstare - patimi - fericire, pe de altă parte. 

Societatea consumistă pune accentul pe prezent în detrimentul 
viitorului, homo consumans fiind un om al prezentului fără trecut şi fără 
vreo reflecţie profundă privind viitorul. Pasiunea pentru traiul bun și 
comod, s-a extins, a devenit una de masă, însă în sens individualist, sco- 
pul suprem al individului şi societăţii din care el face parte, fiind unul 

imanent, fără interogaţii privind problematica Sensului. Transforma- 
rea exterioară a lumii luată în stăpânire de către om va duce la confort, 
apoi la plăcere şi viață fericită, fără ca omul să conștientizeze faptul 
că fericirea vine din interior, este o stare interioară care se intensifică 
prin comuniunea dintre persoane și dintre om și Dumnezeu. Și aceas- 
ta pentru că confortul public și casnic, deși atinge, în multe țări ale 
lumii, standarde înalte de confort și bunăstare, totuşi rămâne deficitar 
în a împlini şi acoperi dorinţele omului, în a oferi omului fericirea. 
Dimpotrivă, tot mai mulți oameni se adâncesc în conştiinţa unei vieți 
însingurate, neîmplinite: social, economic, profesional, familial, edu- 
cațional, cultural chiar şi religios. 

Astfel, în „lumea fericirii”, omul devine tot mai neliniștit, resimţind 
neîmplinirea tot mai pregnant. Mitul progresului se metamorfozează 
tot mai mult în mitul performanţei, omul trebuind să devină, pentru 
a realiza o „lume fericită, un adevărat performer în toate. Astăzi există 
o obsesie a performanței pentru a fi fericit. Performanţă la grădiniță, la 
şcoală, la locul de muncă, în viața publică și cea privată, toate acestea fi- 
ind răsplătite de cele mai multe ori prin satisfacţie, bani, plăcere, bunuri, 
o răsplată în plan biologic și emoţional. 

Falsele nevoi încearcă să ţină sub „obroc” marea nevoie a omului 
după Modelul său transcendent de care s-a rupt prin exercitarea voinţei 
sale în sens autonom. Falsele nevoi, inventate de artizanii societăţii con- 
sumiste, nu numai că aduc câștiguri financiare imense pentru grupuri 
de interese, dar funcționează și ca un fel de „înlocuitoare” a nevoilor on- 
tologice ale omului, o substituție a acestora din perspectivă imanentă şi 
pur biologică. De aceea omul prin ele ajunge nu la realizarea fiinţei, așa 
cum i se promite, ci la alienarea ființei în perspectiva veșniciei, așa cum 
spune lisus Hristos: cine nu adună cu Mine, risipește?*!. 


2.5. Consumul - experienţa paradisului făurit de homo economicus 


Omul nu poate trăi în afara experienţelor, el asumă diverse experi- 
enţe. În ceea ce ne priveşte, omul a schimbat experienţa cu Dumnezeu 

într-o experienţă doar cu lumea, cu plăcerile ei, o experienţă ce tinde a fi 
doar biologică, emoţională. Comuniunea cu Dumnezeu a transformat-o 
într-o experienţă cu lumea fără Dumnezeu, dialogul cu Dumnezeu l-a 
transformat într-un dialog cu lumea fără Dumnezeu şi iubirea față de 
Dumnezeu a transformat-o într-o iubire față de lume, față de bunurile 
ei, de la care aşteaptă o experiență emoțională, senzitivă şi hedonistă 
tot mai puternică şi motivată. Golul pe care Dumnezeu îl lasă în inima 
omului, devine un gol existenţial profund, pe care omul caută să-l umple 
mai nou cu bucuriile și plăcerile societății de consum, pe care le inven- 
tează şi produce. Omul rămâne, în general, o ființă „săracă” pe dinăun- 
tru, o ființă care nu mai face apel la interioritatea ei, dar care are nevoie 
să-şi umple interioritatea cu ceva şi astfel o umple cu ceva material sau 
cu un spiritual confuz care nu se mai hrănește din viața unui Dumnezeu 
absolut, transcendent, personal. 

Dar homo consumans nu doreşte să-şi umple doar golul existențial 
prin materie, ci doreşte chiar o experiență spirituală pe care i-o poate da 
materia, de la care el aşteaptă puteri de viaţă, pentru că o pune în centrul 
vieții, o face scop al vieţii. Astfel, homo consumans, prin cumpărarea şi 
consumarea bunurilor, urmărește în mod conştient o experiență plăcu- 
tă, diversificată, pe care bunurile i-o pot oferi. Această experienţă, pen- 
tru a fi cât mai deplină, este încadrată într-un mediu care o intensifică 
prin divertisment, joc, muzică, ornament, spectacol. 

Shopping-ul nu este numai asociat cu plăcerea de a cumpăra, ci este 
chiar manifestarea plăcerii de a cumpăra, este întruparea inconștientă, 
sau uneori conștientă, a unei acţiuni ludice, de divertisment, de distrac- 
ție, de relaxare. Foarte mulți oameni se relaxează la cumpărături, își pe- 
trec timpul liber în magazin - ca într-un sanctuar sacru — cumpărăturile 
le dau certitudinea că sunt puternici, împliniţi, că munca lor istovitoare 
este răsplătită, că aşa viața merită trăită. Acest mod de relaxare și de 
petrecere a timpului liber se descoperă pentru mulți oameni ca o ex- 
periență mereu proaspătă, înnoită și inedită?*?. Experienţa prezentului 
prin intermediul consumului pare a fi mereu nouă, o înnoire care ră- 
mâne însă departe de înnoirea persoanei ce reclamă o înnoire interioară 

în comuniune cu Dumnezeu, şi nu una simplu exterioară prin haine, 
maşină, casă, hrană, obiecte de uz sau shopping. Ea poate fi privită ca 
o împlinire temporară a aspirațiilor imanente şi biologice ale omului, 
dar nicidecum ca o împlinire a persoanei umane în complexitatea ei 
iconic-biologică şi imanent-transcendentă. Dar aşa cum am afirmat, 
shopping-ul incumbă în sine realizarea plăcerii, împlinirea hedonistă a 
individului dornic să-şi satisfacă plăcerile printr-un consum asociat cu 
divertismentul şi cu jocul. 

Dacă orașul industrial a fost conceput odinioară pentru producţie, 
oraşul societății consumiste este conceput anume pentru consum, este 
amenajat permanent în vederea divertismentului şi consumului. Hale- 
le, fabricile, uzinele sunt împinse la marginea orașului, lăsând astfel loc 
de prezentare magazinelor şi supermagazinelor, vitrinelor şi spectaco- 
lului luminilor şi publicității care profilează noua panoramă a orașului. 
Oraşul devine un spațiu ambiental plăcut și destinat plăcerii, deşi locul 
spațiilor verzi este înlocuit tot mai mult cu „betoanele” sau cu infuzia 
arbitrară a vreunui nou magazin. Aceasta este imaginea „oraşului secu- 
lar” sau secularizat astăzi, menit, în viziunea tot mai multor oameni să 
înlocuiască Raiul lui Dumnezeu. 

Dar pentru ca plăcerea de a cumpăra să fie cât mai mare şi cât mai 
motivată, societatea consumistă se orientează continuu spre nevoile 
și dorințele individului, exacerbând ofertele. Astfel piața se orientea- 
ză şi se diversifică în funcție de cerinţele hedoniste ale omului, care 
depăşesc cu mult pe cele legate de o viață echilibrată, cumpătată. Ex- 
periența emoţională a produsului duce la o alipire a clientului de el, 
iar această alipire înseamnă împărtăşirea unui anumit stil de viaţă. În 
ceea ce priveşte plăcerea de a cumpăra combinată cu divertismentul 
ambiental şi cu spectacolul, homo consumans beneficiază de spaţii spe- 
ciale - restaurante, baruri, saloane - care intensifică mirajul plăcerii şi 
maximizează alegerea magazinului şi a produselor lui. Totul pentru ca 
plăcerea-cumpărare să se intensifice şi să evite reacția adversă a obo- 
selii, insatisfacţiei, travaliului. 

Astfel, magazinele, supermarket-urile devin locuri atrăgătoare în- 
treținute de un fond sonor plăcut, de ornamente, de spații pentru socia- 
lizare, de spaţii pentru mici capricii, adică devin locuri care oferă toate 

condiţiile prielnice pentru intensificarea plăcerii de a cumpăra, devin, 
am putea spune, noile catedrale ale lui homo consumans. Pentru a men- 
ţine treaz interesul cumpărătorului, piața se înnoiește continuu, deve- 
nind tot mai atrăgătoare și mai diversificată?€?. 

Progresul societăţii umane nu este un fapt rău în sine, ci poate de- 
veni periculos atunci când nu se realizează în comuniune cu Dumnezeu 
şi nu are o perspectivă duhovnicească asupra sensului omului și al cos- 
mosului. Or, reducerea existenței omului la planul biologic şi informa- 
țional, reținând doar dimensiunea consumistă a vieții şi componenta 
ei mediatică, reprezintă o gravă confuzie, anume aceea între mijloacele 
vieţii şi scopul vieţii, precum și o alienare a condiţiei umane, o surpare a 
punților de legătură cu Dumnezeul cel personal, veșnic şi iubitor. 


2.6. Mărturisirea Apologeticii în contextul 
societăţii consumiste actuale 


În societatea consumistă, lumea devine scop în sine, rostul ei ma- 
terial fiind distorsionat prin eludarea rostului ei spiritual, lumea devine 
ultima realitate, omul trăind în lume numai pentru a o exploata şi a o 
consuma - de aici robia şi sclavia omului în lume - nu pentru a o face 
mediu al comuniunii interumane și al comuniunii lui cu Dumnezeu. 
Cu timpul, acest deziderat al exploatării şi consumării lumii fără discer- 
nământ va subordona și subjuga, așa cum se întâmplă astăzi, celelalte 
manifestări ale vieții omului, religia, cultura, arta, precum și orice con- 
ştiinţă a eshatologicului în viața umană, conștiință ce ar trebui să rămâ- 
nă centrală. Viaţa umană însăși tinde să se reducă la acest joc periculos 
al producţiei excesive şi consumului excesiv, omul fiind confiscat și în- 
robit de seducţiile acestui joc al posesiunii care dă iluzia puterii şi în 
ultimă instanţă chiar iluzia nemuririi. 

Biserica a privit întotdeauna societatea în complexitatea manifestă- 
rilor şi structurărilor ei, din perspectiva Revelaţiei, din perspectiva mo- 
delului pe care Însuși lisus Hristos l-a întrupat în lume, din perspectiva 
Sfinţilor. Marea provocare a societății dintotdeauna a fost împărțirea ei 

în bogaţi şi săraci, indiferența bogaţilor față de nevoile minime ale săra- 
cilor. Atitudinea bogaților a fost înțeleasă de către Biserică drept lipsă de 
recunoștință față de darurile lui Dumnezeu, lipsă de milă față de Hristos 
Care nu numai că Se identifică cu săracii lumii, ci a și sărăcit pentru noi 
și pentru ridicarea noastră din sărăcia morții, căci prin „sărăcia” Lui noi 
toţi ne-am îmbogăţit. 

Filosofia utilului are nu numai consecinţe sociale și morale, nici nu- 
mai consecinţe spirituale şi materiale, ci şi consecințe ecologice. Exploa- 
tarea pământului potrivit acestei filosofii pune sub semnul întrebării în- 
săși existența generațiilor viitoare pe pământ. Această filosofie întrupată 
în modul de viață a societății consumiste, cultivă conștiința egoistă că 
totul începe și se termină cu tine, că numai tu ai drepturi depline asupra 
bunurilor lumii şi viziunea ta asupra exploatării lor este cea care va salva 
omenirea din propriul ei marasm material. Tu eşti ultimul demiurg al 
lumii, unicul ei stăpân, atitudine care nu este altceva decât o consecință 
a autonomiei şi idolatrizării omului modern şi post-modern. Sunt tot 
mai multe voci care reclamă reconcilierea dintre economie și ecologie. 
Omul începe să-şi dea seama că economia nerelaționată cu ecologia adu- 
ce atingeri echilibrului vieții pe pământ, transformă lumea într-o „casă” 
tot mai puţin primitoare. El începe să-și dea seama că deşeurile planetei 
sufocă planeta și implicit viața omului pe pământ și astfel militează pen- 
tru o producție a mărfurilor reciclabile. Desigur, această viziune a unor 
oameni care militează pentru o planetă curată în care echilibrul vieții să 
nu fie afectat, se ciocneşte de viziunea lui homo economicus care trăieşte 
doar pentru producție şi pentru consum, doar pentru o producție care 
trebuie să se realizeze cu orice consecințe. Bineînţeles că această viziune 
a ecologiei vizavi de destinul creaţiei, de echilibrul vieţii, nu are la baza 
ei fundamente religioase, ci doar argumente ştiinţifice care vizează viața 
omului şi a lumii în sens autonom. 

Dacă, la nivel mondial, există o adevărată schimbare de accent în 
ceea ce privește protejarea vieţii pe pământ, prin reducerea emisiilor 
de gaze, pentru reducerea efectului de seră sau pentru stoparea subție- 
rii stratului de ozon sau pentru a preîntâmpina alte și alte dezechilibre, 
toate acestea nu se fac din pricina conștientizării dimensiunii spirituale 
a creaţiei şi a omului chemat să o transfigureze, ci doar din perspectiva 

menţinerii autonome a vieții pe pământ, fără referire la vocaţia omului 
şi la prezența lui Dumnezeu în mijlocul ei. 

De aceea nu există o determinare fermă a omului actual, privind di- 
minuarea riscurilor care pândesc ecosistemul planetar, pentru că o ase- 
menea determinare nu se poate produce cu adevărat decât în momen- 
tul când irumpe din interior, dintr-o convingere care cuprinde întreaga 
conștiință de a fi a omului, conștiință care nu se poate clădi fără o per- 
spectivă religioasă şi mai ales fără perspectiva creştinismului răsăritean. 

Biserica a avertizat, prin Sfinţii ei, asupra zădărniciei bogățiilor, asu- 
pra „înșelăciunii” trecătoare a lor, asupra degenerării spirituale a celor 
ce își alipesc viața şi nădejdile de ele, asupra răcirii comuniunii cu Dum- 
nezeu, cu semenii şi cu întregul cosmos, asupra riscului întețirii unor 
păcate și patimi. Indiferenţa bogaţilor față de săraci, exploatarea ultimi- 
lor de către primii, sunt asociate cu lipsa de iubire față de Hristos şi cu 
un atentat la adresa demnităţii şi libertăţii vieţii omului în societate şi în 
lume în general. La polul opus, milostenia este întărirea iubirii, întărirea 
coeziunii sociale, iar cel ce seamănă milă, în perspectiva Împărăției, va 
secera milă, și cel ce seamănă iubire va secera iubire. 

Din punct de vedere ortodox, creaţia este un dar făcut omului din 
iubire, în vederea desăvârşirii lui, iar lisus Hristos este darul Tatălui fă- 
cut omului, tot din iubire, în vederea răscumpărării și îndumnezeirii 
lui şi transfigurării întregului cosmos. Dar lisus Hristos nu este numai 
darul făcut lumii de către Tatăl, în vederea mântuirii ei, ci şi Cel în Care 
și prin Care, noi ne aducem jertfe vii înaintea Tatălui și odată cu noi 
aducem întreaga creație în dar, în vederea transfigurării ei. 

Nu numai Hristos este văzut ca dar făcut de Tatăl lumii în vederea 
desăvârşirii ei, într-un proces sinergic, ci şi lumea este văzută de teologia 
patristică drept un dar pentru oameni, ca un cadru cu profunde implicaţii 
soteriologice. Teologia ortodoxă, deşi afirmă creaţia ca având un carac- 
ter antropocentric, în sensul că „toate” cele create au fost făcute pentru 
om, arată totuși că aceasta nu face abstracţie de Dumnezeu, cuprinzând 
dimensiunea spirituală a vieții şi vocația cosmică a omului de constituția 
sa hristologică. Această alcătuire şi viață hristocentrică a omului arată pe 
om ca ființă care, prin puterea lui Hristos, are menirea să ducă întreaga 
creaţie spre transfigurarea şi sensul ei final. Lumea are nevoie de om - de 

omul statornicit în viața în Hristos - ca să fie transfigurată, iar omul nu 
poate face abstracţie de lume în procesul desăvârşirii sale. 

Deci, lumea a fost creată de Dumnezeu ca un dar pentru oameni, 
ca mediu în care aceştia să-și împlinească vocaţia și să-și desăvârșească 
existenţa în relație cu Creatorul lor. În acest sens, fiecare om este chemat, 
prin lumea ca dar, să realizeze un dialog progresiv, în iubire cu Dumne- 
zeu în şi prin lume. Deprinderea şi esența acestui dialog se realizează în 
Tainele Bisericii care au rezonanţe în întreaga creație pentru că cuprind 
întreaga creație. Omul, ca ființă liturgică, vede cosmosul prin „ochii 
Liturghiei” pe care o actualizează în întreaga creaţie, care cuprinde atât 
omul, cât și cosmosul. Lumea nu este numai un dar pentru om, ci și o 
îndatorire. Deci, lumea devine şi un spaţiu al responsabilității pentru 
om, un spaţiu în care omul își dobândește desăvârşirea prin relația cu 
Creatorul şi cu ceilalți oameni?**. 

Este de la sine înţeles că viziunea cosmologică a Părinților Biseri- 
cii nu rămâne doar la nivelul unei învățături cosmologice exterioare, 
abstracte şi fără rezonanţe în viața omului, ci devine o tipologie de a 
vieţui în lume, un mod personal și comunitar de a privi lumea, adică 
devine o cosmologie teonomă întrupată eclesial, personal-comunitar”%. 
Înțelegerea lumii pe coordonatele darului face ca lumea şi omul care 
este în legătură cu Dumnezeu prin lume să progreseze spiritual. Astfel, 
transfigurarea materiei este direct proporţională cu înțelegerea lumii pe 
coordonatele darului. 

Suprimarea concepției despre lume ca dar scoate din câmpul vie- 
ţii şi al reflecției şi existenţa Dăruitorului, prin profesarea unei acţiuni 
autonome a omului în lume, ducând inevitabil la o de-spiritualizare a 
materiei, la o golire a materiei de substratul și fundamentul ei spiritual, 
de sensul și de scopul ei de a fi mediu de relaţie şi comuniune a omului 
cu Creatorul său şi a omului cu semenii săi. 

Legătura dintre Dumnezeu şi om depinde de legătura dintre om 
și lume şi implicit de legătura dintre om şi om și de aceea întregul cos- 
mos poate fi privit ca o parte vizibilă a unui „sacrament universal”, iar 


%4 Pr. Dumitru STĂNILOAE, Teologia Dogmatică Ortodoxă, vol. 1, pp. 323-324, 326. 

activitatea omului ca o comuniune cu ceilalți oameni şi mai presus de 
toate ca o comuniune cu Dumnezeu. Înțelegerea corectă a relaţiei dar 
- Dăruitor înseamnă întotdeauna depăşire, și nu anulare a lucrurilor 
lumii, fapt care se realizează prin re-dăruirea lor atât Creatorului, Dă- 
ruitorului, cât şi celor de lângă tine, descoperind astfel sensul spiritual 
al bunurilor pământeşti, originea lor comună, precum şi faptul că lu- 
mea nu este ultima realitate. 

Pentru homo economicus, Fericirile dobândesc un alt sens, fericirea 
este căutată în mod unilateral în conformitate cu Împărăţia Cezarului 
şi Cezarul este chiar „omul” însuși, măsura omului însuși, căzut în pă- 
cat. Mircea Vulcănescu prezintă una dintre perspectivele prin care omul 
modern, şi am putea spune, şi cel post-modern, percepe taina fericirii: 
1) Fericiţi cei îndestulați, că a acelora este împărăţia acestei lumi și alta 
nu este; 2) Fericiţi cei tari, că aceia vor stăpâni pământul; 3) Fericiţi cei 
cumpliți şi neîndurători, că aceia nu se vor teme de nimeni; 4) Fericiţi cei 
ce râd şi se bucură, că aceia de nimic nu au nevoie; 5) Fericiţi cei îndrăz- 
neți, că aceia vor avea parte de praznic; 6) Fericiți semănătorii de vânt, 
că aceia se vor chema fiii furtunii; 7) Fericiţi cei iscusiți, că aceia vor afla 
taina multor lucruri; 8) Fericiţi veţi fi când vă vor slăvi și vă vor tămâia, 
mințind pentru voi, căci v-aţi aflat plata acum, pe pământ şi mâine de 
voi cine o să-şi mai aducă aminte!?% Ceea ce obține este o „fericire” efe- 
meră, în sensul în care Biserica învaţă: „care desfătare lumească nu este 
împreunată cu întristarea?” 

Desigur, în ceea ce priveşte lumea și bunurile ei trebuie să fie văzut 
sensul lor spiritual, fără a fi anulată, în vreun fel, dimensiunea utilitară 
a lor. A vedea lumea nu numai într-o dimensiune strict materială, ci şi 
spirituală, este, de fapt, semnul unei maturități a persoanei și semnul 
unui discernământ duhovnicesc care ține de poziţionarea omului pe ca- 
lea îndumnezeirii lui şi a întregului cosmos. 

Teologia creștină afirmă că în lisus Hristos se concentrează ade- 
vărata viaţă a lumii şi modelul atitudinii creştinilor şi al oricărui om 
față de lume, față de materia şi bunurile lumii. Astfel Biserica, după 


2% Mircea VULCĂNESCU, „Creștinul în lumea modernă, în vol. Gândirea socială a 
Bisericii..., p. 84. 


278 


exemplul lui Hristos și al sfinţilor, indică modul de viețuire a omului 
în lume şi totodată modul de raportare şi relaționare a omului la ma- 
teria lumii și la hrana lumii. De aceea, Biserica trebuie să restabilească 
permanent în lume ordinea lumii, aşa cum a fost voită de Dumnezeu 
şi restaurată în Hristos, şi să se opună dezordinii lumii realizată prin 
omul pătimaș, vieţuitor în lume. Bunătăţile lumii nu sunt anulate, ci 
sunt văzute permanent prin prisma bunătăţilor veșnice, sunt văzute 
ca trimițând şi anunțând bunătăţile veşnice la care omul poate ajunge, 
dacă foloseşte cu echilibru și în ordinea voită şi restaurată de Hristos, 
bunătăţile lumii. Astfel, lumea cu toate bunătăţile ei nu mai este auto- 
nomă, ci devine teonomă, întrucât în centrul manifestării ei stă omul 
sfânt, ca împlinitor al voii lui Dumnezeu prezent în lume. Numai în 
lisus Hristos lumea își găsește sensul ei material şi spiritual, hrana își 
găseşte sensul ei material şi spiritual, iar omul își descoperă vocaţia sa 
teologic-cosmică-eclesială. 

Dacă în focul atâtor și atâtor ideologii omul modern şi post-mo- 
dern au pierdut semnificaţia spirituală a hranei, în timp ce Biserica a 
păstrat-o neștirbită, misiunea Bisericii în contemporaneitate este tocmai 
aceea de a descoperi omului semnificația spirituală a hranei inspirată 
din dimensiunea liturgică a Bisericii. 

Omul nu e caracterizat de doar ceea ce mănâncă ci şi de modul 
cum înțelege hrana şi hrănirea, implicaţiile acestor acte fundamen- 
tale ale vieţii fiind de natură soteriologică. Dacă omul se restrânge 
a consuma doar materie, rămâne în materie, devine materie fără ca 
prin aceasta să înțelegem că nu mai are suflet, ci că dimensiunea spi- 
rituală a vieţii lui este estompată în manifestarea ei, este amputată, 
omul însuşi fiind un om amputat prin voia sa. Cine consumă hrana 
fără a conştientiza implicaţiile ei spirituale, pe lângă cele materiale, 
rămâne rob pământului, robul materiei - „cu sudoarea frunţii îţi vei 
câştiga hrana”. Or, Biserica în misiunea ei va trebui să arate omului 
implicaţiile spirituale ale hranei și faptul că el, ființă paradoxală, nu 
va trăi numai cu pâine, dimpotrivă va „muri” dacă va supravieţui 
numai cu pâine (Matei 4, 4). Tainele şi întreaga Liturghie a Bisericii 
mărturisesc că toate lucrurile lumii au o finalitate liturgică şi că omul 
este chemat să le transfigureze, să le descopere scopul pentru care au 

fost create, să le de-vulgarizeze şi să alunge de pe ele imaginea ca- 
ricaturală a unei lumi căzute. Euharistia arată omului post-modern 
că lumea nu este scop în sine, iar singura soluţie în fața morţii este 
Hristos, Pâinea Vieţii. În fine, Tainele Bisericii ne dau libertatea față 
de determinismul cosmic şi de iraționalitatea patimilor şi totodată 
forța ca să transfigurăm atât cosmosul, cât şi mişcările iraționale ale 
noastre în vederea desăvârșirii. 


Subiecte 

1. Care sunt caracteristicile societăţii de consum? 

2. Prin ce se caracterizează homo economicus? 

3. Care este sensul materiei şi perspectiva teologiei ortodoxe asupra 
bunurilor şi consumului lor? 


Bibliografie 

1. loja, Cristinel, Homo economicus. lisus Hristos, sensul creaţiei şi 
insuficiențele purului biologism, Ed. Marineasa, Timişoara, 2010; 

2. Lipovetsky, Gilles, Fericirea paradoxală. Eseu asupra societății de 
hiperconsum, trad. Mihai Ungurean, Ed. Polirom, Iaşi, 2007; 


eps_ egy 


3. Petrella, Riccardo, „Critica competitivităţii”, în vol. Gândirea so- 
cială a Bisericii. Fundamente - documente - analize — perspective, Ed. 
Deisis, Sibiu, 2002; 

4. Stăniloae, Dumitru Pr., Teologia Dogmatică Ortodoxă, vol. |, Ed. 
Institutului Biblic şi de Misiune al Bisericii Ortodoxe Române, Bucu- 
reşti, 1978; 

5. Vulcănescu, Mircea, „Creştinul în lumea modernă”, în vol. Gândi- 
rea socială a Bisericii. Fundamente - documente - analize - perspective, 
Ed. Deisis, Sibiu, 2002; 

6. Yannaras, Christos, Persoană şi eros, trad. Zenaida Luca, Ed. Ana- 
stasia, Bucureşti, 2000; 

7. Zamagni, Stefano, „Globalizarea ca specific al economiei postin- 
dustriale: implicații economice şi opţiuni etice”, în vol. Gândirea socială 
a Bisericii. Fundamente - documente - analize - perspective, Ed. Deisis, 
Sibiu, 2002. 


3. Ştiinţa şi teologia despre dimensiunea interpersonală 
şi comunitară a vieţii omenești în contextul lumii postmoderne 


Cuvinte cheie: afectivitate, empatie, comportament, sănătate, asceză, 
muncă, edificare spirituală. 


3.1. Medicina comportamentală evidenţiază efectele 
vieții interpersonale şi comunitare asupra sănătății 


Aspectele menționate în această secțiune au un cuvânt decisiv de 
spus despre felul în care se structurează viața personală şi comunitară a 
omului. Progresul ultimelor decenii a făcut ca întreaga lume să înregistre- 
ze mutații profunde în percepția spaţiului şi a timpului, în felul de a comu- 
nica. Mai mult, aşa cum am văzut anterior, maniera de a înțelege munca 
şi modul de înțelegere al raportării omului la semeni și la întreaga lume 
s-a schimbat semnificativ, sub presiunea şi oportunităţile extraordinare 
pe care le-au pus la dispoziţie ştiinţa şi tehnica accesibile pe scară largă. 

În cele ce urmează vom vedea că ştiinţele medicale au produs, în ul- 
timele decenii, rezultate care arată că sănătatea şi starea de bine a omului 
depind foarte mult de raportul lui cu întreaga creaţie, cu natura înconju- 
rătoare și mai ales de modul cum relaționează cu semenii, în relaţiile in- 
terpersonale şi la nivel comunitar. Mai mult chiar, vom face câteva men- 
ţiuni despre anumite descoperiri ştiinţifice care atestă că starea de bine, 
sănătatea într-un sens cât mai cuprinzător, nu depinde decisiv doar de 
relaţiile intra-familiale şi de suportul comunitar. Viaţa spirituală, prac- 
tica religioasă are un rol important în prezervarea unei vieţi cumpătate, 
echilibrate, stabile din punct de vedere emoţional. Rezultate de acest fel 
pregătesc, în mod neaşteptat, o întâlnire fertilă între teologie şi ştiinţele 
medicale, evidențiind că iubirea, compasiunea şi afecțiunea, solidarita- 
tea şi cooperarea, fac parte, toate, din firescul sănătos al persoanei. De- 
sigur, omul poate trăi biologic şi fără relaţii sociale, fără angajamentul 

într-o experienţă a alterităţii, fără lucrarea în solidaritate cu semenii, 
însă o astfel de viață, aşa cum indică studiile medicale, va conduce până 
la urmă la dezechilibre majore de ordin emoţional și, în final, la afecţi- 
uni care vor altera mult starea de sănătate. 


3.1.1. Viaţa trăită într-un mediu natural 
şi efectele ei terapeutice 


Viaţa omului înregistrează astăzi, mai ales în mediul urban, o distan- 
ţare tot mai mare de mediul natural, cu precădere în marile orașe. În le- 
gătură cu aceasta, sunt importante rezultatele unor cercetări care arată că 
viața psihică a omului poate fi afectată de ritmul alert al mediului urban. 

Un studiu efectuat în urmă cu câțiva ani a arătat că riscul apariţiei 
unor devianțe comportamentale sau al unor afecţiuni psihice este mai 
mare în rândul populaţiei urbane decât în rândul celei care trăiește în 
zonele rurale. Pentru bărbaţi, riscul dobândirii unor psihoze crește cu 
68% în zonele urbane, în timp ce pentru femei riscul este cu 77% mai 
mare. Cercetătorii explică aceste diferențe între mediul urban și cel ru- 
ral tocmai prin faptul că în viața persoanelor din mediul urban există 
un nivel mult mai mare de stres, dar şi mai puţin suport social”. 

Un alt studiu arată că în marile aglomerări urbane există o rată 
mai mare a afecțiunilor schizofrenice în raport cu cele provenind din 
eșantioane identice numeric din zonele rurale. Rezultatele indică fap- 
tul că integrarea fizică într-o comunitate, simpla situare a unei per- 
soane într-un bloc, înconjurată de zeci de vecini, nu schimbă „datele 
singurătăţii” şi nu soluţionează problema fragmentării sociale care 
afectează oraşele mari. Dimpotrivă, aspecte care îmbunătățesc sem- 
nificativ sănătatea mentală în rândul locuitorilor sunt sentimentul de 
siguranţă precum şi apartenenţa la o comunitate caracterizată de coe- 
ziune și de unitate spirituală?68. 


% Kristina SUNDQUIST et al., „Urbanisation and incidence of psychosis and depression: 
follow-up study of 4.4 milion women and men in Sweden”, în: Br. ]. Psychiatri 2004, nr. 184, 
pp. 293-98. 

*% Study Examines Association Between Urban Living and Psychotic Disorders, online în 
ScienceDaily (Sep. 7, 2010). 

Alte cercetări au dovedit că în mediul natural omul se poate re- 
face psihofizic, poate reduce semnificativ stresul şi oboseala mentală 
adesea mai eficient decât prin producţiile de divertisment oferite de 
oraşul zgomotos?*. 

În fine, există şi rezultate care arată că petrecerea câtorva ore într-un 
mediu natural, în mijlocul naturii, poate diminua semnificativ stresul, 
poate reduce oboseala mentală, şi poate contribui chiar la îmbunătățirea 


unor parametri fiziologici ai organismului nostru”, 


3.1.2. Ambientul familial şi tiparele emoţionale ale persoanei 


În afara acestor cercetări, care aduc împreună sfera medicinei com- 
portamentale (sau psihologiei sănătăţii) şi a celor din sfera neuroştiin- 
țelor, numeroase rezultate subliniază importanța unor aspecte ce ţin, 
îndeobşte, de viața de familie și de relaţiile interpersonale, în devenirea 
persoanei. În ultimele decenii s-au obținut dovezi privind importanța 
exprimării afectivității între părinţi şi copii, efectele cultivării încrede- 
rii şi a unor relaţii apropiate între părinţi şi copii, cultivarea atenţiei, 
slujirea și întrajutorarea cu dragoste a oamenilor, importanța decisivă a 
experienţei iubirii, toate având un rol decisiv în starea de sănătate. De pe 
urma unor astfel de studii, ştiinţele medicale au ajuns să propună pentru 
dezbatere aspecte ale vieţii interioare, intuiţia, efectele meditaţiei şi ale 
compasiunii, starea de recunoștință, practicile spirituale şi efectele lor 
asupra stării de sănătate. 

În multe situaţii, absenţa afectivității şi problemele apărute în rela- 
ţiile interpersonale dintre copil şi părinte afectează pe termen lung stilul 
emoțional al copilului, atitudinea şi comportamentele sale. O serie în- 
treagă de aspecte ce țin de personalitatea copilului sunt decise la vârste 
fragede, de experienţa interpersonală, de calitatea emoţională a relaţiei 
pe care el o are cu părinţii. De exemplu, studii mai vechi, desfăşurate în 


2 Health Council of the Netherlands, (2004), Nature and health. The influence of nature 
on social psichological and physical well-being, septembrie 2004. 
* Agnes E. VAN DEN BERG, Terry HARTIG, Henk STAATS, „Preference for Nature in 


Urbanized Societies: Stress, Restoration, and the Pursuit of Sustainability”, în: Journal of Social 
Issues, vol. 63, No. 1, 2007, pp. 79-96 (90). 

anii 1990, au demonstrat faptul că mângâierile afectuoase ale mamei au 
un efect semnificativ asupra noilor născuţi. Nevoia prezenţei mamei și 
atingerea ei se dovedesc decisive în creşterea și dezvoltarea armonioasă 
a noului născut”!. De regulă, profilul emoţional şi comportamental al 
adultului sunt profund marcate de experienţa iubirii părintești trăită în 
copilărie, încât tulburările de atașament se fac simţite până târziu, la 
vârste înaintate, în forma unor indispoziţii de participare la realizarea 
unor legături emoţionale stabile, pozitive, chiar și cu cei apropiaţi??. 

Mai mult chiar, privarea socială, mediile de viață sărace în relații 
interpersonale calde, afectuoase, au efecte profunde nu doar în psihicul, 
sau mai cuprinzător, în sufletul copilului, ci chiar și la nivelul neuro-fi- 
ziologic”7. Cu alte cuvinte, rezultate de acest fel par să indice că suntem 
structural pregătiți pentru o relaţie deschisă cu cât mai multe persoane, 
şi această dispoziţie pare să se intensifice, să se consolideze în fiecare 
dintre noi, cu fiecare relaţie de încredere pe care o experiem. 


*71 Atingerea, spun medicii, este receptată de copil încă din primele ore de viaţă, după 
naştere, determinând intensificarea activităţii sale nervoase. Pe de altă parte, întârzieri de 
creştere s-au înregistrat şi în cazul copiilor care au fost privaţi de dragostea, de grija, de 
mângâierea şi tandrețea maternă. S-a constatat, de exemplu, că bebelușii născuţi prematur, 
care au beneficiat de atingere încă din primele zile de după naștere, au înregistrat o creştere în 
greutate cu 47% mai rapidă decât cei care nu au beneficiat de așa ceva, fără ca această creștere 
să fie influenţată de un aport suplimentar de alimente. 

27 Cercetătorii au urmărit un număr de copii adoptați, după ce aceştia au petrecut o 
perioadă din viaţă, cuprinsă între 7 și 42 de luni în orfelinate cu servicii precare, în condiții 
de sărăcie extremă, în absența afecțiunii, în medii lipsite de stimuli şi de interacțiune 
umană. Studiul a avut în atenție acești copii, întrucât ei nu beneficiaseră, în tot acest timp, 
de dragoste și de afecțiunea adulţilor ca răspunsuri menite să certifice o recunoaștere și un 
răspuns la nevoile lor. Cercetătorii au urmărit modul în care acești copii au evoluat, psiho- 
emoțional şi din punct de vedere al sănătăţii, după ce au fost adoptați de familii stabile, 
care le-au asigurat necesarul de afectivitate. Observațiile au arătat că, în decursul primului 
an de la adopție, majoritatea afecţiunilor, a problemelor de ordin medical au dispărut. 
Nu același lucru s-a petrecut cu privire la tiparul emoţional. (cf. A.B. FRIEs et al., „Early 
experience in humans is associated with changes in neuropeptides critical regulating social 
behavior”, în: Proceeding of the National Academy of Science, 102, 22 noiembrie 2005, pp. 
17237-17240.) 

2% În acest caz, este vorba de diminuarea sistemului vasopresină-oxitocină. De asemenea, 
faptul că nivelul de oxitocină crește doar în situaţia unei relaţii interpersonale angajate, la care 
participăm conștient, în raport cu alte situații, în care există relaţii interpersonale superficiale, 
arată cât de importantă este implicarea directă a părinților în raporturile lor cu copii. (cf. A.B. 
FRIES et al., „Early experience...) 


284 


Ne întâlnim, în aceste relatări științifice recente, cu observaţiile şi 
recomandările spirituale ale vieţii creştine. Dragostea față de copii, vă- 
zută ca jertfă, ca grijă, ca exercițiu de renunțare la egoism şi ca dăruire 
de sine, și din sine pentru copil, e întregită cu aceste rezultate ce dez- 
văluie nevoia noastră de iubire și de îmbrățișare din partea celor dragi. 
În acest sens, știința scoate la iveală necesitatea unui proiect spiritual al 
vieţii, care devine decisiv nu doar pentru noi, ci şi pentru copiii pe care 
îi creştem. Cultivarea virtuţilor, lupta cu superficialitatea ce parazitează 
astăzi relaţiile interpersonale intrafamiliale şi realizarea unui angaja- 
ment profund în relația de iubire a părinților şi copiilor, pot fi îndem- 
nuri care reclamă necesitatea unei vieți spirituale, întrucât toate aceste 
nevoi şi condiţii sunt împlinite prin lucrarea duhovnicească a părinților, 
în viața credinţei, cu ajutorul lui Dumnezeu. 


3.1.3. Experienţa empatiei în abordarea neuroștiințelor 


Unele rezultate arată că suntem structural construiți pentru empa- 
tie. Explorările medicale au evidenţiat o intensificare a activității cere- 
brale în situațiile care impun „înţelegerea” suferinței unei alte persoane. 
Mecanismele neuronale asociate empatiei se intensifică semnificativ și 
în situația când intrăm în relație cu o persoană ce prezintă anumite par- 
ticularităţi ne-experiate de noi (de exemplu, o infirmitate). Când este 
vorba de relaţia cu persoanele afectate de suferințe sau de un handi- 
cap necunoscute, creierul nu se opreşte din încercarea de a înțelege pe 
cel care resimte aceste dureri, configurând activități neuronale specifice 
empatiei. Oamenii, afirmă cercetătorii, fac aceasta în mod automat”. 

Alte cercetări, care au avut în atenţie copii, indică mecanisme 
empatice la vârste foarte fragede, sugerând că suntem structural legați 
de comportamentul moral și de receptarea empatică a suferințelor 
celorlalţi?”?. Rezultate de acest fel sunt deosebit de relevante, întrucât 


274 cf. L. Aziz - ZADEH, TI. SHENG, S.-L. LIew, H. DAMASIO, „Understanding Otherness: 
The Neural Bases of Action Comprehension and Pain Empathy in a Congenital Amputee, în: 
Cerebral Cortex, 6 iulie 2011; DOI: 10.1093/cercor/bhr139. 

5 Studiul a urmărit activitatea cerebrală a unor copii cu vârste până în 12 ani, în 


diverse situaţii ce solicitau empatie şi judecăţi de ordin moral. Atunci când copiilor le-au 

dovedesc faptul că există o tendință de empatie în raport cu cei ce 
suferă durere şi o anumită înclinaţie naturală spre judecăţile de ordin 
moral chiar și la copii. Aceasta dovedeşte că empatia și atitudinea mo- 
rală ţin, în bună măsură, şi de structura activităţii cerebrale a omu- 
lui, chiar şi a copiilor (în cazul unei dezvoltări neuro-psihofiziologice 
normale), nu doar de factorii formativi sau de orientare parentală, 
educaţională sau culturală. 

Rezultate de acest fel au readus în discuţie, pe teritoriul științific, 
raportarea omului la semenii săi, mult afectată astăzi de superficialitate 
şi economizare. Credem că descoperirile acesta pot reorienta reflecția 
omului spre proiectul edificării sale spirituale, pentru că omul nou și 
urcușul sfinţeniei se decid, inevitabil, sau se probează cel mai bine, în 
maniera de raportare la semeni. În Pilda samariteanului celui milostiv, 
de exemplu, Hristos indică milostenia ca fiind dimensiunea spirituali- 
tăţii autentice: „Un om cobora de la Ierusalim la Ierihon, şi a căzut între 
tâlhari, care, după ce l-au dezbrăcat și l-au rănit, au plecat, lăsându-l 
aproape mort. Din întâmplare un preot cobora pe calea aceea şi, văzân- 
du-l, a trecut pe alături. De asemenea și un levit, ajungând în acel loc şi 
văzând, a trecut pe alături. Iar un samarinean, mergând pe cale, a venit 
la el și, văzându-l, i s-a făcut milă, Şi, apropiindu-se, i-a legat rănile, tur- 
nând pe ele untdelemn și vin, și, punându-l pe dobitocul său, l-a dus la 
o casă de oaspeţi şi a purtat grijă de el. Iar a doua zi, scoțând doi dinari 
i-a dat gazdei şi i-a zis: Ai grijă de el şi, ce vei mai cheltui, eu, când mă 
voi întoarce, îţi voi da. Care din aceşti trei ţi se pare că a fost aproapele 
celui căzut între tâlhari? Iar el a zis: Cel care a făcut milă cu el. Și isus i-a 


fost prezentate imagini cu scene ce surprindeau o experiență dureroasă din viaţa cuiva, 
scanarea creierului a scos în evidenţă o activitatea hemodinamică mai pronunţată în zonele 
cerebrale ce corespund prelucrării experienţelor dureroase (cum ar fi, de exemplu, insula 
sau cortexul somato-senzorial). O situaţie similară s-a înregistrat și în cazul în care copiii 
au fost „martorii” unei situaţii în care cineva a fost rănit intenţionat de către o altă persoană. 
Anumite circuite ale afectivității au intrat în acțiune deopotrivă cu cele implicate de regulă 
în interacțiunea socială şi în raţionamentele morale, cum ar fi anumite regiuni din cortex sau 
amigdala. Copiii au confirmat ulterior, şi prin răspunsurile la un chestionar, că au receptat atât 
durerea, cât şi situaţiile inechitabile în care erau antrenați subiecții din imaginile vizualizate. 
(cf. Jean DecETY, Kalina ]. MrcHALSKA, Yuko AKITSUKI, „Who caused the pain? An fMRI 
investigation of empathy and intentionality in children”, în: Neuropsychologia, vol. 46, nr. 11, 
septembrie 2008, pp. 2607-2614) 


286 


zis: Mergi şi fă şi tu asemenea” (Luca 10, 30-37). Aşadar, chiar în raport 
cu preotul şi levitul, calificați în cunoştinţe de ordin teologic, și având 
roluri cheie în viața spirituală a comunităţii, samarineanul exprimă cel 
mai bine iubirea pentru semeni, prin milostenia lui. 

E semnificativ aici ceea ce exprima Părintele Dumitru Stăniloae: 
„Capacitatea cuiva de a se dărui pentru altul arată că există undeva acest 
plan de existenţă în care pot fi realizați oamenii în acest grad suprem, un 
plan de existență spre care aspiră cea mai autentică esenţă a noastră'2%6. 


3.1.4. Abordări ale vieţii spirituale din perspectivă medicală 


În ultimele decenii, o serie amplă de cercetări au scos la iveală re- 
zultate care comportă multe deschideri către aria vieții spirituale. Sta- 
bilitatea familiei, suportul social resimţit de fiecare persoană în parte, o 
viaţă echilibrată, obiceiurile bune de viețuire, sănătatea, participarea la 
activitățile de voluntariat din comunitate, nivelul de încredere şi viziu- 
nea optimistă în legătură cu viitorul, sunt aspecte pe care cercetările le 
evidențiază ca fiind mult influențate de practica vieții religioase. 

De exemplu, degradarea familiei şi amploarea obscenităţilor sunt fe- 
nomene sociale strâns legate de diminuarea vieţii religioase. Unele cerce- 
tări dovedesc faptul că viaţa religioasă a soţilor are un impact major asu- 
pra stabilităţii căsătoriei. Legătura dintre cele două a fost studiată pentru 
prima dată în SUA, în 1979. Potrivit rezultatelor, 17% din cuplurile de 
căsătoriți care mergeau la biserică, o dată pe an sau mai rar, s-au despărțit 
după cinci ani de căsnicie, în timp ce numai 7% din familiile celor care 
frecventau Biserica cel puţin o dată pe lună s-au despărțit! Același stu- 
diu arată că, după 15 ani de căsnicie, 37% dintre cei căsătoriți care nu au 
frecventat Biserica divorțaseră între timp, în raport cu numai 14% dintre 
familiile cu o frecvenţă lunară la serviciile religioase divorțaseră?7. 

Un alt studiu, privind legătura dintre rata divorțului şi viaţa reli- 
gioasă, de la mijlocul anilor 1980, a urmărit posibila influenţă a altor 


*7 Nota 492, în SF. VARSANUFIE ȘI IOAN, Scrisori duhovnicești, cap. 339, în Filocalia, vol. 
XI, Ed. Episcopiei Romanului şi Hușilor, 1990, p. 350. 

7 Harold G. KOENIG et al., Handbook of Religion and Health, Oxford University Press, 
2001, p. 192. 

factori la rata divorțului, precum educaţia, venitul familiei sau vârsta 
mariajului. Acesta a arătat că stabilitatea familiei este influențată de ca- 
litatea vieţii religioase, înafara oricăror efecte indirecte din partea edu- 
caţiei, venitului familiei sau a vârstei mariajului. În familiile cu o viață 
religioasă constantă, riscul divorțului este mult mai mic?%8. 

Mai general, multe dintre datele care vizează medicina comporta- 
mentală afirmă importanţa vieţii spirituale. Pe de o parte, se afirmă că 
relațiile cu semenii ne ajută să ne păstrăm sănătoşi, ceea ce confirmă 
faptul că virtuțile sunt o parte constitutivă în omul sănătos, omul inte- 
gru*?. Pe de altă parte, multe cercetări indică faptul că o viață religioasă 
autentică are numeroase beneficii: are efecte pozitive asupra persoane- 
lor hipertensive, asupra celor depresive, anxioase sau infertile, corelează 
cu scăderea incidenței îmbolnăvirilor de ciroză (întrucât există o mult 
mai scăzută rată a consumului de alcool), dar și a incidenței emfizenului 
sau cancerului pulmonar (întrucât persoanele religioase sunt într-o mai 
mică măsură fumători), corespunde persoanelor cu mai multe contac- 
te sociale, cu relaţii de familie mult mai stabile, corelează cu incidența 
scăzută a sinuciderilor, cu o mică rată a divorțurilor, a crimele sau in- 
fracțiunilor?%. Cea mai mare parte a acestor rezultate se sprijină pe in- 
vestigaţii foarte bine elaborate, cercetări care au fost publicate în reviste 
de specialitate din întreaga lume. 

Rolul vieţii spirituale în ameliorarea stării de sănătate și în îmbună- 
tățirea calităţii vieţii este, de altfel, un domeniu tot mai frecvent prezent 
şi între domeniile predate în şcolile de medicină din Statele Unite ale 
Americii. La nivelul anului 2000, din cele 154 de universităţi și şcoli cu 
profil medical din SUA, în 54 erau prezente programe de pregătire a 
studenților cu un conţinut ce viza confluenţa între spiritualitate, viața 
religioasă şi medicină, studiul lor interdisciplinar dovedindu-se esențial 


2% Harold G. KoENIG et al., Handbook of Religion and Health, p. 192. 

2 Numeroase statistici ne pot arăta faptul că până în anul 2000 existau deja peste 
1 200 de studii și cercetări privind impactul credinţei şi al practicii constante a vieţii spirituale 
asupra sănătăţii. Una dintre cele mai extinse cercetări de acest gen a cuprins peste 5 000 de 
subiecţi și s-a întins pe o perioadă de 28 de ani. Această cercetare, desfăşurată în California, 
a arătat că persoanele care practică viața spirituală au o rată de mortalitate scăzută și un mod 
de viață mai sănătos. 

2% Pentru date de acest fel vezi Harold KoEnrG, Handbook of Religion and Health. 

în înțelegerea situaţiei în care se află pacienţii dar, şi pentru îmbunătăţi- 
rea calității actului medical în general. 

Mai mult, numeroase cercetări recente arată că experiența compa- 
siunii, meditaţia, rugăciunea influențează mult stilul emoțional al per- 
soanei, dispoziția generală, având influențe evidente asupra păstrării 
funcţiilor cerebrale în bună stare, a memoriei şi a bunei dispoziţii, sere- 
nității şi rezilienţei, a flexibilității cognitive?!. În același timp, numeroa- 
se studii au în atenţie conceptul de inteligență spirituală, care evidenţia- 
ză resorturile importante pe care le procură spiritualitatea în edificarea 
persoanei, oferind posibilitatea dezvoltării unei conștiințe panoramice, 
a unei sensibilități mai mari la valori, dar şi un important capital sim- 
bolic, pentru a putea conferi experienţelor de viață de fiecare zi, un sens 
edificator?%. În fine, persoanele care au o viață spirituală, care meditează 
şi se roagă frecvent, au capacitatea de a suporta suferințele, rezistență la 
durere, calm în prezența gândului la moarte şi au o disponibilitate mult 
mai mare pentru compasiune. 


3.2. O perspectivă teologică privind mutaţiile postmodernităţii 
1.1.1. Viaţa orientată spre trup și vocația divină a omului 


În secţiunile anterioare am văzut că ştiinţa aservită tehnicii și eco- 
nomiei evită sau amână tot mai mult întrebările cuprinzătoare cu privire 
Ja lume și la sens, tinzând să se autoexileze într-un univers de corpuri şi 
fenomene fizice, fără adâncimi filosofice, și fără relevanţă în plan exis- 
tențial. Prin astfel de îndeletniciri, și omul tinde să se izoleze de Creaţie, 
într-un univers artificial de interfețe interactive şi de imagini seducă- 
toare, asediat de facilități electronice, slujit de roboţi şi dispozitive elec- 
tronice ergonomice, care-i satisfac şi îi potențează nevoia de plăcere şi 


%1 Richard DAvIDsoN, Sharon BEGELZ, Creierul și inteligența emoțională, Ed. Trei, 
București, 2013. 

%2 Unii autori încearcă să coreleze acest tip de inteligență, care ar reprezenta dimensiunea 
ce valorifică toate celelalte tipuri de inteligență (de calcul, emoţională, socială, muzicală, 
lingvistică, kinestezică şi naturalistă, după modelul inteligențelor multiple propus de Howard 
Gardner). 

confort. Câtă vreme au în atenţie un univers de corpuri în mișcare și 
potenţialul exploatărilor inginerești pentru o aservire cât mai completă, 
căutările omeneşti, oricât de mult s-ar extinde, nu vor putea depăși lu- 
mea lucrurilor sensibile. 

Din perspectivă teologică, tehnicizarea spaţiului de viață personală 
şi comunitară poate fi văzută ca indiciu al unei vieţi orientate spre trup. 
De partea cealaltă, foamea de cuprindere explicativă a universului și a 
vieţii, setea de a elucida cauzele care au făcut posibile cosmosul, viața şi 
conștiința, chiar în forma lor fizică, pot avea rădăcini divine, întrucât 
„chipul divin în om, şi arhetip al asemănării sale pierdute”, are vocaţia 
şi caută starea paradisiacă când ştia, „ca şi Dumnezeu, totul, pentru că 
era „totul în toate'2%. Mai general, toate aceste situaţii de viață aduse în 
atenţie de criticii postmodernităţii pot primi înţelesuri noi, dacă sunt 
privite din perspectivă spirituală, ţinând seama de faptul că omul este 
ființă creată după chipul lui Dumnezeu, în vederea asemănării cu El. 

Din perspectiva teologiei, așa cum subliniază Părintele Stăniloae, 
utilizarea raţiunilor în tehnică nu este menită doar să satisfacă nevoile 
practice ale omului, ci ea trebuie să fie şi „suișul unei trepte de cunoaş- 
tere ce trebuie cunoscută și depășită”%*, încât toate acestea pot fi văzute 
şi în lumina urcușşului spiritual. „Desigur, scrie Părintele Stăniloae, teh- 
nica aceasta nu trebuie să se dezvolte dincolo de necesităţile reale ale 
omului şi să fie folosită și spre răul lui. E trebuie să rămână stăpânul ei și 
să nu fie împiedicat de la urcușul spre Dumnezeu”. O perspectivă ase- 
mănătoare oferă şi Sf. loan Gură de Aur, acolo unde scrie: „vezi puţin, 
iubitule, cum se gospodăreşte constituția lumii, şi fiecare a fost făcut de 
înțelepciunea lui Dumnezeu sădită în fire, inventator al unui meșteșug 
oarecare, şi aşa s-au introdus în viață ocupațiile meşteșugurilor”2%; „şi 
pe cele ce înoată în adâncul apelor și pe cele ce zboară în înălțime [şi 
puterile cosmice terestre sau submarine, am spune astăzi, completea- 
ză Nellas] ţi le-a supus prin tehnică Stăpânul. [...] Să rămânem, așadar, 


% Alexei NESTERUK, Universul în comuniune... p. 367. 

2% Alexei NESTERUK, Universul în comuniune..., p. 367. 

25 Alexei NESTERUK, Universul în comuniune... p. 367. 

%% Sr. IOAN GURĂ DE AUR, Omilii la Facere, PG 53, 264, şi Omilia 20, 2, col. 168, apud 
Panayotis NeLLAs, Omul - animal îndumnezeit, p. 126. 

spunând acestea, admirând grija Lui şi uimiţi de înţelepciunea, iubirea 
de oameni și pronia Sa pentru noi'%. 


3.2.2. Curiozitate senzorială şi contemplare edificatoare 


Dar, în privinţa acestui drum neodihnit prin lume, în căutarea unui 
progres real și durabil, este important să reflectăm la ceea ce pare să 
fie mobilul cunoașterii, sau măcar una dintre articulațiile profunde ale 
mișcării necontenite a omului prin istorie: curiozitatea. 

Este semnificativă aici observaţia lui Heidegger, făcută pe urmele 
Fericitului Augustin, cum că această curiozitate a omului, care îl face să 
caute noul „pentru a se desprinde apoi de el, căutând din nou ceea ce 
este nou”, este incapabilă să zăbovească „în preajma ființării imediate”; 
ea este atrasă mereu, însă doar de altceva nou, fără să se oprească la 
nimic. De aceea, spunea Heidegger, curiozitatea nu are nimic de a face 
cu observaţia, cu uimirea, sau contemplarea admirativă a ființării. De 
fapt, aviditatea de nou trădează dorința omului de a se sustrage propriu- 
lui sine şi lumii în care trăieşte, vădind o dorinţă de a evada din real'*. 
Însă, variatele forme de auto-exil în lumi virtuale, în teritorii iluzorii 
oferite de film, în spaţiul experiențelor ludice puse la dispoziție de in- 
dustria jocurilor computerizate, „adaptează” simţurile şi conturează un 
orizont de aşteptare, după tiparul acestor „noutăți” seducătoare pe care 
le tot încearcă, chestiune care îl înstrăinează tot mai mult de sine însuși, 
de lumea în care trăieşte, de semeni şi de Dumnezeu. „Văzul” omului, 
în acest caz, ajunge să fie diametral opus celui propriu contemplării fru- 
mosului, sau theoriei, căutării intelectuale sau reflecției propriu-zise cu 
privire la adevăr?%. 

Pe de altă parte, perspectiva patristică oferă o cuprindere limpede a 
acestor situaţii de viață, în pofida faptului că reperele ei au fost formulate 


37 Sr. IOAN GURĂ DE AUR, Tălcuire la Psalmul 50, 8; apud Panayotis NELLAS, Omul - 
animal îndumnezeit.... p. 127. 

%8 Thomas DE KONINCK, Noua ignoranță și problema culturii, Ed. Amarcord, Timișoara, 
2001, p. 52. 

% Thomas DE KONINCK, Noua..., p. 52. 

% Thomas DE KONINCK, Noua..., p. 52. 

într-o vreme în care nu existau nici filme, nici jocuri pe calculator. Tot 
ceea ce, din lume fiind, îl impresionează peste măsură pe om, îi și subju- 
gă luciditatea. Acestea îl fac pe el să uite de sine, să se piardă pe sine, şi să 
uite de legătura lui cu Dumnezeu, să uite de faptul că trăiește o viață dă- 
ruită de EI, într-o lume dăruită de EI, și că are o destinaţie care depășește 
lumea aceasta și care nu poate fi împlinită de nimic din lumea aceasta. 
Tot ceea ce este iubit peste măsură devine obstacol în calea edificării lui 
spirituale. Sf. Maxim Mărturisitorul scrie că patima este, de fapt, orice 
iubire nerațională. „Patima este o mișcare a sufletului împotriva firii, fie 
spre o iubire nerațională, fie spre o ură fără judecată a vreunui lucru sau 
din pricina vreunui lucru din cele supuse simţurilor”?!. 

În alt loc din Filocalie găsim că, potrivit lui Teodor al Edesei, între 
lucrurile care împiedică mintea să dobândească virtutea, sunt și acestea: 
„obișnuința deprinderilor contrare”, care încearcă să convingă mintea 
prin obiceiul îndelungat „să tindă spre cele pământeşti”; de asemenea 
„lucrarea simţurilor, care trage mintea cu sine spre frumuseţile sensibi- 
le”, dar şi „tocirea lucrării mintale pe care [mintea] o suferă din pricina 
împletirii cu trupul'2?. 


3.2.3. Depășirea lumii sensibile prin transfigurarea vieţii omenești 


Teologia afirmă că sufletul este centrul vieții omului. Sufletul arată 
pe om ca fiinţă înţelegătoare, chemată să trăiască veșnic, în comuniune 
de iubire. „Sufletul fiecăruia dintre oameni este şi viața trupului însufle- 
țit prin el și are lucrare de viață făcătoare pentru altul”. În felul acesta, 
viaţa trupului este înțeleasă ca o lucrare ce iradiază din suflet” și toate 
cele sensibile primesc alte înțelesuri, încât toate mișcările omului prin 
lume ar putea primi înţelesuri noi. 


2! Se. MAXIM MĂRTURISITORUL, Capete despre dragoste, suta a doua, cap. 16, în Filocalia, 
vol. II, Ed. Humanitas, Bucureşti, 1999, p. 71. 

2 TEODOR AL EDESEI, Cuvânt despre contemplaţie, în Filocalia, vol. IV, Ed. Humanitas, 
Bucureşti, 2000, pp. 232-233. 

3 SR. GRIGORIE PALAMA, Despre cunoștința naturală, cap. 32, în Filocalia, vol. VII, Ed. 
Humanitas, București, 1997, p. 437. 

*%4 Pr. Dumitru STĂNILOAE, nota 23, în SE. GRIGORIE PALAMA, Despre cunoștința naturală, 
cap. 32, pp. 437-438. 

Privită în acest fel, viața omului nu se poate întreţine din cunoaş- 
terea şi stăpânirea lucrurilor existente în universul sensibil şi nici nu ar 
putea fi împlinită doar prin punerea în operă a variatelor forme de situ- 
are în lume, în raport cu semenii și cu lucrurile, și nici prin combinarea 
lor. Setea omului de infinit şi capacitatea lui de a se dărui în iubire şi de 
a primi iubirea altora nu vin din biologia trupului și nu pot fi hrănite cu 
ceva din lumea aceasta, ci vin din spiritualitatea sufletului său. Dorul 
după nemurire, imboldul de a-şi depăși limitele şi marginile lumii, de a 
se auto-transcende, dorinţa lui de a trăi veşnic, şi toate zbaterile lui nu se 
trag din chimia materiei organice - chiar dacă aceasta tinde, în anumite 
condiţii, să se organizeze sau să reproducă, să perpetueze prin replicare 
şi prin automatisme, anumite structuri — nu vin din materia care alcătu- 
ieşte corpul uman, cu toată bogăția combinațiilor ei. 

Dorul după nemurire ţine de faptul că omul este o ființă însufleți- 
tă, prin suflarea de viaţă a lui Dumnezeu, fiind chemat la comuniune 
cu Cel Veşnic, Care este izvorul vieţii. În sufletul lui stă ascunsă do- 
rința de înălțare, pentru a deveni mereu mai bun și mai curat. Miezul 
acestor dorinţe spirituale nu ţine de inerția, de automatismele repe- 
titive ale chimiei, nici de mecanismele de replicare a indivizilor din 
lumea vietăţilor necuvântătoare, şi nici nu este marcat decisiv de am- 
prenta termodinamică a morţii termice care ameninţă toate formele 
de ordine din universul fizic. 

De aceea, exemple de viață dramatice sau eroice, ca cele din pe- 
rioada persecuțiilor primelor veacuri creştine, şi mai general, nume- 
roase împrejurări ale vieţii, marcate de situaţii limită, de eroism sau de 
sacrificiu, de adeziune totală la valori care nu pot fi abandonate, arată 
că dorințele şi lucrările spirituale ale omului pot fi ascendente, către o 
tot mai mare bunătate şi dragoste, către o tot mai intensă comuniune 
de iubire cu Dumnezeu și cu semenii, către o viață tot mai armonioasă 
cu întreaga Creaţie, tot mai mult sfințită de har. Însă toate aceste ati- 
tudini şi mișcări desfid sau se sustrag întrucâtva dinamicii repetitive 
a materiei, sau dictaturii termodinamice a morții termice, care stăpâ- 
nesc macrocosmosul. 

Aceste situaţii de viață, scot la iveală, într-un mod mai deslușit, 
că viața spirituală a omului nu are toate determinările în trupul lui 

material, că sufletul omenesc nu este înscris în cercul strâmt al meca- 
nismelor fizice. În aceste situaţii de viață, omul poate constata că su- 
fletul lui are mișcări străine de cele proprii materiei fizice, care reven- 
dică o anumită libertate a spiritului. El poate resimțţi, ca experienţe de 
netăgăduit, şi dorinţe care-l situează dincolo de perimetrul legislativ 
al fizicii, şi mişcările interioare ale sufletului care urcă spre împlinirea 
acelor dorințe. 

Sufletul omului poate avea o mișcare înnoitoare, şi nu repetiti- 
vă, către armonii tot mai adânci și mai cuprinzătoare ce îmbrățișează 
pe semeni și întreaga Creaţie în Dumnezeu, nu către dezordinea rece, 
constrânsă de termodinamica lumii fizice; o mișcare interioară către o 
viață tot mai deplină, mai intensă şi mai curată, tot mai puternic im- 
primată de har, curățită de păcat, de boală și de moarte, prin lucrarea 
lui Dumnezeu, resimţită în mod distinct de propriul adânc, dar din ce 
în ce mai intensă. Dar aceasta este o mișcare contrară celei cu care ne-a 
obișnuit macrocosmosul, care se rostogolește către o moarte iminentă 
şi către dispariția fizică. Dacă, într-o existență concretă, omul pare să 
resimtă mai ales în trupul material stricăciunile bolilor, el totuși strigă 
după nemurire şi simte că a fost făcut pentru ea şi că poate năzui către 
ea mai ales pentru că este o ființă înzestrată cu suflet spiritual. Astfel, 
nici provocările post-modernităţii, nici năzuințele omenești scoase la 
iveală de aceste vremuri, nici lămurirea acestor situaţii noi din aria 
ştiinţelor nu pot fi întrutotul mulțumitoare, decât cuprinzând și aspec- 
tele spirituale ale vieţii. 


3.2.4. Viaţa ocupată de simțuri și nevoința ascetică 


Este reprezentativ, faptul că, la o lectură sumară, se poate observa că 
filmul, consumismul şi jocurile computerizate ascund, în interstiţiile lor, 
toate aceste obstacole. Este important, aşadar, să luăm în considerare și 
ceea ce spune experienţa filocalică cu privire la felul de a lupta cu aceste 
piedici. Teodor al Edesei scrie că, în această privinţă, sunt necesare trei 
lucrări. Mai întâi, oamenii trebuie să aibă privirea sufletului neîntrerupt 
ațintită spre Dumnezeu, prin încordarea tuturor puterilor sufleteşti; „să 
ceară de la Dumnezeu mână de ajutor, punându-și în El toată nădejdea, 

ca unii ce sunt convinși că dacă n-ar ajuta Acela, ar fi răpiți în chip ne- 
cesar de cei ce-i trag spre cele dimpotrivă”2%. 

O altă osteneală cu care ne îndeamnă părinţii să biruim toate aceste 
piedici ascunse astăzi în avalanșa de oferte experienţiale video-emoţio- 
nale este „hrănirea necontenită a sufletului prin ştiinţă”. Semnificativ aici 
este faptul că prin ştiinţă, Teodor al Edesei înțelege atât „ştiinţa lucruri- 
lor sensibile” — exercițiul cunoașterii lumii, a frumuseţilor ei profunde 
care lărgesc orizonturile minţii noastre şi ne împing spre contemplare și 
doxologie - cât și ştiinţa celor inteligibile, „privite în ele însele” sau „în 
raport cu primul principiu”, şi „contemplarea cauzei lucrurilor din cele 
din jurul ei, atât cât e putință” În fine, Teodor al Edesei menţionează as- 
ceza, spiritualizarea trupului „prin post, priveghere, culcare pe pământ, 
prin haina aspră și strict necesară, prin osteneli şi dureri, osteneli care 
răstignesc trupul, îl fac „uşor şi ager”, capabil să urmărească „fără gre- 
utate mişcările minţii”, capabil să „se înalță împreună cu Cel înalt”. 

Prin aceste lucrări, omul întăreşte curăţia, repunând în drepturi 
viața spirituală. Aceasta pentru că doar mintea luminată de credinţă şi 
har este considerată de gândirea patristică puterea împărătească chema- 
tă să fie „stăpână peste simţuri”. Doar felul cum ea ţine sub observaţie 
mişcarea simţurilor ne poate da adevărata „măsură a vieții sufletului”, 
care se poate deschide spre un orizont al luminii și bucuriei resimţite 
adânc şi în trup și în suflet, ca lumină și bucurie inepuizabile. 

Întreaga gândire patristică subliniază, în variate forme, faptul extra- 
ordinar că omul este înzestrat cu simțuri prin intermediul cărora poate 
sesiza lumea. Sf. Petru Damaschinul constată, de exemplu, această mi- 
nunată alcătuire a omului, în care „ochii, urechile şi limba primesc din 
afară cele de trebuință, după voia sufletului; ochii, prin lumină, urechile 
prin aer; și niciunul din simţuri nu împiedică pe celălalt și nu poate face 
ceva în afară de scopul sufletului"2%. 


5 TEODOR AL EDESEI, Cuvânt despre contemplaţie, în Filocalia, vol. IV, Ed. Humanitas, 
Bucureşti, 2000, p. 233. 

* TEODOR AL EDESEI, Cuvânt despre contemplaţie, p. 232 sqq. 

27 Se. ISAAC SIRUL, Cuvinte despre nevoinţă, cuv. 8, în Cuvinte pentru singuratici, partea 
a II-a, trad. loan I. Ică jr, Ed. Deisis, Sibiu, 2007, p. 65. 

2% Se. PETRU DAMASCHINUL, Învăţături duhovniceşti, în Filocalia, vol. V, trad. Pr. 
Dumitru Stăniloae, Ed. Humanitas, Bucureşti, 2008, p. 100. 

Între toate simţurile, vederea este cea care deschide orizontul cel 
mai larg către frumusețea şi diversitatea lumii înconjurătoare şi mai ales 
către chipul văzut al semenilor. De aceea, vederea este și foarte adesea 
folosită ca indicator simbolic pentru activitatea înțelegătoare a minţii. 
„Ochiul priveşte cele văzute, iar mintea înţelege cele nevăzute”, scrie Sf. 
Antonie cel Mare?%. 

Viața omului este săracă atâta timp cât lumea este receptată pre- 
ponderent prin ecranele televizoarelor sau prin prisma cumpărăturilor. 
Într-o astfel de viaţă, s-ar putea spune, folosind cuvintele Părintelui Stă- 
niloae, că „lucrurile îşi pierd adâncimea. Nici persoanele, nici lucrurile 
nu mai cuprind decât ceea ce cade imediat sub simţuri şi nimic dincolo 
de simţuri. Ele au devenit opace. [...] Lumea a devenit unilaterală, săra- 
că, fără reliefuri de alt ordin decât cel material”50, 

Tocmai de aceea, recomandările privind protejarea simţurilor, a 
ochilor, de inflaţia de ştiri și divertisment, sunt mai actuale ca niciodată: 
„Să ne silim de-a ajunge să cârmuim simțurile prin rațiune și mai ales să 
nu îngăduim ca ochii, urechile și limba să privească, să asculte şi să gră- 
iască în chip pătimaș, ci spre câştigul nostru. Căci nimic nu alunecă mai 
ușor spre păcat ca aceste mădulare, dacă nu sunt stăpânite de rațiune; și 
nimic nu ajută mai mult la mântuire ca ele, dacă le cârmuieșşte şi le duce 
rațiunea spre cele ce trebuie şi spre cele ce vrea ea". 

Osteneala vieții duhovnicești arată că, de pe urma acestui efort as- 
cetic, câştigul este neprețuit: o extensie a capacității de a vedea şi de a 
înțelege lumea, dincolo de suprafața ademenitoare a lucrurilor. Este ve- 
derea pătrunzătoare, întărită de conștiință simbolică, în care omul, cum 
afirmă Berdiaev, „vede peste tot numai semne și simboale ale celeilalte 
lumi”, simțind divinul „înaintea tuturor lucrurilor, ca mister şi infinitate 
ce stă înapoia a tot ceea ce este finit”, care „nu vede ultimele realități în 
lumea aceasta, în corpul ei natural”*%?. 


*% Învăţături despre viaţa morală a oamenilor și despre buna purtare, cap.128, în Filocalia, 
vol. I, Ed. Humanitas, București, 1999, p. 39. 

%% Pr. Dumitru STĂNILOAE, Ascetica și mistică creștină sau teologia vieții spirituale, Ed. 
Casa Cărţii de Știință, Cluj, 1993, p. 134. 

5! TEODOR AL EDESEI, Una sută capete foarte folositoare, cap. 87, în Filocalia, vol. IV, Ed. 
Humanitas, București, 2000, p. 223. 

*%2 Apud Pr. Dumitru STĂNILOAE, Ascetica și mistica creștină..., p. 188. 

3.3. Știință, tehnică și muncă pentru o viaţă edificatoare 


3.3.1. Lucrarea omului ca descoperire a tainelor 
materiei, în cuprinsul lumii create 


Din perspectivă teologică, munca poate fi înțeleasă ca un raport speci- 
al între om şi Creaţie, un drum al cunoașterii și edificării sale în comuniune 
cu Dumnezeu. Printr-o întrebuințare corectă a lumii, potrivită rațiunilor 
lucrurilor ei, adecvată voii lui Dumnezeu, la fel ca și în cazul unei corecte 
raportări la trup și la semeni, omul se poate apropia de condiția spirituală a 
întâlnirii cu E]. În acest caz, munca își recapătă relevanța în urcușul spiritu- 
al al omului. Ea devine prilej de cunoaștere a raţionalității Creaţiei și a Pro- 
niei divine, prilej de contemplare a bunătăţii şi frumuseții lui Dumnezeu 
şi de experiere a iubirii Lui exprimate prin lucrurile create, puse în lume 
pentru om, munca devine exercitare etică și ascetică a resurselor lumii cre- 
ate și a înțelesurilor ei, în vederea apropierii de EI şi de semeni. 

Multă lumină şi sens aduce perspectiva creștină asupra muncii, 
întrucât leagă munca, privită ca lucrare constitutivă ființei umane, de 
urcușul vieții spirituale! Părintele Dumitru Stăniloae scrie în acest sens 
că „noi transformăm lucrurile în darurile noastre prin actul libertății 
noastre și prin iubirea ce-o arătăm în felul acesta lui Dumnezeu. Spre 
acesta noi le putem transforma și combina la nesfârșit. Dumnezeu i-a 
dat omului lumea nu numai ca un dar de o fertilitate continuă, ci şi de 
o mare bogăţie de alternative posibile de actualizat de către om prin 
libertate și muncă'*%. De aceea, din perspectivă creştină, „lumea slujeș- 
te ridicării noastre la sensul nostru ultim sau la obținerea plenitudinii 
noastre în comuniune cu Dumnezeu cel personal, prin raționalitatea ei 
flexibilă sau contingentă, prin sensurile pe care omul le poate urmări 
prin ea. "Toate acestea ne impun o nouă responsabilitate față de Dum- 
nezeu și față de lumea însăși, responsabilitate prin al cărei exerciţiu noi 
sporim în comuniunea cu Dumnezeu și cu semenii, umanizându-ne sau 


desăvârşindu-ne pe noi înșine *%*. 


%3 Pr. Dumitru STĂNILOAE, Teologia Dogmatică Ortodoxă, vol. |, p. 235. 
%4 Pr. Dumitru STĂNILOAE, Teologia Dogmatică Ortodoxă, vol. I, p. 234. 

Însă cu aceste menţiuni încă nu s-a spus esenţialul privind taina 
extraordinară la care participă materia. Aceasta pentru că făptura cea 
mai complexă dintre toate viețuitoarele, în care lumea spirituală și cea 
sensibilă se întâlnesc, este omul. În trupul omului, materia lumii a atins 
nivelul de organizare cel mai înalt, capabil să susțină nu doar o viață 
biologică, ci o viață superioară, viața sufletească. Aceasta pentru că în 
trupul omenesc, spiritul poate lucra mai intens decât o face omul cu 
mâinile lui în materia dinafară. Dacă spiritul uman poate transforma 
prin trup, materia lumii, cu lucrarea mâinilor, cu atât mai mult, scrie 
Părintele Dumitru Stăniloae, omul poate transfigura prin spiritul său 
materia trupului cu care este unit de la început, organizând materia în 
trupul lui, ca „mediu de lucrare a spiritului”%*. În om, scrie mai departe 
Părintele Stăniloae, „toate părţile și funcţiile lui sunt taine [...]. Taină e 
ochiul material care vede, taină e cuvântul rostit de om, ca îmbinare de 
sunet și de sens, ca umplere a sunetului de sens. Taină e fața omului, ca 
materie luminată de gândire şi de simţire'*%. 

Felul în care lucrează sufletul se resimte şi se imprimă în trup, miș- 
cându-l pe acesta din urmă către o stare înrudită cu cea a sufletului. 
„Orice gest al trupului are repercusiuni asupra vieții sufletești şi orice 
gând sau simțţire din suflet se repercutează în trup. Simţirile mai subți- 
ate, mai curate și mai nuanţate ale sufletului se manifestă în trup. Sim- 
țirile curate ale trupului se imprimă în suflet”, iar „simţirile trupului au 
devenit curate prin voinţa sufletului”*7. 


3.3.2. Munca, exersare etică şi estetică a omului în lumea 
lucrurilor, pentru întâlnirea cu semenii şi cu Dumnezeu 


Taina materiei se vede, într-un fel mai cuprinzător, în aceea că, în 
viața lui prin lume, omul poate lucra mai mult decât asupra materiei 
dinafară, și mai mult decât lucrarea spirituală îndreptată spre propriul 
trup. Prin sufletul nedespărțit de trupul său, omul poate lucra și în viața 


%5 Pr. Dumitru STĂNILOAE, Teologia Dogmatică Ortodoxă, vol. III, pp. 8-9. 
%6 Pr. Dumitru STĂNILOAE, Teologia Dogmatică Ortodoxă, vol. III, p. 8. 
%7 Pr. Dumitru STĂNILOAE, Teologia Dogmatică Ortodoxă, vol. III, p. 13. 

semenilor săi, în starea de comuniune cu ei. Oamenii pot primi unii de 
la alţii, prin îmbrăţișare, căldura liniștitoare a iubirii lor sufletești, tocmai 
pentru că în îmbrăţișarea lor curată, materia însufleţită a trupurilor lor 
comunică şi mai mult starea lor sufletească, când ei trăiesc intens, unii 
pentru alții, starea de jertfă. Aceasta pentru că, „trupul omenesc e consti- 
tuit din simţuri în care spiritul şi trupul sunt nedespărțite, încât „puterea 
ce se scurge prin trupul celui ce acționează asupra altuia”*%, trecând de 
la cel ce ajută la cel ce este ajutat, prin materia însuflețită a trupurilor lor, 
ajunge până în sufletul celui din urmă. Așadar, materia este mai mult 
decât materialul producţiilor artistice sau inginerești, și mai mult decât 
suportul vieţii biologice; ea este mediul de comunicare al iubirii şi în- 
trajutorării între oameni, materie destinată să fie tot mai transparentă 
pentru viaţa sufletului care se comunică prin ea, către ceilalți. 

Însă, dacă întrebuinţările pe care le primeşte materia lumii s-ar opri 
aici, esenţialul, sau miezul cel mai adânc al tainei încă ar rămâne ne- 
spus, şi multe dintre cele pomenite până acum nu ar avea încă un sens 
pe măsura frumuseţii lor. Existența materiei, aşa cum este ea, pregătită 
să primească formele pe care spiritul liber şi creator al omului voieşte 
să i le imprime, la fel ca și realizările omenești pe baza materiei lumii ar 
rămâne fără rost. La fel, mișcarea și îmbrățişarea vietăţilor, în strădania 
lor de a supraviețui prin solidaritate, ar pierde strălucirea lor, dacă toată 
armonia vieţii nu ar fi decât o zvâcnire oarbă a unei materii moarte, fără 
nicio raționalitate, ajunsă din întâmplare la viață. La fel, nici iubirea și 
întrajutorarea oamenilor, care pot să-şi transmită unii altora stările lor 
sufleteşti, trăind împreună o iubire spirituală care depăşeşte limitările 
planului sensibil, care este mai tare decât suferința şi moartea, nu şi-ar 
găsi o finalitate, un rost, câtă vreme viața şi bucuria iubirii lor ar sfârşi în 
neființă, răpuse de legile unei materii perisabile. 

Aici se întrevede că taina materiei este chiar mai profundă decât 
cele ce s-au spus până acum și survine din altceva care face posibilă 
participarea materiei la creațiile omeneşti, la viața vieţuitoarelor și la 
iubirea dintre oameni, din ceva care le umple pe toate acestea cu sens. 
Toate decurg din faptul că Dumnezeu poate lucra asupra creaturii, că 


%8 Pr. Dumitru STĂNILOAE, Teologia Dogmatică Ortodoxă, vol. III, p. 7. 

„EL se poate uni cu creatura Sa”, acesta fiind şi „înţelesul cel mai general 
al Tainei”*%. Prin actul Creaţiei, Dumnezeu a pus în materia lumii po- 
tențialități nesfârșite, pentru că a făcut-o pentru om - ființă după chipul 
Său şi în vederea asemănării cu El. Omul este o ființă liberă şi creatoare, 
care adăugă lumii, prin ştiinţă și tehnică, prin artă sau prin faptele vieţii 
sale, propriile opere, pentru că el este spirit ce depășește întreaga natură 
sensibilă, în căutarea Adevărului suprem, situat dincolo de ea. 


3.3.3. Dimensiunea sacramentală a materiei 
și a lucrărilor omeneşti în lume 


Din chiar debutul textului Sfintei Scripturi aflăm că deasupra ape- 
lor primordiale Se purta Duhul lui Dumnezeu (Facerea 1, 2) şi că apele 
primordiale s-au făcut prin aceasta „sân al oricărei forme vii” din lume, 
pentru ca viețuitoarele să poarte şi reflecteze, în mișcarea lor de solida- 
ritate și armonia viețuirii lor, chipul Sfintei Treimi, Care le-a creat, și să 
indice indispensabila legătură dintre viață şi Creator. Teologia afirmă că 
mai ales omul, făcut după chipul lui Dumnezeu, are o menire specială 
în Creaţie. Trup şi suflet fiind, el este chemat să adune în sine întreaga 
Creaţie şi, unindu-se cu Dumnezeu, să o unească și pe ea cu El. Făcând 
pe om după chipul Lui, Care este Logosul (2 Corinteni 4, 4), Dumnezeu 
l-a rânduit pe om să fie „cel mai adecvat mediu al exercitării puterii uni- 
ficatoare a Logosului asupra creaţiei”"". 

Dar omul şi natura, afectate de căderea lui Adam, nu pot fi mediu 
de lucrare a Duhului Sfânt în vederea transfigurării materiei şi a uni- 
rii celor create cu Dumnezeu. De aceea, prin Întrupare, prin faptul că 
Hristos Logosul Se face Om, se restaurează puterile omenești de transfi- 
gurare a materiei creaţiei, a trupului, și de unificare a întregii Creaţii cu 
Dumnezeu. Aceasta se vede în Botezul lui Hristos în apele Iordanului, 
unde EI unește Duhul cu apa, ce închipuie de acum apa Botezului nos- 
tru, apa ce devine „sân al vieții spirituale”"!. 


%% Pr. Dumitru STĂNILOAE, Teologia Dogmatică Ortodoxă, vol. III, p. 8. 
319 Pr. Dumitru STĂNILOAE, Teologia Dogmatică Ortodoxă, vol. III, p. 10. 
3! Pr. Dumitru STĂNILOAE, Teologia Dogmatică Ortodoxă, vol. III, p. 27. 

Abia prin Taina Botezului se naște omul nou, „deschis comunicării 
cu Sfânta Treime”, capabil să orienteze imboldurile sale creatoare către 
expresiile lor cele mai înalte, în stare să întrevadă în mișcarea complexă 
a lumii vii o lecţie de solidaritate, capabil să transfigureze puterile sale 
sufleteşti de a lucra în lume în propria viață și în viața semenilor, prin 
ajutorul lui Dumnezeu. 

În acest fel, prin lucrările sale, prin științele şi tehnologiile pe care 
le dezvoltă, prin cultură și artă, prin faptele sale orientate către semeni, 
omul ajunge să imprime în materie și în univers, scopuri înalte, care 
să ajute viața semenilor, şi să preschimbe efortul creator într-un act 
liturgic, menit să slăvească pe Dumnezeu şi să sporească tot mai mult 
comuniunea de iubire cu semenii și cu EI, tocmai pentru că, prin bo- 
tez, el este chemat să se îmbrace cu Hristos, care este Calea, Adevărul 
şi Viaţa tuturor"?. 


Subiecte 

1. Care sunt principalele efecte psiho-emoţionale, fizice și sociale pe 
care medicina le-a evidenţiat cu privire la viaţa spirituală? 

2. Care este valoarea creaţiei și a mediului înconjurător, din per- 
spectivă medicală și spirituală? 

3. Care sunt valenţele muncii din perspectivă teologică? 

4. Provocări etice ale progresului în epoca bunăstării 


Cuvinte cheie: progres, bunăstare, poluare, ecosistem. 


Un aspect important în abordarea Apologeticii îl reprezintă mani- 
era în care este înţeles raportul cu întreaga Creaţie. Numeroase situaţii 
din inginerie şi economie, dar şi din ecologie sau agricultură ridică, în 
mod firesc, semne de întrebare cu privire la felul în care omul şi uma- 
nitatea decid să planifice şi să intervină în decorul natural, utilizând 
bioresursele, rezervele de minereuri sau celelalte. În ultimă instanţă, 
exercitarea intenţiilor lor exploatatoare este expresia viziunii pe care 
o au despre întreaga lume şi despre mediul înconjurător, dar şi despre 
menirea omului în Creaţie. Întrucât aceste aspecte sunt cuprinse în 
Adevărul de credinţă, facem în cele ce urmează câteva menţiuni pri- 
vind anumite provocări ale progresului actual, precum și perspectiva 
creştină privind ideea de progres în lumina raporturilor edificatoare, 
euharistice ale omului cu întreaga Creaţie, precizând specificul înțele- 
gerii şi mărturisirii gândirii patristice din Răsăritul creştin. 

Geologii au constatat că Pământul e planeta cea mai diversificată 
în rezervele metalifere şi cu cea mai mare diversitate de formațiuni 
geologice din întreg sistemul solar". Din această perspectivă, lucru- 
rile se petrec în așa fel încât pare că solul terestru e pregătit pentru cel 
ce îl locuiește, gata să fie însărcinat cu rolul ce urmează să le primească 
prin lucrarea neobosită a omului, în noi şi noi proiecte inginereşti. 
Şi, aşa cum se poate vedea, potențialul materiei, folosit de generații 
întregi de ingineri, nu pare să se fi istovit. Dar pământul nu este doar 
un rai geologic. Este şi raiul vietăților mici şi mari, îmbrăţișate într-o 
horă a vieții, pentru că prin materia lumii se asigură subzistența vie- 
țuitoarelor. Viaţa terestră este copleşitoare, ținând seama de varietatea 


313 Cecil FoLescu, Ce este Universul, Ed. Albatros, Bucureşti, 1989 p. 246. 

impresionantă a organismelor vii. Există milioane de specii plante și 
animale, o diversitate impresionantă de forme şi culori, de comporta- 
mente și funcţii”!“. În ultimele decenii, studiile din biologie, ecologie 
sau agricultură au evidenţiat toate aceste situații, dimpreună cu ame- 
nințările extraordinare pe care le face simţite progresul economic, ex- 
ploatarea resurselor, consumul şi risipa. 


4.1. Poluare, supraconsum, risipă şi amenințarea biodiversităţii 


Am văzut că dezvoltarea economică din ultimele decenii a adus 
în prim-plan un nou comportament: consumismul. Se poate obser- 
va cu ușurință că această nouă particularitate a civilizaţiei antre- 
nează alte câteva provocări: risipa, inechitatea socială, poluarea şi o 
reală ameninţare a speciilor. Facem câteva precizări despre fiecare 
dintre acestea. 

Conform estimărilor, consumul energetic al omenirii se dublează 
o dată la 35-40 de ani. În același timp, numeroase comunităţi încă nu 
beneficiază de curent electric. Statisticile oficiale arată că aproximativ 
1,6 miliarde de locuitori, reprezentând un sfert din întreaga populaţie 
a Terrei, trăiesc fără curent electric"5. Peste 700 de milioane dintre 
aceştia sunt în Asia, şi peste 500 de milioane trăiesc în Africa sub-sa- 
hariană. Pe lângă petrol, gaze naturale sau cărbuni, resurse exploatate 
în cantități tot mai mari, apa dulce este şi ea consumată din abunden- 
ță şi într-un mod inechitabil. Statisticile sunt îngrijorătoare. Aproxi- 
mativ 12% din populaţia planetei, reprezentând societățile dezvoltate, 
consumă 85% din resursele de apă utilizate la nivel global?!$. De cealaltă 
parte, cifrele sunt sumbre. Peste un miliard de oameni din țări aflate în 


"4 Exemplele sunt mai mult decât grăitoare! Numai într-o suprafaţă de 100 de kilometri 
pătrați dintr-o pădure tropicală, situată într-o zonă umedă din Costa Rica, trăiesc peste 700 de 
specii de plante, mai bine de 400 de specii de vertebrate, 3 140 de specii de fluturi şi peste 13 000 
de specii de insecte. 

5 Thomas L. FRIEDMAN, Cald, plat şi aglomerat: de ce avem nevoie de o revoluție verde 
și cum putem schimba viitorul într-o lume globalizată, trad. Laura Guţu şi Miruna Andriescu, 
Ed. Polirom, Iași, 2010, p. 153. 

215 A. SHAH, „Poverty Facts and Stats”, dispobnibil online la: http://www.globalissues. 
org/article/26/poverty-facts-and-stats. 

curs de dezvoltare nu au acces în mod obişnuit la surse de apă potabilă, 
2,6 miliarde de oameni nu au acces la servicii medicale primare”. 

În prezent, țările dezvoltate şi cele cu economii emergente consumă 
un volum mai mare de resurse decât poate Pământul să acopere prin 
mecanismele regenerative ale naturii, ceea ce arată un raport dezechili- 
brat între consum şi resurse*!8. În ansamblu, statisticile arată că, în con- 
diţiile în care politicile economice şi cele privind utilizarea resurselor 
vor păstra acelaşi curs, dacă, deci, economiile țărilor emergente păs- 
trează același model de dezvoltare, în 2050 vor fi necesare două planete 
Pământ pentru ca lumea să trăiască la standardul de viață pe care îl au 
astăzi țările dezvoltate?:?. 


4.2. Inechitatea socială în era bunăstării şi a drepturilor individuale 


S-a constatat, de exemplu, că un număr foarte mare de specii, cel 
puţin dintre cele cunoscute, este amenințat cu dispariția. Cele mai do- 
cumentate statistici ale proceselor de extincţie privesc vertebratele. Da- 
tele arată că, în ultimele patru secole, au dispărut cel puţin 700 de specii, 
între care 100 de specii mamifere şi 160 de specii de păsări, dispariţii 
datorate influenței omului și civilizaţiei asupra mediului". Distruge- 
rea biodiversităţii este determinată în principal de cinci cauze majore: 
pierderea, fragmentarea sau schimbarea habitatului natural de viață, su- 
praexploatarea speciilor, în principal prin pescuit şi vânătoare, poluarea 
industrială, resimţită, în special, în mediul acvatic, din cauza speciilor 
invadatoare şi din cauza schimbărilor climei. 

Cu siguranță însă cele mai dureroase aspecte ale progresului 
tehnologic și dezvoltării civilizației sunt cele care vizează discrepan- 
țele sociale ce derivă din utilizarea inechitabilă a resurselor! Potrivit 


"17 Duncan POLLARD et al. (eds), WWF - Living Planet Report 2010: Biodiversity, 
biocapacity and development, WWE International, Gland [Switzerland], 2010, p. 8, disponibil 
online la: http://awsassets.panda.org/downloads/wwf_lpr2010_Ir_en.pdf. 

318 C. HArrs et al. (eds), WWF - Living Planet Report 2008, p. 34. 

319 D. POLLARD et al. (eds), WWF - Living Planet Report 2010, p. 3. 

520 H. REEVES, Hubert Reeves în dialog cu Frederic Lenoir, Ed. Humanitas, București, 
2005, p. 233. 

UNICEF*!, între 26 500 şi 30 000 de copii mor, în fiecare zi, din cauza 
sărăciei. În fiecare an se înregistrează între 350 şi 500 de milioane de 
noi cazuri de malarie, care duc la 1 milion de decese; 80% dintre cei 
decedați din cauza malariei sunt copii africani. Între 27 şi 28% din 
totalul copiilor din țările în curs de dezvoltare sunt subponderali sau 
subnutriți. Cea mai mare parte dintre aceştia trăiesc în Asia de Sud și 
în Africa sub-sahariană. La nivel global, aproximativ un miliard de oa- 
meni se află în imposibilitatea de a citi o carte sau de a şti să semneze 
cu numele lor. Pe baza datelor de școlarizare, circa 72 de milioane de 
copii de vârstă şcolară din ţările în curs de dezvoltare nu au beneficiat 
de niciun program educațional în 2005; acestea în condiţiile în care, cu 
mai puţin de un procent din totalul bugetelor militare anuale ale sta- 
telor lumii, s-ar putea asigura cheltuielile necesare școlarizării tuturor 
acestor copii. 

Discrepanţele dintre săraci şi bogaţi se pot vedea și în multe alte 
feluri. De exemplu, în ponderea pe care o au la veniturile economiei glo- 
bale. Mai mult de 40% din populaţia cea mai săracă a Terrei cumulează 
5% din veniturile economiei globale, în timp ce 20% din populaţia lumii 
(cei mai bogați) au împreună trei sferturi din ea (75%). Produsul intern 
brut al celor mai sărace 41 de țări ale lumii (care totalizează împreună 
567 de milioane de locuitori) este mai mic decât averea primilor şapte 
bogaţi ai planetei. Primii 497 de miliardari ai planetei adună o avere ce 
echivalează cu 7% din produsul brut global, adică de două ori mai mult 
decât averea de care dispun 2,6 miliarde de locuitori*2. 


521 A. SHAH, „Poverty Facts and Stats”, disponibil online la adresa http://www.globalissues. 
org/article/26/poverty-facts-and-stats. 

322 O cincime din specia umană, fiind implicată în acest progres, consumă patru cincimi 
din bogăţiile planetare, iar a cincea parte din resursele rămase este inegal repartizată la 
celelalte patru cincimi din oameni. Pentru a fi mai exact, scrie Pierre Rabhi, să ne imaginăm 
cinci persoane reunite în jurul unei mese pentru a împărți o bucată de pâine. Una din cele 
cinci persoane își însușeşte patru cincimi din această hrană, lăsând a cincea parte celorlalte 
patru. Una din cele patru ia jumătate din această porţie, a doua, un sfert, lăsând ultimul 
sfert nedrept împărţit pentru ultimele două (Pierre RABHI, Manifest pentru o nouă relație a 
omului cu pământul, Ed. Basilica, Bucureşti, 2009, p. 49). Dar şi în spaţiul cercetării ştiinţifice 
discrepanțele dintre săraci şi bogaţi se mențin şi accentuează toate celelalte dezechilibre legate 
de viaţa economică, de civilizaţie sau de consum existente între polii lumii. Aproximativ 50% 
din cercetarea în ştiinţele naturii care devine publică are loc în marile naţiuni ştiinţifice ale 

4.3. Viaţă iraţională în epoca științelor 


Astăzi se fac tot mai mult auzite semnale de acest fel: creşterea su- 
prafeţei deşertificate, poluarea oceanelor, despădurirea masivă, încăl- 
zirea globală sau apropiata epuizare a resurselor minerale ale planetei. 
Aceste semnale ne arată însă faptul că resursele naturale ale Planetei 
descoperite în urmă cu un secol nu au adus doar prosperitatea visată. 
Exploatarea zăcămintelor de petrol, implementarea potențialului indus- 
trial la scară largă pe seama rezervelor de piatră, lemn, metale sau apă 
ale planetei, au lăsat urme vizibile în întreg ecosistemul planetar. Omul 
a cheltuit fără măsură aceste resurse, afectând pe termen lung habitatul 
de viaţă al tuturor speciilor şi amenințând chiar calitatea vieții următoa- 
relor generaţii de oameni. 

Noile tehnologii pătrund foarte adânc în mecanismele intime al 
materiei și ale vieţii, în procesele lor cele mai rafinate şi mai sensibile. 
Fără luciditate, angajaţi doar într-o imediată competiție economică, 
ne va fi greu să discernem unde să ne oprim în exploatarea lor. Fără 
o responsabilitate asumată urgent este posibil ca exploatarea poten- 
țialului acestor tehnologii să ducă la consecinţe cu mult mai greu de 
reparat în viitor decât prezentele efecte ale greșelilor trecutului pe care 
le-am menţionat. 

Cauzele sărăciei şi excluziunii sociale sunt multiple, iar teoriile eco- 
nomice care încearcă să le explice sunt împărțite. Unele caută să pună 
sărăcia pe seama geografiei resurselor naturale, altele pe seama geopoli- 
ticii, altele pe cea a istoriei, acuzând regimurile care s-au succedat la pu- 
tere în diversele locuri marcate de sărăcie. Detaliile nu au loc aici, cum 
nici ideea că oamenii săraci îşi merită pe deplin soarta. Nu este de-ajuns 
să spunem că ei s-au născut într-o zonă defavorizată sau într-o perioadă 
nefastă, dar nici că bogăţia şi prosperitatea altora sunt singurele cauze 
ale sărăciei lor. În același timp însă, situaţia cu care se luptă un număr 
foarte mare de oameni nu poate fi complet dezlegată de bogăţia și pros- 
peritatea lumii civilizate. Sărăcia Lumii a treia depinde, într-o anumită 


>» a 


lumii (Rudolf SrrcHwEn, „Omul de ştiinţă” în: U. FRevERT, H.-G. HAuPT (coord.), Omul 
secolului XX, trad. Maria-Magdalena Anghelescu, Ed. Polirom, Iași, 2002). 

măsură, şi de politicile de dezvoltare din statele bogate, de modul cum 
oamenii bogați îşi gestionează propria prosperitate. Foarte probabil că 
un bun management al bunăstării națiunilor dezvoltate poate avea efec- 
te benefice şi asupra vieții semenilor şi naţiunilor sărace*. 


4.4. Perspectiva teologiei creştine: un diagnostic 
antropologic pentru toate suferințele lumii 


În lumina reperelor oferite de antropologia patristică, s-ar putea 
spune că inechitatea socială, exploatarea nerațională a resurselor, dis- 
pariția speciilor, poluarea sau distrugerea ecosistemelor, fiecare dintre 
acestea și toate deodată arată vulnerabilitățile societăţii întemeiate, în 
mod autonom, pe puterile omenești. Datele şi statisticile de felul celor 
prezentate anterior reflectă, întru câtva, faptul că dezvoltarea ştiinţelor 
sau progresul economic al unor naţiuni sau regiuni nu fac neapărat lu- 
mea mai bună. Ştiinţele, tehnologiile sau prosperitatea economică nu 
conduc, în mod inevitabil, la prosperitatea întregii omeniri. Dimpotri- 
vă, pare că, sub imperativul economic şi militar şi de pe urma deciziilor 
politice, „avantajele” create de ştiinţă, de tehnică, de dezvoltare în gene- 
ral accentuează şi mai mult inechitatea socială, amenințările civilizaţiei 
la adresa vieţii şi dezechilibrele mediului înconjurător. 

Se ştie bine că organismele şi populaţiile de specii consumă resur- 
sele într-un mod raţional. Aceasta poate fi pentru om - ființă înzestrată 
nu doar cu cel mai mare nivel de inteligență, ci mai ales purtătoare a 
chipului lui Dumnezeu - un indicator etic pentru orientarea judecăților 
şi a conduitei lui către o viață cumpătată**. Din perspectivă teologică, 


22 Există unele voci care formulează critici severe la adresa felului cum este asigurată şi 
administrată prosperitatea persoanelor şi comunităţilor din statele dezvoltate. Iată un punct de 
vedere: „Este iluzoriu să crezi că banii ascultă de raționalitate; ceea ce numim noi economie 
nu reprezintă decât o dorință materială permanentă și mereu nepotolită” (Pierre RABHI, 
Manifest pentru o nouă relaţie a omului cu pământul, p. 20). Lorentz remarca şi el, în 1972, ceva 
asemănător, scriind că eroarea utilitarismului, resimţită profund în raporturile omului cu lumea, 
nu este altceva decât „confundarea mijloacelor cu scopul”, în acest caz banii fiind consideraţi, 
dintr-un mijloc, un scop în sine (Konrad LORENTZ, Cele opt păcate capitale... p. 33). 

*4 Din nefericire, situaţia actuală arată contrariul. Munca şi producția agricolă sunt 
tot mai mult croite pentru a satisface cerințele mecanismelor pieței, fiind orientate spre 

înfrânarea şi, mai cuprinzător, eforturile vieţuirii duhovnicești arată 
cum planurile vieții omenești, indiferent dacă este vorba despre viața 
biologică, economică sau socială, pot fi subordonate vieţii spirituale, în 
vederea unei tot mai intense dobândiri a celei din urmă. 

Dizarmonia şi inechitatea socială nu sunt întâmplătoare, ci natu- 
rale, chiar inevitabile dacă ţinem seama de condiţiile unei vieţi afec- 
tate de păcat. Aşa cum observă teologul grec Panayotis Nellas, lumea 
nu este în mod deplin în puterea omului. Dimpotrivă, într-o astfel de 
ordine pervertită de căderea lui, în absenţa comuniunii cu Dumnezeu, 
raporturile sunt cumva răsturnate: „Revoltele sincere pentru libertate 
nu pot decât să conducă la aservire, dezvoltarea mare a producţiei la 
abundență, iar păstrarea păcii să reclame sporirea înarmărilor, adică 
pregătirea pentru război”. Mai general, observă Nellas, toate între- 
prinderile umane au acest caracter relativ, contradictoriu, fiind umbri- 
te, în variate forme, de imperfecţiune. 

Situaţia aceasta contradictorie remarcată de Nellas, privind ac- 
țiunile omului autonom, se întrevede şi în alte aspecte ale vieţii, ce 
privesc expunerea noastră. Abundenţa și bunăstarea conduc adesea 
la risipă, accentuând indirect sărăcia Lumii a treia; oportunităţile de 
dezvoltare ale civilizaţiei ajung în multe privinţe să angajeze riscurile 
extincţiei; diversificarea şi folosirea pe scară largă a mijloacelor de 
comunicare interumană coexistă cu însingurarea tot mai pronunțată 
a locuitorilor din marile conurbaţii; dezvăluirea misterelor şi frumu- 
seților Creaţiei nu poate opri aservirea distructivă a puterilor şi resur- 
selor ei şi nici nu reușește să vindece dispoziţia tot mai slabă a omului 
pentru contemplarea frumuseţilor ei; epopeea cunoașterii, înaintarea 
omului înspre înţelegerea tot mai temeinică a fenomenelor lui încon- 
jurătoare şi ale cosmosului nu-i foloseşte în mod necesar în descope- 
rirea și înțelegerea de sine. Din perspectivă teologică, în toate aceste 
situaţii se poate vedea, de fapt, „o incapacitate umană fundamentală 


de a-și atinge ținta”*%6. 


profit, ceea ce angajează tot mai multe efecte secundare negative pentru consumator, 
legate de insecuritatea alimentară. 

5 Panayotis NELLAS, Omul - animal îndumnezeit..., p. 125. 

326 Alexei NESTERUK, Universul în comuniune..., p. 362. 

De aceea, în concluzia acestor observaţii, se poate afirma că toate 
problemele ecologice, economice sau de etică socială sunt, de fapt, un 
capitol de antropologie.*% Îndepărtarea omului de Dumnezeu, dezechi- 
librul interior persoanei umane cauzează, până la urmă, dizarmoniile 
lumii. Absența armoniei între puterile sufletești și trupești, lipsa unei 
vieţi curăţite de patimi îl aduc pe om în situaţia de a stăpâni fără înțelep- 
ciune şi de a exploata fără cumpătare lumea creată. 

Exploatarea resurselor şi dezvoltarea economică, spune Yannaras, 
se întemeiază doar pe faptul că mediul înconjurător e considerat de că- 
tre om „0 materie moartă, un bun de consum, un obiect ce serveşte 
satisfacerii dorințelor sale'*%. „Atmosfera otrăvită a regiunilor indus- 
triale, scrie el, solurile moarte, apele pline de impurități şi de materii 
descompuse dezvăluie nemijlocit o anume greşeală în relația omului cu 
universul și eşecul încercărilor lui de a supune realitatea fizică. Supune- 
rea a reuşit, prin puterea inteligenţei materializate de maşină, dar astăzi, 
spune Yannaras în alt loc, se dovedește a fi o siluire a naturii şi o dete- 
riorare a ei, o siluire care, fără nicio îndoială, reprezintă o amenințare 
mortală pentru om. Pentru că viaţa omului şi adevărul omului nu sunt 
cu putință să fie separate de viață şi de adevărul lumii care-l înconjoară. 
Relaţia este dată și inevitabilă, şi orice falsificare sau violare a acestei 
relaţii înseamnă o denaturare a rădăcinilor existențiale ale omului”. 


Subiecte 

1. Care sunt principalele probleme globale ale omenirii? 

2. Care este specificul perspectivei teologiei ortodoxe privind abor- 
darea inechităţii sociale şi a amenințării ecosistemului? 

3. Care sunt consideraţiile propuse de reflecția teologică privind re- 
sursele planetare şi utilizarea lor de către om, în cuprinsul Creaţiei? 


* De regulă, criza ecologică este pusă, în spaţiul ortodox, în legătură cu criza spirituală 
(cf. Sinodul episcopal jubiliar al Bisericii Ortodoxe Ruse, „Fundamentele concepţiei sociale a 
Bisericii Ortodoxe Ruse, în: loan ICĂ jr, Germano MARANI (eds), Doctrina socială a Bisericii. 
Fundamente - documente - analize — perspective, Ed. Deisis, Sibiu, 2002, p. 253). 

38 Karl-Christian FELMY, Dogmatica experienței ecleziale. Înnoirea teologiei ortodoxe 
contemporane, trad. Pr. loan Ică, Ed. Deisis, Sibiu, 1999, p. 182. 

*23 Christos YANNARAS, Persoană și Eros, trad. Zenaida Luca, Ed. Anastasia, București, 


2000, p. 119. 

V 


PROVOCĂRI ALE SISTEMULUI 
TEHNOLOGIC ACTUAL. O PERSPECTIVĂ 
A APOLOGETICII ORTODOXE 


1. Știința și tehnica în postmodernitate 


Cuvinte cheie: știință, tehnică, tehnologie, postmodernitate, muncă, mu- 
taţii ale vieții comunitare produse de ştiinţă și tehnologii, spaţialitate, tempora- 
litate, materie. 


1.1. Câteva mutații majore în receptarea spațiului, 
a timpului și a materiei 


1.1.1. Postmodernitatea - câteva repere 


Deşi a fost introdus în circulație, cu câteva decenii mai devreme, 
termenul de postmodernitate s-a consacrat la sfârșitul anilor '70 prin 
studiul filosofului Jean-Francois Lyotard, La condition postmoderne, 
intrând în arena dezbaterilor complexe, care au rămas deschise până 
astăzi"%. Acestei perioade îi sunt asociate noi structuri sau construcții 
sociale, forme diferite de creaţie și raportare la fenomenul artistic, o 
schimbare radicală în modul de raportare la muncă, la viaţa comunita- 
ră, la politică sau la divertisment. Un inventar sumar, necronologic, de 
diagnoze ar putea scoate la iveală diversitatea de forme de manifestare 
şi indicii prin care se propune recunoaşterea postmodernității, precum 
şi varietatea ariilor unde acesta a pătruns: stimularea senzorială globală 
- Marshall McLuhan, victoria instantaneului asupra timpului și a efec- 
telor asupra cauzei, cu referire la precipitarea vieții individuale, asaltată 
de stimuli şi oferte — Baudrillard, criza conceptelor, dispariția metafizicii 
şi contaminarea domeniilor vieţii culturale, în sens larg, cu rocada între 
asumpțiile epistemice şi cele ontologice, gândirea slabă - Gianni Vattimo, 


3% Pentru mențiunile făcute aici şi pentru o excelentă prezentare succintă şi bogată a 
reperelor postmodernităţii, v. Puiu IONIȚĂ, „Despre postmodernism. Situaţii neclasice ale 
înțelegerii”, în vol. Limite ale interpretării, Ştefan AFLOROAEI (coord.), Ed. Fundaţiei Axis, 
Iași, 2001, pp. 335-348. 

tribalizarea societăţii, epoca post-datoriei —- Zygmund Bauman, uitarea 
fiinţei - Heiddeger, răsturnarea raportului dintre autor şi lector, disemi- 
narea oricărei forme de unitate a spiritului — Jaques Deridda, autorefle- 
xivitatea creaţiilor - Steven Connor, infatuarea discursului și autovali- 
darea sa - Charles Newman, criza legitimării - Habermas, disoluția me- 
ta-narațiunilor, declinul autorităţii culturale europene şi mercantilizarea 
cunoaşterii — Jean Francois Lyotard, absenţa oricărei structuri, moartea 
omului şi o separație între formele de exercitare a cunoașterii şi puterii 
- Michel Foucault, sfârşitul istoriei - Fukuyama, devenirea istoriei un 
scop în sine - Berdiaev, etica delegitimării, discreditarea idealului uman 
şi a ideii de datorie umană, turbocosnumul şi cinematografizarea cultu- 
rii - Gilles Lipovetsky, marginalizarea instituțiilor academice în raport 
cu viața publică - Terry Eagleton”.. 

Desigur, nu este locul aici pentru analiza profundă a tuturor aces- 
tor transformări ale vieţii, a cauzelor și a efectelor pe care acestea le au 
asupra condiției umane. Vom face în cele ce urmează câteva remarci 
privitoare la întâlnirea dintre știință, sfera tehnică, reflecția filoso- 
fică şi consideraţiile teologiei ortodoxe, în aceste coordonate ale 
postmodernităţii. 


1.1.2. Modificări majore în discursul științific şi în dezvoltările 
tehnologiilor: autonomie, pluralism și utilitarism profitabil 


Termenul grecesc rExvn, care se află la rădăcina cuvintelor „tehni- 
că” și „tehnologie, are o lungă istorie şi câteva semnificaţii care ar pu- 
tea evidenția unele mutații recente. Folosit în vremea lui Platon pen- 
tru a desemna orice iscusință în a face ceva, o competenţă profesională 


51 Alte abordări utilizate pentru această secțiune: Jean-Francois LyOTARD, Condiţia 
postmodernă: raport asupra cunoașterii, traducere şi prefață de Ciprian Mihali, Ed. 
Babel, Bucureşti, 1993; Steven CoNNoR, Cultura postmodernă: o introducere în teoriile 
contemporane, Ed. Meridiane, Bucureşti, 1999; Zygmunt BAUMAN, Etica postmodernă, Ed. 
Amarcord, Timişoara, 2000; Matei CăĂLInEscU, Cinci fețe ale modernității: modernism, 
avangardă, decadenţă, kitsch, postmodernism, Ed. Polirom, Iaşi, 2005; David HanvEY, 
Condiţia postmodernității: o cercetare asupra originilor schimbării culturale, Ed. Amarcord, 
Timişoara, 2002; Doru ToMPEA, Provocarea postmodernă: noi orientări în teoria socială, Ed. 


Polirom, Iași, 2001. 

situată în opoziţie cu ceea ce este instinctiv (vot), cuvântul TExvn are, 
începând cu Aristotel, înţelesul de ştiinţă aplicată“. Pe de o parte, este 
important de spus aici că TExvn, folosit în general în tradiția greacă cu 
semnificaţia de „meşteşug”, „iscusință”, „artă” sau „știință aplicată, în- 
seamnă de fapt un anumit tip de cunoaștere orientată spre producerea 
unor lucruri sau valori. Pe de altă parte, în legătură cu rexvn trebuie 
remarcată deosebirea acestor producții cuprinse în sfera lui şi o altă arie 
practică (vos), pe care grecii o legau de viețuirea înțeleaptă, de practi- 
carea virtuților (adică ppovnois)?. 

Michel Henry sesizează că, în sens originar, râxvn desemnează „un 
a face care poartă în sine propria sa cunoaștere”, o cunoaştere originară 
„care îşi află esența în faptul de a face”*%4. Plecând de aici, el conchide 
că, la origine, rexvn nu este altceva decât „expresia vieţii”, „punerea în 
operă a puterilor corpului subiectiv”3%%. 

Desigur, raportul acesta dintre tehnică și ştiinţă, în forma pomenită 
în gândirea greacă, nu a rămas neschimbat. În filosofia ştiinţei găsim că 
la începutul Evului Mediu, ştiinţa și tehnica s-au dezvoltat împreună, 
într-un proiect ce urmărea progresul comunităților omenești, urmând o 
perioadă în care știința se dezvoltă autonom, anume între secolele XVII- 
XIX. Ulterior avem de-a face cu o resituare a raportului ştiință-tehnică, 
determinate de descoperirile extraordinare ale fizicii şi biologiei din se- 
colul al XX-lea, precum și de aplicaţiile informaticii, elemente care şterg 
tot mai mult granițele dintre știință și tehnologie. 

Toate acestea se dovedesc importante întrucât, aşa cum vom ve- 
dea în continuare, tehnica, deși a invadat lumea în care trăim, are în 
multe privinţe legături tot mai slabe cu viața. Valuri succesive, în calea 
istoriei ultimilor decenii, au produs toate aceste transformări: industria- 
lizarea şi pătrunderea științelor în mecanismele de planificare și dezvol- 
tare economico-socială, boom-ul economic al anilor '60, urbanizarea, 
abundența şi diversificarea sectorului de servicii, apariția industriilor 


%2 Francis PETERS, Termenii filosofiei grecești, Ed. Humanitas, Bucureşti, 1997, p. 268. 
* Francis PETERS, Iermenii..., p. 269. 
33 Michel HENRY, Barbaria, Ed. Institutul European, Iași, 2008, p. 83. 


%5 Michel HENRY, Barbaria, p. 87. 
** [lie PâRvu, Introducere în epistemologie, Ed. Polirom, Bucureşti, 1998, pp. 93-96. 

culturale standardizate, invazia piețelor de larg consum cu produse teh- 
nice, destinate uzului casnic toate catalizate de rețelele de mediatizare. 

Postmodernitatea se distinge oarecum de perioada anterioară ei 
prin faptul că acum ştiinţa este tot mai mult aservită tehnologiilor. Scur- 
tarea timpului, comprimarea spațiului, metamorfozele muncii şi educa- 
ţiei, reorganizarea spaţiului public, explozia industriei de divertisment, 
amenințarea mediului înconjurător, relativismul moral, toate acestea 
sunt identificate astăzi ca schimbări majore. Devine tot mai evidentă 
expansiunea utilitarismului, o anumită gândire slabă, care depăşeşte cu 
greu suprafața lucrurilor, o gândire „operatorie”* orientată spre „creş- 
terea performanței şi a „output-ului operaţional”*%, a ceea ce este profi- 
tabil, valorificabil în plan economic. 

Orientată tot mai mult spre tehnică, știința închide orizontul meta- 
fizic al vieţii. Opțiunile morale devin ambivalente - „util” nu este neapă- 
rat „bun, sau „frumos” nu trebuie să fie „adevărat”** — încât s-ar putea 
spune că vremurile actuale aparțin „ambiguităţii morale puternic resim- 
țite”, în care există o libertate de alegere „de care înainte nu se bucura 
nimeni”, dar care „ne şi aruncă într-o stare de nesiguranţă ce înainte nu 
a fost niciodată atât de agonizantă”*, 

Trăim într-o epocă dinamică, în care tehnica şi ştiinţa se delimitează 
din ce în ce mai greu şi se pătrund din ce în ce mai des. Se întrevede faptul 
că preluând tot mai multe roluri şi activități omenești, tehnica dovedeşte 
un anumit „rol derizoriu” care îi este lăsat „vieții şi cunoaşterii sale”. To- 
tul pare a fi construit din ce în ce mai mult de către știință, cum constată 
Michel Henry, şi din ce în ce mai mult în funcţie de ea şi pentru ea?*?. 

În fine, în studiul său privind condiţia postmodernă din 1979, Lyo- 
tard remarcă faptul că ştiinţa reprezintă o întreprindere umană care se 
autolegitimează. În același timp, ea luptă împotriva jocului de limbaj al 


37 Maurice MERLEAU-PONTY, Ochiul și Spiritul, Ed. Casa Cărţii de Știință, Cluj, 
1999, p. 15. 

3% Steven CONNOR, Cultura postmodernă... p. 43. 

* Zygmunt BAUMAN, Etica postmodernă, p. 9. 

*0 Zygmunt BAUMAN, Etica postmodernă, p. 26. 

%1 Michel Henny, Barbaria, trad. Irina Scurtu, Ed. Institutul European, Iași, 2008, p. 9%. 


%2 Michel HENRY, Barbaria, p. 97. 

naraţiunii, pe care îl asociază cu ignoranța, barbaria, prejudecata, su- 
perstiţia sau ideologia. Însă, dacă în perioada Revoluţiei Franceze, şti- 
inţa avea un rol central în împlinirea idealului de eliberare a umanită- 
ţii de sclavie, prin contribuţia ei la „atingerea libertăţii absolute", pe 
parcursul secolului al XX-lea ştiinţa pierde acest rol semnificativ. Sunt 
constatate o serie de limite în discursul științific, în precizia rezultatelor, 
în interiorul paradigmelor, ştiinţa „lovindu-se de paradoxuri şi punând 
întrebări indeterminabile, în sensul nu al unor întrebări care nu au răs- 
puns, ci al unor întrebări care — se poate demonstra în principiu - nu îşi 
pot găsi un răspuns'**. Treptat, siguranța discursului științific este tot 
mai puţin prezentă în spaţiul cultural, făcând loc pluralismului. 


1.1.3. Schimbarea percepției asupra spaţialității și temporalității 


Sub presiunea realizărilor tehnice, care au pătruns în toate aspectele 
vieţii noastre schimbând semnificativ coordonatele mediului de viață, 
spațiul și timpul traversează diverse forme de comprimare sau întinde- 
re, în cele mai neașteptate situații de viață. 

Este un fapt comun că mass-media produce o comprimare spațio- 
temporală, întrucât în special televiziunile și radiourile de ştiri sunt pre- 
ocupate să adune evenimente de pe întreg cuprinsul globului pe care 
le difuzează apoi, în timp real, pretutindeni. Însă comprimarea aceasta 
spaţio-temporală a pătruns și în câmpul vieţii cotidiene, fiind de exem- 
plu prezentă în accesul la hrană. Există, așa cum constată David Harvey, 
o comprimare spațio-temporală în noile obiceiuri alimentare, posibi- 
Jă prin circulația produselor de consum, printr-o globalizare a culturii 
alimentare, catalizată de rețelele supermarketurilor ce traversează toate 
continentele, şi care pun la dispoziţii hale imense ce pot strânge la un 
loc „întreaga bucătărie a lumii”**. Steven Connor evidenţiază, pe sea- 
ma altor autori, noi structuri spaţio-temporale în creaţiile artistice, în 
videoclipuri sau reclamele publicitare. 


33 Steven CONNOR, Cultura postmodernă..., p. 40. 
34 Steven CONNOR, Cultura postmodernă... p. 42. 
*% John TOMLINSON, Globalizare și cultură, Ed. Amarcord, Timișoara, 2002, p. 173. 

Dar, cum se ştie, temporalitatea, structura duratelor a suferit nume- 
roase alte modificări, fie că vorbim despre timpul petrecut în viața priva- 
tă sau în activităţile publice, fie că ne referim la temporalitate şi spaţiali- 
tate în creaţia artistică, în cazul filmului în format 3D sau al muzicii, sau 
la raportarea față de timp şi spațiu în desfășurarea unei călătorii urgente, 
cu un mijloc de transport rapid, dar şi la valoarea timpului în activitățile 
economice, în industrie sau în activităţile bancare și bursiere, întinse, 
de cele mai multe ori, pe meridiane diferite, având fuse orare distincte. 

Au apărut, de asemenea, mutații sau forme noi de receptare a spa- 
țialităţii şi distanțelor, determinate de alte aspecte ale globalizării, de 
pe urma mobilității profesionale, a deteritorializării activităților, dar 
şi ca rezultat al integrării unităţilor administrative mai mici în regi- 
uni politico-economice mai vaste. În același timp, spaţiul cultural se 
extinde şi se deschide către o dimensiune cosmopolită, prin circula- 
ţia persoanelor şi a producţiilor culturale, prin creşterea volumului 
de traduceri, prin internaționalizarea producţiilor muzicale şi de film, 
precum şi prin rețelele globale de distribuţie a producţiilor culturale 
sau prin internet. Marshall McLuhan observa, încă din 1964, că tehno- 
logiile media pot fi privite ca „extensii ale omului”, „extensii” spaţiale 
ale simțurilor umane sau ale corpului însuşi, care culminează cu vizi- 
unea „satului global” unde „circuitele electrice au răsturnat regimul 
timpului şi al spațiului şi revarsă asupra noastră, instantaneu și conti- 
nuu, preocupările tuturor celorlalți”. 

Simultan cu această deformare a spaţiului, se petrece o deforma- 
re a timpului, operată pe mai multe paliere. La modul poate cel mai 
amplu, mijloacele de comunicare în masă reduc, prin transmisiuni- 
le directe, timpul scurs de la petrecerea unui eveniment până la re- 
ceptarea lui de către public. În același timp, duratele trec mai ușor, 
întrucât densitatea de evenimente pe unitatea de timp este din ce în 
ce mai mare. Clipele sunt împovărate cu o sumedenie de evenimente. 
Constatarea existențială cu privire la trecerea timpului îi este aproa- 
pe interzisă astăzi spectatorului lumii, de mulțimea tot mai mare de 


345 Marshall MCLUHAN, Quentin FIORE, The Medium is the Massage, Penguin Books, 
Harmondsworth, 1967, p. 16, apud John ToMLINsoN, Globalizare și cultură, p. 217. 

întâmplări puse în undă care ajung să se înghesuie în centrul atenţiei 
lui, solicitându-i efortul de a le reţine şi înțelege. 

Într-un alt plan, distanțele, durata călătoriilor sunt comprimate 
prin accesul la transporturi performante, de mare viteză. În fine, mul- 
te ramuri din industrie, inclusiv industriile culturale, s-au specializat 
în „accelerarea timpului de circulaţie” a produselor, prin „producerea 
şi difuzarea imaginilor”, dar și „accelerarea timpului de circulaţie a 
capitalului în producție, comercializare şi consum, care face ca viito- 
rul să nu mai poată fi perceput decât în măsura în care este integrat 
în prezent”, şi în care şi „experienţa trecutului se comprimă într-un 
prezent copleşitor'*”. 

Un impact chiar mai puternic decât circulaţia producţiilor culturale 
se face simțit prin intermediul mijloacelor de comunicare utilizate de 
fiecare persoană în parte. Telefonul, internetul, videoconferința, telepre- 
zența nu sunt altceva decât posibilități tehnice de abolire a distanțelor 
și de extindere a spaţiului de prezenţă, dincolo de limitele simţurilor, 
de perimetrul în care trăim fizic. Ţinând seama de acestea, s-ar putea 
spune că omul se raportează diferit la spaţiu, întrucât poate fi prezent 
chiar şi acolo unde nu este prezent fizic: „evoluţia mijloacelor de comu- 
nicare a scăzut importanța prezenței fizice pentru modul în care trăim 
experiența oamenilor şi a evenimentelor [...]. În ziua de azi, spaţiile li- 
mitate fizic sunt mai puţin importante, din moment ce informaţiile pot 
curge prin pereţi şi pot străbate în grabă distanțe mari. În consecință, 
unde te afli are mai puțină legătură cu ceea ce ştii sau trăieşti. Mijloacele 
electronice de comunicare au modificat importanța timpului și spaţiului 
pentru interacțiunea socială”**%. 

Într-o altă privinţă însă, s-ar putea spune că spaţiul se contractă. 
Este vorba aici de constatarea că perimetrul intimităţii e tot mai mult 
invadat de sfera publică, prin sarcinile profesionale care ocupă viața 
şi spaţiul casnic, dar şi procesul răsturnat, în care sfera privată pă- 
trunde în sfera publică, prin obişnuințele publicizării intimităţii, prin 


*7 David HARvEY, Condiţia postmodernităţii. O cercetare asupra originilor schimbării 
culturale, Ed. Amarcord, Timişoara, 2002, p. 292. 
*% apud John TOMLINSON, Globalizare și cultură, p. 217. 

expunerile vieţii personale în cadrul unor emisiuni de televiziune sau 
prin conexiunile la internet. Se propun aici situaţii precum cea a in- 
timităţii descorporate - care face referire la întâlnirile între persoane 
îndepărtate spaţial, produse în spațiul virtual, dar şi cea de intimita- 
te publică, cu trimitere la modul cum este receptată comunicarea cu 
cineva aflat la distanță, prin intermediul unei convorbiri telefonice 
purtată, cum se întâmplă adesea, într-un spaţiu public, în vecinătatea 
unor necunoscuţi””. 

Chiar dacă ne oprim doar la aceste indicii, putem trasa conturul 
unei situații noi de viață, unde avem de-a face cu alte structuri de spa- 
țiu-timp, pe care omul societăților contemporane, prin media sau prin 
modul în care consumă hrana, se situează diferit în raport cu timpul 
şi spaţiul lumii. 


1.1.4. Prefacerea raporturilor omului cu materia lumii 


Dezvoltarea fără precedent din ultimele decenii a continuat să pro- 
ducă mutații profunde și rapide în raportul dintre om şi natură, dar şi 
dintre om şi profesiile sale. Prin nanotehnologii sau prin fisiune nuclea- 
ră, de exemplu, ştiinţa şi tehnica oferă posibilitatea „construirii” de noi 
molecule sau elemente chimice, care nu există în mod natural, încât se 
poate spune că tehnica a depășit teritoriul manipulărilor clasice execu- 
tate cu materialul naturii, „producând” întrucâtva, o altă „natură, ar- 
tificială. Pe de altă parte, mașinile construite de om se apropie astăzi 
de „modul de existență al obiectelor naturale”, procedeele existente în 
natură sunt folosite tot mai mult în inginerie (mmimetica), iar tehnica mi- 
niaturizată este inaccesibilă mâinilor omeneşti, microprocesoare ce in- 
corporează o complexitate considerabilă de funcţii fiind folosite de către 
om fără să fie activate manual?%. În felul acesta, omul se îndepărtează tot 
mai mult de experienţa directă a naturii, resimțind și exercitându-și tot 
mai des, posibilitățile de manipulare, de stăpânire a lumii. 


3 John TOMLINSON, Globalizare şi cultură, pp. 230-237. 
35% Dominique BovRG, „Iehnică”, în Dicţionar de Istoria şi Filosofia Științelor, Dominique 

În același timp, prin faptul că tehnica preia tot mai multe roluri și 
activități omeneşti, omul şi viaţa par a fi trecute într-un plan secund; 
mersul lumii vădeşte „rolul derizoriu” care îi este lăsat „vieții şi cunoaș- 
terii sale”*!. Îngrijorarea lui Henry e justificată: totul pare a fi construit 
din ce în ce mai mult de către ştiinţă, şi din ce în ce mai mult în funcție 
de ea şi pentru ea. În lumea în care trăim, scrie el, „nu mai este necesară 
nici măcar intervenţia minimală a vieţii, de pildă sub forma unei pârghii 
de comandă ce trebuie deplasată, aceasta tinzând să dispară în măsura 
în care dispozitivul este proiectat în aşa fel încât să fie capabil să se au- 
toregleze şi să se autocontroleze el însuși”*?. S-ar putea spune deci, că 
pe măsură ce tehnica se dezvoltă, iese tot mai mult la iveală o anumită 
autonomie a activităţilor ei, şi o extindere a ei care ameninţă viața. 


1.2. Mutaţii majore în înțelegerea muncii, 
în raportarea la semeni și la lume 


1.2.1. Metamorfozele muncii 


Am văzut că știința şi tehnica au produs mutații importante privind 
modul cum receptăm materia lumii, spațiul și timpul ei, şi că toate aces- 
tea au o rădăcină importantă în chiar felul de a face ştiinţă. 

Este semnificativă aici observaţia lui Michel Henry, potrivit căreia 
utilizarea excesivă a tehnicii poate determina atrofierea puterilor ome- 
neşti, slăbirea capacităţilor noastre de a ne deschide către lume. Tot ceea 
ce făcea omul în trecut, constată Henry, face acum robotul. „Doar că 
robotul nu face nimic, el nefiind decât declanșarea și funcționarea unui 
mecanism. Singura acțiune reală care subzistă [...] este actul de a apăsa 
pe un buton de comandă. Încă de la începutul erei industriale şi ca sim- 
plu efect al înlocuirii progresive a „forței de muncă” cu energiile natura- 
le, era posibilă prefigurarea reducerii activității lucrătorilor la o muncă 
de supraveghere, care echivalează cu atrofia cvasitotalității potenţiali- 
tăților subiective ale individului viu şi, astfel, cu o stare de neliniște şi 


%1 Michel HENRY, Barbaria, p. 96. 
%2 Michel HENRY, Barbaria, p. 97. 

nemulțumire crescânde”**?. S-ar putea spune că mașinile moderne, dis- 
pozitivele tehnice performante „iau” din mâna omului tot mai mult și 
mai des „peticul de natură” explorat în mod obișnuit prin munca pro- 
prie. Tehnica preia tot mai multe din lucrurile şi resursele cu care omul 
era obişnuit să lucreze, restrângându-și semnificativ orizontul experien- 
țial, conducând treptat, către ceea ce Gadamer consideră a fi o adevărată 
inculturație a simţurilor. 

Mai mult decât atât, dispozitivele tehnice tot mai performante, 
aşa cum afirmă Michel Henry, dictează astăzi tot mai mult lucrătoru- 
lui, stabilind prin funcţiile lor, „natura şi modalitățile puținului care-i 
rămâne [omului] de făcut”, încât, în munca propriu-zisă, nu se mai 
ţine cont de om decât „în măsura exactă în care dispozitivul trebuie 
să permită intervenţia” lui. Cel mai adesea, cum constată alți autori, 
astăzi, în munca industrială, deprinderea unei profesii se desfăşoară 
într-o direcţie opusă parcursului tradițional al uceniciei. În culturile 
vechi deprinderea unei meserii putea fi trecută în rândul experiențe- 
lor întrucâtva iniţiatice. În prezent însă, lucrătorul nu mai pune nimic 
din el însuşi în ceea ce face. Profesia înseamnă acum desfășurarea 
unor acțiuni, gesturi sau comportamente standardizate, pentru că, în 
cazul multor profesii, activitatea nu constă decât în „a face să se miște 
o mașină”, în execuția mecanică a unor mişcări, fără a le mai înțelege 
rațiunea sau rezultatul, încât, mașina va fi cea care va realiza în reali- 
tate obiectul”?. 

Tot la acest capitol, care face referire la mutaţiile majore ale mun- 
cii, şi la felul cum ea este afectată de tehnologii, e semnificativă şi di- 
minuarea considerabilă a responsabilității morale. Exemplele ce pot 
fi date aici au în atenţie divizarea muncii. Zygmunt Bauman, într-o 
evaluare a eticii postmoderne, proclamă o adevărată eră a post-dato- 
riei: „prin specializarea şi funcţiile pentru care timpurile noastre sunt 
notorii [...], aproape fiecare acţiune implică mulți oameni şi că fie- 
care dintre ei face doar o mică parte din lucrarea generală [...] încât 


%5 Michel HENRY, Barbaria, pp. 95-96. 
35 Michel HENRY, Barbaria, p. 96. 
35 Rene GUENON, Domnia cantității și semnele vremii, Ed. Humanitas, București, 


2008, p. 74. 

nimeni nu poate revendica în mod rezonabil şi convingător (sau nu poa- 
te fi acuzat de) „paternitatea” (sau responsabilitatea) pentru rezultatul 
final. Păcat fără păcătoși, crimă fără criminali, vină fără vinovaţi! Răs- 
punderea pentru consecinţe este, ca să spunem aşa, navigantă, negă- 
sindu-și nicăieri limanul firesc*5$. 


1.2.2. Distorsiuni ştiinţifice şi tehnice în receptarea lumii şi a vieții 


În această nouă manieră de înţelegere a ştiinţei, absorbită de teh- 
nică”, raporturile omului cu lumea se schimbă. Ştiinţa ancorează viaţa 
şi reflecția omului tot mai mult în lumea materiei. Fixaţia în concretul 
lumii sensibile se face şi mai mult prin multitudinea dispozitivelor teh- 
nice care invadează viața şi care deservesc nu doar nevoile omului, ci şi 
plăcerile trupului. Până la urmă, ştiinţa pare să rămână atașată de fizica 
corpurilor până și în cele mai metafizice preocupări ale ei. Prin felul 
în care este preocupat de originea şi finalitatea universului, căutând o 
teorie întru toate explicativă, mintea omului, observă Alexei Nesteruk, 
„fizicalizează taina originii”, tinzând să o caute în forma unei cauze de- 
scriptibile printr-o teorie științifică. Cosmologia, aşadar, ultimul proiect 
ce mai păstrează urmele unei deschideri metafizice, prin intenţiile de 
cuprindere a istoriei universului şi a ființei într-o explicaţie cu sens“, 
sfârşeşte tot în lumea materiei. 

Studiile comportamentului uman evidențiază că în regiunile urbane 
se conturează adevărate „pattern-uri”, tipologii specifice: petrecerea tim- 
pului liber în spaţii destinate cumpărăturilor, durate de timp mai mari 
alocate divertismentului, durate importante de timp alocate programelor 
informative și activităţilor de socializare petrecute în spaţii publice, par- 
ticipare la viața comunități, prin implicarea în activitățile organizaţiilor 
civile sau prin intermediul grupurilor existente în spațiul virtual. 


* Zyamunt BAUMAN, Etica postmodernă, p. 24. 

57 Dominique BouRG, „Lehnică”, în Dominique LECcOURT (coord.), Dicţionar de istoria 
și filosofia ştiinţelor, p. 1320, col. II. 

5% „Filosofia — scrie Edmund Husserl — debutează sub forma cosmologiei: aşa cum 


>» 


este, ea este de la sine, mai întâi interesul ei teoretic, orientată spre natura corporală” (Criza 
umanității europene și filosofia, Ed. Paideia, Bucureşti, 1997, p. 56). 

Între cele mai pregnante schimbări, cu uşurinţă se poate vedea cum 
omul experiază un alt raport cu natura. În marile oraşe, viața lui şi a co- 
munităţilor, în general, se desfăşoară la o distanţă tot mai mare de terito- 
riul mediului natural. În urbea luminată și zgomotoasă, privirea omului, 
capabilă să întâlnească abisul înstelat al cerului, se oprește de cele mai 
multe ori la altitudini mărunte, orizontul deschiderii lui rămâne captiv 
în perimetrul orașului. Sufletul omenesc, chemat spre reflecția metafizi- 
că şi spirituală, nu întâlneşte prea des noaptea tainică a universului, în- 
cât are rar prilejul să vadă în sine şi în el miracolul vieţii şi al conștiinței. 
Admiraţia omului trece rar, ca şi vederea lui, dincolo de lumea operelor 
omeneşti care stăpâneşte cea mai mare parte din oraş. 

Pe de altă parte, natura mai are doi concurenţi importanţi în cuce- 
rirea timpului liber de care dispune astăzi omul: televizualul și virtu- 
alul. Pe de o parte, avem de-a face cu nenumărate forme de programe 
de entertainement televizat, filme, seriale, emisiuni de ştiri ce prezintă 
evenimente din toată lumea, într-o formă bine realizată, cu un suport 
tehnic și o calitate a imaginii de foarte bună calitate. Statisticile arată 
că omul recent alocă, în medie, între două şi patru ore pe zi televi- 
zorului. Pe de altă parte, un întreg univers virtual se extinde tot mai 
mult în fiecare clipă, cu fiecare ofertă, cu fiecare website, cu fiecare joc 
pus în vânzare, cu fiecare nou utilizator care se conectează la imensa 
lume virtuală ascunsă în spatele ecranelor computerelor, extinsă, în 
plasa de sute de mii de kilometri de fire, peste întreg pământul. În felul 
acesta, realul este cuprins de virtual. „Ne aflăm, scrie Lipovetski, pe 
ultima culme: acum realul intră în virtual. Cu «virtualul-real», jocul 
on-line hipermodern a inventat ecranul oximoronic care, unind con- 
trariile, falsul şi adevărul, fictivul şi autenticul, dă naştere unei forme 
experienţiale inedite”. Prin aceasta, utilizatorul, care poate fi un om 
respectabil în viaţa de toate zilele, „experimentează” în virtual, sub 
protecţia unei identități false, camuflat în trupul şi în chipul unui ava- 
tar, o viaţă eliberată de orice constrângere legală sau morală, într-o 
comunitate situată înafara oricărei jurisdicții reale. EI pare să găsească 
aici spaţiul perfect pentru „exprimarea” liberă a vieții, teritoriul ideal 


35 Gilles LIPOVETSKY, Jean SERROY, Ecranul global: cultură, mass-media și cinema în 
epoca hipermodernă, Ed. Polirom, lași, 2008, p. 267. 


APOLOGETICA ORTODOXĂ 325 


pentru irumperea tuturor defulărilor sale, locul cel mai potrivit pen- 
tru expresia impulsurilor eliberate de orice formă de cenzură. 

Filosoful german Hans-Georg Gadamer observa într-un studiu, 
faptul că formarea omului presupune, între altele, și o formare a simțu- 
rilor. El propunea, în acest sens, ideea de cultură a simțurilor, o cultură 
care ar trebui să vizeze dezvoltarea a ceea ce el a numit „inteligența sim- 
țurilor”, în sensul unei deschideri care să se opună „comportamentului 
instinctiv, prejudecăților necontrolate, deformării cauzate de afecte și 
invaziei haotice de stimuli'*%. Chestiunea este remarcată şi de Connor, 
care îl invocă pe Jean Baurdillard, critic recunoscut al postmodernității 
mediatice: „Masa totală a reprezentărilor în film, televiziune, publici- 
tate, şi expansiunea exponențială a informaţiei nu numai că amenință 
integritatea lumii private, ci de fapt desfiinţează însăși distincţia dintre 
privat şi public. Așa cum lumile private ale unor indivizi reali sunt ne- 
cruțător acaparate de televiziuni, prin înmulţirea explorării familiare a 
vieților private şi a documentarelor care afişează intimitatea lor, tot la 
fel, şi universul privat ajunge să cuprindă sau să găzduiască lumea publi- 
că a evenimentelor reale care devin pe loc accesibile, grație televizorului 
din fiecare cameră de zi” „Explozia de transparență, cum o numeşte 
Connor, e considerată de Baudrillard „obscenitate, întrucât „nu mai 
există niciun spectacol, nicio scenă”, şi pentru că „totul este expus în 
lumina crudă şi neiertătoare a informaţiei şi comunicării *%. 


1.2.3. Schimbări majore în maniera de raportare 
a omului la semeni 


O parte importantă din populaţia lumii trăiește în comunități urba- 
ne. La nivelul anului 2000, statisticile arătau că 75% din populaţia țărilor 
dezvoltate este situată în zone urbane cu populație densă". Abordări 


*0 H.-G. GADAMER, „Omul şi mâna în procesul de civilizaţie actual”, în vol. Elogiul 


Teoriei. Moștenirea Europei, Ed. Polirom, Iași, 1999, p. 100. 

*5 Steven CONNOR, Cultura postmodernă. O introducere în teoriile contemporane, Ed. 
Meridiane, Bucureşti, 1999, p. 243. 

* The State of the worlds cities report 2001, Nairobi: United Nation Center for Human 

sociologice importante au avut în atenție fenomenul urbanizării, sco- 
țând la iveală rădăcinile lui economice și industriale, dar și implicaţiile 
culturale sau sociale (cum ar fi schimbarea practicilor comunicării inte- 
rumane prin folosirea mijloacelor de comunicare la distanță sau diversi- 
ficarea mediilor informative, presă, radio, televiziune, internet). 

Fără îndoială, există numeroase avantaje sau beneficii pentru locu- 
itorii zonelor urbane. În cuprinsul lor sunt, de regulă, servicii medicale 
mai bune, o ofertă educaţională mai variată, mai multe locuri de muncă, 
o reţea de pieţe, dar și servicii de transport şi utilități. Există numeroase 
beneficii de pe urma convieţuirii în așezări urbane, chiar dacă orașele 
sunt aglomerate. De exemplu, unele rezultate care arată că folosirea pe 
scară largă a dispozitivelor electronice sau inteligente, a ecranelor infor- 
mative, utilizarea telefoanelor mobile și a internetului precum și accesul 
la celelalte servicii, reprezintă tot atâtea experienţe ce par să determine 
o dezvoltare mai rapidă a inteligenţei copiilor**. În mod cert, sunt multe 
alte situații aspecte care ar putea fi adăugate aici. 

Totuși, o serie întreagă de aspecte negative au devenit pregnante în 
comunitățile aglomerate: declinul instituţiei familiei, destructurarea co- 
munităţii, erodarea codurilor morale, dezorganizarea socială, creșterea 
ratei criminalității, adâncirea inechităţilor sociale?*. În numeroase zone 
urbane extinse locuiesc în prezent, mai ales la periferie, persoane mar- 
ginalizate, stigmatizate, unele profund afectate de sărăcie, altele victime 
ale discriminării. Periferiile marilor orașe ascund, de multe ori, şi per- 
soane cu un comportament reprobabil sau consumatori de droguri, per- 
soane fără familie, fără adăpost sau fără venituri, infractori sau persoane 
violente; de multe ori, persoane de acest fel sunt prezenţe „obişnuite” în 
zonele sărace sau depărtate de centrele administrative ale marilor oraşe 
civilizate. La aceste situaţii se adaugă și faptul că urbanizarea reprezintă 
un mediu de insecuritate profesională**. 


3 Mary GAUVAIN et al., Contributions of Societal Modernity to Cognitive Development: A 
Comparison of Four Cultures. Child Development, 2009, vol. 80, nr. 6, p. 1628. 

354 A.T. GERONIMUS, „Urban Life and Health”, în: International Encyclopedia of Social 
and Behavioral Sciences, Oxon, UK: Elsevier, 2001, vol. 24, pp. 16026-16029. 

%5 E. ANDERSON, „Urban Entography”, în International Encyclopedia of the Social- 
Behavioral Sciences (2001), Neil ]. SMELSER, Paul B. BALTES (eds), în versiune electronică. 

Dar raporturile între semeni se resimt şi de pe urma întâlnirii omu- 
lui cu eficiența procedeelor tehnice. În bună măsură, mania proceduri- 
lor şi formalizarea acţiunilor individuale sau colective din spaţiul public, 
ar putea fi privită ca rezultat al încredințărilor privind eficienţa tehnicii 
în materie de producție. H.-G. Gadamer remarcă, de exemplu, „efici- 
entizarea” relaţiilor interumane din spațiul profesional sau educaţional, 
chestiune care lipsește, până la urmă, lumea vieții de experiențele for- 
mative, de inițiativele de întrajutorare, de expresiile vii ale iubirii dintre 
semeni. Exemplul cel mai facil de relaţii formalizate îl oferă serviciile 
publice. Dezumanizarea, extensia procedurilor non-umane în rândul 
serviciilor este prezentă adesea acolo unde relațiile interumane clienţi- 
angajați sunt sau se doresc a fi standardizate. Un exemplu bun aici ar 
putea fi restaurantele fast-food, unde mișcarea angajaţilor este atent su- 
pravegheată, iar programele de pregătire a personalului transmit sce- 
nariile pe care angajaţii trebuie să le cunoască şi să le aplice în relaţia 
cu publicul consumator. Sunt stabilite deja propoziţiile de întâmpinare, 
maniera de raportare, celelalte elementele cheie ale comportamentului 


zilnic de la locul de muncă. 


1.2.4. Proximitatea fizică și distanța morală faţă de semeni 


Toate acestea ne îndreptățesc să afirmăm și altceva: că viaţa în 
aglomerările urbane ne poate îndepărta şi de semenii noștri. Profesia 
sau de stilul de viață, valorile împărtășite sau vestimentația, multe alte 
aspecte ale vieții pot deveni şi devin adesea criterii de departajare a 
semenilor noștri, a vecinilor sau cunoscuţilor. Sociologii afirmă că, ur- 
mărind să instituie un teritoriu de viață cât mai confortabil, omul din 
mediul urban trasează granițele de siguranță. În lumea lui imaginară, 
el include pe cei ce par să îi semene, persoanele care împărtășesc ace- 
lași sistem de valori sau standard de viaţă?”. În acest teritoriu imagi- 
nar omul se simte mai protejat, pentru că, spun sociologii, el crede că 


3 George RITzER, Globalizarea nimicului, Ed. Humanitas, Bucureşti, 2010, p. 44. 
%7 Zygmunt BAUMAN, Tim MAY, Gândirea sociologică, Ed. Humanitas, Bucureşti, 

poate înţelege, cu mai multă ușurință, intenţiile şi mesajele semenilor 
săi, atitudinile şi comportamentele lor. 


1.2.5. O radiografie a comunităţii secularizate: 
necunoscuți, străini și duşmani 


Omul se îndepărtează tot mai mult de semenii săi, pe care îi catalo- 
ghează ca fiind diferiți. De aceea, în marile orașe, în multe situaţii oamenii 
nu sunt doar necunoscuți între ei. Adesea, pentru locuitorul orașului, ne- 
cunoscuți sunt străini şi, în multe situații străinii sunt dușmani. Tendin- 
ţa aceasta de segregare a populaţiei se manifestă adesea prin instaurarea 
unei distanţe spirituale între cei ce se consideră diferiți, sau prin separarea 
geografică, în cartiere şi suburbii, în teritorii destinate, în principal, unui 
anumit „tip” de locuitori: „Zonele rezidenţiale exclusive, spune Zygmunt 
Bauman, păzite de companii specializate particulare, nu sunt decât un 
exemplu al fenomenului, în care cei cu mijloace financiare îi exclud pe cei 
care nu se bucură de posibilități ce decurg din venit şi avere "8. La fel se 
întâmplă și în cazul unor locuri publice, unde se practică selecţia clienților 
după diverse criterii, vestimentație, vârstă sau culoarea pielii, tocmai în 
ideea de a „verifica” identitatea necunoscuților, transformându-i de fapt 
din străini în „persoane concrete” ce împărtășesc aceleaşi „valori”. 


1.2.6. Neatenţia politicoasă - nepăsare civilizată 
pentru protejarea intimității 


Este important de subliniat faptul că, potrivit consideraţiilor de 
ordin sociologic, locuitorii marilor oraşe tind să evite întâlnirea cu 
necunoscuțţii. E ceea ce sociologul Ering Goffman a numit neatenție 
politicoasă arătată străinilor, caracterizată prin „modalităţi complexe 
de a ne preface că nu privim și nu ascultăm, sau de a adopta posturi 
ce sugerează că nu vedem şi nu auzim, ba chiar că nu ne pasă de 
ceea ce fac cei de lângă noi'"*. Neatenția politicoasă a devenit, în 


* Zygmunt BAUMAN, Tim May, Gândirea sociologică, p. 61. 
% Zygmunt BAUMAN, Tim May, Gândirea sociologică, p. 62. 

multe situaţii, o adevărată rutină, marcând decisiv raportările omu- 
lui la semenii săi. 

Oamenii simpli din comunităţile rurale au o altă conduită în locu- 
rile publice, în metrou, în locurile unde sunt învecinaţi cu semenii lor. 
În multe cazuri ei sunt miraţi de răceala raporturilor interumane mani- 
festată de cei ce locuiesc în oraș, mai ales atunci când oamenii stau fizic 
foarte aproape unii de alții, în metrou sau în lift. Este ceea ce remarcă 
sociologul Bauman: „Nou veniţii (în comunitatea urbană), neobișnuiți 
cu contextul urban, sunt adesea frapaţi de astfel de obișnuințe, care pot 
însemna pentru ei o stranie asprime şi o rece indiferență din partea po- 
pulaţiei. Oamenii sunt incredibili de apropiați din punct de vedere fizic, 
însă spiritual par depărtaţi unii de alții. Pierduţi în mulțime, avem un 
sentiment de abandonare, de «fiecare pe cont propriu», sentiment care, 
la rândul lui, duce la singurătate”*. 

În înţelegerea lui Bauman, răceala aceasta în raporturile dintre oa- 
meni nu este altceva decât o formă de „salvare” a propriei intimități în 
fața asaltului public de întrebări pe care curioşii de lângă noi ar putea să 
îl lanseze ca replică la deschiderea și interesul pe care noi l-am arătat față 
de ei. În același timp însă, scrie Bauman, protejarea sau salvarea intimi- 
tăţii se face cu un preţ scump: pierderea sprijinului, a solidarității soci- 
ale. Singurătatea, scrie el, este prețul plătit pentru protejarea spaţiului 
privat: „Odată cu explozia fantastică a vieții urbane, vine şi indiferența 
rece a oamenilor, alimentată de multitudinea interacțiunilor determina- 
te de schimbul de bunuri și servicii”. 

Ceea ce se pierde, continuă Bauman, în toate acestea, este tocmai 
caracterul moral al relaţiilor umane. Societatea urbană, prin paleta largă 
de servicii, prin vastele spaţii comerciale și prin industria divertismen- 
tului, oferă astăzi oamenilor posibilitatea să se întâlnească unii cu alții, 
să comunice aproape în permanenţă, dar fără să participe existenţial 
unii la viaţa altora. Oamenii se întâlnesc foarte des, dar se ajută tot mai 
puţin. Întâlnirile sunt plăcute, dar ecoul lor se șterge repede. Aceasta se 
poate observa chiar şi numai păstrând perspectiva sociologiei, întrucât 


* Zygmunt BAUMAN, Tim May, Gândirea sociologică, p. 62. 
% Zygmunt BAUMAN, Tim May, Gândirea sociologică, p. 63. 

responsabilitatea morală pentru semeni presupune un altruism necon- 
diționat, impulsul de a ajuta, fără să fie necesară o acoperire în beneficii. 
Urbanizarea face ca oamenii să trăiască în orașe cu densități tot mai 
mari, în proximitatea tot mai strânsă a semenilor lor, dar să experieze 
o singurătate din ce în ce mai pronunţată, o distanță morală tot mai 
greu de depășit către semenii lor. De aceea, sociologul amintit afirmă 
că neatenția politicoasă, ca formă de protecţie împotriva străinilor ce ar 
putea tulbura ordinea spaţiului nostru privat, „nu este prea departe de 


indiferența morală'*?. 


Subiecte 

1. Enumeraţi câteva caracteristici ale postmodernităţii 

2. Prezentaţi câteva din efectele pe care producţiile culturale şi teh- 
nice ale postmodernităţii le au asupra vieții spirituale personale și co- 
munitare 

3. Care este perspectiva vieții spirituale privitoare la cultura și ofer- 
ta divertismentului? 

2, Sistemul tehnologic actual - factor determinant 
în dizolvarea și deturnarea identităţii și vieții 
personal-comunitare din societatea contemporană 


Cuvinte cheie: tehnologie, utilitarism, eficienţă tehnocratică, sistem tehno- 
logic, persoană, comuniune. 


2.1. Momente şi tendințe semnificative în istoria 
şi filosofia tehnologiei 


Se poate afirma că în perioada interbelică au existat anumiţi pio- 
nieri în cercetarea care vizează istoria tehnologiei şi impactul acesteia în 
societate. În acest sens pot fi amintiți Abbot Payson Usher (A History of 
Mechanical Inventions, 1929), Lewis Mumford (Technics and Civilizati- 
on, 1934), Roger Burlingame (March of the Iron Men, 1938; Backgrounds 
of Power, 1949). Totuşi, istoria tehnologiei se consolidează ca o cerceta- 
re teoretică distinctă, ca o disciplină academică în deceniul al şaptelea 
din secolul al XX-lea. Încă dintru început, istoria tehnologiei a avut un 
caracter interdisciplinar, întrucât a vizat implicaţii în diferite domenii. 

În cele ce urmează, vom evidenția foarte pe scurt trei momen- 
te semnificative din istoria tehnologiei (Francis Bacon, James Watt şi 
revoluţia informatică). Francis Bacon este cel care a evidenţiat relaţia 
dintre ştiinţă şi tehnologie, posibilitatea de a valorifica într-un mod apli- 
cat cercetările din ştiinţă, astfel încât acestea să fie reflectate în invenții 
tehnologice. El a asociat tehnologia cu o capacitate de control și de do- 
minare a naturii. În această perspectivă, încă dintru început se poate 
constata o anumită reciprocitate între tehnologie și magie. Prin magie se 
urmărea modificarea naturii şi obținerea unor rezultate imediate. 

Tehnologia are o motivaţie similară magiei (în acest sens este sem- 
nificativă afirmaţia lui Ioan Petru Culianu care definea tehnologia ca 
magie democratizată; ceea ce făcea odinioară magicianul inițiat este 

accesibil astăzi demosului prin intermediul tehnologiei), doar că ea re- 
prezintă formula secularizată a magiei. Tehnologia urmăreşte aceleași 
obiective de control şi de putere, de manipulare a naturii şi a oamenilor, 
dar fără să mai presupună ritualurile de tip magic. Acestea sunt substi- 
tuite de invențiile tehnologiei. Bacon a susținut că civilizația occidentală 
poate să-și impună supremaţia politică și militară asupra lumii, întrucât 
poseda trei invenţii tehnice: compasul maritim, tiparul și tunul. 

Ştiinţa dezvoltată de Galileo Galilei, prin orientarea către măsurare, 
prin perspectiva sa fizicistă va contribui la intensificarea cercetărilor cu 
aplicaţii concrete în tehnică şi tehnologie. Antoine Parent va deschide 
în 1704 discuţia despre „perfecţiunea” mașinilor, utilizând calculul în 
identificarea soluţiei pentru eficienţa optimă a randamentului morii de 
apă. În mod special, revoluţia industrială din Anglia, începută în regiu- 
nea Manchester, va avea un impact semnificativ în dezvoltarea tehnolo- 
giei. Inventarea motorului cu aburi de către James Watt este considerată 
cea mai semnificativă descoperire din cadrul revoluţiei industriale. 

Revoluţia industrială, intensificată prin descoperirile lui Watt, va 
genera o mecanizare a muncii, o căutare consecventă de perfecţionare 
a sistemului de producţie, prin interacţiunea tot mai sporită dintre 
om și mașină. Revoluția industrială va contribui la apariția unor orașe 
artificiale, create în jurul fabricilor, la dezvoltarea unei civilizații a 
orașului diferită de universul tradițional al satului. Prin exodul unor 
populaţii compacte de la sate către oraşe, mulți oameni vor resimţi 
puternic sentimentul dezrădăcinării, precum şi o alienare cauzată de 
mecanizarea vieții. 

Un alt moment semnificativ în istoria tehnologiei îl constituie 
revoluţia informatică. Revoluţia în microelectronică a debutat în 
1947 când la Bell Laboratories din SUA a fost descoperit tranzistorul 
de către ]. Bardeen, W. Brattain și W. Shockley, o mică piesă realizată 
din germaniu. Începând cu 1950, mai multe firme realizează în masă 
diferite tipuri de tranzistori. Sunt câteva firme care în scurt timp se 
impun semnificativ în piață (de exemplu Fairchild Semiconductor). 
Următorul pas important este descoperirea circuitului integrat de că- 
tre Jack Kilby de la firma Texas Instruments şi de Robert Noyce de la 
Fairchild Semiconductor. 

Un moment determinant în cadrul revoluţiei informatice îl consti- 
tuie descoperirea microprocesorului de către Ted Hoff, un tânăr inginer 
de la o firmă mică, Intel. Prin cipul descoperit de Hoff, microelectronica 
s-a dezvoltat într-un ritm impresionant, în câteva decenii lumea deve- 
nind o rețea computerizată. În timp, cipurile au devenit mai mici, mai 
dense, mai ieftine şi mai bune, parametrii lor modificându-se într-un 
ritm extrem de accelerat (cifre concrete în acest sens pot fi consultate 
în diferite lucrări; de exemplu, pentru primele trei decenii până în 1990 
pot fi consultate cifrele în Tom Forester, High-Tech Society, MIT Press, 
Massachusetts, 1987, pp. 29-39). 

Momentul istoric unde a început şi a continuat perfecționarea teh- 
nologiei informaţiei îl constituie Silicon Valley (între San Francisco şi 
Standford). Silicon Valley s-a dezvoltat în domeniul microelectronicii și 
al tehnologiei informaţiei prin venirea în 1955 a lui William Shockley și 
prin activitatea firmelor dezvoltate în acea zonă (este vorba de firmele 
Shockley Semiconductor Laboratories şi Fairchild Semiconductor). Suc- 
cesul din Silicon Valley poate fi explicat, printre altele, şi prin atracția 
oraşului San Francisco. Oportunităţile din Silicon Valley au atras minți 
strălucite în zonă. 

Silicon Valley a devenit un simbol al unei anumite culturi a societății 
structurate prin tehnologia informaţională. Modul de a fi impus în sis- 
temul tehnologizat din Silicon Valley este dominat de munca obsesivă. 
De exemplu, Rogers și Larsen în lucrarea lor Silicon Valley Fever arată că 
unul dintre inginerii electronişti a lucrat 59 de zile fără pauză. Compe- 
titivitatea extremă generează o epuizare prin muncă, astfel încât multe 
persoane sunt nevoite să se pensioneze în jurul vârstei de 40 de ani (Iom 
Forester, High-Tech Society, p. 77). 

Trecând în revistă momentele semnificative din istoria tehnologi- 
ei, menţionate anterior, trebuie evidenţiate și anumite tendințe specifice 
din filosofia tehnologiei. Mai mulți cercetători au afirmat că tehnolo- 
giile au contribuit semnificativ în schimbarea valorilor. Progresul teh- 
nologic nu presupune implicit o creştere a valorilor. Prin intermediul 
tehnologiei sunt modificate repere la nivelul societăţii, unele dintre ele 
consacrate de-a lungul mai multor generaţii. Tehnologia a contribuit în 
mod semnificativ la impunerea anumitor structuri sociale şi culturale. 

În acest sens, Herbert Marcuse arată că o transformare tehnologică este 
în acelaşi timp una politică, având un rol în dezumanizarea persoanelor. 
EI arăta că tehnologia riscă să devină un instrument distructiv al puterii 
politice. Jacques Ellul arată că tehnologia generează un comportament 
standardizat în vederea obținerii unor rezultate predeterminate. Ast- 
fel, spontaneitatea vieții este convertită în raționalitate eficientă, tehnica 
transformând obiectivele în mijloace”. 

Plecând de la impactul vizibil asupra vieţii şi existenţei, la nivel per- 
sonal și social, s-a dezvoltat o legătură între filosofia tehnologiei și isto- 
ria tehnologiei. În dezvoltarea istoriei tehnologiei, există o tendință care 
insistă concret asupra istoriei invențiilor tehnice (cum au fost realizate 
şi cum funcționează artefactele). Există apoi o tendinţă care vizează o 
istorie socială a tehnologiei (impactul tehnologiei asupra vieții omului 
şi a instituţiilor sociale). Mai poate fi menţionată o direcţie focalizată pe 
istoria ideilor tehnologice dintr-o anumită perioadă. 

Corelativ acestor tendințe din istoria tehnologiei există abordări dis- 
tincte în filosofia tehnologiei. Mai mulți filosofi au abordat implicaţiile 
tehnologiei. Menţionăm poziționările lui Jose Ortega y Gasset, Karl 
Jaspers, Martin Heidegger, Lewis Mumford şi Jacques Ellul care au ex- 
primat cu luciditate şi uneori cu accent profetic riscurile tehnologiei şi 
consecinţele negative ale acesteia pentru viața personală şi comunitară. 

Filosofii menţionaţi anterior arată distincţia între semnificația 
şi perspectiva lui rExvn din antichitate şi tehnologia modernă. Dacă 
în antichitate, rExvn presupune un logos, în modernitate logica 
raționalității eficiente şi practice este lipsită de semantică. Spre deo- 
sebire de tehnologia din lumea tradițională şi chiar cea practicată în 
modernitate până la tehnologia informaţională, tehnologia din con- 
temporaneitate este diferită. 

Cu o intuiție profetică, încă înainte de revoluţia tehnologiei in- 
formatice, Jacques Ellul în The Technological Society (1964) arată că 
asocierea dintre stat și tehnică reprezintă cel mai important fenomen al 
istoriei. El evidenţiază că ideologia şi puterea politică sunt substituite 


* George BUGLIARELLO, Dean B. DONER The History and Philosophy of Technology, 
University of Illinois Press, 1979, p. 115. 

prin tehnica generatoare de un sistem impersonal, în care ceea ce con- 
tează ține de eficiența asigurată prin operaţii tehnologice. Birocrația 
statului este eficientizată prin raționalitatea tehnologizată. Ellul arată 
că prin tehnologie, societatea devine o matrice în care trăirea axată pe 
realitățile specifice persoanei și comuniunii interpersonale este diluată 
în mod progresiv, odată cu dezvoltarea accelerată a tehnologiei. 

La polul opus, Victor Ferkiss, cercetător în științe politice arată în 
Technological Man (1969) că tehnologia este cea care împlineşte natura 
umană. Prin tehnologie, omul este transfigurat, împlinindu-și destinul. 
Ferkiss, precum și alți savanţi arată un fel de rol mesianic al tehnologiei, 
prin care omul poate să rezolve toate problemele, atât la nivel personal 
cât şi social. 


2.2. Spiritul tehnic al ideologiei utilitarismului 
și eficiența tehnocratică 


Taina persoanei şi a vieţii în comuniune a fost distorsionată de dife- 
rite utopii. De la publicarea lucrării Utopia a lui Thomas More în 1516, 
diferite ideologii utopice au afectat condiția omului, la nivel personal şi 
comunitar. Ideologia utilitarismului convertită în eficiența tehnocrati- 
că din sistemul tehnologizat actual este una din ideologiile cu impact 
semnificativ. Această ideologie promovează progresul prometeic. Însă 
nu este vorba de un destin prometeic specific romantismului și ilustrat 
de Goethe în Faust, ci este vorba de un alt tip de Faust care crede în 
făurirea raiului terestru prin muncă exagerată, raționalitate eficientă și 
extindere a tehnicii în toate domeniile vieţii. Este o formă secularizată a 
milenarismului prin care se cultivă amăgirea unei lumi perfecte, capsu- 
lată într-o existenţă orizontală unde împlinirea este înţeleasă exclusiv în 
cheie imanentă. 

De exemplu, dacă romantismul care proclama o pace universală, 
prin denaturarea iubirii într-o dragoste amăgitoare este o concepție re- 
cesivă, ideologia utilitarismului este dominantă și totalizatoare. Religia 
utilitarismului ţine împreună ideologii în aparenţă conflictuale, precum 
comunismul și capitalismul, putându-se stabili punți de legătură în- 
tre Samuel Smiles, Karl Marx, Thomas Carlyle și Andrew Carnegie. În 

munca promovată de ideologia utilitarismului este diluată până la elimi- 
nare dimensiunea de binecuvântare și de taină, ea devenind apăsătoare 
şi fiind percepută adesea ca un blestem, ca un nou fel de sclavie prin care 
este construit angrenajul tehnicizat al societății. 

Spiritul tehnic al utilitarismului este ilustrat încă din perioada ilu- 
ministă prin Enciclopedia lui Diderot. Se dezvoltă un spirit de organizare 
şi de eficientizare a activității omului, dublate de o creştere semnificativă 
a aplicaţiilor tehnice. Acestea sunt utilizate pentru a mări capacitatea de 
producţie, astfel încât să fie satisfăcute cererile de consum ale omului, 
intensificate în mod artificial. 

Prin aceasta este cultivată o gândire care să legitimeze barbaria și 
brutalitatea unei industrializări agresive. Este interesant de menţionat 
că, deşi Charles Darwin și Alfred Russel Wallace sunt considerați autorii 
principiului selecției naturale, acesta este menţionat în Enciclopedia lui 
Diderot (se afirmă lupta pentru existență și supraviețuirea acelora care 
au mecanismul cel mai bine adaptat la mediu). 

Lewis Mumford arată că secretul popularității şi impunerii teoriei 
lui Darwin nu constă în originalitatea şi ingeniozitatea de tip ştiinţific, 
ci prin faptul că „a sanctificat brutalitatea industrialismului şi a dat 
un impuls proaspăt imperialismului care i-a urmat [...]. Nu a triumfat 
Darwin ca biolog, ci Darwin ca autor al mitului luptei pentru supra- 
viețuire, îmbrăcat într-o dogmă «ştiinţifică». Darwin a greşit enorm 
în acest sens, generând confuzii majore prin preluarea fără o reflecţie 
critică a ideilor lui Malthus. 


2.3. Modele de interpretare a tehnologiei 


Tehnologia ocupă un rol central în existența omului societăţii con- 
temporane. Fie că această situaţie este conșştientizată, fie că este trecută 
cu vederea, tehnologia are un impact semnificativ în viața fiecăruia din- 
tre noi, dar şi la nivel comunitar. Plecând de la această nouă condiţie, 
marcată de creşterea accelerată a rolului tehnologiei în plan personal 


*4 Lewis MUMEFORD, The condition of Man, Harcourt, Brace and Company, New York, 
1944, p. 350. 

şi social, s-a dezvoltat o filosofie a tehnologiei, în interiorul căreia teh- 
nologia poate fi înțeleasă cu semnificații deosebite. Norman ]. Vig ara- 
tă că tehnologia poate fi: un ansamblu tehnic de cunoștințe, reguli şi 
concepte; o practică de tip ingineresc a diferitelor profesii tehnologice; 
instrumente, aparate şi artefacte construite; organizarea şi integrarea 
tehnică a persoanei în cadrul unui proces într-o scară mai largă în ca- 
drul unui sistem; condiţia tehnologică, rezultând din acumularea mai 
multor activități tehnologice*:. 

Cercetătorii din filosofia tehnologiei nu sunt preocupaţi doar cu 
semnificaţiile la nivel lingvistic sau epistemologic ale tehnologiei, ci au 
în vedere dimensiunea ei ontologică reflectată în maniera prin care teh- 
nologia schimbă condiţia naturii umane. În plan filosofic, Norman ]. 
Vig analizează trei modele corelative tehnologiei: instrumentalist, de- 
terminist social, determinist tehnologic. 

Instrumentalismul înțelege tehnologia ca un mijloc, ca un instru- 
ment folosit pentru îndeplinirea unor scopuri practice, clar precizate. 
Fiecare tehnologie inventată este una particulară pentru a servi unui 
scop uman, precis determinat. Omul controlează tehnologia care este 
considerată neutră din punct de vedere etic. Emmanuel Mestehne, fost 
director la programul Tehnologie și Societate al Universităţii Harvard 
arată că tehnologia reprezintă un factor al progresului şi că ea generează 
noi posibilități pentru om, doar de el depinzând cum le foloseşte. Acest 
model promovează un optimism entuziast în legătură cu rolul tehnolo- 
giei în viața omului și a societăţii, considerându-se că nu este necesar să 
fie dezvoltată o etică specială corespondentă tehnologiei, din moment 
ce aceasta are un statut de neutralitate. 

Modelul determinist social sau demersul contextual indică faptul că 
tehnologia nu reprezintă un instrument neutru, cu un rol utilitarist în 
rezolvarea unor anumite probleme, ci este o expresie a valorilor sociale, 
culturale şi politice. Tehnologia nu poate fi asumată şi interpretată abs- 
tract, ci doar într-un context social dat. Originea inovaţiilor tehnologice 
trebuie înţeleasă în contextul social particular în care acestea au apărut 


» a 


*5 Norman ]. VIG, „Iechnology, Philosophy and the State”, în Michael E. KRAFT, Norman 
]. Vis (coord.), Technology and Politics, Ed. Duke University, 1988. 

şi s-au dezvoltat. În această perspectivă, tehnologia nu rămâne doar un 
artefact neutru, ci reprezintă o expresie a unor interacțiuni sociale și 
politice. Karl Marx, într-un fel a ilustrat această poziție, considerând 
tehnologia o forță revoluționară generând forțe de producţie, în strânsă 
legătură cu relaţiile sociale de producție. 

Modelul determinismului tehnologic sau al tehnologiei autonome 
înțelege tehnologia ca o forță proprie, conducătoare și manipulatoare. 
Tehnologia este cea care-l subjugă pe om şi îi schimbă în mod semni- 
ficativ viața, nu omul este cel care se foloseşte de tehnologie. Cel care 
a exprimat cu vigoare, luciditate şi adesea profetic această perspectivă 
este Jacques Ellul. Acesta prezintă tehnologia ca o forță autonomă, care 
în permanenţă influențează gândirea omului și modul său de viață în 
existența sa concretă şi cotidiană. Ellul arată că sistemul tehnologic este 
cel care controlează și manipulează destinul omului. În plan filosofic, cri- 
tici redutabile la adresa tehnologiei au fost aduse de Martin Heidegger, 
Ortega y Gasset, Lewis Mumford, Hebert Marcuse, E.F. Schumacher. 
Însă cel care rămâne un simbol al lucidităţii vizionare în exprimarea 
profundă a implicaţiilor tehnologiei actuale în viața omului și a societăţii 
este Jacques Ellul. În această interpretare a tehnologiei, dezvoltarea unei 
anumite etici, a unei atitudini în raport cu implicaţiile tehnologiei devi- 
ne o necesitate presantă. 

Întrucât Jacques Ellul, autorul deja menţionat, reprezintă o autori- 
tate vizionară în intuirea și explicitarea profundă a implicațiilor tehno- 
logiei actuale vom prezenta câteva din liniile directoare ale concepției 
sale. Ellul (1912-1994) s-a născut la Bordeaux la 6 ianuarie 1912. A pre- 
dat sociologie la Facultatea de Drept a Universităţii din Bordeaux și la 
Institutul de Studii Politice. A scris peste 50 de cărți pe teme de sociolo- 
gie, remarcându-se ca un gânditor creștin care a criticat sistemul tehno- 
logic al societăţii actuale. A murit în același oraș francez la 19 mai 1994. 

Ellul s-a remarcat prin lucrarea tradusă şi publicată în engleză, 
The Technological Society din 1964, publicată în franceză La Tehcnique 
în ediţia originală din 1954. Citindu-l pe Marx, Jacques Ellul schim- 
bă perspectiva şi arată că în centrul lumii civilizate nu stă capitalul, ci 
tehnica (el foloseşte cuvântul la technique, înțelegând prin acesta ceea 
ce desemnează realitatea tehnologiei). Gânditorul francez depăşeşte 

perspectiva instrumentalistă și pe cea a determinismului social, ară- 
tând că tehnologia nu poate fi redusă la un instrument sau la un re- 
zultat al interacțiunilor sociale. Tehnologia include totalitatea modelelor 
raționale integrate în generarea unui sistem construit prin raționalitate 
operaţională, având o eficiență maximă în toate domeniile de activitate. 

Ellul avansează în lucrarea sa reprezentativă The Technological So- 
ciety două teze: prima se referă la faptul că tehnologia deține cel mai 
important rol în influențarea vieții contemporane, a doua presupune că 
tehnologia actuală se diferențiază net de tehnica tradițională, neavând 
aproape nimic comun în cu aceasta. Pe lângă raționalitatea și artificiali- 
tatea tehnologiei actuale, Ellul propune încă cinci caracteristici pentru 
aceasta: automatismul (metodele ineficiente sunt eliminate, rămânând 
una dominantă care generează eficiența maximă); autodezvoltarea (ge- 
nerarea automată a unor inovaţii tehnologice); monismul (tehnologia 
nu este particularizată, ci devine o realitate integratoare într-un sistem 
constituit ca o reţea); universalismul (atât din punct de vedere spaţial 
prin globalizare, cât şi calitativ în sensul că realitatea vieții este subor- 
donată eficienţei tehnice manifestate în sistemul reticular); autonomia 
(este decisivă prin noutatea tehnologiei actuale, asigurându-i acesteia 
dominarea în toate domeniile vieţii). 

Din această perspectivă, Ellul arată că nu se mai poate vorbi de un 
control al factorilor economici, sociali, politici sau religioși asupra teh- 
nologiei. Aceste caracteristici sunt reluate, dezvoltate și nuanţate de că- 
tre Ellul în cartea The Technological System, publicată în 1980%$, 


2.4. Implicațiile sistemului tehnologic actual 


Ceea ce ține de particularitatea modului de existenţă, specific lu- 
mii actuale în raport cu ceea ce s-a trăit de-a lungul generaţiilor în 


375 Această sinteză concentrată a ideilor semnificative ale interpretării propuse de Ellul 
la adresa tehnologiei se regăseşte, cu informaţii suplimentare, în Encyclopedia of Science 
Technology and Ethics, coordonată de Carl Mitcham, Thomson Gale, SUA, 2005, vol. 1, pp. 
606-608. Totodată, aspecte ale vieții şi gândirii lui Ellul pot fi consultate în cartea Andrew 
]. GoDDARD, Living the Word; Resisting the World. The Life and Thought of Jacques Ellul, 
Carlisle, 2002. 

decursul istoriei este dat de sistemul tehnologic contemporan. Astăzi 
nu există domeniu al vieţii care, fie la nivel personal, fie la nivel co- 
munitar să nu fie afectat de realitatea sistemului tehnologic. În cele 
ce urmează, plecând de la analiza lucidă, cu accente adesea profetice, 
realizată de Jacques Ellul, o să evidenţiem trăsăturile și implicațiile 
sistemului tehnologic actual. 

După mai bine de două decenii de la publicarea lucrării despre soci- 
etatea tehnologică, Jacques Ellul publică o carte despre sistemul tehno- 
logic, arătând că denumirea de societate tehnologică nu mai corespunde 
cu ceea ce se trăieşte în contextul actual. El propune o nouă sintagmă: 
sistemul tehnologic, prin care se redă mai fidel specificul modului de 
existenţă din societatea actuală. El arată că sociologi precum Daniel Bell 
şi Alain 'Touraine folosesc sintagme imprecise precum: societate postin- 
dustrială sau societate industrială avansată. Ellul apreciază că Touraine 
susține în mod adecvat apariția unor noi clase sociale (tehnicienii, 
birocraţii, experții, tehnocraţii), precum şi faptul că accentul se mută de 
la caracterul relațional-personal la cel organizațional-comunitar. 

Administrația devine birocraţie în care relațiile personale sunt sub- 
stituite de o integrare socială completă, bazată pe proceduri standarăi- 
zate. Omul devine un accesoriu al regulii, aplicate în mod impersonal în 
vederea asigurării eficienței sistemului. Eficienţa este absolutizată, iar în 
acest sens birocraţia trebuie tehnologizată la maximum. Dramele uma- 
ne ale persoanelor concrete, ale familiilor, ale comunităților sunt con- 
siderate pierderi colaterale, compensate și legitimate prin performanţa 
unui sistem eficientizat. Idealul administrativ este acela de a realiza 
un sistem ca o mașină în care fiecare birou reprezintă o componentă 
a angrenajului și fiecare persoană o piesă reglabilă și interșanjabilă. În 
realitate, factorul care transformă administraţia în birocraţie este teh- 
nologia şi eficiența acesteia. 

Plecând de la centralitatea fenomenului tehnologic în societatea 
actuală şi de la mentalitatea dominantă structurată prin eficiența de 
tip tehnocratic şi manifestă în toate domeniile de activitate, sistemul 
tehnologic este caracterizat de interacțiunea părților componente în 
cadrul întregului şi de faptul că este deschis spre interacțiunea cu ex- 
teriorul, deţinând totodată o logică internă. Particularitatea sistemului 

tehnologic constă în faptul că un factor tehnologic preferă întotdeauna 
să se alăture, să fie interconectat cu alt element tehnologic, în detri- 
mentul a ceea ce este non-tehnologic. Astfel, sistemul tehnologic, deși 
nu poate lua naștere decât în cadrul unei rețele sociale, ajunge prin proli- 
ferare autonomă s-o paraziteze şi s-o substituie în cele din urmă. 

Ellul compară sistemul tehnologic cu cancerul în cadrul unui orga- 
nism. El menţionează: „Tehnologia a devenit un mediu, în care fiecare 
factor tehnologic este situat în acel mediu și îl constituie, prin substitui- 
rea lui. Tehnologia este un sistem în măsura în care cineva poate spune 
despre cancer că este un sistem. Este un mod similar de acțiune între 
sistemul tehnologic și cancer. Cancerul se manifestă în organism prin 
proliferarea noilor ţesuturi în raport cu cele vechi, stabilind o relaţie în- 
tre metastaze. Un cancer într-un organism viu este el însuși un orga- 
nism, dar incapabil să supraviețuiască prin sine, ci doar parazitând şi 
în cele din urmă substituind organismul viu. Același lucru se întâmplă 
cu sistemul tehnologic. Pe de o parte, el poate să apară, să existe şi să se 
dezvolte doar dacă se integrează într-un trup social, distinct față de el. 
Pe de altă parte, creșterea accelerată a sistemului tehnologic conduce la 
metastaza trupului social”. 

Sistemul tehnologic se bazează pe un progres tehnologic, consi- 
derat inevitabil în condiţiile societăţii actuale. Ellul arată că progresul 
sistemului tehnologic este caracterizat de: autosuficiență, automa- 
tism, progresie cauzală și absenţa finalităţii, accelerare. Fenomenul 
de accelerare a accelerației societății în care trăim este posibil prin di- 
namica extraordinară a tehnologiei. Acest ritm artificial devine stri- 
vitor pentru viața în coordonatele ei naturale (anume raportul dintre 
om şi natură), întrucât blochează desfășurarea firească aferentă 
nevoilor fiziologice. 

Ellul arată că sistemul tehnologic favorizează structurarea unei 
lumi descreştinate, prin amăgirea dată de o gândire de tip milena- 
rist conform căreia raiul pământesc substituie împărăţia cerurilor. 
Conștiinţa eshatologică specifică creştinismului este substituită de 


*77 Jacques ELLuL, The Technological System, The Continuum Publishing Corporation, 
New York, 1980, pp. 80-81. 

un mesianism tehnologic, prin care se promite bunăstare, prosperi- 
tate, securitate și fericire globală. Sistemul tehnologic oferă totul, cu 
condiția de a plăti un tribut, nu unul cuantificat în elemente materiale, 
ci unul plătit prin suflet și viaţă. 

Societatea post-creștină este una în care asistăm la o domnie a in- 
signifiantului, la extirparea unei gândiri şi trăiri care să facă referință la 
transcendenţă. Materialismul și ateismul nu sunt de natură intelectuală 
şi filosofică, ci sunt realităţi practice bazate pe confort, consum, prelun- 
girea vieții, înțelegerea întregii existenţe în cheie imanentă şi seculară. 
Toate acestea sunt posibile prin sistemul tehnologic, artefactul care sub- 
stituie viața autentică la nivel personal şi comunitar. 

Sistemul tehnologic prin autosuficiența şi autonomia lui generează 
o auto-transformare care facilitează reciprocitatea dintre post-moder- 
nitate şi post-umanism, manipulând informaţia şi modificând natura și 
cultura, deci şi natura umană. Michael Heim observa că în spatele ori- 
cărei tehnologii majore stă o anumită viziune. Astfel, inclusiv referințele 
religioase sunt reinterpretate şi resemnificate, fiind integrate într-o vizi- 
une care erodează Adevărul prin relativism şi sincretism. 

Sistemul tehnologic favorizează o logică şi o gândire dezrădăcina- 
te din realitatea Întrupării, o reflecţie și o atitudine de tip gnostic. Ast- 
fel, accentul se pune pe o minte neîntrupată, pe o rațiune abstractă și o 
inteligență artificială de tip robotic. În această perspectivă, idealul creştin 
de transfigurare a omului prin har este deturnat în mod amăgitor, pro- 
punându-se o identitate post-umană structurată prin trufia luciferică a 
unui sistem autonom. 

Ellul arată că în acest proces, „transumanismul este o mișcare 
tranzitorie dedicată transformării oamenilor în post-oameni. Acest 
demers se bazează pe două presupuneri: esenţa identității umane 
este localizată exclusiv în minte, respectiv evoluția minţii este un 
proces maleabil. Agenda transumanismului este bazată pe tradițiile 
umaniste și liberale cu insistenţele acestora asupra libertăţii înțelese 
ca autonomie”*%. 


* Jacques ELLuL, From Human to Post-Human, Ashgate Publishing Company, 
2006, p. 50. 

Dezumanizarea produsă prin sistemul tehnologic reprezintă un 
atentat asupra identității profunde şi a demnităţii umane. Omul ca 
persoană vie încetează să se mai manifeste ca atare în cadrul sistemului 
tehnologic. Omul este integrat în fluxul tehnologic, nevoile sale fiind 
receptate doar în măsura în care acestea respectă anumite protocoale 
tehnice, menite să asigure sporirea eficienţei în sistem. 

Persoana umană, în unicitatea ei, nu mai contează. Valorile con- 
sacrate de-a lungul timpului prin tradiţie culturală şi religioasă devin 
derizorii. Ceea ce are importanţă în angrenajul tehnologic este înțelegerea 
omului ca sclav specializat, secvenţializat în el însuşi, fiecare secvenţă fi- 
ind integrată într-o rețea vastă prin fluxul tehnologic în vederea asigură- 
rii eficienței sistemului. Această tiranie a eficienţei produce o disoluţie a 
personalității omului. 

În acest context identitatea şi alteritatea sunt realităţi care trebuie 
eradicate în sistemul tehnologic: „Urmându-şi propria logică, tehnolo- 
gia actuală unifică omenirea prin omogenizarea diferenţelor şi eradica- 
rea alterităţii. Societatea postindustrială nu suportă alteritatea, întrucât 
o consideră neintegrabilă. A fi în spațiu tehnologic înseamnă, pur şi sim- 
plu, a fi integrat. Integrarea nu tolerează libertatea persoanei de a fi ea 
însăși, de a rămâne un celălalt faţă de Angrenaj. O astfel de persoană ar 
reprezenta un duşman și o primejdie permanentă. În ambientul tehno- 
logic eşti obligat să te conformezi, să interiorizezi reglementările Angre- 
najului și să le adopţi în chip de propriile tale legi'*”. 


%3 Ovidiu HURDUZEU, „Angrenajul tehnologic”, în vol. Sclavii fericiți, Ed. Timpul, Iaşi, 
2005, p. 199. Depersonalizarea realizată în sistemul tehnologic se materializează printr-un 
mod de a fi caracterizat prin automatism şi cultivare a insignifiantului, dar având iluzia 
săvârşirii unor lucruri semnificative. Astfel, viața este trăită ca o omorâre a timpului, devenind 
un artefact marcat de himere. „Tehnologia organizează în mod riguros insignifiantul. Te 
scoli dimineaţa, te urci în mașină, goneşti pe autostradă, ajungi la firmă, intri în cubiculum 
(patru pereţi demontabili), te aşezi în fața computerului. Ai impresia că fiecare minut, 
fiecare secundă contează, stă să pleznească sub greutatea unui conţinut important. Coduri, 
protocoale, fluxuri informaţionale, tehnici numerice de hipertextualizare îţi oferă iluzia unei 
consistențe. Semnificaţii viguroase, scopuri majore se prefac, pe moment, că există. A doua 
zi, o iei de la început. Te scoli dimineaţa, te urci în maşină, goneşti pe autostradă, ajungi la 
firmă [...]. Trece un an, doi, trei [...]. La un moment dat întrezăreşti adevărul: nimic esențial 
sub mişcarea circulară a fluxurilor informaţionale. Pur şi simplu, ţi s-a furat timpul” (Ovidiu 
HURDUZEU, „Eternitatea de neon, în vol. Sclavii fericiți, Ed. Timpul, Iaşi, 2005, pp. 56-57). 

2.5. Turnul Babel - paradigmă biblică a logicii de tip tehnologic 


Implicaţiile tehnologiei actuale pentru viața personală și comuni- 
tară din societatea contemporană sunt semnificative. Pentru realizarea 
unui răspuns adecvat din partea Apologeticii Ortodoxe la provocările 
induse de tehnologiile contemporane este importantă creionarea unei 
perspective biblice şi patristice în această problematică. Logica sistemu- 
lui tehnologic actual se manifestă prin autonomie, existând capacitatea 
de generare şi de integrare a unor cheme logice într-un mod tot mai 
detașat de persoana umană. Logica tehnologiei este autonomia și cu atât 
mai mult sistemul tehnologic actual se caracterizează prin autonomie, 
având capacitatea de autointegrare a diferitelor scheme logice într-un 
mod tot mai detaşat de persoana umană. Rațiunea autonomă, tot mai 
încrezătoare în propriile forțe, înrădăcinată în spiritul demiurgic gene- 
rează realizări tehnologice tot mai sofisticate prin care mediul natural 
este substituit prin unul artificial. 

Ca paradigmă biblică, logica de tip tehnologic este exprimată în 
aspiraţia autonomă a omului concretizată prin Turnul Babel. În acest 
episod biblic este relatată intenția oamenilor de a ajunge la Dumnezeu, 
de a cuceri cerul într-un mod autonom, încrezându-se în abilitățile 
și posibilitățile proprii. Acest efort nu este unul duhovnicesc, de lup- 
tă cu propriile patimi şi neputințe, orientat către lăuntric, ci reprezintă 
un orgoliu luciferic de încredere în sine, de concentrare spre exterior 
prin construirea unui artefact. Tehnologia își dezvăluie aici, în ultimă 
instanță originea magică, întrucât aspiraţia de a ajunge la cer şi la Dum- 
nezeu, de a fi asemenea Lui, dar fără Dumnezeu presupune o gândire şi 
o atitudine de tip magic. 

În acea vreme oamenii aveau o singură limbă și se puteau înțelege 
unii cu alţii. În loc să folosească aceasta pentru a spori în comuniune unii 
cu alții şi cu Dumnezeu, ei se unesc într-un cuget trufaș pentru a construi 
prin ei înşişi un turn al cărui vârf să ajungă la cer. Fiii oamenilor „au zis 
unul către altul: «Haidem să facem cărămizi şi să le ardem cu foc». Şi au 
folosit cărămida în loc de piatră, iar smoala în loc de var. Şi-au zis iarăși: 
«Haidem să ne facem un turn al cărui vârf să ajungă la cer şi să ne facem 
faimă înainte de a ne împrăştia pe fața a tot pământul»” (Facerea 11, 3-4). 

În loc să fie temei al unităţii, acest turn va constitui premisa dez- 
binării între oameni, a separării între ei, al unui amestec generator 
de neînţelegeri şi confuzii. Turnul Babel, imagine biblică a lucrărilor 
tehnologice, realizate prin logica autonomă a omului făurar expri- 
mă separarea, exterioritatea şi depărtarea induse între oameni prin 
artefacte. Dumnezeu ştie cugetul oamenilor și cunoaște că fără o 
intervenţie directă, aceștia nu se vor opri din demersul lor demiurgic: 
„Şi a zis Domnul: «Iată, toți sunt de un neam și o limbă au şi iată ce 
s-au apucat să facă și nu se vor opri de la ceea ce și-au pus în gând să 
facă»” (Facerea 11,6). 

Cetatea numită Babilon este locul unde s-a început construirea 
Turnului Babel ca o scară autonomă către cer, o poartă deschisă spre cer 
exclusiv prin efortul omului şi totodată unde Domnul a amestecat lim- 
bile oamenilor. Babilon va deveni simbolul amestecului de tip sincretic, 
al neînţelegerii și al confuziilor. Este de menționat că Tradiţia Bisericii 
ne învaţă că restaurarea unității pierdute se face prin momentul Cinci- 
zecimii, un antipod al Turnului Babel. Prin Pogorârea Duhului Sfânt, 
oamenii deşi erau de diferite neamuri și cu diferite limbi, îi înțelegeau pe 
Apostoli care propovăduiau prin inspiraţia Duhului Sfânt. Cincizecimea 
este antipodul Turnului Babel. 

Duhul Sfânt ca Duh al Adevărului și al unităţii este Cel prin care 
oamenii sunt uniți într-un același cuget şi aceeași simţire, fără să fie 
vorba de o unitate dizolvantă, nivelatoare a identității specifice. Daru- 
rile personale sunt valorificate, dar ele sunt puse în slujirea comună a 
comunităţii. Apologetica Ortodoxă se hrănește din momentul Cincize- 
cimii, fiind o mărturie în Duh și Adevăr, propovăduind realitatea Vieţii 
trăite în trupul tainic al lui Hristos, Biserica, cu vocaţie a unităţii depline 
a oamenilor și a întregii creaţii. Inclusiv, referitor la provocările generate 
de tehnologiile actuale, Apologetica Ortodoxă trebuie să rămână fidelă 
atitudinii înrădăcinate în Duhul Sfânt pogorât la Cincizecime, prin care 
se dobândește cugetul duhovnicesc, opus duhului lumii întrupat prin 
logica de tip autonom a Turnului Babel. 

Logica tehnologiei este una de modificare a naturii și a mediului, 
în scopul folosirii egoiste pentru sine, cultivând comoditatea. Sfinţii 
Părinți identifică, plecând de la Cain și Abel două modele paradigmatice 

de gândire şi de viaţă. Cain înseamnă dobândă întrucât dobândea toate 
pentru sine. Abel a fost numit devotat sau cel care se dăruiește lui Dum- 
nezeu, întrucât prin toate, neîncrezându-se în forțele proprii se raporta 
la Dumnezeu, atribuindu-l totul Creatorului lumii. Este semnificativ că 
pe linia urmașilor lui Cain este menționat Tubalcain care a fost făurar 
de unelte de aramă şi de fier (primul dintre oameni care s-a angajat în 
dezvoltarea tehnicii). 

Logica tehnologiei atribuie rațiunii autonome totul, încrezându-se 
în fantasmele minţii proprii, pe când în viața marcată de conștiință litur- 
ghisitoare toate sunt puse cu multă cuviință în legătură cu Dumnezeu. 
„Ale Tale dintru ale Tale, Ţie Îţi aducem de toate și pentru toate” expri- 
mă atitudinea de mulțumire şi de doxologie, de dăruire cuprinzătoare 
a omului şi a lumii, în stare de jertfă în faţa Dumnezeului Celui Viu. 
Această stare reprezintă opusul încrederii în forțele proprii manifestate 
în atitudinea celor care au început construirea Turnului Babel. Cincize- 
cimea ne arată că prin viaţa în Duhul Sfânt trăită liturgic în experiența 
Bisericii este posibilă unirea pământului cu cerul, într-un mod teonom. 
La polul opus, Turnul Babel arată eşecul logicii autonome în încercarea 
de cucerire a cerului la propriu, şi prin mijloace proprii, fără invocarea 
ajutorului lui Dumnezeu. 

Sfinţii Părinţi arată că cele două căi, respectiv de autonomie în ra- 
port cu Dumnezeu sau de permanentă raportare la Dumnezeu sunt 
evidențiate de Cain şi de Abel. „Există sub numele acestor doi fraţi două 
concepții care luptă între ele și sunt contrarii una alteia: una care atribu- 
ie totul propriei minţi, ca şi cum ar fi elementul principal, adică pune pe 
seama firii omeneşti toate descoperirile; cealaltă, care Îi atribuie totul lui 
Dumnezeu, ca unui Ziditor şi Creator a toate, şi supune toate cârmuirii 
Lui, Care ne e ca un părinte şi conducător. Prima concepţie o reprezintă 
Cain; cea de-a doua, Abel". 

Este interesant de menţionat că Sfinţii Părinţi evidenţiază supe- 
rioritatea lui Abel în trăirea virtuţilor în raport cu Cain, plecând de la 


30 Sr. AMBROZIE AL MILANULUI, Despre Cain și Abel, în volumul Scrieri, Partea 1, coll. 
Părinţi şi Scriitori Bisericeşti, 52, Ed. Institutului Biblic şi de Misiune al Bisericii Ortodoxe 
Române, Bucureşti, 2007, p. 118. 

preocupările lor. Cain a fost întâiul născut. Plecând de la naşterea celor 
doi frați, în mod firesc este păstrată ordinea naturală, fiind menţionat mai 
întâi Cain, iar apoi Abel. Atunci când sunt precizate preocupările lor, or- 
dinea este inversată, întrucât preocuparea lui Abel este considerată mai 
propice pentru lucrarea virtuților. Astfel Sfânta Scriptură menționează în 
această ordine: Abel a fost păstor de oi, iar Cain lucrător de pământ. 

Cain, prin păcatul său şi prin trufia de care dă dovadă, nepocăin- 
du-se de fapta sa îl imită pe diavol. Când Adam a păcătuit, prin ispi- 
ta diavolului, Dumnezeu nu adresează un blestem direct lui Adam, ci 
pământului: „blestemat să fie pământul pentru tine! Cu osteneală să te 
hrăneşti din el în toate zilele vieţii tale!” (Facerea 3, 17). Prin faptul că 
fapta lui Cain imită modul de a fi diabolic, Dumnezeu îi adresează exact 
ca şarpelui un blestem direct: „Blestemat să fii tu pe pământ!” (Facerea 
4, 11). Acest blestem se reflectă în absenţa bucuriei vieţii, în trăirea unei 
stări apăsătoare şi mereu într-o atitudine de nemulțumire, de fugă în 
iluzia de a scăpa de o povară greu de purtat. 

Stresul existențial, neputinţa de a fi mulţumiţi și alegarea, efortul 
repetitiv în orizontul lipsit de repere clare, caracteristic modului de via- 
ță al civilizaţiei bazate pe sistemul tehnologic autonom, exprimă foarte 
bine starea de blestem a lui Cain. Cuvintele Sfintei Scripturi sunt clare, 
referitor la acest mod de viață, precum și la faptul că această atitudine 
exprimă un raport de înstrăinare față de Dumnezeul Cel Viu: „Când 
vei lucra pământul, acesta nu-și va mai da roadele sale ţie; zbuciumat şi 
fugar vei fi tu pe pământ [...]. Şi s-a dus Cain de la fața lui Dumnezeu” 
(Facerea 4, 12, 16). 

Sfânta Scriptură consemnează apariţia uriaşilor din amestecul fii- 
lor lui Dumnezeu cu fiicele oamenilor. Tradiţia patristică evidenţiază că 
cei alipiți de cugetul trupesc, cei întorși spre cele pământeşti sunt con- 
tinuatorii liniei cainice, iar uriaşii exprimă tocmai această realitate. Se 
poate afirma că și logica specifică tehnologiei este una care favorizează 
amăgiri, încrederi în puterile autonome ale omului, considerat făuritor 
al unui destin fericit și prosper exprimat printr-o civilizaţie a bunăstării 
trupeşti (mesianismul tehnologic reprezintă o utopie a noului milena- 
rism al raiului pământesc). La fel, cei care au început construirea Turnu- 
lui Babel se înscriu într-un acelaşi demers. 

În acest sens, Sfinții Părinţi arată că uriașii reprezintă tipologia oa- 
menilor care se îngrijesc de cele pământești, neglijând cele duhovniceşti: 
„Și, să medităm dacă nu cumva sunt asemenea uriașilor oamenii care 
sunt preocupaţi de îngrijirea trupului lor, dar nu au nicio grijă de su- 
fletul lor, întrucât uriașii, născuţi din pământ, mândri de mărimea tru- 
pului lor au disprețuit cele de sus. Oare ar trebui socotiți altfel oamenii 
care, deși alcătuiți din suflet şi trup, își întorc ochii de la puterea minţii 
şi se comportă ca nişte moștenitori ai nimicniciei pământeşti? Așadar, 
se trudesc în zadar, amenințând cerul cu vorbe trufașe şi dăruindu-se cu 
totul treburilor pământeşti, aceia care, prin alegerea a ceea ce este mai 
josnic şi prin disprețuirea a ceea ce este mai de preţ, sunt osândiți cu o 
asprime mai mare, pentru că s-au încuscrit în chip păgubitor cu nişte 
păcate voite de ei'%.. 

Astfel, se poate afirma că Sfânta Scriptură prin episodul Turnului 
Babel și prin descrierea atitudinii lui Cain şi a urmaşilor săi evidenţiază 
paradigma biblică a unei logici şi atitudini de tip tehnologic. Acestea ex- 
primă trufia omului autonom, încrezător în propriile forțe. Sunt cultiva- 
te prin această gândire şi mod de viaţă felurite fantasme prin care lucră- 
rile realizate sunt puse pe seama puterilor omului, atenuându-se până la 
dispariţie conştiinţa liturghisitoare prin care omul prin tot ceea ce face şi 
prin întreaga creaţie se raportează la Dumnezeu. Această viziune biblică 
are relevanță apologetică și ne ajută în societatea tehnologizată de astăzi 
să intuim resorturile logicii autonome ale tehnologiei, având în chiar 
miezul acestui ev, şansa de a întrezări necesitatea unui discernământ 
duhovnicesc în raport cu provocările tehnologiilor actuale. 


2.6. Mărturisirea Apologeticii Ortodoxe 
în contextul sistemului tehnologic actual 


În contextul lumii actuale, dominat de sistemul tehnologic, prin 
excelență impersonal, Apologetica Ortodoxă este chemată să mărturi- 
sească puterea de viață a Evangheliei, izvorâtă din Persoana Adevărului 


%1 Se. AMBROZIE AL MILANULUI, Despre Noe și corabia lui, în vol. Scrieri, Partea 1, coll. 
Părinţi şi Scriitori Bisericești, 52, Ed. Institutului Biblic şi de Misiune al Bisericii Ortodoxe 
Române, București, 2007, p. 181. 

întrupat, lisus Hristos. O Apologetică actuală trebuie să aibă în vedere 
taina omului viu, să asume și să mărturisească taina persoanei deschi- 
se spre comuniune. În condiţiile în care identitatea şi demnitatea per- 
soanei sunt amenințate de sistemul tehnologic, omul devenind un sclav 
tehnologic, un om reticular secvenţializat în el însuși și integrat ulterior 
într-un mod impersonal, prin protocoale tehnice în reţeaua sistemului, 
Apologetica Ortodoxă, valorificând specificul Tradiţiei eclesiale are res- 
ponsabilitatea de a mărturisi fără echivoc ceea ce ţine de autenticitatea 
vieții persoanei şi de împlinirea ei în lumina comuniunii veşnice. 

În societatea mortificată de astăzi este mare nevoie de receparea 
și trăirea creștinismului ca viață, ca pregustare a luminii Vieţii veşnice 
a împărăției lui Dumnezeu încă din această existență. Conştiinţa apo- 
logetică ortodoxă a Bisericii exprimă faptul că experienţa creștină în 
Duh şi Adevăr nu se rezumă la o doctrină, cod moral sau ritual litur- 
gic, detaşate de Persoana lui lisus Hristos. Domnul Hristos ca Persoa- 
nă supremă este Cel Care vesteşte lumii că El este Adevărul, Lumina și 
Viaţa, că a venit pentru a împărtăși lumii viața. Mântuitorul afirmă că 
a venit pentru viaţa lumii: „Eu am venit ca viață să aibă, şi din belșug 
să aibă” (Ioan 10, 10). 

În condiţiile în care viaţa este substituită cu surogate ideologice, 
cu himere amăgitoare, Apologetica Ortodoxă are datoria să aducă în 
minţile și inimile oamenilor de astăzi bucuria şi lumina vieții, izvorâte 
din comuniunea cu Persoana supremă, Domnul Hristos, prin care este 
întemeiată și comuniunea interpersonală dintre noi. Apologetica Or- 
todoxă, fără să se încreadă în puterea raționamentelor omenești auto- 
nome, trebuie să îndemne spre întărirea credinţei în Domnul Hristos, 
dobândindu-se astfel viața veşnică. Mântuitorul este explicit: „Cel ce 
crede în Mine are viața veşnică” (Ioan 6, 47). Lumina lui Hristos care 
luminează tuturor este Viaţa lumii. Domnul Hristos mărturisește: „Eu 
sunt lumina lumii; cel ce Îmi urmează Mie nu va umbla în întuneric, 
ci va avea lumina vieţii” (loan 8, 12). 

Folosite în exces, dispozitivele şi ofertele sistemul tehnologic pa- 
razitează viața şi atrofiază spiritul, prin promovarea unei logici imper- 
sonale a unei gândiri dezintrupate. Apologetica Ortodoxă ar trebui să 
actualizeze în acest context dimensiunea iconică, structurală Tradiţiei 

şi experienţei Bisericii, să mărturisească Viaţa veșnică întrupată concret 
în Persoana lui Hristos, Adevărul şi Lumina lumii. Mai ales în condiţiile 
în care există riscul ca tendințele gândirii şi existenței sistemului teh- 
nologic să se manifeste şi în viaţa Bisericii, prin convertirea vieții în 
performanţă şi eficiență este nevoie de asumarea faptului că nu încre- 
derea într-un sistem, oricât de fascinant şi de eficient ar fi acesta este 
izbăvitoare, ci credinţa și viața în Hristos Cel răstignit și înviat. 

Pentru logica sistemului, a trăi echivalează cu a face ceva eficient. Pen- 
tru conștiința eclesială, a trăi înseamnă împărtăşirea din Viaţa lui Hris- 
tos, extinsă în trupul Său tainic. Sistemul impune o unitate dizolvantă, 
abstractă și impersonală, standardizată prin legi, directive, regulamente, 
protocoale, reguli, proceduri. Biserica propune o unitate atotcuprinză- 
toare în Persoana lui Hristos, în care este asumat în mod liber dialogul 
dintre Dumnezeu, Sfânta Treime, comuniune desăvârşită a Persoanelor 
dumnezeiești şi persoanele umane. Părintele Stăniloae arată că Orto- 
doxia este universală prin adevărul ei și nu invers prin obținerea unei 
unităţi rezultate prin negocierea adevărului, că Ortodoxia nu poate fi 
folosită ca pretext de afirmare a sinelui, de construire a unei imagini, 
invocându-se în acest sens bogăţia și frumuseţea credinţei ortodoxe. 

Pentru vremurile de astăzi, rămân tulburător de actuale cuvintele 
Părintelui Dumitru Stăniloae: „Ortodoxia nu sacrifică adevărul pentru 
avantaje pământeşti, pentru stăpânire lumească, pentru forță seculară. 
Ea nu urmărește extensiunea în spațiu prin sacrificarea adevărului; ea 
e întâi de toate dreaptă credință şi adevăr și abia prin adevăr e univer- 
sală, nu viceversa. Ortodoxia a păstrat cu ardoare descoperirea dumne- 
zeiască și stă cu neclintire pe lângă voia lui Dumnezeu. Ea nu a părăsit 
această voie luându-se după pretenţiile minții şi ale ambiţiei omeneşti. 
Ea n-a schimbat mărirea lui Dumnezeu cu mărirea oamenilor, care 
nu poate mântui [...]. Ortodoxia e smerită ca Domnul lisus Hristos, e 
dreaptă și sinceră, e interiorizată în rugăciune, căci prin ea întâlnim 
pe Tatăl ceresc în orice loc [...]. Ea e iubire liberă de oameni prin fapte 
sincere şi nu disciplină forțată sub lege, nici amabilitate diplomatică. 
Ortodoxia este har dumnezeiesc, adică prezenţă familiară a lui lisus 
printre noi, transfigurându-ne viața, adâncindu-i înţelesul, dându-ne 
răbdare şi curaj în mijlocul neajunsurilor, într-o măsură în care nu 

ne-ar putea da, dacă ar lipsi Hristos, niciun om, oricât ar pretinde că Îl 
înlocuieşte exact. În Ortodoxie nu se interpune nimeni și nimic între 
lisus și oameni, între cer și pământ "2. 

Lumea de astăzi a pierdut bucuria vieţii şi a comuniunii personale, 
mulţi dintre noi având adesea ca interlocutor un ecran (al calculatoru- 
lui, tabletei electronice, telefonului, televizorului), trăind o singurătate 
electronică şi având amăgirea că avem o comunicare largă cu mapa- 
mondul. De fapt, tehnopolisul induce starea de singurătate și de apă- 
sare, trăită în mijlocul mulțimii. Fiecare îşi trăiește propria dramă, fără 
să aibă curajul să asume până la capăt cauzele acestei singurătăţi, de a 
identifica incapacitatea de a se conșştientiza pe sine ca persoană și de 
a-l privi pe celălalt ca persoană, ca o taină inepuizabilă a vieții. Apo- 
logetica Ortodoxă trebuie să mărturisească limpede, în mod special 
în contextul actual, că împlinirea reală a persoanei ține de dăruirea 
jertfelnică prin iubire, că privind la chipul lui Hristos trăim deopotrivă 
conştiinţa că suntem fii ai Tatălui Ceresc şi frați ai Fiului lui Dumne- 
zeu întrupat. Astfel, fiecare semen este asumat în lumina lui Hristos. 

În acest sens, Părintele Stăniloae rămâne deopotrivă actual şi 
elocvent: „Lumina lui Dumnezeu este atotcuprinzătoare; în El îi văd 
pe ceilalți; privindu-L, îi privesc pe ceilalți [...]. Oamenii sunt atât de 
împovăraţi, atât de chinuiți de probleme interioare şi exterioare. Sunt 
extraordinar de complecși; sensibili la fiecare situație. Oamenii sunt 
foarte chinuiți astăzi; trebuie să îi ajutăm. Dar pentru aceasta e nevoie 
de o mare iubire. În iubire omul este bun; în iubire omul se dezvăluie. 
În fața iubirii mele, el se deschide, se linişteşte, devine calm. Acum 
există cineva care-l iubeşte, care e plin de atenţie față de el: se dezvăluie; 
îşi descoperă temeiul său adevărat. Atunci cunosc omul prin iubire 
[...]. Astfel, plin de iubirea lui Dumnezeu pentru oameni, voi cunoaște 
taina lor, voi cunoaşte adâncimea persoanelor”*8. 


32 Pr. Dumitru STĂNILOAE, „Ortodoxia, lumina lumii şi inima neamului nostru”, în vol. 
Ortodoxie și naționalism, Bucureşti, 2011, p. 105. 

% Pr. Dumitru STĂNILOAE, M.A. CosTA DE BEAUREGARD, Mică dogmatică vorbită..., 
pp. 224-225. 

3. Implicaţiile mediului televizual și virtual 
în contextul sistemului tehnologic actual 


Cuvinte cheie: ecran, mediu televizual, televiziune, simulare, informație, 
manipulare, mediu virtual, ciberspațiu, imaginar. 


3.1. Ecranul global al lumii actuale 


Ecranul este corelat cu apariția cinematografului, la răscrucea din- 
tre secolele al XIX-lea și al XX-lea. EI înlocuieşte formele tradiționale 
de artă, constituind un spațiu de proliferare a unui univers magic în 
care sunt proiectate și exprimate dorinţele conștiente şi subliminale ale 
oamenilor. Puterea ficţiunii se manifestă în mod impresionant în lumea 
ecranului, mulțimile fiind fascinate de staruri, de imagini memorabile 
care au structurat tipare de gândire și de acțiune. În a doua jumătate 
a secolului al XX-lea, marelui ecran al cinematografului i se alătură o 
creştere impresionantă a micilor ecrane (mai întâi ecranul televizoru- 
lui, apoi alte tipuri de ecrane). Societatea actuală este dominată de un 
ecran global multiplicat într-o diversitate de ecrane: cel al televizorului, 
al calculatorului, al jocurilor video, al Internetului, al tabletei, al telefo- 
nului mobil, al GPS-urilor, al aparatelor foto digitale, al altor dispozitive 
digitale personale. 

Prezenţa ecranului modifică într-un mod semnificativ cultura lu- 
mii, modul de a gândi și de a trăi într-o societate. Lumea nu mai este 
percepută ca o realitate imediată, nemijlocită, ci ca una mediată, mijlo- 
cită de prezenţa ecranului care se interpune între noi și existența efec- 
tivă. Omul contemporan ajunge să nu-şi mai trăiască propria viaţă, ci 
existenţa livrată în mod mijlocit prin intermediul ecranului. Interfața 
cu realitatea devine ecranul, nu o persoană, o fiinţă vie sau un mediu na- 
tural. Civilizaţia şi societatea structurate de ecranul televizorului, al ci- 
nematografului sau al computerului favorizează înțelegerea și asumarea 

vieţii ca spectacol, ca divertisment. Ecranul generează o privire imperso- 
nală şi spectaculară asupra lumii şi asupra vieții, determinând un ritm şi 
un mod artificial de viaţă. 

În ultimele decenii, plecând mai ales de la apariția mediului televi- 
zual, prin tehnologiile informaţiei s-a consolidat în lumea contempo- 
rană o societate a ecranului global. „În mai puţin de jumătate de secol 
s-a trecut de la ecranul-spectacol la ecranul-comunicare, de la ecranul 
unic la ecranul omniprezent. Multă vreme, ecranul cinematografului a 
fost unic şi incomparabil; el face acum parte dintr-o galaxie ale cărei di- 
mensiuni sunt infinite: este epoca ecranului global. Ecranul de oriunde 
şi oricând, din magazine şi aeroporturi, restaurante şi baruri, metrou, 
automobile și avioane; ecranul de toate mărimile, ecran plat, ecran în 
aer liber și miniecran mobil; ecranul la purtător şi ecran pentru proiecții 
interioare; ecranul bun la toate şi pe care poți vedea orice. Ecran video, 
ecran miniatural, ecran grafic, ecran nomad, ecran tactil: secolul care 
abia a început se anunţă a fi cel al ecranului omniprezent şi multiform, 
planetar şi multimediatic'*%. 

Lipovetsky evidenţiază că societatea contemporană a depășit post- 
modernitatea, el introducând sintagma de hipermodernitate pentru ceea 
ce se trăieşte în prezent. Filosoful şi sociologul Gilles Lipovetsky, despre 
care am mai amintit și în secțiunile anterioare, arată că hipermoderni- 
tatea este dominată de o inflaţie a ecranelor care marchează existența 
cotidiană. Digitalizarea și dezvoltarea accelerată a tehnologiilor high- 
tech extind rețeaua de ecrane. Prin ecranul de la telefonul mobil şi cel 
al calculatorului personal, omul contemporan se conectează la o rețea 
vastă de ecrane. Viaţa cotidiană este marcată de o domnie a ecranelor: 
ecrane portabile, plate, ecrane ale dispozitivelor home cinema, imagerie 
medicală, scaner, ecografie, ecrane cu plasmă, ecrane tactile, căşti-ecran, 
ochelari ecranici. Toate aceste ecrane artificializează existența, până la 
substituirea vieţii. Viaţa este ecranată. 

A fi înseamnă tot mai mult a fi branşat la un ecran. Rețeaua de ecra- 
ne îl feliază pe om în el însuși într-o multitudine de secvențe, amplificând 
totodată distanța dintre semeni. Relaţiile interpersonale sunt diluate şi 


34 Gilles LrpovETsKY, Jean SERROY Ecranul global, Ed. Polirom, lași, 2008, p. 8. 

mediate prin intermediul ecranelor. Comunicăm ceea ce ne furnizează 
un ecran și încercăm să depăşim starea de singurătate, de vid lăuntric în 
prezenţa ecranului care mutilează și mai mult taina interiorității proprii. 
Deşi favorizează o comunicare în exces, societatea reticulară a ecrane- 
lor nu mai constituie cadrul în care persoanele să se întâlnească față 
către față, să vorbească și să aibă experienţe împreună. Ecranul instalea- 
ză o existență abstractă din care lipseşte căldura cuvintelor şi gesturilor 
omenești. O simplă îmbrăţișare poate însemna semnificativ mai mult 
decât multitudinea de informaţii şi stări dobândite în faţa ecranului. 

Ecranul este locul de manifestare al unei gândiri dezîntrupate, dema- 
terializate. Trupul şi ceea ce ține de realitatea structurată prin manifesta- 
rea unei gândiri iconice sunt tot mai mult eliminate din orizontul vieții. 
Se fabrică un univers decorporalizat şi dematerializat. Se construiește o 
ciberlume în care ecranul devine un drog, generând dependențe severe. 
Într-o asemenea lume virtuală, ecranul reprezintă vectorul sociabilității. 
Ecranul devenit lume generează o stare de spirit ludic, o atmosferă de 
spectacol. Viaţa este asumată ca un joc care trebuie jucat, ca un spec- 
tacol care se cere urmărit și trăit. Ecranul, invadând întreaga existenţă, 
atât la nivel personal, cât și la nivel comunitar distruge ceea ce ține de 
intimitate, de discreţie și delicateţe. Ecranul generează o ciberlume unde 
se manifestă o putere a seducţiei și a fascinaţiei, întrucât oferta diversifi- 
cată este personalizată în funcţie de nevoile specifice ale fiecăruia. 

Există o putere magică a ecranului care face din el o interfață gene- 
ralizată în toate aspectele vieții asumate şi trăite ca spectacol. Lipovetsky 
arată că simultan cu miniaturizarea ecranelor prin nanotehnologiile ac- 
tuale există o proliferare a ecranelor uriaşe, folosite pe stadioane, la con- 
certe, la întruniri politice și inclusiv în biserici. Totul este transformat 
în spectacol, indiferent că este vorba de realități petrecute pe terenul 
de sport, pe scenă sau în fața sfântului altar. Nevoia de a reflecta şi de a 
retransmite un eveniment viu prin intermediul unui ecran reflectă ceea 
ce ţine de transformarea vieții în spectacol trăit, de o lume care a devenit 
şi ea intermediara spectacolului, a devenit ecran. 

Ecranul-lume dedublează viaţa. „O lume dedublată în care eveni- 
mentul devine spectacol. Şi în care cinematograful, el însuși prins în 
această logică ecranică, arată calea cu imensele ecrane dezvoltate prin 

procedeele Imax și Omnimax. Adică, de la ecranul cât o marcă poştală 
până la megaecranul uriaș, un val de imagini circulă în permanenţă, 
transformând omul hipermodern în Homo ecranis şi instaurând o 
ecranocraţie de ale cărei puteri unii se tem de pe acum. Un ecran-lume 
care prin numeroase aspecte ale sale, apare ca o cinelume”*?. 


3.2. Ecranul televizual 


Odată cu apariţia și dezvoltarea televiziunii, ecranul TV dobândeşte 
o importanţă socială din ce în ce mai mare. Privitul la televizor devine un 
mod de a fi cu o pondere considerabilă în viața familiilor, substituind tot 
mai mult relațiile personale din interiorul acestora. Omul contemporan 
este un hiperconsumator de TV. Mai multe studii statistice evidențiază 
creşterea consumului de televiziune, integrarea televizorului în viața co- 
tidiană. Astfel, de exemplu, un francez consumă în medie 100 000 de ore 
de TV de-a lungul existenţei sale, aproximativ 11 ani din viață petrecuţi 
în fața micului ecran. Practic, ecranul televizual constituie o privatizare 
a ecranului, modificând raportul omului cu imaginea. 

Spre deosebire de ecranul cinematografic unde există o anumită 
continuitate, imaginea aflată în mişcare, cu posibilitatea de a fi mereu 
comutată prin utilizarea telecomenzii prin care sunt schimbate progra- 
mele, din ecranul televizual generează o secvenţializare a telespectatoru- 
lui şi o dispersie a acestuia. Se dezvoltă așa numitul fenomen de zapping 
care-l dezrădăcinează pe om din modul său natural de a fi. Televiziunea 
dezvoltă imagini în direct, transmisii în timp real, conectând simultan 
o mulțime covârșitoare de oameni la diferite evenimente de pe mapa- 
mond. Mediul televizual e caracterizat de instantaneitate, de ubicuitate 
şi simultaneitate, promovând lumea ca un sat global, conform sintagmei 
celebre propusă de McLuhan. 

Televiziunea aprofundează și extinde spiritul magic al lumii cine- 
matografului. Universul cinematografic este caracterizat de onirism, de 
o lume vrăjită de magie în care ficțiunea are un rol preponderent. Este o 
lume a fabricării de staruri (industria Hollywood-ului este sugestivă în 


%5 Gilles LIPpOvETSKY, Jean SERROY, Ecranul global, pp. 239-240, 242-243. 

acest sens). Mediul televizual reprezintă o democratizare a magiei cine- 
matografice, propunând staruri din rândul oamenilor obișnuiți, promo- 
vând o mentalitate conform căreia fiecare dintre noi deținem potenţialul 
de star. Celebritatea și dorința de a imita existenţa starurilor consacrate 
sunt stări exacerbate de televiziune care propune un fel de telerealitate. 
De fapt, ceea ce contează şi există cu adevărat este telerealitatea. Fie că 
se discută de evenimentele mediatizate prin știri, de aspecte discutate 
la talk-show, de imagini vizionate la reality-show, de acţiuni din seriale, 
filme sau realități promovate prin filme documentare, comunicarea in- 
terpersonală din societatea actuală reprezintă de cele mai multe ori un 
comentariu al telerealității. Telerealitatea parazitează treptat viața efec- 
tivă, ajungând în final s-o substituie. 

Visul şi senzațiile, supralicitarea cu stimuli, bombardamentul 
informaţional, în general solicitarea exagerată a tuturor simțurilor, în 
mod special al văzului, agresat printr-o multitudine de imagini sunt 
realități promovate prin intermediul mediului televizual. Spiritul de 
consum al ideologiei consumismului din societatea actuală este pro- 
movat în mod eficient prin asocierea dintre televiziune şi publicita- 
te. Marketingul de piață prin care sunt promovate anumite mărci de 
produse este relaționat cu reclama realizată de staruri, cu eficiență 
considerabilă în vânzarea produsului promovat. Spiritul celebrității 
este conjugat cu cel al puterii banului. Din acest punct de vedere, sta- 
rul devine o marfă inepuizabilă de fabricat bani, un produs vandabil 
indiferent de context. 

Starurile televiziunii nu devin doar modele de urmat, repere şi ide- 
aluri în viața obişnuită, ci şi factori ai expansiunii publicitare care ne 
propun produsele cele mai bune pentru consumul variat (cosmetice, 
mâncare, haine, maşini, locuinţe, etc.). Televiziunea devine nu doar o 
industrie de fabricat staruri, ci şi un imperiu publicitar. Hiperpublicitatea 
promovează o imagine în exces, favorizând o înţelegere a publicității 
ca spectacol. Se expune absolut orice, fără să aibă o legătură directă cu 
produsul promovat, urmărindu-se intenția de a capta atenţia și de a con- 
vinge. Spotul publicitar devine asemenea unui film, cu propria poveste, 
cu imagini menite să influențeze subconștientul și conştientul telespec- 
tatorului-consumator. 

Magia vizuală din publicitatea televizuală „se traduce printr-o so- 
fisticare hiperreală, printr-un aspect finisat la maximum, îndeosebi în 
reclamele care proslăvesc universul luxului, al frumuseţii, al modei. 
Manierismul îşi desfășoară aici întreaga-i seducţie artificială: [...] sta- 
rurile devin mai strălucitoare ca niciodată, încă şi mai frumoase decât 
pe marele ecran. Aici totul e lux, tentație și feminitate absolută [...]. 
Departe de a se ofili, frumuseţea hiperspectaculară inventată de star- 
system este neîncetat reanimată de publicitate ca un remake spre gloria 
cinematografului. Tot mai multă artificialitate, tot mai mult show este- 
tic şi extatic: ecranul publicitar își împrumută stilul de la Hollywood, 
el fascinează și este fascinat de imaginea subjugantă a cinematografu- 
lui, de scena feminităţii prin exces [...]. Publicitatea rămâne în logica 
seducţiei, a visului, a dorinței [...]. Ceea ce se vinde aici este un spirit, 
o atmosferă, o dorință”. 


3.3. Impactul televiziunii asupra naturii umane 


Mediul televizual se bazează pe primatul imaginii în raport cu cu- 
vântul. Specialistul în studii politice Giovanni Sartori (n. 1924) arată că 
lumea structurată de revoluțiile tehnologiilor media, deși este una ex- 
trem de diversă (internet, ciberspațiu, calculator, televizor, video, dispo- 
zitive digitale), presupune manifestări care au în comun ceea ce numeşte 
el tele-vederea şi care generează un fel de tele-trăire. Viaţa devine un 
spectacol vizualizat. Teza de bază a concepţiei lui Sartori este că tele-ve- 
derea îl transformă pe homo sapiens în homo videns. El arată că spre de- 
osebire de cultura bazată pe cuvântul rostit sau scris, tehnologiile media 
de astăzi promovează într-un mod absolutist imaginea, mişcarea ei cu 
viteze ameţitoare. În acest context, televiziunea și în general informaţia 
ecranizată, hipertextul promovat prin Internet, deşi ne conectează la 
hiperinformaţie, diminuează capacitatea de înţelegere și de cunoaştere. 

Sunt multe studii ştiinţifice care reliefează faptul că televiziunea 
și mediul virtual promovează un mesaj identificat cu mediul (mesajul 
este mediul — McLuhan) Cel conectat la mediul televizual și virtual nu 


5% Gilles LrpovETSKY, Jean SERROY, Ecranul global, pp. 239-240, 242-243. 

poate interpreta adecvat informaţia procesată. Secvenţializarea consu- 
matorului de televiziune și de Internet contribuie la scăderea capacității 
de adunare în sine, de concentrare a puterilor sufleteşti şi intelectuale, 
de exersare a gândirii critice şi a unui discernământ bazat pe lucidita- 
te. Jean Baudrillard afirma că mai multă informaţie nu produce trans- 
formarea masei în energie, ci generează tot mai multă masă. Asumând 
această perspectivă, pentru mai mulţi cercetători din diferite domenii 
este limpede că deși televiziunea are pretenția de a spori informația, de 
a-l informa în mod adecvat pe om, depăşind o anumită ignoranță, efectul 
televizorului este unul invers: televiziunea îl sărăceşte iremediabil pe om 
în planul cunoașterii și al înțelegerii. 

Dincolo de această teză a lui Sartori care subliniază imbecilizarea 
prin televizor şi favorizarea unei post-gândiri, el arată că televiziunea 
schimbă practic natura umană. „În legătură cu televiziunea ne lamen- 
tăm că încurajează violența, sau că informează puțin şi prost, sau că este 
înapoiată din punct de vedere cultural (așa cum a scris Habermas). E 
adevărat. Dar este şi mai adevărat şi chiar mai important să înțelegem 
că tele-vederea schimbă treptat natura omului. Acesta e miezul proble- 
mei, esența ei, care până astăzi a scăpat în mare măsură atenţiei noastre. 
Şi totuşi e destul de limpede că lumea în care trăim se sprijină deja pe 
umerii firavi ai video-copilului: un exemplar foarte recent de ființă uma- 
nă educată de tele-vedere în faţa unui televizor-inainte chiar să înveţe să 
scrie şi să citească'*7. 

Televiziunea valorifică rolul precumpănitor al imaginii, diminuând 
considerabil funcția simbolică a omului care devine un simplu telespec- 
tator, un comentator al imaginii aflate în mişcare. Televiziunea nu produ- 
ce doar o vedere de la distanță, prin care imaginea este amplificată prin 
intermediul unei tehnologii (ca în cazul microscopului sau binoclului), 
ci permite o vedere a întregii realități, fără să existe deplasarea. Nu este 
nevoie de deplasarea într-un anumit loc pentru a vedea locul respec- 
tiv. Televiziunea aduce în casă, prin intermediul imaginii, vizualizări a 
lumii de pretutindeni. Mediul virtual amplifică mai mult posibilitățile 


%7 Giovanni SARTORI, Homo videns. Imbecilizarea prin televiziune şi post-gândirea, Ed. 
Humanitas, Bucureşti, 2005, p. 11. 

mediului vizual, întrucât implică un imaginar care depășește realul. 
Însă, schimbarea esenţială a comunicării prin tele-vedere este indusă 
pentru prima dată de televiziune. 

Cercetătorii evidențiază noutatea radicală a televiziunii. Ea nu este 
o prelungire amplificată a mediilor de comunicare anterioare, ci ea pro- 
duce un nou raport între înțelegere și vedere, un nou raport între om și 
realitate. Sartori dezvoltă şi argumentează teza conform căreia televiziu- 
nea nu se reduce la un instrument de comunicare, ci constituie mediul în 
care este crescut și educat un nou tip de ființă umană. Modificările induse 
de televiziune sunt structurale şi ele sunt vizibile în mod special în cazul 
copiilor. 'Televiziunea favorizează dezvoltarea unei culturi a divertismen- 
tului, o cultură bazată pe imagine. Unii sociologi o numesc o cultură 
juvenilă care produce şi reproduce un om infantilizat, un om care nu 
se poate maturiza, având acest handicap al incapacității de a-şi dezvol- 
ta personalitatea în conformitate cu exigenţele lucidităţii specifice unei 
persoane mature. 

La mai bine de cinci decenii după răspândirea televiziunii, în mod 
special prin mediul virtual al ciberspaţiului și al Internetului, se conside- 
ră că astăzi televizorul este depăşit. Calculatorul ca o mașină superioară 
televizorului, integrând imaginea, cuvântul, sunetul se propune ca un 
mediu mult mai fascinant, prin care poate să substituie influența con- 
siderabilă a televiziunii. Internetul ca rețea integratoare de alte reţele, 
prin interactivitatea sporită poate dobândi o anumită centralitate, însă 
nu elimină televiziunea. 

Televiziunea își păstrează rolul distinct în formarea opiniei pu- 
blice, în promovarea unei comunicări menite să transforme totul în 
divertisment şi insignifiant. Nihilismul promovat mediatic nu mai are 
anvergura unor convingeri redutabile sau a unei gândiri pătrunză- 
toare, ci reprezintă o cultivare a nimicului, exprimând o incapacitate 
de formulare a unor idei clare şi distincte. Televiziunea își dovedeşte 
eficiența în formarea unor mase de manevră, ușor de manipulat. 
Sartori arată că post-gândirea determinată de televiziune nu este 
un atac, desfășurat prin argumente și precizie ştiinţifică împotriva 
raţionalităţii, ci este o banală pierdere a gândirii, o neputinţă de arti- 
culare a ideilor. 

Cu mult curaj şi onestitate, Sartori devoalează modul în care s-a 
ajuns la situația actuală: „Lucrurile s-au petrecut astfel. Mai întâi am fa- 
bricat, cu ajutorul diplomelor oferite de sistemul de educaţie, o lumpen 
intelligentsia, un proletariat intelectual lipsit de orice consistență inte- 
lectuală. Acest proletariat al gândirii a fost multă vreme marginalizat; 
dar, crescând și înmulțindu-se, a pătruns încetul cu încetul în şcoală, 
a rupt toate zăgazurile cu revoluţia culturală din 1968 (a noastră, nu a 
lui Mao) și şi-a găsit terenul de cultură ideal în revoluţia mass-media. 
Această revoluţie este în prezent aproape în întregime tehnologică, de 
inovaţie tehnologică. Ea nu reclamă savanţi, nu are ce face cu minţi care 
gândesc. Mass-media, şi mai ales televiziunea, sunt astăzi gestionate de 
persoane lipsite de cultură, fiind cantonate în subcultură. Şi întrucât 
comunicațiile sunt un formidabil instrument de autopromovare - co- 
munică în mod obsesiv și fără pauză că trebuie să comunicăm -, au fost 
suficiente câteva decenii pentru a crea gândirea zeamă lungă, un climat 
cultural de melasă mentală şi armate crescânde de reduși mintal [...]. 
Astăzi se revarsă în jur minţile debile, care se revarsă tocmai pentru că 
dau peste un public care nu a fost niciodată deprins să gândească. Şi 
vina televiziunii în acest cerc vicios este de a-i favoriza - în gândirea- 
melasă - pe trăsniţi, pe excitați, pe exagerați, pe mincinoşi. Televiziunea 
premiază și promovează extravaganța, absurditatea și țicneala, ajutând 
astfel la întărirea şi înmulțirea lui homo insipiens"*8. 

Televiziunea invocă un rol central în informarea şi formarea opiniei 
publice. Prin predilecţia de a prezenta ştiri şi comentarii despre eve- 
nimente insignifiante, prin umplerea timpului cu nimic reprezentativ 
sau mai rău cu gunoi informațional, televiziunea dezinformează și de- 
formează opinia publică. Cetăţenii, prin faptul că mulți dintre ei nu au 
acces decât la televizor sunt văduviţi de informaţiile de calitate și astfel 
se realizează o segregație în domeniul informării veridice a cetăţenilor. 
Din această perspectivă Karl Popper și alţi cercetători au subliniat riscul 
televiziunii pentru societatea bazată pe democraţie. 

Televiziunea poate fi un instrument al dezinformării şi al mani- 
pulării prin faptul că ascunde arătând, aşa cum se exprima sociologul 


3% Giovanni SARTORI, Homo videns..., pp. 121-122. 

francez Pierre Bourdieu. Paradoxal, prin felul cum arată, prin felul de a 
prezenta și de a comenta imaginile, televiziunea poate manipula teribil. 
Realitatea dobândeşte o semnificaţie străină față de conţinutul ei efectiv. 
Sunt promovate felurite fantasme, cultivându-se iluzia existenței reale a 
acestora. Imaginea televizuală are o autoritate copleșitoare în formarea 
opiniilor şi convingerilor, realizându-se așa numitul efect de real, în for- 
mularea lui Bourdieu. Imaginea de pe ecranul televizorului ne face să 
vedem și să credem în existența arătată. 

Pe lângă manipulare şi dezinformare, televiziunea generează o pre- 
siune a urgenţei care erodează procesul gândirii. Pentru a gândi este 
nevoie de a-ți rezerva un timp de reflecţie, de meditaţie corelativ eve- 
nimentelor sau experienţelor împărtășite. Nu este suficientă o conec- 
tare rapidă cu evenimentele de pe mapamond, dându-se iluzia partici- 
pării la acestea, ci este nevoie de o oprire din agitația ritmului strivitor 
al societăţii actuale, pentru a putea gândi adecvat asupra a ceea ce se 
întâmplă în universul nostru lăuntric şi în lumea înconjurătoare. Tele- 
viziunea generează gândirea rapidă şi un fast-food cultural, însă nu este 
vorba de o gândire sclipitoare, cu idei rezultate din anumite străfulgerări 
ale minţii, cât mai degrabă de idei prefabricate, sloganuri de tip ideologic 
care trebuie mediatizate. 

Bourdieu a analizat acest aspect. El menţionează: „Una dintre 
problemele majore pe care le pune televiziunea este tocmai aceea a 
raporturilor dintre gândire şi viteză. Se poate gândi în condiţii de vi- 
teză? Și, oare, televiziunea, dând cuvântul unor gânditori însărcinați 
să gândească cu viteză sporită, nu se condamnă la a nu dispune decât 
de niște fast-thinkers, de nişte gânditori ce gândesc mai repede decât 
propria lor umbră? [...] De fapt, acești gânditori gândesc în idei 
primite de-a gata'*%. 

Sunt cercetători care evidenţiază cu multe argumente solide faptul 
că o creștere accelerată a informaţiei nu produce neapărat o sporire a 
sensului. Televiziunea este invocată ca sursă semnificativă în planul in- 
formării, ca mediu de propagare a informaţiei. Prin televizor devenim 
mai sociali prin comentarea și împărtășirea cu ceilalți a evenimentelor 


%% Pierre BOURDIEU, Despre televiziune, Grupul Editorial Art, București, 2007, p. 43. 

vizionate. Ar fi de așteptat ca mulțimea de informaţii să-l orienteze pe 
omul din societatea contemporană, să-l ajute în identificarea repere- 
lor autentice. Se constată însă că trăim într-o lume cu tot mai multă 
informație, şi cu tot mai puţin sens. 

Există un mit al societăţii informaţionale de astăzi conform că- 
ruia cel care este deconectat de la sursele media, cel care nu participă 
la fluxul mass-media riscă să devină asocial. O asemenea persoană 
nu poate fi integrată în comunitate, întrucât aceasta este structurată 
pe mesajele de tip mediatic. O persoană dezinformată mediatic nu 
are ce comunica în cadrul întâlnirii cu o altă persoană. Universul 
mediatic reprezintă creuzetul existenţei trăite ca simulacru prin si- 
mularea imaginarului promovat de tehnologiile media de astăzi. În 
conformitate cu acest mit, ar trebui ca informaţia accelerată să deter- 
mine o intensificare a sensului. Or, se constată că lucrurile se desfă- 
şoară exact invers. 

Baudrillard avansează cu mult curaj o analiză lucidă prin care ara- 
tă că informația mediatică este direct distrugătoare şi neutralizatoare a 
sensului, a semnificației. Există o acțiune dizolvantă a informaţiei pro- 
movate de mass-media asupra sensului. Se realizează o implozie a sensu- 
lui prin proliferarea informaţiei. Baudrillard menţionează că formula lui 
McLuhan, mesajul este mediul, caracteristică erei simulării conduce în 
cele din urmă, inclusiv la volatilizarea mediului. După volatilizarea me- 
sajelor în mediu, acesta însuși urmează să dispară. Orice urmă de sens 
este extrasă din mesajul mediatic, care are menirea doar să ne conecte- 
ze la un mediu manipulat prin structuri ale imaginarului. Este funcția 
exercitată prin excelenţă de televiziuni. 

Referitor la mitul informaţiei mass-media ca sursă de comunicare, 
Baudrillard afirmă: „Suntem cu toții complicii acestui mit. E alfa şi ome- 
ga modernităţii noastre, fără de care credibilitatea organizării noastre 
sociale s-ar prăbuși. Or, fapt e că ea se prăbușește şi asta se întâmplă toc- 
mai din acest motiv. Căci acolo unde credem că informaţia produce sens, 
se întâmplă exact invers. Informaţia îşi devorează propriile conţinuturi. 
Ea devorează comunicarea şi socialul. În loc să facă să se comunice, ea 
se epuizează în punerea în scenă a comunicării. În loc să producă sens, ea 
se epuizează în punerea în scenă a sensului [...]. În spatele acestei puneri 

în scenă exacerbate a comunicării, mass-media și forcingul informării 
continuă o irezistibilă destructurare a socialului”. 

Pe lângă rolul televiziunii în dizolvarea sensului printr-o exagera- 
tă informaţie care în realitate dezinformează și manipulează, cultura 
televizuală are un rol în modelarea rețelelor neuronale, în structurarea 
mentalităților, comportamentelor şi acțiunilor din societatea contem- 
porană. Televizorul determină o dependenţă prin care se poate cultiva 
foarte uşor amăgirea unei evadări din stările negative ale zilei, prin 
depăşirea sentimentelor de singurătate sau de tristețe. Este propusă o 
relaxare rapidă. Chiar dacă pe moment este oferită iluzia unei deco- 
nectări de la stările apăsătoare, ulterior acestea sunt amplificate. Prac- 
tic, funcţionează același mecanism ca în cazul drogurilor. 

Dependenţa de televizor şi instaurarea unei stări de pasivita- 
te sunt corelative cu alienarea gândirii, cu erodarea semnificati- 
vă a puterilor sufletești (minte, voință, sentimente). Televizorul ne 
revendică întreaga ființă. Adesea, dependenţele cronice de televizor 
determină o incapacitate de a mai face altceva. Televiziunea devine 
mediul de existență al întregii vieți. Sunt cercetători care analizează 
corelarea dintre relaxarea rapidă şi dependență, constatându-se prin 
corespondenţă cu anumite antidepresive având substanţă activă care 
produc o relaxare rapidă că și televiziunea are un mecanism similar. 
Odată deconectat de la televizor chiar dacă în timpul vizionării TV se 
trăieşte o anumită stare euforică, după închiderea televizorului sunt 
amplificate stările negative. Se resimte un gol şi o nevoie puternică de 
a redeschide televizorul. 

În societatea informaţională de astăzi, dependenţa de mass-media, 
în speţă de televiziune reprezintă realităţi incontestabile. Se creează 
impresia că nu se poate trăi în absenţa televizorului sau a informaţiei 
mediatizate. Deconectarea de la aceste surse echivalează cu un fel de 
primitivism, de ființă anacronică, ruptă de actualitatea evenimentelor 
care fac viața. A trăi înseamnă de fapt a fi în cadrul unei experienţe a 
mediului televizual, a corela propria existenţă cu ceea ce se furnizează 


30 Jean BAUDRILLARD, „Implozia sensului în media”, în vol. Simulare și simulacre, Ed. 
Idea Design, Cluj-Napoca, 2008, p. 62. 

pe micul ecran. Consumatorul de televiziune şi de mass-media nu 
poate concepe că cineva poate trăi în absenţa experienţei televizuale. 

Agenda existenței personale şi comunitare este structurată prin 
televizor și mass-media. „Efectul de agendă presupune, prin însăși na- 
tura sa, crearea unei puternice dependențe de media. Atât timp cât 
agenda zilnică a cetățenilor sau harta problemelor care ocupă un loc 
semnificativ în atenţia şi gândurile acestora este configurată prin in- 
termediul televiziunii, telespectatorii ajung să fie legaţi de aceste me- 
dii de informare pentru completarea sau reactualizarea acestei agende. 
Oamenii ajung să fie dependenţi de programele de ştiri pentru a afla 
ce se mai întâmplă în lume sau, cu alte cuvinte, pe ce lume trăiesc. 
Ei devin dependenți de televizor pentru a-şi reumple mintea cu ceva, 
pentru a avea la ce gândi şi despre ce vorbi. Ştirile devin astfel un fel 
de hrană sau mobilul existenţei cotidiene. Ascultând ştirile, discutând 
despre ele, menținându-se prin aceasta în actualitate, omul modern își 
hrăneşte sentimentul participării la viața lumii (de fapt, noua realitate 
mediatică), a situării permanente în interiorul, în centrul acesteia. În 
paralel, se poate sesiza şi o diminuare până la abolire a vieții personale, 
a propriului univers familial şi comunitar”. 

Mai mulţi cercetători din diferite domenii subliniază nu doar 
dependenţa generată de televizor, condiționarea exercitată de televizi- 
une, ci şi un impact asupra sănătății psihice și fizice. Neuropsihologi 
de marcă arată că televiziunea realizează, pe de o parte o reducere a 
activităţii corticale, iar pe de altă parte o suprastimulare senzorială. În 
aceste condiţii este sporită confuzia, intensificându-se totodată stresul 
informaţional. Suprasolicitarea informaţională, dincolo de forțarea li- 
mitelor fiziologice produce o stare de iritare, de anxietate, de oboseală. 
Se instalează apatia şi se constată o paralizie a voinței. Experienţa televi- 
zuală cronicizează starea de stres informaţional, conducând la tulburări 
semnificative în plan neurofiziologic. 

Televiziunea nu doar că distruge relaţiile interpersonale, dar ani- 
hilează și universul vieţii lăuntrice, atentează la taina interiorităţii 


*! Virgiliu GHEORGHE, Efectele televiziunii asupra minții umane, Ed. Evanghelismos, 
București, 2005, pp. 178-179. 

omului. „Televizorul nu lasă omului modern liniștea și răgazul con- 
struirii unui puternic for interior, implicit al dezvoltării unei vieți 
Jăuntrice bogate. Televiziunea nu permite retragerea în reflexie, con- 
templare, rugăciune [...]. Omul nu mai găsește timpul de a se aduna 
în sine, de a-şi reînnoi resursele sufleteşti spre a rezista solicitărilor 
cotidiene. În felul acesta, nivelul de oboseală şi stres creşte înconti- 
nuu, rămânând ca soluţii pentru descărcarea parţială (în fond, falsă) 
a lor televizorul sau divertismentul-drogul cotidian. Atât de puternic 
a ajuns omul captivat de această stare sau atmosferă, de zgomot, ritm 
sau agitație permanentă, încât chiar atunci când, conjunctural, rămâne 
singur acasă sau undeva în mijlocul naturii, neobişnuit cu liniștea, cu 
reflexia sau cu propriile gânduri, și acolo caută zgomotul, știrile, mass- 
media, lumea de care abia a reușit să se desprindă'*%. 


3.4. Hiperrealul şi imaginarul mediului virtual 


Nicholas Negroponte în lucrarea Being digital (1995) propune o 
lume digitală care promovează un mod de a fi digital. Cibernavigaţia 
posibilă prin Internet permite promovarea unei lumi virtuale, vizuale 
şi vizualizate, combinând o serie de posibilități, descompunând și re- 
compunând imagini şi forme diferite. Deși, se afirmă că prin informaţia 
vastă şi prin capacitatea de interacțiune, Internetul poate fi un factor 
semnificativ în sporirea şi aprofundarea cunoaşterii, lucrurile nu stau 
tocmai aşa. Studiile diferiților cercetători redutabili din diferite dome- 
nii arată că sunt foarte puţini cei care folosesc Internetul pentru studiu, 
pentru o anumită edificare în plan cultural și ştiinţific. Cei mai mulți 
folosesc Internetul pentru a naviga într-un mediu virtual, din care cu 
greu se mai pot desprinde, favorizându-se înțelegerea şi asumarea vieții 
ca o omorâre a timpului. 

Timpul devine o realitate apăsătoare care poate fi depășită prin eva- 
darea în lumea virtuală şi fascinantă a ciberspaţiului. Se poate naviga 


*% Virgiliu GHEORGHE, Știința și războiul sfârșitului lumii, Ed. Prodromos, Bucureşti, 
2007, pp. 85-86. Experienţa televizuală intensifică suprastimularea senzorială. McLuhan 
menţionează în acest sens: „Imaginea televizată este o extensie a simțului tactil”, Marshall 
MCLuHAN, Să înțelegem media, Ed. Curtea Veche, Bucureşti, 2011, p. 427. 

aici fără frontiere, dându-se iluzia unei comunicări totale. În realitate, 
este cultivată o singurătate electronică, cu consecinţe adesea devasta- 
toare pentru sănătatea sufletească și trupească. Cercetătorii evidențiază 
simptome nemaiîntâlnite până acum, derivate din dependenţa de calcu- 
lator. În societatea actuală, computerul devine un narcotic care anestezia- 
ză existența într-un mod mai subtil şi ca atare mai riscant, în comparaţie 
cu drogurile tradiționale. 

Deşi, inclusiv în şcoală prin actul educaţional se promovează o pe- 
dagogie bazată pe Internet se poate constata efectul negativ al navigației 
exagerate în mediul virtual în planul gândirii şi al culturii. Internetul 
favorizează o cultivare a insignifiantului, o predilecție spre mărunţișuri 
şi superficialitate. Clifford Stoll, un astronom de la Berkeley, după o 
experiență de mai mulţi ani de interneto-manie, afirma că Internetul nu 
este altceva decât o țesătură impalpabilă, făcută din nimic, reprezentând 
un surogat jalnic al vieții. Navigaţia în virtual determină un simulacru 
de existenţă care favorizează simularea vieţii, mimarea ei. Existenţa în 
mediul virtual este o viaţă simulată, uşor de manipulat. 

Angrenajul tehnologic accesat fără limite, converteşte existența 
din mediul virtual într-o disponibilitate pură, uşor de accesat și de 
integrat în diverse tipare, uşor de manipulat. Sartori menționează: 
„Pentru cibernauţi totul devine manipulare și confuzie, totul poate fi 
manipulat şi amestecat. Dar întrucât realitățile virtuale sunt doar niște 
jocuri care e puţin probabil să devină realități actuale, negropontis- 
mul riscă să genereze, la o extremă, un sentiment al puterii alienat și 
frustrat şi, la cealaltă extremă, un public de eterni copii visători care 
își petrec întreaga viaţă în lumi imaginare. Atracția erei digitale este 
atracția unui drog. Vom sfârşi cu toții digeraţi în ciberlume? Sper din 
toată inima că nu. Negroponte este oare ucenicul vrăjitor al post-gân- 
dirii? În lumea pe care o promovează și o ridică în slăvi, maşina e cea 
care într-adevăr face totul”. 


% Giovanni SARTORI, Homo videns..., p. 44. Sartori afirmă printr-o analiză lucidă 
că invadarea lumii prin mediul televizual şi virtual a contribuit la o slăbire a democraţiei 
autentice, întrucât în loc să fie favorizată formarea unui demos puternic şi educat, s-a ajuns 
la un demos debilizat, infantilizat şi lipsit de conţinut. Într-o asemenea situație sistemul 
tehnologic impersonal dobândeşte o ascendență în raport cu persoanele vii şi comunitățile 

Sartori demonstrează că mediul televizual şi cel virtual au un rol 
semnificativ în slăbirea gândirii, în distorsionarea rațiunii și al universu- 
lui simbolic specific pentru homo sapiens. Prin televizor și în mod spe- 
cial, prin Internet nu doar că se favorizează dezvoltarea unui proces de 
imbecilizare şi de infantilizare, dar sunt realizate condiţiile de coagulare 
a unor grupuri deviante (de la pedofili până la teroriști). Omul fluidizat 
de procesul comunicării televizuale şi virtuale devine o ființă în care 
sunt dizolvate reperele şi rădăcinile profunde, ancorate într-o anumită 
Tradiţie. Lumea de taină a omului capabil să-şi ridice mintea spre con- 
templarea celor cereşti este substituită de un mediu nociv pentru viaţă, 
în care comunicarea înseamnă dizolvare şi depersonalizare. 

Aceste aspecte nu sunt evidenţiate de analiștii încrezători în 
potenţialul noilor tehnologii media. „[...] ele sunt trecute cu vederea de 
mediologi. Lăudăroşenia lor ne vorbeşte numai despre luminoasa in- 
staurare a unui univers aflat într-o evoluţie vertiginoasă în care fiecare 
individ şi fiecare realitate sunt menite să se dizolve şi să se contopească. 
Omul e redus la pură relaţie, homo comunicans, cufundat în neînceta- 
tul flux informaţional oferit de mass-media. Da, homo comunicans; dar 
comunicând ce anume? Golul comunică golul, iar video-copilul sau ori- 
cum omul dizolvat în fluxurile mass-media este numai dizolvat'**. 

Internetul și ciberspaţiul cultivă un hiperreal şi un imaginar prin care 
se ocultează realitatea efectivă. Nu este vorba doar de o falsificare a realu- 
lui, ci de o ascundere, de o ecranare a realității. În acest context, simula- 
rea realităţii devine un simulacru de existență. Imaginarul ciberspaţiului 
potențează dorinţele, printr-o stimulare senzorială excesivă, alienând 


concrete. El arată că „în cele din urmă puterea trece la Marele Frate electronic. Negroponte 
formulează astfel: «viitorul nu va fi nici mai mult nici mai puţin decât industrie electronică. 
O cantitate imensă de memorie va fi disponibilă și va produce o cantitate imensă de putere. 
Oricum am privi-o, aceasta va fi puterea calculatorului». Da; dar cu un adaos important: 
computerele nu sunt entități metafizice; ele sunt mașini gestionate de oameni în carne şi 
oase. Negroponte trece, așadar, ușor peste Fratele cel Mare. Care nu va fi-e adevărat-un Mare 
Frate la singular. Ceea ce nu va fi o piedică pentru ca tehnopolisul digital să fie controlat de 
o rasă stăpânitoare formată din minuscule elite, din tehno-creiere extrem de bine înzestrate, 
şi care va ajunge în cele din urmă - în previziunea lui Neil Postman - o tehnocrație devenită 
totalitară care va modela totul și pe toţi după chipul și asemănarea ei”, Giovanni SARTORI, 
Homo videns..., p. 106. 
354 Giovanni SARTORI, Homo videns..., p. 120. 

totodată capacitatea de articulare a unor idei consistente în cadrul unei 
gândiri bazată pe exersarea rațiunii critice. Fără niciun discernământ, 
dorinţele şi fantasmele universului imaginar trebuie asumate şi împărtășite. 
Simularea hiperrealului în imaginar generează o alienare a gândirii, 
o infantilizare a ei. Jean Baudrillard exemplifică un asemenea tip de ima- 
ginar prin Disneyland, devenind un simbol al lumii magice de astăzi, în- 
trucât Disneyland reprezintă o miniatură a Americii reale, țara tuturor 
posibilităţilor, locul unde visele pot deveni realitate. Disneyland prezintă 
un joc de iluzii şi de fantasme, fiind prin excelență un spaţiu al simulă- 
rii. Baudrillard arată că imaginarul Disneylandului reprezintă o ficțiune 
a realului, o exacerbare a hiperrealului. Prin efectele speciale corelative 
simulării și generării atmosferei de tip magic se dezvoltă infantilizarea. 
În acest sens, Baudrillard menţionează despre debilitatea acestui 
imaginar şi degenerescența sa infantilă: „Această lume se vrea una a co- 
pilăriei, pentru a ne face să credem că adulții sunt altundeva, în lumea 
reală, şi pentru a ascunde faptul că adevărata infantilitate e peste tot, cea a 
adulților care vin să se joace aici de-a copilul, pentru a se autoiluziona asu- 
pra infantilităţii lor reale [...]. Disneyland: un spaţiu de regenerare a imagi- 
narului ca toate celelalte, ca toate uzinele de reciclare a deşeurilor. Trebuie 
astăzi reciclate peste tot deşeurile, visele, fantasmele-imaginarul istoric, 
feeric, legendar al copiilor şi al adulţilor e un deşeu, prima mare dejecție 
toxică a unei civilizații hiperreale. Disneyland este prototipul acestei noi 
funcţii pe plan mintal. Dar de același ordin sunt şi toate instituţiile de reci- 
clare sexuală, psihică, somatică, ce viermuiesc în California. Oamenii nu 
se mai privesc, dar există instituţii pentru asta. Nu se mai ating, dar există 
contactoterapia. Nu mai merg pe jos, dar fac jogging, etc”. 


3.5. Viţelul de aur - paradigmă biblică pentru logica 
de tip idolatru specifică televiziunii 


Mediul televizorului presupune o experienţă în care se lucrează cu 
puterea fantasmelor, proiectându-se şi cultivându-se imagini în minţile 


»a 


% Jean BAUDRILLARD, „Precedența simulacrelor”, în vol. Simulare și simulacre, Ed. Idea 
Design and Print, Cluj/Napoca, 2008, pp. 13-14. 

oamenilor în mod magic. Televiziunea operează cu precădere la nivelul 
imaginației, stimulând simţurile, în mod special văzul şi auzul, reali- 
zând o stare mentală permeabilă lucrării de tip magic. În volumul 1 al 
Manualului de Apologetică Ortodoxă, în prezentarea culturii imagina- 
re din Renaștere, am evidențiat manipularea de tip magic operată prin 
intermediul fantasmelor. Giordano Bruno era cel despre care făceam 
mențiune cu privire la dezvoltarea acestei concepţii despre manipularea 
psihologică a persoanei şi a maselor de oameni, arătând că magicianul 
prin instrumentul magic poate să-și realizeze visul de stăpân universal. 

În lucrarea De vinculis (Despre legături), Giordano Bruno arată 
secvențele lucrării de tip magic. Mai întâi imaginaţia este ispitită cu o 
momeală, aplicându-se legătura de tip magic. Apoi există o focalizare a 
imaginaţiei asupra legăturii respective, urmând o intensificare a dorinţei 
până la stăpânirea minţii de către fantasma proiectată. În cele din urmă 
consimţirea minţii și satisfacerea fantasmei reprezintă îndeplinirea lu- 
crării de către cel vrăjit a actelor sugerate de magician. Aceste mecanis- 
me de tip magic pot fi sesizate în lucrarea de vrăjire a minţii prin televi- 
zor. De aceea, televizorul poate fi considerat un instrument de tip magic 
sau o mașină a visării în expresia lui Martin Esslin. 

Legătura magică dintre telespectator şi lumea televizorului se mate- 
rializează în ultimă instanță printr-o atitudine de tip idolatru. Oamenii 
de astăzi ajung să idolatrizeze efectiv plăsmuiri ale minţii induse persu- 
asiv prin televizor. Fenomenul cunoscut al fanilor, staruri devenite idoli, 
ataşamente emoționale de diferite personaje promovate de televiziune 
indică o logică de tip idolatru. Plecând de la Sfânta Scriptură se poate 
afirma că „viţelul de aur” constituie o paradigmă biblică adecvată, cu 
puterea de a oferi o radiografie spirituală a logicii idolatre la care tri- 
mite televiziunea. Viţelul de aur este o plăsmuire a omului care devine 
idol, subjugând mințile și viețile oamenilor la nivel personal şi colectiv. 
Viţelul de aur devenit idol, asemenea televizorului exersează o vrăjire 
asupra poporului, dezlănțuind o amăgire de tip colectiv. 

Poporul lui Israel, trădându-L pe Dumnezeul Cel Viu îşi 
confecționează un idol amăgitor, falsificând în mod grosolan realitatea 
prin afirmația că viţelul de aur este dumnezeul care i-a scos din Egipt. 
Atitudinea idolatră nu doar că întunecă mintea şi generează o realitate 

iluzorie, dar favorizează şi o lucrare a patimilor. Desfrânarea în plan 
religios prin idolatrie se materializează în desfrânarea de tip trupesc. 
Sfânta Scriptură menționează: „Poporul s-a adunat la Aaron și i-a zis: 
«Scoală și ne fă dumnezei care să meargă înaintea noastră» [...]. Atunci 
tot poporul a scos cerceii cei de aur din urechile alor săi și i-a adus la 
Aaron. Luându-i din mâinile lor, i-a turnat în tipar și a făcut din ei 
un vițel de aur turnat şi l-a cioplit cu dalta. Iar ei au zis: «Iată, Israele, 
dumnezeul tău, care te-a scos din țara Egiptului» [...] A doua zi s-au 
sculat ei de dimineaţă şi au adus arderi de tot şi jertfe de pace; apoi a 
şezut poporul de a mâncat și a băut şi pe urmă s-a sculat și a jucat” 
(Ieşirea 32, 1, 3-4, 6). 

Aaron se face solidar cu poporul şi facilitează trăirea de tip idolatru. 
Sfânta Scriptură ne arată cum căderea în idolatrie conduce la incețoşarea 
minţii oamenilor şi la un comportament dominat de instincte şi de pa- 
timi. Idolatria potențează și amplifică pornirile pătimaşe ale omului, 
slăbind puterile sale sufletești şi trupeşti. Televizorul poate fi asemuit cu 
„viţelul de aur” al postmodernităţii, care face o invitație întregii uma- 
nităţi la condiţia idolatră, fiind o plăsmuire a omului care generează o 
logică şi o atitudine de tip idolatru. Televizorul este un mediu de propa- 
gare a idolilor lumii de astăzi (bani, putere, plăcere, divertisment), fiind 
un catalizator al pornirilor pătimaşe. Adâncirea în starea de idolatrie 
favorizată de televizor poate conduce la o părtăşie cu duhurile necurate, 
cu puterile întunericului. 

În tratatele de vrăjitorie se arată că lucrarea de tip magic, pentru a 
fi eficientă trebuie să fie însoțită de invocarea spiritelor. Chiar dacă teh- 
nologia substituie magia în societatea actuală şi idolatria contempora- 
nă pare impersonală, în spatele robirii puterilor sufleteşti şi trupeşti ale 
omului prin televizor există o anumită lucrare de tip demonic. „Pentru 
magul modern, fie el scenarist, regizor sau actor, tehnologia sau știința 
televizualului facilitează în mod perfect producerea și transmiterea fan- 
tasmelor către mintea telespectatorului, astfel că s-ar putea bănui că spi- 
ritele nici nu sunt invocate, nici nu colaborează la influențarea magică 
a minții oamenilor. Tehnologia, ar putea să se creadă, înlocuieşte com- 
plet serviciul pe care-l puteau face demonii vrăjitorilor de odinioară. 
Şi totuşi acest lucru nu este complet adevărat. Deși imaginile-fantasmă 

pot ajunge în mintea omului fără intermedierea spiritelor întunericului, 
aceste duhuri pot juca un rol important în celelalte etape ale vrăjirii, în 
dobândirea autonomiei fantasmei în interiorul minţii şi mai departe”. 

Întocmai ca în cazul construirii Turnului Babel, unde Dumnezeu a 
intervenit în mod direct, şi în cazul viţelului de aur, Dumnezeu nu rămâne 
indiferent. Există o pedeapsă severă şi imediată a lui Dumnezeu pentru 
idolatrie. Sf. loan Gură de Aur într-o omilie, comentând atitudinea ido- 
latră a poporului lui Israel manifestată în cazul vițelului de aur arată că 
Dumnezeu pedepsește ferm pe cei vinovaţi de această apostazie. Sf. loan 
Gură de Aur arată că pacea lui Dumnezeu nu este una cu nume minci- 
nos, ci adevărata pace presupune tăierea a ceea ce nu este bun, înlăturarea 
elementelor care nasc starea de răzvrătire. Deşi Moise mijloceşte pentru 
poporul căzut in starea de păcat prin idolatrie, Dumnezeu pedepseşte pe 
cei care L-au necinstit prin atitudinea de tip idolatru. 

Sfânta Scriptură este limpede în acest sens: „Şi s-a întors Moise 
la Domnul și a zis: «O, Doamne poporul acesta a săvârșit păcat mare, 
făcându-şi dumnezeu de aur. Rogu-mă acum, de vrei să le ierți păcatul 
acesta, iartă-l; iar de nu, şterge-mă şi pe mine din cartea Ta, în care 
m-ai scris!». Zis-a Domnul către Moise: «Pe acela care a greşit înaintea 
Mea îl voi şterge din cartea Mea [...]. Iată, îngerul Meu va merge îna- 
intea ta şi în ziua cercetării Mele voi pedepsi păcatul lor». Astfel a lovit 
Domnul poporul pentru viţelul ce îşi făcuse, pe care-l turnase Aaron” 
(Facerea 32, 31-35). 

Din punct de vedere apologetic, folosirea vițelului de aur ca pa- 
radigmă biblică pentru logica de tip idolatru specifică televiziunii are 


5 Virgiliu GHEORGHE, Revrăjirea lumii sau de ce nu mai vrem să ne desprindem de 
televizor, vol. II, Ed. Prodromos, 2006, p. 198. Inclusiv mari părinți duhovniceşti au atras 
atenția asupra faptului că televizorul poate constitui un mediu instrumentalizat de vrăjmașul 
ispititor, secătuind puterile sufleteşti și trupeşti ale omului. Părintele Dionisie Ignat de la 
Schitul Colciu din Muntele Athos, duhovnic român, cu autoritate spirituală impresionantă 
mărturisește: „Ielevizorul e o înţelepciune, dar înțelepciunea asta o întrebuințează direct 
ispititorul ca să facă omenirea în aşa fel încât să nu existe în primul rând curățenie, sfințenie a 
omului, atât trupeşte, cât și duhovnicește. În loc să stăm la televizor și să ne umplem sufletul și 
inima de răutăţile pe care le arată acolo, e mai bine să citim ceva duhovnicesc, să ne întărim în 
credinţa şi în drumul cel adevărat pe care trebuie să umblăm noi, creștin-ortodocșii” (cuvinte 
consemnate în convorbirea realizată cu Virgiliu Gheorghe în 27.03.2002). 

relevanță întrucât ne consemnează faptul că ceea ce se trăieşte în so- 
cietatea contemporană prin multiplele forme de idolatrie, inclusiv cele 
generate și promovate de televiziune, de tehnicile și tehnologia de ul- 
timă oră, nu reprezintă situaţii cu totul noi, și că structura lor și lecţia 
edificatoare privind condiția omului sunt cuprinse, simbolic, în Sfânta 
Scriptură. Cuvântul revelat al lui Dumnezeu evidențiază aceste realități 
şi indică atitudinea lui Dumnezeu în fața comportamentului de tip ido- 
latru. Cuvintele Sfintei Scripturi ar trebui să ne motiveze într-un mod 
determinant în intuirea şi înțelegerea noilor idoli ai societății actuale, 
riscurile semnificative ale televiziunii în promovarea atitudinii și trăirii 
idolatre, precum și faptul că vătămările produse de idolatrie ne înstrăi- 
nează de bucuria şi pacea credinţei, de comuniunea cu Dumnezeul cel 
Viu şi personal. 


3.6. Mărturisirea realității persoanei și a comuniunii 
de către Apologetica Ortodoxă în lumea dominată 
de mediul televizual și virtual 


În contextul lumii actuale dominat de mediul televizual și virtu- 
al, când adesea ecranul substituie viața, Apologetica Ortodoxă măr- 
turiseşte puterea de viață inepuizabilă izvorâtă din taina comuniunii 
dintre persoane, luminată de Adevărul credinței în Sfânta Treime. În 
locul sistemului impersonal și artificial, al modului de a fi structurat pe 
0 dispersie înspre exterior, Apologetica eclesială propune viață asuma- 
tă ca o comuniune interpersonală, cultivarea vieţii lăuntrice. Tradiţia 
ortodoxă oferă numeroase repere în ceea ce înseamnă adunarea pute- 
rilor sufletești, adunarea minţii din risipirea spre cele lumești, unirea 
dintre minte și inimă. 

Mai ales în contextul societăţii informaţionale de astăzi, dominată de 
informaţia de tip mediatic, promovată prin mediul televizual sau virtual, 
mintea și simțurile sunt vătămate de o suprastimualare informațională 
şi senzorială. În aceste condiţii, adunarea minții şi cultivarea vieţii lăun- 
trice devin premise semnificative pentru a ieși din tăvălugul stresului 
informațional. Sfinţii Părinţi arată că plecând de la reciprocitatea din- 
tre trup şi suflet, plăcerile trăite în trup și senzațiile induse prin trăirea 

patimilor se răsfrâng în suflet, slăbind puterile sufleteşti, şi transfor- 
mând mintea în chip trupesc. Ei propun asumarea vieții duhovniceşti, a 
transformării gândurilor în rugăciune ca remediu la atacurile venite din 
afară, astfel încât mintea să devină cerească. 

În lumea ecranului global, Apologetica Ortodoxă este chemată să 
dea mărturie despre viaţa persoanei. Omul viu şi credincios, mărturi- 
sitor incomod în contextul surogatelor impuse prin mediul televizual 
şi virtual este un veritabil apologet în lumea de astăzi. Persoana care 
identifică rostul profund al vieţii, al încercărilor ei îşi asumă taina 
vieţii lăuntrice și astfel poate vedea în fiecare om lumina din el, nu 
umbrele existenţei sale. Această lumină trăită în Tradiţia ortodoxă și 
evidenţiată cu putere în experienţele filocalice, în vieţile celor care și- 
au luat în serios credința înseamnă un sens profund al bucuriei. Faţă 
de fascinația universului magic al mediului televizual și virtual, Apolo- 
getica Ortodoxă propune bucuria şi lumina comuniunii dintre persoane 
printr-o dăruire reciprocă și curată. 

Trăind în concretul existenţei și în mod constant spiritualitatea ecle- 
sială ajungem să fim lumină unii pentru alții. „Lumină a iubirii, lumină 
a adevărului, lumină a sensului, bucuria care îmi vine de la Dumnezeu, 
bucuria care îmi vine de la ceilalți. Ceilalţi devin lumină pentru mine, 
fiinţele primesc sens. În toate se revarsă lumina lui Dumnezeu Care mi Se 
comunică ca iubire nesfârşită și lumină inepuizabilă. Această experiență 
spirituală se datorează faptului că Dumnezeu este personal. El este comu- 
niune de persoane, e adevărul nemărginit care luminează tot mai mult 
sensul existenței. Primesc un fel de asigurare, de odihnă în iubirea lui 
Dumnezeu; nu mai sunt ispitit să ies din această stare pentru a căuta fe- 
ricirea în afara ei; vreau să înaintez tot mai mult în această comuniune cu 
Dumnezeu și cu ceilalți. Spiritualitatea înseamnă această curăție, această 
iubire, această comuniune, această iluminare care mă umple de focarele 
de lumină care sunt Persoanele divine. Lumină, iubire şi bucurie”. 

Din perspectiva Tradiţiei creştine, asumată şi mărturisită de Apo- 
logetica Ortodoxă în contextul diferitelor concepții religioase, filosofice 


57 Pr. Dumitru STĂNILOAE, M.A. CosTA DE BEAUREGARD, Mică dogmatică vorbită, 
2007, p. 214. 

sau ştiinţifice despre persoană şi a tendinţelor actuale de consolidare 
a unui sistem impersonal, omul ca persoană este creat după chipul lui 
Dumnezeu - Iubire eternă, mai precis comuniune eternă perfectă a Per- 
soanelor dumnezeieșşti distincte: Tatăl, Fiul şi Duhul Sfânt, comuniune 
în care Tatăl este unicul izvor al Dumnezeirii, iar Persoanele distincte se 
conţin reciproc şi se dăruiesc reciproc (monoteismul treimic sau comu- 
nional). Astfel, în Dumnezeu - Iubire sau Comuniune eternă nu există 
nici singurătate sau izolare, nici separație sau distanțare a Persoanei, ci 
totală coexistență şi proexistenţă. 

De aceea, când omul trăiește iubirea pentru altul se aseamănă cel mai 
mult cu Dumnezeu Creatorul său. În încercarea de a-și explica propria 
identitate, adesea omul egoist devine victima propriilor reducționisme, 
întrucât persoana este mai presus de concepte şi nu se epuizează în ac- 
tele săvârşite. Persoana nu presupune o identitate izolată, ci o existență 
deschisă comuniunii. A afirma că omul este creat şi trăieşte după chipul 
lui Dumnezeu înseamnă a înţelege faptul că fiecare persoană umană este 
chemată la a exista în același mod în care există Dumnezeu, asumând 
modul de existență personală în comuniune. 


Subiecte 
1. Analizaţi impactul ecranului în contextul lumii şi vieții actuale. 
2. Comentaţi influenţa televiziunii asupra gândirii. 
3. Evidenţiaţi riscurile dependenţei și manipulării exercitate prin 
mediul virtual. 
4. Evidenţiaţi paradigma biblică a logicii specifice televiziunii. 

4. Desacralizarea vieţii şi manipularea resurselor ei. 
Bioinginerii și bioțehnologii. 


Cuvinte cheie: biotehnologii, inginerie genetică, eugenie, demnitate uma- 
nă, libertate. 


4.1. Riscul dezumanizării prin biotehnologii 


Una din ramurile de vârf ale tehnologiilor contemporane o consti- 
tuie ceea ce ţine de biotehnologii. Revoluţia biotehnologiilor contem- 
porane şi consecințele acestora se reflectă concret în natura umană, în 
identitatea persoanei şi demnității umane, în esenţa familiei. Ingine- 
riile sociale şi genetice dezvoltate prin biotehnologii riscă să genereze 
mutații majore, lezând grav demnitatea identității personale, familiale 
şi comunitare. În contextul actual, conştiinţa apologetică a teologiei ar 
trebui valorificată şi materializată în acest domeniu cu multiple provo- 
cări. Nu sunt suficiente doar cercetări din punct de vedere social, politic, 
cultural, bioetic, ci este nevoie de încercarea de a contura un răspuns 
apologetic înrădăcinat în Tradiţia Bisericii. 

Plecând de la cercetări realizate din diferite perspective, există 
semnale care atenționează asupra riscurilor existente prin consolida- 
rea unui sistem bazat pe tehnologia informaţiei și biotehnologii, sus- 
ceptibil de a deveni un univers concentraţionar cum nu a mai cunos- 
cut istoria până în prezent. Sunt două lucrări vizionare care au descris 
existența din cadrul unui univers concentraţionar, alienarea condiției 
umane într-un asemenea sistem totalitar. Este vorba de Minunata 
lume nouă, publicată de Aldous Huxley în 1932 şi de 1984, publicată 
de George Orwell în 1949. 

În romanul 1984, Orwell descrie cu precizie teroarea dintr-un univers 
concentraționar bazat pe inocularea fricii, distrugerea intimității, supra- 
vegherea şi manipularea permanentă printr-un teleecran, transformarea 

vieţii într-o existenţă de tip Big Brother. În acest univers totalitar, omul 
îşi alienează identitatea profundă prin faptul că nu mai poate avea ni- 
ciun fel de intimitate, de prezență personală în gânduri, sentimente, 
cuvinte şi fapte. Guvernarea exercitată prin Ministerul Adevărului şi 
Ministerul Dragostei se bazează pe centralizarea și manipularea date- 
lor personale prin tehnologiile informaţiei. O astfel de guvernare din 
societatea descrisă de Orwell se bazează pe teroare, frică şi exercitarea 
agresivă a controlului. 

În cartea Minunata lume nouă, Huxley descrie un univers concen- 
traţionar bazat pe magie și plăcere. Demnitatea personală şi comunita- 
ră nu mai este lezată prin teroare și agresiune explicită, controlul total 
realizându-se prin cultivarea de tip magic a amăgirii bazate pe plăcere, 
fericire şi prosperitate de tip consumerist. Ingineria socială din această 
societate este instrumentalizată prin biotehnologii. Maniera de guver- 
nare descrisă de Huxley este mai subtilă decât controlul prezentat de 
Orwell. În Minunata lume nouă nu există un agresor explicit, răul nu 
este evident, bolile și conflictele sociale au fost eliminate, totul se struc- 
turează prin împlinirea magică a tuturor dorințelor, familia tradițională 
fiind abolită. Dictatura este totală, simultan realizându-se iluzia că fieca- 
re cetățean îşi poate satisface în mod liber şi rapid orice dorinţă. 

Într-o astfel de lume oamenii sunt seduşi și fascinaţi de magia plă- 
cerii, o existență din care Crucea este eliminată (nu mai există boală, 
singurătate, moarte, durere trupească sau sufletească). Prin biotehnolo- 
gii, omul riscă să-şi denatureze structural și identitatea şi viața: „Oame- 
nii din Minunata lume nouă pot fi sănătoşi și fericiţi, dar ei au încetat să 
mai fie ființe omenești. Ei nu se mai luptă, nu mai au aspirații, nu mai iu- 
besc, nu mai simt durerea, nu mai trebuie să ia decizii morale dificile, nu 
mai au familii, nu mai fac niciunul din lucrurile pe care le asociem prin 
tradiţie cu statutul de om. Nu mai au acele caracteristici care ne conferă 
demnitatea umană. Într-adevăr, specia umană nu mai există, căci aceşti 
oameni au fost crescuţi separat de Controlori [...]. Lumea lor a devenit 
nenaturală în cel mai profund sens imaginabil, fiindcă a fost modifi- 
cată natura umană. După spusele bioeticianului Leon Kass, spre deo- 
sebire de omul împovărat de boală sau sclavie, oamenii dezumanizați 
de genul celor din Minunata lume nouă nu sunt trişti, nu știu că s-au 

dezumanizat şi, ceea ce este cel mai grav, nici nu le-ar păsa dacă ar ști. Ei 
sunt, într-adevăr, niște sclavi fericiți care se bucură de o fericire aservită”*%*. 
Huxley arată că în Minunata lume nouă religia este abolită, crești- 
nismul reprezintă o amintire îndepărtată a unei memorii rudimentare. 
Însă pentru natura umană, religia este definitorie. Gânditorul creștin C.S. 
Lewis arată şi el că prin biotehnologii se va ajunge la abolirea omului, în- 
călcându-se astfel demnitatea specială a ființei umane, prin faptul că este 
structurată prin chipul lui Dumnezeu. În societatea actuală se constată o 
conjugare eficientă a tehnologiilor informaţiei și a biotehnologiilor. Lu- 
mea se schimbă într-un mod atât de accelerat, încât cu greu se pot intui 
cu justă apreciere transformările survenite asupra esenței vieţii omului. 
Se poate pierde un război, fără să ştii că ai fost angajat în el prin care se 
atentează cu eficienţă şi consecvență asupra reperelor tradiționale care au 
legitimat identitatea specifică a persoanei și a familiei umane. 
Remodelarea naturii umane prin biotehnologii exprimă un spirit 
luciferic prin care se încearcă o corecție adusă lucrării lui Dumnezeu. 
Conştientizarea consecinţelor terifiante ale biotehnologiilor este slăbi- 
tă prin faptul că sunt evidenţiate avantajele acestora, beneficiile acestor 
biotehnologii pentru sănătatea și viața omului. Amestecul dintre adevăr 
şi minciună devine o minciună mai convingătoare decât o minciună to- 
tală. În contextul actual, ţinând cont de efectele tehnologiilor informaţiei 
și a biotehnologiilor ar fi ziditoare o poziție echilibrată bazată nu doar 
pe o etică specifică acestor tehnologii speciale, structurată printr-o filo- 
sofie socială care insistă asupra demnității umane din punct de vedere 
social, politic, cultural sau juridic, ci conjugat cu această abordare ar 
trebui subliniată valoarea identității persoanei şi a vieţii structurate prin 
comuniunea interpersonală din perspectiva Tradiţiei eclesiale. 


4.2. Ingineria genetică și biotehnologiile 


Multiple provocări la adresa demnităţii şi identităţii persoanei 
umane sunt ridicate în contextul actual prin aplicaţii ale ingineriei 


* Francis FUKUYAMA, Viitorul nostru postuman, trad. Mara Rădulescu, Ed. Humanitas, 
Bucureşti, 2004, pp. 17-18. 

genetice, posibile prin dezvoltarea accelerată a biotehnologiilor. Mo- 
delarea şi manipularea gândurilor, sentimentelor, emoţiilor, restruc- 
turarea organică prin intervenţii asupra genelor nu mai reprezintă 
deziderate care ţin de science fiction, ci posibilități concrete, accesibi- 
le prin biotehnologiile actuale. De exemplu, mai mulți promotori ai 
Proiectului Genomului Uman, printre care William Heseltine, direc- 
torul executiv al Human Genom Science au insistat asupra realizărilor 
biologiei moleculare contemporane care pot fi aplicate în refacerea 
organismului la nivel genetic. 

Implicaţiile revoluţiei biotehnologice sunt mai ample decât 
posibilităţile ingineriei genetice. Dincolo de capacitatea de a decodifica 
şi de a manipula ADN-ul, există implicaţii majore ale cercetărilor din 
diferite domenii de cercetare (neuroştiinţe, neurofarmacologia, genetica 
populaţiei, genetica referitoare la comportament). Inclusiv cercetările 
corelative Proiectului Genomului Uman nu urmăresc doar modalitățile 
concrete de aplicare a ingineriei genetice, ci sunt relaționate cu domeniul 
mai vast al genomicii, prin care se are în vedere înțelegerea funcțiilor 
fundamentale ale genelor, reciprocitatea dintre gene şi comportament, 
maniera prin care modificarea genetică induce o schimbare a modului 
de a gândi, de a simți și de a fi. 

Încercări de promovare a unei inginerii sociale prin gene sunt 
consolidate odată cu dezvoltarea darwinismului social. Dezvoltarea 
statisticii moderne, un instrument de referință în structurare ştiinţelor 
sociale este realizată de autori care au promovat rasismul şi eugenia. 
Vărul lui Charles Darwin, Francis Galton a fost primul dintre ei. El a 
inventat termenul de eugenie (selectarea şi cultivarea intenționată a 
unor anumite trăsături transmisibile genetic). A promovat mai multe 
idei în acest sens în lucrarea Geniul ereditar. Ucenicul lui Galton, Karl 
Pearson, profesor de eugenie la University College din Londra promo- 
vează în mod agresiv darwinismul social. El afirma: „Istoria îmi arată 
doar o singură cale prin care s-a ajuns la un înalt grad de civilizaţie, şi 
anume lupta unei rase cu o altă rasă și supraviețuirea rasei mai dotate 
din punct de vedere fizic şi mintal'*%. 


*% Francis FUKUYAMA, Viitorul nostru postuman, 41. 

Eugenia a fost susținută de un spectru mai larg: pe lângă rasişti și 
exponențţi ai tendințelor de extremă dreapta, de promotori ai darwinis- 
mului social, sunt și reprezentanți ai progresiștilor și ai stângii (Bernard 
Shaw, J.B. Haldane), ai feminismului (Margaret Sanger, susținătoare a 
controlului naşterii). Au fost programe finanțate inclusiv de guverne în 
SUA şi în Europa occidentală, precum și legi ale eugeniei. Ele au fost 
abolite după dezvăluirea consecințelor politicii naziste, promotoare a 
unor practici de eugenie, cu rezultate scandaloase pentru opinia publică. 

Rezultatele ingineriei genetice de astăzi, precum și implicaţiile bio- 
tehnologiilor actuale redeschid în contemporaneitate dezbaterile asupra 
eugeniei. Biotehnologiile actuale prin neurofarmacologie şi controlul 
comportamentului, prin tehnicile de prelungire a vieţii, prin tehnolo- 
giile privind controlul nașterilor, al avortului, a fertilizării in vitro, a 
cercetării asupra celulelor stem, a clonării, a eutanasierii, a ingineriei 
genetice presupun numeroase aspecte corelative eugeniei, cu incidență 
în ceea ce priveşte demnitatea persoanei umane. Pe lângă rezervele și 
obiecțiile exprimate din considerente de ordin religios, există și critici 
din perspectivă socială şi filosofică, invocându-se tocmai natura umană 
şi demnitatea omului. 

Reglementarea cadrului internațional privind biotehnologiile este 
mult mai dificilă decât alte tehnologii, de exemplu precum cele refe- 
ritoare la energia nucleară. În cazul energiei nucleare este vorba de o 
tehnologie costisitoare şi totodată s-a conștientizat rapid riscul prolife- 
rării armelor nucleare. Tocmai de aceea, reglementările internaționale 
în domeniul energiei nucleare, precum și a comerțului internațional 
cu anumite componente necesare în fabricarea armelor nucleare au 
fost realizate mult mai ușor. În situaţia biotehnologiilor lucrurile sunt 
mai complicate. 

În domeniul biotehnologiilor, pe de o parte acestea pot fi dezvoltate 
în anumite laboratoare private, cu costuri mai mici decât realizarea ar- 
melor nucleare, pe de altă parte este semnificativ mai dificil de a obține 
un consens privind necesitatea reglementării internaționale, întrucât 
sunt mulți susținători ai avantajelor aduse de biotehnologii. Există în 
contemporaneitate tot mai mult convingerea că tehnologia și dezvolta- 
rea accelerată și diversificată a acesteia nu pot fi reglementate. Totodată, 

în cazul biotehnologiilor, sunt mulți oameni care văd oportunităţi de- 
osebite, mai ales în domeniul medical, sesizând mai greu riscurile bio- 
tehnologiilor. Într-un asemenea context este necesară cultivarea unui 
discernământ, a unei lucidități prin care să fie conștientizate riscurile 
profunde și subtile ale biotehnologiilor, pentru a salva ceea ce ţine de 
autenticitatea și de profunzimea identităţii şi demnității umane. 

În fața entuziasmului naiv trebuie încurajat un realism echilibrat, 
prin care să se promoveze ceea ce ține de omul viu, de libertatea sa, ca 
dar neprețuit primit de la Dumnezeu, să se acorde prioritate comunității 
concrete formate din persoane unice în raport cu sistemul tehnologic im- 
personal, în condițiile în care prin intermediul biotehnologiilor există ris- 
cul de a structura o societate în care să fie alienată natura umană. Trăim 
într-o societate în care se vorbeşte mult despre drepturile omului, dar 
mai mult decât oricând în istorie, omul concret, cu nevoile sale specifice 
este eminamente desconsiderat. Această ignorare a nevoilor adânci care 
structurează identitatea umană este camuflată prin propaganda unei 
fericiri de tip consumist. Lumea actuală și cea viitoare, dominată de 
tehnologiile informaţiei și de biotehnologii se deosebește de societățile 
anterioare prin faptul că produce și reproduce un om alienat, angrenat 
într-o vastă rețea impersonală. În acest sens, sintagma minunata lume 
nouă a lui Aldous Huxley (care-l parafraza pe Shakeaspeare) a devenit 
lumea postumană descrisă de Francis Fukuyama. 

În acest sens, filosoful american preciza: „Mulţi presupun că lu- 
mea postumană va fi foarte asemănătoare cu a noastră, dar se va bu- 
cura de o îngrijire medicală mai bună, de o prelungire a vieţii și poate 
de o mai multă inteligență decât cea de astăzi. Dar lumea postuma- 
nă ar putea fi mult mai ierarhizată şi mai concurenţială decât cea din 
prezent şi, ca rezultat, plină de conflicte sociale. Ar putea fi o lume în 
care orice idee de umanitate împărtășită se va fi pierdut, fiindcă am 
amestecat genele umane cu unele provenite de la atât de multe specii 
încât nu mai avem o idee clară despre ce este o ființă omenească. Ar 
putea fi o lume în care o persoană a ajuns să trăiască în medie un secol 
sau două, așezată într-un cămin de bătrâni și așteptând o moarte care 
nu mai vine. Sau ar putea fi acel gen de tiranie blândă imaginată în 
Minunata lume nouă, în care toată lumea este sănătoasă şi fericită, dar 

a uitat ce înseamnă speranța, frica sau lupta. Nu trebuie să acceptăm 
niciuna din aceste lumi viitoare sub o falsă lozincă a libertăţii, fie ea a 
drepturilor nelimitate la reproducere sau a cercetării ştiinţifice neîn- 
grădite. Nu trebuie să ne considerăm sclavii unui progres tehnologic 
inevitabil atunci când acel progres nu serveşte scopurilor omeneşti. 
Adevărata libertate înseamnă libertatea comunităților de a-şi proteja 
cele mai scumpe valori şi este acea libertate pe care trebuie s-o exerci- 
tăm asupra revoluţiei biotehnologice de astăzi”+%, 

Din perspectiva teologiei ortodoxe, Apologetica mărturiseşte că 
identitatea şi demnitatea umană sunt împlinite prin faptul că omul este 
structurat prin chipul lui Dumnezeu şi chemat la asemănarea cu EI, 
printr-o viață asumată ca o comuniune liberă cu Dumnezeu şi semenii. 
Apologetica Ortodoxă evidenţiază că libertatea nu poate fi folosită ca 
pretext pentru experimente care să mutileze demnitatea persoanei uma- 
ne. Există o reciprocitate între Adevăr și libertate. Domnul Hristos este 
limpede în acest sens: „Veţi cunoaşte adevărul, iar adevărul vă va face 
liberi” (Ioan 8, 32). 

Libertatea înțeleasă şi exersată ca libertate a păcatului distorsionea- 
ză atât libertatea proprie cât şi libertatea celuilalt. În societatea magi- 
că structurată prin biotehnologii, unde pare că totul este posibil, este 
esenţială asumarea libertăţii în sensul ei autentic. Libertatea reală este 
un temei al libertăţii celuilalt şi se împlineşte prin comuniunea veşnică 
între persoane. O libertate ca răzvrătire împotriva lui Dumnezeu, ca 
promovare a unei gândiri şi atitudini de tip luciferic sau ca indiferență 
la chemarea liberă a lui Dumnezeu care așteaptă un răspuns liber în- 
seamnă o contorsionare a adevăratei libertăţi. 

Apologetica Ortodoxă exprimă faptul că autentica libertate nu în- 
seamnă dominare, ci comuniune cu Persoana supremă, Domnul Hristos 
prin care ni se deschide perspectiva comuniunii veşnice. „Dumnezeu 
nu caută să domine. El nu trebuie să-şi apere libertatea dominând. În 
relația dintre adevăratele libertăţi este asigurată libertatea fiecărei per- 
soane: nefiind dominată, niciuna din ele nu vrea să domine. Niciodată 
nu-ți asiguri propria libertate dominând. Nu există libertate adevărată 


“% Francis FUKUYAMA, Viitorul nostru postuman, pp. 250-251. 

în izolare; te afunzi și rămâi în izolare în virtutea imposibilității de a te 
elibera de tine însuţi. Omul vrea să fie stăpânul lui însuși şi este dominat 
de sine însuşi; la fel, în relația sa cu natura, vrând să fie stăpânul naturii, 
el este dominat de aceasta [...]. Numai o altă libertate adevărată, care 
este o libertate față de orice patimă şi care nu vrea să domine afirmă şi 
menţine propria mea libertate. Numai relația cu o Persoană supremă a 
Cărei libertate nu poate fi amenințată îmi asigură pe deplin libertatea 
[...]. În libertatea mea eu simt libertatea celui cu care sunt în relație. Nu 
este o libertate care se dezinteresează de mine, nici o libertate care vrea 
să mă domine: este o libertate care stimulează prin iubire, prin respec- 
tul față de libertatea mea şi de mine însumi [...]. Numai în atmosfera 
libertăţii necreate se pot afirma libertăţile create. Acestea se menţin între 


ele în mod reciproc prin cererea şi prin dăruirea iubirii” +1. 

5. Bioinginerii și ştiinţele medicale recente. 
Promisiuni și ameninţări. 


Cuvinte cheie: terapii regenerative, biologie sintetică, transumanism, per- 
spectiva antropologiei creștine. 


5.1. Rezultate recente şi tendințe în cercetarea vieții 
și aplicații cu rol medical 


În ultimele decenii, așa cum s-a mai precizat, cercetarea ştiin- 
țifică este orientată în bună măsură spre dezvoltarea tehnologiilor 
care pot avea relevanţă în diverse aspecte ale vieţii cotidiene. În acest 
sens, ramuri precum industria producătoare de medicamente sau cea 
a combustibililor, dar şi biotehnologiile au înregistrat creşteri sem- 
nificative. Datele obţinute în laboratoarele de cercetare devin tot 
mai repede accesibile, intră tot mai repede în fluxul tehnologic, pri- 
mind întrebuinţări care pot favoriza obținerea unor produse sau ser- 
vicii competitive, dar și creşterea vânzărilor în domenii dintre 
cele mai diverse. 

O astfel de dezvoltare fără precedent a înregistrat şi domeniul 
biotehnologiilor şi ingineriei biologice. Tehnicile ingineriei geneti- 
ce, descifrarea genomului uman, manipularea genetică sau biologia 
sintetică au un spectru larg de aplicaţii, de la sectorul farmaceutic şi 
alimentar până la cele din domeniul medical sau ecologic, oferind 
căi noi de tratare a unor afecțiuni, consultanţă în controlul nașterii, 
eugenie sau soluţii ingenioase în designul urban. 

În cele ce urmează facem scurte menţiuni privitoare la câteva 
dintre aceste noi domenii de lucru precum şi câteva aspectele de or- 
din apologetic pe care teologia ortodoxă la poate formula cu referire 
la provocările ce survin odată cu ele. 

5.1.1. Terapii cu celule stem 


Este binecunoscut faptul că terapia cu celule stem“? s-a dovedit pli- 
nă de potenţialități regenerative. Colectarea şi injectarea celulelor stem 
(suşă) în anumite zone în care țesuturile sau organele au suferit leziuni 
reprezintă astăzi un domeniu terapeutic de vârf, întrucât ele pot repro- 
duce porțiunile ce lipsesc dintr-un ţesut cu o precizie extraordinară. Fo- 
losind această procedură, în perioada 2004-2007 s-a reuşit înlocuirea 
unor porţiuni ale tractului urinar, pentru cinci cazuri de copii cu vârste 
cuprinse între 10 şi 14 ani. În 2008 s-a reușit, pe această cale, obținerea 
unei inimi vii la şoareci, ca parte a unei cercetări ce avea în atenţie posibi- 
lităţile şi riscurile pentru aplicarea acestei proceduri la om*?. S-a reușit, 
de asemenea, realizarea unor porţiuni din ţesturile urechii şi fragmente 
de ficat“%, dar şi crearea un rinichi artificial din celule însămânțate pe 
un suport constituit din colagen“. Sunt explorate, în prezent posibilită- 
țile de obţinere a nu mai puţin de 30 de tipuri de organe între care țesut 
hepatic, pancreas, dar şi regenerarea dinţilor, ca posibilă soluție pentru 
a reda, chiar și pacienţilor în vârstă, întreaga dantură. 


5.1.2. Chimioterapie pentru cultivarea virtuților 


Exploatând legătura dintre stările emoţionale şi neurotransmițătorii 
existenți în corp, unele cercetări propun administrarea de medicamente 
care să îmbunătățească comportamentul moral, stimulând eliberarea de 
oxitocină sau, dimpotrivă, diminuând nivelul de testosteron, urmărind 


102 Cercetări recente au arătat că celulele stem pot fi recoltate chiar și fără distrugerea 
unui ovul fecundat (adică uciderea unui om, în înțelegerea teologiei creştine), din lichidul 
amniotic, prezent în placentă. Fără ca proprietățile acestor celule stem să fie cele așteptate, 
ele reprezintă totuşi un semnal pozitiv pentru viitorul terapiilor cu celule stem, care pot evite 
distrugerea altor vieți umane. 

*% Harald C. Orr et al., „Perfusion-decellularized matrix: using natureâs platform to 
engineer a bioartificial heart”, în: Nature Medicine, vol. 14, februarie 2008, pp. 213-221. 

04 Atlantida RAyA-RIVERA et al., „Tissue-engineered autologous urethras for 
patients who need reconstruction: an observational study”, în: The Lancet, 8 martie 2011, 
pp. 1175-1182. 

1% Josie GLausrusz, „Creştere miraculoasă”, în: National Geographic, ediţia în limba 
română, martie 2011, p. 20. 

stimularea empatiei și modificarea percepției şi relației cu semenii, pen- 
tru a creşte ataşamentul față de oameni“. În felul acesta, se avansează 
idea că tratamentele ar putea să ofere în viitor prevenirea comporta- 
mentelor antisociale, stimularea unui comportamentului moral şi chiar 
sentimentul de solidaritate comunitară şi globală!*” 


5.1.3. Mecanismele vieții celulare, la o rezoluție mult mai rafinată 

Putem adăuga în această listă a procedeelor de intervenţie în proce- 
sele vieții şi posibilitățile oferite de tehnologiile medicale: tehnicile ima- 
gistice (RMN, de exemplu), chirurgia moleculară (intervenţii cu „in- 
strumentar molecular”) sau laserii. Mai mult chiar, în ultimii ani s-au 
dezvoltat domenii noi de cercetare, care investighează la o rezoluţie fără 
precedent procesele vieții celulare. Este vorba despre așa-numitele şti- 
ințe „omice”, apărute, preponderent, în acest secol: Genomica (ce are în 
atenţie totalitatea informaţiilor ereditare), Proteomica (ce vizează struc- 
tura și funcționarea proteinelor, componentele proceselor metabolice 
din celule), Glicomica (studiul genetic, fiziologic, dar şi patologic al pro- 
ceselor referitoare la zaharuri, la mono-, oligo- și polizaharuri), Meta- 
bolomica (studiază produşii rezultați din procesele celulare, „amprenta” 
chimică a celulei) sau Interactomica (o disciplină aflată la granița infor- 
maticii cu biologia, ce studiază tipurile de interacțiuni dintre proteinele 
existente în celule și celelalte molecule, precum și consecințele acestor 
interacțiuni asupra vieţii celulare). 

Toate acestea arată că investigația ştiinţifică a vieții a atins un nivel 
foarte rafinat, scoțând la iveală tot mai multe indicii privind posibilități- 
Je de manipulare a resurselor şi mecanismelor vieții. 


5.1.4. Reducerea sau stoparea mecanismelor îmbătrânirii 


Ultima frontieră a ingineriei şi tehnologiei este viața însăși. 
După decenii de acumulare a unor rezultate ştiinţifice remarcabile, 


*% Amelia HILL, „Manipulating morals: scientists target drugs that improve behaviour”, 
în: The Guardian, luni, 4 aprilie 2011. 
:%07 Amelia HrLr, „Manipulating morals..”. 

explorarea a pătruns în acest teritoriu vast și miraculos al vieții, în 
căutarea a ceea ce a fost numit adesea „elixirul tinereţii”, ultimul vis 
al omenirii! Există autori și curente de gândire care văd toate cele 
menționate până acum (terapii cu celule stem, ţesuturi și organe bio- 
artificiale, modificări genetice) în slujba acestui ultim deziderat, era- 
dicarea suferințelor, prelungirea tinereţii, desființarea bătrâneților, 
subordonarea morții, prelungirea indefinită a speranţei de viață, adi- 
că o nemurire în plan biologic. 

Descoperirile de până acum leagă mecanismele genetice ale îm- 
bătrânirii, durata vieţii, de capacitatea celulelor de a se reproduce fără 
erori, situaţie în care ele păstrează nealterate funcțiile lor. O reprodu- 
cere corectă, care să nu altereze structura sau procesele din celule noi, 
înseamnă o replicare corectă a ADN-ului (constituit din 46 de cromo- 
zomi). Cu alte cuvinte, ADN-ul celulei noi ar trebui să fie o copie iden- 
tică cu cel al celulei iniţiale. 

Cercetările au arătat că, în mod natural, procesul de copiere prezin- 
tă pierderi inevitabile. Mai exact, în timpul fiecărei replicări a ADN-ului, 
o anumită regiune de la capătul fiecărui cromozom (numită telomer) se 
scurtează câte puţin. Este adevărat, la primele replicări ale celulei, pier- 
derile nu sunt semnificative. Totuşi, „rezerva de telomeri” de la capătul 
cromozomilor este limitată. După mai multe replicări, telomerul va fi 
din ce în ce mai scurt, încât el va dispărea inevitabil, iar copierea nu va 
mai fi posibilă+. 


5.1.5. Cercetările biotehnologiilor în viitorul apropiat 


Posibilităţile ce se anunţă de pe urma folosirii resurselor vieţii sunt 
fără precedent, existând multe rezultate încurajatoare în domenii care 
par desprinse din literatura de anticipație. În cele ce urmează facem câ- 
teva mențiuni despre două dintre ele: construcția de patternuri celulare, 


%8 S-a constatat că telomerii sunt produși de o enzimă numită telomerază, capabilă să 
refacă secvențele pierdute. Totuşi, în corpul uman, acțiunea telomerazei de refacere a telomerilor 
este valabilă doar în cazul celulelor stem și a leucocitelor. În 1997 a fost descoperită gena care 
reactivează telomeraza (numită reverstranscriptaza telomerazei umane). În prezent, sunt în 
desfășurare numeroase cercetări privind posibilitățile de stimulare a acțiunii acestei gene. 

anume inserarea celulelor în construcții sau tipare prestabilite şi cultiva- 
rea neuronilor în medii artificiale. 

Injectarea celulelor vii, în câmpuri electrice, reprezintă o metodă 
aşteptată să ofere multă precizie în procedeele medicale de reconstruc- 
ție. Tehnologia a fost utilizată cu succes în crearea de modele (patern- 
uri) de celule vii, în două şi trei dimensiuni. 

Construcţia bioprocesoarelor vizează utilizarea mecanismelor ce- 
lulare în industrie. Se vizează cultivarea celulelor neuronale umane vii, 
înafara creierului, în medii artificiale, pe suporturi asemănătoare mi- 
croprocesoarelor, pentru formarea unor componente mixte ce au în 
structura lor celule vii şi componente utilizate în hardul calculatoarelor. 
Prin manipularea câmpurilor electro-magnetice folosite în stimularea 
creşterii celulelor nervoase, procedeul acesta, spun cercetătorii, permite, 
controlul și intervenţia în designul reţelelor neuronale, adică realizarea 
lor în conformitate cu anumite forme prestabilite. 


5.1.6. Viaţă sintetică - autonomia totală a ingineriilor viului 


În fine, o altă direcţie de cercetare este ingineria biologică sau bi- 
ologia sintetică, reprezentând o arie interdisciplinară născută recent, și 
care promite foarte mult. Spre deosebire de cele menţionate până acum, 
care folosesc funcţiile viului fără să intervină în structurile lui, biolo- 
gia sintetică face o lectură nouă a vieții, din perspectivă informațională. 
Ea descompune întreaga arhitectură celulară în secțiuni de programe 
(software) ce codifică procesele vitale. 

Rezultatele obținute în biologia sintetică, provin de fapt dintr-o in- 
tersecţie nouă, care s-a dovedit deosebit de promițătoare în ultimii ani, 
cea dintre informatică şi biologie, dintre lumea digitală și teritoriul viului. 
Lumea digitală (jocurile computerizate, spaţiul virtual, universul inteli- 
genţei artificiale) este realizată pe baza unui cod binar (0 și 1), în vreme ce 
ADN-ul uman este structurat după un alt cod, format din cele patru baze 
ale ADN-ului, respectiv adenina, citozina, guanina şi timina. Biologia sinte- 
tică s-a dezvoltat prin folosirea posibilităților de traducere a codului ADN 
în cod binar. Aceasta oferă posibilitatea unei descrieri noi a vieţuitoarelor, 
printr-o expresie digitală a ADN-ului lor, dar şi posibilitatea nouă de a 

manipula componentele ADN-ului, a genelor care codifică diverse func- 
ţii, în viaţa celulară, prin modificări în acest software. 

Prin lectura aceasta, o parte din misterul vieţii primeşte o descriere 
nouă. Nu este vorba de o descriere fizică, în termeni de mecanism, cum 
era receptată viaţa în secolul al XIX-lea, prin presupunerea unei mecanici 
ascunse care ar putea explica viața și mişcarea ei. Dar nu avem de-a face 
nici cu o descriere care să descompună viaţa în alcătuirea ei, în termenii 
unei radiografii a substanțelor care o compun. Avem de-a face cu o nouă 
descriere a vieții, într-un spectru informaţional, care decodifică funcţiile 
fiecărei componente ce alcătuiește complexul vieții. Componentele unei 
celule, care participă la procesele vieţii, sunt înțelese asemenea unor roboți 
cu anumite funcții, capabili de operaţii precise, descriptibile în coduri sto- 
cate la rândul lor în ADN-ul celular. Prin decodificarea ADN-ului, adică 
prin realizarea hărții genomului, tehnologiile oferă astăzi lista funcţiilor în- 
deplinite de fiecare genă în parte, din cele existente în ADN, şi prin aceasta 
posibilitatea intervenţiei controlate, la nivelul fiecărei gene, oferind posi- 
bilitatea înlocuirii sau reconfigurării complete a structurii de bază a vieții. 

Mai mult decât atât, drumul aceasta nu se încheie aici. Posibilităţile 
actuale de intervenţie în structura viului presupun doar manipularea 
sau reproiectarea ADN-ului, din „sursele” mai multor specii, pentru a 
obține o formă vie sintetică, unică, nemaiîntâlnită pe pământ. Totuşi, 
această nouă formă vie încă se bazează pe celelalte componente ale celu- 
lei. Însă, cercetătorii din domeniu urmăresc exercitarea autonomiei cre- 
ativităţii în aria biologiei sintetice până la capăt. Explorarea din viitorul 
apropiat este orientată către descoperirea codurilor informaționale (în 
forma unui software) asociate ribozomilor sau enzimelor care participă 
la fenomenul vieții celulare, încât în final ei urmăresc posibilitatea de 
a crea forme de viață complet noi, care să nu mai folosească nimic din 
structurile viului natural. 


5.1.7. Transumanism și viaţă post-umană. 
Pseudo-mântuire prin tehnologie 


Rezultatele prezentate aici, doar câteva dintre numeroasele proce- 
dee de folosire a resurselor vieţii pe care tehnologia le face acum posibile, 

indică un viitor apropiat plin de potenţialități. Şi, fără îndoială, toate 
aceste descoperiri pot crește calitatea vieţii şi pot ajuta mult pe cei în 
suferință, încât cu greu ar putea cineva să le prezinte toate avantajele. 

În acelaşi timp însă, este evident că abordând structurile de bază ale 
viului, în direcția aceasta a progresului, ies la iveală diverse provocări, 
semne de întrebare și numeroase riscuri. 

În primul rând, în toate ariile menţionate mai sus este evidentă in- 
tenția omului de a manipula. În forma ei cea mai amplă, aceasta se poate 
vedea în maniera de abordare a biologiei sintetice. Viaţa este exploatată, 
operaționalizată în mod ultim. Ea nu mai prezintă niciun mister, câtă 
vreme absolut toate procesele ei sunt descrise de un anumit soft, iar tai- 
na ei e redusă la simpla execuţie a acestui soft de nano-roboţi! Aşadar, 
din întreg misterul vieţii rămâne execuţia automantă a unor comenzi 
date de ADN, un soft mai amplu inserat în hard-disck-ul fizic al cor- 
pului. În felul acesta, orice vietate ajunge să fie văzută, ca şi în celelalte 
abordări reducționiste, ca un conglomerat de proteine „robotizate” pe 
care acelaşi ADN le programează. 

Biologia sintetică şi-a propus, şi a realizat deja în unele cazuri, 
schimbarea software-ului ADN-ului celular. În felul acesta, ceea ce se 
naște din celule, prin procesul de multiplicare, folosind resursele ei vii, 
este o altă specie, o altă formă de viaţă. În aceasta se vede că în biologia 
sintetică, omul ajunge să dispună, în mod autonom, în gradul cel mai 
înalt, de cele mai intime resurse ale viului. În intreprinderea lui creati- 
vă, el ajunge să folosească viaţa prin digitalizare structurilor ei, într-o 
computerizare celulară care procură posibilitatea rearanjării, „repro- 
iectării naturalului”+%, o întreprindere care angajează responsabilități 
şi riscuri foarte mari. 

Pe de altă parte, la capătul tuturor rezultatelor de acest fel, ajung 
să fie formulate solicitări de schimbare a condiției umane: eradicarea 
bătrâneții, tinerețea prelungită, amânarea indefinită a morţii. Mai mult 
decât atât, promisiuni de acest fel sunt, în mod evident, foarte atrăgătoa- 
re economic, prin aceea că ar reprezenta un succes de piaţă. 


+9 Adam RUTHERFORD, „Șapte descoperiri şi lumea biologiei care ne vor schimba 
vieţile”, în: BBC Science World, noiembrie-decembrie 2013, p. 69. 

Cum era de așteptat, idei de acest fel, exprimate deja în spaţiul pu- 
blic, au antrenat dezvoltarea unor viziuni specifice asupra vieţii care 
subliniază tot mai apăsat dreptul la o viață scutită de bătrânețe, care să 
poată fi prelungită oricât de mult, pe măsura posibilităţilor oferite de 
ştiinţă și medicină. Astfel de idei sunt vehiculate de curentul transuma- 
nist, care prevede şi promovează mutații radicale în înțelegerea vieții şi 
a condiției umane. 

Beneficiind de aceste realizări, oamenii vor avea capacităţi, inteli- 
genţă și sănătate, frumuseţe și durată de viață mult îmbunătăţite, încât 
vor merita eticheta de „specie postumană”. Transumanismul a elaborat, 
în ultimii ani, unele argumente care sprijină lupta împotriva îmbătrâni- 
rii şi a suferinţei, afirmând prioritatea prelungirii indifinite a tinereții şi 
a vieţii în raport cu orice altă ţintă de explorare ştiinţifică. 

Unii dintre promotorii transumanismului sunt cercetători respec- 
taţi. Ray Kurzveil, de exemplu, identifică trei mari etape în lupta cu bă- 
trâneţea. Mai întâi este viața cumpătată (1), printr-un regim alimentar și 
de viață adecvat, la îndemâna fiecărei persoane, şi revoluția biotehnolo- 
gică (2), etapă pe care o traversează, în prezent, țările dezvoltate. Ultima 
etapă în realizarea nemuririi biologice este oferită de nanotehnologii și 
de inteligența artificială, care vor permite, în 20 de ani, crede el, constru- 
irea de nanoroboți care să fie introdușşi în organismul uman, pentru a 
localiza şi a restaura zonele afectate de boală". 

Un alt nume cunoscut al ingineriei gerontologice, Aubrey de Grey, 
propune argumente care să sprijine o etică a prelungirii indefinite a vie- 
ii prin intermediul tehnologiilor medicale. Refuzul de a prelungi viața 
şi calitatea ei, pe măsura noilor achiziții ale științelor, ar putea fi echi- 
valat, crede el, cu acțiunea de a scurta viața omului. Medicina actuală, 
spune el, e obligată să extindă dreptul la viață: dreptul de a trăi atât cât 
doreşte fiecare este garantat de tehnologia existentă“. 

Startul către realizarea unei astfel de lumi a fost deja realizat, cred 
aceşti autori. Statisticile, afirmă ei, arată că în ultimele decenii speranţa 


*19 Thomas D. KENEDY, „Anti-aging, rights and Human nature, în: Ethics e Medicine, 
vol. 25, primăvara 2009, pp. 21-22. 
“1! Thomas D. KENNEDY, „Anti-aging,..:, p. 23. 

de viață a crescut semnificativ, în unele țări dezvoltate de la 70 la 80 de 
ani. Plecând de la aceste date, și ţinând seama de promisiunile făcute de 
mari investitori din „industria vieţii”, acești cercetători avansează esti- 
mări potrivit cărora, în 2030, majoritatea oamenilor din țările civilizate 
vor trăi în medie 100 de ani, chiar 120 de ani. Mai mult, cei cuceriți de 
potenţialul ştiinţific şi dornici să pună tehnologia în slujba idealului de 
nemurire biologică, cred că în următorul secol viața omului va atinge 
250 de ani, iar după anul 2200 speranța de viață va fi de 1 000 de ani! 


5.2. Știința, etica și câteva accente apologetice 


Cu privire la cercetările din câmpul terapiilor genetice sau a pro- 
cedeelor regenerative cu celule stem, se poate vedea că întreprinderile 
omeneşti ajung, pe un alt drum, la vechea dilemă privind scopurile şti- 
inței şi limitele actului medical în raport cu valoarea vieţii și a libertăţii 
persoanei. Modificarea stărilor emoţionale şi comportamentelor, prin- 
tr-o medicație adecvată, anunţă o posibilitate bizară, inacceptabilă! Fără 
o asumare liberă, fără convingere personală şi fără credinţă, în mod cu 
totul pasiv, omul ar putea dobândi virtuțile, prin consumul unor pilule! 
E posibil ca dorind să sacrifice omul pentru făurirea urgentă a unei lumi 
perfecte, „terapia” aceasta ar putea să pară simplă şi eficientă! 

Este adevărat, și viaţa credinţei creştine orientează pe om spre culti- 
varea virtuților, însă într-un plan cu totul diferit. Hristos este ființa vir- 
tuților, iar credinţa şi nevoinţa sunt liber consimțţite, şi accesibile omului 
prin lucrarea lui Dumnezeu, în lume și în spaţiul eclesial. Poate de aceea, 
nu e de mirare că unii comentatori ai acestei descoperiri au catalogat 
aceste intenţii de cercetare medicală drept forme ştiinţifice de nazism! 

Pe de altă parte, situația aceasta scoate la iveală indiciile unei con- 
diții omenești paradoxale, care revine în atenţie în ultimele decenii. 
Uimit de putinţele tehnologiei, dezvoltate pentru a sluji nevoilor ome- 
nirii, oamenii manifestă tot mai des tentația de a anexa viața însăși şi 
persoana, ca „materiale” de recuzită, destinate să asigure mai bine fun- 
dalul propriului „joc exploratoriu” de etalare gratuită a potenţialități- 
lor şi de făurire a unei lumi hrănită de oportunităţi. S-ar putea aminti 
aici, prin vocea lui Zygmunt Bauman, că postmodernitatea traversează 

suferințele unei incertitudini morale, înlocuind criteriile prin care dis- 
tingeam binele de rău, sau viața de moarte, cu altele mai slabe, lovite de 
circumstanțialitate, încât acum se poate vorbi despre realizări utile sau 
eficiente care pot să nu fie în mod neapărat bune“?. 

În fine, se poate observa că e nevoie de programe destinate dialo- 
gului între Știință, Etică şi Religie, tocmai pentru că abia în acest gen de 
întâlniri se ajunge la concluzia că dialogul este extrem de necesar, pen- 
tru că ştiinţa a produs rezultate şi a facilitat folosirea unor puteri şi pre- 
rogative noi, fără să întrevadă, cu aceeaşi claritate, indiciile etice privind 
folosirea lor. Teologic, în această condiţie a exploratorului care, la sfâr- 
şitul descoperirilor sale, rămâne cu întrebări privitoare la uzanţa celor 
descoperite, se observă cum lumea este locul exersării etice în raport cu 
lucrurile lumii, ca el să crească prin ele, refuzând tentaţia de a le utiliza 
împotriva vieții şi de a le deturna pe un drum străin de spiritualizarea 
vieții şi de întrajutorarea semenilor. 

Cu referire la proiectul nemuririi, spunem doar că, fie şi din per- 
spectiva unei etici umaniste atee, moralitatea ce sprijină aceste proiecte 
are mult de suferit. Cum s-ar putea asigura dreptul oamenilor de a trăi 
atât cât doresc, prin realizările ştiinţelor, câtă vreme miliarde de semeni 
ai noştri nu au nici măcar posibilitatea de a supraviețui? 

Din perspectivă creștină însă, alte semnificaţii spirituale ies la 
iveală odată cu aceste intenții pragmatice de utilizare a datelor ştiin- 
țifice. Nu este locul aici pentru toate consideraţiile de ordin etic cu 
privire la aceste aspecte ale tehnologiilor, chestiunile acestea revenind 
de drept teologiei morale. 

Spunem totuși că tehnica a slujit neputințelor omenești, ușurându- 
ne efortul. În prezent, tehnica a potenţat progresul şi bunăstarea, oferin- 
du-i omului și posibilitatea de a subordona natura şi resursele pămân- 
teşti, adesea doar pentru plăcerea şi confortul lui. Trăim în miezul epo- 
cii consumeriste, în care Pământul pare, pentru mulți dintre cetățenii 
statelor dezvoltate, un spațiu al abundenței menit să facă uitat „sânul lui 
Avraam”. Din această perspectivă, proiectele utopice, ce vizează eradica- 
rea completă a senescențţei, ar putea fi înţelese ca intenţii de instaurare a 


“12 Zygmunt BAUMAN, Etica postmodernă, Ed. Amarcord, Timişoara, 2000, p. 9. 

unei împărății omenești a veşniciei pe Pământ, o biruinţă asupra morții 
prin ştiinţă, un fel de mântuire prin tehnică. 

Dar, viața lumii şi viața persoanei sunt daruri al lui Dumnezeu, iar 
omul este creat după chipul Lui. În același timp, spiritualitatea și teo- 
logia creştină în general subliniază și valoarea spirituală a suferinței şi 
a morții. Dincolo de tratamentul propriu-zis al bolilor, asistența medi- 
cală trebuie să prilejuiască o reflecţie privind sensul vieţii, suferinţei și 
morții. Neputinţele pot să îl întărească pe om, tot aşa cum Pătimirile lui 
Hristos au vindecat firea umană. Părintele Dumitru Stăniloae scrie în 
acest sens: Într-un trup care n-ar avea trebuinţe, sau care n-ar avea nicio 
sensibilitate la durere, nu și-ar încorda voința ca să le suporte fără de 
păcat şi nu s-ar goli prin voinţă de puterea lor. Cine nu are trebuința de 
a mânca nu va avea ocazia să învingă plăcerea sau lăcomia ce se ivește 
în legătură cu ea; cine nu are sensibilitatea pentru durere, pentru frica 
morţii, nu are ocazia să le învingă printr-o încordare a voinţei”+?. 

În viața creştină, în lumina Morţii şi a Învierii lui Hristos, suferința 
şi neputințele precum și moartea descoperă sensul vieții. Pe de o parte, 
pentru cei deprinși să trăiască în comuniune cu Dumnezeu, starea de 
slăbiciune și de neputinţă a trupului, trăite la bătrânețe, contribuie tot 
mai mult la „întregirea dispoziţiei de predare a lor lui Dumnezeu, de 
Jăsare în voia Lui, de unire cu EI, ca pe o eliberare a lor [...]”. Pe de altă 
parte, moartea este poarta prin care existența umană ajunge la „nouta- 
tea absolută pe care o caută, situată dincolo de lumea aceasta. 

Pe de o parte, idealul imortalităţii biologice exprimă nevoia omului 
de nemurire, şi vocaţia lui neştearsă de a tinde spre viaţa veșnică, dar și 
acest dar al existenţei veşnice pe care îl are deja, și pe care el este chemat 
să îl facă roditor pe drumul existenţei celei bune, în vederea existenței 
celei veşnic fericite. În același timp, însă, instaurarea acestui proiect al 
nemuririi pe Pământ înseamnă cantonarea nesfârşită, o ancorare defi- 
nitivă în lumea sensibilă, trecătoare, pe care omul era chemat să o de- 
păşească; înseamnă oprirea căutărilor și năzuințelor lui de mai bine în 
cuprinsul unei vieți ce rămâne, cu toate realizările tehnicii, coruptibilă, 
înrobită de materia lumii și de plăcerile omeneşti. 


“2 Pr. Dumitru STĂNILOAE, Teologia Dogmatică Ortodoxă, vol. II, p. 65. 

În fine, în lumina aceasta, a năzuinţelor sale de a depăşi stricăciuni- 
le lumii, moartea se descoperă ca „singură trecere” din lumea aceasta la 
Dumnezeu, în care se întrezăreşte transcendenţa lui Dumnezeu și a vie- 
ţii noastre depline în EI, ca împlinire a ei, împlinire la care putem ajunge 
prin moarte! De aceea, Părintele Dumitru Stăniloae scrie că viaţa crești- 
nă oferă un remediu al spaimei de moarte, „întrucât moartea în Hristos 
este un mijloc de ridicare a noastră din viața nedeplină şi trecătoare [...] 
la viața fără de moarte, la plenitudinea vieții prin întâlnirea cu Hristos 
dincolo de moarte [...]. Iar siguranța întâlnirii cu EL, a depăşirii morții 
noastre, o avem în biruința morţii de către EI prin Înviere“'?. 


Subiecte 

1. Care este specificul abordărilor ingineriilor biologiei, în ultimul 
deceniu? Care sunt principalele provocări ale biotehnologiilor la adresa 
vieții şi a persoanei? 

2. Care este perspectiva creştină despre valoarea vieții omenești? Ce 
înţeles are suferința și moartea din perspectiva teologiei creştine? Cum 
răspunde această perspectivă dezideratului nemuririi urmărit de abor- 
dările recente ale transumanismului? 

Concluzii 


În volumul al II-lea al Apologeticii Ortodoxe am încercat să valori- 
ficăm duhul deopotrivă cuprinzător şi mărturisitor al Tradiţiei Sfinţilor 
Părinţi în problematici concrete derivate din întâlnirea dintre gândirea 
teologică, reflecția filosofică și cercetarea ştiinţifică din contextul actual. 
Am considerat că este util şi de actualitate ca volumul să se focalize- 
ze exclusiv pe subiecte din contemporaneitate care vizează domenii de 
referință în planul cunoaşterii şi al existenței, străduindu-ne să sublini- 
em repere apologetice, în sensul de a deschide şi de a întări competențele 
omeneşti materializate prin cultură, filosofie şi ştiinţă prin transfigura- 
rea lor, dobândită prin harul experienţei de credinţă în viața Bisericii. 

Demersul de realizare a acestui volum nu a fost unul facil. Dificultăţile 
întâlnite se referă pe de o parte la încercarea de prezentare sintetică şi 
concentrată a datelor semnificative din diferite domenii de referință din 
cercetarea ştiinţifică actuală, iar pe de altă parte la evaluarea echilibrată 
a acestor date din perspectiva Apologeticii Ortodoxe şi la încercarea de 
a indica anumite repere în aspectele abordate, specifice unor domenii 
de interferență. În acest volum am cuprins o gamă largă şi complexă 
de aspecte ale unor problematici deosebit de vaste. Suntem conştienţi 
că textul volumului este unul dens care presupune o anumită solicitare 
şi pe alocuri depăşeşte nivelul unui curs universitar, fiind mai adecvat 
pentru cursurile de la Master şi cele doctorale, dar am încercat să nu 
rămânem la o prezentare schematică şi simplificatoare, existând în acest 
sens riscul unor consideraţii inexacte sau a unor înțelegeri inadecvate. 

În volumul de față, stăruind în abordarea vie, autentică a teolo- 
giei Sfinților Părinţi sintetizată admirabil în spațiul românesc de gân- 
direa cuprinzătoare a Părintelui Dumitru Stăniloae, ne-am propus să 
structurăm o Apologetică Ortodoxă contemporană eliminând scheme- 
Je scolastice, care sunt lipsite de relevanţă în plan existenţial și străi- 
ne de etosul eclesial, înțelegând apologia actuală ca o mărturisire vie 
despre Viaţa Adevărului-Persoană, şi în Lumina Lui. În faţa căutărilor 

oneste și consecvente din partea savanților redutabili, a acelor cerce- 
tători care indiferent de domeniu sunt însetaţi de adevărul ultim al 
realității cercetate, am ieşit în întâmpinare cu bucuriile şi certitudinile 
credinţei împărtășite în Duh şi Adevăr prin Viaţa Bisericii. 

Am înţeles mărturisirea apologetică nu ca o sentință acuzatoare care 
nesocoteşte eforturile cercetătorilor din diferite arii ale cunoaşterii, ci ca 
o mărturie înrădăcinată în Adevărul experienţei duhovniceşti și în Viaţa 
eclesială ce indică realitatea transfigurării prin har a puterilor omeneşti. În 
condiţiile ideologiilor actuale, care adesea parazitează viața, Apologetica 
Ortodoxă este chemată să ofere o mărturie vie despre viața în Adevăr, iar 
apologetul, asumând exigenţele credinţei, să fie un martor viu al Adevăru- 
lui lisus Hristos, Cel Care este cu noi până la sfârşitul veacurilor. 

Volumul de față este structurat în cinci părți: repere pentru o Apolo- 
getică ortodoxă contemporană, Apologetica Ortodoxă în raport cu datele 
recente din aria științelor universului, Apologetica Ortodoxă în raport cu 
datele recente din aria științelor vieţii, provocări culturale şi sociale con- 
temporane (o perspectivă a Apologeticii Ortodoxe), provocări ale siste- 
mului tehnologic actual (o perspectivă a Apologeticii Ortodoxe). 

În prima parte a volumului s-a evidenţiat structurarea unei Apolo- 
getici eclesiale în contextul universitar contemporan. Credem că Bise- 
rica are nevoie de disciplina Apologetică în vederea slujirii și a misiunii 
sale duhovniceşti. Biserica trebuie să nască și astăzi apologeţi capabili 
de mărturia cea bună. Propunerea noastră de Apologetică înţeleasă ca 
„teologie a apologiilor” depăşeşte cadrul strâmt al unei reflecţii de or- 
din filosofic, înscriindu-se mai curând într-un demers formator la nivel 
existențial. Prin excelență demers de teologhisire, Apologetica are de 
răspuns în calitate de disciplină universitară deopotrivă unor exigențe 
de ordin științific. Credem că sesizarea distincţiei de natură între teo- 
logie şi ştiinţă în planul cunoașterii poate sluji înțelegerii mai limpezi a 
naturii şi competenţelor specifice Apologeticii Ortodoxe. 

În partea a II-a sunt prezentate câteva dintre descoperirile ştiin- 
țifice relevante din ultimul secol, din cuprinsul fizicii cu principalele 
ei ramuri, cosmologia şi mecanica cuantică, dar şi câteva din consi- 
derațiile pe care biologia, chimia și fizica le fac în legătură cu organis- 
mele vii şi cu întreg ecosistemul terestru. Am avut aici în atenţie mai 

ales rezultate care au produs importante schimbări de paradigmă în 
receptarea lumii şi vieții, în înțelegerea structurilor şi dinamicii cos- 
mosului, al structurilor lumii vii şi condiţiilor terestre care fac posibilă 
această lume. Am invocat, de asemenea, unele abordări filosofice, din 
arii precum filosofia ştiinţei, hermeneutica şi fenomenologia, întrucât 
multe din perspectivele conturate în aceste domenii conțin observaţii 
preţioase pentru întreprinderea pe care o propune teologia. În fine, un 
spațiu important al acestei secțiuni a vizat unele situaţii limită în ex- 
plorarea ştiinţifică a universului, a materiei, a lumii vii şi a conştiinţei, 
întrucât în fiecare dintre aceste locuri de graniță sunt formulate care 
provoacă deschideri neașteptate, direct din câmpul științelor, către re- 
flecţia filosofică de factură existențială, şi către gândirea inspirată a te- 
ologiei. În fapte de acest fel, situate la marginea puterilor cu care ne-au 
obișnuit ştiinţele, privirea simbolizatoare a teologiei întrevede accente 
apologetice importante privind raportul dintre ştiinţă, reflecţie filoso- 
fică şi viața deplină în Dumnezeu. 

În partea a III-a a lucrării sunt invocate rezultate recente din arii 
precum medicina, genetica sau neuroștiințele, cu aspecte ce vizează im- 
portanţa unor aspecte de ordin interpersonal, psiho-mental, emoțional 
şi moral în starea de sănătate a persoanei. Au fost aduse în discuţie unele 
date provenind din studii longitudinale din medicina comportamentală 
care subliniază importanța ambientului emoțional și moral al vieții ome- 
nești în prezervarea stării de sănătate. De asemenea, au fost pomenite şi 
rezultate din domeniul neuroștiințelor care scot la iveală rezultate ce con- 
verg spre indicaţiile spirituale ale textelor filocalice, subliniind importanța 
gândurilor şi a experienţelor pe care simțirea omenească o are în fiecare 
experienţă, pentru înaintarea către împlinirea unei vieți spirituale auten- 
tice. Au fost, de asemenea, precizate aspecte ale vieții contemporane care 
pot avea efecte nedorite asupra sănătății, cum ar fi absenţa mediului na- 
tura] sau a suportului social. Am considerat că rezultate de acest fel sunt 
semnificative pentru un dialog al teologiei cu ştiinţa întrucât sunt subli- 
niate aspecte ale vieții omeneşti cuprinse de regulă în conduita vieții du- 
hovnniceșşti, care indică faptul că viața spirituală, paza simţurilor și culti- 
varea virtuților sunt aspecte constitutive vieții omeneşti, întrucât absența 
lor se resimte chiar la nivelul sănătăţii persoanei. 

În partea a IV-a sunt semnalate provocările societăţii de consum la 
adresa etosului Bisericii Ortodoxe şi a echilibrului vieţii creştine, fiind 
exprimate soluţii concrete pentru asumarea cu discernământ a contex- 
tului în care creştinii viețuiesc. Au fost identificate provocările legate de 
propagarea consumului prin medii prin stimularea relației dintre vedere 
- dorinţă - satisfacție. Desigur, au fost prezentate metamorfozele socie- 
tății de consum cu accentul pe creșterea productivităţii şi a consumului, 
a divertismentului şi a diversificării, omul căutând să-şi construiască 
un „Rai” pământesc, înlocuind treptat experiența comuniunii sale cu 
Dumnezeu cu experienţa relaţiei sale cu bunurile de consum. În acest 
context au fost trasate caracteristicile tipologice ale lui homo economicus 
și homo consumans, precum şi limitele antropologice ale unor astfel de 
manifestări. Au fost expuse aspectele esenţiale ale cosmologiei și eclesi- 
ologiei ortodoxe, indicându-se sensul omului şi al lumii în Iisus Hristos, 
precum și ideea că omul este chemat prin lumea ca dar al lui Dumnezeu 
la responsabilitate și implicit libertate față de aspectele pătimașe ale ei. 
Biserica în misiunea ei va trebui să arate omului implicațiile spirituale 
ale hranei și faptul că el, ființă paradoxală, nu va trăi numai cu pâine. 
Potrivit teologiei ortodoxe, Tainele și întreaga Liturghie a Bisericii măr- 
turisesc că toate lucrurile lumii au o finalitate liturgică, iar omul este 
chemat să le transfigureze. 

În ultima parte a volumului am prezentat sistemul tehnologic 
actual ca factor determinant în dizolvarea şi deturnarea identității și 
vieții personal-comunitare din societatea contemporană, desacraliza- 
rea vieții şi manipularea resurselor ei prin bioinginerii și biotehnologii, 
implicațiile mediului televizual și virtual în contextul sistemului teh- 
nologic actual. Din perspectiva Apologeticii Ortodoxe am subliniat că 
tehnologia actuală se diferențiază structural de tehnicile tradiţionale, 
prin autonomia ei și capacitatea de a integra secvenţe de tip tehnologic 
în cadrul unui sistem din ce în ce mai impersonal și totalizator, ba- 
zat pe logică şi eficiență de tip tehnocratic. Ideologiile sunt integrate şi 
depășite prin sistemul tehnologic contemporan care parazitează viața, 
substituind-o în cele din urmă prin diverse surogate artificiale, gene- 
rând o influență directă, constantă și presantă pentru fiecare dintre 
noi şi pentru întreaga societate actuală. În aceste condiții Apologetica 

ortodoxă are responsabilitatea de a mărturisi cu tărie şi fără echivoc 
taina identităţii şi demnităţii persoanei umane care se împlineşte în 
viaţa de comuniune. Din această perspectivă este esenţial de a nu ne 
lăsa înfricoşați şi copleşiți de tăria sistemului tehnologic, întrucât viața 
este mai puternică decât sistemul. Este important să îndrăznim a trăi 
autentic în perspectiva comuniunii veşnice. 

Suntem convinşi de importanța demersului apologetic care aduce la 
aceeaşi masă ştiinţa, filosofia şi gândirea teologiei în societatea de astăzi. 
Aceasta pentru că în deschiderea şi în dialogul ştiinţelor și filosofiei cu 
teologia creștină datele ştiinţifice despre lume dar și reflecţia filosofi- 
că despre viață capătă înţelesuri spirituale, şi își dezvăluie legăturile lor 
directe cu vieţuirea fiecărei persoane, cu raporturile noastre cu lumea 
şi cu semenii, aşezând toate strădaniile omenești pe drumul devenirii 
spirituale a omului. 

„În volumul de față, stăruind în abordarea vie, 
autentică a teologiei Sfinţilor Părinţi sintetizată admirabil 
în spaţiul românesc de gândirea cuprinzătoare a Părintelui 
Dumitru Stăniloae, ne-am propus să structurăm 0 
Apologetică Ortodoxă contemporană eliminând schemele 
scolastice, care suut lipsite de relevanţă în plan existenţial şi 
străine de etosul eclesial, înțelegând apologia actuală ca o 
mărturisire vie despre Viaţa Adevărului- Persoană, şi în 
Lumina Lui. În faţa căutărilor oneste şi consecvente din 
partea savanților redutabili, a acelor cercetători care 
indiferent de domeniu sunt însetaţi de adevărul ultim al 
realităţii cercetate, am ieşit în întâmpinare cu bucuriile şi 
certitudinile credinței împărtășite în Dub şi Adevăr prin 
Viaţa Bisericii. 

Am înţeles mărturisirea apologetică nu ca o sentință 
acuzatoare care nesocoteşte eforturile cercetătorilor din 
diferite arii ale cunoaşterii, ci ca o mărturie înrădăcinată 
în Adevărul experienţei duhovniceşti şi în Viaţa eclesială ce 
indică realitatea transfigurării prin bar a puterilor 


omeneşti. În condiţiile ideologiilor actuale, care adesea 
parazitează viața, Apologetica Ortodoxă este chemată să 
ofere o mărturie vie despre viaţa în Adevăr, iar apologetul, 


asumând exigenţele credinţei, să fie un martor viu al 
Adevărului lisus FHristos, Cel Care este cu noi până la 
sfârșitul veacurilor”. 

